
În prefața mediocrului său volumaş, De viris illustribus, 
Cornelius Nepos, modestul autor al unor biografii închinate 
câtorva bărbaţi de seamă din lumea greco-romană, nota 
următoarele: 

„Multe dintre lucrurile considerate de noi romanii ca fiind 
nedemne sau ca înjositoare grecii le pun la loc de cinste. Care 
dintre romani se simte ruşinat cand îşi conduce soţia la ospete 
date în afara locuinţei sale? lar stăpâna casei, nu apare ea 
prima în sala de primire şi se amestecă printre mulţimea 
oaspeţilor străini? Dimpotrivă, în Grecia este cu totul altfel. 
Acolo, femeia acceptă numai invitaţiile rudelor la ospete. Ea 
rămâne retrasă în interiorul locuinţei denumit gineceu, în locul 
unde au acces numai cele mai apropiate rude”. 

Acest amic al lui Cicero, al lui Catullus şi al lui Atticus 
compunea atare reflecţii în trista perioadă a istoriei de la 
sfârşitul republicii romane, când frământările războaielor civile 
destrămaseră austeritatea si moravurile sănătoase din 


vremurile îndepărtate ale legendarului Cincinnatus sau ale 
sobrului Cato cel Bătrân. Faptele înfăţişate ca ţinând de viaţa 
femeii din Grecia trebuie împinse însă cu cel puţin trei-patru 
secole mai înapoi. Femeia elină, înfundată în gineceul casei 
bărbatului, trăise în perioada arhaică şi clasică a lumii greceşti 
(secolele VIII-IV î.e.n.). Găsim de asemenea necesar să precizăm 
faptul că în textul lui Cornelius Nepos este vorba de femeia 
aristocrată sau cu o bună stare materială. Femeia din straturile 
de jos ale societăţii greceşti a fost silita să părăsească 
închisoarea gineceului, pentru ca, alăturea de bărbat, să apară 
pe stradă, în pieţe şi pe ogoare, în scopul de a agonisi prin 
muncă cele necesare traiului familiei. Aceasta este femeia 
muncitoare şi gălăgioasă pe care o întâlnim în comediile lui 
Aristofan. 

Este drept că în lumea clasică greacă a secolului V î.e.n. Şi în 
concepţia unor oameni luminaţi apare tendinţa de a 
desconsidera femeia tocmai pentru cea mai de seamă realizare 
a sa. In tragedia Eumenidele, Eschyle spune că „Femeia nu-i 
procreatoarea copilului său cum se crede de obicei. Ea nu face 
altceva decât să hrănească sămânţa. Numai tatăl poate zămisli. 
Femeia păstrează numai o garanţie ce i s-a încredinţat şi pe 
care o restituie vie proprietarului ei, dacă ea nu a fost cumva 
distrusă de zei”. Suntem deci într-o epocă cand ginocratia şi 
matriarhatul din comuna primitivă erau doar o reminiscență 
păstrată în miturile elene, când dreptul matrimonial fusese 
înlocuit de cel patrimonial, şi patria potestas domina în cadrul 
întregii familii. Situaţia ascendentă a femeii dispăruse şi din 
cadrul căsătoriilor frate-soră, specifice perşilor şi egiptenilor, al 
căror scop urmărea neimpartirea averii parintesti şi apărarea 
purității sângelui familiei. 

Nu trebuie să acceptăm însă integral opinia lui Cornelius 
Nepos, în ceea ce priveşte totala lipsă de independenţă a femeii 
eline din „lumea de sus”. In epoca elenistică a istoriei greceşti, 
ce a urmat după moartea lui Alexandru Macedon, se constată că 
şi femeia aristocrată din statele elenistice a beneficiat de 
oarecare emancipare faţă de autoritatea bărbatului. Numai în 
lumea unor despotii orientale, femeia aristocrată era definitiv 
sechestrată în casă, adesea desconsiderată şi supusă unui aspru 
regim, câteodată asemănător vieţii de sclavă. Ea trăia într-o 
totală ignoranță în comparaţie cu lumea din afară; era mereu 


ameninţată de pedepsele bărbatului şi lipsită de lumina culturii. 
Cu rare excepţii, Orientul a înţeles, pe baza unor precepte 
religioase şi sociale, să facă din femeie o roabă destinată muncii 
casnice şi plăcerilor bărbatului. Haremurile regilor perşi 
strângeau laolaltă surorile şi rudele lor cele mai apropiate, 
printesele din neamul predecesorilor ce purtaseră coroana, pe 
fiicele unor nobili de seamă şi pe orice femeie dorită de despot. 
Poligamia constituia un puternic element de siguranţă a 
guvernării. 

In Roma republicană şi imperială, femeia a căpătat o oarecare 
independenţă patrimonială şi juridică. Treptat, în lumea 
aristocrației romane a fost părăsită vechea formă de căsătorie, 
prin care toate bunurile soţiei deveneau proprietatea exclusivă 
a soţului. Către finele Republicii, bărbatul dispunea numai de 
dota înscrisă în actul de căsătorie, lăsându-i-se femeii dreptul de 
proprietate asupra altor bunuri personale. Au apărut de 
asemenea unele legi prin care femeile necăsătorite erau 
eliberate de tirania tutorelui, în ceea ce priveşte administraţia 
bunurilor. O dată cu zorile imperiului lui Augustus se poate vorbi 
de un fel de egalitate între sexe, egalitate de natură morală, 
socială şi juridică, nu însă şi politică. Bineînţeles, de această 
egalitate beneficiau numai cetăţenii romani. Această situaţie va 
îngădui femeilor cu dare de mână să se iniţieze în literatură, 
filosofie, arte şi ştiinţă; să participe în mod public la diferite 
festivități, la teatru, banchete etc. Nemaifiind prizoniera zidurilor 
locuinţei sale, cetateana romană părăseşte casa în lectică (ca să 
fie ferită de unele priviri indiscrete), merge la circ, la teatru, în 
tribunale, chiar şi în forul zgomotos. Deşi ţinută mult timp 
departe de agitatiile politice, femeia romană apare mai cultivată 
decât cea greacă. In general, romanul a dat mai multă 
importanţă femeii decât elinul, datorită faptului că ea arăta 
calităţi esenţial „bărbăteşti”, fiind lipsită de feminitate excesivă, 
în timp ce femeia greacă prezenta în aceeaşi măsură gingăşie şi 
duritate. 

O poziţie cu totul excepţională deţineau vestalele romane, 
alese de zei şi considerate fecioare sacre, protejate de legi 
speciale spre a nu fi ofensate. Mergeau în lectică sau car; aveau 
locuri speciale la teatru; erau dispensate a depune jurăminte ca 
martore şi beneficiau de emancipare paternă. Capacitatea lor 
juridică era egală cu a bărbaţilor, de aceea dispuneau liber de 


propria lor avere. 

În Roma s-au format cele dintâi asociaţii feminine şi au avut 
loc primele acţiuni ale femeilor împotriva unor legi ce le 
îngrădeau luxul. Astfel, în anul 195 î.e.n. Matroanele romane au 
organizat o manifestare publică, cerând abrogarea legii Oppia, 
votată în anul 215 î.e.n. Legea respectivă stăvilea unele excese 
vestimentare ale femeilor, frânându-le luxul. Ea fusese votată 
de senat în momente grele pentru stat, când Hannibal ameninţa 
Roma. Protestele lor s-au îndreptat împotriva lui Cato cel Bătrân, 
consul în anul 195 î.e.n., şi au avut succes. Marele om de stat ar 
fi spus atunci într-un discurs: „De îndată ce femeile ajung egale 
cu noi, ele ne sunt deja superioare” (Titus Livius, XXXIV, 3). 

În secolul | î.e.n., matroanele romane din lumea aristocrației 
constituiseră chiar „cluburi” feminine, unde, în afară de 
literatură şi artă, se discutau şi probleme politice; „cluburile” 
erau susţinute de femei aristocrate, cultivate şi inteligente, dar 
câteodată intrigante şi depravate. 

În societatea antică, căsătoria constituia instrumentul potrivit 
pentru a face să crească puterea economică şi politică a unei 
familii. Tânăra femeie nu avea posibilitatea de a alege în mod 
liber pe viitorul ei soţ. Căsătoria se decidea de către părinţi sau 
tutori, fără consimţământul tinerilor şi adesea logodna avea loc 
în anii copilăriei. Uniunea matrimonială devenea un act politic 
sau un prilej de rotunjire a averii şi, astfel, îngrădea spiritul de 
libertate sau de afecţiune între doi tineri. Ramses al Il-lea îşi 
alegea o faraoană din regatul hittit, ca să se curme vechea 
ceartă cu imperiul din miazănoapte; Cyrus cel Bătrân îşi căuta 
soțiile în statele vecine pentru lărgirea graniţelor imperiului său; 
Alexandru Macedon se căsătorea cu o fiică de satrap şi apoi cu 
fata fostului rege persan, pentru consolidarea, şi pe această 
cale, a stăpânirii sale din Orient; Marius lua de soţie o 
patriciană, fiindcă adversarii îl desconsiderau ca pe un homo 
novus; Cezar şi nepotul său Octavian au schimbat câte trei 
neveste, după cum bătea vântul în politică - şi aşa, mai departe. 

Femeia romană din epoca republicană îndepărtată nu putea 
participa la viaţa politică decât din umbra iatacului său, unde 
multe soţii continuau să „toarcă lâna” pentru hainele familiei, ca 
pe timpul homericei Penelope. În comediile lui Menandru se 
spune că furca de tors este ocupaţia femeilor ţinute departe de 
întrunirile publice. S-au văzut însă multe cazuri, când inteligente 


regine din despotiile orientale, adorate de soţii lor, interveneau 
în treburile de stat. În Atena, Aspasia lui Pericle aduna în casa sa 
elita politică şi intelectuală a oraşului şi acolo fermeca lumea 
prin inteligenţa şi vorba ei. Livia discuta cu Augustus cele mai 
importante probleme de stat; ea i-a rămas un tainic consilier 
politic. 

O „căsătorie de interes” a unui bărbat eminent cu o tânără 
bogată, dar cu modeste preocupări intelectuale, se citează a fi 
cea încheiată de Cicero cu Terentia. Atunci cand gloria marelui 
orator depasise culmile celor „şapte coline”, bătrânul Cicero şi-a 
concediat soţia, căsătorindu-se - la 63 de ani - cu Publibia, o 
tânără de 17 ani, bogată şi aceasta. Au existat însă şi uniuni 
matrimoniale ce au stârnit admiraţia contemporanilor şi 
posterităţii, cum a fost căsătoria dintre Brutus şi Porcia, fiica lui 
Cato cel Tânăr. 

În societăţile antice, partea slabă a căsătoriei o constituia 
încheierea unui astfel de act la o vârstă când viitorii soţi erau 
nişte copii inconstienti. În asemenea situaţii, combinaţiile 
matrimoniale se făceau de către părinţi. In Orient si Grecia, 
căsătoriile se desfăceau cu mare greutate, pe când la Roma 
legile erau foarte elastice. De aceea, divorţul la romani apărea 
frecvent, motivat şi prin faptul că femeia dispunea de prea 
multă libertate. Cu toate că tradiţia, preceptele religioase şi 
educaţia impuneau matroanei romane din înalta societate să fie 
castă, neluxoasa, modestă, pioasă, devotată copiilor sai etc., 
acest „puritanism”, demn de o Cornelia, mama Gracchilor, era 
călcat în picioare din cauza viciilor şi a goanei după plăceri, 
păcate sociale ce năpădiseră aristocrația din perioada 
războaielor civile. S-a putut vedea că în puţinele momente de 
înaltă ţinută morală din viaţa societăţii, impuse adesea de legi, 
rolul femeii ca element de coeziune a fost destul de important. 
Dar constatăm şi reversul: când societatea romană se zbătea în 
grave crize morale şi politice, unele femei din înalta aristocrație, 
prin lux, depravare, frivolitate şi sterilitate, au mărit anarhia, 
dezordinea si forţele dizolvante îndreptate împotriva vieţii 
tradiţionale. Aşa se explică legile date de Augustus pentru 
consolidarea familiei. Istoricul Titus Livius afirma că situaţia era 
de aşa natură, încât lumea condamna în masă viciile, dar 
aceeaşi oameni nu erau în stare să găsească un remediu moral 
împotriva lor. 


x 


În galeria portretelor din această carte am inclus medalioanele 
unor femei care s-au impus în paginile istoriei, alături de unii 
suverani sau oameni de stat, în artă, cultură etc. Din marele lor 
număr am ales cele cu o mai mare sferă de influenţă, pozitivă 
sau negativă. Deci unele dintre aceste femei au rămas celebre 
prin faptele lor marete, altele prin dezmat, lux şi crime. Se 
constată că în anumite perioade istorice, aceste femei au fost 
expresia spirituală şi morală a unor popoare, cum au fost 
Hatsepsut, Semiramis, Atossa, Aspasia, Livia, lulia Domna, 
Zenobia etc. În general, din pricina situaţiei sociale ce li s-a 
rezervat, atât în Orient cât şi în lumea greco-romană, destul de 
puţine au fost acele femei care au apărut pe arena politică. 

Nu am putut include şi biografia unor matroane romane care 
au strălucit în perioada Republicii (Cornelia, Clodia, etc.) din 
cauza modestelor informaţii istorice privitoare la viaţa lor. 

Galeria medalioanelor feminine din volumul nostru se extinde 
cronologic în cadrul a două milenii şi cuprinde reprezentante din 
lumea popoarelor hamite, semite şi ariene. Există între ele 
creaturi luminoase (Atossa, Aspasia, Livia, Plotina) care au 
contribuit la creşterea aureolei politice a soţilor lor. În Orient s- 
au impus mai mult femeile regente şi cele adorate de soţii lor. 
Lumea elenistică a cunoscut femei ambitioase, chiar demoniace, 
ele fiind adesea adevărate calamitati pentru cei din jur 
(Olympia, Cleopatra etc.). Despre ele, un istoric spunea ca erau 
răscolite de pasiuni până şi în somn. Acestor femei greco- 
macedonene şi împărăteselor romane din prima jumătate a 
secolului |. E. N. Li se poate aplica caracterizarea moralistului La 
Bruyere, care spunea că femeile sunt extreme, ori mai bune, ori 
mai rele decât bărbaţii. 

O lucrare despre femeile ilustre ale lumii vechi nu s-a scris 
până acum, la noi. În Occident au apărut asemenea prezentări 
destul de sporadice şi limitate. Nu am întâlnit însă nicio 
monografie care să reunească un număr atât de mare de 
biografii feminine, câte au fost incluse în volumul nostru. 

Am dori ca seria acestor biografii feminine să fie continuată de 
specialiştii români, pentru evul mediu, epoca modernă şi epoca 
contemporană. Perioadele istorice mai noi vor putea include şi 
multe figuri feminine din Istoria României. 


ORIENTUL 


HATSEPSUT 
Regenta a trei faraoni bastarzi 


Herodot si Strabo, unul parinte al istoriei, altul al geografiei, 
atunci cand au văzut tara faraonilor şi-au dat seama ca „Egiptul 
era un dar al Nilului”. Cel mai lung fluviu din lume străbate o 
vale adesea strâmtă, printre două deserturi ale morţii, cel libian 
la apus şi cel nubian la răsărit. Ea oferă oamenilor, încă din 
perioada pietrei necioplite, o binecuvântată oază - lată de 20-25 
km şi lungă de 850 km. Revărsările periodice ale fluviului 
asigurau fertilitatea „Pământului Negru” din această vale ce se 
închide spre mare în cunoscuta Deltă. De milenii, toată viaţa 
acestei ţări s-a restrâns la cele două lunci inundabile ale Nilului. 
O populaţie de ţărani şi păstori s-a legat puternic de paradisul 
Văii Nilului, unde a creat una dintre cele mai vechi civilizaţii, cu 
rădăcini istorice ce depăşesc în timp cinci milenii. 

Epoca de mare glorie a regatului egiptean a durat două 
milenii, în cadrul cărora istoricii au stabilit trei epoci de înflorire, 
separate prin scurte perioade de stagnare: Regatul Vechi (2800- 
2300), Regatul Mijlociu (2000-1750) şi Regatul Nou (1580- 
1100). În perioadele de independenţă, statul egiptean a 
cunoscut domnia a 26 de dinastii, care s-au întrecut să 
împăneze valea Nilului cu numeroase monumente ce stârnesc 
admiraţia lumii contemporane prin măreţia şi perenitatea lor. 
Faraoana Hatşepsut se află şi ea în lista marilor ctitori din Valea 
Nilului. În limba egipteană numele ei înseamnă „Supremă 
nobleţe feminină”, Hatşepsut fiind deci un epitet regal. 

Până în preajma domniei unice a lui Tutmes | (1557-1508), 
Egiptul a întâmpinat nenumărate dificultăţi în ceea ce priveşte 
succesiunea normală la tron. Cu domnia acestui faraon 
războinic, marele preot al zeului Amon a început a deveni 
arbitrul soartei dinastiilor de faraoni. 

O dată cu moartea lui Amenophis | (1557), a apărut prima 
manifestare a crizei succesorale, deoarece rămânea după el 
numai o fiică, Ahmes. Regulile tradiţionale de succesiune la tron 
prevedeau, că, în lipsa unui fiu, coroana putea reveni unui 
ginere al defunctului faraon. Fiind încă în viaţă, Amenophis | 


căsătorise pe Ahmes cu un fiu nelegitim al său, care fu asociat 
la tron sub numele de Tutmes |. Aceeaşi lipsă a unui moştenitor 
legitim de parte bărbătească avu loc şi la moartea lui Tutmes |, 
care lăsa în viaţă o singură fiică, pe Hatşepsut, căsătorită şi ea 
în acel moment cu un fiu de concubină (deci frate vitreg al ei). 
El urmă la tron sub numele de Tutmes al II-lea (1508-1503). Un 
mare basorelief din templul-mormânt de la Deir-el-Bahari, ne 
arată cum Hatşepsut primeşte în faţa curţii coroana ce i-o oferă 
tatăl său, ca regentă, deoarece ea se trăgea legal din viţă 
regală, pe când el era un bastard. Faraonul-tată se mărgini a fi 
până la moarte un rege onorific. Cu toate că Hatşepsut nu-i 
menţionată în „listele regale”, iar sculpturile parietale egiptene 
o arată câteodată mergând în urma lui Tutmes | şi al II-lea, 
adevăratul conducător a fost totuşi ea. Ca suverană a ţării, 
Hatşepsut a mai purtat şi numele de Maferă, iar inscripţiile 
hieroglifice îi dau şi titlul de „Mare soţie regală”. 

Tocmai pentru a-şi arăta sângele său curat regal Hatsepsut a 
ridicat capela din complexul sanctuarului de la Deir-el-Bahari, 
unde decoraţiile sculpturale şi textele hieroglife documentau 
naşterea sa supranaturală din zei. Astfel, mama sa, Ahmes, ar fi 
fost vizitată tainic de zeul Amon din Theba, în chip de faraon. 
Trezită din patul său de parfumul divinității, ea i-a surâs si, prin 
aceasta, dragostea divină s-a zămislit în corpul său. Rămasă 
gravidă, faroana ar fi fost protejată în timpul sarcinii de două 
zeițe trimise de Amon. Alte scene din acelaşi sanctuar arată pe 
Amon-Ra în calitate de tată, prezentând celorlalţi zei pe prunca 
şi declarând: „lată pe fiica mea Hatsepsut. Ea va trăi. Eu o 
iubesc şi sunt mândru de ea”. Ultimele tablouri înfăţişează pe 
copila Hatşepsut alăptată de Zeiţa-vacă Hathor. În orice caz, 
Tutmes al II-lea nu-i putea fi superior ca inteligenţă şi puritate 
de sânge. Destinul se arătase vitreg şi de astă dată pentru 
dinastie: după o domnie de 5 ani alături de sora-faraon 
Hatşepsut, prinţul consort murea şi el, lăsând două fiice şi un 
băiat tot nelegitimi. Dar acest de-ai treilea bastard nu fusese 
destinat domniei, deoarece Tutmes al Il-lea îl încredinţase 
preoţilor din templul lui Amon, ca „servitor al zeului”, unde urma 
să rămână întreaga sa viaţă. Legenda spune că, în timpul unei 
procesiuni religioase, la Karnak, statuia „articulată” a zeului 
Amon i-ar fi şoptit tainic copilului că este destinat să poarte 
dubla coroană a faraonilor şi nu toiagul de preot. Intervenţia 


divină în cazul înscăunării lui Tutmes al III-lea a fost imortalizată 
de preoţi în textul unei inscripţii care spune: „Chipul sacru al 
zeului, aclamat de mulţime, era dus din sanctuar în curtea 
templului. In acel moment Tutmes al Ill-lea se găsea cu alti 
slujitori ai zeului sub colonada de nord pe lângă care trecea 
cortegiul. Se părea că zeul caută pe cineva, de aceea se opri în 
faţa tânărului prinţ care se înclină respectuos. Dar zeul îl ridică 
şi-l duse în locul unde, după ritualul templului, numai faraonii 
puteau pătrunde”. Probabil sprijinit de preotime, tânărul prelat 
fu recunoscut ca faraon, sub numele de Tutmes al Ill-lea şi 
căsătorit cu una dintre fiicele legitime ale înaintaşului său (după 
unii autori, minorul ar fi fost căsătorit pro forma chiar cu 
Hatşepsut). Deoarece atât noul faraon cât şi soţia sa erau 
minori, regența s-a încredinţat mătuşii Hatsepsut, care prin 
abilitatea sa va şti să-şi prelungească mult timp acest mandat. 

Puținele statui ale faraoanei ce au scăpat de furia succesorului 
său ne arată o figură fină, înaltă, energică cu ovalul prelungit al 
feţei, cu obrajii putin slabi, ochii afundati în arcade, fruntea 
joasă, cu gura mică şi strânsă la colţuri. 

Sub domnia reginei Hatşepsut, clerul zeului Amon din Theba a 
reuşit să-şi cimenteze o situaţie de prim ordin în stat şi să 
formuleze o teorie de caracter teocratic, după care succesiunea 
la tron depindea de consimţământul preotimii marelui zeu. O 
inscripţie contemporană pusă de arhitectul palatului, Ineni, 
arată că „Tutmes al II-lea s-a ridicat triumfător în ceruri şi acolo 
s-a contopit cu zeii. De îndată, fiul său îi luă locul pe pământ, ca 
rege al «Regatului Dublu» şi deveni stăpânul tronului aceluia ce- 
| zămislise. lar sora sa, divina soţie Hatşepsut conduse treburile 
celor două ţări după planurile sale. Egiptul muncea plecându-şi 
capul în faţa ei şi minunatele cereale veneau de la zeul Amon- 
Râ. Ea reprezenta otgonul de remorcat Egiptul de Jos şi stâlpul 
de ancorat Egiptul de Sus; ea devenise direcţia cea bună a 
cârmei din Deltă; era stăpâna care da porunci, ale cărei 
excelente planuri pacificau cele «Două Tari» atunci cand 
cuvânta ea”. 

Această inscripţie gravată în templul de la Deir-el-Bahari, din 
ordinul faraoanei Hatsepsut, arată clar că adevăratul conducător 
al văii Nilului era ea, ca o puternică regentă, căreia trebuia sa i 
se supună şi regele asociat, Tutmes al Ill-lea. Documentele 
sculpturale oficiale ale vremii ne-o arată pe regentă mergând în 


frunte şi urmată de nepotul său, faraonul asociat Tutmes al IIl- 
lea. Nici atunci când regele deveni major, Hatşepsut nu renunţă 
la putere. Ea îşi asigură în continuare drepturile de regentă, 
îmbrăcă costumul bărbătesc al regelui şi pretinse să i se acorde 
protocolul rezervat numai faraonului-bărbat. Cu o energie 
nemaiîntâlnită până atunci, ea nu lăsă puterea din mână timp 
îndelungat, adică până în anul 1483, cand muri, probabil de 
bătrâneţe. 

Hatşepsut, ca regentă, regină şi faraon, a afirmat o noua 
teorie asupra puterii. Dezvoltarea ideii monarhice, având ca 
temelie zeificarea faraonului, a reintrodus de altfel sistemul din 
epoca Vechiului Regat, prin care regele era privit ca o încarnare 
pe pământ a zeului Ra. Nu legile omeneşti acordă tronul 
faraonului, ci voinţa puternică a zeului Amon. Pe baza acestei 
concepţii, preoţii lui Amon au sprijinit venirea la tron a lui 
Tutmes al III-lea. De acum puterea faraonilor depindea de cler şi 
nu de legile fixate de înaintaşi. Preoţii din Theba introduceau 
astfel un nou sistem monarhic: faraonul este interpretul voinţei 
zeului. 

Ideea aceasta privitoare la designarea faraonului de către 
divinitate s-a fixat pe timpul îndelungatei regente a faraoanei 
Hatşepsut. Regina se lăuda în inscripţiile religioase ale timpului 
că ea însăşi s-a născut din zeul Amon. Faraoana, ca „soţie” a lui 
Amon, va deţine un rol important în succesiunea la tron. S-a 
arătat că cei trei Tutmes, erau fii nelegitimi, născuţi din 
concubine, ajunşi la tron în urma unei căsătorii cu o prinţesă 
legitimă şi numai astfel şi-au consolidat domnia, în calitate de 
prinți consorti. 

Tutmes al Ill-lea, născut dintr-o concubină şi un rege care şi el 
la rândul său avusese aceeaşi naştere nelegitimă, nu putea fi 
considerat ca purtând în vinele sale sânge zeesc mai curat 
decât al regentei Hatsepsut, născută direct dintr-un „Zeu-rege”, 
pe care-l putea reprezenta pe pământ. Astfel, problema 
dinastică căpăta un aspect religios; preoţii lui Amon, atribuind 
tronul, se infatisau ca executori ai voinţei zeului. Prin aceasta, 
clerul dobândeşte o mare ascendență politică. Marele preot al 
lui Amon-Ra conferi faraonului dreptul la domnie. Pe timpul 
regentei, demnitatea aceasta religioasă era deţinută de preotul 
Hapuseneb, pe care Hatşepsut l-a numit concomitent şi în postul 
de vizir, un fel de prim-ministru, păstrător al pecetii regale. Sef 


suprem al cultului şi conducător al treburilor politice din stat, 
marele preot era adevăratul stăpân al tronului. Favorurile 
regentei s-au extins şi pentru fericirea altor preoţi. Cel de-ai 
doilea preot al lui Amon a devenit şeful consiliului privat al 
regentei, arhitect-şef şi mare intendent al bunurilor curţii. Din 
întâmplare, cel de-ai doilea preot al lui Amon, ajuns acum al 
doilea mare potentat politic în stat, a fost în acea vreme genialul 
arhitect Senmut, amant al regentei şi constructorul maretului 
templu funerar al patroanei sale, de la Deir-el-Bahari. Din rândul 
preotimii au mai fost promovați în anturajul regentei cancelarul 
Nehesi şi trezorierul Thuti. Cu toţii constituiseră un fel de 
camarilă ce-şi impartise puterile în stat. 

Astfel, regenta Hatşepsut, întărită în postul ei de conducere 
prin teoria teogamiei regale, devenise exponentul triumfului 
preotimii zeului Amon şi transformase tara într-o teocratie. 

De îndată ce a murit regenta, Tutmes al Ill-lea a căutat sa 
distrugă toate monumentele şi arhivele ce aminteau numele 
înaintaşei sale. De aceea, izvoarele pentru cunoaşterea vieţii 
faraoanei sunt astăzi destul de puţine. Cu toate acestea, 
fanatismul şi ura succesorului nu i-au nimicit strălucirea 
domniei. Deşi faraonul, pus sub tutela ei timp de peste două 
decenii, era o fire ambițioasă, dotată cu aptitudini de 
conducător de osti şi de oameni, inteligenţa despoticei regente 
l-a ţinut în frâu până la moartea ei. Pentru a stăvili veleitatile de 
domnie directă ale tânărului faraon, Hatşepsut se folosea de 
camarila sacerdotală înscăunată la curte, unde constituia un fel 
de partidă legitimistă. Bineînţeles, rivalitatea dintre regentă şi 
ambițiosul faraon oferea preoţilor posibilitatea să-şi rotunjeasca 
averile. 

Tatăl regentei fusese un faraon războinic ale cărui osti 
supuseseră ţinuturile nubienilor şi împinseseră frontierele până 
dincolo de Sinai, până în nordul Siriei şi până la cotul Eufratului. 
Dar fiica sa, regenta Hatsepsut, instaură o politica de pace, 
extinsă de la cataractele superioare ale Nilului până la malurile 
Eufratului. Liniştea din interior aduse o însemnată propăşire 
materială în Valea Nilului şi o epocă febrilă de construcţii 
ridicate peste ruinele lăsate cu o jumătate de veac mai înainte 
de distrugerile invadatorilor hicsoşi. Opera de constructor a 
regentei este evocată într-o inscripţie în care ea spune:” Am 
reconstituit ceea ce fusese distrus şi am dus la bun capăt ceea 


ce era neterminat. Asiaticii amestecați cu alti barbari au locuit în 
nordul ţării, unde au dărâmat ceea ce fusese zidit cândva, 
nesocotindu-l pe zeul Râ”. Dacă ea n-a purtat războaie ca alţi 
faraoni, energica şi chibzuita regentă a rămas nemuritoare prin 
construcţii. Portretele sale o arată „în mare ţinută” de faraon. 
De aceea, purta o barbă artificială, împletită, cu care apărea 
mai ales în timpul solemnitatilor publice. 

Domnia regentei a rămas memorabilă în istoria faraonilor prin 
expediţia „colonială”, organizată în ţara Puntului, denumită şi 
„Țara Zeului”. Expediția a avut loc în al nouălea an al domniei 
sale şi se spunea că ea fusese ordonată de însuşi zeul Amon. 
Scopul ei a fost însă aprovizionarea din abundență a 
sanctuarului recent construit la Deir-el-Bahari, cu mirt, tămâie, 
parfum (aromate), lemn scump, uleiuri fine extrase din sicomor, 
aur, argint, pietre preţioase, toate necesare cultului şi 
mobilierului de ritual din sanctuar. Misterioasa ţară a Puntului se 
găsea în părţile Abisiniei şi Somaliei de azi, la răsărit de 
Massana. Incă din perioada dinastiei a V-a (circa 2700 î.e.n.), 
regiunea devenise unul dintre principalele obiective comerciale 
ale Egiptului. Pereţii multor mausolee ale demnitarilor sau ale 
faraonilor păstrează urma unor asemenea călătorii, organizate 
cu sprijinul armatei, căci drumul era lung şi periculos atât pe 
mare, cât şi pe uscat. Se ştie că în vremea dinastiei a XI-a 
(2151-1991), comunicarea cu ţara Puntului se făcea prin 
Koptos, în lungul deşertului arabic. Greutățile călătoriei 
îndemnau, mai mult pe aventurieri, să plece spre aceasta 
bogată, regiune. In cartea intitulată Povestirile naufragiatilor ne 
sunt expuse sub o formă îmbrăcată în mister peripetiile 
îndrăzneţilor negustori. 

Tablourile sculptate pe (pereţii de la Deir-el-Bahari, unde au 
fost executate după planurile arhitectului Senmut, povestesc 
amănunţit expediţia spre ţara aromatelor, ordonată de curte în 
al nouălea an de domnie a regentei. În urma unui consiliu regal, 
au pornit cinci corăbii, puse sub comanda lui Senmut şi Nehesi, 
spre această tara de basme. Îndrăzneţii corăbieri purtau, din 
ordinul faraoanei, cele mai seducătoare mărfuri ce puteau fura 
ochii barbarilor, şi care erau oferite localnicilor în schimbul unor 
mărfuri mult mai preţioase. Vasele au coborât pe Nil până în 
Delta, au trecut prin vechiul Canal de Suez, pe lângă Wadi 
Tumilât, către răsărit, intrând în lacul Amer şi apoi în Marea 


Roşie. După zile grele de navigaţie, s-a debarcat” pe cele două 
tarmuri foarte înverzite”, identificate azi cu cele două maluri ale 
Mării Roşii, cel african şi cel arabic, din ţinutul aromatelor, adică 
în dreptul Somaliei. Locuitorii întâlniți în acea regiune erau de 
neam hamit, cu piele brună, şi stăpâneau triburi de negri ce 
munceau pentru ei. Acolo, la umbra palmierilor şi a sicomorilor, 
ale căror frunze dau picături de răşini aromate, negustorii veniţi 
din Egipt au construit locuinţe lacustre, pe piloni, în faţa cărora 
şi-au expus mostrele de mărfuri, pentru schimbul în natură cu 
băştinaşii. Între exponate figura şi o statuie de aur a regentei, 
turnată, cu chipul zeitei-vaca Hathor, stând în mijlocul zeilor din 
valea Nilului. Printre clienţi figurează seicul din Punt, numit 
Parihu, venit cu soţia sa, Ati, un fel de Venus de neam hotentot, 
având şira spinării unsă cu uleiuri mirositoare şi grase. Stăpânul 
Puntului a permis lui Senmut să dezrădăcineze şi să 
transplanteze în curtea sanctuarului de la Deir-el-Bahari mai 
multi puieti de sicomori aromati. Cronica gravată în piatră a 
acestui sanctuar-mauzoleu arată cum oamenii lui Senmut au 
cumpărat abanos, aur şi ivoriu, diferite lemne aromate, blănuri, 
pene de strut, animale exotice ca maimutele, ogari sălbatici, 
leoparzi, girafe, precum si sclavi din cele doua neamuri ale 
populatiei locale (hamiti si negri) etc. Flotila s-a intors cu bine la 
Theba. Pretioasa încărcătură de mărfuri si sclavi a fost 
consacrată în întregime sanctuarului bunului zeu Amon. Natural, 
preoțimea beneficia şi ea de aceste mărfuri străine. Inscripţia 
dedicatorie spune ca expediţia lui Senmut şi Nehesi s-a întors cu 
foarte mari minunatii din ţinutul Punt: „tot felul de lemn 
parfumat din ţara divină, un morman de răşină, lemn verde de 
smirnă, lemn negru de abanos, fildeş, aur, argint, lemn de 
kinamon, tămâie, alifii pentru ochi, paviani, maimuțe cu coada 
lungă, câini de vânătoare, piei de panteră din sud, sclavi 
indigeni cu copiii lor. Niciodată nu se adusese ceva asemănător 
pentru regii ce au domnit în Egipt”. 

În al şaptelea an al domniei sale, ca un fel de recunoştinţă faţă 
de protectorul său divin, Amon, şi ca răsplată pentru sprijinul ce- 
i dădea preoțimea, Hatsepsut zidi maretul templu-mausoleu de 
la Deir-el-Bahari, monument urmai de noi construcţii religioase 
şi de obeliscuri înălțate la Karnak (vechea Thebă egipteană) şi în 
alte mari centre religioase ale regatului. Arhitectura epocii 
regentei se remarcă prin grandioasele porticuri cu colonade 


„protodorice”, iar sculptura basoreliefului arată o lucrare 
rafinată, manierată, echilibrată şi sobră. Acest stil reprezintă de 
fapt o inspiraţie de caracter dogmatic cerută de clerul lui Amon 
şi transpusă în piatră de marele arhitect Senmut. 

Remarcabila constructie-mausoleu a regentei, zidită la Deir-el- 
Bahari, fusese rezemată de peretele stâncos al Nilului. Planul 
său avea ca model un mic templu construit pe terase de 
faraonul Mentuhotep al Ill-lea, din vremea Regatului Mijlociu La 
Deir-el-Bahari, întregul plan se desfăşoară pe trei terase 
suprapuse, înconjurate de colonade şi unite la mijloc prin rampe 
de acces. Complexul se extindea de la malul fluviului până sub 
stâncă. Ansamblul lui conţinea ca elemente principale 
propileele, aleea sfincşilor lungă de un kilometru, prima curte 
închisă de o rampă cu două porticuri pe flancuri, a doua curte 
similară cu prima, o a treia curte, mai mică, închisă în colonade 
şi, ca punct final, un sanctuar-peşteră, scobit în stâncă. Aceste 
elemente se amplasaseră pe aceeaşi axă, oferind o simetrie 
solemnă, care devine din ce în ce mai aspectuoasă, pe măsura 
ridicării ei pe terase. Ceea ce impresionează pe vizitator sunt, în 
primul rând, colonadele simple, cu puternice jocuri de umbră şi 
lumină, apoi bogăţia decoraţiei sculpturale, realizată într-o 
perfectă armonie geometrică, al cărei fundal îl constituie 
stâncile sălbatice şi golaşe. Terasa centrală arată vizitatorului 
naşterea supranaturală a zeiţei şi albumul sculptat al expediției 
din Punt. Intr-un atare tablou apare şi corpolenta regină din 
Punt, hotentota Ati, tipul frumusetei africane. Ca să 
reamintească şi altfel această călătorie, Senmut a plantat şi 
închinat lui Amon o grădină cu arborii aduşi din legendara ţară a 
Răsăritului. Într-o inscripţie aşezată alături, Hatsepsut declară 
că „este mândră de a fi reconstituit peisajul natural din Punt, 
destinat aici zeului său, aşa cum acesta îi poruncise, de a fi 
realizat o grădină după măreţia sa, prin care zeul să se poată 
plimba”. 

Oraşul sfânt al Thebei s-a împodobit şi el cu noi monumente 
dăruite de regentă. Se remarcă acolo un templu dedicat 
aceluiaşi Amon, cu piloni uriaşi în complexul unor colonade, apoi 
două obeliscuri înalte de 30 de metri, fiind astfel printre cele 
mai mari din Egipt (dintre care unul s-a prăbuşit). Pe unul dintre 
obeliscuri, mândra faraoană a pus să se scrie: „Toate ţările din 
afară îmi sunt supuse. Granițele mele sudice ating tara Puntului, 


cele de la răsărit se întind până în mlaştinile Asiei. Locuitorii din 
Sinai se află sub stăpânirea mea. La Apus, regatul meu se 
întinde până în Manu. Eu domin Lybia. Spre nord, frontiera este 
formată de insulele mării... Domnesc peste beduini, locuitorii 
deşertului. Mi se aduce mirtul din Punt etc.” Se pare că 
Hatşepsut are „meritul” de a fi deschis în istorie, prima 
încercare de „politică colonială”, de caracter egiptean şi religios. 

Din lipsă de documente sfârşitul domniei ca şi cel al vieţii 
acestei dârze faraoane ne rămân necunoscute. Nu posedăm 
nicio dovadă că ea ar fi fost înlăturată de la conducere şi că ar fi 
murit dizgratiata. A dispărut, probabil, de moarte naturală şi în 
plină glorie. Dar după dispariţia sa, umilitul Tutmes al Ill-lea, 
scăpat de o tutelă ce-i era odioasă, a căutat să se răzbune cu o 
ură sălbatică. Au fost organizate distrugeri barbare asupra 
monumentelor ce aminteau numele şi chipul regentei care 
îngenunchiase trei faraoni bastarzi purtând acelaşi nume. Noul 
faraon nu i-a respectat nici sarcofagul ce-i dă într-un text 
hieroglific titlul de „regină” şi „soţie de faraon”. Această 
damnatio memoriae s-a aplicat şi arhitectului Senmut, cel care- 
şi imortalizase stăpâna prin marete construcţii si prin succesul 
expediției din tara Puntului. Tânărul Tutmes al III-lea, acum în 
vârstă de 30 ani, autoritar şi vijelios, ordonă ca nu mele fostei 
regente să fie şters de pe pietre şi înlocuit cu al celor trei faraoni 
bastarzi, umiliti de ea. Portretul reginei, răspândit pe mii de 
basoreliefuri şi cioplit în sute de statui, a fost izbit şi şters cu 
lovituri de ciocan. După credinţa egiptenilor, ştergerea numelor 
faraonului din textele hieroglife şi sfărâmarea chipului său îl 
împiedicau de a beneficia de o viaţă fericită în lumea zeilor. 
Furia succesorului s-a abătut şi asupra unor construcţii ale 
regentei, care au fost demolate sau ascunse după ziduri. A 
respectat numai maretul templu-mausoleu de la Deir-el-Bahari. 
Nu a cruțat însă mormintele colaboratorilor regentei, pe care le- 
a distrus şi jefuit. Natural, cei care se mai găseau în viaţă, din 
camarila regentei, au avut o soartă şi mai tristă. O atare 
persecuție post mortem explică şi dispariţia numelui suveranei 
din „listele oficiale de faraoni”, unde Hatşepsut trebuia să apară 
printre cei mai glorioşi conducători din Valea Nilului. Toate 
acestea arată pasiunile şi grupările politice ce frământau curtea 
regală, atmosferă de care va şti să beneficieze în viitor tagma 
preoțească. Dar persecuțiile lui Tutmes al Ill-lea, pornite 


împotriva unei femei ce se ridicase la rangul de faraon, peste 
capetele a trei regi, n-au reuşit să şteargă definitiv amintirea şi 
gloria reginei Hatsepsut, pe care arheologii o reconstituie 
treptat din sfărâmăturile monumentelor sale. 

Hatşepsut a condus regatul cu o mână energică, de care se 
temeau supuşii din Valea Nilului şi vasalii din Siria pana în 
Etiopia. Impotriva celor ce îi contestau autoritatea, ea se „ridica 
ca o panteră furioasă”, pornea în fruntea armatei şi, la simpla ei 
apariţie, rebelii îşi plecau capetele. Domnia sa a fost prosperă în 
economie, artă, administraţie, politică internă, diplomaţie şi pe 
câmpul de luptă, fiindcă a ştiut să-şi aleagă cei mai buni 
colaboratori. Arhitectul său, Senmut, a reuşit să imortalizeze 
această domnie în construcţiile ordonate de faraoană la Deir-el- 
Bahari, Karnak şi în Theba. 

O dată rămas singur stăpân al ţării Nilului, Tutmes al Ill-lea, 
părăsi politica de pace a înaintaşei sale. Timp de 40 de ani 
(până în 1435), prin războaie, dădu Egiptului o faimă militară 
fără precedent. In acel moment, Siria şi alte posesiuni asiatice 
ale faraonilor figurau numai cu numele ca fiind supuse Egiptului. 
Energicul faraon întreprinse 17 campanii în Asia Mică, duse 
hotarele dincolo de Eufrat şi se înrudi cu puternica curte regală 
din ţara mitannilor. Dacă predecesoarea regentă şi-a înscris 
gloria în filele istoriei printr-o politică de pace şi prosperitate 
economico-culturală internă, noul şef militar, denumit de unii şi 
„Napoleon al Orientului”, şi-a impus-o prin sabie. Monumentele 
nepieritoare de la Theba şi Deir-el-Bahari păstrează însă, în 
continuare, memoria primei femei egiptene ce s-a urcat pe tron 
ca reprezentantă a zeilor şi ca regentă a trei faraoni bastarzi, 
dintre cei mai cruzi şi ambitiosi. 


SAMMURAMAT - SEMIRAMIS 
Regenta croitoreasă 


Săpăturile arheologice conduse de invatatii germani în ruinele 
oraşului asirian Assur au descoperit, între alte vestigii 
monumentale, şi o alee mărginită cu două rânduri de blocuri din 
piatră, frumos cioplite şi acoperite cu inscripţii cuneiforme. Pe 
unul dintre rânduri, blocurile conţin texte cuneiforme ce 
cataloghează numele şi titlurile a o serie de regi care au domnit 
în Asiria, iar cele din faţa lor indică nume de înalţi demnitari ai 


curţii lor. Atenţia arheologilor a fost reţinută de însemnarea de 
pe un bloc, cu următorul conţinut: „Piatră pentru cinstirea 
(reginei) Sammuramat, soția (lui) Samasi Adad, rege al Lumii, 
rege al Asiriei, mama lui Adadnirari, rege al Lumii, rege al 
Asiriei; nora lui Salmanasar, regele celor patru parti ale Lumii”. 

Intâlnim în această însemnare, genealogia unei regine si 
regente din statul asirian, cunoscută până aici şi din alte izvoare 
istorice sau epigrafice: Sammuramat, denumită şi Semiramis - 
Semiramida. Ea fusese soţia regelui Şamaşi Adad al IV-lea care 
a domnit între anii 826-809 şi a murit destul de tânăr, pe tron. O 
dată cu dispariţia soţului rămânea un fiu minor, viitorul rege 
Adadnirari al Ill-lea (809-782), care avea în anul decesului 
tatălui său numai 12 ani, deci era incapabil de a domni. 
Conducerea a fost luată atunci, în calitate de regentă, de mama 
sa, Şammuramat, până în anul 806, când fiul se putea considera 
matur pentru domnie. Cu toate acestea, regenta a păstrat în 
continuare frânele regatului în mâinile sale. Prezenţa ei la cârma 
statului se considera justificată şi prin faptul că Asiria ducea, în 
acel timp, lupte grele cu statul Urartu. 

Este singurul caz din istoria statului asirian, când o femeie 
apare în fruntea treburilor interne şi externe. Inscriptiile de pe 
celelalte blocuri aflate la Assur, şi în alte capitale menţionează şi 
alte femei de palat numai ca soţii de regi. Nu mai întâlnim deci 
un alt caz de „conducere feminina” directă. Şammuramat s-a 
menţinut ca regentă (sau ca asociată la domnie a fiului său) 
până după anul 787, când documentele încetează a-i mai 
menţiona numele. 

Istoria ținuturilor asiro-babilonene este tot atât de veche ca şi 
a Egiptului. Mesopotamia şi Asiria au cunoscut însă mai multe 
frământări şi transformări politice decât liniştita Vale a Nilului. În 
decursul a două milenii s-au produs furtunoase migratiuni de 
triburi şi popoare, atât de-a curmezişul pământurilor fertile şi 
irigate ale câmpiei mesopotamiene, cât şi în regiunile pastoral- 
agricole de pe luncile, dealurile şi din munţii Asiriei. Primii care 
şi-au făcut apariţia, venind dinspre India, ca să se aşeze la gurile 
Eufratului şi Tigrului, au fost sumerienii. Aceştia sunt consideraţi 
drept creatori ai celor dintâi aşezări de caracter urban, apoi ca 
inventatori ai scrierii pictografice, înlocuită treptat de cea 
cuneiformă. Le-au urmat triburi de origine semită, ce s-au 
aşezat către sudul Mesopotamiei; apoi, dinspre nord şi nord-est, 


au invadat sesul manos al regiuni elamitii, guttii, casitii, huritii, 
urartienii, catii şi alţii. Mulţi dintre aceşti „barbari” au fost 
domoliti de cultura sumeriană, care domina din punct de vedere 
religios si spiritual întreaga Mesopotamie încă din mileniul al Il- 
lea. Ca o reacțiune împotriva dominaţiei politico-culturale a 
Sumerului, s-a ridicat Akkadul, cel ce a impus o hegemonie 
babiloneană a cărei culme o întâlnim sub dinastia creată de 
Hammurabi (circa 1800). Dar dacă politiceşte sumerienii au 
cunoscut un recul în centrul Mesopotamiei, cultura lor nu a 
putut fi înlăturată din acele locuri. Scrierea şi limba diplomatică 
din străvechiul Orient se bazau tot pe milenarele cuneiforme 
sumeriene, folosite chiar şi în relaţiile diplomatice dintre Babilon 
şi faraoni. 

La începutul mileniului Il î.e.n. Au apărut în Orient si state 
formate din populaţii indo-europene, cum a fost cel hittit, cu 
capitala la Bogazkioi în Asia Mica. Hittitii vor avea de dus lupte 
seculare cu statul Mitanni, apoi cu Egiptul, pentru ţinuturile 
siriene, fereastra Orientului la Marea Mediterană. Sesul 
Mesopotamiei şi arida Vale a Nilului, lipsite de metale, piatră şi 
lemn, puteau găsi aceste” materii prime” numai în ţinuturile 
siriene şi ale Asiei Mici, ceea ce explică lupta statelor din jur 
pentru stăpânirea acestor regiuni. 

Pe când Şammuramat conducea destinele Asiriei, acest stat 
avea deja o istorie îndelungată. El se constituise cu încetul, încă 
din prima jumătate a mileniului II î.e.n., dar în perioada sa cea 
mai îndepărtată (Imperiul Vechi) nu a înscris fapte de seamă în 
istorie. Inflorirea politică a Asiriei creşte treptat în secolele XIV- 
XII î.e.n., pe măsură ce statele puternice din jurul ei, ca cel al 
mitannilor, al hittitilor şi al casitilor se prăbuşesc. Acum se 
deschide epoca Imperiului Mijlociu asirian, când evenimentele 
din Assur se împletesc politiceşte cu cele din Babilon. Regele 
Tiglatpalassar | (1115-1070) a purtat războaie victorioase cu 
Urartu şi în Siria, folosindu-se de o admirabilă armată de soldati- 
ţărani. 

Populaţia asiriană s-a format dintr-un complicat amestec de 
neamuri locale, semite, ariene etc. În regiuni aspre ca relief, 
climă şi resurse de trai, populaţia ţărănească asiriană se 
obişnuise cu lipsurile şi supunerea faţă de şefi. Exploatând mine 
de fier, regii asirieni au putut ridica o oştire bine înarmată, 
compusă din infanterie, cavalerie şi înzestrată cu care de luptă, 


o armată ce se deplasa cu o mare repeziciune, la ordinul 
regelui. Rivalii seculari ai Asiriei se găseau în Urartu şi Siria de 
nord, către care s-au îndreptat expedițiile regilor din Assur, mai 
ales în epoca regentei Şammuramat. 

Documentele cuneiforme privitoare la activitatea regentei 
Şammuramat se numără pe degete. Unul dintre acestea, 
inscripţia onorifică a guvernatorului Nergaleris din provincia 
Rasype, pusă la Sabaa, în anul 805, pentru adularea tânărului 
rege proaspăt însărcinat, Adadnirari ai Ill-lea, în chip 
surprinzător nu mai menţionează şi pe regina-mamă. Unii 
asirologi au tras concluzia că acest document ar indica un fel de 
împărţire teritorială a statului, între mamă şi fiu, ceea ce pare 
puţin probabil. 

Dar 22 de ani mai târziu, o întâlnim iarăşi pe Şammuramat- 
Semiramis, în calitate de regentă, alături de fiul său. Inscriptii 
repetate pe patru statuete ale zeului babilonian Nebu, gravate 
din ordinul lui Beltarsiiluma, guvernator al cetăţii Kalakh 
(Nimrud), arată clar că din iniţiativa ei s-au transportat de la 
Borsippa la Kalakh statuile acestei divinităţi babiloniene. Textele 
cinstesc, deopotrivă, pe regele Adadnirari al Ill-lea şi pe 
Semiramis-Sammuramat, denumită „stăpână a palatului său”. 

Originară din Babilon, regenta a activat intens pentru o 
apropiere şi o contopire asiro-akkadiană, sub conducerea regilor 
de la Assur. 

Duşmănia dintre Asiria şi Akkad devenise acută încă din 
timpul scurtei domnii a soţului său, Samasi Adad al V-lea. În 
urma mai multor campanii, el detronase pe regele din Babilon 
şi-l târâse în captivitate, la curtea din Assur, împreună cu mulţi 
ostateci. Tot timpul regenta a sfătuit pe fiul său să ducă o 
politică de împăcare a marelui oraş mesopotamian, dar mai ales 
să fie atent cu zeii de pe malurile Eufratului. Datorită acestei 
politici de clementa, iniţiată de regentă, au fost deschise larg 
porţile dinspre Asiria pentru transferul culturii din Babilon, cum 
ar fi adoptarea cultului zeului Nebu. Totodată, la îndemnul ei, 
ostatecii şi captivii din Babilon, aduşi cândva de Şamaşi Adad al 
V-lea, căpătau învoirea de a reveni la casele lor. 

Nu numai sângele ei de babiloniană o îndemna să-şi sprijine 
tara de baştină, dar şi dorinţa înţeleaptă de a realiza o 
comunitate economică, religioasă şi culturală între cele două 
state. S-a perfecţionat, din îndemnul ei, reţeaua canalelor de 


irigație, fără de care Mesopotamia, „cornul de aur fertil”, ar fi 
devenit o ţară a deşertului sălbatic. Din gura localnicilor, patru 
secole mai târziu, sfătosul istoric Herodot afla că această 
importantă operă de hidroamelioratii fusese realizată prin grija 
Semiramidei din Assur, pe care el o deosebea de o altă 
Semiramidă, Nitocris, soţia regelui babilonian Nabucodonosor al 
II-lea (604-562). După ce descrie amănunţit oraşul Babilon, el 
ne spune că acesta a avut multi regi care: ,,... au înfrumusețat 
zidurile şi sanctuarele oraşului, iar în şirul lor se numără şi două 
femei. Cea care a domnit cu cinci generaţii înaintea celei de-a 
doua se numea Semiramida. Ea a ridicat în câmpie nişte diguri 
de pământ vrednice de văzut; mai înainte vreme, Eufratul ieşea 
din albie adesea, înecând câmpia toată” (Herodot, |, 184). Mai 
apoi, istoricul grec ne comunică că cea de-a doua regină se 
numea Nitocris, care a fost de fapt faimoasa Semiramida a 
grădinilor suspendate si soţia lui Nabucodonosor. Toate 
construcţiile puse de el pe seama acesteia din urmă rămân însă 
în domeniul fanteziei marelui istoric. 

Pe tot timpul minorităţii fiului său, când Şammuramat deţinea 
singură conducerea statului asirian, luptele nu au mai contenit 
cu vecinii. Presiunea asupra Mesopotamiei superioare venea din 
două părţi: dinspre podişul Armeniei, unde se stabiliseră mezii, 
şi dinspre lacul Urmia, unde stăpâneau cei din Urartu. 
Campaniile împotriva celor doi duşmani au fost purtate de către 
generalii săi sau chiar de regentă. Dar cum acestea se repetau 
an de an, ele para nu fi obţinut succese importante. Incă de pe 
timpul domniei lui Salmanasar al Ill-lea (859-826), socrul 
regentei Sammuramat, urartienii deveniseră principalii duşmani 
ai Asiriei şi puneau adesea în pericol marile oraşe-capitale ca 
Ninive (lângă Mosul), Kalakh şi Dur-Şarukin (Khorsabad). Când 
Adadnirari al Ill-lea a devenit major, i-a revenit sarcina de a 
continua luptele cu mezii (opt campanii) şi cu urartienii, fara sa 
aducă o rezolvare a vechiului conflict. In pregătirea şi ducerea 
acestor războaie, regenta a deţinut un rol important. Adesea a 
însoţit călare în campanii pe soţul şi fiul său, până în regiunile 
aspre ale podişului Armeniei. 

Energica şi dinamica Şammuramat a intrat în legendele create 
de Orient, ca soţie a eroului Ninus, cel care ar fi întemeiat statul 
asirian şi ar fi fundat oraşul Ninive. În acelaşi timp, alte versiuni 
au confundat-o cu omonima sa, Semiramis din Babilonul lui 


Nabucodonosor. Asemenea tradiții legendare au fost 
înregistrate de Herodot şi de medicul grec Ctesias din Cnidos, 
care îşi desfăşura activitatea în Persia în jurul anului 400 î.e.n. 
Figura legendarei regente s-a răspândit în literatura populară 
iraniană, de unde a trecut apoi la alte popoare. Este, desigur, 
eronat a pune bază istorică pe asemenea povestiri populare, 
mai toate de caracter mitic, pentru a reconstitui biografia ei. Dar 
dacă s-au brodat atâtea fapte pe seama vieţii acestei femei- 
regente, însemnează că ea a deţinut un loc de seamă în istoria 
asiriană. 

În versiunea lui Ctesias din Cnidos, Şammuramat-Samiramis 
apărea ca prima „femeie fatală”. Legenda ei ca „femeie fatală” 
a fost împletită cu mitul zeiţei Istar sau Astarteea, divinitate 
caldeo-asiriană, cu atribuţii complexe, între care şi aceea de a fi 
protectoarea dragostei. Indemnata de această zeiţă, frumoasa 
hetairă Semiramis ar fi cucerit inimi de regi, ar fi terorizat 
amantii şi, întocmai ca divina sa patroană, îi gâtuia câteodată - 
ne spune Ctesias. 

Povestirile populare asiriene dăduseră o frumoasă aureolă 
acestei legendare femei. Folosind legende culese de Herodot şi 
de Ctesias, istoricul Diodor din Sicilia (secolul | î.e.n.) răspândea 
în lumea grecească şi romană numeroase amănunte despre 
biografia reginei Semiramis-Sammuramat, între care şi acela că, 
împreună cu soţul ei Ninus, ar fi întemeiat imperiul asirian. 
Printre grecii ionieni din Asia Mică circulau de asemenea fel de 
fel de povestiri fantastice legate de domnia ei. 

După o altă frumoasă legendă ce avea curs printre mezi, 
această femeie ar fi născocit un costum straniu care, o dată 
îmbrăcat, făcea imposibilă deosebirea femeii de bărbat. El era 
folosit mai ales în campanii de către soldaţii medo-perşi. 
Esentialul îl constituiau pantalonii, pe care însăşi prima lor 
croitoreasă, Semiramis, îi îmbrăca pe timp de război. În 
realitate, aceasta piesă de costum se cunoştea cu mult înainte 
de epoca regentei. Invenţia ei i s-a atribuit regentei, pentru că a 
fost prima femeie care s-a îmbrăcat în pantaloni pe câmpul de 
luptă. 

Fiind născută la Babilon, Şammuramat-Semiramis n-a fost 
uitată nici de numeroasele legende ce circulau în întreaga 
Caldee. Imaginaţia localnicilor i-a atribuit întemeierea 
Babilonului, socotind-o străbună a primei dinastii care a domnit 


în marele oraş. Era apoi de aşteptat ca, tot ei, să i se atribuie 
ideea construcției celebrelor „grădini suspendate” de pe 
malurile Eufratului, după cum se ştie, o lucrare considerată ca 
una dintre cele şapte minuni ale lumii vechi. Autorii antici, între 
care Ctesias şi Berosus - acesta din urmă, preot şi istoric 
babilonian (circa 280 î.e.n.) - au combătut această tradiţie, 
dovedind că celebrele grădini în terase fuseseră ridicate mult 
mai târziu, de către Nabucodonosor, pentru soţia sa Nitocris, 
cea de-a doua Semiramis, adusă din ţinuturile muntoase ale 
Mediei, pe care frumoasa regină dorea să le aibă la Babilon, cel 
puţin în miniatură. 

Multe legende despre Semiramis-Sammuramat s-au vehiculat 
şi în tara Urartu, neîmpăcata duşmană a Asiriei din acea vreme. 
Armenii din epoca romană (succesorii uranienilor) denumeau 
oraşul-capitală Van, situat pe malul lacului cu acelaşi nume, şi 
„Cetatea Semiramidei”. Conducta de apă ce alimenta oraşul se 
considera ca o lucrare a aceleiaşi regine, de aceea purta 
denumirea de „Apa Semiramidei”. Acest apeduct, în funcţiune şi 
azi, fusese construit de regele din Urartu, Menua, contemporan 
cu legendara regină asiriană. Există de asemenea numeroase 
toponime în podişul Armeniei, mai ales construcţii ridicate pe 
stânci, care amintesc şi azi numele Semiramidei asiriene. 

Prin faptul că numele reginei Şammuramat-Semiramis a intrat 
în poezia şi legendele atâtor popoare din Orient (mezi, perşi, 
babilonieni, urartieni, egipteni, ionieni etc.) putem deduce 
importanţa domniei sale în calitate de regentă, ilustrată prin 
războaie, construcţii administrative, acţiuni diplomatice ş.a. Ele 
învăluie fapte reale, pe care istoriceşte nu le putem reconstitui 
cu totul în lumina adevărului. Semiramis din Babilon, ajunsă a fi 
Şammuramat la Assur, a fost o mare personalitate istorică care 
a urmărit să realizeze, în numele soţului şi fiului său, o unitate 
nu numai politică, dar şi culturală a Orientului. Hatşepsut a 
consolidat tara Egiptului, lăsând succesorului său, Tutmes al Ill- 
lea, o situaţie ce i-a permis să dea statului un mare avânt intern 
şi extern. Acelaşi lucru l-a pregătit în Mesopotamia şi 
Şammuramat-Semiramis. După moartea ei, Tiglatpalassar al Ill- 
lea (745-727) a creat „Noul Imperiu Babilonian”, cu centrul la 
Babilon şi a supus toate statele duşmane, realizând ceea ce 
dorise înaintaşa sa. 

Cu energie şi înţelepciune Şammuramat-Semiramis a condus 


un stat puternic. De aceea, poetul latin luvenal (secolul | e. N.) 
descoperea în această femeie o Cleopatra asiro-babiloniană. 


ATOSSA 
„Piatra prețioasă” a Persiei Ahemenide 


Biografia acestei regine ne poartă în istoria vastului Imperiu 
persan din Orientul iranian. 

Uniunile de triburi medice, alături de cele persane, făceau 
parte din lumea indo-europeană. Ele au pătruns în Orient prin 
ţinuturile caucaziene, mai întâi mezii, apoi fraţii lor mai puţin 
numeroşi, perşii. Pentru prima dată luăm cunoştinţă despre ei în 
secolul al IX-lea î.e.n., din povestirea faptelor de arme ale 
regelui asirian Salmanassar al III-lea (859-825). În cel de-ai 24- 
lea an de domnie (835 î.e.n.), despotul amintit ducea o 
campanie în ţara Nairi şi cu această ocazie, înspre ţinuturile 
mezilor, l-au întâmpinat cu daruri, 24 regi din „Parşua”, adică 
Persia. Cei mai de seamă duşmani ai perşilor, secole de-a 
rândul, au rămas asirienii. Întăriţi cu noi valuri de triburi indo- 
europene formate din cimmerieni şi sciți, medo-perşii s-au 
deplasat din podişul Armeniei în cel al Iranului, unde au scuturat 
dominaţia asiriană. In anul 625 î.e.n., statul mezilor, condus de 
către Cyaxares, era atât de puternic, încât în unire cu 
babilonienii a lichidat statul asirian. Luptele s-au încheiat cu 
distrugerea oraşului Ninive (612 î.e.n.). Dar fiul şi succesorul lui 
Cyaxares, Astyages, lipsit de autoritate şi dominat de casta 
preoțească din oraşul Ragae, pierde sprijinul nobilimii din Media, 
care trece de partea lui Cyrus al Il-lea (558-529), regele Persiei 
şi ginerele său. Astyages a fost răsturnat de pe tron de către 
Cyrus si, cu anul 550 î.e.n., se deschide tumultuoasa istorie a 
statului persan. Sub sabia ascuţită a lui Cyrus - tatăl Atossei - 
cad, rând pe rând, Media, Armenia, Cappadocia, Lydia şi 
Babilonul. Peste tot el apărea ca „eliberator” şi ocrotitor al 
culturii babiloniene. Voind să adauge vastului său imperiu, ce se 
întindea de la Indus la Marea Mediterană, şi tara masagetilor, 
situată către lacul Aral, el cade într-o luptă, răpus de regina 
Tomiris. Fiul său, Cambyse (529-523), mai adaugă vastului 
imperiu coastele feniciene şi Egiptul. Dar acest epileptic fiu al lui 
Cyrus deveni, în cele din urmă, un dezechilibrat mintal şi 
dispăru, probabil, în urma unui complot. 


După o scurtă perioadă de anarhie, provocată de suirea pe 
tron a magului Gaumâta (denumit şi „falsul Smerdis”), 
conducerea intră în mâinile lui Darius | (521-486), cel mai mare 
rege al Persiei. Puterea acestui monarh i-a determinat pe 
istoricii greci să-l numească „Marele Rege”. Ca rudă, făcea şi el 
parte din dinastia lui Cyrus, denumită ahemenidă. Pentru 
consolidarea tronului, noul despot adusese în haremul său două 
fiice ale lui Cyrus si alte numeroase principese din aristocrația 
persană. Poligamia a îngăduit regilor persani sa realizeze 
combinaţii politice prin asemenea căsătorii. Atossa, născută pe 
la 550 î.e.n., făcuse parte, la început, din haremul fratelui său 
vitreg, Cambyse, apoi din al uzurpatorului Gaumâta-Smerdis, ca 
apoi să fie moştenită, în aceeaşi situaţie, de către noul stăpân al 
imperiului, Darius |. 

În legătură cu multiplele căsătorii ale Marelui Rege, Herodot 
(III, 88) ne informează astfel: „Darius îşi luă două soţii de neam 
mare, anume pe Atossa şi pe Arystona, amândouă fiice ale lui 
Cyrus; Atossa fusese înainte vreme soţia lui Cambyse, propriul 
ei frate, iar apoi soţia magului (Gaumâta); Arystona era fecioară. 
Mai târziu Darius se căsători şi cu fiica lui Smerdis, fiul lui Cyrus; 
numele principesei era Parmys; în afară de aceste femei avea 
de soţie şi pe fiica lui Otanes, cea care l-a dat pe mag în vileag”. 
Din alte izvoare se mai cunosc în haremul lui Darius ca nume 
celebre: Fratagame, fiica fratelui său Armames, o fiică (nume 
necunoscut) a demnitarului Gobryas, Faidyme, o altă fiică a 
prinţului Otanes etc. 

Datorită sângelui său ce venea direct din vinele marelui Cyrus, 
Atossa a căpătat primul loc în acest harem, printre numeroasele 
principese şi tinere aristocrate, persane sau străine. Din motive 
politice, la care putem adăuga frumoasele calităţi fizice şi 
intelectuale ale Atossei, Darius | a ridicat-o pe treapta de „soţie 
principală”, ea fiind în realitate prima regină a ţării. 

Deşi Darius a avut numeroşi copii mai vârstnici, considerente 
dinastice l-au determinat, cu un an înaintea morţii, să lase ca 
moştenitor la tron pe Xerxes (486-465), fiul cel mare al Atossei 
şi nepot direct al lui Cyrus, recunoscut fără împotrivire de ceilalţi 
fraţi vitregi şi acceptat de puternicii satrapi Hazarapates şi 
Artasyras. Regulile tradiţionale de succesiune la tron preferau 
pe fiul cel mai mare născut în haremul regelui. Se spune ca 
insistenţele Atossei l-au convins pe Darius să nu mai ţină seamă 


de tradiţie şi să-l lase ca succesor pe fiul lor, Xerxes, cel 
nenorocos în războaiele cu grecii. Cu toate acestea, Xerxes a 
fost un mare conducător de osti şi de stat, ceea ce l-a facut pe 
Herodot să afirme că niciunul dintre principii perşi nu era mai 
frumos şi mai demn pentru domnie ca fiul Atossei. Astfel, 
influenţa reginei şi a mamei-regine în viata de stat s-a exercitat, 
timp îndelungat, sub cei doi regi, Darius | şi Xerxes. 

Nu dispunem de informaţii amănunțite privitoare la rolul 
deţinut de fiica lui Cyrus în timpi vastei activităţi duse de soţul 
său pentru reorganizarea statului persan. Acest remarcabil rege 
a adus linişte, ordine şi prosperitate în satrapiile imperiului. 
Opera sa de mare organizator ne este cunoscută mai ales din 
spusele unor istorici şi literati greci. Adesea, aceştia l-au 
etichetat, pătimaş, ca despot şi barbar, din cauza războaielor ce 
a trimis asupra Eladei. Darius a reuşit de asemenea să strângă 
în jurul său aristocrația anarhică din Persia şi să exercite un 
control asupra clerului, dominat de puterea unor magi. Viaţa 
economică s-a înviorat prin baterea unor monede de aur - 
daricii -, ca şi prin găsirea de noi drumuri de comerţ maritim 
între gurile Nilului şi ale Indusului. Supuşii îl numeau pe rege şi 
„Darius negustorul”. Comerţul şi transmiterea ştirilor beneficiau 
de o îngrijită reţea de drumuri, dotate cu hanuri şi curieri călări. 
Marele Rege se mândrea că poate consuma peşte proaspăt de 
la Marea Egee, adus în doua zile la Susa de curierii regali (2000 
km). 

Avem toate temeiurile să credem că Atossa, mereu alături de 
soţul său, n-a fost străină de elaborarea multor acte importante 
de guvernământ. Era singura dintre regine care-l însoțea peste 
tot. 

Nu dispunem azi de niciun portret al reginei. Atossa reprezintă 
transcrierea grecească a numelui persan, forma iraniană fiind 
Hutaosa, ceea ce însemna femeia cu „forme pline, corpolentă, 
grasă” etc. Nu acesta era însă fizicul reginei. Numele ei se 
folosea curent în onomastica persană şi îl primise încă de la 
naştere. Se considera de către perşi că idealul frumuseţii 
feminine îl deţinea corpolenta fizică, indicatoare a sănătăţii şi a 
maternității fecunde. 

Atossa avea mai multe surori, cunoscută fiindu-ne ca nume 
doar Arystona. Toate deveniseră soţii ale lui Cambyse şi-l 
însoţiseră pe frate în timpul campaniei pentru cucerirea 


Egiptului (525). Cea mai mică dintre ele - al cărei nume, după 
Ctesias, era Roxana - a fost ucisă din ordinul dementului frate- 
soţ, pe timpul acestui război. Locul ei, ca primă favorită, a luat 
Atossa, cea mai vârstnică. Se pare că această Atossa fusese 
amestecată şi în conjuratia nereusita, urzită de către Bardiya- 
Smerdis, fiul cel mai mare al lui Cyrus, cel ce încercase să-l 
înlăture pe Cambyse. După moartea lui Cambyse, Atossa a trăit 
în haremul magului Gaumata, ajuns prin uzurpare şi înşelăciune 
(„falsul Smerdis”), rege al Persiei. Se pare că această fiică a lui 
Cyrus, atât de „solicitată” ca soţie, nu a fost străină nici de 
înlăturarea uzurpatorului, ajutându-l în luptă de pretendentul 
Darius. Aceasta ar fi, de asemenea, o altă explicaţie în ceea ce 
priveşte ascensiunea ei sub noua domnie, ca „stăpână a 
palatului”, adică „prima femeie din harem”. Atossa a controlat 
tot timpul haremul regelui, instalat în palatul de la Susa, apoi în 
cel de la Persepolis. 

De la acelaşi Herodot (VII, 64, 82 şi 97) mai suntem informaţi 
că, în afară de Xerxes, Atossa a mai avut cu Darius alţi trei copii 
care se numeau Masistes. Achaimenes şi Hystaspes. Sora sa, 
Arystona, i-a dăruit şi ea lui Darius doi copii, pe Arsames şi pe 
Gobryas. Într-o vreme, şi aceasta s-a bucurat mult de afecțiunea 
regelui, din a cărui poruncă i s-ar fi turnat o statuie din aur 
(Herodot, VII, 69). 

Din peregrinările medicului Demokedes din Crotona, povestite 
de către Herodot (Ill, 129-139), ne dăm seama ca Atossa 
depăşea prin inteligenţă şi ataşamentul său faţă de rege pe 
toate principesele de la curtea lui Darius |. Medicul amintit 
fusese mai întâi în serviciul tiranului Polycrate din Samos, de 
unde ajunsese apoi, după multe peripeții, la curtea din Susa 
(522 î.e.n.). Acolo întrecu în arta vindecării pe medicii egipteni, 
folosiţi de palat, ceea ce i-a adus încrederea regelui şi a primei 
sale soţii. La una dintre vânătorile sale, Darius | îşi scrântise aşa 
de tare un picior, încât osul îi ieşise din gleznă şi medicii 
egipteni nu reuşeau să stăvilească durerea regelui. Cu „oblojeli 
elenice” şi cu alte mijloace, Demokedes îl vindecă pe rege şi 
primi mult aur drept răsplată. Herodot arată că medicul grec ar 
fi ezitat, la început, să-l lecuiască pe Darius. Din porunca 
despotului au fost aduse „ace şi bice”, unelte de tortură, şi 
atunci, înfricoşat, Demokedes s-a apropiat de piciorul regelui cu 
leacurile cunoscute numai de el. 


„La puţină vreme după aceea - ne informează acelaşi Herodot 
(III, 133) - au mai urmat şi alte întâmplări; Atossei, fiica lui Cyrus 
şi soţia lui Darius, i-a ieşit un furuncul la sân. Câtă vreme 
buboiul fusese mic, Atossa îl tinuse ascuns şi, fiindu-i ruşine, nu 
spusese nimănui nimic. Când însă se simţi rău, trimise după 
Demokedes şi i-l arătă. Medicul îi făgădui că o va face 
sănătoasă, dar o puse să jure că şi ea va face pentru el ceea ce 
îi va cere - lăsând să se înţeleagă că nu-i va cere nimic ce ar fi 
călcat buna-cuviinta”. 

În scurt timp, Atossa s-a vindecat şi atunci Demokedes i-a 
cerut să-l convingă pe Darius să întreprindă o expediţie 
împotriva grecilor apuseni, subliniind că, în prealabil, era 
necesară o „informare” asupra situaţiei lor. Pentru acest 
„spionaj”, ea a propus pe Demokedes, care şi porni în această 
misiune cu doi fenicieni. Şiretul grec găsi astfel ocazia să fugă 
din captivitatea de la Susa, pentru a se reîntoarce în patria sa 
din sudul Italiei, oraşul Crotona. În Persia lăsa o bună amintire 
prin ştiinţa sa. După el au mai venit şi alţi medici greci la curtea 
Marelui Rege, consultaţi mai ales în cazuri de ginecologie. 

La curţile persane de la Susa, Persepolis, Ecbatana şi Babilon, 
regina Atossa se remarca prin inteligenţa si cultura sa 
multilaterală. Se pare că poate fi considerată ca prima persană 
amatoare de literatură, preocupată de probleme de educaţie, 
atât pentru cei patru fii ai săi, cât şi pentru tineretul aristocrat 
ataşat palatului. 

După dispariţia lui Darius |, Atossa poartă în întregul imperiu 
titlul de Regina-Mamă. Prin experienţa şi vârsta sa ajută pe fiu 
în conducerea multor treburi de stat. Renumele ei pătrunsese în 
multe colţuri ale Greciei europene. O întâlnim amintită şi în 
cunoscuta tragedie Perșii, scrisă de atenianul Eschil, unde i se 
adresează de către un actor frumoasele cuvinte: 

„Mărire ţie, Stăpână, cea mai nobilă dintre femeile Persiei; ţie 
soţie a lui Darius şi mamă a lui Xerxes, care ai împărţit patul cu 
un zeu persan şi ai devenit mama unui alt zeu”. 

Corul îi adresează apoi un cântec în care i se spune: „Să ştii, 
tu, Stăpână a acelei tari, că nu-i nevoie să repeti o poruncă, 
fiindcă este îndeajuns un cuvânt al tău ca să înţelegem că ai 
nevoie de noi”. 

lar coregul o rasplateste în declamatia sa cu epitetele: 
„Femeie, Regină şi piatră prețioasă a Persiei”! 


Nu cunoaştem îndeajuns activitatea de „consilier politic”, 
exercitată de către Atossa pe lângă regescul său fiu, după 
dispariţia lui Darius. Istoricii sunt cu toţii de acord că regina- 
mamă a jucat un rol important la elaborarea „reformei 
religioase” iniţiate de Xerxes în primii ani ai domniei sale. Ecoul 
acestei schimbări spirituale apare clar într-o celebră inscripţie a 
urmaşului lui Darius, descoperită în ruinele de la Persepolis, 
acum 36 de ani. 

In timpul domniei sale, Darius arătase o vădită ostilitate fata 
de doctrinele morale şi religioase ale profetului med, Zoroastru 
(secolele VII-VI). Aversiunea Marelui Rege pornea din motive 
politice si sociale. Zoroastrismul, favorabil celor săraci, 
denuntator al abuzurilor şi violenţelor celor bogaţi, apărea în 
acelaşi timp ca religia predilectă a mezilor, supuşi acum 
perşilor. Susţinătorii lui erau magii, cei care îl sprijiniseră pe 
magul Gaumâta să ocupe tronul şi luptaseră împotriva lui 
Darius. Magii erau de asemenea ostili altor religii din imperiu, 
deci opuşi politicii de toleranţă religioasă, afişată de Marele 
Rege faţă de credinţele tuturor popoarelor regatului său. 

Ajuns stăpân al tronului, Darius a organizat o religie oficială, 
un fel de sectă opusă Zoroastrismului, denumită Mazdeism, 
doctrină ce proclama pe zeul Ahura-Mazda (Ormuzd) ca 
divinitate supremă, în cer şi pe pământ, deasupra unui stufos şi 
pestrit panteon multinational. Această credinţă se arăta opusă 
castei magilor, avea caracter oficial-politic, apărea ca o religie 
„naţională” persană, simplifica cultul şi devenea o religie dirijată 
de palat. Chipul lui Ahura-Mazda, întâlnit pe sculpturile din 
palatele şi mormintele regale, ni-l înfăţişează pe acest zeu al 
Binelui cu conturul capului şi bustului regelui, dotat cu aripi şi 
profilat pe discul soarelui. Opus Bine/ui, se întâlnea în natura 
elementul Rău/ui, întruchipat de Ahriman. Lupta dintre Ahura- 
Mazda şi Ahriman a constituit o religie dualistă. Ahura-Mazda 
iubea adevărul şi ura pe mincinoşi. De aceea Herodot (|, 136) 
spunea că educaţia tineretului persan se rezuma în „a şti să 
călărească să tragă cu arcul şi să spună adevărul”. Se înţelege 
că, fără a fi suprimată, casta preoțească a stat în umbră, atât 
timp cât autocratul Darius a fost stăpânul vastului său stat. 

Zoroastrismul şi magia recapătă ascendență moral-religioasă 
în stat o dată cu venirea la tron a lui Xerxes. Reforma religioasă 
pe care o pregătea proaspătul rege s-a inspirat şi din doctrinele 


teologice milenare ale Văii Nilului. Astfel, calendarul tradiţional 
de caracter rural al perşilor este părăsit, adoptându-se unul nou, 
de esenţă mistico-teologică, similar cu cel folosit de faraoni. 
Toate problemele religioase sunt de acum rezolvate de către 
casta magilor. În paginile lui Herodot întâlnim bogate informaţii 
asupra rolului ce-l deţineau aceşti preoţi pe lângă rege. Atunci 
când Xerxes pornea asupra Greciei europene (480), drumul 
alaiului regal era precedat de un car tras de patru cai albi, în 
care luase loc un grup de magi. Tot ei sunt aceia ce aduc 
sacrificii de cai albi pentru izbânda regelui, la trecerea 
Hellespontului (Dardanelelor) şi a marilor fluvii din Tracia ce se 
varsă în Marea Egee. Din îndemnul aceloraşi magi, Xerxes a 
favorizat opreliştile faţă de cultele ostile Zoroastrismului, ca cele 
din Egipt, Babilon şi lumea grecească. Multe sanctuare greceşti 
au fost date pradă focului, la cererea atotputernicilor magi. 
Vechile învățături religioase iraniene au fost imbibate de ei cu 
numeroase speculaţii magice. 

Toate aceste transformări aveau loc în primii ani ai stăpânirii 
lui Xerxes, când mama sa, Atossa, dispunea de multă autoritate. 
Este deci exclus ca ea să nu-l fi îndrumat pe fiul său. Opera 
celor doi a dat peste cap întreaga politică religioasă a lui Darius 
şi tronul a fost legat de puternica castă preoțească a magilor. 
Impăcarea cu preoţii, datorită unor interese reciproce de natură 
economică şi politică, a transformat statul într-o teocratie, 
situaţie ce a cunoscut-o şi Egiptul. Dar asocierea tronului cu 
altarul a dus la slăbirea puterii regale şi a favorizat anarhia 
satrapilor, ceea ce a înlesnit cucerirea macedoneană a lui 
Alexandru Macedon. Zoroastrismul a rămas puternic şi pe timpul 
celei de-a doua reînvieri a statului persan, prin dinastia 
Sasanizilor (post 226 e. N.). 

Magii şi adepţii de rând al lui Zoroastru puteau să-i fie mult 
recunoscători „reformatoarei” Atossa, al cărei sfârşit ne este 
necunoscut. Ea moare în jurul anului 475, deci la o vârstă destul 
de înaintată. 


GRECIA, MACEDONIA ŞI ROMA REPUBLICANĂ 


SAPPHO 
Privighetoarea din Lesbos 


Prefacerile social-economice prin care a trecut lumea greacă 
în mileniul | î.e.n. S-au reflectat si în evoluţia producţiilor 
poetice. Perioadei de prăbuşire a Mycenei i-a corespuns poezia 
epică a lui Homer, cristalizată în cele două celebre opere, //iada 
şi Odiseea. Acest gen de vers povestea faptele bazileilor 
homerici, care au dispărut treptat, ca să facă loc unei alte lumi - 
conducerii politice aristocrate şi atotputerniciei tiranilor. Marea 
colonizare greacă, deschisă cu secolul al VIll-lea î.e.n., a produs 
trecerea de la economia naturală a epocii homerice (secolele 
XII-VIII) la cea bănească, specifică epocii arhaice greceşti 
(secolele VIII-VI). Triumful democraţiei (secolele V-IV) a adus în 
domeniul poetic, poezia dramatică, specifică noii etape social- 
economice şi politice din viaţa oraşelor-state elene. 

Poezia lirică a epocii arhaice greceşti se adresa unor categorii 
sociale aristocratice sau imbogatite, restrânse, în general 
oameni feriti de grijile existenţei materiale. In afară de cercul 
închis al aristocrației urbane, poeţii puteau găsi ascultare si 
sprijin la curţile tiranilor din unele oraşe greceşti (Polycrate din 
Samos, Pisistratizii la Atena, tiranii din Siracuza, Corint etc.), 
mulţi devenind poeţi de curte. In această epocă, poezia lirică a 
avut reprezentanţi de seamă, ca Arhiloc din Paros, Alceu, 
Sappho, Anacreon, Solon şi Pindar etc., ale căror opere au ajuns 
până la noi numai în stare fragmentară. Poeziile lor prezintă un 
caracter subiectiv; ele exprimă amărăciunile şi bucuriile din 
sufletul autorului. Poeţii lirici din secolele VII-V î.e.n. Au cântat în 
imnuri, elegii, ode, epigrame epitalame etc., vicisitudinile 
dragostei, frumuseţile naturii, anotimpurile, prietenia si 
ospetele. Tipul acestui poet-rătăcitor de curte, sărac şi mereu 
îndrăgostit, îl întâlnim în persoana lui Arhiloc, Anacreon, în parte 
la Alceu şi Sappho. 

Biografia poetei Sappho se reconstituie azi cu multă greutate 
datorita noianului de anecdote postume şi apocrife ce s-au creat 
în jurul ei. Cât de însemnată a fost opera acesteia, despre care 
amintesc peste o sută de scriitori antici, rezultă din 


caracterizarea ce i-o face, la începutul erei noastre, geograful 
Strabo (XIII, 2), atunci când menţionează oamenii de seamă pe 
care i-a dat culturii elenice insula Lesbos: 

„In aceeaşi epocă a tiranului Pittacos din Lesbos a trăit si 
Sappho, care a fost o fiinţă excepţională, căci după cunoştinţele 
noastre, în nicio epocă, oricât de îndepărtată, nu a mai apărut o 
altă femeie, capabilă de a rivaliza cu ea, atât cât se ştie, în 
materie de poezie”. 

Sappho a trăit într-o perioadă când femeia aristocrată nu avea 
voie să părăsească gineceul casei, deci nu se putea manifesta 
sub nicio formă în viaţa politică sau culturală a societăţii. 
Existenţa ei istorică (în veacurile VII-VI) şi renumele ce-l va 
deţine Sappho în secolele următoare ne sunt confirmate şi pe 
cale epigrafică. Despre ea ne informează faimoasa Cronica din 
Paros, o inscripţie gravată pe o placă de marmură, prin anii 262 
î.e.n. (azi păstrată la Universitatea din Oxford), în al cărei text, 
datele privind pe poeţi şi scriitori ocupă un loc important. 
Amintitul document rezumă pe o perioadă de 1318 ani 
principalele evenimente din Grecia şi notează despre poeta 
noastră că: 

„Din vremea când Sappho, exilată, s-a îmbarcat ca să plece 
din Mytilene în Sicilia, s-au scurs 334 de ani; pe atunci era 
arhonte, la Atena, Critias cel Bătrân, la Siracuza puterea se 
găsea în mâinile Gramoroi-lor”. 

Această inscripţie confirmă informaţiile vagi transmise de unii 
biografi antici târzii despre exilul poetei, pe care îl sincronizează 
cu alte evenimente istorice în jurul anilor 598 î.e.n., deci pe 
când era în viaţă Solon la Atena, pe când la Babilon domnea 
marele Nabucodonosor al II-lea, iar Alyattes şi Cresus stăpâneau 
Lydia. Cât priveşte pe bogatii proprietari de pământ siracuzani, 
denumiți gramoroi, aceştia au deţinut puterea în oraşul sicilian 
timp de peste cincizeci de ani. 

O biografie completă a poetei s-a scris numai către sfârşitul 
veacului al IV-lea î.e.n., de către filosoful peripatetician 
Chamaileon, elev al lui Aristotel. Opera lui s-a pierdut şi din ea 
posedăm fragmente utilizate de alţi autori, între care şi de 
Atheneu. 

Între anii 1880 şi 1920, s-au descoperit în nisipurile Egiptului, 
la Oxyrhynchus, numeroase fragmente de papiri ce conţineau 
date preţioase în legătura cu biografia poetei: 


„Despre Sappho. Sappho, prin familia sa, era din Lesbos, din 
oraşul Mytilene; avuse ca tată pe Scamandronymos; în ceea ce 
priveşte fraţii, ea a avut trei, pe Eurigyos, Larichos şi pe cel mai 
mare, Charaxos, care a plecat în Egipt, unde din cauza unei 
oarecare Doricha şi-a risipit cea mai mare parte din avere. 
Larichos, cel mai mic, a fost preferatul ei. Ea a avut o fata, Cleis, 
care purta numele bunicii. Sappho a fost criticată de către unii 
ca imorală şi îndrăgostită de femei; după cum se spune, ea avea 
un fizic neplăcut şi foarte urât, căci avea tenul întunecat şi era 
de statură mică”. 

Lexicograful bizantin Suidas (secolul IX e. N.), în notita sa 
biografică despre Sappho, referitor la descendența acesteia, 
presupune „cinci taţi”; ne spune că mama ei se numea Cleis 
(născută în Eresos din insula Lesbos); că epoca de glorie a 
creaţiei sale s-a desfăşurat între anii 612 şi 609 î.e.n., pe 
vremea când trăiau Alceu, Stesichoros şi Pittacos; Sappho s-a 
căsătorit cu bogătaşul Kerkylas din insula Andros. Poeta a scris 
nouă cărţi de cântece lirice şi a inventat plectra; a compus 
epigrame, versuri elegiace, iambi şi neonodii - conchide Suidas. 

Dintre numeroşii autori antici ce păstrează date biografice 
privitoare la Sappho pot fi amintiţi Ovidiu, care ne-a versificat o 
scrisoare imaginară a poetei Sappho către iubitul ei Phaon 
(Heroida, XV), apoi Maximus din Tyr care a scris o ,,dizertatie” (a 
XVIII-a) despre ea. 

Pe baza acestor principale izvoare şi a altor informaţii 
secundare, după eliminarea părţii legendare, s-a putut 
reconstitui parţial biografia poetei. Ea s-a născut în jurul anilor 
630 î.e.n. Şi a murit într-o vreme pe care nu o putem determina 
azi. Poeta a devenit repede celebră, ceea ce, poate, i-a atras, ca 
şi prietenului său Alceu, ura tiranului Pittacos. Despre renumele 
ei se menţionează şi o anecdotă, înregistrată de Plutarh şi Aulus 
Gellius, admiratori de seamă ai poetei. Ei ne spun că marele 
legislator atenian, Solon, în seara vieţii sale, la un banchet 
organizat de către nepotul său, îl auzi pe acesta cântând o 
poemă de Sappho. Bătrânul o găsi atât de minunată, încât rugă 
pe nepot să-l ajute s-o înveţe şi el: Solon dorea să o cunoască 
pe poetă înainte de a muri. În tinereţe, ilustrul atenian 
compusese şi ei versuri cântate cu acompaniament de liră. 
Bucata, executată cu vocea şi în sunet de liră, va fi fost un imn 
de dragoste, în genul celor pe care le răspândeau cu pasiune 


tinerele ioniene, care delectau pe atenieni cu flautul şi lira. 

Renumele literar al lui Sappho l-ar fi determinat pe celebrul 
filosof Plato să o ridice pe poetă, într-o epigramă, la rangul de a 
Zecea Muza. 

Grafia numelui cântăreţei din Lesbos, la autorii antici, în 
textele papirologice şi epigrafice apare redată sub patru forme: 
Sappho, Sapho, Psappho şi Psappha. Unii cercetători moderni s- 
au hazardat sa pună acest nume în legătură cu piatra prețioasă 
denumită sapphir, cuvânt de origine semită şi să încerce a-i 
descoperi poetei o descendență semitică, ipoteză părăsită azi. 
După ultimele opinii, numele ei este de origine asiatică, adoptat 
ca pronunție şi scriere în dialectul eolian, sub forma Sappho- 
Sapho (Safo), aceasta fiind transcrierea uzitată în antichitate ca 
şi azi. Se admite acum că numele autentic fusese acela de 
Psappho, menţionat chiar de poetă şi de inscripţiile monedelor 
miletiene, nume care a fost simplificat în forma comună eoliană: 
Sappho şi Sapho. Aceeaşi origine avea şi numele tatălui său, 
Scamandronymos, derivat din cel al fluviului Scamandros, din 
Troada Asiei Mici. Numele Scamandronymos a fost explicat ca 
fiind de import la Mytilene, datorită relaţiilor multiple avute pe 
atunci de locuitorii insulei cu Troada. 

La unii biografi antici se arată ca loc de naştere al poetei, în 
mod greşit, oraşul Eresos din insula Lesbos, făcându-se confuzie 
cu localitatea natală a mamei sale. Astăzi este bine stabilit că 
Sappho şi fraţii săi s-au născut la Mytilene, principalul oraş al 
insulei Lesbos, unde familia se stabilise de mulţi ani. Ovidiu 
(Heroides XV, v. 61-62) pretinde că Sappho a rămas orfană de 
tată la vârsta de şase ani. Numele de Cleis este acordat mamei 
sale de toate categoriile de izvoare. 

Dintre fraţii săi ne sunt mai bine cunoscuţi Larichos şi 
Charaxos; primul, Eurygios, fiind doar amintit; Sappho însăşi îl 
laudă pe Larichos pentru funcţia de paharnic ce o deţinea în 
prytaneul din Mytilene, indicație prețioasă pentru noi, în a 
determina poziţia înaltă deţinută de familie în sânul aristocrației 
din Lesbos. Se ştie că paharnicii din adunarea prytanilor se 
alegeau numai dintre copiii familiilor ilustre. 

În schimb, în mai multe ocazii, poeta adresează reproşuri 
violente lui Charaxos care, la început, apăruse drept fiul de 
nădejde al familiei. Fratele făcea comerţ cu vinuri lesbice, 
minunate băuturi, gustate şi cântate cu entuziasm mai târziu, 


de Strabo şi de poetul Horaţiu. Transporturile de vin în Valea 
Nilului, îl îmbogăţiseră pe frate. Nenorocul lui Charaxos a fost 
însă curtezana Doricha din Naucratis, colonie milesiană din delta 
fluviului, care i-a risipit întreaga avere. Herodot (Il, 134-135) ne 
informează că Doricha (confundată de el cu hetaira Rhodopis) 
fusese sclavă; Charaxos o răscumpărase din robie cu arginti 
grei, ca apoi, frumoasa curtezană să-l lase fără un ban. 
Charaxos s-a întors la Mytilene cu mâna goală „unde Sappho l-a 
batjocorit cu asprime într-unul dintre poemele ei”. 

Căsătoria poetei s-a pus la îndoială de către mulţi biografi 
moderni, considerându-se aceasta o invenţie răutăcioasă a 
comicilor din Atena, ca multe alte blestematii aruncate 
calomnios pe seama ei. Bărbatul său Kerkylas ar fi fost 
negustor, originar din insula Andros, şi tată al fetiţei lor, Cleis 
floarea de aur din versurile poetei. Existenţa fetiţei Cleis este 
confirmată de un fragment (nr. 141) rămas dintr-o poemă, unde 
Sappho scrie: 

„Am o mică fiică drăguță a cărei frumuseţe seamănă cu o 
floricică de aur, scumpa mea Cleis; pe care nu aş da-o pe 
întreaga Lydie, nici chiar pentru surâzătoarea Lesbos” (?) 

Din alte versuri ale ei se pot culege indicaţii sigure că Sappho 
poseda o experienţă maternă. 

Toate ştirile privitoare la fizicul poetei dovedesc că nu a fost o 
femeie frumoasă. Papirusul din Oxyrhynchus o numeşte urâtă, 
negricioasă şi pitică. Un adnotator al lui Lucian ne spune că era: 

„De o neplăcută conformatie fizică, mică şi negricioasă, ca o 
privighetoare al cărei minuscul corp este acoperit cu un penaj 
dizgratios”. 

Fără îndoială ca uratenia îi produsese un complex de 
inferioritate care se deduce si din versurile ei pesimiste. 
Socrate, lulian Apostotul si scriitoarea bizantină Anna Comnena 
au judecat frumuseţea poetei nu după estetica obrazului şi 
conformatia corpului, ci după talentul ei poetic, dublat de 
ascutimea minţii sale, de aceea ei o numesc „frumoasa 
Sappho”. În scrisoarea imaginară adresată de Sappho lui Phaon, 
poetul Ovidiu (Heroides XV, v. 31 şi urm.) expune amărăciunea 
poetei privitoare la fizicul său, dar, în acelaşi timp, şi natura 
compensatiilor ce acopereau uratenia sa: 

„Natura a fost rauvoitoare cu mine, neacordandu-mi 
frumuseţea, dar prin geniul meu suplinesc absenţa acestei 


frumuseți. Sunt mică, dar am un nume care poate cuprinde 
întregul pământ: port prin urmare dimensiunile numelui meu. 
Albă nu sunt, dar şi Andromeda, fiica lui Cepheus, deşi neagră 
ca şi culoarea ţării sale (Etiopia) i-a plăcut lui Perseu... lar atunci 
când mă vei citi, îţi voi apărea frumoasă”. 

Epoca în care a trăit Sappho nu ne putea transmite un portret 
realist al poetei, deoarece atât pictura, cât şi sculptura se 
găseau într-un stadiu tehnic şi artistic foarte înapoiat. Pictorii 
vaselor greceşti şi sculptorii de mai târziu i-au inventat variate 
portrete, dar nicăieri nu au redat fizicul real al poetei, aşa cum 
rezultă din informaţiile literare, ci au căutat să o infrumuseteze. 
Numai răutăcioasa comedie attică târzie a ironizat făptura 
dizgratioasa a cântăreţei din Lesbos. 

Iconografia privitoare la Sappho, din epoca elenistică şi 
romană, este foarte bogată, în comparaţie cu aceea privitoare la 
alţi scriitori greci. Cele mai vechi reprezentări fanteziste ale 
chipului ei apar în pictura vaselor din secolul V î.e.n. Din 
categoria acestora face parte un tablou rămas pe un crater 
(păstrat acum la Muzeul din Munchen), unde marea poetă a fost 
pictată alături de contemporanul său, Alceu. Monetăriile din 
Mytilene (sau din Eresos?) au emis piese cu portretul şi numele 
ei. La Pergam şi în alte părţi se puteau vedea în pieţe, 
numeroase statui care o infatisau pe privighetoarea din Lesbos, 
statui care de care mai diferite, create după felul cum şi-o 
închipuia fiecare sculptor cu imaginaţia lui. Una dintre statuile 
sale celebre fusese lucrată de sculptorul Silanion, pentru oraşul 
Siracuza din Sicilia. Dintr-o cuvântare a lui Cicero aflăm că 
această statuie a fost răpită de către faimosul Verres, pe când 
acesta guverna Sicilia. 

În jurul cauzelor exilului sicilian a mitilenienei, devenită 
celebră prin frumuseţea poemelor sale, s-au făcut fel de fel de 
ipoteze. Presupuneri ca: amorurile sale anormale, rivalitatile 
unor şcoli poetice din insulă, depravarea etc. Nu ne dau o 
explicaţie multumitoare a exilului său. Desi fără probe directe, 
singura explicaţie a acestei băjenii ar fi fost totuşi de natură 
politică, opinie la care s-a raliat majoritatea autorilor moderni. In 
opera poetei nu apare nici cea mai mică aluzie la acest exil, aşa 
cum îi găsim ecoul în versurile lui Alceu. S-a presupus că 
alungarea poetei a fost provocată de tiranul Pittacos, ca o 
măsură generală împotriva aristocrației mitileniene ce-i era 


ostilă, lume din care făcea parte şi Sappho. Climatul politic din 
Lesbos devenise pe atunci foarte agitat prin lupta dintre 
aristocrație şi elementele democrate, situaţie de care profitau 
unii bărbaţi tndrazneti ca să se proclame tirani. Apare probabilă 
ipoteza că, dacă poeta nu s-a agitat pe stradă cu arma în mână, 
a luat totuşi apărarea nobilimii împotriva democratilor, cel putin 
cu ascutisul versurilor ei veninoase. 

După indicaţiile Cronicei din Paros, data exilului poetei ar fi 
fost anul 598 î.e.n., la o vârstă pe care nu o putem determina 
decât cu aproximaţie (32-35 de ani). Prezenţa ei în Sicilia s-ar 
confirma prin statuia siracuzană a lui Silanion. Întâlnim, de 
asemenea, şi unele ecouri la epoca ei siciliană în inscripţiile 
locale de mai târziu. 

Cu toate că Lesbosul era o insulă mică şi, pe atunci, 
majoritatea populaţiei de acolo o alcătuiau grecii eolieni, ea nu 
forma o unitate politică, ci se împărțea în cinci statulete-orase. 
Pe vremea poetei, lupta politică se ducea între aristocrație, 
proprietară de pământuri şi turme, şi pătura negustorilor şi 
meşteşugarilor recent imbogatiti de pe urma comerţului. 
Femeile frumoase ale insulei si dulceata vinului lesbic apar 
omagiate încă din vremea lui Homer. Puterea comercială şi 
militară a Lesbosului aducea o concurenţă însemnată comerţului 
atenian şi ridicase în insulă o pătură îmbogăţită (timocratia). 
Locuitorilor insulei li se atribuiau defecte, ca: vanitatea, 
senzualitatea, gustul pentru lux şi aviditatea după câştiguri. Pe 
de altă parte, erau laudati pentru curajul, tenacitatea, mândria, 
încrederea în sine şi dorinţa pentru aventură. Lesbosul deţinea 
tot atunci gloria poetică şi muzicală în toată lumea grecească. 

Vechea aristocrație nu acceptă ascensiunea politică a 
negustorilor, meşteşugarilor şi armatorilor îmbogăţiţi, purtătorii 
unor idei democrate, din care pricină, şirul luptelor civile din 
Lesbos nu se mai încheia. Se introdusese şi moneda de metal 
preţios, venită din Lydia. 

Mulţi dintre nobili - ca fratele poetei, Charaxos - începuseră şi 
ei a face negot. Loviturile politice ale unor familii puternice se 
ţineau lant, aducând la putere, ca arbitru, pe omul favorit: 
tiranul. Astfel ajunsese stăpân la Mytilene - Pittacos, de origine 
obscură şi străină, ostil partidei în care se găsea înregimentată 
familia poetei. Acest Pittacos, considerat de antici ca unul dintre 
cei Sapte inţelepţi ai lumii, timp de zece ani, cât a condus în 


Lesbos ca tiran, s-a remarcat ca bun soldat, şiret diplomat, 
înţelept administrator şi legislator constructiv. Popularul tiran a 
exilat pe toţi rivalii săi politici şi i-a rechemat numai atunci când 
a părăsit puterea de bunăvoie, ca să redevină simplu cetăţean 
(580 î.e.n.). 

Acestea erau marile răsturnări sociale, economice şi politice în 
mijlocul cărora trăia aristocrata Sappho. Între anii 595 şi 580 
î.e.n., insula a cunoscut apăsarea politică a trei tirani: Myrsilos, 
Melanchors şi Pittacos. Este de presupus că pe timpul tiraniei 
unuia dintre cei trei, clanul ei politic, persecutat, împreună cu 
Alceu, a luat drumul exilului. Cei mai mulţi autori moderni 
presupun că alungarea poetei a avut loc între anii 596-598, fie 
sub Myrsilos, fie sub Pittacos. 

Ca loc de refugiu, Sappho şi-a ales îndepărtata Siracuză, oraş 
agreabil, cu viaţă voluptoasă prin libertatea moravurilor. Acolo 
legile recomandau femeilor „respectabile”, să nu părăsească 
casa pe timp de noapte, ca nu cumva ele să fie bănuite de 
adulter. Sicilia mai era şi o ţară a poeţilor, unde, pe atunci, 
activa Stesichoros, pe care refugiata din Lesbos l-a putut întâlni 
la Siracuza sau Hymera. De altfel, imaginaţia unor autori antici a 
condus-o pe Sappho pe drumuri numeroase, ca să poată 
cunoaşte şi alte personaje celebre ale culturii greceşti 
contemporane, ca Solon, Arion (poetul salvat de la înec de un 
delfin), Esop, Pythagora etc. Cât timp a rămas Sappho în Sicilia 
şi cum şi-a petrecut exilul acolo nu putem şti nimic, după cum 
necunoscut rămâne itinerarul ei maritim, la înapoierea din 
îndepărtata insula. 

Reîntoarsă în locurile natale, Sappho deveni foarte activă în 
ceea ce priveşte producţia poetică, pe care o împletea cu 
munca de organizare şi conducere a grupului de prietene şi 
eleve din jurul ei. Este destul de greu pentru cercetătorul de azi 
să pună în adevărata lumină felul de viaţă morală şi intelectuală 
al poetei la Mytilene, natura relaţiilor cu prietenele şi elevele 
sale - ale căror nume se afla menţionate în versurile poetei. 
Acestor raporturi interfeminine, comedia attică şi alte surse de 
mâna a doua le-au dat o interpretare caracterizată prin 
obscenitate şi perversitate, care pătează numele celebrei 
Sappho. De notat că în versurile poetei nu apare nicio urmă de 
grosolănii erotice sau de exaltare a unor elemente senzuale 
josnice. 


Au fost unii autori antici care, în dorinţa lor de a o absolvi pe 
Sappho de orice fapte josnice, au creat două Sappho, una poetă 
la Mytilene şi alta curtezană la Eresos. Prima ar fi fost 
înconjurată numai de respect, a doua - blamată. Documente 
istorice sigure dovedesc însă că n-a existat decât o singură 
Sappho, poeta care strânsese în jurul ei „eleve” tinere ca să 
înveţe muzica şi poezia. In Lesbos mai existau şi alte asemenea 
şcoli. 

Oraşul Mytilene se situa numai la 12 km de Asia Mică, ale 
cărei moravuri făcuseră din locuitorii insulei mai mult orientali 
decât greci. În mare parte, ei se considerau orientali helenizati. 
Din regatul Lydiei se abătuse o puternică influenţă asupra 
insulei. Nu este deci de mirare că poeta, în versurile sale, evocă 
prea puţin Grecia, privirile ei fiind îndreptate mai mult spre ţara 
lui Cresus, de unde îi veniseră eleve, ca Anactoria şi Atthis. 
Sardesul lidian era considerat pe atunci „capitala modei 
feminine”, din care se exportau cele mai frumoase rochii, 
colorate policrom, cosmetice şi parfumuri, mărfuri încântătoare 
pentru lumea feminină rafinată din Lesbos. Mytilene, cu viaţa sa 
orientală, făcea opoziţie celei marţiale doriene şi celei sobre 
attice din Grecia continentală. 

Dar, o dată cu aceasta, prin intermediul ionienilor asiatici, 
patrundeau şi muzica stridentă, veşminte scumpe, curtezane 
frumoase şi aurul lidian, corupător de virtuţi. Versurile poetei din 
Mytilene vorbesc de toate acestea, ca şi de imoralitatea 
panteonului asiatic. Deci prin poziţia sa geografică, lumea din 
Lesbos se situa între Orientul „barbar” şi Occidentul elenic. Pe 
drumurile  anatoliene, insula primea parfumuri, „rujul de 
Sardes”, se îmbăta de fastul serbărilor religioase, primea multe 
credinţe mistico-orgiastice; dar, tot pe acele drumuri au venit şi 
savanții, filosofii şi artiştii de la curtea lidiană. La rândul său, 
lumea eolo-ioniană trimitea la curtea din Sardes artişti, gânditori 
greci, ca Thales din Milet şi Anaximandru, ale căror concepţii 
filosofice, artistice şi ştiinţifice se întâlneau pe sol lidian cu ale 
magilor din Assiria şi Babilon. 

Instrumentele muzicale variate,  corurile, ceremoniile 
religioase şi orgiastice au pătruns din Orient în lumea greacă, 
aducând cu ele unele practici şi moravuri decăzute. Aezii 
homerici foloseau numai chitara, atunci când declamau sau 
cântau poeme, pe când cântăreții asiatici aveau în plus, la 


dispoziţia lor, flautul, syrinxul, diferite modele de lire şi harpe, 
tamburina ş.a. 

Sappho, pricepută cântăreaţă la instrumentele cu coardă, 
după tradiţie ar fi inventat plectra de argint şi ivoriu pentru 
atare instrumente; dar aceasta se cunoştea de mult timp. Este 
posibil ca poeta să fi perfecţionat plectra (adică bagheta pentru 
atins coardele lirei). Tot ei i se mai atribuie greşit invenţia unui 
nou fel de muzică, denumit mixo-lidiana. Sappho a adaptat, de 
fapt, acest mod muzical lidian alcătuit din recitare şi muzică 
instrumentală, fără acompaniament vocal la poezia sa 
personală. Asemenea bucăţi se foloseau mai ales la ceremoniile 
de cult asiatice, pentru a stârni frenezia şi extazul, ca în cazul 
festivităților închinate zeilor Cybele, Attis şi Adonis. 

Regatul Lydiei a constituit puntea de legătură între civilizațiile 
orientale şi cea greacă, de pe coasta Asiei Mici. Timp de 150 de 
ani, datorită şi acestui rol intermediar, alături de dezvoltarea 
economică, au înflorit cultural oraşele Milet, Ephes, Samos, 
Chios şi Mytilene, unde a apărut şi poezia lirică greacă. Sappho 
a fost însă aceea care a creat adevărata poezie lirică personală, 
în primul rând pe cea erotică. Dintre cei zece mari poeţi lirici 
ionieni, patru au trăit în insula Lesbos (Terpandru, Arion, Alceu 
şi Sappho). Tot în Lesbos a apărut şi lirismul pătruns de 
senzualitate, animat de ritmul şi armonia muzicii asociată 
dansului. 

S-a scris despre insula Lesbos că a fost regatul poeziei. 
Legendele spuneau că pe țărmurile insulei, valurile purtaseră de 
pe coastele tracice lira şi capul nefericitului Orfeu, sfâşiat de 
Menadele sălbatice. Ca şi în alte părţi ale lumii greceşti, poeţii 
din Lesbos erau în acelaşi timp chorodidascaloi (dirijori si 
regizori), adică compuneau cuvintele şi muzica instrumentală şi 
vocală a poemelor, pe care le interpretau corurile conduse de ei 
la ceremoniile publice; aranjau tot ei coregrafia, montau 
spectacolul pe scenă, supravegheau execuţia, cântau din liră şi, 
dacă erau mai tineri, dansau în fruntea cortegiului. Corurile erau 
alcătuite numai din grupe de tineret, separate, băieţi şi fete. 
Sappho regretă, în unele dintre versurile sale, că batranetea o 


împiedică a dansa în fruntea acestui tineret: ,,... genunchii mei 
nu mă mai susţin atunci când voi dansati ca puii de cerb” - le 
spunea ea. 


Cercetătorii moderni serioşi au meditat asupra caracterului 


grupării de tineret condusă de Sappho. Colegiu de fete? Institut- 
pension de domnişoare? Conservator de muzică şi declamatie? 
Thiasos (adică asociaţie de caracter religios) pus sub patronajul 
Afroditei sau al Muzelor (în genul celor alcătuite de pitagoricieni 
pentru femei?). Şcoală de învăţământ şi educaţie pentru tinerele 
fete din înalta aristocrație? Echipă artistică oficială a oraşului 
Mytilene? 

În poemele sale, Sappho nu numeşte niciodată pe aceste 
tinere din jurul ei eleve, ci le spune hetaire, adică insotitoare ale 
ei, situaţie ce ar indica că nu poate fi vorba de o şcoală. Poate 
termenul de hetaira a fost acela care a stricat reputaţia poetei 
din Lesbos, datorită sensului lui peiorativ, căpătat în perioada 
clasică şi elenistică a lumii greceşti, sens pe care l-am moştenit 
şi noi, azi. Pe timpul lui Homer şi Sappho, hetairos însemna 
tovarăş, însoțitor, prieten, camarad de luptă, iar corespondentul 
lui feminin, heta/ra, indica prietena cea mai apropiată - ambele 
având o înaltă valoare morală. Această situaţie se vede şi din 
versurile poetei atunci când se adresează fetelor din jurul ei. Cu 
veacul al V-lea î.e.n. Expresia hetaira a suferit o tristă deformare 
semantică, căpătând un sens care i se dă şi astăzi: curtezană, 
metresă, femeie de moravuri uşoare etc. 

Locul de întrunire a poetei cu tinerele fete era o casă de 
cultură pentru cinstirea Muzelor, în general pentru slăvirea a tot 
ce este frumos. „Ceea ce este frumos rămâne frumos numai 
atâta timp cât îl privim, ceea ce înseamnă curaj, rămâne şi azi şi 
mâine” (Sappho, II, 48). Această casa nu era în acelaşi timp 
pentru poetă un mijloc meschin de a câştiga bani, căci Sappho 
(IV, 73) spune că „Banul fără virtute, nu-i altceva decât un 
oaspete nedorit”. 

Patroana lor divină apare Afrodita. Zeitei iubirii i-a adresat 
Sappho (I, I) cea mai pesimista şi melancolică rugăminte, spre a 
o feri de chinurile lui Eros: 


O zeiţa mea cea nemuritoare, 
Copila lui Zeus, isteata Afrodita, 
Tu ce stai pe-un tron plin de strălucire, 
Ruga-mi ascultă! 


O zeiţa mea, nu lăsa să piară 
Inima-mi în griji şi'n nenorocire: 


Vină dar şi-acum, vin ca şi altădată 
Când te chemasem. 


Coborât-ai atunci din palatul de aur 
al tatălui tău şi venit-ai spre mine 
în frumosu-ti car, tras de păsărele 

Mandre şi repezi. 


Peste-acest pământ negru de întuneric 
Sprinte aripi, aerul izbindu-l, 
Te-au adus din cer, străbătând prin spaţiul 
Lin şi eteric. 


Îndată-ai ajuns şi, prea fericito, 
întrebatu-m-ai atunci, cu nemuritoare 
Buze surâzând, la ce te chemasem 
Ce-aveam pe suflet. 


Ma-ntrebasi ce vrea inima-mi bolnavă: 
„Pe cine doreşti să iubeşti de-acuma, 
Scumpa mea Sappho? Cine-n grele chinuri 
Azi te frământă? 


(TRAD. I. M. MARINESCU) 


Împreună cu grupele de coriste, Sappho participa la 
ceremoniile religioase oficiale ale cetăţii şi la nunţi; ea dirija 
cântecele legate de un anumit moment al riturilor şi niciodată 
elevele ei nu se amestecau cu lumea. Funcţia oficială pe care o 
avea Sappho, în calitate de conducătoare a acestor coruri, a 
determinat-o să scrie cântece de nuntă pentru coruri de băieţi şi 
de fete. Astfel se explică - după spusele lui Aristotel - faptul că 
poeta a primit mai multe onoruri publice decât Alceu, deoarece 
ea deţinea funcţii oficiale la Mytilene, sarcini cu caracter artistic 
şi religios. 

Dragostea poetei pentru tânărul Phaon şi sinuciderea ei, 
printr-un salt în mare de pe stâncile Leucadelor, din cauza 
acestui amor neîmpărtăşit, rămân pure legende, care merită 
totuşi a fi examinate pentru frumuseţea lor literară şi artistică. 

Sappho, aproape îmbătrânită, s-ar fi îndrăgostit puternic de 


tânărul şi frumosul Phaon. Acela ar fi fost un matelot sau 
barcagiu din Mytilene. În realitate, Phaon nu a fost un personaj 
uman contemporan cu Sappho, ci o figură mitologică din 
cortegiul Afroditei, transformat de zeiţă, după moarte, în 
luceafărul de seară, Hesperos (planeta Venus). 

Strabo remarcă că insulele Leucade erau renumite pe vremea 
sa pentru faptul că pe creasta stâncilor lor se găsea templul lui 
Apollo Leucatas şi că, de acolo, disperata Sappho se aruncase în 
apa mării. Geograful (X) reproduce textul scriitorului Menandru 
din comedia intitulată Leucadia (azi pierdută): 

„Se spune că pentru prima dată, de acolo, Sappho, urmărind 
pe prea mândrul Phaon, din cauza unui amor nefericit, s-a 
aruncat din vârful stâncii vizibilă de departe. Insă, după 
rugămintea ta, o rege suveran...” (text pierdut). 

Menandru nu are însă dreptate, în ceea ce priveşte întâietatea 
sinuciderii în acest mod şi loc, a poetei din Lesbos. Mitologia 
greacă atribuie această prioritate lui Kephalos, fiul lui Deioneus, 
într-o altă împrejurare nefericită. Unii autori antici, (ca 
Nymphodoros), care admit două Sappho, cred ca gestul disperat 
l-a făcut curtezana, iar nu poeta. 

În realitate, mitul cu Phaon şi sinuciderea femeii îndrăgostite 
de el este mult mai vechi şi aparţine ciclului de legende 
mitologice privitoare la Afrodita. Că nu poate fi vorba de un 
atare personaj masculin pe timpul poetei din Lesbos se deduce 
şi din faptul că numele lui Phaon este absent în versurile ei. 

Legenda Afroditei şi a lui Phaon este cunoscută literar, prima 
dată, în secolul V î.e.n. Cratinos, scriitor de comedii, 
contemporan cu Pericle, a compus chiar o piesă intitulată Phaon 
(azi pierdută, dar menţionată de unii autori). Din povestea 
acestuia rezultă că Phaon era un bătrân marinar sărman, care 
trecea călătorii peste mare, cu o plută modestă, din Mytilene 
spre ţărmul asiatic. Intr-o zi i se prezentă o bătrână săracă pe 
care o trecu peste mare, fără să-i ceară bani. Atunci bătrâna se 
ridică în picioare, întineri pe loc şi Phaon văzu în faţa sa pe 
frumoasa zeiţă Afrodita. Ca răsplată, zana frumusetei il 
reîntineri şi pe Phaon. Pornind de la această frumoasă legendă 
s-au născut o mulţime de alte variante ale ei; ele nu pot fi 
cuprinse aici. Unii autori vechi au căutat să arate că Phaon este 
acelaşi din timpul poetei din Lesbos, rămas veşnic tânăr după 
miracolul cu Afrodita. De reţinut apoi şi faptul că mitul dragostei 


pentru Phaon şi aruncarea în mare a nefericitei Sappho a 
pătruns în arta religioasă romană. El ne apare - redat într-o 
scenă realizată în ştuc - pe pereţii bazilicii „pitagoriciene”, 
descoperită la Roma, lângă Porta Maggiore. 

Cei care au popularizat şi denaturat povestea de dragoste a 
lui Phaon cu Sappho au fost poeţii comici din secolul IV e. N., 
aceia care, în mod abuziv şi „generos”, i-au acordat cântăreţei 
din Lesbos ca amanți pe toţi poeţii compatrioți, indiferent de 
epoca când au trăit aceia. Pare cu totul straniu, ca poeta să 
plece pe un drum maritim aşa de lung, până în Marea lonică, 
pentru a-şi găsi locul sinuciderii. Numai imaginaţia abuzivă a 
unor scriitori de comedii era în stare să calce în picioare orice 
oprelişti cronologice şi topografice. Ei au vârât-o pe Sappho în 
mitul Afroditei pentru faptul că ea scrisese un imn miticului 
Phaon, iubit cu disperare de zeiţa frumuseţii şi pe care ea l-a 
transformat într-o stea, sub denumirea de Phaeton. 

Tema îndrăgostirii poetei Sappho de Phaon a fost apoi 
îmbogăţită cu noi peripeții, de fantezia poetică a lui Ovidiu. O 
nimfă ar fi sfătuit-o pe poetă să plece din Lesbos pentru a sări în 
mare de pe stâncile insulelor Leucade. 

Mitologia greacă enumeră şi alte asemenea sinucideri prin 
salturi de pe stânci, în valurile mării. Se credea că prin 
asemenea înecări în sărătura mării se intra într-o apă lustrală, 
ce acorda mortului o putere supranaturală, ca el să poată obţine 
imortalitatea. De ce să nu fie acordată şi poetei mitileniene o 
asemenea legendară şi divină nemurire? O listă întocmită de 
patriarhul Photios din Constantinopol (sec. IX) arată numeroase 
asemenea sinucideri rituale de pe stâncile leucadiene, 
practicate de unii disperaţi sau exaltati, dornici să stea alături 
de zei. 

Sappho a murit deci la ea acasă, poate bătrână, la o dată şi în 
împrejurări ce ne rămân necunoscute. 

Dacă asupra reputației morale a poetei din Lesbos s-au 
exprimat unele dubii, în ceea ce priveşte locul său în literatură 
el nu a fost niciodată negat. Admiratia pentru ea şi-au exprimat- 
o Theognis, Bacchylide, Solon, Platon, Catul, Ovidiu, Plutarh ş.a. 
In epoca elenistică şi romană circulau ediţii oficiale ale operei 
poetei, compuse din nouă cărţi. Din păcate, nu ni s-au păstrat 
decât fragmente ale operei ei, destul de întinsă. Un papyrus de 
la Oxyrhynchus ne informează că numai cartea primă însuma 


1320 de versuri, adică 330 de strofe, ceea ce indică, pentru 
toate cele nouă cărţi, circa 11000-12000 de versuri. După 
natura acestor poeme, distingem imnuri, ode, epitalame 
(cântece de nuntă) recitate sau cântate, monodii (cântece 
vesele fără acompaniament), epigrame, elegii etc. 

Dintre cele mai frumoase epitalame scrise de poetă (IX, 108) 
poate fi reprodus acesta: „O mireasă, talia ta este plină de 
farmec şi ochii tăi sunt plini de miere; amorul s-a răspândit pe 
frumosul tău obraz şi fără îndoială că Afrodita te-a remarcat 
dintre toate femeile”. 

În cultura greacă, Sappho apare ca singura mare poetă. 

Ea însăşi era conştientă de valoarea literară a operei sale 
atunci când scria că „amintirea mea se va păstra”. 


ASPASIA DIN MILET 
Inteligenta colaboratoare politică a lui Pericle 


Academicianul francez, Henry Houssaye, opina că Aspasia, 
Cleopatra şi Theodora pot forma, în antichitate, triada unor 
„femmes d'amour”. Prima ar fi fost o hetairă inteligentă, a doua 
o regină curtezană şi a treia o împărăteasă curtezană. 

Este drept că cele trei s-au folosit şi de „arta lui Eros” ca să 
exercite o puternică influenţă asupra unor oameni politici de 
seamă ai timpurilor lor, soţi sau amanți. Dar singurul element 
temeinic ce reprezintă pentru toate un numitor comun a fost o 
mare inteligenţă, dublată de o remarcabilă cultură pusă în 
serviciul statului lor. Aspasia a încununat „secolul de aur” al lui 
Pericle, Cleopatra s-a zbuciumat în haosul momentelor finale ale 
agoniei lumii elenistice, pe când Theodora, alături de soţul său, 
a pus bazele unui mileniu de istorie bizantină. 

Un adnotator antic al operei lui Plato afirmă că Aspasia a fost 
pe pământ „Junona lui Pericle Olimpianul”, înțelegând prin 
aceasta că o muritoare guvernase alături de soţul sau 
pământean întocmai ca zeiţa olimpică, pe lângă stăpânul 
întregului Cosmos. Aspasia şi-a petrecut cea mai mare parte a 
vieţii la Atena, în secolul când soţul său, celebrul Pericle, realiza 
cea mai dezvoltată formă a democraţiei antice; când el făcuse 
din oraş o şcoală a Greciei; când Atena domina mările cu 
puternica flotă a Pireului, când se strângeau în jurul său cei mai 
renumiţi filosofi, literati şi oameni de arta din întreaga lume 


elenică şi când se decora Acropola cu cele mai frumoase clădiri 
şi sculpturi ce s-au creat în antichitate. Cu gândul şi cu sfatul ei 
cuminte, Aspasia a fost părtaşă la perfectarea înfloririi ateniene 
din secolul lui Pericle, denumit şi „veacul de aur” al culturii 
elenice. 

Numele Aspasia se întâlneşte frecvent în ţinuturile ioniene de 
pe coastele Asiei Mici. Inseamna „cea iubită”, „binevenită”, 
„plăcută” etc., deci pronunţarea lui lasă un ecou plăcut în inimă 
şi minte. Acest fior plăcut îl stăpânea şi pe Pericle despre care 
Plutarh ne spune că o săruta pe frunte pe Aspasia ori de câte ori 
ieşea sau intra în casă. Farmecul, cultura şi înaltele calităţi 
spirituale, oratorice şi afective ale Aspasiei polarizau spre 
„salonul intelectual” din casa lui Pericle, elita aristocrației si 
minţile cele mai luminate din Atena. 

După calculele unor istorici, ea se născuse în jurul anului 468 
î.e.n., în marele oraş Milet, ca fiică a unui cetăţean ionian, 
Axiochos. Nu ştim când şi în ce împrejurări a emigrat în Megara, 
apoi la Atena. Toate ştirile ce le avem asupra vieţii ei sunt 
legate numai de biografia lui Pericle. Descriind viaţa lui Pericle, 
Plutarh ne-a lăsat cele mai însemnate date despre Aspasia, 
femeie mult atacată în comediile mărunte şi veninoase ale 
secolului V î.e.n., dar elogiată de comentatorii gândirii lui 
Socrate şi Plato. 

După consolidarea stăpânirii persane pe coastele ioniene, este 
ştiut că s-a produs un adevărat exod al grecilor asiatici spre 
primitoarea Attică, locul unde ei se puteau bucura în continuare 
de libertate şi de o îngăduitoare mişcare în domeniul activităţilor 
lor economice sau intelectuale. Astfel au găsit azil la Atena, 
celebrul ,,arhitect-sociolog” Hippodamos din Milet, istoricul 
Herodot din Halicarnas, filosoful Anaxagoras din Clazomene ş.a. 
Stabiliti la Atena ca „meteci” (greci necetateni), aceştia ionieni 
au deplasat acolo şi focarul de seamă al preocupărilor 
intelectuale, focar mai vechi şi înfloritor în Asia Mică. Pe cei mai 
mulţi îi vom întâlni în cercul lui Pericle şi al Aspasiei, colaboratori 
temeinici ai edificării „secolului de aur” al culturii şi civilizaţiei 
greceşti. Metecii se sprijineau reciproc şi însăşi Aspasia fusese 
acuzată cândva că a favorizat venirea lor din afară. 

Este deci de presupus că din cortegiul acestor emigranţi 
făcuse parte şi Aspasia, singură sau însoţită de familia sa. Unii 
cercetători presupun că popasul ei pe solul attic şi cunoştinţa sa 


cu Pericle ar fi fost înlesnite de către concetateanul său, 
Hippodamos din Milet. 

Pericle se căsătorise înainte de anul 452, cu o bogată 
ateniană, de care se despartise după câţiva ani de convietuire 
agitată. Cu această anonimă consoartă avusese doi fii, pe 
Xanthippos şi pe Paralos. Nu suntem siguri dacă divorţul marelui 
om de stat a fost grăbit, în urma cunostintei şi a legăturilor sale 
extraconjugale cu Aspasia. Atunci când se pronunţa divorţul, 
(anii 449-445), Pericle se găsea în jurul vârstei de 40 de ani, 
deci în plină ascensiune politică. 

Mulţi cercetători antici şi moderni s-au întrebat ce l-a împins 
pe calculatul politician să-şi lege viaţa de această mileziană, 
despre care - ca despre orice hetairă - se vânturau pe pieţele 
Atenei atâtea vorbe defăimătoare. Amintind expediţia lui Pericle 
împotriva insulei Samos (440 î.e.n.), Plutarh (Peric/e, 24) ne 
oferă o serie de amănunte referitoare la enigmatica femeie: 

„După aceea, încheindu-se un tratat de 30 de ani între Atena 
şi Sparta, Pericle hotărăşte un atac contra insulei Samos, 
aducând drept învinuire împotriva samienilor faptul că, 
poruncindu-le să pună capăt războiului împotriva cetăţii Milet, 
insularii n-au ascultat. 

Şi deoarece se pare că Pericle a pornit la săvârşirea expediției 
împotriva samienilor de dragul Aspasiei, poate că aici ar fi 
timpul să stăm mai îndelung în îndoială, în privinţa femeii: de 
unde a avut ea atâta dibăcie şi atâta putere, încât nu numai că 
a pus stăpânire pe oameni politici fruntaşi, dar a dat filosofilor 
un subiect de discuţie destul de însemnat şi îndelung pentru ei. 

Indeobşte, toată lumea recunoaşte că era de fel din Milet, fiica 
lui Axiochos. Se spune că ea, imitând pe Thargelia, una dintre 
vechile Jade adică femei ioniene, a pornit asaltul asupra celor 
mai cu influenţă oameni. Căci şi Thargelia, fiind deosebit de 
aleasă la chip şi având un farmec sprijinit de o rară dibăcie, a 
avut legături cu foarte mulţi eleni şi a supus regelui perşilor pe 
toţi cei care au avut legături cu ea şi, cu ajutorul lor - căci aveau 
mare trecere şi putere politică -, a semănat prin cetăţi sămânţa 
trecerii de partea perşilor. 

Cât despre Aspasia, unii spun că Pericle a iubit-o fiindcă era 
tnteleapta şi se pricepea la politică. Astfel, uneori însuşi Socrate 
mergea la ea, însoţit de oameni de vază, şi prietenii ei aduceau 
la ea chiar pe soțiile lor ca s-o asculte, deşi nu avea o ocupaţie 


frumoasă şi aleasă, ci întreținea hetaire. Eschines spune că si 
Lysicles, ciobanul, dintr-un om lipsit de vază şi de rând a ajuns 
cel dintâi la Atena, având legături cu Aspasia, după moartea lui 
Pericle. În dialogul Menexenos al lui Plato, chiar dacă începutul 
este scris pe un ton glumet, există şi adevăr, şi anume că 
Aspasia avea faima de a fi avut legături cu mulţi atenieni, 
datorită talentului ei retoric. Este totuşi limpede că dragostea lui 
Pericle pentru Aspasia a fost mai mult erotică... luând pe 
Aspasia a iubit-o în chip deosebit”. 

Din spusele lui Plutarh se pot desprinde două aspecte 
esenţiale, în ceea ce priveşte personalitatea milezienei. In 
primul rând, ea domina societatea feminină attică, printr-o 
cultură vastă, manifestată mai ales în domeniul cunoştinţelor 
filosofice şi al retoricii. Această superioritate nu şi-o putea afişa 
public, deoarece femeia elină trebuia să trăiască retrasă în 
cadrul căminului familial. Pentru Aspasia, asemenea reticenta se 
agrava prin faptul că, nefiind cetateana ateniană, ci o metecă, 
nu putea avea calitatea oficială şi civică de soţie legitimă, ci pe 
aceea de hetairă. Cu toată această inferioritate, ea reuşea să 
aducă în casa sa cele mai proeminente figuri ale intelectualitati 
ateniene, cum era filosoful Socrate, apoi şi pe femeile 
aristocrației attice. 

În al doilea rând, nu rămâne niciun fel de îndoială că ea 
devenise tainicul consilier politic şi cel mai de seamă al lui 
Pericle. Consfătuirile dintre cei doi aveau loc numai în ungherul 
retras al modestei lor locuinţe. Dar limitele acestei influenţe 
imprimate de ea asupra orientării politice a primului cetăţean al 
republicii ateniene ne rămân necunoscute. Asupra lor s-au 
brodat de către contemporani vagi bănuieli, ironii sau barfeli, 
obişnuit aruncate asupra unei hetaire - instruită, dar ipocrită. 
Numai pe baza acestor elemente negative pornite din mulţime 
nu vom putea niciodată defini caracterul şi ideile filozofico- 
morale ale Aspasiei. 

În aceeaşi atmosferă imprecisă rămâne şi reconstituirea 
portretului fizic al milezienei, cunoscut doar din reprezentări 
idealizate şi apocrife. Ele exprimă graţia statuetelor tanagriene, 
frumuseţea olimpică a Venerei şi luminozitatea minţii zeiţei 
Athena, ipostaze în care a fost imaginată mileziana în 
perioadele ce au urmat. 

Una dintre probleme, mult discutată încă din antichitate, 


privitoare la situaţia civilă a Aspasiei, se referă la întrebarea 
dacă ea a fost soţie legitimă a lui Pericle, sau hetairă, ori 
metresă. Apologetii moderni ai  milezienei încearcă sa 
dovedească că ea, cea mai strălucită femeie a „veacului de 
aur”, fusese căsătorită cu Pericle, după toate prescriptiile cerute 
de legile ateniene. Or, aşa ceva nu poate fi admis, deoarece 
Aspasia se găsea în situaţia socială a unei metece, deci 
necetateana ateniană, o străină ce nu putea încheia o căsătorie 
legală cu un cetăţean al Atenei. Deşi la Atena, un cetăţean avea 
toată latitudinea să trăiască cu o curtezană străină, o lege 
iniţiată chiar de către Pericle, în anul 451 î.e.n. (deci înainte de a 
o fi cunoscut pe Aspasia), interzicea categoric asemenea 
căsătorii. Dacă cumva, prin înşelăciune, se înregistra, apoi se 
descoperea o asemenea fraudă civilă, soţii vinovaţi erau trimişi 
în fata tribunalului (dikasterion). Soţia complice era vândută 
sclavă, soţul pierdea cetăţenia, plătind şi o mare amendă, iar 
copiii se declarau bastarzi şi nu beneficiau de dreptul de 
cetăţean. Pentru Pericle şi Aspasia nu era de loc posibilă o 
inducere în eroare a grefierului public care înregistra căsătoriile, 
ei fiind personaje prea binecunoscute. Nu poate fi deci câtuşi de 
puţin vorba de legitimitatea unei căsătorii în cazul Pericle- 
Aspasia. Cu marele om de stat, ea putea realiza numai o 
căsătorie de o formă inferioară (morganatică, în sens modern), 
un fel de concubinaj legal, recunoscut şi acesta de către legile 
ateniene, prin care „soţul” devenea tutorele „soţiei”. Copiii 
rezultați dintr-o asemenea uniune nu beneficiau de drepturi 
politice, nefiind recunoscuţi cetăţeni, dar cele civile li se 
garantau, ca şi în cazul oamenilor născuţi liberi din categoria 
metecilor. În atare situaţie s-a născut şi a trăit mult timp, fiul lor, 
Pericle, denumit astfel după tată. 

Dacă legile barau drumul căsătoriei legale încântătoarei 
mileziene, în schimb, ea se bucura de libertate deplină în casa 
bărbatului său, unde conducea ca o suverană şi nu muncea ca o 
sclavă. Acolo trăia însă în afara societăţii oamenilor, în gineceu, 
unde numai soţul şi cele mai apropiate rude aveau acces. Legea 
nu se ocupa de asemenea femei-hetaire decât în ceea ce 
priveşte achitarea regulată a impozitului străinilor (metoikon) si 
a celui plătit de curtezane (pornikon). Moravurile acestor femei - 
dacă nu calcau dispoziţiile politienesti - nu nelinişteau pe 
nimeni. Oamenii le cereau să fie frumoase şi vesele, atunci cand 


ele duceau o viaţă liberă şi publică, ceea ce, bineînţeles, nu era 
cazul Aspasiei. 

Considerată de către mulţime ca o „metresă” a lui Pericle, 
respectată, ca şi când ar fi fost o soţie legitimă, de către amicii 
marelui orator, Aspasia îşi crease totuşi o situaţie unică şi 
demnă în înalta societate ateniană. In situaţia ei de curtezană, 
ea putea primi în casă pe numerosii prieteni ai lui Pericle, un 
fapt ce ar fi fost considerat drept crimă, în cazul unei soţii legale 
şi cetateana ateniană. Aspasia magnetiza prin farmecul său fizic 
şi intelectual nu numai pe soţ, dar şi pe oameni superiori, ca 
Anaxagoras, Fidias şi Socrate, care îi călcau pragul gineceului. In 
această privinţă, straina aducea pe solul attic moravurile 
ioniene, unde situaţia socială a femeii se găsea mult mai 
ridicată faţă de retrograda Grecie continentala. Femeia ioniană 
era în acea vreme mai cultivată decât cea ateniană, destinată 
doar treburilor gospodăreşti. La Atena, o bună soţie nu trebuia 
să facă mult zgomot în jurul ei. Aceasta l-a determinat pe 
istoricul Tucidide să spună că „cele mai bune femei sunt acelea 
despre care se vorbeşte cel mai puţin”. Dar asupra milesienei 
atenţia publică s-a fixat de îndată ce s-a stabilit în casa lui 
Pericle. Treptat au început să apară fel de fel de legende şi 
născociri în legătură cu trecutul ei - considerat prea puţin 
onorabil -, ca, în cele din urmă invidiata femeie să fie urcată şi 
pe scena comediei attice. În societatea feminină ateniană, cu 
nivelul ei scăzut din punct de vedere social şi intelectual, 
moravurile ioniene aduse de o străină în căminul celui mai de 
seamă bărbat politic stârneau o firească indignare publică în 
rândurile elementelor traditionaliste. Pentru comedia cu 
tendinţe politice, liberă de a pune pe scenă tot ceea ce se 
discuta pe stradă, s-a ivit o fericită ocazie de a reprezenta pe 
hetaira Aspasia, ascunsă în misterul casei unui mare om politic. 
În acel moment, Aspasia se impusese ca o femeie remarcabilă 
prin spiritul său şi prin viaţa retrasă ce o ducea, dar se găsea, 
din nefericire, lângă un om politic mult combătut, deci în văzul 
tuturor. Şi astfel, mileziana deveni prada atacurilor scriitorilor 
satirici, atatati de rivalii politici ai Olimpianului şi de răutatea 
plină de invidie a femeilor din sânul aristocrației ateniene 
traditionaliste. Scriitorii comici aflară sau născociră imediat 
amănunte din viaţa milezienei care ar fi fost mai întâi curtezană 
în oraşul său natal, apoi curtezană şi proxenetă la Megara, de 


unde se mutase la Atena ca să prindă în mrejele ei pe marele 
Pericle. 

În comediile timpului, Aspasia a fost numită noua Omphale (o 
legendară regină epirotă căreia i-a slujit nedemn Heracles), 
Deianeira (soţia aceluiaşi Heracles, pe care l-a ucis din 
imprudenta) şi chiar Hera pământeană (aluzie la supranumele 
Olimpianul, dat lui Pericle). Dintr-o comedie scrisă de Cratinos, 
Plutarh (24) ne-a transcris două versuri veninoase, privitoare la 
moralitatea Aspasiei: 


„Desfrâul cel josnic, ăsta dă naştere Aspasiei-Hera, 
Femeia de moravuri uşoare, cu ochi de câine”. 


Un altul, Eupolis, în piesa sa Demele, leagă o conversaţie între 
Pericle şi Myronides, privitoare la fiul nelegitim al Aspasiei. 
Primul întreabă: 


„Nelegitimul îmi trăieşte?” 
lar al doilea răspunde: 


„De mult ar fi un bărbat, dacă de ocara 
Femeii de moravuri uşoare nu s-ar teme”. 


Călcâiul lui Achile, tintit de aceste săgeți cu substrat politic, a 
fost de la început situaţia de femeie nelegitimă a ionienei, 
agravată de naşterea unui copil rezultat dintr-un concubinaj. Cu 
timpul, s-au aruncat asupra Aspasiei şi alte calomnii de natură 
politică şi religioasă. Ne putem închipui ce dramă se desfăşura 
în sufletul lui Pericle: el însuşi fusese autorul faimoasei şi 
tiranicei legi din 451, pentru apărarea cetăţeniei ateniene, lege 
dată cu doi ani mai înainte de a o cunoaşte pe Aspasia, lege 
care-l împiedica de a declara soţie legitimă pe femeia pe care o 
iubea atât de mult, lege care-l menținea în situaţie de „bastard” 
pe cel de-ai treilea fiu al său. 

Treptat, imaginaţia vulgului şi a scriitorilor de comedii a creat 
un tip nou de hetairă, frumoasă, fermecătoare şi inteligentă, dar 
intrigantă, dispretuitoare a moralei tradiţionale şi sfidatoare fata 
de zei. El s-a păstrat în amintirea veacurilor ce s-au scurs. 
Plutarh (24) adaugă în legătură cu aceasta: 


„Se spune că Aspasia a fost atât de renumită şi faimoasă, 
încât şi Cyrus, cel care s-a luptat cu fratele său, regele perşilor, 
pentru stăpânirea perşilor anul 400 î.e.n., a dat numele de 
Aspasia femeii din haremu-i, pe care o iubea mai mult... şi 
căzând Cyrus în luptă, ea a fost dusă la rege Artaxerxes al II-lea 
şi a avut o foarte mare trecere”. 

Atunci când viaţa politică la Atena a devenit înverşunata şi 
Pericle se găsea sub ţinta adversarilor sai, Aspasia fu con 
siderată un demon nefast, care inspira actele politice greşite 
sau arbitrare ale soţului; ea fu socotită autorul moral al izbucnirii 
războiului peloponeziac; Aspasia a fost acuzată că ţinea bordel, 
că se făcea vinovată de necredinta (asebia), că în casa ei 
introducea femei de moravuri uşoare pentru poftele desfrânate 
ale soţului etc. După comicul Hermippos, casa lui Pericle 
devenise „un bordel pentru regele satirilor”, murdărită de toate 
speciile de curtezane, între care şi femei ateniene căsătorite. 
Una dintre aceste femei ar fi obţinut de la Pericle, prin influenţa 
Aspasiei, ca soţul său, Menippos, să fie ales strateg. Toate 
aceste calomnii căutau să lovească indirect în respectabilul om 
de stat. 

Se mai afirma că aceeaşi femeie îl îndemnase să comită 
delapidări din tezaurul statului, să angajeze cheltuieli 
exorbitante pentru lucrările publice, să incredinteze conducerea 
lor unor oameni incorecti, ca sculptorul Fidias, să practice un 
„nepotism” scandalos fata de unele familii din cercul Aspasiei 
etc., etc. Se mai spunea că Pericle fusese atât de mult subjugat 
de farmecele erotice ale milezienei, încât era în stare, de dragul 
ei, să sacrifice gloria şi prosperitatea Atenei şi că, la instigările 
ei, se putea declara oricând tiran. Majoritatea acestor calomnii 
porneau din sânul aristocrației, al cercurilor preotesti şi al 
duşmanilor democraţiei ateniene. 

Evenimentele războiului cu insula Samos, din anul 440, care 
au stârnit prima mare vâlvă în jurul Aspasiei, s-au petrecut 
astfel: 

Miletul, patria de naştere a Aspasiei, se găsea în conflict cu 
insula Samos pentru stăpânirea orăşelului Priene, situat pe 
coasta ioniană. In urma unui scurt război, Miletul a fost înfrânt si 
se plânse Atenei, patroana ambelor oraşe, ce făceau parte din 
liga maritimă condusă de atenieni. Pericle invită cele două oraşe 
rivale să-şi expună acuzaţiile reciproce în faţa adunării poporului 


atenian, pentru a fi examinate. Samosul, sfătuit de perşi, refuză 
invitaţia, considerând cererea Atenei ca un abuz de putere. 
Concomitent, el se declară eliberat de alianţa cu liga maritimă. 

În grabă, Pericle dispuse votarea unei motiuni, prin care se 
declara război Samosului. Comanda operaţiilor o luă el însuşi, 
pripeală ce dădu prilejul rivalilor săi să vadă, după paravan, ca 
inspirator al acestor măsuri, pe Aspasia, dornică a-şi ajuta patria 
de altădată. S-a răspândit de asemenea şi zvonul că însăşi 
Aspasia l-ar fi urmat pe sot în această campanie, împreună cu 
cortegiul ei de curtezane, toate avide de profitul prăzilor. După 
nouă luni de asediu, Samosul capitulă, îşi distruse fortificațiile, 
predă flota şi plăti Atenei o mare amendă. 

Expediția samiană a fost necesară pentru a împiedica 
defectiunile din cadrul ligii maritime şi a adus Atenei o bogată 
pradă. Dar lacrimile văduvelor şi ale mamelor, ce-şi pierduseră 
pe ai lor sub zidurile samiene, acuzau pe Aspasia de declararea 
războiului în folosul oraşului său natal. 

În anii ce au urmat acestui eveniment, împotriva Aspasiei, s- 
au întețit insultele pe scenele comice, în agora se rosteau din ce 
în ce mai multe calomnii, iar de pe tribunele ecclesiei (adunarea 
poporului), duşmanii politici ai lui Pericle lansau cele mai 
vehemente atacuri. Rivalii săi nu îndrăzneau însă să intenteze şi 
procese în faţa tribunalelor, deoarece el dispunea încă de o 
mare popularitate. Ei adoptară o tactică nouă şi indirectă, prin 
târârea în faţa judecătorilor a prietenilor şi colaboratorilor săi 
apropiaţi, între care figura, desigur, şi Aspasia. Motive de 
acuzaţii erau uşor de găsit. Cu o atare tactică, asalturile lor 
puteau scădea treptat creditul politic al lui Pericle. 

Prima victimă a fost bătrânul Damon, profesor şi prieten 
apropiat al lui Pericle, ostracizat sub învinuirea de a fi declarat 
public că cea mai bună formă de guvernământ ar fi tirania unui 
om luminat. Prin asemenea declaraţii, el ar fi căutat sa 
pregătească drumul spre tiranie pentru fostul său elev. 

În ultimele luni ale anului 433 veni rândul lui Fidias, consilierul 
cultural şi tehnic al Olimpianului pentru înfrumusețarea 
Acropolei, unde mânuia însemnate fonduri scoase din tezaurul 
statului. Se găsi imediat un om de nimic, Menon, subaltern al 
marelui artist, care-l acuză public de deturnarea unor 
importante cantităţi de metal preţios ce trebuia turnat în statuia 
chrisoelefantină a zeiţei Athena. În faţa tribunalului experţii 


dovediră netemeinicia acestei acuzaţii, şi Fidias a fost achitat. 
Dar inamicii săi şi ai lui Pericle nu dezarmară. Îi deschiseră un 
nou proces, acuzându-l pe Fidias de sacrilegiu, pentru faptul că 
ar fi gravat propriul său portret pe scutul zeiţei Athena şi că se 
face vinovat de proxenetism, deoarece primise pe Pericle în 
propriul său atelier, unde veneau şi femei vicioase ce-i serveau 
ca model pentru statui. Bolnav şi descurajat, Fidias muri în 
închisoare, în aşteptarea judecării acestui de-ai doilea proces. 

A venit apoi, în scurt timp, rândul lui Anaxagoras, filosoful şi 
sfătuitorul politic principal din anturajul lui Pericle. Fu acuzat în 
fata dikasterionului de impietate, ca unul ce se ocupa cu 
fenomene cereşti şi ajunsese a nega existenţa zeilor. Filosoful 
din Clazomene afirmase public că soarele este o masă de foc ce 
luminează pământul şi luna, ambele locuite de oameni, că 
fulgerele se nasc din ciocnirea norilor etc. Erau învățături grave 
ce detronau pe zei din funcţiile lor divine; de aceea el nu mai 
aşteptă sentinţa tribunalului şi, la sfatul lui Pericle, fugi tainic 
din Atena. Tribunalul îl condamnă în lipsă. 

Acum era rândul Aspasiei, acuzată şi ea de impietate, ca una 
ce profesa opinii contrarii credințelor oficiale. Se mai adaugara 
şi acuzaţii de proxenetism, spunându-se că mileziana aducea 
soţului în casă, pentru desfrâu, curtezane şi femei căsătorite. 
Amanuntele asupra procesului deschis Aspasiei le găsim narate 
la Plutarh (32): 

„În acelaşi timp, Aspasia a fost adusă în fata judecății de către 
comicul Hermippos anul 432, învinuită fiind de lipsă de respect 
faţă de zei. Acuzatorul o mai învinuia că primeşte la ea femei 
libere şi-i înlesneşte lui Pericle întâlnirea cu ele. Diopeithes a 
mai scris o propunere de hotărâre, prin care se poruncea să fie 
traşi în judecată toţi cei care nu cred în zei sau cei care predau 
învățături asupra regiunilor cereşti, voind să dea vina pe Pericle 
şi pe Anaxagoras. Primind deci poporul propunerea şi dând 
urmare învinuirilor, se vesteşte îndată prin crainic... 

Pe Aspasia a putut să o scape Pericle, vărsând multe lacrimi 
pentru ea la proces, după cum spune Eschines şi rugând pe 
judecători”. 

Acuzatorul Hermippos era prieten al demagogului Cleon, 
duşman politic al Olimpianului. Ca tutore legal şi sot neoficial al 
Aspasiei, o metecă, Pericle a apărat-o din oficiu în fata 
judecătorilor, cu preţul unor abundente şiroaie de lacrimi, o 


mare umilinţă pentru Olimpian şi un succes pentru Cleon, 
indiferent de achitarea milezienei. Ca martor împotriva Aspasiei, 
Hermippos aduse şi pe un sclav „ce trăsese cu urechea” la 
discuţiile cu filosofii din casa lui Pericle, cand amfitrioana 
aprobase părerile acelora în privinţa îndoielii faţă de existenţa 
zeilor. Mai invocase, apoi, acuzatorul şi calomniile ce circulau în 
agora, referitoare la faptul că o hetairă primea la ea acasă 
femeile unor cetăţeni cinstiţi. 

Mileziana se expusese la acest proces unei grave sentinţe, pe 
care legile ateniene o sanctionau numai cu pedeapsa capitală, 
în cazul vinovatiei. Dacă n-ar fi fost la mijloc iubirea cea mare a 
lui Pericle faţă de această femeie încântătoare, Aspasia ar fi 
putut fugi din Atena, aşa cum procedase Anaxagoras. Dar 
marele om de stat ar fi pierdut, prin exilul voluntar al Aspasiei, 
afecțiunea femeii iubite, o data cu un suport de seamă al vieţii 
sale sentimentale şi politice. Aceasta l-a determinat ca, 
împreună cu Aspasia, să apară în faţa tribunalului, ce se arăta 
ostil la început, şi i-a dat puterea ca, în cele din urmă, printr-o 
apărare măiastră, udată cu destule lacrimi, să-i înduplece pe 
judecători. 

La scurt timp după închiderea dosarului Aspasiei, izbucnea si 
războiul peloponeziac, stârnit, între altele, de un decret dat de 
Pericle împotriva cetăţii Megara. Duşmanii Olimpianului se 
grăbiră să o amestece şi pe Aspasia în declanşarea pripită a 
acestui eveniment. Ecoul calomniei îl găsim într-o comedie a lui 
Aristofan (Acarnanienii, vers. 520 si urm.), unde se spune: 
„Nişte megarieni au venit să răpească pe două dintre 
curtezanele întreţinute de Aspasia, în casa sa. Aspasia s-a 
întărâtat, Pericle Olimpianul a slobozit trăsnetul şi astfel s-a 
aprins războiul”. Informaţia apare şi la Plutarh (30), unde se 
redau astfel aceste versuri: 


„Tinerii ametiti de vin la jocul cottabos 
Se duc la Megara şi fură pe Simaitha, 
O hetairă, iar megarienii atatati de usturoi, 
Nemultumiti, drept răzbunare îi fură Aspasiei două hetaire.” 


Nu ştim ce crezare să dăm acestei povestiri, care poate fi o 
simplă insinuare. 
A urmat după aceea nenorocitul război peloponeziac (431- 


404), când Atena avu mult de suferit, din pricina invaziilor 
spartane ce au pustiit solul Atticei. Asemenea ciumei, conflictul 
a secerat o mare parte a populaţiei ateniene. In tot acest timp, 
Aspasia a stat ca un credincios susţinător alături de soţul ei. Dar 
în urma unui proces organizat de rivalii săi, Pericle a fost 
condamnat la o amendă de 50 de talanti şi destituit din funcţia 
de strateg pe care o deţinea, fără întrerupere, de 15 ani. Alte 
mari nenorociri se abătură apoi asupra bătrânului, care pierdu 
pe fiii săi Xanthippos şi Paralos, secerati de ciumă. După un an, 
atenienii îşi aduseră aminte de capacitatea de mare conducător 
a Olimpianului, îl realeseră strateg şi abrogară faimoasa lege a 
cetăţeniei din anul 451. 

Xanthippos şi Paralos, copii din prima căsătorie, morţi de 
ciumă în anul 430, nu au adus nicio bucurie tatălui, din pricina 
mediocritatii lor. Pericle şi Aspasia s-au străduit sa le dea o 
educaţie aleasă, dar nu au reuşit, fapt ce a frapat pe mulţi 
scriitori antici. Despre cel mai mare, Xanthippos, Plutarh (XXXVI) 
ştie că era cheltuitor, locuia cu o femeie tot atât de cheltuitoare 
şi „nu putea să sufere chibzuiala tatălui, care-i dădea bani cu 
greu şi câte puţin”. A îndrăznit chiar să se împrumute de la un 
prieten în numele şi fără ştirea tatălui, ceea ce l-a pus pe Pericle 
în situaţia de a-l da în judecată pe fiu, care” dându-şi seama că- 
şi pusese prietenul într-o situaţie neplăcută, a început să-şi 
batjocorească tatăl, luând mai întâi în râs îndeletnicirile lui de 
acasă şi discuţiile pe care le avea cu sofiştii. Dezbinarea dintre 
tată şi fiu a rămas aceeaşi până la moarte. La îngroparea lui 
Paralos, frânt de durere, Pericle vărsase multe lacrimi „el care în 
viaţa lui nicicând nu mai făcuse un astfel de lucru”, în afară de 
procesul Aspasiei. În patru dialoguri platoniciene, (Alcibiades cel 
Bătrân, Menon, Protagoras şi în Convorbire despre virtute), 
Socrate analizează cauza mediocritatii copiilor lui Pericle. 

În anul reabilitării politice a tatălui, cel de-ai treilea fiu, 
denumit Pericle, născut din căsătoria cu Aspasia, avea 
aproximativ 16-18 ani. Conform legii cetăţeniei votată în 
451/450, acest copil născut dintr-o străină nu putea avea 
calitatea de cetăţean atenian. Pericle o va obţine totuşi, printr-o 
lege specială, în anul 430, după ce ciuma îi secerase primii doi 
copii. Ştim foarte puţine lucruri despre Pericle-fiul. Prin anii 
410/409 îndeplinea funcţia de he/lenotam (adică strângător al 
contribuţiilor băneşti de la cetăţile aliate). Patru ani mai târziu, 


Pericle-fiul se distingea în calitate de strateg-comandant al celei 
de-a doua escadre a aripii stângi din bătălia de la insulele 
Arginuse (406). De această victorie nu se va bucura, fiind 
condamnat la moarte alături de alţi cinci strategi, pentru faptul 
că nu se îngrijiseră de strângerea şi îngroparea cu cinste a 
trupurilor camarazilor căzuţi în valurile mării. În faţa tribunalului 
ce judeca pe cei şase strategi victorioşi la Arginuse, Socrate, 
vechiul prieten al lui Pericle şi al Aspasiei, a fost singurul care a 
protestat împotriva ilegalitatii procesului. 

Pericle a căzut în anul 429, răpus de ciumă. Pentru Aspasia a 
fost, desigur, o mare lovitură. Din unele informaţii aflăm însă că 
Aspasia s-a recăsătorit imediat cu „ciobanul”, adică negustorul 
de oi, Lysicles, cu care ar fi avut şi un copil, numit Poristes 
(Tucidide, III, 13; VIII, 48 şi Plutarh, 24). Sub influenţa Aspasiei, 
negustorul de oi, care frecventa de mulţi ani casa lui Pericle, 
devenise un om cult şi bun orator, situaţie ce-i va permite ca în 
anul 428 să se aleagă strateg. Se pare însă că această căsătorie 
fusese hotărâtă chiar de către Pericle, mai înainte de a muri. El 
dorea să asigure Aspasiei un sot-tutore, pentru o femeie lipsită 
acum de apărare şi vizată de atâtea duşmănii, mai ales că 
tânărul Pericle-fiul se găsea la o vârstă când nu-şi putea proteja 
mama. 

Milesiana va rămâne însă, în curând, văduvă, pentru a doua 
oară, deoarece Lysicles, strategul, îşi va pierde viaţa în timpul 
unei expediţii navale ateniene, organizată pe coastele Asiei Mici 
(finele anului 428). După această dată, încetează orice ştire 
despre viaţa Aspasiei. Se crede că a trăit, ca să fie de faţă şi la 
condamnarea nedreaptă a fiului său. Ea şi-a dus restul zilelor la 
Atena şi a fost îngropată în pământul Atticii. Socraticii, care i-au 
cinstit memoria, au considerat-o „muză a lui Pericle”. 

Cu toate că Aspasia a fost tovarăşa celui mai strălucit om de 
stat din secolul al V-lea î.e.n. Şi a fost apreciată de somitatile 
intelectuale ale Atenei, viaţa ei a fost tristă şi mereu agitată. 
Intelegerea dintre ea şi Pericle - singura ei mângâiere - a fost 
însă perfectă. Numai cei ce au cunoscut-o în cadrul cercului ei 
intim şi intelectual i-au acordat o stimă totală. Dramaturgul 
Euripide făcea şi el parte din anturajul oamenilor distinşi din 
jurul Aspasiei. Atunci când acest scriitor dramatic, sub influenţa 
curentului filosofic sofist, a transpus pe scenă unele probleme 
ale sufletului feminin (dragoste, conflictele conjugale, 


maternitatea, raporturile dintre soţi etc.), găsea strălucite 
modele de inspiraţie în viaţa Aspasiei. Mai târziu, antichitatea i-a 
acordat Aspasiei o adevărată venerație. Unii dintre pitagoricienii 
târzii, adepţi ai metempsihozei, credeau că sufletul patronului 
lor, Pitagora, filosoful idealist din veacul ai Vl-lea, trecuse, un 
secol mai târziu, în trupul Aspasiei. 

Patimile politice, îngrădirile tiranice ale unor legi, flecăreala 
„Vulgului” şi gelozia invidiosilor au împroşcat-o în chip tiranic cu 
destule calomnii, popularizate şi pe scena răutăcioasă a 
comediei attice. Cercetătorii impartiali ai biografiei zbuciumatei 
milesiene sunt obligaţi să treacă printr-un serios filtru istoric, 
toate aceste insinuări care au denigrat femeia cu superioare 
calităţi intelectuale. 

Superioritatea ei în domeniul elocventei a fost recunoscută şi 
de către Plato, într-unul dintre cunoscutele sale dialoguri 
(Menex. Ill, 13-21; IV, 29. 48 şi XII, 28-43). Interlocutorul 
principal al convorbirii apare Socrate, din a cărui gură aflăm că 
marele filosof învățase retorica de la această străină şi că 
Pericle îşi pregătea discursurile sub îndrumările ei. Cât de 
admirată fusese ioniana din Milet, în ceea ce priveşte elocventa, 
rezultă şi din faptul că filosoful Eschines, din scoala socratică, îi 
închinase un dialog retoric intitulat Aspasia, în care se expunea 
priceperea ei în această materie. Graţie acestei femei cu vederi 
largi, ca ale tuturor compatrioatelor sale milesiene, se formase 
în casa lui Pericle un cerc restrâns al celei mai înalte 
intelectualităţi ateniene, unde se puteau întâlni filosofii 
Anaxagoras, Protagoras, Socrate, poetul Sophocle, sculptorii 
Alcamene şi Fidias, arhitecţi ca  lctinos, Callicrates şi 
Hippodamos din Milet, istoricul Herodot şi mulţi alţii. În acest 
cenaclu intelectual al celor aleşi, primul cetăţean a găsit, timp 
de 20 de ani, linişte şi un loc de refugiu plăcut din vacarmul 
vieţii politice în care trăia cea mai mare parte a zilei. Nimeni nu 
poate nega faptul că „asiatica” n-ar fi avut o înrâurire 
considerabilă asupra soţului ei, pe linie politică, socială, 
culturală etc. Ea i-a fost un sfătuitor preţios, dar nu a putut 
influenţa, prin capriciile şi ambițiile ei personale, declanşarea 
unor evenimente nefaste, cum a fost pedepsirea insulei Samos 
sau războiul peloponeziac. Reuniunile restrânse şi ferite de 
ochiul vulgului, din casa lui Pericle, patronate de Aspasia şi-au 
avut un ecou deformat „în stradă”, unde xenofobia a fost 


totdeauna puternică. ,Strada” şi duşmanii politici ai 
conducătorului cetăţii aveau însă mentalitatea reflectată în 
versurile poeţilor comici. Pentru ei, Aspasia reprezenta un 
element dizolvant al tradiţiilor în care fusese ţinută până acum 
femeia ateniană; o considerau o hetaira „cu ochi de catea” o 
intrusă pentru care Pericle îşi alungase soţia legitimă, ca să facă 
loc în casa sa unei străine ce dirija din umbră politica şi 
mişcarea culturală din Atena. Istoricii impartiali au considerat 
asemenea învinuiri drept calomnii. Aspasia n-a fost o concubină 
josnică, iar prudentul Pericle nu putea să-şi pună în joc prestigiul 
său moral şi politic, acceptând sub acoperământul casei sale pe 
o hetairă cu un trecut atât de dubios. Nu poate fi vorba nici de o 
înrobire erotică a şefului democraţiei ateniene, deoarece 
Aspasia nu a strălucit ca frumuseţe fizică. Bogăția sufleteasca şi 
înalta cultură a acestei femei sunt singurele explicaţii ale 
puternicei afecţiuni ce i-a păstrat Pericle. 


PHRYNE 
Hetaira imortalizată în marmură praxiteliană 


După victoria sa din războiul peloponeziac şi după înfrângerea 
Atenei (404 î.e.n.), Sparta şi-a extins hegemonia în cea mai 
mare parte a Greciei centrale şi sudice. Garnizoanele spartane 
şi regimurile politice oligarhice impuse în oraşele greceşti au 
provocat puternice nemulțumiri împotriva cetăţii lui Lycurg. 
După Atena, a doua cetate care a dat semnalul rebeliunii 
împotriva hegemoniei lacedemoniene a fost Teba din Beotia. In 
anul 379 se produse acolo o revoluţie de caracter democratic 
condusă de Epaminonda şi Pelopida, sprijiniți de atenieni. 
Intreaga Beotie a fost curatita de garnizoanele spartane şi s-a 
creat un stat pe baze federative-democratice, condus de cei doi 
eminenţi bărbaţi. Epaminonda a organizat o bună armată 
formată din ţărani instruiți pe temeiul unei tactici noi: faimoasa 
falangă tebană. Cu vitejia acestei infanterii, aşezată în rânduri 
dese, el a obţinut strălucitele victorii împotriva Spartei, la 
Leuctra (371) şi Mantineea (362). 

O data cu insurecția antispartana şi organizarea statului 
federativ-democrat, Teba a impus tuturor oraşelor şi satelor 
beotiene o uniune militară şi administrativă a cărei conducere 
şi-o asumă. La această uniune federativă, orăşelul Thespiai din 


câmpia beotiana nu a înţeles să se alăture in mod ferm, ceea ce 
i-a atras o aspră pedeapsă din partea Tebei. 

În anul 371 î.e.n., când Teba se găsea în război cu Sparta, 
falanga lui Epaminonda se abătu furtunos asupra orăşelului 
rebel. Thespiai fu distrus până în temelii, iar populaţia 
măcelărită sau pusă pe fugă. In acele momente tragice, un 
modest cetăţean din orăşelul dărâmat, numit Epicles, cu puţine 
lucruri în spate şi ţinând de mână pe fiica sa Mnesarete, lua 
calea exilului spre Atena. Se duceau într-un oraş ce se arătase 
totdeauna ospitalier fata de străinii urgisiti, cu speranţa că acolo 
ei îşi vor putea crea o nouă viaţă. Toţi aceşti venetici acceptaţi 
în marele oraş alcătuiau o categorie aparte de locuitori, 
denumiți meteci, străini care nu se bucurau de drepturi politice, 
dar erau ocrotiti de legi pentru drepturile lor civile. Din acel 
moment, pentru fiica lui Epicles se deschidea o viaţă nouă, la 
început cu mari lipsuri, dar mai apoi cu destule succese. 

Despre această femeie s-a scris foarte mult în antichitate. 
Biografia ei o putem reconstitui însă numai din ştiri disparate, 
rămase de la diferiţi autori greci şi romani. Viaţa ei a atras 
atenţia unor figuri proeminente ale culturii greceşti şi romane, 
ca Plutarh, Valerius Maximus, Lucian din Samosata, Quintilianus, 
Sextus Empiricus, Arnobius, Clemens din Alexandria ş.a. Un 
scriitor grec, Aristogheiton i-a închinat o biografie cu titlul 
Despre Phryne, biografie azi dispărută, dar folosită de alţi autori 
ale căror producţii au ajuns până la noi. 

Din relatările lui Aristogheiton se putea afla că numele 
adevărat al eroinei noastre era Mnesarete, schimbat la Atena cu 
acela de Phryne, ce însemna în limba greacă „broasca râioasă”. 
Porecla i s-ar fi dat datorită tenului său palid. În noua sa patrie, 
tânăra tespiană va deveni celebră prin relaţiile ce le-a avut cu 
doi bărbaţi de seamă ai cetăţii, sculptorul Praxiteles si oratorul 
Hyperides. În jurul acestei celebre hetaire (mai ales după 
moartea sa) au apărut numeroase anecdote şi versiuni 
biografice, înregistrate de colectionarii de fapte senzaţionale, 
cele mai multe lipsite de orice temei istoric. 

Primii ani ai tinerei tespiene, în Atena, s-au scurs într-o luptă 
încordată cu mari lipsuri materiale. Sărăcia a silit-o să cânte din 
flaut, în localuri publice. Într-o vreme, făcând cunoştinţă cu un 
oarecare Timocles, pare-se primul său amant, Phryne s-a ocupat 
cu pirateria, apoi pentru a se întreţine, s-a urcat şi pe scena 


comediei uşoare. Dar, o dată cu înflorirea ei fizică, hetaira 
deveni repede cunoscută în întreaga Atenă. 

Primii care au solicitat-o au fost sculptorii şi pictorii, ca să le 
servească drept model de atelier. Farmecul frumuseţii şi-l 
perfecta Phryne prin eleganța hainelor armonios plisate pe 
corpul său. Spre deosebire de alte hetaire, ea îşi îmbrăca corpul 
cu stofe ce o fereau de ochii indiscreţi, dar, în acelaşi timp, 
vesmintele, croite strâmt, stârneau curiozitatea. Nu vizita băile 
publice tot din dorinţa de a-şi tăinui nuditatea. Frumoasa din 
Thespiai a putut fi zărită nudă numai pe plajele de la Eleusis şi 
Poseidonia, după ce ieşea din valurile apei sărate, întocmai ca 
zeiţa Afrodita, când s-a născut din spuma mării. Aceste două 
plaje se găseau lângă celebrele sanctuare închinate divinitatilor 
Ceres şi Poseidon, încât Phryne lăsa a se înţelege că făcuse băi 
rituale în cinstea celor doi zei. 

În lumea hetairelor, fardul era la modă. Frăgezimea feţei sale 
o scuteau de acest accesoriu şi se arăta ostilă faţă de 
sulemeneli, când le observa la alte femei. Se povestea că, o 
dată, la un simpozion al hetairelor din Atena, ea se găsea în 
prezidiul adunării. A profitat de această ocazie, ca să-şi îndemne 
consoartele să părăsească fardul, deoarece - spunea ea - 
vatămă pielea şi murdăreşte obrazul bărbaţilor. In loc de fard, 
ea le-a recomandat spălatul obrajilor cu apă curată şi uscarea 
lor naturală, fără ştergar. 

Diferite informaţii literare ne arată că Phryne, în relaţiile sale 
sentimentale, era relativ greu accesibilă. În afară de Praxiteles 
şi Hylperides, se bănuiau puţini bărbaţi atenieni, ca Machon, 
Aristodemos şi Eustathios, care ar fi vizitat-o în eleganta sa casă 
din cartierul atenian denumit Lykeion. Acolo, în intimitate, ne 
sunt menţionate desfăşurarea unor costisitoare banchete, 
organizate cu mult gust şi lux de către gazdă. Adesea, ea angaja 
rămăşaguri că va reuşi să prindă în mreje pe unii atenieni 
virtuoşi. Nu a pierdut decât unul singur, atunci când a eşuat în 
faţa filosofului cinic Xenokrates. 

lubea mult jocurile de casă, între care unul, denumit 
chalkismos. Se aşeza o monedă în poziţie verticală, apoi se 
învârtea cu mare viteză într-o mişcare circulară. Piesa trebuia 
oprită, fără a fi culcată, numai cu ajutorul unui singur deget. 

După ce a cunoscut pe sculptorul Praxiteles (365 î.e.n.), viaţa 
materială a hetairei s-a îmbunătăţit treptat, ca în cele din urmă 


ea să acumuleze o mare bogăţie. Dispunea de o aşa de mare 
avere, încât unii autori ne spun că se oferise, ca din banii săi, să 
reconstruiască oraşul Teba, distrus de Alexandru Macedon în 
anul 335 î.e.n. In schimbul ajutorului dat le ceruse tebanilor o 
singură favoare. După terminarea lucrărilor de restaurare ea să 
aibă dreptul să aşeze deasupra porţii principale a oraşului o 
inscripţie cu următorul text: „Ceea ce a distrus Alexandru, 
hetaira Phryne a reconstruit”. Dar tebanii nu ar fi fost de acord 
cu această formulă epigrafică şi au refuzat oferta tespienei. Se 
pare însă că nu putem culege nimic serios din această 
anecdotă. Putea oare să reconstruiască ea un oraş care adusese 
distrugerea localităţii în care se născuse şi care îi provocase 
amarul exod la Atena? Oricât de bogată ar fi fost această 
femeie, numai banii de care dispunea ea nu erau suficienţi 
pentru a reclădi un mare oraş, ca Teba. De aceea se pare că unii 
istorici moderni au dreptate când afirmă că oferta propusă de 
hetairă s-a făcut în bătaie de joc, pentru umilirea unui vechi 
duşman al locurilor sale natale. Evenimentul s-a petrecut în anul 
316 î.e.n. Şi constituie pentru noi ultima menţiune biografică 
despre această tespiană. 

Asemenea istorioare s-au creat mereu după moartea hetairei. 
Numele său a apărut, ca şi al Aspasiei din Milet, în comedia 
timpului, fiind asociat cu al altor hetaire celebre, ca Lais şi 
Gnathaina. S-a exagerat de asemenea faptul că ea ar fi servit ca 
model tuturor pictorilor şi artiştilor atenieni din veacul al IV-lea. 
În această privinţă suntem siguri că Phryne a vizitat numai 
atelierele sculptorului Praxiteles şi pe ale pictorului Apelles. 

Alături de Scopas şi Lysippos, Praxiteles a fost unul dintre 
marii maeştri ai sculpturii greceşti din veacul al IV-lea. Născut, 
probabil, în anul 390 î.e.n., era fiul sculptorului Kephisodotos cel 
Bătrân. Se ştie că ajunsese un om bogat şi fericit în arta sa, ca şi 
Sofocle în literatura dramatică. Cea mai mare parte a vieţii şi-a 
petrecut-o în atelierul lui din Atena, din care au ieşit marile sale 
opere. Praxiteles era însă şi un artist călător, angajat pentru 
lucrări de seamă la Artemisionul din Ephes, la Cnidos, Megara, 
Plateea, Olympia, Parion, Alexandria din Caria etc. A murit 
probabil la începutul domniei lui Alexandru Macedon, în Atena. 

Fără îndoială că epoca lui de glorie se situează în perioada 
când avea ca model pe celebra Phryne, despre care nu ştim în 
ce împrejurări a cunoscut-o, prin anul 365 î.e.n. A ajuns 


probabil, în atelierul lui, ca model, prezentându-se ea însăşi, 
într-o vreme când sărăcia o silea să îndeplinească diferite 
munci. Folosirea modelului în atelier apăruse cu un secol mai 
înainte, după cum ne asigură Xenophon pentru atelierul 
sculptorului Polyclet. Phryne îi va servi ca model lui Praxiteles 
pentru variate statui ale Afroditei. Frumuseţea zeiţei nu mai 
apare olimpică şi gravă, ca pe timpul lui Fidias, deoarece 
divinitatea este acum cu totul umanizata. Afectiunea artistului 
pentru hetairă s-a născut în timpul şedinţelor din atelier, când el 
putea admira perfecțiunea sculpturală a modelului. Artistul a 
oferit tespienei mai multe daruri, alese dintre operele sale deja 
finite, între care şi unele reprezentări ale lui Eros, în marmură, 
sau bronz aurit, ca simbol al legăturilor lor. 

Praxiteles apare ca unul dintre marii sculptori, mult apreciat şi 
de către romani. După operele lui din Grecia s-au făcut 
numeroase copii ce s-au răspândit în Italia. Din indicaţiile lui 
Plinius cel Bătrân, epoca de mare glorie artistică a lui Praxiteles 
se situează prin anii 350, atunci când a creat celebra statuie 
Afrodita din Cnidos, după chipul şi asemănarea modelului de 
atelier: Phryne. Romanii apreciau în arta lui Praxiteles tonul 
elegant, grațios, suav, surazator şi senzual, dăruit unor statui, 
care prin natura lor erau potrivite pentru decorul vilelor, 
grădinilor şi termelor. Spre deosebire de contemporanul său, 
sculptorul Scopas, care se preocupa de pathos (expresia unei 
excepţionale tulburări sufleteşti şi spirituale, prezentă în 
aspectul fizic al fetelor statuilor), Praxiteles exprima în arta sa 
bucuria plăcută şi rafinată a existenţei. Dalta praxiteliana a 
gravat un imn de glorie frumusetei feminine, copiilor gingaşi şi 
tineretului din lumea aristocrată. Praxiteles a sculptat divinităţi 
calme, surâzătoare, dornice de o viata voluptoasă, toate în plină 
tinereţe chiar şi atunci când se aflau în pragul batranetei. Cu 
ajutorul textelor literare putem observa că predilecţia lui 
Praxiteles se îndrepta, în ceea ce priveşte alegerea subiectelor, 
numai spre zeii tineri, legaţi de moravurile uşoare ale veacului 
în care a trăit, zei printre care se numără Eros, Afrodita, 
Dionysos etc. Divinităţi grave, ca Atena sau Hera, nu l-au atras 
de loc. Zeii săi nu sunt framantati de nicio grijă spirituală sau 
materială. Privirile voluptoase ale statuilor praxiteliene se 
îneacă într-o fericită blandete. Gura lor rugătoare sau senzuală 
exprimă satisfacția dorinţei împlinite. Capetele înclinate, braţele 


îndoite şi coapsele ondulate sunt încadrate la aceste statui de o 
plăcută carnatie; ele nu au nimic atletic ca la Scopas şi 
Lysippos. Praxiteles a preferat să scoată de sub daltă nudul 
molatec, delicat, ochii alungiţi, având aspect umed, din care 
pornea o privire melancolică şi misterioasă. Se recunoaşte azi 
că Praxiteles a fost primul mare sculptor care a reuşit să 
stăpânească perfect, în creaţiile sale, anatomia corpului feminin. 
Atare stăpânire artistică şi predilectia pe care a arătat-o în 
epoca sa de maturitate artistică pentru Afrodita le datorează 
artistul perfecțiunii anatomice a modelului său de atelier, care a 
fost celebra Phryne. 

Specialiştii se străduiesc şi azi să identifice operele de artă ale 
lui Praxiteles, realizate în vremea cand Phryne vizita atelierul 
său. Scepticismul unora, manifestat prin a nega orice legătură 
între Phryne şi unele creaţii artistice de seamă ale secolului 
(Afrodita din Cnidos de Praxiteles, Afrodita Anadiomene de 
Apelles etc.), nu este de loc justificat. Aceste rezerve vin în 
opoziţie cu informaţiile literare din izvoarele antice, chiar dacă 
acestea au fost scrise la o dată mai târzie. Unii istorici de artă 
din secolul nostru (Blinckenberg, Rizzo etc.) încearcă să nege, 
de asemenea, existenţa unor legături amoroase între hetairă şi 
artist, crezând că totul s-a limitat la o „dragoste platonică”, ceea 
ce, iarăşi, nu concordă cu majoritatea ştirilor rămase din 
antichitate. Este foarte probabil că geniul lui Praxiteles nu s-ar fi 
putut manifesta cu atâta putere, în ceea ce priveşte creaţia 
acelor Afrodite, dacă la mijloc nu ar fi fost şi marea sa pasiune 
pentru Phryne. 

Scriitorul-călător Pausanias, vizitând monumentele din 
Thespiai (sec. Il e. N.), putea vedea în templul zeului Eros, din 
orăşelul natal al hetairei, o statuie a Afroditei-Phryne, cioplită în 
marmură, aşezată alături de o statuie gratioasa a zeului 
amorului, ambele opere ale lui Praxiteles. Cele două sculpturi 
constituiau un grup, deşi erau dispuse izolat. Ambele putuseră 
ajunge la Thespiai numai după refacerea acestei localități, adică 
post 338 î.e.n. 

Erosul din Thespiai fusese lucrat de Praxiteles ca un simbol al 
iubirii sale pentru Phryne. Ea îl obținuse cu destulă şiretenie şi 
greutate de la artist, ca apoi să-l închine templului din Thespiai. 
Acolo a fost admirat de mulţi pelerini timp de aproape cinci 
veacuri, până ce Nero a ridicat originalul, ducându-l la Roma. In 


capitala Imperiului roman, statueta a pierit în anul 64 e. N. Sub 
flăcările groaznicului incendiu neronian. 

Se ştie, din relatările autorilor antici, că Amoraşul fusese 
turnat în bronz şi aurit în exterior. O epigramă din Antologia 
Palatina (|, 75, 84) afirmă că acest Eros ranea mai mult cu 
privirea decât cu săgețile sale. După originalul de la Thespiai s- 
au făcut (mai ales în epoca romană) multe copii şi variante, 
între care cele mai fidele ar fi fost executate de sculptorul 
Menodoros. Astăzi posedăm numeroase copii după cei patru 
celebri Eroşi creaţi de Praxiteles în cursul vieţii sale (Muzeele 
Louvre, Napoli, Vatican etc.), încât nu putem identifica 
multumitor reproducerile făcute dupa cel din Thespiai. Apoi, în 
secolul IV î.e.n., numeroşi alţi artişti greci au realizat şi ei figuri 
de Eroşi în genul praxitelian, ceea ce face ca problema 
identificării celui tespian să devină şi mai complicată. Un scriitor 
grec, Callimachos, care văzuse originalul, ne spune că Erosul 
tespian ridica braţul deasupra capului, că privea în jos cu o 
expresie melancolică şi că în mâinile sale purta arcul şi săgețile. 
Se pare că o copie din fosta colecţie Farnese (acum în Muzeul 
din Napoli), înaltă de 1, 64 m se apropie cel mai mult de 
originalul praxitelian, al cărui corp era plin de pasiuni şi realiza o 
torsiune corespunzătoare stării sufleteşti imprimate. 

În antichitate, statuile feminine ale lui Praxiteles s-au bucurat 
de o glorie fără egal. Prin aspectul lor voluptos, el a rămas cel 
mai suav evocator al frumusetei Afroditei nude, creată după 
anatomia sculpturală a hetairei Phryne. Corpul feminin a apărut 
în sculptură în toată splendoarea lui, de îndată ce acest artist a 
îndepărtat hainele ce-l ascundeau. Având ca model pe Phryne, 
Praxiteles a creat patru celebre Afrodite, pentru sanctuarele din 
Thespiai, Cos, Cnidos şi Alexandria din Caria. După acestea s-au 
făcut multe copii in epoca elenistică şi romană. Unii colecționari 
antici, ca Pollio din Roma, se mandreau cu copiile făcute dupa 
Afroditele lui Praxiteles. Nuditatea suplă, vie, calmă şi leneşă a 
zeiţei în momentul dezbrăcării îl determina pe sofistul Lucian din 
Samosata (sec. Il e. N.) să afirme că „Afrodita la baie” îşi 
profana propriul său templu. 

Afrodita din Thespiai provoacă şi ea aceleaşi discuţii 
complicate în ceea ce priveşte descoperirea caracteristicilor 
originalului după numeroasele copii făcute mai târziu. Sumare 
notițe antice ne spun că zeiţa de marmură din Thespiai era 


seminudă, privea în jos într-o oglindă ţinută de ea în mâna 
stângă, iar cu dreapta îşi aranja părul. Acestea sunt inovaţii şi 
libertăţi ale artei praxiteliene, prin care sculptorul a înfrânat 
scrupulele religioase ale secolului precedent. De la 
seminuditate, el va păşi repede la redarea goliciunii complete, 
în cazul Afroditei din Cnidos. 

În privința descoperirii celei tespiene, opiniile se opresc în 
majoritate asupra aşa-zisei Afrodita din Arles (azi la Muzeul 
Louvre), aflată deteriorată în ruinele teatrului de acolo, statuie, 
din păcate, greşit restaurată de către sculptorii moderni (înaltă 
de 1, 94 m). Afrodita din Arles, seminudă, având şi ea ca model 
pe Phryne, apleacă capul puţin şi poartă pe faţă expresia unei 
voluptati dulci şi gânditoare ce anunţă pe sora ei cnidiana. 

Afrodita din Delphi este a treia sculptură importantă legată de 
Phryne. Despre aspectul ei exterior avem multe relatări antice: 
originalul fusese depus într-o localitate de mare însemnătate 
religioasă, unde veneau mulţi pelerini să consulte oracolul lui 
Apollo, patronul divin al sanctuarului de la Delphi. Statuia zeiţei 
fusese turnată în bronz şi apoi aurită. La Delphi fusese aşezată 
pe terasa din faţa templului lui Apollo, între statuile regilor 
Archidamos al Il-lea al Spartei (468-426) şi Filip al II-lea al 
Macedoniei (359-336). Zeita frumuseţii stătea pe o coloană 
sculptată în marmură de Pentelic, pe care se gravase inscripţia: 
„Phryne, fiica lui Epicles din Thespiai (a dăruit)”. Se spune că 
Praxiteles realizase statuia după ce o văzuse pe Phryne pe plaja 
de la Eleusis sau de la Poseidonia. 

Asupra sculpturii s-au exprimat diferite opinii de către criticii 
antici. Filosoful cinic Krates - dispretuitor de arta, ca toţi 
confrații săi cinici - spunea despre Afrodita din Delphi ca este 
expresia slăbiciunii elenilor. Plinius cel Bătrân admirase şi el 
această capodoperă praxiteliană şi găsea că expresia ei 
trădează iubirea cea mare a artistului faţă de Phryne, fiind şi o 
mare răsplată pentru o hetairă. Arheologul german Furtwangler 
a reuşit, în mare parte, să ne demonstreze că o copie (cu unele 
modificări) după Afrodita delfică, se poate identifica în Afrodita 
din Ostia. 

Până la Praxiteles, frumuseţea fizicului uman se exprima prin 
forme atletice pentru bărbaţi şi prin sănătate corporală pentru 
statuile feminine. El creează însă tipul dinamic de reprezentare, 
remarcabil printr-o estetică supremă, vie şi gânditoare, ce se 


exprimă cu ajutorul privirii şi arată că statuia are un suflet 
propriu ce se degajă din materie. De aici a rezultat necesitatea 
unor noi poziţii în statuarie: capul puţin înclinat, corpul ondulat, 
introducerea „suporţilor” de reazem etc. Personajul reprezentat 
nu mai stătea acum teapan, ca în statuile atletilor şi în cele ale 
zeilor realizate în secolul precedent. 

Afrodita din Cnidos contopea, într-o formă perfectă si 
armonioasă, toate inovațiile şi geniul artistic praxitelian, în ceea 
ce priveşte sculptura feminină. S-a realizat pe la anii 350 î.e.n. 
Şi, după unele păreri greşite, modelul ei ar fi fost o altă hetairă, 
numită Cratina. Dar cele mai numeroase şi autorizate izvoare o 
consideră ca cea mai reală întruchipare a faimoasei Phryne şi-i 
aduc numai elogii. Cât de populară devenise această sculptură 
în lumea antică rezultă din faptul ca posedăm, astăzi, 
răspândite prin diferite muzee şi colecţii nu mai puţin de 50 de 
copii ale ei. Statuia fusese comandată de insula Cnidos, unde 
fusese aşezată într-o edicală, ce frumuseţea ei să poată fi 
admirată din toate părţile (Plinius). Atât de dragă le era 
cnidienilor, încât au reprodus-o şi pe reversul unor monede 
bătute de ei, schiţă ce ne ajută azi să o identificăm în diferite 
copii elenistice şi romane. 

Dintre reproducerile antice, cele mai reuşite sunt cea păstrată 
în Muzeul Vaticanului (aflată la Roma, înaltă de 2, 05 m) şi 
capul, descoperit la Tralles (Asia Mică). Ambele rămân 
caracteristice prin frumuseţea lor leneşă şi nepăsătoare. La 
multe alte copii târzii, artiştii au îmbrăcat-o pe zeiţă cu o haină 
uşoară (partea inferioară a corpului). Se ştie însă sigur că 
Afrodita din Cnidos fusese sculptată de către Praxiteles complet 
nudă. Corpul său era redat în obişnuita schemă sinuoasă 
praxiteliană şi, prin perfecțiunea formelor anatomice, glorifică 
neîntrecuta frumuseţe a hetairei Phryne. Zeița a fost surprinsă 
în momentul când se pregătea să ia baia rituală. Ea şi-a depus 
haina pe un vas (hydria) aşezat alături, cu funcţia de suport şi 
de simbol al băii. Se constată însă că, în acest moment, zeiţa 
este străbătută de un gând instinctiv de pudoare, din cauza 
nuditatii totale. S-a spus că statuia a redat cea mai perfectă 
expresie a temperamentului artistului. In acest corp în floare 
apare de fapt hetaira Phryne, plină de moliciune cu privirea 
visătoare, cu buza senzuală, cu o carnatie armonioasă şi bogată 
în clar-obscur. Lucian, extaziat în faţa acestui corp luminos, 


remarca privirea umedă a zeiţei, minunatia ochilor plasați într-o 
arcadă perfectă, seninatatea fruntii, linia uşor ondulată a 
coapselor şi armonia picioarelor. Peste tot radiază frumuseţea 
zeiţei contopită cu a muritoarei, după care dalta a imortalizat în 
marmură pe hetaira Phryne. Mulţi critici de artă spun că fără 
Praxiteles şi Phryne nu ar fi apărut nici celebrele tanagriene, 
statuete de teracotă de o mare eleganţă vestimentară, cu o 
mişcare şi graţie deosebită, ce s-au turnat tot în Beotia, în 
orăşelul Tanagra. 

Un alt mare artist din veacul al IV-lea, celebrul Apelles, ajuns 
mai târziu pictor oficial al curţii lui Alexandru Macedon, ar fi 
realizat (după tradiţie) un celebru tablou care reprezenta pe 
Afrodita născându-se din spuma mării. El a perfectat această 
pictură (Afrodita Anadiomene) numai după ce a văzut-o pe 
Phryne ieşind din apă, pe plaja de la Eleusis. In ruinele de la 
Pompei a fost descoperită o frescă ce reprezenta pe Phryne 
stând de vorbă cu Eros, desigur, o copie după o altă pictură 
antică, rămasă anonimă pentru noi, dar având ca temă pe 
celebra hetairă tespiană. 

Mare vâlvă a produs la Atena, apoi în întreaga lume 
grecească, procesul intentat hetairei Phryne, acuzată de 
impietate faţă de zeii cetăţii. Zgomotul dezbaterilor judiciare a 
fost mărit de pledoaria atribuita lui Hyperides, celebru orator, 
avocat şi om politic atenian din a doua jumătate a secolului IV 
î.e.n. Tradiţia afirmă că şi acest bărbat avusese legături de 
dragoste cu faimoasa hetairă, bănuială ce se poate stabili şi pe 
baza zelului depus de apărător în a o salva prin orice mijloace 
pe clienta sa. 

Un oarecare cetăţean atenian, Euthias depusese o plângere 
pe biroul tribunalului heliaştilor împotriva hetairei Phryne, 
acuzând-o de călcarea legilor ateniene în situaţia ei de metecă. 
Acuzatorul era de meserie sicofant, adică denuntator si 
procesele câştigate îi puteau aduce venituri însemnate. Euthias 
fusese stimulat să facă denuntul s/ de către o altă hetairă, 
Myrrhine, rivală a tespienei, amantă a lui, precum şi a 
avocatului Hyperides. Se mai ştie că sicofantul încercase să o 
„şantajeze” pe Phryne cu o mare sumă de bani, înainte de a 
deschide acţiunea, dar aceasta refuzase, sfătuită probabil de 
Hyperides. Textul acuzării, prezentat tribunalului de Euthias, era 
redactat într-o formă juridică corespunzătoare cazului, de către 


retorul Anaximenes. Acesta fusese şi el dascăl la curtea 
macedoneană de la Pella, în Macedonia, înaintea lui Aristotel. 

Procesul s-a petrecut între anii 350-340 î.e.n., mai înainte (de 
a fi fost închinată, la Delphi, statuia de bronz a Afroditei - 
monument ce ar fi fost pus ca un fel de mulţumire, după 
achitarea hetairei Phryne. 

Euthias îşi întemeia întreaga învinuire pe bază de asebia, 
adică pe călcarea credinţei şi disprețul hetairei fata de zeii 
Atenei. O denunța pe Phryne că alcătuise o organizaţie secretă, 
de caracter religios-subversiv, formată din bărbaţi şi femei ce se 
adunau tainic în casa ei din cartierul Lykeion. Acolo ei s-ar fi 
organizat într-o asociaţie de caracter dionisiac (thiasos), care 
batjocorea pe zeii olimpici, în locul lor arborând o divinitate de 
tip nou, denumită de ei Isodates. Grupul din jurul hetairei ar fi 
practicat, de asemenea, o serie de rituri orgiastice-mistice, în 
care se iniţiau atât femeile, cat şi bărbaţii. In sfârşit, Euthias o 
mai acuza pe hetaira Phryne şi de alt sacrilegiu: pentru băile de 
mare, pe care le practica pe plajele de la Eleusis şi Poseidonia, 
locuri considerate sacre, fiindcă aparţineau terenurilor sfinte ale 
zeilor Ceres şi Poseidon. 

Pentru legile şi moravurile ateniene din acea vreme, 
asemenea acuzaţii erau considerate destul de grave şi se 
pedepseau cu moartea. Gravitatea lor creştea şi prin faptul că 
de asemenea impietate se făcuse vinovată o străină şi o hetairă, 
ca Phryne, ce-şi găsise adăpost la Atena, datorită legilor 
îngăduitoare ale unei cetăţi democrate. Ne putem închipui ce 
subiect de senzaţie devenise pentru atenieni acest proces, dat 
fiind renumele persoanei implicate şi a bărbaţilor ce o protejau. 

Tribunalul heliaştilor se alegea prin tragere la sorţi având şase 
mii de jurati, împărţiţi în zece secţii. In cazul unor procese de 
seamă, el judeca reunit în mai multe secţii, cum probabil s-a 
întâmplat cu procesul hetairei Phryne. Acest tribunal îl 
condamnase la moarte pe celebrul filosof Socrate şi tot el 
judecase de asebia pe Aspasia din Milet, scăpată de la o 
condamnare sigură, numai prin meşteşugul oratoric şi lacrimile 
lui Pericle. Adesea, sub influenţa unor demagogi, tribunalul 
dădea sentinţe cu totul nedrepte, ca în cazul condamnării cu 
pedeapsa capitală a strategilor de la Arginuse sau a lui Socrate. 

In faţa tribunalului heliaştilor, Hyperides a rostit o splendidă 
pledoarie de apărare, pe care a şi publicat-o după aceea. Din 


textul ei se cunosc azi numai începutul şi sfârşitul, fragmente 
din care nu ne putem documenta multumitor, în ceea ce 
priveşte desfăşurarea procesului şi argumentarea avocatului. 
Din destăinuirea altor autori antici, se pare că în sala 
dezbaterilor se formase un curent cu totul ostil faţă de hetairă, 
încât o condamnare a ei apărea posibilă. Ca să dezarmeze pe 
cei porniţi împotriva străinei, se spune că Hyperides a recurs la 
o stratagemă, considerată de unii cercetători moderni drept 
anecdotă lipsită de substanţă istorică, ca multe altele ce s-au 
tesut în jurul acestei femei. La un moment dat, avocatul ar fi 
smuls haina de pe corpul acuzatei, dintr-o dată rămasă complet 
nuda în fata ochilor judecătorilor, uimiti de frumuseţea ei 
corporală. Din respect faţă de Afrodita, pe care Phryne o 
adusese printre muritori prin sculpturile lui Praxiteles şi picturile 
lui Apelles, judecătorii au dat un verdict de achitare. ` 

Viaţa hetairei Phryne a găsit ecouri şi în arta modernă. Intre 
lucrările de artă privitoare la această femeie, inspirate după 
ştirile literare antice, se poate cita, în primul rând, Phryne, operă 
a sculptorului francez James Pradier (1792-1852), care s-a 
preocupat - ca şi Praxiteles - de transpunerea plastică a 
frumusetei feminine, într-o formă delicată şi romantică. Pictorul 
şi sculptorul Jean Leon Gérome (1824-1904) a pictat într-un stil 
academic, celebrul tablou Phryne în fata tribunalului, realizat pe 
temeiul ştirilor ce le culesese despre viaţa tespienei din aceeaşi 
literatură istorică antică. 

Phryne n-a fost regină, „consilier politic” sau protectoare a 
artelor, ci o hetairă de o rară frumuseţe. Ea a stat departe de 
intelectualii şi de oamenii politici ai vremii. S-a preocupat de 
viaţa artistică numai în măsura expunerii corpului său ca model, 
în atelierele marilor artişti atenieni. Amintirea ei în paginile 
istoricilor se împleteşte cu realizarea reprezentării clasice a 
Afroditei praxiteliene şi cu un moment de seamă din viaţa de 
avocat de renume a lui Hyperides. 

Hetaira s-a ofilit treptat ca şi anatomia sa de Afrodită, dar a 
rămas imortalizată în marmură. Când a murit şi în ce împrejurări 
nu putem şti, în faza actuală a materialului biografic de care 
dispunem. Zgomotul în jurul ei s-a stins treptat şi a dispărut - 
uitată, ca orice hetairă îmbătrânită. 


OLYMPIA 
Furtunoasa mamă a lui Alexandru Macedon 


Deşi avea un trecut de mai multe secole, Macedonia, ţara lui 
Filip al II-lea şi a lui Alexandru cel Mare, a rămas mult timp 
necunoscută, în noaptea istorică a lumii balcanice. Macedonia 
şi-a făcut loc în spaţiul egeean, atunci când oraşele greceşti, 
după dezastrele aduse lor de războiul peloponeziac (431-404 i. 
E. N.) au intrat într-o perioadă de acută criză politică, economică 
şi socială. In veacul al IV-lea, Macedonia, o ţară considerată 
„barbară” până atunci, ieşi brusc pe primul plan în Peninsula 
Balcanică. Filip al Il-lea (359-336) ajunse treptat stăpânul 
întregii Peninsule Balcanice, iar fiul său, Alexandru Macedon 
(336-323), atinse Indul cu armatele sale. 

Relieful Macedoniei cuprinde două regiuni distincte. Către 
mare, o câmpie numită Emanthia, era ţinutul cel mai fertil şi 
poarta de pătrundere a influențelor greceşti. Mai spre nord se 
întindea Macedonia muntoasă, străbătută de văi adânci şi 
locuită de o populaţie de păstori şi vânători. Regimul climateric 
oferă o împletire de climă mediteraneana şi continentala. 
Contrastele dintre anotimpuri se remarcă prin veri excesiv de 
calde, urmate de ierni cu zăpadă bogată şi răscolită de vânturi. 
Cerealele, viţa de vie, pomii fructiferi şi păstoritul ofereau hrana 
de baza unei populaţii eterogene, puternic diferențiată din punct 
de vedere social-economic. În Macedonia, o ţară de răscruce, şi- 
au dat întâlnire, din punct de vedere lingvistic şi cultural, 
populaţiile trace, ilirice şi greceşti. A existat totuşi o limbă 
macedoneană pe care o folosea şi Alexandru, atunci când 
vorbea în fata armatei. Obisnuiti cu asprimea climei şi viata 
modestă, cultivatorii ţărani sau păstorii aspri din munţi au iubit 
cu pasiune vinul, calul şi războiul. Din rândurile lor, regii 
macedoneni au putut recruta o excelentă armată de infanterie 
şi de cavalerie. Cultura greacă a atins mai mult nobilimea şi 
aşezările agricole apropiate de coasta egeeană. 

Originile statului macedonean se pierd în secolul al VIl-lea 
î.e.n. In veacurile VI şi V se cunosc mai multi regi macedoneni, 
prieteni sau duşmani ai coloniilor greceşti din Peninsula 
Calcidică. Archelaos | (419-400) este prezentat de istoricul 
Tucidide ca un mare „reformator” şi protector al culturii 
greceşti. În palatul construit în noua sa capitală, Pella, el a 


primit artişti şi poeţi eleni. După moartea lui, Macedonia a 
stagnat, din cauza multor lupte cu vecinii iliri, traci şi greci, până 
ce tronul a fost acaparat de către Filip al Il-lea (359-336), în 
calitate de regent al nepotului său Amyntas, în curând înlăturat 
de el. 

Regele Filip al Il-lea a barat triburilor trace şi ilirice drumul 
invaziei prin Macedonia şi a deschis ţării, la Marea Egee, o largă 
fereastră economică şi politică, în dauna coloniilor greceşti 
calcidice şi a intereselor Atenei. După ce şi-a întins controlul 
militar până la Dunăre, Adriatică şi Bizanţ, el s-a amestecat în 
certurile greceşti, şi în ultimii ani de domnie controla întreaga 
Eladă. Nu a putut realiza ultima etapă a marelui său program 
politic, cucerirea Orientului, fiind asasinat la Pella. Această 
cucerire s-a îndeplinit cu succes de către fiul său, Alexandru 
Macedon. 

Domnia celor doi mari regi a fost mult tulburată de Olympia, 
soţia lui Filip şi mama lui Alexandru. Era o prinţesă epirotă, 
autoritară, vijelioasă, ambițioasă şi orgolioasa, al cărei suflet 
fusese mult răscolit de practica unor culte mistice, orfice şi 
dionisiace. De la mama sa, Alexandru va moşteni o violenţă a 
pasiunilor, dragostea pentru literatură şi ambiția fără margini de 
a depăşi mereu culmile gloriei. 

Olympia adusese în Macedonia un spirit demoniac, ancestral 
în ţara sa natală, Epirul. În anumite momente, regina a apărut 
ca un geniu nefast pentru sot şi fiu, prin atrocitățile şi anarhia 
pe care le provoca în Macedonia. O ambiţie constantă o 
împingea mereu să încerce a ocupa primul loc oficial în treburile 
statului. Asemenea veleitati politice erau închise femeilor din 
acea vreme. Natura aspră şi sălbatică a ţării sale natale lăsase 
adânci amprente în sufletul ei năvalnic. 

Epirul este brazdat de o mulţime de văi, despărțite prin şiruri 
de munţi ce se detaşează din lanţul Balcanilor, formând o 
regiune dintre cele mai sălbatice şi având la Adriatica o singură 
ieşire mai importantă, la golful Ambracia. Ţinutul acesta 
calcaros şi lipsit de izvoare apare astăzi dezolant ca înfăţişare, 
din cauza despăduririlor, dar în antichitate fusese dominat de 
codri uriaşi şi de o climă plăcută. Toate neamurile care au trait 
în văile epirote sălbatice au fost influențate de natura locului, în 
ceea ce priveşte structura lor sufletească şi obiceiurile. Multe au 
practicat un cult deosebit pentru izvoare şi arbori. Acolo se afla 


oracolul de la Dodona; acolo exista credinţa că foşnetul 
frunzelor de copaci nu este altceva decât glasul misterios al lui 
Zeus, transmițând celor ce veneau să afle voinţa divină, 
gândurile creatorului suprem. Triburile greceşti indo-europene, 
în timpul migratiunilor lor spre sud, au zăbovit multă vreme în 
mijlocul acestor văi izolate, unde au creat frumoase mituri 
oglindind natura misterioasă a Epirului. Dorienii, ca fii ai lui 
Heracles, au pornit din ţinutul păduros al Epirului ca să se 
reverse în veacul al XII-lea î.e.n. Asupra Peloponesului, unde au 
stabilit statul spartan. 

După scurgerea ultimelor neamuri greceşti din Epir, locul lor a 
fost ocupat de triburi ilirice, venite dinspre nord, în frunte cu 
populaţiile de molossi şi chaonieni. In cadrul acestor confederaţii 
tribale, prin veacul al VIl-lea î.e.n. S-au impus molossii, stabiliţi 
în partea sudică a ținutului. Sub raport etnic şi geografic, în Epir, 
situaţia era asemănătoare cu aceea din Macedonia, până în 
momentul când cultura greacă, venita dinspre Tessalia şi de la 
Adriatică, pătrunse puternic printre epiroti. Elenizarea făcu 
progrese importante, mai întâi în mijlocul nobilimii, apoi şi în 
rândurile  meşteşugarilor şi negustorilor. Pentru unitatea 
sufletească, economică şi politică a epirotilor, sanctuarul de la 
Dodona avea un rol important. Deşi preoţii de acolo erau greci, 
riturile îndeplinite de ei se mostenisera din fondul credințelor 
străvechilor autohtoni. Ca preoţii să ajungă buni prezicători, 
Zeul de la Dodona, din ţara molossilor, le cerea să doarmă pe 
pământul gol, îmbrăcaţi în piei de animale nerase, şi să nu se 
spele niciodată pe picioare. 

Molossii, populaţia epirotă din care se trăgea şi Olympia, 
căutau să demonstreze insistent originea lor elenică şi prin 
faptul că, după legendă, dinastia lor avusese ca fondator pe 
homericul erou Achile. Curtea regală şi aristocrația epirotă 
fuseseră, într-adevăr, mult influențate de cultura şi civilizaţia 
greacă, dar populaţia de jos nu-şi pierduse limba şi moravurile 
ei ilirice. 

Aceea care avea să devină regină a Macedoniei se născuse în 
jurul anului 375 î.e.n., la Ambrakia, în ţinutul stăpânit de tatăl 
său, Neoptolemos, rege al molossilor. In copilărie, pe domeniile 
părintelui său, Olympia purtase alte trei nume: Myrtale, 
Polixenia şi Stratonice. Până la căsătoria sa cu Filip al Il-lea nu 
se cunosc prea multe ştiri despre copilăria şi tinereţea ei. 


Căsătoria avu loc în toamna anului 357, deoarece în anul 
următor, în noaptea când nebunul Herostrat incendia templul 
Artemidei din Ephes, se născu fiul lor, Alexandru Macedon. 
Întâlnirea, îndrăgostirea celor doi, căsătoria lor şi naşterea 
cuceritorului lumii au fost împletite de Plutarh (A/exandru, 2-3) 
într-o serie de povestiri şi miracole. 

„Se spune că Filip s-a iniţiat în misterele din Samotrake o dată 
cu Olympia. El era atunci un baietandru, iar ea o copilă orfană. 
Filip de cum a văzut-o s-a îndrăgostit de ea şi a pus la cale 
căsătoria, dupa ce mai întâi a căpătat învoirea lui Arybbas, 
unchiul ei”. 

Dar istoricii moderni sunt de părere ca această căsătorie, 
considerată „romantică”, a fost în realitate o uniune de interese 
politice, procedeu de care Filip s-a folosit adesea, ca să-şi 
extindă teritoriile şi influenţa diplomatică. Atunci când se realiza 
căsătoria sa cu Olympia, regele avea deja multe alte soţii 
„diplomatice”. Phila, o principesă macedoneană, făcând parte 
din neamul Elymiotis, o ramură colaterală a dinastiei regale, îi 
devenise soţie; concomitent mai luase în căsătorie pe principesa 
iliră Audata-Euridice, ca să-şi consolideze stăpânirea în nord. 
După unele calcule, în haremul lui Filip II-lea al lea se puteau 
număra pana la cincizeci de femei din Tracia, Iliria, Tessalia 
(Nikesipolis din Pherae etc.) şi din toată lumea grecească. Una 
dintre aceste „soţii”, Philinna din Larisa, a fost mama imbecilului 
Filip Arrhidaios, ajuns totuşi la domnie, după moartea ilustrului 
său frate vitreg, Alexandru. Poligamia era admisă de legile 
macedonene. În cazul lui Filip al II-lea, cunoscut ca afemeiat si 
ca „ginere al tuturor regişorilor traci şi iliri”, căsătoriile au avut 
totdeauna un substrat politic, ca şi în cazul Olympiei. Dintre 
aceste numeroase regine una ocupa însă locul principal şi 
oficial. Pe acesta l-a deţinut şi Olympia, până în momentul când 
a intervenit o nouă căsătorie a regelui, de mai mare interes 
politic. Amorul puternic pentru o regină ţinea deci atâta timp cât 
durau şi combinaţiile politice ale regelui cu ţara respectivă. 

Amicitia şi mai apoi stăpânirea Epirului îi puteau înlesni lui 
Filip să-şi creeze acolo o bază de pornire pentru luptele cu 
triburile ilirice din nord şi cu oraşele greceşti din sud. Se crede 
că Olympia, deşi rămasă orfana, domnea peste molossi în 
momentul când mâna ei fu cerută de regele Macedoniei. 
Tratativele au fost duse cu Arybbas, tutorele, unchiul şi 


cumnatul Olympiei, care conducea în numele minorei. 

Noua soţie deveni repede principala regină la Pella, datorită 
unor evenimente de seamă. Philinna, care deținuse până atunci 
situaţia de primă regină, deşi tânără, muri pe neaşteptate. În 
curând, Olympia îi născu lui Filip, pe Alexandru, copil de care 
regele s-a ataşat de îndată, apoi o fiică, pe Cleopatra, de 
asemenea dragă monarhului macedonean. Primii ani ai căsniciei 
lor au cunoscut o puternică afecţiune şi armonie conjugală, deşi 
motive de neînțelegere se găseau destule. Filip nu se arăta un 
soţ cu o bună conduită, iar Olympia dăduse frâu liber firii sale 
violente şi orgolioase, de îndată ce devenise mamă. 

Plutarh (Alexandru, 3) leagă ziua de naştere a lui Alexandru si 
de unele ştiri însemnate ce i-au sosit lui Filip în aceeaşi zi, la 
Potideea, colonie greacă din Calcidica pe care o asedia. 
Generalul său, Parmenion, îl înştiinţă că infransese darzenia 
triburilor războinice ale dardanilor, iar un curier venit în grabă 
de la jocurile olimpice îi comunica că, acolo, carul său de luptă 
ieşise învingător. 

Olympia, ca şi soţul său, credea că Epirul devenise prin 
căsătoria dinastică un domeniu al lor, fără ca acesta să fie 
ataşat Macedoniei. După plecarea ei, rămăsese a domni acolo 
Arybbas, care se temea de o anexare a Epirului de către Filip. 
Era, mai ales, îngrijorat de faptul că nepoata sa păstra strânse 
legături cu locurile natale. Duşmănia apăru mai întâi între 
Olympia şi Arybbas, apoi interveni şi Filip în acest conflict, 
bineînţeles, alături de regină. În anul 351, macedonenii 
organizară o primă campanie în Epir; Arybbas fu bătut şi i se 
impuse o dependenţă totală faţă de Macedonia. Peste nouă ani, 
din motive pe care nu le cunoaştem îndeajuns, dar care au avut 
desigur ca autor moral tot pe Olympia, Filip interveni iarăşi în 
Epir. Arybbas, bătut şi alungat din ţară, fu înlocuit pe tron cu 
Alexandru din Epir, fratele Olympiei un tânăr în vârstă de 20 de 
ani. In realitate, Epirul îşi pierduse acum întreaga independenţă, 
deoarece Alexandru Epirotul devenise unealta docilă a surorii 
sale şi executa numai ceea ce i se ordona de la Pella. Ambitia 
reginei mărise statul Macedoniei. Filip se putea considera fericit, 
deoarece politica sa expansionistă găsise un bun susţinător în 
persoana dârzei regine. 

La Pella, tânăra regină continua unele practici religioase 
oculte, de esenţă orfică, precum şi unele orgii dionisiace, pe 


care le cunoscuse din copilărie, la ea acasă. Plutarh (A/exanaru, 
2) ne informează că: - „Olympia căta să-şi piardă cumpătul cu 
mai multă ardoare decât celelalte şi se străduia să se dea betiei 
divine cu mai multă patimă. De aceea, la thiasuri (serbări 
dionisiace) aducea cu ea şerpi mari imblanziti, iar serpii ieşeau 
uneori din cosurile sfinte, împodobite cu iederă şi se incolaceau 
în jurul tirşilor (sceptrul lui Dionysos) şi coroanelor purtate de 
femei, iar bărbaţii când îi vedeau erau cuprinşi de groază”. 
Practica unor asemenea rituri excentrice se potrivea cu firea 
mistică şi zbuciumată a reginei, ieşită si ea, ca şi cultele 
respective, dintr-o lume primitivă şi „barbară”. Ele nu puteau 
crea un dezacord între soţi. 

Până la vârsta de 13 ani, copilul Alexandru a stat sub 
supravegherea directă a mamei. Primul pedagog al principelui a 
fost Leonida, o rudă săracă a Olympiei, adusă din Epir. 
Profesorul epirot îi aplică o instrucţie de tip „spartan”, extrem 
de severă în ceea ce priveşte disciplina şi cumpătarea. Mulţi ani 
după aceea îşi va reaminti Alexandru de loviturile de vergi 
primite de la Leonida. Odată încheiată misiunea lui Leonida, în 
formarea intelectuală a lui Alexandru interveni Filip, aducându-i 
ca profesor pe celebrul filosof Aristotel. Nu cunoaştem relaţiile 
dintre Olympia şi noul profesor, dar în niciun caz, n-au fost 
ostile. 

Buna înţelegere dintre Filip şi epirotă şi-a arătat primele fisuri 
pe măsură ce „haremul” soţului continua să se populeze. 

În anul 342, Filip deveni ginere şi al regelui trac Cothelas, a 
cărui fiică, Meda, nu a putut totuşi să ia locul Olympiei, ca primă 
regină. Doi ani mai târziu, unele scrisori schimbate între Filip şi 
Olympia se rătăciră la Atena, de unde au fost trimise 
nedeschise, la Pella, ca să fie menajate relaţiile cu Macedonia. 
Amical, s-a rezolvat de asemenea şi descoperirea la Pella a unui 
spion atenian, capturat de Filip. Cel arestat declara că venise cu 
cumpărături alese din Atena pe care dorea să le dăruiască 
Olympiei şi totul fu uitat. 

Neînţelegerile familiale ale lui Filip veniră cu timpul şi din 
partea lui Alexandru, nemulţumit şi el de prea multele „căsătorii 
şi amoruri” ale tatălui, cu femei ce aduceau dezbinare. Olympia, 
soţie „răutăcioasă, certareata şi manioasa”, îmbătrânea si se 
vedea cu timpul dată la o parte de aceste intruse mai tinere, de 
aceea îşi încuraja feciorul împotriva tatălui. 


Discordia cea mare în familia lui Filip s-a produs în toamna 
anului 337 î.e.n. La acea dată, Alexandru, în vârstă de 19 ani, se 
impusese la curte, în urma bravurilor sale din bătălia de la 
Cheroneea (338), când atacul cavaleriei, condusă de el, adusese 
o strălucită victorie asupra coaliţiei greceşti. Cearta s-a iscat la 
ospatul de nuntă a lui Filip cu o nouă soţie, Cleopatra-Euridice, o 
nobilă macedoneană foarte frumoasă, „de care, fecioară fiind 
ea, Filip, cu toată vârsta sa înaintată, se îndrăgostise şi o 
adusese în casă” (Plutarh). Unchiul miresei, puternicul nobil 
macedonean Attalos, consilier de seamă al regelui, înfierbântat 
de băutură, îndemnă pe comeseni să se roage zeilor, ca din 
căsătoria Filip - Cleopatra să se nască, în sfârşit, un fiu legitim, 
demn de domnie. Alexandru care se afla de faţă, se înfurie şi 
trânti o cupă în capul insolentului, zicând: „Dar ce, eu sunt 
bastard, smintitule?” (Plutarh, A/exanaru, 9). Condus de aburii 
vinului, Filip a încercat să se năpustească cu pumnalul asupra 
fiului, dar s-a împleticit din cauza betiei şi a căzut. 

După această întâmplare a urmat ruptura. Alexandru şi mama 
sa, umilită, înlocuită acum de o rivală periculoasă în inima 
regelui şi în ceea ce priveşte întâietatea feminină de la curte, s- 
au autoexilat în Epir, pe lângă unchiul şi fratele lor. Se spune ca 
Olympia ar fi încercat să-l determine pe Alexandru din Epir să 
întreprindă o campanie împotriva lui Filip. Acela şi-a dat seama 
însă de slăbiciunea armatei sale faţă de cea macedoneană şi nu 
s-a aventurat în războiul de răzbunare, dorit de Olympia. Om cu 
multă chibzuinţă, Alexandru  Epirotul folosi serviciile 
corintinianului Demarat, ce era oaspete al casei sale, ca să 
ajungă la o înţelegere cu Filip. La Pella, solul îl dojeni 
prieteneşte pe Filip pentru dezbinarea şi tulburarea din casa sa 
şi-l convinse să recheme pe Olympia şi pe fiu. Sfaturile 
mediatorului n-au convins însă şi pe violenta Olympia, care a 
refuzat să revină în Macedonia. Despartindu-se de fiul său, ea îi 
atrăgea atenţia asupra primejdiilor ce-l pot aştepta din partea 
Cleopatrei-Euridice şi a lui Attalos. Olympia credea şi ea că este 
bine ca Alexandru să stea mereu la Pella, pentru a nu-şi periclita 
succesiunea la tron. 

După reîntoarcerea lui Alexandru în Macedonia, înţelegerea 
dintre tată şi fiu nu s-a arătat deplină, mărul discordiei 
aruncandu-l, de departe, tot Olympia. Satrapul Cariei, Pixodoros, 
dori să perfecteze înţelegerea dintre el şi Filip şi printr-o 


căsătorie, oferind pe fiica sa lui Filip Arrhidaios. Luând 
cunoştinţă de aceste proiecte, Olympia îl îndemnă pe fiul său să 
solicite el mâna fiicei lui Pixodoros. Fără să-şi instiinteze 
părintele, Alexandru ascultă sfatul mamei sale, ceea ce îl supără 
profund pe Filip, de îndată ce prinse firul intrigilor epirotei. 

In primăvara anului 336 î.e.n., avangărzile macedonene, sub 
comanda lui Parmenion şi Attalos, ocupaseră un mare cap de 
pod dincolo de Hellespont şi aşteptau semnalul pentru 
invadarea Imperiului persan. Filip se pregătea şi el să treacă 
strâmtorile cu grosul trupelor sale, dar în ajunul plecării se simţi 
îngrijorat din cauza urzelilor Olympiei, care, în lipsa sa şi 
nesupravegheată, îi putea provoca dificultăţi în Macedonia. Ca 
să împiedice uneltirile fostei sale regine, el puse la cale o nouă 
căsătorie dinastică cu casa regală epirotă. Reuşi să logodească 
pe fiica sa Cleopatra cu Alexandru al Epirului, fratele Olympiei. 
Nunta trebuia să aibă loc în toamna anului 336 în oraşul Aegae. 
Dar nu mult timp după aceasta, Filip căzu sub pumnalul 
nobilului macedonean Pausanias. Acesta fusese jignit de Attalos, 
fără ca regele să-i ia apărarea. Asasinatul apărea deci ca o 
răzbunare personală, dar toată lumea ştia că Olympia nu era 
străină de acest omor, profund detestat de Alexandru. Vina 
Olympiei se poate deduce din faptul că ea singură a dat 
cinstirea funebră cuvenită asasinului, care fusese crucificat din 
ordinul lui Alexandru. Toată lumea rămăsese convinsă că numai 
Olympia atatase pe Pausanias să săvârşească această crimă şi 
că Alexandru nu avusese niciun amestec. Justinus (IX, 7) 
relatează că regina pregătise caii pentru fuga lui Pausanias, că 
pe capul mortului pusese apoi o coroană şi s-a îngrijit de 
incinerarea acestui ucigaş. 

După dispariţia lui Filip, Olympia sosi ca o furtuna din Epir la 
Pella, setoasă de răzbunări si vărsări de sânge. Primele ei 
victime au fost Cleopatra-Euridice şi fiica sa, Europa, născută cu 
câteva luni înainte de asasinarea lui Filip. „Cleopatra - 
povesteşte Justinus (IX, 7) - pe care Filip o luase în căsătorie 
(punând-o) în locul ei (al Olympiei), îşi văzu fiica sugrumată în 
braţele ei, ea însăşi fu silită apoi să se spânzure şi rivala sa, 
contemplându-i corpul neînsufleţit, îşi satisfăcu privirea printr-o 
răzbunare plătită cu cele mai înspăimântătoare crime. În sfârşit, 
ea consacră lui Apollo, sub numele de Myrtale, pe care-l purtase 
în copilărie, pumnalul cu care fusese lovit Filip şi părea că 


doreşte să arate la toată lumea prin asemenea acte că 
asasinarea soţului său fusese pusă la cale de ea”. Metodele 
sângeroase folosite pentru uciderea acestora au stârnit oroarea 
lui Alexandru. El îşi iubea foarte mult mama, dar avea nevoie de 
multă stăpânire de sine ca să îndure cu resemnare faptele ei 
nesabuite. 

Atunci cand a fost asasinat Filip, Alexandru, găsindu-se in 
capitala Macedoniei, a pus imediat mâinile pe frânele guvernării 
şi nimeni n-a mai îndrăznit să-i conteste dreptul de succesiune 
la tron. Armata îl recunoscu prin glasurile celor mai de seamă 
generali ai ei, Parmenion şi Antipater. Eventualii pretendenți la 
tron, fraţi vitregi, veri, unchi şi alte rude apropiate au fost 
masacrate fără milă. Prima victimă a fost insolentul Attalos. S-a 
făcut o excepţie numai pentru fratele său vitreg, Filip 
Ahrhidaios, considerat inofensiv din cauza debilitatii sale 
mintale. 

Campania din Orient se deschise oficial în primăvara anului 
334 î.e.n., după ce Alexandru, prin trei expediţii fulger, adusese 
Grecia la ascultare şi potolise neamurile „barbare”, până la 
Istru. Plecând pentru un război îndelungat, el hotărî să lase 
locţiitor regent, în Macedonia, pe bătrânul general Antipater, un 
excelent comandant si om de stat cu experienta. Numirea o 
supără pe Olympia care se socotea indreptatita să ocupe ea 
acest important post. Aparea ca ceva straniu, pentru acele 
vremuri, ca o femeie să guverneze o tara si să comande Ostile. 
Alexandru cunoştea destul de bine apucăturile despotice ale 
reginei, gata oricând să-i producă greutăţi în Macedonia. 
Dragostea purtată mamei l-a silit mereu pe fiu să o menajeze şi 
să o domolească cu valoroase cadouri însoţite de scrisori pline 
de afecţiune. Dar, în ceea ce priveşte problemele de guvernare 
şi cele politice, a tinut-o mereu departe de ele. Din prăzile 
persane au beneficiat, în afară de Olympia, Cleopatra, Leonida 
şi multi prieteni din Macedonia. Inca înainte de a trece 
Alexandru în Asia, certurile dintre Olympia şi Antipater au 
izbucnit violent şi au continuat până la moartea cuceritorului 
Orientului. În timp ce Alexandru obținea victorii după victorii în 
Orient, lupta se desfăşura dârz între Olympia şi Antipater. In 
drumul său de la Hellespont până la Indus, regele a fost 
continuu hărțuit de scrisorile Olympiei şi ale lui Antipater care se 
acuzau reciproc. Regentul era învinuit că urzeşte răsturnarea 


puterii lui Alexandru în Europa, că abuzează de puterile ce i s-au 
încredinţat, că nu arată niciun fel de respect faţă de mama- 
regină. La rândul său, Antipater îi comunica lui Alexandru toate 
încercările puse la cale de către ambiţioasa mamă, ca să 
împartă guvernarea în două. Cuceritorul Imperiului persan, la 
început, nu a pus la îndoială fidelitatea bătrânului general, 
fiindcă ştia prea bine ce fel de mamă are. Pentru siguranţa 
persoanei lui Antipater, l-a autorizat pe acesta să-şi angajeze o 
gardă personală. Prin cuvinte pline de respect, îi arăta mamei 
sale că nu are dreptul să se amestece în exercitarea mandatului 
de guvernator şi comandant de oşti încredințate aceluia. 

Raporturile duşmănoase dintre Olympia şi Antipater sunt 
astfel prezentate de istoricul Amanus (VII, 12): 

„Drept este că Alexandru primea necontenit scrisori de la cei 
doi. Antipater se plângea de atitudinea arogantă a Olympiei, de 
temperamentul ei artagos, oricând gata să teasa o intrigă, 
foarte nepotrivită pentru o femeie care era mama lui Alexandru 
(O dată, ascultând ultimele veşti privitoare la ea, Alexandru 
exclamase chiar: «Cumplit preţ trebuie să mai plătesc pentru 
cele noua luni de zile...»). Pe de altă parte, Olympia îi scria că 
poziţia lui în societate şi onorurile făcuseră din Antipater un 
încrezut, care uita cui datorează această situaţie şi care găsea 
că i se cade preeminenta, atât în Macedonia cât şi in Elada. In 
ce-l priveşte pe Alexandru, acesta înclina acum să dea mai 
multă crezare învinuirilor îndreptate împotriva lui Antipater, 
învinuiri al căror conţinut constituia, de altfel, un mai mare 
pericol pentru tronul său. Cu toate acestea, nimic în atitudinea 
ori în cuvintele lui Alexandru n-a lăsat vreodată să se întrevadă 
vreo schimbare de sentimente faţă de persoana lui Antipater”. 

Plutarh (Alexandru, 39) ne-a transmis şi el destule detalii 
referitoare la acest conflict. Într-o scrisoare, mama îi recomanda 
fiului: „îndeobşte, fă bine prietenilor şi cată să ai prieteni 
incarcati de glorie. Dar acum tu prea îi faci pe toţi deopotrivă cu 
regele lor, le pregăteşti multe prietenii, iar pe tine te lipseşti”. 
Aluziile vizau pe Antipater şi pe fiii săi, care se găseau în armata 
lui Alexandru. Regele primea multe asemenea scrisori de la 
mama, dar nu le arăta prietenilor. Numai o dată, dupa ce ii 
sosise de la Olympia o scrisoare plină de acuzaţii împotriva lui 
Antipater, chemă pe Hephaistion, cel mai intim dintre amicii săi 
şi o citiră împreună. După lectura depesei, Alexandru îşi scoase 


din deget inelul-pecete şi-l puse pe gura lui Hephaistion, ceea ce 
însemna că tăcerea şi discretia lui fuseseră sigilate pentru 
totdeauna. Se mai spune că altă dată, primind o scrisoare 
similară de la Antipater, ar fi exclamat după citirea ei: - 
„Antipater uită că o singură lacrimă a mamei mele şterge zece 
mii de scrisori”. 

Veninul din scrisorile Olympiei împotriva regentului a avut 
ecou şi la cartierul lui Alexandru, pe când acesta se întorcea 
victorios, de la Indus la Babilon. Doi copii ai lui Antipater se 
găseau pe lângă rege, lolas, în calitate de paharnic, şi 
Cassandros, ca ofiţer de gardă. Ultimul a luat în derâdere pe 
perşii ce îngenunchiau în fata regelui, obicei neuzitat în Grecia si 
Macedonia. Alexandru s-a înfuriat, l-a apucat de gât pe insolent 
şi l-a trântit cu capul de perete. Mulţi ani mai târziu, Cassandros, 
domnind ca rege peste macedoneni şi greci, va dovedi ca nu a 
uitat lecţia primită de la Alexandru, căci ori de câte ori vedea 
statui ale cuceritorului începea sa tremure. Se crede de 
asemenea că executarea lui Lymcestis, ginerele lui Antipater, 
din ordinul lui Alexandru, s-a produs tot din cauza acuzațiilor 
epistolare ale Olympiei. La şase ani după moartea lui Alexandru, 
din ordinul Olympiei au fost deshumate oasele lui lolas si 
aruncate, deoarece ea credea că acesta, ca paharnic, îi dăduse 
otravă fiului său. 

Învrăjbirile de la Pella o determinară pe certareata regină ca în 
anul 331/330 să părăsească Macedonia şi să se retragă lângă 
fratele său, în Epir, acum şi ginere al său, prin căsătoria cu fiica 
sa, Cleopatra. Spera ca acolo să ducă o politică mai liberă şi să 
fie respectată ca mamă a unui mare erou, dar în acelaşi timp să 
poată continua liber urzirea intrigilor împotriva lui Antipater, 
rămas deplin stăpân la Pella. 

În acel moment, regele Alexandru al Epirului se găsea plecat 
cu oastea în Italia sudică, chemat de oraşul Tarent, atacat de 
către lucani si bruti, populaţii din interiorul peninsulei (334 
î.e.n.). Campania purtată de epirot se termină cu un mare 
dezastru în iarna anului 330. Regele a fost asasinat de către un 
lucan, iar armata sa fu total distrusă la Pandosia. In timpul 
acestei nenorociri, Olympia se găsea în Epir. In absenţa soţului 
plecat în Italia, treburile Epirului fură suplinite de către 
Cleopatra, care deveni apoi regentă pentru fiul său minor. Faţă 
de sora sa Cleopatra, Alexandru Macedon arăta aceeaşi 


afecţiune, ca şi pentru mamă, îi trimitea şi ei daruri din Orient, 
de aceea aprobă regența ei. Cleopatra se bucura de mare stimă, 
atât în Epir cât şi în Macedonia şi Grecia. La moartea soţului său, 
o solie ateniană îi prezentase condoleanţe sincere. 

Raporturile dintre casa regală a Macedoniei şi a Epirului 
ajunseseră excelente şi ar fi continuat să se dezvolte în chip 
fericit, daca, şi de astă data, nu ar fi intervenit nesăbuitele 
ambiţii ale Olympiei. Mama lui Alexandru credea că are drepturi 
mai mari asupra tronului Epirului şi nu se împăca cu regența 
fiicei sale. In mod cu totul abuziv se amestecă în treburile 
politice, interne şi externe ale ţării. Într-o scrisoare adresată 
oraşului Atena tuna şi fulgera împotriva faptului că acesta 
restaurase şi infrumusetase sanctuarul oracolului de la Dodona, 
fără consimţământul ei. După spusele sale, ea era singura ce 
deţinea calitatea de stăpână legală peste ţara molossilor, în 
care se afla templul. 

La un moment dat, relaţiile deveniră atât de încordate, încât 
Cleopatra părăsi Epirul şi căută protecţie lângă Antipater, în 
Macedonia. Alexandru nu reuşi să le împace pe cele două 
văduve - mamă şi fiică - întărâtate una împotriva alteia. Deplin 
satisfăcută rămase Olympia. Acum domnea în Epir de una 
singură şi de acolo ticluia cu mai multă libertate intrigile 
împotriva lui Antipater. Autoritatea ei se simţi imediat în Epir şi 
Macedonia: Rechemă pe lângă ea pe Aiakides, fitil fostului său 
unchi şi tutore, Arybbas, cu intenţia de a-l face rege. Când află 
că Harpalos, vistiernicul lui Alexandru Macedon, se refugiase de 
la Babilon la Atena cu o parte din tezaur, scrise imediat 
atenienilor să i-l predea ei pe fugar, împreună, cu banii furati. 
Or, Atena intra în domeniul de control politico-militar al lui 
Antipater, ceea ce dovedea din partea mamei lui Alexandru un 
amestec fatis şi abuziv în treburile Macedoniei. 

Cu toate că Arrian şi Plutarh subliniază ca atitudinea 
binevoitoare a lui Alexandru faţă de Antipater a rămas 
neschimbată până la moartea sa, există unele dovezi contrarii, 
în legătură cu tulburarea relaţiilor dintre guvernator şi rege, ca 
rezultat al scrisorilor Olympiei. Înainte de moartea sa, Alexandru 
lăsase la vatră zece mii de veterani care reveneau din Orient în 
Macedonia, sub comanda lui Crateros şi Polyperchon, doi 
valoroşi generali ai săi. Crateros aducea cu el şi un ordin al 
regelui pentru înlocuirea lui Antipater care, odată demis, trebuia 


să plece în Orient cu noi întăriri pentru armată. Olympia nu putu 
gusta bucuria destituirii şi îndepărtării marelui său duşman, 
deoarece Alexandru muri pe neaşteptate, la Babilon în iulie 323 
î.e.n. Roxana, soţia celui dispărut, era gravidă, foştii generali ai 
lui Alexandru Macedon îşi împărţiră guvernarea statului. 
Moartea fiului, marele său protector, a provocat adevărata 
tragedie a vieţii Olympiei. Atinsese vârsta de cincizeci de ani şi, 
în pragul batranetei, rămânea la discretia hrăpăreţilor generali 
ai lui Alexandru, ajunşi prin împărţirea teritorială stăpânii 
giganticului imperiu cucerit de sabia fiului său. Alexandru fusese 
mândria întregii sale existente; nu putea plânge cel putin la 
capul lui, deoarece Ptolemeu, satrapul Egiptului, îi dusese 
resturile pământeşti la Alexandria Egiptului. Peste tot întâlnea 
numai duşmani, iar Antipater, scăpat de primejdia de a fi 
înlocuit, triumfase asupra ei. Plină de durere, îndoliata mamă 
gemea spunând: - „Nefericit copil! Tu crezi că vei merge între 
zei, dar tu nu te bucuri cel puţin de ceea ce-i hărăzit fiecărui 
mort: puţin pământ şi un mormânt”. 

Dar setea ei de răzbunare şi dorinţa de a domni nu o 
părăseau, cu toate nenorocirile ce se abătuseră asupra ei şi 
multele primejdii ce o asaltau de pretutindeni. Deoarece se 
răspândise zvonul că moartea lui Alexandru s-ar fi produs din 
cauza otrăvii dată lui de fiii lui Antipater, toată furia ei se abătu 
timp de şase ani asupra acestei familii. Nicanor, fiul cel mare al 
regentului a fost executat; oasele celui de-ai doilea fiu, lolas, au 
fost profanate. Scăpă din masacrul provocat de Olympia numai 
Cassandros, după ce o sută dintre prietenii acestuia căzură sub 
sabia calaului Olympiei. 

Antipater continua însă sa păstreze postul său de guvernator 
al Greciei şi Macedoniei. Până să nască Roxana, rămasă gravidă 
la moartea soţului său Alexandru, imbecilul Filip Arrhidaios, 
despre care se spunea că otrăvurile Olympiei îi tulburaseră 
mintea în copilărie, ocupă postul de regent, sub tutela lui 
Perdiccas, ales cancelar al imperiului de câtre generalii lui 
Alexandru. În învălmăşeala atâtor evenimente ce au urmat dupa 
moartea lui Alexandru, Olympia nu a putut să-şi menţină decât 
stăpânirea asupra Epirului. Dar şi acolo, autoritatea ei începea 
să se clatine. La Atena trăia încă unchiul său Arybbas care dorea 
să ajungă el rege al Epirului. Când grecii se răsculară împotriva 
lui Antipater, Arybbas obtinu ajutorul Atenei şi încercă să o 


alunge pe nepoată din ţara sa natală. 

Intr-o situaţie atât de disperată, izolata Olympie luptă să se 
pună sub protecţia unuia dintre puternicii diadohi - guvernatorii 
satrapi ce-şi impartisera imperiul. Spre această soluţie nu se 
putea merge decât prin căsătorii „dinastice”. Se împăcă repede 
cu fiica sa Cleopatra, disponibilă pentru căsătorie după moartea 
soţului său Alexandru din Epir. Mama încercă mai întâi să-şi 
recăsătorească fiica cu puternicul general Leonnatos, proaspăt 
întors din Orient. Acest prim proiect a eşuat, deoarece acela 
căzu ucis de grecii răsculați, în lupta de la Lamia. Atunci 
Olympia îşi oferi fiica regentului Perdiccas, dar într-un moment 
destul de delicat pentru regent. Din motive politice, Perdiccas 
ducea deja tratative de căsătorie cu Nicaia, fiica lui Antipater. Fu 
pus în mare încurcătură, deoarece o uniune cu sora lui 
Alexandru Macedon îi surâdea mult mai mult. El căută să dea o 
dublă lovitură: scrise Olympiei să o trimită pe fiică la Sardes 
pentru căsătorie, dar, în acelaşi timp, deveni ginerele lui 
Antipater şi cumnatul puternicului Cassandros. Nu mult după 
aceasta, bunele relaţii dintre Antipater şi Perdiccas se 
destrămară, deci se ivise un moment favorabil de a o repudia pe 
Nicaia. Expedie imediat, cu daruri bogate, la Sardes, pe Eumene 
- fostul secretar al cancelariei lui Alexandru Macedon -, ca să-i 
comunice Cleopatrei apropiatul său divorţ de fiica lui Antipater 
şi hotărârea de a o lua în căsătorie pe ea. Insă fiica Olympiei, 
jignită de comportarea nesinceră a lui Perdiccas, ezită, apoi 
renunţă la căsătorie. Al doilea plan matrimonial al Olympiei eşua 
definitiv, în anul 321, când Perdiccas fu asasinat. Mama-regină 
se găsea acum şi mai izolata. 

După dispariţia lui Perdiccas, şefii militari din fosta armată a 
lui Alexandru se întruniră la Triparadeisos, în Syria. Ca regent în 
locul lui Perdiccas a fost ales Antipater, deci cel mai înverşunat 
duşman al Olympiei. El aduse în Macedonia pe Filip Arrhidaios 
cu soţia sa Euridice şi pe Roxana însoţită de micul Alexandru. 
Pentru mama lui Alexandru Macedon nu mai era loc la Pella. 
Stătu liniştită în Epir, timp de doi ani (321-319), până ce află 
satisfăcută vestea morții lui Antipater (ajuns la vârsta de 80 de 
ani). Era o mare bucurie pentru ea, dar şi o nenorocire pentru 
liniştea Macedoniei (319). Testamentul lăsat de Antipater era 
redactat împotriva ambițiilor de domnie ale Olympiei. Bătrânul 
numea ca succesor-regent pe generalul Polyperchon, om 


popular în Macedonia, iar cancelar, pe fiul său Cassandros, 
personaj autoritar, răzbunător şi crud. Acela nu putea uita 
instigaţiile făcute cândva împotriva lui, prin scrisorile Olympiei, 
trimise la Babilon, când Alexandru Macedon îl lovise cu capul de 
perete. 

Între generalii lui Alexandru Macedon care îşi împărţiseră 
imperiul în calitate de satrapi guvernatori, aşteptând majoratul 
fiului Roxanei, se formaseră două tabere. Unii doreau 
menţinerea unităţii imperiului şi a dinastiei (Polyperchon, 
Eumene etc.), dar cei mai mulţi (Ptolemeu, Seleucos, Antigon, 
Lysimah etc.) se gândeau la împărţirea definitivă a statului şi la 
înlăturarea urmaşilor lui Alexandru. Perdiccas şi Antipater 
luptaseră pentru păstrarea moştenirii lui Alexandru, iar acum 
Polyperchon trebuia să continue această idee. Noul regent nu 
avea însă calităţile necesare pentru îndeplinirea unei atare 
sarcini. Trebuia ca cineva, cu un prestigiu mai mare, să-l 
tuteleze şi pe el. Se gândi la mama aceluia ce cucerise lumea şi- 
i scrise, rugând-o să vină în Macedonia, ca tutore al fiului lui 
Alexandru Macedon. Pentru Olympia invitaţia apărea extrem de 
atrăgătoare, dar şi periculoasă; ambitioasa regină urma sa 
reintre în viesparul din Macedonia, unde lăsase triste amintiri. 
Mai înainte de a lua o hotărâre, ea scrise lui Eumene, în Asia, 
om de încredere al ei şi ataşat sincer faţă de interesele 
urmaşilor lui Alexandru Macedon. Pe acest grec inteligent il 
întrebă dacă în acele momente de mare nestabilitate politică 
este bine sau nu să meargă în Macedonia, pentru a se ocupa de 
educaţia unui nepot expus multor pericole. Eumene reflectă 
serios şi-i răspunsese sincer, sfătuind-o să rămână deocamdată 
în Epir, deoarece lupta dintre diadohi, pentru stăpânirea 
imperiului fiului său, se arăta din ce în ce mai înverşunată. In 
cazul când se va hotărî să nu-i asculte părerea, el o îndemna pe 
Olympia ca, odată ajunsă în Macedonia, să fie atentă la 
primejdiile ce o aşteaptă acolo şi pe care le poate evita, dacă va 
înceta cu răzbunările personale. Concomitent, credinciosul 
Eumene scria lui Polyperchon, cerându-i să o apere pe ilustra 
mamă a lui Alexandru. În tratatul încheiat la Nora de către 
Eumene cu alţi rivali (320), el a cerut ca, alături de numele celor 
doi regi ai Macedoniei, unul debil mintal (Arrhidaios) şi altul 
minor (Alexandru), să figureze şi numele Olympiei, deoarece „ea 
reprezintă pentru armată ideea de dinastie şi de imperiu 


unitar”. 

Deocamdată, Olympia ascultă sfaturile lui Eumene şi rămase 
în Epir. Chemă însă acolo pe Roxana şi pe micul Alexandru, ca 
să-şi poată îndeplini sarcina de tutore şi educator pentru nepot. 
Dar prin această chemare se scindase dinastia, deoarece un 
rege se găsea în Macedonia iar altul în Epir, fiecare supus unor 
influenţe politice divergente, pe timpul luptelor dintre diadohi. 
Având lângă ea pe urmaşul legitim al lui Alexandru Macedon, 
fără a dispune de învestitură, Olympia se considera indreptatita 
să se amestece în treburile politice din Europa şi Asia. Atunci 
când se iscă lupta dintre Eumene şi Antigon, ea „dădu ordin” ca 
toţi generalii să-l susţină pe grec, căci, în Orient, acesta era 
reprezentantul legal al regentului Polyperchon. Scrise de 
asemenea generalului Nicanor ce comanda in Attica armatele lui 
Cassandros, ajuns între timp stăpân al Macedoniei si in conflict 
cu Polyperchon, să lase pe seama atenienilor portul Pireu şi 
cetatuia Munichia. Cum, Nicanor tărăgăna îndeplinirea ordinului, 
Olympia veni ea însăşi la Atena şi eliberă Pireul, câştigându-şi 
astfel simpatia atenienilor. 

Divizarea dinastiei mari discordia dintre generalii ce-şi 
disputau posesiunile din jurul Mării Egee. Lupta se ducea acum 
între Polyperchon, aliat cu Eumene, pe de o parte, şi 
Cassandros, aliat cu Antigon Monoftalmul (Chiorul), stăpânul 
Asiei, pe de altă parte. A doua partidă găsise sprijin în 
Macedonia, din partea lui Filip Arrhidaios, condus de soţia sa 
Euridice. Polyperchon şi Eumene primeau îndemnuri din partea 
Epirului, unde se găsea Olympia cu nepotul şi nora. Cele două 
părţi ale dinastiei macedonene intrară indirect într-un conflict 
acut. In Atena şi Pelopones, Cassandros avu succes deplin 
împotriva armatei lui Polyperchon, iar în Asia, Antigon era de 
asemenea victorios. Ca să slăbească poziţia Euridicei şi a lui 
Cassandros în Macedonia, Polyperchon îi ceru Olympiei să 
părăsească Epirul. Aflând despre apropiata reîntoarcere a 
mamei lui Alexandru în Macedonia „de îndată, Euridice, geloasă 
pe puterea ce i se oferea rivalei sale şi profitând de sănătatea 
precară a soţului său, a cărui putere o uzurpase, scrise lui 
Polyperchon, în numele lui Arrhidaios, ca să predea lui 
Cassandros armata, deoarece acesta fusese ales regent. 
Incurajat de Euridice, Cassandros deveni sclavul acestei femei 
îndrăzneţe” (Justinus, XIV, 5). 


În timp ce Cassandros se găsea prins în luptele din Pelopones, 
cu spartanii, Polyperchon, de comun acord cu Aiakidas, regele 
Epirului, aduse pe neaşteptate în Macedonia pe Olympia (anul 
317). Euridice şi Arrhidaios avizară pe Cassandros şi încercară 
să se opună reîntoarcerii moştenitorilor direcţi ai lui Alexandru 
Macedon în patrie, ceea ce produse indignare printre 
macedonenii ce se alăturară Olympiei din respect pentru 
Alexandru Macedon, şi-l reconfirmară ca regent pe Polyperchon. 
După şase ani de domnie, Arrhidaios şi Euridice aveau şi ei 
destui duşmani la Pella. 

Se spune că Euridice pornise cu armata sa spre graniţele 
Epirului, ca să bareze drumul Olympiei. Cele două femei s-ar fi 
întâlnit călare, faţă în faţă, pe câmpul de luptă de la Euia, 
localitate situată la sud de lacul Ohrida. Olympia îmbrăcase un 
costum de bacanta şi înainta în mijlocul unui taraf de timbale 
care făceau un zgomot asurzitor, pe când Euridice se prezenta 
în armură de luptă macedoneană. Cuvintele şirete ale epirotei 
ar fi determinat soldaţii duşmanei sale sa o părăsească. 
Arrhidaios a fost prins pe loc, iar Euridice, însoţită de Polycles, 
consilierul său, în fuga sa grăbită spre oraşul Amphipolis, ca să 
se salveze, a fost ajunsă din urmă. Deocamdată, cei doi 
prizonieri fură închişi sub pază severă, în aşteptarea unor 
suplicii pe care numai o Olympie, care nu cunoştea niciun fel de 
clementa, se pricepea să le pregătească cu mare cruzime. 

Olympia îşi ajunsese visul. Capturase doi mari rivali, iar acum 
era stăpâna Macedoniei şi regentă în numele nepotului său 
Alexandru. Polyperchon îi cedă întreaga putere. Dar şi de data 
aceasta lipsa de măsură puse stăpânire pe firea ei violentă. Se 
dezlantui pătimaş ca şi atunci când se reîntorsese in Macedonia 
după moartea lui Filip al II-lea. Eumene nu mai era în viata ca 
să-i trimită noi sfaturi de clementa. Cazuse şi el în lupta cu 
Antigon Monoftalmul şi, o data cu acesta, dispărea ultimul 
sprijin al ideii unităţii fostului imperiu al lui Alexandru. 

Nefericitii Arrhidaios şi Euridice se găseau închişi în mizere 
celule strâmte, unde primeau hrană prin câte o ferestruică şi 
aveau o groapă într-un colţ, pentru nevoile zilnice. Nenorocirea 
lor înduplecă populaţia care pretinse Olympiei să le acorde un 
tratament mai uman. Aceste proteste grăbiră însă sfârşitul 
captivilor. Din ordinul Olympiei, mai mulţi mercenari traci din 
garda sa îl străpunseră cu lancea prin ferestruică pe inocentul 


Arrhidaios, după ce domnise şase ani şi patru luni. Euridice se 
trăgea din sângele lui Amyntas, minorul rege căruia Filip al II-lea 
îi uzurpase tronul!. Ea rămase demnă până în ultimul moment. 
Pe ferestruică căuta să-şi strige drepturile asupra tronului şi să o 
insulte pe epirotă. In cele din urmă, Olympia o sili să se 
sinucidă. li trimise pentru acest act un pumnal, o sfoară şi o 
cupă cu otravă, ca să-şi aleagă singură felul de a muri. Inainte 
de a se stinge, Euridice în faţa gardienilor o blestemă pe tirana 
regină, dorindu-i ca zeii să-i trimită şi ei aceleaşi instrumente 
pentru moarte. Apoi, ea se spânzură, cu cordonul de la rochie, 
fără să verse o lacrimă. Bătrâna regină nu se mulţumi numai cu 
aceste jertfe. Cruzimea ei se abătu apoi asupra rudelor, 
partizanilor şi prietenilor lui Cassandros. Sute de oameni, unii 
nevinovaţi, căzură sub sabia călăilor Olympiei, din cauza 
pornirilor criminale ale unei femei, aproape dementă. „Femeie 
răzbunătoare şi nu regină, ea a vărsat sângele nobililor fără 
milă, ceea ce făcu ca dragostea supuşilor săi să se transforme în 
ură” (Justinus, XIV, 6). Mulţi îşi aduceau aminte de 
avertismentele date de Antipater pe patul de moarte, când 
spusese: - „Fiţi atenţi ca nicio femeie să nu se urce pe tron” 
(Diodor, XIX, 11). 

Cassandros nu putuse opri răzbunările Olympiei, fiind ocupat 
cu războiul din Pelopones. Acolo primi ştirile despre atrocitățile 
Olympiei. Chemat de ai săi cu disperare, în Macedonia, plecă 
imediat spre nord, găsi strâmtoarea Termopile închisa de 
etolieni, aliaţii Olympiei, şi trecu pe mare în Tessalia. Ocupă 
apoi cea de-a doua strâmtoare, Tempe, mai înainte de a lua 
contact cu forţele Olympiei, comandate de Aristonous. Mulţi 
partizani ai reginei, înspăimântați de atrocitățile ei si de 
apropiata răzbunare a lui Cassandros, o părăsiră. 

Mama lui Alexandru împreună cu nora sa, Roxana, şi cu 
minorul Alexandru, se retraseră între zidurile puternice ale 
oraşului macedonean Pydna, însoţite de Deidamia, fiica regelui 
Aiakidas şi sora lui Pyrrhus, de Thessalonike, o fiică vitregă a 
Olympiei, care a adus numai cinste numelui tatălui său Filip, şi 
de multe alte femei de înalt rang, „un cortegiu mai mult strălucit 
decât util” (Justinus, XIV, 6). 

Oraşul-cetate fu blocat pe mare şi pe uscat de forţele lui 
Cassandros şi astfel începu un lung asediu. La apelul Olympiei, 


1 Vezi. mai sus. 


regele Aiakidas al Epirului porni cu trupele sale, ca să 
despresoare Pydna. Dar soldaţii săi se revoltară şi pactizară cu 
Cassandros, sub influenţa căruia se instală în Epir o alta 
guvernare, susţinută acolo de trupele lui Cassandros. In 
Macedonia Oştile lui Polyperchon, ce se pregăteau şi ele să-i 
sprijine pe asediați, au fost de asemenea corupte de 
promisiunile şi banii lui Cassandros. Toate ajutoarele sperate de 
dârza regină se spulberaseră. Mica sa garnizoană de apărare 
ducea lipsă de alimente alături de întreaga populaţie, deoarece 
oraşul nu avea depozite de hrană. Voința de fier a Olympiei îi sili 
pe toţi să reziste până în primăvara anului 316. O încercare de a 
evada pe mare nu-i reuşi. Foametea era aşa de mare în oraşul 
asediat, încât se ajunsese la canibalism. Ea capitulă numai după 
ce primi asigurări din partea lui Cassandros că va fi lăsată în 
viaţă. Protestă împotriva arestării sale şi pretinse să apară în 
faţa unui tribunal special de judecată, demn de rangul ei, unde 
să se poată disculpa. Dar Cassandros nu-i acordă această 
favoare, temându-se de puterea ei de convingere faţă de 
judecători. Ce a urmat, ne povesteşte Justinus (XIV, 6): 

„Insă Cassandros convocă o adunare a poporului pentru a-l 
consulta în ceea ce priveşte soarta reginei captive. In secret, el 
determină familiile victimelor ei sa apară în haine de doliu la 
adunare şi să o acuze pe Olympia de cruzime. Atatati de acest 
spectacol, macedonenii nu mai ţinură seamă de măreţia 
rangului său de odinioară: ei o condamnară la moarte. Uitară că 
prin vitejia soţului şi a fiului său trăiseră fără frică în mijlocul 
atâtor duşmani puternici, că au putut strânge pentru ei atâtea 
bogății şi că au cucerit un imperiu mondial. Văzându-i pe aceşti 
oameni înarmaţi că înaintează amenintatori spre ea, Olympia îi 
întâmpină sprijinită de două sclave ale sale, acoperită de 
podoabele regale. Impresionati de aspectul reginei şi framantati 
de amintirile unui strălucit trecut legat de atâţia regi pe care ea 
îi reprezenta acum, asasinii se opriră în faţa ei. Insă alţi călăi 
împinşi de Cassandros, o loviră în sfârşit; ea nu se dădu înapoi 
înaintea săbiilor ridicate să o străpungă, nu scoase niciun strigăt 
care să-i arate slăbiciunea feminină. Primi moartea cu un curaj 
demn de ilustrul său neam şi, în ultima suflare a mamei, fu 
recunoscut Alexandru. Se spune că în momentul prăbuşirii la 
pământ şi-a acoperit picioarele cu rochia şi cu părul, ca nimic să 
nu ofere privirilor un spectacol impudic”. 


Diodor (XIX, 50) ne informează că, după condamnare, spionii 
lui Cassandros i-ar fi propus reginei să fugă cu o corabie, astfel 
pregătită de ei încât să se scufunde în largul mării. Regina a 
refuzat această ofertă, bazându-se pe respectul ce-l mai deţinea 
printre unii macedoneni. 

Felul cum a murit Olympia apare, de asemenea, controversat. 
După Justinus ar fi fost omorâtă cu sabia (vezi mai sus), după 
Diodor (XIX, 51), ea ar fi fost sugrumată, iar Pausanias (IX, 7) 
vorbeşte de o ucidere a ei cu lovituri de pietre. Se pare că 
versiunea lui Pausanias este cea mai apropiată de adevăr. 

După capitularea oraşului, Roxana cu fiul său deveniră 
ostaticii lui Cassandros. El le fixă domiciliu forţat în cetatuia 
Amphipolis. 

Mama celui mai mare căpitan al lumii antice murise cu curaj, 
în urma unor acte de cruzime pe care le practicase ea însăşi, 
fără remuscare. Fire demoniaca şi sălbatică, Olympia nu a fost 
condusă de rațiune, ci de pasiuni violente. 

Nu posedăm un portret realist şi bine identificat al acestei 
faimoase regine. Bustul ei apare numai pe unele medalioane 
macedonene, bătut într-o formă cu totul idealizată şi tinerească. 
Se crede însă că Olympia era cu adevărat una dintre cele mai 
frumoase principese ale timpului său. O dată cu unele aspecte 
bune sau rele ale caracterului său, ea a transmis fiului şi 
trăsăturile nobile ale feţei sale. 

Alexandru Macedon fusese ataşat sufleteşte mai mult de 
mama decât de tatăl său, care era o fire mai ponderată. De la 
mama sa mostenise neliniştea care îl mâna să realizeze noi 
cuceriri. Avea în el, după cum spuneau ofiţerii din suita sa, 
„demonul ce-l atata”, atunci când pornea la luptă. Istoricii vechi 
vorbesc adesea despre corespondenţa afectuoasa ce se 
schimba între mama, rămasă în Europa, şi fiul ce pătrunsese 
adânc în Orient. Pe măsură ce gloria lui creştea se deştepta şi 
mai puternic în el orgoliul mamei. După ce consultase oracolul 
lui Amon-Ra din Egipt, Alexandru ajunsese să creadă că tatăl lui 
nu fusese Filip al II-lea, ci Zeus - Amon-Ra. Într-o scrisoare către 
mama sa folosi titulatura: „Regele Alexandru, fiul lui Zeus - 
Ammon, către mama sa Olympia, sănătate!” Mama i-ar fi 
răspuns sub o formă ironică: - „Fii bun, fiul meu şi taci, nu mă 
denunța Herei; se va răzbuna crunt pe mine, dacă tu 
mărturiseşti prin scrisoarea ta că eu i-am fost rivală”. Această 


blandete a unei femei culte şi înțelepte fata de fiul ei orgolios îi 
atrăgea lui Alexandru în chip fin şi delicat atenţia să părăsească 
încrederea deşartă - pe care i-o cultivaseră marile victorii, 
complimentele linguşitorilor şi succesele nesperate. 

— Că el este fiul lui Zeus. (Aulus Gellius, Noptile attice, XIII, 4). 

Atât pe Olympia, cât şi pe Alexandru, firea şi cursul vieţii i-au 
dus spre prăpastia unor mari tragedii. Mama se profilează pe 
ecranul istoriei ca o femeie stăpânită de cele mai bizare pasiuni, 
zguduită de ambiţii fără limite şi gata oricând să înfigă pumnalul 
sau să ofere cupa cu otravă duşmanilor săi. A săvârşit crime 
înfiorătoare în timpul vieţii sale conjugale nefericite, iar după 
moartea fiului său, mâinile ei nu se mai puteau curati de atâta 
sânge vărsat. Simpatia ce i s-a păstrat de-a lungul veacurilor se 
datoreşte numai faptului că a fost mama lui Alexandru 
Macedon. 


ROXANA 
Nefericita soție a „Cuceritorului lumii” 


În anul 327 î.e.n., după ce murise Darius al IIl-lea Codomanul, 
regele perşilor, Alexandru Macedon înaintase adânc în inima 
fostului imperiu persan. Ostile sale duceau lupte grele în 
provincia Sogdiana din Bactria, situată între fluviile Oxos (Amu- 
Daria) şi laxartes (Sir-Daria), la sud-est de lacul Oxianos (Aral), 
într-o regiune muntoasă şi greu accesibilă. Acolo, în Munţii 
Paraitaceni (azi Hissar), satrapul Oxyartes organizase o dârză 
rezistenţă în cetăţi ridicate pe culmi prăpăstioase. Cea mai 
inexpugnabilă dintre aceste fortificaţii se găsea pe Stânca 
Sogdienilor (lângă actualul oraş Derbent), unde aşezase o 
garnizoană puternica, pentru a-i păzi familia şi tezaurele. În 
cetatea de pe stânca înzăpezită şi îndestulată cu mari cantităţi 
de provizii, Ariamazes, comandantul garnizoanei, refuză 
capitularea pretinsă de Alexandru, strigându-le macedonenilor 
că vor ajunge la el, numai dacă au aripi. 

Regele Macedoniei institui un premiu de 12 talanti pentru 
ostaşii săi care vor reuşi, primii, să se catare până la cuibul de 
vulturi al lui Ariamazes. Se oferiră 300 de indrazneti, înarmaţi cu 
funii şi crampoane de fier. Pe timp de noapte şi neobservati de 
duşmani, pierzând în prăpastie pe 30 dintre ei, aceşti voluntari 
reuşiră să se catere pe stânci şi să ajungă pe crestele zidurilor 


cetăţii unde înfipseră un mare steag. Un crainic al regelui le 
strigă atunci barbarilor, surprinşi, că macedonenii au într-adevăr 
aripi şi că sunt de acum stăpâni pe cetatea lor. Inspaimantata, 
garnizoana lui Ariamazes se predă fără luptă, împreună cu 
tezaurul şi toţi refugiații de acolo. De îndată ce a aflat Oxyartes 
despre căderea în captivitate alor săi, s-a predat lui Alexandru, 
care-l primi cu toată cinstea, deoarece Roxana, fiica satrapului 
învins, începuse să exercite o mare atracţie asupra regelui, 
asupra armatei macedonene şi asupra „barbarilor” (Amanus). 

— „Cu acest prilej - scrie Amanus (IV, 19) - au mai căzut 
captive femeile multor „barbari „, copiii lor, ca şi femeia şi copiii 
lui Oxyartes. Oxyartes avea o fată de vârsta măritişului, pe 
numele ei Roxana; tovarăşii de arme ai lui Alexandru pretind că, 
dintre toate femeile văzute de ei în Asia, Roxana era cea mai 
frumoasă, dacă nu punem la socoteală pe a lui Darius. De îndată 
ce o văzu, Alexandru se îndrăgosti de ea; deşi Roxana era 
prizoniera lui, Alexandru nu se gândi să profite de ea ca deo 
captivă, ci o găsi demnă de a-i fi soţie. In ce mă priveşte - 
observă Amanus - eu unul sunt mai degrabă de acord cu 
Alexandru în această privinţă, decât în dezacord cu el. Oricum, 
nu poate fi trecut sub tăcere că Alexandru, care era aşa de 
tânăr şi în culmea gloriei nu s-a atins de femeia lui Darius - cea 
mai frumoasă femeie din Asia, după cât se pare - fie că nu s-a 
simţit atras către ea, fie că şi-a impus singur acest lucru (alt 
bărbat n-ar fi rezistat, desigur, în locul lui). Probabil însă că i se 
făcuse milă de soarta ei, aşa că, făcând uz de multă stăpânire 
de sine, izbutise să aleagă calea ce avea să-i crească, pe bună 
dreptate, renumele”. 

Quintus Curtius Rufus (VIII, 4) ne mai informează că Oxyartes 
„pregăti după capitulare un ospat cu un fast asiatic, la care îl 
invită pe rege. Pe când petreceau cu multă veselie, intrară 
treizeci de fecioare de familie bună, între care se găsea şi 
propria sa fiică, cu numele de Roxana. Era de o deosebită 
distincţie, lucru rar întâlnit la „barbari „. Deşi era înconjurată de 
atâtea fete frumoase, ochii tuturor se îndreptau în primul rând 
asupra ei şi mai ales ai regelui, care nu-şi mai putu înfrâna 
dorinţele, mai cu seamă când era copleşit de norocul său fără 
seamăn din pricina căruia îndeobşte omul îşi pierde cumpătul”. 

îndrăgostit peste măsură de această fecioară, el îi spuse 
gazdei că nu are de gând să săvârşească o faptă josnică, ci că 


doreşte să se căsătorească cu ea în mod legitim. Oxyartes a 
acceptat cu bucurie cererea, şi Alexandru, pe dată, porunci să 
se aducă pâine. „Aceasta era la macedoneni dovada cea mai 
sfântă a căsătoriei; pâinea se tăia cu sabia în două şi fiecare 
dintre soţi mânca din pâinea ce i se dădea” (Curtius Rufus, /oc. 
Cât.). 

Socrul a avut numai foloase de pe urma căsătoriei fiicei sale 
cu stăpânul Europei şi al Asiei. Trei fii ai săi au intrat în rândul 
ofiţerilor macedoneni, iar satrapia sa fu dublată ca teritoriu, în 
dauna altor vecini supuşi de Alexandru. 

Căsătoria lui Alexandru cu Roxana arăta şi o nouă concepţie a 
sa, în ceea ce priveşte raporturile dintre cuceritori şi cuceriti, ca 
sistem de guvernământ. Marele cuceritor dorea o contopire a 
greco-macedonenilor cu perşii şi o reconciliere a lor cu 
populaţiile supuse din Orient. In tendinţa sa de a transforma 
regalitatea macedoneană într-o monarhie de tip oriental, 
practicarea căsătoriilor mixte inlesnea măreţul său plan de 
apropiere între neamuri şi ducea la contopirea dintre popoare. 
Inamorarea şi unirea sa cu Roxana nu trebuie deci privită numai 
ca un capriciu „romantic”, de dragoste, al unui tânăr rege, ci şi 
ca o iniţiativă politică ce se anunţa. Se ştie însă că aceste 
tentative de  împăciuire si orientalizare au produs mari 
nemulțumiri în armata cuceritorului, care înţelegea să comande 
,barbarilor” nu să se încuscrească cu ei. Animozitatea s-a văzut 
chiar la ospatul de nuntă, când amicilor lui Alexandru Macedon 
„le era ruşine să vadă că la un banchet cu vin şi cu mâncare din 
belşug şi-a ales un socru din rândurile supusilor” (Curtius Rufus, 
loc. Cat.). 

Din Sogdiana, Roxana îl va urma pe sot în campania sa 
anevoioasă din India. Pe aceste drumuri ea a născut un prim 
copil, în anul 326 î.e.n., mort încă din leagăn. 

Până în momentul când Alexandru s-a reîntors victorios din 
India la Babilon nu mai posedăm nicio ştire despre Roxana, 
care, desigur, urmase convoiul retragerii, împreună cu alte soţii 
ale generalilor macedoneni. 

In primăvara anului 324 se desfăşoară faimoasele nunţi de la 
Susa, actul cel mai categoric al dorinţei regelui de a contopi pe 
greco-macedoneni cu iranienii. Era o veche idee a lui Alexandru, 
de la care pornind îşi construia el acum noi fundamente în 
colaborare cu orientalii. Întemeierea de colonii în Orient, 


formate din populaţie civilă macedoneană şi elenă, trebuia 
întărită de o căsătorie în masă a elementelor militare cu femei 
asiatice. Toţi cei ce acceptau această iniţiativă regală, de 
apropiere cu cei cuceriti, erau răsplătiți împărăteşte şi deveneau 
dragi inimii lui Alexandru. Generalul său Peucestas, numit satrap 
al Persiei, primi de la rege, drept recompensă, o cunună de aur, 
fiindcă adoptase costumul şi obiceiurile iraniene. 

„La Susa - ne spune Amanus (VII, 4). 

— Alexandru se ocupă de nunta sa proprie şi de a intimilor săi. 
Într-adevăr, Alexandru s-a căsătorit acolo cu Barsine (Stateira), 
fiica mai vârstnică a lui Darius (aşa, cel puţin scrie Aristobul), şi 
cu Parysatis, fiica cea mai tânără a lui Ochos. Alexandru mai 
avea o soţie, pe Roxana, fata bactrianului Oxyartes”. 

Optzeci de mari comandanţi de armată, între care: 
Hephaistion, Orateros, Perdiccas, Ptolemeu, Meleagru, Eumene, 
Leonnatos, Nearh, Leostenes, Seleucos etc. Au urmat şi ei 
exemplul regelui și au luat de soţii femei din aristocrația Persiei. 
Alături de ei, zece mii de soldaţi macedoneni s-au căsătorit, de 
asemenea, cu asiatice, pentru care faptă li s-a distribuit o 
gratificatie de douăzeci de mii de talanti ca dota şi o cupă de 
aur, ca dar de nunta. 

Atunci cand Alexandru îşi sărbătorise nunta sa cu Roxana, în 
tara lui Oxyartes, ceremonialul nuptial se desfasurase dupa ritul 
macedonean. Acum insa, ritualul matrimonial s-a facut dupa 
obiceiul persan: „Mirii s-au aşezat mai întâi pe cate un scaun - 
scaunele fuseseră înşirate în ordine - iar după ce au băut, au 
apărut şi miresele, care s-au aşezat fiecare lângă mirele ei. 
Aceştia le-au luat în braţe şi le-au sărutat, după exemplul 
regelui, întrucât toate căsătoriile s-au oficiat laolaltă. A fost, de 
altfel, una dintre ideile datorită căreia Alexandru a reuşit să 
pară, poate mai mult ca oricând, popular şi apropiat camarazilor 
săi. Odată împreună, perechile s-au retras fiecare la casa ei. 
Alexandru le-a înzestrat pe toate, apoi a dat ordin să se 
întocmească o listă a tuturor macedonenilor care se 
căsătoriseră cu femei din Asia; şi cu toate că numărul lor s-a 
ridicat la mai mult de zece mii, toţi au primit de la el zestre” 
(Amanus, VII, 4). 

Sub un chioşc imens s-a organizat un mare banchet al 
nuntilor. La fiecare fel de mâncare servit sunau trompetele. Au 
urmat jocuri, concursuri atletice şi reprezentări dramatice. 


Nunţile de la Susa anunțau că va veni o zi cand perșii si 
macedonenii vor constitui o singură familie, aşa cum dorea 
Alexandru Macedon. 

Aceste uniuni consfinteau în acelaşi timp şi adoptarea oficială 
a poligamiei la greco-macedonenii din armata lui Alexandru. 
Exemplul îl dăduse însuşi Alexandru, care avea acum trei soţii. 
Dar aceste planuri „revoluţionare” ale politicii lui Alexandru 
Macedon, de fuzionare a europenilor cu asiaticii, au produs 
multe nemulțumiri, chiar şi revolte militare, toate inabusite prin 
marea sa autoritate. 

Este de presupus că la nunțile de la Susa fusese de fata si 
Roxana, singura soţie legitimă de până atunci a lui Alexandru. 
Pentru ea, nu apărea ca ceva anormal tripla căsătorie a soţului 
său, deoarece cunoştea asemenea obiceiuri practicate în Orient. 
Ceea ce o alarma, acum, apărea teama de a nu-şi pierde 
situaţia de primă regină, deoarece se găsea în faţa a două 
serioase rivale. Stateira era fiică de rege ahemenid, mai tânără 
decât ea. Prin căsătoria cu aceea, Alexandru căuta să 
dovedească că este moştenitorul legal al tronului persan. Se 
anunţa deci primejdia, ca Stateira-Barsine să ocupe cândva 
locul ei oficial, alături de soţ. Cea de-a doua, Parysatis, era şi ea 
fiică de rege; tatăl sau, Artarxerses al Ill-lea Ochos, domnise 
înaintea lui Darius al Ill-lea Codomanul. Deci şi rangul 
aristocratic al acesteia apărea superior faţă de al Roxanei, fiica 
unui satrap, norocos ca socru, de la marginea imperiului. 
Principesa din Sogdiana se putea bizui însă pe faptul că era mult 
mai frumoasă decât cele două rivale ale sale de sânge regal. 
Apoi, spre norocul ei, Stateira şi Parysatis au rămas sterile în 
anul ce a urmat după nunțile din Susa, şi tot aşa până la 
moartea lui Alexandru. Cele două fiice de regi străluceau la 
curtea regală, ca „soţii de paradă”, ajunse regine numai din 
calcule politice. Prin ele, Alexandru se legase de dinastia 
Ahemenizilor ce domnise două veacuri în Persia, aşa încât 
regele-sot avea să nu apară un uzurpator. Este de asemenea 
sigur că gelozia dintre cele trei regine a izbucnit încă din timpul 
faimoaselor nunţi de la Susa. Urmările acestor duşmănii au avut 
un final tragic, imediat după dispariţia lui Alexandru Macedon. 

În ajunul plecării în marea sa expediţie pentru cucerirea Asiei, 
tânărul rege fusese sfătuit de către bătrânii săi generali, 
Parmenion şi Antipater, să se căsătorească pentru a asigura cel 


puţin domnia la tronul Macedoniei. Regele, numai la aşa ceva nu 
se gândea, când visul lui zbura vertiginos la cucerirea 
Orientului. 

Până la căsătoria cu Roxana, fiul lui Filip al Il-lea avusese şi el 
destule concubine, între care şi pe Barsine, fiica satrapului 
Artabazos. Din legăturile cu această orientală se născuse (327 
î.e.n.) un fiu, numit Heracles, care, mai târziu, a avut şi el 
pretenţie la tron, până ce a fost suprimat de Cassandros. O 
căsătorie Barsine-Alexandru şi o recunoaştere a copilului ei nu 
au fost realizate niciodată. Barsine fusese capturată cu multe 
alte femei nobile în bătălia de la Issos (331 î.e.n.)! Si, până la 
acea dată, mai fusese căsătorită de două ori. Primul său soţ 
fusese Mentor, iar al doilea Memnon din Rhodos, celebru 
comandant grec intrat în slujba lui Darius al III-lea! Codomanul, 
dar mort de boală, în timp ce Alexandru cucerea coastele 
feniciene. Heracles şi mama sa au fost ucişi în anul! 309 î.e.n. 
De către Cassandros, cel care a înlăturat pe toţi urmaşii lui 
Alexandru Macedon. După căsătoria cu Roxana! Alexandru 
părăsi această metresă. 

În luna iunie 323 î.e.n., Alexandru căzu grav bolnav la Babilon, 
în toiul febrilelor pregătiri pentru cucerirea Arabiei. Suferinta sa 
s-a manifestat printr-o febră acută, dar boala a ţinut puţină 
vreme, regele s-a stins în seara zilei de 13 iunie. 

Dintr-o informatie transmisă de către Amanus (VII, 27) 
deducem că pe timpul bolii Roxana se găsea lângă patul soţului 
său. 

„Cineva a avut chiar îndrăzneala de a scrie că în clipa în care 
şi-a dat seama că i se apropie sfârşitul, Alexandru s-a dus pe 
malul Eufratului şi s-a aruncat în apa fluviului, pentru ca 
dispariţia lui neaşteptată să facă mai verosimilă pe viitor tradiţia 
despre originea lui divină şi despre înălţarea lui la cer. Acelaşi 
autor mai scrie că Roxana, soţia lui, încercase să-i atina calea, 
dându-şi seama ce avea de gând să facă, dar că Alexandru îi 
strigase, gemând, să-şi stăpânească invidia pe care i-o provoca 
gloria ce-l aştepta de aici încolo, ca viitor şi adevărat zeu”. 

Desi Arrian se îndoieşte de realitatea istorică a acestei 
întâmplări, ea nu poate fi totuşi omisă în întregime. Febra 
puternică îl putuse îndemna pe bolnav să caute apele răcoroase 
ale fluviului, dorinţă răstălmăcită altfel de către martori. 
Intervenţia Roxanei de a-l opri de la o asemenea baie cu apă 


rece dovedeşte că ea stătea zi şi noapte în preajma bolnavului, 
deşi se găsea însărcinată în ultima lună. 

Pe patul de suferinţă, Alexandru nu indicase niciun nume, în 
ceea ce priveşte succesiunea la tron. În asemenea situaţie, în 
conformitate cu dreptul eredității la tron practicat în Macedonia, 
succesorul se alegea de către armată. Aceasta se găsea strânsă 
la Babilon, împreună cu cei şapte mari comandanţi ai săi 
(somatophylakes). Odată regele mort, cei şapte fură convocați 
imediat de către Perdiccas, comandantul cavaleriei şi cel ce 
deținuse primul loc ierarhic dupa Alexandru. Discordia şi 
tendinţele divergente apărură de la acest prim consiliu, ţinut la 
palat, lângă cadavrul regelui. Marii generali au venit înarmaţi, ca 
să hotărască soarta conducerii marelui imperiu. „Procesul- 
verbal” al acestor discuţii se păstrează prescurtat într-un capitol 
din /storia Universala a lui Trogus Pompeius, rezumată de către 
Justinus (XIII, 2): 

„Perdiccas era de părere să se aştepte până ce va naşte 
Roxana, deja într-a noua lună de sarcină şi dacă va aduce pe 
lume un băiat, acesta să fie ales moştenitor al tatălui său. 

Meleagru avea însă cu totul altă opinie; că nu trebuie să se 
amâne o hotărâre legată de soarta lor până la o naştere 
nesigură; că nu trebuie să se aştepte naşterea unui rege, când 
deja există atâţia regi, că dacă ei vor un copil, îl vor putea găsi 
la Pergam, în persoana tânărului Heracles, fiul lui Alexandru şi al 
Barsinei, iar dacă ei preferă un bărbat, în tabără se găseşte 
Arrhidaios, fratele lui Alexandru, tot aşa de drag soldaţilor, prin 
bunătatea şi numele său, ca şi tatăl său, Filip. Roxana este de 
altfel născută din sânge persan - argumenta Meleagru - şi 
Macedonia nu poate să aleagă pe regii săi dintr-o naţiune pe 
care a supus-o. Alexandru însuşi nu a dorit aşa ceva, deoarece 
în ultimele sale clipe n-a vorbit nimic despre acest copil - 
încheia Meleagru. 

Ptolemeu s-a declarat împotriva alegerii lui Arrhidaios, nu 
numai din cauza proastei reputatii a mamei sale, o curtezană 
din Larisa, dar şi din cauza gravei boli de care suferea. 
Arrhidaios, spunea Ptolemeu, va fi un rege numai cu numele şi 
va lăsa puterea în mâinile altora, de aceea este mai potrivit să 
fie urcat pe tron unul dintre generalii ale cărui merite îl 
apropiase cel mai mult de Alexandru, deci pe unul dintre aceşti 
oameni, capabili de a guverna şi de a lupta, decât să se supună 


toţi unei fantome de rege şi unor favoriţi nedemni”. 

Cu unele variante, Curtius Rufus (X, 6) ne-a lăsat şi el ştiri 
asupra primei conferinţe a generalilor lui Alexandru. Nearh 
pledase şi el zadarnic ca diadema regală să fie atribuită lui 
Heracles, fiul Barsinei. După acelaşi istoric, Ptolemeu ar fi rostit 
cuvinte grave în legătură cu candidatura fiilor Roxanei şi 
Barsinei, pe care îi califica: ,,... pe trei sferturi sclavi şi al căror 
nume, Europei îi va fi ruşine să-l rostească”. 

Odată terminate aceste dezbateri furtunoase, se adoptă cu 
majoritate propunerea lui Perdiccas şi se hotări să se aştepte 
până va naşte Roxana. În cazul că se va naşte un băiat - 
spuneau ei - acesta urma să aibă ca tutori pe Leonnatos, 
Crateros, Antipater şi Perdiccas, deci o conducere militară 
colectivă, formă dorită de către Ptolemeu. 

Singur  Meleagru nu se resemnă şi agită infanteria 
macedoneană, ca să proclame rege pe Arrhidaios, care îşi luă 
numele de Filip. Se ajunse în pragul unei lupte între cavaleria, 
care acceptase planul lui Perdiccas, şi falanga, atatata de 
Meleagru. Eumene, apreciat de ambele tabere pentru judecata 
lui sănătoasă, reuşi în cele din urmă să joace rolul de conciliator; 
cavaleria recunoscu şi ea ca rege pe Filip Arrhidaios. 

Roxana născu un băiat, numit tot Alexandru (al IV-lea), căruia i 
se recunoscu titlul regal. De la această naştere, soarta ei va fi 
legată de a copilului său, de care nu se va despărţi până la 
moarte. După ultima recunoaştere se găseau în fruntea 
imperiului un rege care nu-şi putea exercita puterea, din cauza 
debilitatii mintale, şi un minor în leagăn. Treptat, în loc de patru 
tutori (Leonnatos, Antipater, Meleagru şi Perdiccas) votaţi de 
conferinţa generalilor, efectiv, rămăsese numai unul: Perdiccas, 
în calitatea lui de conducător al întregii administrații a 
imperiului. Leonnatos a murit în luptele din Grecia; Meleagru a 
fost executat de către Perdiccas pentru vină de înaltă trădare, 
iar bătrânul Antipater se găsea departe, în Europa. Acelaşi 
Perdiccas îndepărtă apoi legal şi elegant din Babilon pe ceilalţi 
mari generali, numiţi satrapi-guvernatori în diferite sectoare 
întinse ale imperiului, rămas deocamdată unitar. Perdiccas 
urmărea să-şi asigure o regență unică şi îndelungată, până în 
momentul când fiul Roxanei va putea să conducă direct. Cu 
excepţia Olympiei, ce se afla în Epir, toţi membrii familiei regale 
stăteau acum cu el, la Babilon, capitala oficială a marelui 


imperiu şi sediul regenței. Ca să-şi asigure alianţa cu Antipater, 
în dorinţa de a realiza o diarhie a conducerii imperiului, 
Perdiccas luă în căsătorie pe Nicaea, fiica aceluia. 

Ca mamă a moştenitorului lui Alexandru Macedon, Roxana, 
după naştere, îşi întări poziţia la Babilon şi în întregul imperiu, 
deoarece „macedonenii au început să o ţină la mare cinste”. 
Pentru ea sosise momentul potrivit să scape de acele rivale, 
care, prin naşterea lor ilustră şi cinstirea de care se bucuraseră 
la curtea lui Alexandru, puteau, în viitor, să-i provoace 
complicaţii. 

„Purtând însă duşmănie Stateirei (Barsine) - scrie Plutarh 
(Alexandru, 77) - Roxana a amăgit-o printr-o scrisoare 
plăsmuită, să fie acolo la Babilon cu sora ei şi, atrăgându-le într- 
o cursă le-a omorât, iar leşurile lor le-a aruncat într-un put pe 
care l-a astupat cu pământ. Perdiccas ştia şi îi dădea ajutor”. 

Nu cunoaştem care a fost soarta celei de-a treia soţii a lui 
Alexandru, Parysatis, despre care nu s-a mai amintit nimic, după 
nunțile de la Susa. Este foarte probabil că a avut aceeaşi soartă 
ca şi Stateira, fiind ucisă tot de către Roxana, cu asentimentul 
lui Perdiccas. Lichidarea celor două fiice de regi s-a făcut deci de 
către Roxana, în deplină înţelegere cu regentul, şi după o 
anumită chibzuială politică, fără să fie la mijloc numai intrigi 
femeieşti. Căsătoria uneia dintre acestea cu un general, îi putea 
acorda aceluia pretenţia de a ocupa tronul persan, uzurpat de 
Alexandru. 

Dar generalii lui Alexandru, oameni cu voinţă puternică 
„formaţi la şcoala războiului, au ajuns stăpâni deplini în 
satrapiile lor. Aceşti diadohi (succesori) au început a se război 
între ei pentru întâietate şi, treptat, n-au mai ascultat de 
autoritatea centrală din Babilon. Perdiccas s-a străduit să-i 
aducă la ascultare pentru a menţine unitatea imperiului şi 
angajamentul luat de el faţă de monarhie în ceea ce priveşte 
respectarea succesiunii, dar a căzut în luptă cu Ptolemeu. 
Regența fiind vacantă, diadohii s-au întrunit la Triparadeisos în 
Siria, unde l-au numit regent pe Antipater, în locul lui Perdiccas. 
Capitala imperiului a fost mutată acum acolo, unde se afla şi 
regentul (321). Cei doi regi, Arrhidaios, condus de soţia sa 
Euridice şi copilul Alexandru, tutelat de mama sa Roxana, au 
schimbat atunci palatul din Babilon cu cel de la Pella, din 
Macedonia. Acolo n-au putut întâlni pe Olympia, mama lui 


Alexandru Macedon, deoarece aceasta se retrăsese în Epir. 

Doi ani, cât a mai trăit regentul Antipater (321-319), cele 
două perechi regale, transferate în Macedonia, au asistat la 
spectacolul darzei lupte dintre acesta şi Olympia. Regentul mai 
intrase în conflict şi cu Euridice, soţia neputinciosului Filip 
Arrhidaios, care dorea şi ea să guverneze în numele celor doi 
regi. Antipater lăsase succesor al său, ca regent, pe bătrânul 
Polyperchon, cunoscut şi acesta prin ataşamentul său faţă de 
cauza casei regale a Macedoniei. Adjunct al noului regent fusese 
numit Cassandros, fiul lui Antipater, una dintre cele mai sinistre 
figuri din perioada diadohilor, detestat pentru crimele sale 
odioase. Cassandros considera drept  injurie decizia 
testamentară a tatălui său, ca el să deţină locul al doilea, după 
Polyperchon şi credea că este un drept firesc al lui de a ajunge 
rege al Macedoniei şi al Greciei. Era deci de aşteptat ca 
pretenţiile de domnie ale lui Cassandros să ducă la un conflict 
cu Olympia, cu Polyperchon şi cu cele două case regale. Până la 
urmă, fiorosul criminal va înlătura pe toţi cei care, putând ridica 
pretenţii la tronul lui Alexandru, avuseseră nenorocul de a i se 
găsi în preajmă. 

Din dorinţa Olympiei, după moartea lui Antipater, nora şi 
nepotul veniseră în Epir, sub protecţia ei. Acolo au stat în 
siguranţa până în anul 317 î.e.n., când, o dată cu readucerea 
Olympiei în Macedonia, au revenit şi ei, urmând-o - de voie de 
nevoie - pe vijelioasa epirotă. 

Într-o scrisoare pe care Olympia o trimitea din Epir în Asia, lui 
Eumene, credinciosul diadoh fata de interesele dinastiei, 
bătrâna regină apela la sprijinul acestuia pentru protecţia 
nepotului şi nurorii împotriva periculosului Cassandros. Atunci 
când Antigon Monoftalmul se adresă lui Eumene să-i 
înlesnească o împăcare cu Olympia şi Roxana, acesta refuză o 
atare mediatiune, fiindcă ştia că Antigon urmăreşte capturarea 
familiei lui Alexandru Macedon, printr-o atare sireata 
stratagemă (Diodor, XVIII, 57-58). 

Roxana şi micuțul Alexandru au asistat la măcelărirea lui Filip 
Arrhidaios, a Euridicei şi a multor partizani ai lui Cassandros, 
atrocități organizate de răzbunătoarea mama a lui Alexandru 
Macedon (vezi mai sus, p. 102). Tot Olympia a fost aceea care a 
târât pe Roxana şi pe copilul Alexandru, atunci în vârstă de şase 
ani, în citadela de la Pydna, unde au fost asediați şi capturați de 


către Cassandros. Bătrâna regină şi-a încheiat viaţa printr-o 
tristă condamnare la moarte, dar Roxana şi fiul său, 
deocamdată, au fost crutati de către Cassandros, urmând ca 
soarta lor să fie decisă de comun acord cu aliatul său, Antigon 
Monoftalmul. În chip brutal, ultimii reprezentanţi ai casei lui 
Alexandru Macedon, Roxana şi Alexandru-fiul, au fost închişi din 
ordinul lui Cassandros, în citadela din oraşul Amphipolis. 

Acolo vor rămâne, uitaţi, în detentiune şase ani. Cassandros 
dădu onoruri numai memoriei lui Filip Arrhidaios şi Euridicei, 
acum nişte morţi inofensivi, ale căror rămăşiţe pământeşti, 
pângărite de Olympia, au fost îngropate solemn în necropola de 
la Agai. Cassandros îşi legitimă stăpânirea asupra Macedoniei 
prin căsătoria sa forţată cu Thessalonike, o fiică a lui Filip al Il- 
lea. In onoarea soţiei sale, va întemeia oraşul cu acelaşi nume, 
azi Salonic. 

Mai târziu, când relaţiile dintre Cassandros şi Antigonos 
Monoftalmul se încordară, ultimul împreună cu alţi diadohi îl 
acuzară, între altele, pe Cassandros, ca fiind vinovat de 
uciderea Olympiei, de arestarea lui Alexandru si a Roxanei şi de 
căsătoria forţată la care o silise pe Thessalonike. Adunarea 
generalilor, prezidată atunci de către Monoftalm, declara 
duşman public pe Cassandros şi, între altele, îi cerea printr-un 
ultimatum: „să dea drumul din închisoare regelui şi mamei sale 
Roxana, ca astfel ei să fie redati macedonenilor” (Diodor, XIX, 
61). 

În anul 311 î.e.n., cu ocazia păcii dintre aliaţii Cassandros, 
Ptolemeu şi Lysimah, cu rivalul lor Antigon Monoftalmul, se 
spunea, între altele, în pactul lor, că în Europa, Cassandros va 
păstra în continuare comanda armatelor „până la majoratul 
fiului Roxanei”. Dar nimeni nu putea şti precis - în afară de 
Cassandros - dacă la acea dată, soţia şi fiul lui Alexandru 
Macedon vor mai fi fost în viaţă. 

Cu toate acestea, numele fiului marelui cuceritor nu fusese 
definitiv uitat şi era invocat atunci când diadohii aveau nevoie 
de el, în probleme politice. Într-un nou acord încheiat tot în 311, 
pe țărmurile Hellespontului, între Antigon Monoftalmul şi 
Cassandros, se spunea iarăşi că ultimul: „era recunoscut strateg 
pentru Europa până la majoratul lui Alexandru, fiul Roxanei”. 
Asemenea formule de natură pur „politică”, în ceea ce priveşte 
drepturile succesorale ale copilului Alexandru, se mai întâlnesc 


şi în alte tratate încheiate între diadohi, dar, în realitate, 
Alexandru rămânea mai departe prizonier, împreună cu mama 
sa, la Amphipolis. 

Pe măsură însă ce copilul creştea, creştea şi dorinţa diadohilor 
de a ajunge regi în satrapiile lor. Dintre aceştia cel mai zorit 
apărea Cassandros. Dar mai existau şi partizani sinceri ai 
monarhiei macedonene, care-şi manifestau deschis bucuria de 
a-l vedea pe copilul Alexandru reluându-şi tronul de la Babilon. 
Creşterea simpatiei populaţiei macedonene pentru cei doi copii 
rămaşi de pe urma lui Alexandru Macedon, Heracles, fiul 
Barsinei şi Alexandru, fiul Roxanei, îl determină pe Cassandros 
să rezolve această problemă printr-o împătrită crimă, după cum 
ne informează Justinus (XV, 2): 

„Respectul poporului faţă de memoria lui Alexandru Macedon 
putea sa aducă coroana Macedoniei fiului său, Heracles, pe 
atunci în vârstă de 14 ani. De aceea Cassandros ordonă în taină 
uciderea lui şi a mamei sale, Barsine, şi dispuse îngroparea 
cadavrelor, de teamă ca nu cumva eventualele ultime onoruri 
aduse resturilor lor pământeşti să nu dea pe faţă nelegiuirea sa. 
Ca şi cum pentru el ar fi fost prea puţin că făcuse să piară mai 
întâi regele (Alexandru Macedon) apoi mama sa Olympia, şi pe 
unul dintre fiii lui (Heracles), de îndată Cassandros ucise pe un 
al doilea fiu (Alexandru) împreună cu mama sa, Roxana. Şi se 
părea că numai aceste crime îi puteau asigura domnia în 
Macedonia, la care aspira”. 

Relativ la aceste evenimente încheiate cu odioase crime, 
Diodor (XIX, 105) notează şi el următoarele: „Văzând că 
Alexandru, fiul Roxanei, înaintează în vârstă şi spunându-i-se că 
în Macedonia se vorbeşte că acum este timpul ca tânărul 
principe să fie eliberat din închisoare pentru a fi aşezat pe tronul 
tatălui său, Cassandros gândi că existenţa sa se află în pericol. 
El ordonă deci lui Glaucias, comandantul închisorii, să-i sugrume 
pe Roxana şi pe tânărul rege, să le ascundă corpurile şi să facă 
să dispară orice urmă a dublului asasinat. După executarea 
acestui ordin, Cassandros, Lysimah, Ptolemeu şi Antigon se 
văzură eliberaţi de teama de a-l vedea într-o bună zi pe fiu 
pretinzând tronul tatălui său, Alexandru. Din acel moment încolţi 
în mintea lor speranţa de a domni ca regi peste popoarele şi 
oraşele ce se aflau sub guvernarea lor”. 

Lexicograful bizantin Suidas menţionează ca medic al Roxanei 


pe un Hippokrates din Cos, ucis şi el din ordinul lui Cassandros, 
o dată cu cei doi, la Amphipolis. 

Asasinarea Roxanei şi a fiului său, cu sabia sau cu otrava, a 
avut loc prin anii 311/309 î.e.n. Şi acest act odios a fost tăinuit 
mult timp de către Cassandros. Calaul a fost deci Glaucias, 
comandantul cetăţii din Amiphipolis. Atunci când ceilalţi diadohi 
au aflat de aceste atrocități, mult timp învăluite în misterele 
tăcerii, s-au indignat fatarnic şi au protestat, numai de forma, 
faţă de actele criminale ale lui Cassandros. Pumnalele şi otrava, 
folosite de Cassandros ca să facă să dispară definitiv pe toţi cei 
ce se trăgeau din sângele lui Filip al Il-lea si al lui Alexandru 
Macedon, le-a deschis hraparetilor diadohi mult visatul drum 
spre diadema regală. 

În comparaţie cu alte figuri feminine ilustre ale lumii antice, 
Roxana nu s-a remarcat a fi fost o regină energică, stăpânită de 
mari ambiţii politice, o regină care să pună mâna pe frânele 
guvernării în calitate de regentă a unui ilustru fiu. Originară din 
ţinutul sălbatic, în care îşi petrecuse copilăria, ea nu putuse 
străluci nici în domeniul culturii sau al unor modeste activităţi 
intelectuale. Evenimentele politice la care a fost silită să asiste, 
după moartea prematură a soţului sau, i-au închis drumul unor 
asemenea preocupări. 

Roxana s-a făcut cunoscută lumii antice şi moderne prin 
deosebita-i frumuseţe, despre care s-a vorbit atâta, şi prin 
căsătoria cu cel mai de seamă general din antichitate. În viaţa ei 
se pot distinge mai multe etape, scurte ca şi vârtejul politic în 
furtuna căruia ea nu s-a putut menţine în picioare. Ca regină 
oficială a lui Alexandru Macedon, l-a urmat pe acesta în drumul 
lui, timp de patru ani (327-323), până în momentul când ea i-a 
închis ochii la Babilon. Şederea sa în prima capitală a imperiului 
(323-321), ca regină-mamă, nu a însemnat nimic altceva decât 
perioada în care Perdiccas, ale cărui gânduri zburau spre o 
conducere unică şi personală, şi-a exercitat tutela asupra ei şi 
asupra fiului ei, Alexandru. Este foarte probabil că uciderea 
Stateirei, fiica lui Darius, să fi rămas un act politic pus la cale 
numai de ambițiosul diadoh, şi nu o răzbunare femeiască urzita 
de Roxana. Etapa următoare din viaţa ei (321-319) se 
desfăşoară la Pella, în Macedonia, pe lângă Antipater, 
succesorul la regență al lui Perdiccas, cand Roxana şi fiul său s- 
au bucurat de atenţie şi protecţie. Anii următori (319-316), 


întunecaţi prin violentul conflict dintre Cassandros şi Olympia, 
au silit-o să plece cu fiul său în Epir, iar de acolo, alături de 
ambitioasa soacră, să fie târâtă în luptele de la Pydna, la 
încheierea cărora devine o captivă. Cea de-a cincea (316- 
311/309), şi ultima etapa din viaţa nefericitei soţii a lui 
Alexandru Macedon, s-a scurs într-o lungă şi tristă captivitate, 
într-o cetate, unde avea să dispară tainic cu fiul său, ucişi ca să 
nu provoace complicaţii de domnie generalilor ce-şi impartisera 
imperiul lui Alexandru. Roxana nu a făcut mult zgomot în jurul 
ei, ca Olympia sau Arsinoe a l-a. Ticăloşiile politice ale 
furtunoasei perioade a diadohilor au transformat-o într-un 
instrument politic neputincios şi inconştient, folosit de acei 
oameni lipsiţi de scrupule, ca să-şi atingă telurile lor militare şi 
politice. 

Din însemnările unor scriitori, aflăm că artiştii lumii antice au 
închinat numeroase portrete, sculptate sau pictate, frumoasei 
principese din Sogdiana. Între aceste opere ajunsese renumit în 
antichitate un tablou ce reprezenta nunta lui Alexandru 
Macedon cu Roxana, pictat de către Aetion, al cărui original 
pierdut s-a încercat a fi identificat în diferite copii romane. 
Faimoasa frescă intitulată „Nunţile Aldobrandine”, descoperită 
la Roma şi datând din primii ani ai Imperiului roman, ar fi, după 
părerea unora dintre specialişti, o copie după celebrul tablou al 
lui Aetion. Sunt însă mulţi arheologi care contestă această 
ipoteză şi identifică acolo, ca miri, nu pe Alexandru şi Roxana, ci 
pe zeul Dionysos cu Ariadna. Din păcate, până în momentul de 
faţă, descoperirile arheologice n-au reuşit să ne furnizeze niciun 
portret al prea frumoasei şi nefericitei Roxana. 


ARSINOE a Il-a FILADELFICA 
O regină inteligentă, ambițioasă si lipsită de scrupule 


Prin moartea prematură a lui Alexandru Macedon, întâmplată 
la Babilon, în 323 î.e.n., marele său imperiu, ce se extindea de 
la gurile Dunării până la fluviul Indus, a intrat în perioada 
dezmembrării teritoriale. Generalii marelui căpitan şi l-au 
atribuit, la început, în calitate de satrapi-guvernatori, pentru ca, 
după lichidarea urmaşilor marelui cuceritor, fiecare să se 
încoroneze ca rege în satrapia sa. La două decenii după 
dispariţia  Macedoneanului, se formează trei state mai 


importante, cunoscute mai târziu sub denumirea de regatele 
elenistice: Egiptul, Macedonia, şi Imperiul Seleucizilor, conduse 
de aşa-zişii diadohi, primii urmaşi ai cuceritorului. 

Între acestea, cel care a strălucit timp de trei secole, prin 
puterea sa politică, economică şi culturală, a fost Egiptul, cu 
baza sa geografică în Valea Nilului, apărat şi izolat din punct de 
vedere strategic, prin marile deşerturi ce-l înconjurau. Datorită 
graniţelor sale naturale, statul egiptean nu a suferit numeroase 
şi grave invazii din afară şi a fost ferit de procesul dezmembrării 
teritoriale. 

Fondatorul şi marele organizator al Egiptului elenistic rămâne 
Ptolemeu | Soter („Mântuitorul”), fiul lui Lagos, strălucit 
continuator al politicii lui Alexandru, creator al unui stat închis, 
numai în ceea ce priveşte apărarea lui, nu însă izolat de restul 
lumii elenistice din punct de vedere politic, economic şi cultural. 
În politica sa externă, fiul lui Lagos a dat dovadă de o 
remarcabilă înţelepciune şi prudenţă, ferindu-se de angajări 
primejdioase în luptele ce s-au dat între diadohi. In Valea Nilului, 
el a fundamentat o monarhie în care milenarele tradiţii locale 
orientale s-au contopit cu elemente macedonene şi greceşti, 
aduse din afară. 

Ptolemeu | a deschis noi drumuri comerciale spre Orient, a 
stabilit capitala la Alexandria (311 î.e.n.), unde a fost amenajat 
un port internaţional. A sprijinit cultura, el însuşi fiind autorul 
unor Memorii ce povesteau campaniile lui Alexandru Macedon, 
la care participase activ. leşit din mica nobilime macedoneană, 
se bucura de prestanta şi autoritate. Sub domnia sa s-au fundat 
la Alexandria Muzeionul şi marea Bibliotecă. 

În timpul său, rolul femeii, alături de conducătorul statului, 
cunoaşte primele modeste afirmări. Inceputul acestei ieşiri a 
femeii din gineceu pe arena politică îl făcuse deja o femeie 
epirotă, Olympia, sub Filip al II-lea şi Alexandru, dar se încheiase 
tragic. Din dinastia lagizilor, creată de Ptolemeu | Soter, se vor 
desprinde însă destule femei de sânge regal, care se vor 
impune în politică prin calităţi „virile”; vor dirija acţiunile de 
alianţe, vor provoca războaie şi, în unele cazuri, toată 
conducerea va fi în mâna lor. Dintre femeile elenistice energice 
pot fi amintite, Apameea, soţia lui Seleucos | (312-280), regele 
elenistic din Babilon, apoi Stratonice, pe care acesta, la 
bătrâneţe fiind, a cedat-o ca soţie fiului său Antiochus |; Euridice 


şi Berenice, soțiile lui Ptolemeu | Soter si Arsinoe a ll-a 
Filadelfica. 

Ptolemeu | Soter (323-283) a avut mai multe soţii şi 
concubine. Mai toate i-au dăruit numeroşi copii, care trăiau cu 
toţii la curtea din Alexandria. Se înţelege uşor câte lupte şi 
intrigi puteau să existe în palatul locuit de atâtea soţii, 
concubine si moştenitori, în ceea ce priveşte problema 
succesiunii la tron. Din căsătoria sa cu Euridice, o uniune cu 
caracter politic, pentru a obţine alianţa lui Antipater, 
guvernatorul Macedoniei şi al Greciei, s-au născut mai mulţi 
copii, între care şi Ptolemeu Keraunos („Fulgerul”). Usuraticul 
rege se îndrăgosteşte însă de Berenice, damă de onoare a 
reginei, o femeie mult mai frumoasă, mai prevenitoare şi mai 
cultivată decât stăpâna sa (317 î.e.n.). Favorita deveni în scurt 
timp metresa oficială a regelui şi-i dărui doi copii: Arsinoe a Il-a, 
născută în 316 şi Ptolemeu al II-lea Filadelful, născut în 308, 
principi destinati a juca un însemnat rol pe timpul furtunoasei 
epoci elenistice. Treptat, Berenice capătă o mare influenţă 
asupra lui Ptolemeu l; Euridice fu înlăturată şi metresa se 
încoronă regină. Noua poziţie îi înlesni să obţină de la rege 
designarea lui Ptolemeu al Il-lea, fiul lor, ca moştenitor al 
tronului şi înlăturarea de la domnie a lui Ptolemeu Keraunos, fiul 
cel mai mare al regelui, născut din căsătoria cu Euridice. 
Deoarece noul aranjament dinastic a provocat protestul 
atenianului Demetrios din Phaleron, principalul consilier al lui 
Ptolemeu |, Berenice i-a cerut regelui ca recunoaşterea 
mostenitorului, Ptolemeu al Il-lea, să se facă în faţa şefilor 
armatei. Ca o nouă măsură de siguranţă, în viaţă fiind, Ptolomeu 
| l-a asociat la domnie pe fiul Berenicei (285). 

Jignita şi îndurerată, Euridice îşi adunase copiii şi părăsise 
Egiptul în anul 287. Fiul său, Ptolemeu Keraunos, găsi azil la 
curtea regelui Lysimah al Traciei (mai apoi şi al Macedoniei), 
unde sora sa, Lisandra, era căsătorită cu Agathocles, 
mostenitorul tronului. Lysimah îşi mărise treptat posesiunile sale 
europene, ajungând stăpân până pe coasta vestică a Pontului 
Euxin, iar dincolo de strâmtori, până în inima Asiei Mici. La 
vârsta de 80 de ani se bucura încă de o remarcabilă vigoare 
fizică, arătându-se un om aspru, suspicios, tiranic fata de supuşii 
săi şi lacom de bani. Certurile „domestice” de la curtea sa se 
ţineau lant; neînțelegerile vor fi complicate si de Arsinoe a l-a, 


atunci când aceasta îi va fi devenit cea de-a treia soţie. 
Căsătoriile dinastice se făceau şi se desfăceau uşor în acea 
vreme şi, dacă ele urmăreau şi scopuri politice, de alianţe şi 
prietenii, ele inmulteau totodată numărul principilor de la curte. 

La curtea lui Lysimah se mai găsea deci, în calitate de soţie a 
acestui rege, si Arsinoe a ll-a, sora vitregă a lui Keraunos 
(născută din uniunea cu Berenice), care, ca regină, deţinea o 
poziţie foarte puternică. Ca la toate curţile elenistice, şi în Tracia 
se agitau multe duşmănii de care tânăra regină nu era străină. 
Arsinoe a Il-a primise din copilărie o frumoasă educaţie şi 
cultură, în mediul filosofilor, poeţilor şi invatatilor de la Museion. 
De aşa ceva nu mai putea fi vorba în Tracia semibarbară. Acolo 
trebui sa se deprindă cu aviditatea, intriga, ambiția, crima, lipsa 
de scrupule, dorinţa de a conduce şi de a ordona, arme absolut 
necesare pentru cel ce dorea să se impună. 

Din vremea copilăriei principesei Arsinoe, posedăm un singur 
document, de natură epigrafică, în limba greacă, descoperit la 
Halicarnas. Textul lui are următorul conţinut: „Bunului noroc al 
lui Ptolemeu, mântuitor şi zeu, lui Serapis si Isidei, Arsinoe a 
ridicat acest sanctuar, pe când Chairemon era intendent al 
templelor”. Documentul a fost datat între anii 308-306, când 
fetiţa dedicantă avea doar opt-zece ani. O atare importantă 
acţiune de caracter religios şi public, din partea unei minore, se 
explică prin influenţa cea mare a mamei sale Berenice la curtea 
lagidă şi în inima lui Ptolemeu | Soter. 

Însăşi căsătoria sa, la vârsta de 16 ani (300-299 î.e.n.), cu un 
rege ce ajunsese la şase decenii de viaţă, s-a făcut tot cu un ţel 
politic. În anul 301 î.e.n., alianţa dintre Ptolemeu | Soter, 
Seleucos I, Cassandros (regele Macedoniei) şi Lysimah reuşise 
să-l lichideze pe puternicul diadoh al Asiei, Antigon Monoftalmul, 
în bătălia de la Ipsos, iar teritoriile învinsului reveniseră în mare 
parte regelui din Tracia. Rămânea însă periculos, pentru Egipt şi 
Tracia, Demetrios Poliorcetul, fiul Monoftalmului, stăpân în 
insula Cipru şi pe drumurile maritime ale Egeii. Atare situaţie l-a 
determinat pe Ptolomeu | să caute alianţa lui Lysimah, pe care o 
întări prin căsătoria principesei Arsinoe a Il-a cu bătrânul rege al 
Traciei. Şi astfel, o dublă legătură de familie unea Egiptul cu 
Tracia, soţia (Arsinoe a Il-a) şi nora (Lisandra) lui Lysimah fiind 
surori vitrege. 

Căsătoria tinerei Arsinoe a ll-a cu bătrânul Lysimah a fost 


chibzuită, din punct de vedere politic, de regele Egiptului. 
Ptolemeu | Soter mai avea destule fiice, mai vârstnice şi mai 
frumoase decât Arsinoe, pe care le-ar fi putut oferi lui Lysimah. 
Dar niciuna nu se bucura de calităţile intelectuale şi de 
precocitate în treburile politice ca Arsinoe a l-a. Asa stând 
lucrurile, ea era pentru tată, un foarte potrivit instrument de 
acţiune diplomatică la curtea din Tracia. Din puţinele informaţii 
istorice rămase se constată că, o dată cu căsătoria tinerei 
principese, ritmul politicii din regatul tracic capătă o altă 
vigoare, de care Arsinoe a ll-a nu putea fi străină. 

Din căsătoria anterioară cu Nikaia, prima sa soţie, diadohul din 
Tracia avea deja mai mulţi copii, la care se vor adăuga 
Ptolemeu, Lysimah şi Filip, născuţi de Arsinoe. Situaţia se 
asemăna cu aceea din Alexandria, cu lupta ce se dăduse acolo, 
între fiii reginelor Euridice şi Berenice. Amastris, cea de-a doua 
soţie (rămasă sterilă) a lui Lysimah, fusese repudiată în ajunul 
căsătoriei cu Arsinoe a Il-a, se pare chiar asasinată în anul 289, 
de către fiii regelui din prima sa căsătorie. Oraşele Heracleea 
pontică, Tios şi Amastris, care aparținuseră celei alungate, 
trecură imediat în stăpânirea reginei Arsinoe şi ea introduse 
acolo o guvernare severă. Menon, un istoric din Heracleea, 
sublinia ingerinţa crescândă a reginei în politica soţului său, 
impusă cu ambiţie şi voinţă de fier, cum a fost cazul acapararii 
de către ea a acestor oraşe pontice. De îndată ce a devenit 
mama, Arsinoe a l-a a luptat să îndepărteze de la domnie pe fiii 
rivalei sale, Nikaia. 

Tot ea l-a determinat pe rege să iniţieze o politică de influenţă 
activă în insulele din Marea Egee. La Delos, un favorit al casei 
regale, spartanul Demaratos, fusese onorat cu o inscripţie, în 
care se arăta interesul şi bunăvoința lui Lysimah şi a soţiei sale 
Arsinoe faţă de sanctuarul lui Apollo din această insulă. 
Mentionarea reginei în inscripţia dedicatorie deliană, dovedeşte 
că ea nu era străină de proiectele politice ale soţului în Marea 
Egee. Arsinoe a ll-a va păstra până la moarte o atitudine 
favorabilă faţă de acest important centru religios panelenic. 

Un alt document care arată ingerinţa politicii lui Lysimah în 
insulele egeene, acţiune stimulată tot de Arsinoe a ll-a, s-a aflat 
în insula Samothrake. Pe blocurile de marmură ale templului 
rotund din această insulă, templu denumit în onoarea ei 
„Arsinoeion”, o inscripţie dedicatorie gravată pentru „Marii Zei” 


din insulă menţionează numele lui Lysimah şi al reginei Arsinoe 
a Il-a, în calitate de ctitori (anii 288-281). După tragica ucidere a 
fiilor săi de către Ptolemeu Keraunos şi alungarea reginei din 
Cassandria, Arsinoe a Il-a găsi refugiu în Samothrake, de unde 
va porni apoi spre ţara sa natală, pe care nu avea s-o mai 
părăsească. 

Influenţa însemnată pe care o exercitase asupra soţului său 
rezultă şi din faptul că unele oraşe supuse sau aliate lui Lysimah 
au căpătat numele reginei, ca o deosebită cinstire pentru ea. 

Străvechiul Ephes ionian din Asia Mică, cu prilejul reconstruirii 
lui de către Lysimah pe un teren salubru, îşi atribui cu această 
ocazie numele de Arsinoe sau Arsinoeia si bătu apoi monede de 
argint sau de aramă, cu chipul şi numele reginei, însoţite de 
cerb, arc şi tolba cu săgeți, vechile embleme ale cetăţii (288 
î.e.n.). Acest oraş-port nu era însă în bune relaţii cu „patroana” 
sa. Se spune că în 281, când Lysimah căzu pe câmpul de 
bătălie, Arsinoe căută adăpost la Ephes. De acolo trebui să fugă 
de teama unei răscoale a populaţiei, în momentul cand Ostile lui 
Seleucos se apropiau de Marea Egee. 

Un alt oraş cu numele Arsinoe ne este cunoscut în Etolia 
(Grecia), fundat concomitent alături de un altul, numit 
Lysimachia. În afară de atenţia pe care regele o purta constant 
tinerei sale soţii, deducem din aceste fundări de oraşe şi politica 
de expansiune a regatului Traciei şi al Macedoniei în Grecia, 
acţiune sprijinită de aceeaşi regină. 

Arsinoe avu din căsătoria cu Lysimah un prim fiu, denumit 
Ptolemeu. Din primul moment, grijulia mamă s-a gândit să 
înlăture pe mostenitorul recunoscut al tronului, pe Agathocles, 
în favoarea acestui fiu al său. Având asemenea ambitioase 
proiecte, ea a căutat din timp să-şi popularizeze odrasla, aşa 
cum rezultă dintr-o inscripţie descoperită la Teba (Grecia). 
Adolescentul Ptolemeu - se spune în textul documentului - a 
înălţat mamei sale, Arsinoe, soţia regelui Lysimah, o statuie. 

Agathocles, fiul cel mare al lui Lysimah, născut de prima sa 
soţie, Nikaia, se umpluse de glorie şi fusese desemnat 
moştenitor legitim al tronului. Deci nu era uşor a îndepărta pe 
acesta de la putere. Arsinoe, care în ultimii ani de viaţă ai 
soţului ocupa o poziţie puternică la curtea din Tracia, îşi dădea 
seama că apropiatul sfârşit al bătrânului rege va aduce 
dizgratierea ei şi a fiilor săi, de către un nou stăpân. Acesta fu 


mobilul uciderii lui Agathocles. 

În legătură cu odioasa omorâre a moştenitorului tronului ne-au 
rămas din antichitate şase expuneri istorice, în unele părţi 
contradictorii, dar toate de acord în ceea ce priveşte 
responsabilitatea, mai mică sau mai mare, pe care a avut-o 
Arsinoe, hotărâtă să asigure prin crimă succesiunea la tron fiilor 
săi. Ea a încercat, mai întâi, să-l suprime pe Agathocles prin 
otravă, dar, nereuşind, a recurs la alte mijloace. Agathocles fu 
aruncat în mijlocul unor intrigi pregătite de regină, acuzat între 
altele că ar fi încercat să o siluiască. După alţi autori antici, 
Arsinoe ar fi încercat ea să-l seducă pe moştenitor. Nu-i fu greu 
intrigantei lagide să atate mânia tatălui asupra valorosului fiu, 
victorios în atâtea războaie. Acţiunea de denigrare avea loc în 
anii când bătrânul se lăsase cu totul condus de tânăra regină. 
Din ordinul lui Lysimah, Agathocles a fost aruncat în închisoare 
şi, nu mult după aceasta, executat (284 î.e.n.). Se ştie că 
monstruoasa ucidere a moştenitorului tronului s-a îndeplinit de 
către violentul Ptolemeu Keraunos, aliat cu Arsinoe, 
inspiratoarea crimei. După omorârea lui Agathocles, Lisandra, 
soţia sa, a fugit în Siria, la curtea diadohului Seleucos, urmată 
acolo de către Philetairos, paznicul tezaurului lui Lysimah, 
păstrat în cetatuia Pergamului din Asia Mică. Şi acesta îşi 
părăsea postul, tot din cauza persecuțiilor reginei Arsinoe, 
pentru motive rămase necunoscute nouă. Mai înainte de a trece 
în imperiul seleucid, Philetairos încercase să provoace şi o 
răscoală în Pergam. 

Poate tot din cauza ei au mai fugit la curtea seleucidă din 
Babilon fraţii săi vitregi, Ptolemeu Keraunos şi Meleagru, cei 
care o sprijiniseră la organizarea asasinării lui Agathocles. În 
acelaşi timp, partizanii lui Agathocles începură să se agite, ceea 
ce a determinat pe Lysimah să ordone alte execuţii. Rasculatii, 
aliaţi cu refugiații din Siria, apelară la sprijinul regelui Seleucos. 
Astfel s-a ajuns la războiul dintre cei doi diadohi, conflict 
provocat de către imprudenta Arsinoe. Cum Seleucos avea de 
rezolvat vechi litigii de frontieră cu vecinul său, îndemnurile 
refugiaților îi oferiră prilejul să deschidă războiul cu Lysimah. 
Dorea în acelaşi timp ca, după victorie, să revadă Macedonia, de 
unde plecase cu 55 de ani mai înainte, în expediţia lui 
Alexandru. 

Timp de 20 de ani, cât a fost soţia lui Lysimah, Arsinoe a 


desfăşurat o acţiune negativă în regatul acestuia, prin ambiția 
sa fără margini şi aviditatea pentru putere. Plutarh credea că o 
voinţă de fier ca a Arsinoei nu se putuse întâlni decât la 
Penelope, răbdătoarea soţie a lui Ulise. In cele două decenii, nu 
a urmărit altceva decât să-şi consolideze influenţa asupra 
bătrânului soţ şi să pregătească venirea la tron a fiului său, 
Ptolemeu. Deşi a fost o femeie inteligentă şi plină de iniţiative 
îndrăzneţe, activitatea pe care a desfăşurat-o, la curtea primului 
său soţ, nu a găsit aprobarea autorilor antici, şi nici a celor 
moderni. 

La sfârşitului primăverii anului 381 î.e.n., bătrânul Seleucos îşi 
porni Oştile împotriva lui Lysimah, într-un moment când, în jurul 
regelui din Tracia şi Macedonia, dezertările la duşman lăsau din 
ce în ce mai mult gol. În bătălia angajată la Cyrus (Curupedion), 
octogenarul Lysimah căzu pe câmpul de luptă, şi armatele lui se 
înscriseră sub steagurile învingătorului. Când vestea dezastrului 
ajunse la Ephes, unde se găsea Arsinoe a l-a, populaţia se 
răsculă împotriva reginei. Deghizată într-un costum de 
împrumut, împreună cu cei trei copii ai săi, cu destulă greutate, 
regina reuşi să fie transportată pe o corabie la Cassandreia, în 
Macedonia. Astepta acolo o rază de speranţă pentru a-l 
înscăuna, pe tronul vacant al Macedoniei, pe fiul său, Ptolemeu. 
Dar evenimentele luară alt curs decât cel scontat de fugara 
văduvă. 

Moartea lui Lysimah încheia prima etapă din viaţa reginei 
Arsinoe a ll-a, acum femeie matură, ajunsă la vârsta de 
aproximativ 35 de ani. Fuga la Cassandreia nu însemna că ea 
căuta să între în umbră şi să renunţe la putere, ca o rătăcitoare 
descurajată şi fugărită de duşmanii săi. 

Seleucos, ultimul dintre diadohi, rămas în viaţă, după victoria 
de la Curupedion, se îndrepta cu marea sa armată spre Europa. 
Dorea să unească Macedonia cu întinsul său imperiu asiatic şi 
să-şi revadă locurile copilăriei. La cartierul său se găsea şi 
crudul Ptolemeu Keraunos, cel ce asasinase pe Agathocles. 
Seleucos îi promisese repararea unei vechi nedreptăţi, adică 
sprijin ca să ocupe tronul Egiptului, deţinut la acea dată de 
fratele său vitreg, Ptolemeu al II-lea Filadelful. Sângerosul asasin 
se răzgândi în privinţa Egiptului şi găsi că-i mai potrivit să 
ajungă rege al Macedoniei, tot cu ajutorul pumnalului. De îndată 
ce Seleucos trecu Hellespontul, în oraşul Lysimachia de pe 


actuala peninsulă Gallipoli, Ptolemeu Keraunos îl asasină pe 
ultimul diadoh. In februarie 280 î.e.n., lângă corpul cald încă al 
lui Seleucos, armata îl proclamă pe ucigaş rege al Macedoniei. 

Deşi aclamat ca rege de câtre oştire, Ptolemeu Keraunos avea 
în Macedonia numeroşi contracandidati la tron şi duşmani. Işi 
dădu seama că numai o căsătorie cu regina văduvă şi sora 
vitregă a sa, care se găsea în mijlocul acestei opoziții, îi putea 
consolida tronul. Tratativele pentru realizarea acestei căsătorii 
politice se desfăşurau cu destule greutăţi, deoarece Arsinoe a ll- 
a îi purta multă ură lui Keraunos pentru fuga sa în lagărul lui 
Seleucos, unde aţâţase războiul împotriva lui Lysimah. Dar 
interesele celor doi convergeau spre aceleaşi țeluri: unul 
obținea întărirea domniei, cealaltă - ambițioasă şi pătimaşă - 
dorea să redevină regina autoritară de odinioară. Arsinoe a Il-a 
acceptă mariajul numai atunci când fratele său vitreg îi promise 
că va adopta pe fiii ei din căsătoria cu Lysimah. 

Noua căsătorie a Arsinoei s-a desfăşurat cu mare fast şi 
pompă. In fata armatei, gătită ca pentru paradă, Keraunos puse 
pe capul surorii sale vitrege diadema regală, o proclamă regină 
şi soţie, ceea ce însemna părtaşă egală la domnie. Dar această 
uniune incestuoasă se sfârşi repede şi avu consecinţe cu totul 
nefaste. 

Ptolemeu, fiul cel mai mare al Arsinoei, îl sfida pe tatăl său 
vitreg şi, în dorinţa de a relua el tronul, se refugie la Monunios, 
regele ilirilor. Acolo încercă să obţină sprijin ca să-l alunge cu 
armele din Macedonia pe criminalul Keraunos. Atunci Keraunos 
îşi luă unele măsuri de siguranţă. Plecă la Cassandreia, unde se 
găsea regina, apărată de propriile ei trupe. Prin viclenie puse 
mâna pe cei doi fii care se mai găseau lângă mama lor, Arsinoe 
- Lysimah de 16 ani şi Filip de 13 ani. Nefericitii principi au fost 
ucişi fără milă de către fiorosul Keraunos. Prin spioni şi bani, 
Keraunos asasină şi pe fratele lor mai mare, transfug la iliri. 

Pentru a doua oară, Arsinoe fugi deghizată, întovărăşită numai 
de două sclave. Debarcă în insula Samothrake şi se puse sub 
protecţia „Marilor Zei”, pentru care începuse construcţia 
monumentalului templu rotund, Arsinoeionul, încă din timpul 
vieţii primului său soţ. Cu această fugă se încheia cea de-a doua 
căsătorie şi etapă din viata ei, mai dezastruoasă decât prima. In 
afară de coroană şi de posesiunile din Macedonia, îşi pierduse şi 
pe cei trei copii. In Macedonia nu mai avea pentru cine să lupte 


ca să-şi păstreze diadema de regină. Insula Samothrake se 
găsea prea aproape de Macedonia, stăpânită acum de un 
despot sângeros. De teamă, se hotări să revină - după o 
absenţă de 20 ani - în ţara natală, unde domnea fratele său 
bun, Ptolemeu al II-lea Filadelful. În Valea Nilului s-a deschis a 
treia perioadă a vieţii şi activităţii sale, de astă dată mult mai 
constructivă, deşi ca timp, ea nu a depăşit nouă ani (279-270 
î.e.n.) Reîntoarcerea la Alexandria, după o amară experienţă în 
Tracia şi Macedonia, nu însemna pentru această femeie 
neastâmpărată căutarea unei vieţi liniştite. Pierduse de două ori 
coroana; fusese în două rânduri la un pas de moarte; asistase la 
tragicul sfârşit al celor trei fii ai săi, dar orgoliul său şi dorinţa de 
a domni nu secase totuşi, după atâtea nenorociri. Egiptul îi 
oferea deocamdată slabe speranţe către o nouă ascensiune 
spre puterea supremă. Acolo îşi consolidase domnia fratele său, 
Ptolemeu al II-lea Filadelful, regent încă din anul 285, căsătorit 
cu Arsinoe | (ieşită din uniunea lui Lysimah cu Nikaia); Arsinoe | 
se dovedise femeie fecundă şi îi adusese pe lume trei copii 
sănătoşi. Ptolemeu (mai târziu numit al Ill-lea Everghetul), 
Lysimah si Berenice. Familia regală convietuia în deplină 
armonie, numai că Arsinoe a ll-a se pricepea acum de minune 
să teasa intrigi pentru a o destrăma. 

Din versurile lui Teocrit, pe atunci poet al curţii din Alexandria, 
deducem că venetica, într-o bună zi, îi atrase atenţia fratelui său 
că regina Arsinoe |, aliată cu Hrisippos, medicul curţii şi cu un 
intrigant, Amintas, pregătiseră un complot împotriva tronului. 
Intriga a fost atât de bine aranjată, încât regele o crezu, ucise 
imediat pe cei doi presupuşi complici, iar regina Arsinoe | luă 
drumul exilului, la Coptos în Thebaida. Apoi cei doi fraţi plecară 
să se odihnească, undeva în Egipt. Nu mult după aceasta, 
Arsinoe a ll-a, acum în vârstă de 40 de ani, se căsători cu fratele 
său consanguin, cu opt ani mai mic decât ea (277 î.e.n.). Pentru 
a treia oară, fiica lui Ptolemeu | Soter îmbrăca mantia regală. 

Dar o asemenea căsătorie, între doi fraţi născuţi din aceiaşi 
părinţi, produse mare nedumerire între greci şi macedoneni, ea 
nefiind obişnuită în Europa, ci doar în casa faraonilor. Greco- 
macedonenii admiteau căsătoria numai între fraţii vitregi, dar 
pentru cei consanguini, o astfel de uniune apărea ca o formă 
incestuoasă şi barbară. Atare căsătorii se practicaseră cândva, 
numai la curţile persane şi faraonice. 


Încă din antichitate, istoricii s-au străduit să lămurească 
mobilul acestei căsătorii. Dată fiind marea diferenţă de vârstă 
între cei doi şi faptul că Filadelful avea şi el numeroase 
concubine, putem exclude ipoteza unei legături sentimentale 
puternice ce i-ar fi unit. Ceea ce i-a apropiat în primul rând au 
fost interesele personale reciproce şi diversitatea de caractere. 
Aceea care a pus la cale căsătoria nu putea fi decât Arsinoe a ll- 
a, lipsită de scrupule şi fără un suflet curat. Beneficiarul uniunii 
apare tot ea, o femeie dotată cu o mare putere de convingere, 
impusă unui frate lipsit de voinţă şi bolnăvicios. Acela îşi 
repudiase cu atâta uşurinţă prima soţie, de îndată ce sora îi 
şoptise la ureche câteva calomnii! Ptolemeu se bucura şi de 
faptul că o soţie energică ca Arsinoe a ll-a îl va scuti de sarcina 
multor treburi de stat, lăsându-i timp liber pentru ocupațiile sale 
predilecte, intelectuale şi artistice. Era ceea ce dorea şi Arsinoe 
a Il-a, femeie vârstnică de la care fratele nu mai spera să aibă o 
nouă serie de copii. Regina-soră adoptă deci pe copiii fratelui 
din prima căsătorie cu fosta sa rivală şi se arătă fata de ei ca o 
mamă destul de grijulie. 

Se găseau printre greco-macedonenii stabiliţi în Egipt destui 
nemulţumiţi de această căsătorie incestuoasă; uniunea lor a fost 
criticată ca ceva monstruos şi de către unii poeţi ai timpului. 
Coloniştii veniţi din Europa civilizată înțelegeau să păstreze pe 
pământul egiptean obiceiurile strămoşeşti de acasă, respectul 
faţă de zei şi familie. Pentru a preîntâmpina această opoziţie, s- 
a apelat tot la poeţii de curte, universal recunoscuţi pentru 
talentul lor. Teocrit (XVII, 128-134) a scris imediat un imn cu 
titlul E/ogiul lui Ptolemeu, în care se proslăvea căsătoria celor 
doi fraţi, comparati (deci şi motivat!) cu perechea consanguină 
Zeus-Hera... „El şi puternica sa soţie: căci nu există o femeie 
mai bună pe pământ ca Arsinoe, iubind un om care-i totodată şi 
frate şi soţ. Odinioară şi zeii şi-au sărbătorit la fel sfintele lor 
căsătorii; un singur pat avea Zeus şi Hera” etc. 

Pe aceeaşi linie a elogiilor a mers şi Callimah, alt mare poet al 
curţii lagide şi bibliotecar-şef la Museion. Din panegiricul său 
versificat nu ni s-a păstrat însă decât primul vers: „Străinule, 
vreau să-ţi cânt căsătoria Arsinoei”. 

Pe de altă parte, satira alexandrină îndrăzni să atace căsătoria 
fraterna insolită. Poetul Sotades comise imprudenta de a lansa 
câteva epigrame caustice, adresate mai ales Arsinoei, autorul 


„diplomatic” a uniunii care ofensa morala greacă şi 
macedoneană. Dar „femeia celor trei bărbaţi” şi „amanta 
fratelui său”, cum o ironiza poetul, devenise stăpâna unei ţări 
bogate şi strânsese puternic în mâinile sale frânele guvernării. 
Mândria ei nu putea fi jignită de flecărerile poetice şi Sotades 
plăti cu viaţa grava sa necugetare. 

Femeia cu voinţa de fier stătea pe tron alături de un rege- 
frate, om cu o fire pasivă şi visătoare. Acum, Arsinoe a l-a îşi 
putea realiza pe deplin aspiraţiile politice, neîmplinite la curtea 
traco-macedoneană. Timp de opt ani, până la moartea sa 
prematură, ea va fi rege şi regină în politica internă şi externă. 
Rolul conducător al reginei în treburile Egiptului va fi recunoscut 
şi după moartea sa. Un decret al lui Ptolemeu al II-lea Filadelful, 
dat în favoarea recunoaşterii libertăţilor grecilor, după trecerea 
Arsinoei în lumea zeilor, menţionează că a fost emis în 
conformitate cu politica de odinioară a Lagizilor şi cu aceea a 
defunctei sale surori. 

Aprecierile istoricilor moderni asupra personalităţii lui 
Ptolemeu al II-lea Filadelful sunt diferite. Unii îi atribuie diferite 
calităţi politice şi intelectuale; alţii îl acuză de un dezinteres 
total faţă de treburile statului egiptean. Cu toţii sunt însă de 
acord că în anii cand Arsinoe a Il-a a fost regină a Egiptului, 
voinţa, personalitatea si capacitatea de conducător ale 
Filadelfului au rămas cu totul în umbră. Regina-soră s-a 
amestecat mai ales în politica internă a statului, de unde a 
alungat pe toţi cei ce-i stăteau în cale. Demetrios din Phaler, 
vechi „consilier regal”, a fost înlăturat de la curtea din 
Alexandria, considerat acolo ca un „cenzor” al regelui. Argeus şi 
Magas, doi fraţi vitregi ai lui Ptolemeu al Il-lea Filadelful, 
nemulţumiţi de funesta faimă ce o purtase peste tot regina 
Arsinoe, puseseră la cale chiar o revoltă împotriva ei, dar plătiră 
cu viata fapta lor îndrăzneață. 

Un rol de seamă l-a avut regina şi în războiul cu Siria, purtat 
pentru stăpânirea regiunii denumită Coele-Siria, mărul discordiei 
cu imperiul seleucid în ceea ce priveşte controlul unei 
importante ferestre asiatice spre Marea Mediterană. O inscripţie 
descoperită la Pithom ne spune că în anul 274/3 î.e.n., împreună 
cu fratele său, Arsinoe a Il-a venise în această localitate siriană, 
„ca să apere regatul de atacul ţărilor duşmane”. Războiul fusese 
provocat de ea în dorinţa consolidării teritoriale a Egiptului. 


Armata egipteană obtinu o victorie completă împotriva lui 
Antiochus |, regele seleucid al Siriei, astfel că, în anul 270/69, 
stăpânirea lagidă, graţie energiei Arsinoei, se putea considera 
deplin stabilită în Coele-Siria. Succesul militar găsi ecou şi în 
Idilele lui Teocrit, care-şi lăuda patronul pentru stăpânirea unor 
părţi însemnate din Fenicia, Arabia, Siria şi Libia; apoi arată că 
navele lui brăzdează mările; pământul şi fluviile îi sunt supuse. 
Dacă n-ar fi intervenit în acest război energia reginei, asemenea 
elogii poetice ar fi sunat numai ca nişte simple adulări. Rolul 
reginei în conflict rezultă apoi din onorurile ce i s-au acordat, din 
numele unor oraşe denumite Arsinoe şi din venerarea sa 
religioasă. 

Între elogiile epigrafice ce i s-au adus, un loc de seamă, ca 
documente istorice, îl deţin două inscripţii gravate în onoarea 
perechii regale de către navarcul Callicrates, cel ce condusese 
operaţiile navale împotriva lui Antiochus |. Textele lor fuseseră 
scrise pe bazele a două statui ale regilor, aşezate pe frumoase 
coloane de marmură. 

Din iniţiativa reginei, în anul 273 î.e.n. Fusese trimisă la Roma 
o ambasadă a cărei vizită avu drept răspuns sosirea la 
Alexandria a unei solii de senatori romani. Cele două mari puteri 
din Mediterana legau alianţe politice şi economice în ajunul 
conflictelor, atât de bogate în consecinţe, ale Romei cu 
Cartagina. Arsinoe a ll-a poate fi considerată ca promotor al 
relaţiilor politice romano-egiptene. 

Mare importanţă se atribuie acestei femei, dăruită cu un 
nesecat spirit de iniţiativă, şi în ceea ce priveşte progresul 
realizat de viaţa intelectuală la Alexandria. Acolo se fundase în 
anul 308 î.e.n., la propunerea filosofului Demetrios din Phaleron, 
celebrul Museion, ca centru al culturii elenistice. Meritul cel 
mare pe care l-a avut regina a constat în faptul că a făcut din 
Muzeu o adevărată grădină a muzelor. Ajutată şi de soţul său, 
Arsinoe a atras la Alexandria cele mai proeminente figuri 
intelectuale ale lumii greceşti. Avântul economic şi cultural al 
capitalei reiese şi din însemnarea orgolioasă transmisă nouă de 
un papyrus egiptean contemporan: „Celelalte oraşe ale lumii nu 
sunt decât simple sate în comparaţie cu Alexandria, care este 
capitala acestei regiuni a lumii”. Se dădu mare atenţie bibliotecii 
Muzeului, pusă sub conducerea savantului multilateral 
Callimach, autorul unui catalog al ei. Posteritatea va putea găsi 


acolo preţioase opere clasice produse de spiritul elenic. Poeţii, 
filosofii şi toţi savanții primeau la Museion întreţinere gratuita si 
infinite înlesniri în munca intelectuală, oferite de perechea 
regală cu multă generozitate. Se vorbeşte chiar de o „cultură 
feminină” rafinată, introdusă de Arsinoe a l-a la curtea lagida. 
În contrast cu vechile obiceiuri elenice, femeile capătă acum 
libertatea şi deprinderea de a se dedica tuturor muzelor. 

În frunte cu Teocrit, la curte trăiau mulţi poeţi, autori a 
numeroase poeme apologetice, adesea de caracter servil, prin 
care erau laudati exagerat cei doi amfitrioni regali. Lingusirea 
poetică prezenta adesea aspecte comice, atunci când Arsinoe a 
Il-a era comparată cu zeițele olimpice: Hera, Afrodita, Elena, Jo, 
Isis etc. Egipteana Isis fusese şi ea promovată în soborul zeilor 
olimpici, unde figura, după concepţia acestor poeţi, ca o replică 
a reginei Arsinoe a Il-a. Un sculptor mediocru avu inspiraţia 
fericită, pentru el, să o reprezinte pe regină aşezată pe spinarea 
unui strut, ceea ce îi aduse multi bani şi laude. 

Din dorinţa reginei, Ptolemeu al II-lea Filadelful a introdus la 
Alexandria fastuoasele sărbători ale „zeilor Mantuitori” (Theoi 
Soteres) create în onoarea părinţilor lor, Ptolemeu | Soter şi 
Berenice |. Din patru în patru ani, ele se desfăşurau după un 
program şi cu o pompă pe care le fixa însăşi regina. Se 
proslăveau, cu această ocazie, cele nouă Muze, se desfăşurau 
întreceri atletice, iar învingătorii obțineau aceleaşi premii, 
(cununi, vase cu untdelemn sfânt etc.) ca la străvechile jocuri 
olimpice. Figura în programul lor şi un cortegiu de caracter 
dionisiac, mult apreciat de mulţimea dornică de spectacole 
amuzante. 

Încă din timpul când cei doi fraţi domneau împreună, sotul- 
rege o onoră pe colaboratoarea sa cu titlul de Philadelphos, 
adică „lubitoare de Frate”. O inscripţie redactată cu hieroglife 
menţionează o călătorie a perechii regale pe Nil în sus, când se 
spunea că regele a fost însoţit de ,,... principesa coroanei, 
generoasa, foarte plăcuta şi nobila regină, stăpâna a două 
regate, Arsinoe, sora regelui, regina lui Ptolemeu, sfânta ce 
poartă coroana alba, Filadelfica”. In multe alte inscripţii 
omagiale, ea se împăunează cu epitete ca: plina de graţie, 
fermecătoarea, dornica de a fi iubită, preafrumoasa etc. 

— După cum se vede, date toate în formă superlativă. 

Într-un anumit fel, Arsinoe era o coregentă, recunoscută în 


acest post de către sot, de aceea ea folosea două peceti, ca şi 
regele. 

În domeniul religios, Arsinoe a Il-a a mai avut şi alte initiative. 
Se reanimara cu mare fast religios sărbătorile dedicate 
frumosului Adonis, act ce nu a scăpat nici de astă dată, unui 
atent poet de curte, Teocrit. Dintr-o poemă a sa, scrisă ca un 
obişnuit omagiu pentru regină, aflăm că Afrodita, zeiţa 
frumuseţii, rugată de Arsinoe, primise între zeite pe mama sa 
Berenice. Teocrit cântă în acelaşi poem şi pe Arsinoe a Il-a, 
despre care ne arată ,,... ca Helena, fiica lui Zeus, care s-a 
maritat de trei ori, a fost cea mai frumoasa femeie din lume”. 

Arsinoe nu a uitat nici pe zeii Egiptului faraonic, pentru care a 
reparat si construit noi temple. La Samothrake, unde regina 
traise zilele restristei celui de-ai doilea refugiu, s-a marit si 
terminat Arsinoeionul, devenit cu timpul templul zeilor Cabiri- 
Dioscuri, protectori ai navigaţiei. Ptolemeu al Il-lea Filadelful a 
mai ridicat, alături de acesta, un al doilea sanctuar. 

Neobişnuitele onoruri acordate reginei Arsinoe a Il-a, mai ales 
după succesul din războiul sirian, nu mai fuseseră atribuite până 
atunci reginelor de la alte curţi elenistice. Explicaţia trebuie 
căutată în personalitatea excepţională a reginei şi în faptul că 
fusese zeificată în timpul vieţii. În toate unghiurile ţării Nilului i 
s-au ridicat statui, inscripţii şi sanctuare. Într-o inscripţie 
hieroglifică, descoperită pe unul dintre malurile Nilului, Arsinoe 
tronează alături de zeii egipteni şi de soţul său; Amon declară în 
inscripţie că va veghea asupra corpului fratelui său ca acesta să 
nu fie vătămat, ca în onoarea lui a creat o sărbătoare în Egipt, şi 
de atunci se poartă în procesiune insignele lui etc. Amon se 
adresează apoi şi reginei, spunându-i că o va transforma într-o 
fiinţă divină pe pământ, că-i va insufla viata cu respiraţia sa, ca 
regina să capete tinereţe eternă, în suflet şi corp. 

De altfel, stim sigur că în anul morţii reginei, Arsinoe a l-a şi 
Ptolemeu al II-lea erau divinizati sub numele de „Zeii Fraţi” şi 
că, in tot secolul Ill î.e.n., ei au constituit obiectul unui adevărat 
cult. 

Cu puţine zile înainte de a muri (9 iulie 270 î.e.n.) soţul i-a 
acordat Arsinoei titlul de „zeiţă care-şi iubeşte fratele” (Thea 
Philadelphos). l-a ridicat concomitent un templu slujit de o 
preoteasă si a declarat-o egală cu toţi zeii egipteni. In multe 
basoreliefuri sculptate pe pereţii templelor dedicate zeilor 


egipteni, figura divină a zeiţei Arsinoe, orânduită în cortegiul 
zeilor, are în faţă pe rege în costum de preot oferindu-i sacrificii. 
Din toate aceste omagii laice şi divine ce i se aduceau reginei în 
viaţă ne putem da seama ce loc important deţinea ea la curte şi 
în viaţa de stat. Chiar şi oamenii de jos se obişnuiseră s-o 
venereze. 

Pe o peninsulă din vecinătatea portului Alexandriei, un 
comandant de navă îi ridicase un sanctuar rotund, denumit 
Zephyrion, botezat după numele vântului ce mângâia domol 
ţărmul egiptean. Aceasta l-a determinat şi pe poetul Callimah 
ca, într-o poemă a sa, să-şi numească protectoarea „Afrodita 
Zephyrionului”. Multele onoruri religioase ce i s-au adus Arsinoei 
au contribuit la venerarea în viaţă şi a altor regine de mai târziu. 
Mai multe texte hieroglifice descoperite la Mendes, pe valea 
mijlocie a Nilului, amintesc fapte din viata lui Ptolemeu al II-lea 
şi a Arsinoei. Imediat după înscăunarea sa, regele făcuse un 
pelerinaj la „berbecul sfânt” de la Mendes, unde a fost 
binecuvântat de preoţi. Căsătorindu-se cu Arsinoe, îi acordă 
acesteia calitatea de preoteasă supremă a cultului „berbecului 
sfânt” din Mendes, ca, după moartea ei, amintirea să-i fie 
cinstită în toate templele, alături de al „berbecilor vii”. 

Aşa cum ne mărturiseşte o stelă funerară, descoperită în 
acelaşi orăşel Mendes, Egiptul suferi o mare pierdere: „în luna 
Pachos, în al XV-lea an de domnie al lui Ptolemeu, când zeiţa 
(Arsinoe) se inalta la ceruri şi acolo se uni cu membrele lui Ra”. 
Se pare că moartea reginei provocase o durere sinceră în 
întreaga ţară, aşa cum ar rezulta şi din versurile ocazionale 
lăsate de Callimah. Amintirea ei se va perpetua şi după moarte 
în producţiile poetice, în artă, în tradiţiile populare şi chiar în 
ceea ce priveşte orientarea vieţii politice externe, stimulată de 
ea. Ani de-a rândul, firea nehotărâtă şi gata de concesii a lui 
Ptolemeu se orientase după directivele politice fixate de 
defunctă. 

Perioada de după războiul sirian a fost epoca de aur pentru 
Arsinoe. În Alexandria, multe străzi au primit numele ei, iar zece 
oraşe căpătară numele de Arsinoe Philadelphia sau Theadelphia. 
Intre aceste cetăţi sunt de menţionat două din Siria. Damascul 
însuşi, străvechiul şi marele oraş sirian, căpătase denumirea 
Arsinoe. 

După moartea reginei, onorurile ce i s-au atribuit au fost mai 


numeroase decât cele primite în viaţă. Cultul „Zeilor Fraţi” 
(„Theoi Adelphoi”) se răspândi şi reintroduse ideea divinizării 
faraonului egiptean de odinioară. In acelaşi sanctuar se venerau 
statuile lui Ptolemeu al II-lea şi Arsinoe, o pereche pământeană 
asimilată acum cu zeii. Astfel, concepţia cea nouă, elenistică, 
trebuie să accepte şi ea teocratia pornită din practica zeificarii 
reginei Arsinoe a l-a. Cultul ei şi al lui Ptolemeu se ataşă apoi 
celui practicat pentru Alexandru Macedon, devenind astfel o 
religie de stat. Adorarea în viata a suveranilor, o iniţiativă 
originală a reginei Arsinoe, s-a răspândit din Egipt în toate 
statele elenistice şi a rămas în vigoare timp de aproape trei 
secole. 

Cultul reginei nu ocupa un loc periferic în panteonul greco- 
egiptean, ci se situa în centrul practicii religioase de stat. Un 
document ne spune ca în al douăzeci şi patrulea an al domniei 
sale, Ptolemeu al II-lea Filadelful dispunea ca vechiul impozit de 
caracter religios, denumit apomoira, să constituie în viitor 
venitul principal pentru templul zeiţei Arsinoe, adorată acolo ca 
divinitate principală. Până atunci, acest important impozit 
revenise statului şi consta dintr-o şesime din produsul viilor şi al 
grădinilor. Prin noua dispoziţie a regelui, impozitul trebuia folosit 
pentru nevoile festive ale cultului defunctei sale soţii şi soră, ca 
acesta să fie ţinut cu mare fast. La zece ani după moartea sa, 
zeiţa Arsinoe se incetatenise în toate nomele Egiptului, chiar si 
acolo unde era citadela unor vechi zei refractari, ca în Fayum. 
Coloniştii militari („cleruchii”) au asociat la Fayum cultul 
crocodilului zeu (Sobek-Suchos) cu acela al zeiţei Arsinoe şi i-au 
statornicit o sărbătoare comună, denumită Arsinoetes, după 
numele reginei. 

La Alexandria se înălţase construcţia unui măreț templu- 
mausoleu, pentru Ptolemeu şi Arsinoe, denumit Arsinoeion, 
clădire executată după planurile arhitectului Timocrate. Pliniu 
cel Bătrân ne informează că monumentala construcţie fusese 
decorată cu obeliscuri, statui de fier şi din roci eruptive cu 
frumoase jocuri de culori, aduse de pe țărmurile Mării Roşii. 
Temple ale celor doi regi comune cu cele ale zeilor egiptului se 
mai menţionează la Memphis, Sais, Pito, Teba etc. 

Numeroasele onoruri post mortem aduse zeiţei Arsinoe suscită 
şi azi, pentru cercetători, diferite probleme mult controversate, 
de caracter istorico-politic, economic, religios, numismatic, 


juridic, arheologic etc. 

Indată după moartea Arsinoei, au fost emise diferite tipuri de 
monede cu portretul ei şi cornul belşugului. Seriile emisiunilor 
au continuat cu octodrahme de aur, decadrahme şi tetradrahme 
de argint, pe care chipul ei apare sub aspect divin, asimilat cu al 
Afroditei. Din Egipt, emisiunea acestor piese se răspândi în 
Cipru, Palestina, Fenicia, lonia şi Cirenaica. Pentru prima dată o 
regină elenistică apărea pe monede, singură sau asociată cu 
soţul său. 

Continuând politica sa orgolioasă din vremea când era soţia lui 
Lysimah, regina a introdus şi în statul Lagizilor obiceiul cinstirii 
persoanei sale prin acordarea numelui său unor oraşe. Cu 
denumirea de Arsinoe, se cunosc trei oraşe pe coasta Mării 
Roşii; unul în oaza Fayum, iar alte şapte în Cirenaica, Cilicia, 
Lida, Cipru, Creta, Ceos şi Argolida, la care trebuie să le 
adăugăm şi pe cele deja menţionate în Siria. Cât priveşte 
statuile şi monumentele epigrafice ce i s-au ridicat, acestea sunt 
foarte numeroase. 

Reconstituirea înfăţişării fizice a reginei Arsinoe se realizează 
azi mai mult pe bază de efigii monetare, deoarece este greua o 
identifica în sculpturile în piatră sau în cele turnate în bronz. În 
multe cazuri, portretul său a fost idealizat printr-o înfrumusețare 
folosită şi de mama sa, Berenice. După unele sculpturi şi 
monede se pot reconstitui caracterele portretului său fizic: 
frunte joasă, ochii putin mariti, un frumos nas subţire şi prelung 
cu vârful grațios ridicat, o gură mică cu buze mici, dar 
proeminente, un oval al feţei puţin asimetric cu umerii obrajilor 
dezvoltați şi prelungiti spre bărbie. Capul său semet, putin adus 
spre spate, se rezema pe un gat alungit, de tip aristocratic. 

Impreună cu fratele său, Arsinoe apare şi pe camee. Pe marea 
gemă săpată în sardonix (115x113 mm), păstrată la Muzeul din 
Viena, suveranii au o înfăţişare idealizată. Deşi aceste producţii 
gliptice se remarcă prin iscusinta artistică şi tehnica de lucru, 
capetele de profil ale celor doi regi sunt prezentate într-o 
manieră cu totul idealizată, încât nu ne pot servi ca documente 
realiste de portretistică, ci numai ca modele de artă. 

Fiica lui Ptolemeu | Soter si a Berenicei a fost cea mai de 
seamă regină a epocii elenistice, femeie excepţională prin 
iscusinta sa politică şi prin impulsul dat culturii alexandrine. În 
cele trei etape ale vieţii sale (ca soţie a lui Lysimah, a lui 


Ptolemeu Keraunos şi a lui Ptolemeu al II-lea Filadelful), ea a 
cunoscut momente de mare prestigiu, dar şi zile de prăbuşire, 
ca rezultat al unor erori grave, pricinuite de marea sa ambiţie de 
a fi mereu în frunte. Personalitatea sa politică s-a maturizat în 
cei 20 de ani, cât a stat la curtea din Tracia, ca spectatoare - de 
loc pasivă - în fata instabilității relaţiilor politice şi a luptelor 
dintre diadohi. Tot acolo a învăţat să se folosească de intrigă şi 
de crimă, să observe şi să înveţe cum se poate atinge țelul 
propus, prin prudenţă şi şiretenie. La câţiva ani după căsătoria 
cu un rege care putea să-i fie bunic, a început a cunoaşte 
aviditatea fără margini pentru cuceriri şi puteri, aviditate ce i-a 
devenit si ei trăsătură dominantă. Lysimah s-a arătat 
recunoscător faţă de o soţie tânără, inteligentă şi cu mari 
capacităţi de guvernare. A dăruit-o cu stăpânirea directă a unor 
oraşe ce au adoptat numele reginei. În ultimii ani ai domniei s-a 
lăsat mult influenţat de ea. Ambitia şi inteligenţa, componentele 
de bază ale acestei personalităţi feminine, au căpătat cea mai 
pregnantă formă la curtea din Tracia, între anii 288-281 î.e.n. 
Avidă de a guverna, în acelaşi timp, temută, iubită şi urâtă, 
Arsinoe a ll-a s-a zbatut să deschidă drumul fiilor săi către 
domnie chiar şi prin crimă; dar, prin cumplita ei violenţă, a 
provocat singură dezastrul lui Lysimah la Curupedion. 

Cea de a doua etapa a vieţii sale (281-279), prin căsătoria cu 
fratele vitreg, Ptolemeu Keraunos, om mult mai şiret decât ea, 
s-a încheiat cu mari nenorociri pentru ambitioasa lagida. 
Orgoliul de a figura mereu între reginele elenistice, groaza de a- 
şi pierde coroana, i-au întunecat judecata. A acceptat mâna unui 
criminal care, după ce şi-a consolidat domnia, i-a acaparat 
posesiunile, i-a ucis copiii şi a alungat-o din Macedonia ca pe o 
sclavă. 

Vederile sale politice, actele de guvernare, prudenta sau 
îndrăzneala, ştiinţa de a folosi momentul oportun pentru 
atingerea scopului, calităţi pe care le avusese tatăl său, s-au 
maturizat în gândirea reginei Arsinoe a ll-a, atunci când a 
revenit pe pământul natal. Nu-i fu deci de loc greu să înlăture la 
Alexandria o regină legitimă, să se căsătorească cu un frate 
consanguin şi să conducă ea, în locul unui bărbat nevolnic. Intre 
anii 277-270 se poate vorbi de o domnie efectivă a Arsinoei a ll- 
a în Egipt. Războiul sirian, urmat de răsunătoare victorii navale 
şi de fructuoase cuceriri, au fost - după cum am mai amintit - 


opera ei. Introducerea Egiptului pe întreaga piaţă a Mediteranei 
şi primul contact politic cu Roma s-au realizat tot de ea, pe cale 
diplomatică. 

În viaţa internă a Egiptului, Arsinoe a introdus unele reforme 
care au zdruncinat moravuri consacrate de secole. 

Este autoarea răsturnării legii tradiţionale a căsătoriei, aşa 
cum se practicase până atunci în lumea greacă si 
macedoneană, introducând în Egiptul greco-macedonean 
căsătoria dintre frații consanguini. Alături de Alexandru 
Macedon, ea a fost prima muritoare adorată după moda 
egipteană faraonică. Divinizarea suveranilor în viaţă a impus 
relaţii noi între demnitarii greco-macedoneni şi tron, în felul 
celor ce se practicaseră de către supuşii egipteni faţă de 
faraoni. 

Poziţia de frunte pe care şi-a asigurat-o regina a avut darul de 
a ridica rolul femeii la curtea regală şi în societate. Având ca 
model iniţiativa ei, şi alte regine lagide de mai târziu s-au 
căsătorit cu fraţii lor şi au participat cu aceştia pe picior de 
egalitate la conducerea statului. 

Zeificarea perechii regale în viaţă a fost introdusă tot de ea şi 
a fost marcată prin ceremonii de cult şi prin acordarea unor 
titluri suveranilor, ca: „Zei mântuitori” (Theoi Soteres); „Zeii 
frati” (Theoi Adelphoi); „Zei binefăcători” (Theoi Euergetai), „Zei 
scoborati pe pământ” (Theoi Epiphanes) etc. 

În anul morţii, Arsinoe a ll-a pregătea alte planuri politice, 
vizând cucerirea Macedoniei şi a Greciei, proiecte a căror 
realizare Ptolemeu al Il-lea nu a mai avut curajul să o 
urmărească după dispariţia ei. 

În etapa egipteană a vieţii sale, când firea ei se înăsprise, 
după suferinţele din Tracia şi Macedonia, caracterul şi profilul 
moral al reginei Arsinoe a Il-a au căpătat cele mai pregnante 
trăsături. Cel mai mare defect al ei, ambitia nemasurata, şi-a 
pus pecetea asupra vieţii reginei din copilărie până la moarte, 
alimentat fiind de un singur ideal: gloria numelui său. Lipsa de 
scrupule, pornită tot din ambiția ce o stăpânea, a lăsat pete 
negre în viaţa sa, cum au fost asasinarea lui Agathocles, 
îndepărtarea reginei legale a Egiptului şi subjugarea totală a 
personalităţii unui rege lipsit de voinţă, cum era fratele său. A 
fost înfrântă numai de un om mult mai viclean decât ea, violent, 
dur şi sângeros: Ptolemeu Keraunos. 


Se pare că Arsinoe a |l-a nu a făcut notă discordanta în acea 
vreme zbuciumată, plină de intrigi, lipsită de adevărata 
prietenie şi pătată de crime. Ca să învingă toate aceste tare, 
trebuia să se folosească de arme diabolice. Tot felul de intrigi 
puse la cale de regine şi curtezane, actele abuzive ale înalţilor 
funcţionari, violențele şi crimele suveranilor s-au succedat timp 
de trei secole în istoria Egiptului elenistic. Dinastia lagidă a 
pierdut treptat poziţia dominantă la a cărei consolidare 
contribuise şi Arsinoe a Il-a; independenţa statului a rămas la 
discretia Romei, pentru ca, în cele din urmă, după o scurtă 
etapă de splendoare adusă tot de o femeie, Cleopatra a VIl-a, 
Egiptul elenistic, ultimul vestigiu din marele imperiu al lui 
Alexandru cel Mare, să sucombe şi el sub picioarele legiunilor 
romane (30 î.e.n.). 


FULVIA 


„O femeie care niciodată nu putea sta liniştită” 
(APPIAN) 


Marea criză provocată în sânul societăţii romane republicane 
de războaiele civile s-a răsfrânt şi asupra situaţiei femeii nobile 
romane care, până atunci, trăise mai mult în umbra căminului 
conjugal. Dezagregarea familiei, provocată de proscriptiile lui 
Sulla şi ale triumviratelor, de confiscarile averilor şi de 
nesiguranta vieţii, a creat pentru femeia din înalta societate 
momente favorabile pentru a aspira la o oarecare 
„independenţă feminină”. Căsătoriile cu caracter politic, 
divorţurile frecvente, aventurile amoroase si chiar depravarea 
tineretului au adus pe arena politică a Romei o serie de figuri 
feminine energice, egoiste şi cu veleitati de emancipare. Unele 
dintre acestea s-au amestecat în certurile politice ale soţilor şi 
partizanilor lor. 

În galeria matroanelor de seamă ale secolului | î.e.n., cel mai 
important loc l-a deţinut celebra Fulvia, care între anii 58-40 
î.e.n. A fost părtaşă la multe evenimente politice zgomotoase. 
Era fiica unui Marcus Fulvius Bambaius („Bâlbâitul”) şi despre 
copilăria ei nu se ştie nimic. Din spusele lui Suetonius (De 
rhetor, 5) rezultă că poseda, încă de copilă, o mare putere de 
atracţie, deşi „avea un obraz puţin mai umflat decât celălalt”. 
Toţi istoricii antici îi atribuie o inteligenţă limitată, un caracter 


excesiv de orgolios, impetuos şi violent. 

Pe scena istoriei a intrat o dată cu prima sa căsătorie, 
încheiată cu tribunul Publius Clodius Pulcher („Frumosul”), în 
anul 58 î.e.n. Nu-i cunoaştem anul naşterii, care trebuie fixat 
prin 76-74 î.e.n. Căsnicia sa cu acest faimos depravat, numit de 
către Plutarh (Antonius, 2): „cel mai îndrăzneţ şi mai netrebnic 
dintre demagogi”, a contribuit la creşterea viciilor ei, pe care le 
avea de la natură. Clodius se afişase în societatea romană ca o 
creatură afemeiată, cu apucături imorale, venal şi gata oricând 
a provoca scandaluri publice. Necinstise casa lui Cezar, patronul 
său politic, batjocorise pe Pompei, alungase pe Cicero din Roma 
şi teroriza viaţa politică a forului cu bandele sale de bătăuşi. În 
cârdăşia lui Clodius puteau fi văzuţi Caius Scribonius Curio şi 
Marcus Antonius, doi tineri imorali, participanţi atât la 
masinatiile politice, cât şi la dezmaturile demagogului. Dacă ar 
fi să dăm crezare invectivelor răutăcioase ale lui Cicero, aceşti 
doi viitori soţi ai Fulviei îi deveniseră amanți încă de pe timpul 
căsniciei ei cu Clodius, de la care avea doi copii. 

Istoricul Valerius Maximus (III, 5, 3,) ne informează despre 
influenţa ce o avea Fulvia asupra primului său soţ: „Clodius 
Pulcher, bucurându-se de popularitate printre plebei şi lăsându- 
şi sabia sa atârnată totdeauna de rochia Fulviei, şi-a subordonat 
onoarea sa de soldat vointelor unei femei”. Fiul lor cel mare 
apărea ca o creatură degenerată a părinţilor, prin lenevie, 
lăcomie şi depravare în tovărăşia curtezanelor. 

In anul 52 î.e.n., Clodius a fost asasinat pe Via Appia de către 
„ciomăgaşii” rivalului său electoral Milo. Uciderea demagogului 
a provocat serioase tulburări în sânul plebei romane, pe care 
neastâmpărata Fulvie a ştiut să le atate şi mai mult prin 
plânsetele ei la funeraliile soţului, apoi la faimosul proces 
intentat lui Milo, apărat de Cicero. 

Dar în scurt timp, Fulvia se căsători cu Curio, ales tribun al 
poporului în anul 50 î. E.n. Şi apărător al intereselor politice ale 
lui Cezar în locul defunctului Clodius, cu care se potrivea 
eiusdem farinae! Fulvia, femeie ambițioasă, dură şi turbulentă, 
se amesteca acum direct în treburile politice ale soţului. Dar şi 
de astă dată, cea de-a doua căsătorie a ei, din care a rezultat un 
alt copil, a fost scurtă şi s-a încheiat în mod tragic. Trimis cu 
trupe de către Cezar, în Africa, ca să alunge de acolo pe Cato 
cel Tânăr, Curio şi-a pierdut armata şi viaţa (49 î.e.n.). Acest 


dezastru l-a determinat pe Cicero să spună mai târziu că Fulvia 
a fost „femeia fatală” pentru căsniciile lui Clodius şi Curio. 

Dar o fiinţă orgolioasă şi în continuă agitaţie ca Fulvia, nu 
putea rămâne mult timp departe de frământările politice ale 
Romei. Ea puse ochii pe Marcus Antonius, mâna dreaptă a lui 
Cezar. În anul 46-45 î.e.n. Realiză cu acesta cea de-a treia 
căsătorie, ceea ce îi oferă lui Plutarh (Antonius, 10) ocazia de a 
nota următoarele considerente: 

„În adevăr, Antonius renunțând la viata de petreceri, s-a 
căsătorit cu Fulvia... femeie care nu se gândea la torsul lânii, 
nici la grija gospodăriei şi care nu era mulţumită să domine un 
soţ oarecare, ci voia să conducă pe un conducător şi sa 
comande un comandant. În acest fel, Cleopatra îi datoreşte 
Fulviei docilitatea cu care Antonius se învățase să suporte 
dominaţia femeilor, căci îl acaparase după ce fusese obişnuit şi 
supus să asculte de poruncile lor. Totuşi, Antonius încercase să-i 
între în voie şi Fulviei glumind şi spunând vorbe de duh”. 

Perechea se instalase în somptuoasa casă a lui Pompei din 
Roma, unde o femeie de 30 de ani şi un bărbat de 37 ani, după 
acuzaţiile avocatesti ale lui Cicero, risipeau o mare avere, se 
lăfăiau în încăperi luxos mobilate şi la mese strălucind de veselă 
scumpă. Nimeni ca Fulvia nu cunoştea mai bine firea lui Cezar, 
în serviciul căruia actionasera primii săi soţi, Clodius si Curio. Ea 
ştia că arareori dictatorul refuza cererile femeilor insistente, de 
aceea căuta să câştige cât mai mult loc pe lângă stăpân, pentru 
cel de-ai treilea soţ al său. 

După victoria de la llerda din Spania (45 î.e.n.), Cezar se 
îndrepta victorios spre Italia. Calculata Fulvia caută să profite de 
acest moment favorabil şi degrabă îşi expedie soţul înaintea 
dictatorului, ca să-i prezinte felicitări pentru izbândă. Intâlnirea 
dintre cei doi a avut loc la Narbo (Narbonne) în sudul Galiei, 
unde Antonius a fost primit cu braţele deschise de către 
dictator. Spre deosebire de alţi comandanţi de seamă, până în 
apropiere de Roma, Antonius a călătorit în car alături de Cezar. 
Antonius era mândru de iniţiativa fericită a Fulviei, femeie mult 
stimată de dictator. Atât de bucuros a fost Antonius de această 
primire, încât îi ceru îngăduinţa să plece mai înainte la Roma, 
împins de dorinţa firească de a comunica soţiei succesul avut pe 
lângă Cezar. 

— „îmbrăcându-se cu hainele unui sclav - povesteşte Plutarh 


(Antonius, 10) - Antonius s-a dus noaptea acasă şi, zicând că 
aduce Fulviei o scrisoare de la soţul ei, a fost introdus în camera 
ei cu capul acoperit. Fulvia plină de spaimă, mai înainte de a citi 
scrisoarea, l-a întrebat dacă Antonius trăieşte, iar el i-a întins 
scrisoarea în linişte; când ea începuse s-o citească, după ce o 
deschisese, a îmbrăţişat-o şi a sărutat-o”. Scrisoarea fusese 
compusă de Antonius, într-o tavernă, şi el îi declara că o iubeşte 
mult pe Fulvia şi că niciodată nu-i va fi necredincios. Până unde 
mergea fidelitatea conjugală a lui Antonius se vede dintr-o 
epigramă a poetului Martial (XI, 20, 3-8), în care se arată cum 
acela îşi împărțea amorurile între metresa Glaphyra şi Fulvia, 
neuitând nici războiul. 

Fericirea celor doi se mări în urma naşterii unui copil care 
primi numele de Antonillus („micul Antonius”). Singura lor 
nemulţumire venea din partea Calpurniei, soţia legitimă a lui 
Cezar. În calitatea sa de consul, Antonius, împreună cu Fulvia, 
vizita des pe Cleopatra, găzduită oficial în grădinile lui Cezar din 
Roma, vizite ce supărau pe virtuoasa Calpurnie. 

Au urmat idele lunii martie (44 î.e.n.), când Cezar s-a prăbuşit 
asasinat. Acum, pe capul lui Antonius, în calitatea sa de consul, 
s-au abătut numeroase necazuri. In senat, Cicero deschidea 
seria celor patrusprezece Filipice, discursuri violente si 
denigratoare, îndreptate împotriva lui Antonius. Bineînţeles, nici 
Fulvia nu era crutata de limba veninoasa a temutului orator. 
Cicero acuza pe aceasta femeie de venalitate: si anume ca 
vindea - datorita influentei sale - posturile de guvernatori ai 
provinciilor, ca, in schimbul unor mari sume de bani, asigurase 
tronul regelui Dejotarus in Galatia, că rechema condamnatii din 
exil după bunul ei plac ş.a. Nori din ce în ce mai intunecosi se 
adunau deasupra lui Antonius şi Fulviei. Tânărul Octavian, în 
calitate de moştenitor legal al lui Cezar, strângea în jurul său pe 
veteranii fostului dictator. La instigatiile lui Cicero, senatul 
recrută şi el o armată. Cu toţii erau porniţi împotriva lui 
Antonius, retras în Campania, apoi la Brundisium, ca să-şi adune 
şi el forţele militare. 

În octombrie 44 î.e.n., Antonius şi Fulvia se găseau în portul 
Brundisium, cartierul general al legiunilor lor, proaspăt aduse 
din Macedonia. Acolo doreau să se incredinteze de fidelitatea 
soldaţilor, căci mulţi căutau să dezerteze în lagărul lui Octavian. 
În tabără, ei fură primiţi cu manifestări de nemulţumire: banii şi 


promisiunile rivalului lor câştigaseră simpatia unei legiuni. Dar 
alături de Antonius stătea o femeie energică, care vocifera şi 
blestema pe ofiţerii trădători, într-o stare apropiată de demenţă. 
Ea îl sili pe soţ să treacă la acte de cruzime. Din ordinul ei, 
centurionii infideli au fost executaţi, ceea ce a intimidat pe 
soldaţi. 

Călătorind alături de Fulvia, Antonius îşi duse legiunile la Tibur 
(Tivoli), în vecinătatea Romei, şi sili senatul să-i acorde 
mandatul de guvernator al Galiei Cisalpine (nordul Italiei). Dar 
ocuparea acestui post trebuia făcută manu militari, căci i se 
împotriveau armatele fostului guvernator al provinciei, aliate cu 
ale lui Octavian şi cu cele ale noilor consuli Hirtius şi Pansa. 
Astfel s-a ajuns la bătălia de la Mutina (Modena); Antonius 
pierde lupta şi este silit să fugă la prietenul său, Lepidus, care 
conducea Galia Narbonensis (43 î.e.n.). 

In acest timp, Fulvia trăia zile amare la Roma împreună cu cei 
cinci copii ai săi, mosteniti de la cei trei soţi (Clodius, Clodia, 
Antonia, Antonillus şi lulius Antonius). Spre norocul familiei, ea a 
găsit un adăpost tainic în casa bogătaşului Atticus, prieten cu 
toţi oamenii politici de seamă ai timpului. Ne putem închipui prin 
ce griji a trecut prolifica matroană, ştiind că peste tot, în Roma, 
agenţii lui Cicero căutau să-i descopere cuibul. 

Dar în curând veniră şi zilele senine pentru impetuoasa 
fugară. Sătui de atâtea vărsări de sânge, soldaţii şi veteranii din 
diferitele tabere siliră pe Octavian, Antonius si Lepidus să 
încheie, la sfârşitul lunii octombrie 43 î.e.n., cel de-ai doilea 
triumvirat - o cârdăşie politică pactizată atât în detrimentul 
senatului, cât şi al ideologului său, Cicero. „Monstrul cu trei 
capete”, cum numea Varro triumviratul, îşi împărţi conducerea 
provinciilor şi a armatelor, în scopul de a porni împotriva lui 
Brutus şi Cassius, asasinii lui Cezar care se întăriseră în Orient, 
dispunând acolo de numeroase legiuni. 

Fulvia părăsea casa ospitalieră a bunului Atticus şi, împreună 
cu odraslele sale, se reinstală în confortabila casă care 
aparținuse marelui Pompei. O data cu aceasta, avea satisfacția 
să devină şi soacră... La cererea soldaţilor din ambele partide, 
împăcarea Antonius-Octavianus se cimentă prin căsătoria celui 
din urmă cu micuța Clodia, în vârstă de 12 ani, fiică a Fulviei din 
căsătoria sa anterioară cu demagogul Clodius. Se realiza o 
legătură de rudenie de caracter politic. Peste doi ani, scrie 


Suetonius (Augustus, 62), „certându-se cu soacra sa Fulvia, 
Octavianus îi trimise fata acasă, fecioară, aşa cum o luase” (41 
î.e.n.). 

Firea ticăloasă a Fulviei s-a arătat mai ales pe timpul 
Sangeroaselor proscriptii, ordonate de triumviri împotriva 
rivalilor politici. Dezlantuindu-si duşmăniile personale si în 
goana avidă după bani, ea a pricinuit moartea a mulţime de 
cetăţeni; unii dintre cei vanati nu erau inamici politici - îşi 
atrăseseră trasnetele Fulviei numai din pricina bogățiilor lor, 
care stârniseră poftele primejdioasei femei. Un nevinovat ca 
senatorul independent Cesetius Rufus a fost una dintre 
victimele Fulviei, numai pentru că poseda o casa magnifică, 
dorită de nesatioasa matroană. Multe femei romane căutau 
zadarnic sprijinul ei, ca să-şi salveze soţii şi averile. Istoricul 
Appian (IV, 32) ne spune despre 1400 de femei bogate că 
fuseseră obligate, de cei trei stăpâni ai republicii, să contribuie, 
din averile lor, cu mari sume de bani pentru susţinerea 
războiului împotriva lui Brutus şi Cassius. Dacă ele au găsit 
înţelegere pe lângă Octavia, sora lui Octavian şi pe lângă mama 
lui Antonius, „în schimb, Fulvia... le goni de la uşile ei”. Femeile 
se simtira adânc jignite, se adunara în for si acolo Hortensia, 
conducătoarea grupului, tinu un discurs, spunând: „Fiindcă am 
fost respinse în mod nedemn de Fulvia, ne-am adunat aici în for 
spre a cere dreptate”. In adevăr, multe dintre ele au beneficiat 
de dreptate, dar nu Fulvia a fost aceea care le-a protejat, ci 
Octavia şi mama lui Antonius. 

Setea de răzbunare a Fulviei n-a cunoscut nicio limită în cazul 
nefericitului Cicero, la cererea ei, trecut în fruntea listei 
proscrişilor. Neîmpăcatul duşman al lui Antonius a căutat să 
fugă în Orient, la republicani, dar a fost prins şi decapitat de un 
centurion. Când i-au fost aduse lui Antonius capul şi mâna 
dreaptă a oratorului, le-a privit cu satisfacţie şi dispreţ, apoi a 
ordonat să fie expuse în punctul cel mai înalt de pe Rostra 
(tribuna oratorilor), chiar în acel loc, de unde poporul îl 
ascultase vorbind împotriva lui. Istoricul Dio Cassius (XLVIII, 8) 
ne relatează însă fapte înfiorătoare în ceea ce priveşte 
comportarea soţiei lui Antonius: 

„Fulvia apucă capul (lui Cicero) în mâinile sale, mai înainte de 
a fi transportat (pe Rostra), şi după ce l-a insultat prin cuvinte 
triviale şi l-a scuipat pe frunte, l-a aşezat pe genunchii ei. Apoi, 


deschizându-i gura, i-a tras limba afară şi a intepat-o cu acele 
pe care le purta ca podoabe în păr, continuând a-l batjocori”. 

Nu putem şti dacă lugubra povestire a lui Dio Cassius 
corespunde întru totul adevărului. Mulţi istorici moderni 
păstrează unele rezerve asupra ei, dar dacă ţinem seamă de 
caracterul sângeros al acestei femei, faptele pot fi reale cel 
puţin în parte. 

În anul 42 î.e.n., Antonius şi Octavianus şi-au îndreptat 
armatele lor împotriva lui Brutus şi Cassius, fortificati în 
Macedonia. La Roma, interesele politice ale soţului urmau a fi 
asigurate de Fulvia, „femeie neastâmpărată şi violentă, care 
avea feminin în ea doar corpul şi care aducea peste tot numai 
război şi dezordine” (Velleius Paterculus, Il, 74, 3). Într-adevăr, 
în absenţa lui Antonius, ea nu a stat inactivă. Trecând peste 
indolentul Lepidus, triumvirul lăsat să asigure liniştea Italiei, în 
calitate de soţie şi soacră a doi triumviri, ea conducea treburile, 
în aşa fel, încât nici poporul, nici senatul nu îndrăzneau să facă 
nimic împotriva dorinţei sale. 

In anul 42 î.e.n. S-a ales consul, numai cu concursul ei, Lucius 
Antonius, fratele lui Marcus Antonius. Cumnatul ei, om 
mediocru, obținuse câteva succese asupra unor neînsemnate 
populaţii alpine şi pretindea pentru aceasta onorurile triumfului. 
Atât timp cât Fulvia s-a opus acordării acestor distincţii, nimeni 
nu a îndrăznit să se împotrivească voinţei ei de fier. Numai în 
urma unor îndelungate insistente ale lui Lucius, Fulvia consimti 
să i se acorde triumful cumnatului său. „În realitate - notează 
Dio Cassius (XLVIII, 4) - Fulvia a fost aceea care a primit 
onorurile triumfului”. Festivităţile s-au programat pentru prima 
zi a anului 41 î.e.n., au fost prezidate de ea şi organizate în asa 
fel, încât toate atenţiile erau îndreptate spre ea. Lucius, 
îmbrăcat în toga albă cerută de ceremonial, a trecut aproape 
neobservat în carul său de triumf, în timp ce Fulvia aşezată pe 
scaunul prezidențial primea  defilarea cortegiului şi toate 
onorurile din partea poporului şi a senatului. 

La Philippi, în Macedonia, Oştile celor doi triumviri au înfrânt 
pe ale republicanilor, Brutus şi Cassius. După victorie, s-a 
hotărât ca Octavianus să revină în Italia, pentru a împroprietări 
pe veterani, iar Antonius să plece în Orient, ca să strângă banii 
necesari plăţii armatei cu care obtinusera victoria. În răsărit, 
scăpând de sub controlul Fulviei, Antonius a alunecat în braţele 


Cleopatrei, pe când în Italia, Octavianus, căutând să-şi exercite 
autoritatea sa de triumvir, s-a ciocnit de pretenţiile soacrei şi ale 
unchiului, consulul Lucius Antonius. La început conlucraseră în 
armonie, dar, când Fulvia şi-a dat seama de popularitatea pe 
care, în detrimentul lui Antonius, şi-o câştigase ginerele printre 
ostaşi, datorita împroprietăririi veteranilor, ei s-au certat. La 
îndemnul lui Manius, care comanda Ostile lui M. Antonius din 
Italia, Fulvia încercase să amâne împroprietăririle până la 
înapoierea celui din Orient. De aceea, câţiva soldaţi plătiţi: 
„aducând pe Fulvia şi pe copiii lui Antonius în faţa armatei 
implorau, într-un chip respingător, să nu îngăduie ca Antonius să 
fie lipsit de gloria şi recunoştinţa pe care o merită, în urma 
serviciilor aduse de el armatei” (Appian, V, 14). Veteranii care 
serviseră în armatele celor doi triumviri erau însă alături de 
Octavianus, ca viitori beneficiari ai împroprietăririlor. Ei detestau 
pe Lucius şi pe Fulvia, fiindcă se opuneau intereselor lor. Cei doi 
căutau să facă şi ei colonii militare, dar fără succes. 

Pe de altă parte, Octavianus era şi el supărat: triumvirul nu 
primise de la soacră şi unchi legiunile italice promise lui de către 
colegul său, Antonius. 

In urma acestor diferende, Octavian hotărî să nu mai aibă 
legături de rudenie cu o soacră atât de trufaşă, mai ales că, 
deocamdată, el nu era în dezacord cu Marcus Antonius, socrul 
său vitreg. 

Micuța Clodia îi fu expediată mamei. Octavianus „întări prin 
jurământ că ea era încă fecioară, deşi nu-i păsa câtuşi de puţin, 
dacă repudiata, după ce stătuse atât timp în casa sa, mai era 
sau nu virgină” (Dio Cassius, XLVIII, 5). După această umilinţă, 
sub pretext că apără interesele lui Antonius, Lucius şi Fulvia 
încercară să pună mâna pe frânele guvernării. Cu multă 
abilitate, Octavianus, ca să nu-şi ridice şi pe Antonius împotrivă- 
i, acuză pe cei doi că acţionează contrar dorinţei celui plecat în 
Orient şi că tulbură pacea. 

Pentru a găsi pământ, Octavianus expropriase multe teritorii 
urbane şi particulare şi-şi crease antipatia a numeroşi foşti 
proprietari care se agitau. Fulvia şi Lucius îşi schimbară tactica 
de luptă împotriva lui Octavianus, căutând să se folosească de 
această masă de nemulţumiţi. fi luară pe expropriati sub 
protecţia lor, alcatuira un fel de „ligă” si îi amăgeau că vor fi 
sprijiniți de Antonius. Populaţia Romei mai era nemulțumită si 


din cauza foametei. Transporturile de cereale erau interceptate 
de flota lui Sextus Pompeius, fiul lui Pompeius Magnus, ajuns 
stăpânul Siciliei şi al mărilor. Foametea, sili pe soldaţii lui 
Octavian din Placentia să se revolte. Aceasta îi încurajă pe 
Lucius Antonius, pe Fulvia şi pe Manius să cheme la arme pe 
expropriati şi pe soldaţii din garnizoanele italice rămase 
credincioase lui Marcus Antonius. Şi astfel s-a ajuns la „războiul 
perugin”, denumit aşa după localitatea Perusia (Peruggia), 
teatrul principal al acestor lupte. 

Appian (V, 20) arată că Fulvia îl acuza, la început, pe Lucius 
Antonius „de a fi provocat un război într-un moment cu totul 
nepotrivit. Manius însă i-a schimbat într-un mod abil părerile în 
această privinţă, arătându-i că atât timp cat Italia va fi liniştită, 
Antonius va rămâne lângă Cleopatra, iar dacă ţara va fi 
tulburată de război, el se va întoarce în grabă. Atunci Fulvia a 
început să-l încurajeze pe Lucius în neînţelegerea cu 
Octavianus. Plecând acesta din urmă pentru a stabili alte 
colonii, ea trimite pe urmele lui pe fiii lui Antonius însoţiţi de 
Lucius, ca nu cumva Octavianus, prin apariţia sa în faţa armatei, 
să câştige mai multă simpatie decât Antonius”. 

Ostilitățile le-a deschis chiar Fulvia, prin ocuparea oraşului 
Praeneste (Palestrina), sub motiv că aici îşi poate pune copiii în 
siguranţă. Acolo delibera cu grupul de senatori şi cavaleri din 
suita sa, punând la cale toate treburile publice şi trimițând 
ordine peste tot, Lucius fiind doar auxiliarul ei. Despre marile ei 
veleitati de comandant, la Praeneste, ne vorbesc multi istorici 
antici. „Să nu ne mirăm de aceasta - notează Dio Cassius 
(XLVIII, 10) - căci atunci ea se încinsese cu sabia, dădea 
cuvântul de ordine soldaţilor şi adesea le ţinea discursuri, în aşa 
fel, încât în această privinţă se lua la întrecere cu Octavianus”. 
Comportarea de comandant a Fulviei l-a determinat pe 
cumnatul său, Lucius, să afirme: „am ştiut că Fulvia nutreşte 
sentimente monarhice” (Appian, V, 54). 

Dar majoritatea veteranilor italici, interesaţi în realizarea şi 
consolidarea împroprietăririlor, nu au urmat-o pe Fulvia, care 
împreună cu Lucius, s-a întărit în cetatea Perusia. 

Asediul Perusiei s-a încheiat în februarie 40 î.e.n., când 
razvratitii au capitulat. Ura asediatorilor conduşi de Octavianus 
se constată şi din insultele scrise pe proiectilele lor de plumb 
aruncate în cetate, prin care Fulvia este batjocorită într-un mod 


trivial. Căderea cetăţii a micşorat marile ambiţii ale Fulviei. 
Octavianus s-a arătat mărinimos numai faţă de ea şi de Lucius, 
lăsându-i să plece nestingheriti spre Orient, la Marcus Antonius. 
Comportarea triumvirului se explică prin dorinţa sa de a nu 
ajunge la un conflict direct cu colegul său din răsărit. 
Învingătorul a lăsat-o să plece împreună cu suita sa din Perusia, 
pentru ca, de la Puteoli, Fulvia şi copiii sai să ajungă la 
Brundisium, matroana fiind condusă de o gardă de onoare 
formată din 3 000 de călăreţi. Din port ea porni cu cinci corăbii 
pentru a-şi întâlni soţul în Asia Mică. Pe când se afla în Fenicia, 
Antonius a primit o scrisoare de la Fulvia, „plină de jale”, ceea 
ce l-a determinat să plece spre ltalia cu 200 de corăbii. Voia 
astfel „să se trezească din somnul plăcerilor şi al inactivitatii şi 
să-şi alunge din cap aburii vinului” (Plutarh). 

De la fugarii întâlniți în Grecia, el a aflat că pricina războiului 
perugin fusese Fulvia, „care din fire, neastâmpărată şi 
îndrăzneață, nădăjduia să-l smulgă pe Antonius de la Cleopatra, 
dacă se va produce o schimbare în Italia” (Plutarh, Antonius, 
30). El îşi mai dădu seama că autorul moral al războiului fusese 
intrigantul Manius şi că în Italia îi scăzuse prestigiul de care se 
bucura printre veterani şi în mijlocul populaţiei de jos. (Mai 
târziu, Antonius îl va pedepsi cu moartea pe Manius pentru 
faptul de a o fi întărâtat pe Fulvia). Dimpotrivă, Octavianus se 
arătase mărinimos şi conciliant. 

În loc să pornească un război împotriva colegului său, 
Antonius trimise scrisori pline de reproşuri celor trei vinovaţi 
apoi sosi şi el la Atena pentru a-i întâlni. 

Revederea dintre cei doi soţi nu a fost de loc plăcută. Ea s-a 
încheiat repede cu învinuiri reciproce şi certuri violente, din 
cauza Cleopatrei şi a războiului perugin. Mânioasă, Fulvia s-a 
retras la Sicyone, unde, „supărată din pricina urii pe care i-o 
arătase Antonius, s-a îmbolnăvit şi şi-a agravat boala din cauza 
relei dispoziţii, căci Antonius n-a vizitat-o de loc în timpul bolii, 
aşa încât el este cauza morţii sale” (Appian, V, 52). 

În timp ce Fulvia îşi dădea obştescul sfârşit pe țărmurile 
golfului Corint (la mijlocul anului 40 î.e.n.), în Italia se profila un 
nou război între Octavianus şi Antonius, pe care, de fapt, nimeni 
nu-l dorea. „Orice s-ar spune - afirmă Dio Cassius (XLVIII, 28) - 
la vestea morţii ei, armele au fost depuse de ambele părţi, fie că 
realmente Fulvia fusese cauza principală a războiului dintre ei, 


fie ca aceştia au găsit în moartea ei un pretext de a-şi ascunde 
teama ce şi-o inspirau reciproc, în ceea ce priveşte egalitatea 
forţelor şi sperantelor lor”. 

Se ajunse astfel la acordul de la Brundisium, înlesnit de faptul 
că, pentru triumviri, Fulvia murise la timpul potrivit. „Această 
moarte părea că va avea în alte privinţe urmări avantajoase 
pentru ambele părţi, căci scăpau de o femeie care niciodată nu 
putea sta liniştită si care din gelozie fata de Cleopatra 
provocase un război atât de greu. Cu toate acestea, Antonius a 
suportat cu greu întâmplarea, pentru că se socotea şi el vinovat 
într-o oarecare măsură” (Appian, V, 59). 

Dispariţia „femeii fatale” l-a determinat pe Cocceius Nerva, în 
timpul tratativelor de la Brundisium, să găsească tapul ispăşitor 
al tuturor relelor în defuncta Fulvia. „Acum când Fulvia nu mai 
există - spunea el - nu va mai rămâne vouă (triumvirilor), nimic 
altceva, decât să vă comunicaţi în mod deschis chestiunile 
asupra cărora vă banuiti unul pe altul” (Appian, v, 52). 

Toţi condamnau amestecul nefericit al Fulviei în viaţa politică 
a republicii şi, în scurt timp, fu detestată, apoi dată uitării. Doar 
Shakespeare, în vremurile mai noi, în marea sa tragedie 
Antonius şi Cleopatra, i-a acordat Fulviei mai multă simpatie 
decât paginile istoricilor moderni. Doliul lui Antonius pentru o 
soţie ce ştiuse „să-i bată din picior” n-a ţinut mai mult de trei 
luni. Din motive politice, el se căsători cu Octavia, sora lui 
Octavianus, uitând provizoriu pe Cleopatra, dar definitiv pe 
Fulvia. 

Portretul fizic al Fulviei ne este imperfect cunoscut din 
monedele vremii. Imediat după căsătoria sa cu Marcus Antonius, 
autoritara matroană dispunea ca monetăriile din Roma şi din 
provincii să-i reproducă portretul pe reversul pieselor de argint, 
de aur şi de bronz. Pe baza acestor modeste efigii monetare, 
specialiştii au încercat să-i identifice chipul în unele capete de 
marmură rămase anonime şi păstrate la Roma sau Copenhaga. 

Pe monede, Fulvia prezintă o faţă plină, frunte joasă şi 
bombată, nas acvilin, maxilare dezvoltate, o pieptanatura 
specifică epocii sale: cu cărare şi cosita, mot pe creştet şi cu un 
coc la ceafă. 

Numele Fulviei este cunoscut azi doar prin nesăbuita sa faptă 
de a fi intepat limba lui Cicero. Amestecul în viata politică şi 
energia ei tiranică faţă de cei trei soţi şi faţă de alţi comandanţi 


de seamă ai vremii sale sunt lăsate în umbră. De la moartea ei 
vor trece două secole şi jumătate, până ce Roma va mai vedea 
femei aidoma Fulviei: acestea au fost împărătesele siriene. 


CLEOPATRA a VIl-a 
Dramatica luptă a unei regine pentru a-şi salva coroana 


După aproape trei veacuri de stăpânire în milenarul stat 
egiptean, dinastia elenistică a Lagizilor arăta vădite semne de 
degenerare: nesfârşit lanţ de crime, viaţă destrăbălată, lupte 
meschine pentru tron. Epuizarea fizică şi morală a urmaşilor lui 
Ptolemeu |, fondatorul dinastiei, era o urmare şi a căsătoriilor 
dintre fraţi. Egiptul lagid intrase, treptat, sub tutela economică 
şi militară a Romei, bucuroasă a exploata Valea Nilului, de unde 
lungi coloane de corăbii duceau grâu înfometatei plebe de pe 
malurile Tibrului. Statul era condus de o pătură despotică, 
alcătuită din vechi elemente macedonene şi greceşti, sprijinite 
de o armată mercenară - instrument de opresiune a milioanelor 
de felahi, cultivatorii milenari ai fertilului pământ egiptean. 
Monopolul asupra vânzării produselor meşteşugăreşti şi asupra 
comerţului exterior făcea să crească anual veniturile vistieriei 
regale. De la Coloanele lui Hercule (Gibraltarul) şi până la gurile 
Indului, prin Marea Roşie, corăbiile egiptene dispuneau de 
comptoare pentru depozitarea şi încărcarea diferitelor mărfuri. 
Sub domnia lui Ptolemeu al Xll-lea Auletes, tatăl Cleopatrei, 
venitul tezaurului regal se ridica anual la 12500 de talanti. 
Centrul acestei intense vieţi economice rămăsese tot oraşul 
Alexandria, dotat cu un minunat port şi luminat de renumitul far. 
După ce fusese ctitorită ca plan în formă de hlamidă 
macedoneană de către însuşi Alexandru Macedon, marea 
capitală crescuse treptat sub Ptolemei şi fusese împodobită cu 
multe construcţii publice de tip grecesc. 

Multiplele funcţii economice făcuseră din Alexandria si delta. 
Nilului o regiune cosmopolită, dominată de cultura grecească. 

Caracterul străvechi al culturii egiptene se păstrase aproape 
intact în Egiptul de Sus, unde legile şi decretele erau redactate 
în cele două limbi: greaca şi egipteana. Oraşul capitală 
cuprindea mari cartiere locuite separat de indigeni, greci, evrei, 
sirieni etc., o populaţie eterogenă ce atinsese cifra de o 
jumătate milion locuitori. Numeroasa sărăcime din aceste 


cartiere, apăsată de impozite şi lipsită de drepturi, aştepta 
totdeauna, cu interes „răsturnările” de la palat, sperând în 
libertăţile oferite de noii suverani. 

Ultimul reprezentant al secularei dinastii lagide, Cleopatra a 
VIl-a, s-a născut la Alexandria, în anul 69 î.e.n., ca fiică a regelui 
Ptolomeu al XII-lea, poreclit Auletes (,,Flautistul”) şi Wotbos 
(„Bastardul”), dar purtând ca nume oficial pe acela de Neos 
Dionysos („Noul Dionysos”). El a avut o domnie nestabilă între 
anii 80-51 î.e.n. Nu ştim precis cine a fost mama Cleopatrei; se 
banuieste a fi Cleopatra a V-a Tryphaina a l-a, sora şi soţia lui 
Auletes, decedată în anul naşterii Cleopatrei. În asemenea caz, 
faimoasa regină s-ar fi născut şi ea dintr-o uniune consanguină. 
Este ştiut de asemenea că amintitul rege avusese mai multe 
regine şi numeroase concubine, lăsând la moartea sa cinci-şase 
fete şi băieţi. 

In atmosfera desfrânată a palatului din Alexandria a crescut şi 
Cleopatra. Copilăria şi tinereţea ei au fost destul de furtunoase, 
din cauza nepopularitatii tatălui său, alungat în anul 58 î.e.n. Si 
reînscăunat peste trei ani de către romani. Această fetiţă 
precoce a avut totuşi răgazul, în aceşti ani furtunosi, să-şi 
însuşească o temeinică cultură, între care şi învăţarea a cel 
puţin opt limbi importante, ca greaca, latina, vechea egipteană, 
ebraica, araba, siriana, persana etc. Cunoaşterea perfectă a 
limbii supusilor săi - egipteana - îi mărea popularitatea printre 
felahi. In absenţa lui Auletes, tronul fusese ocupat, rând pe 
rând, de fiicele sale mai vârstnice, Cleopatra a Vl-a Tryphaina a 
Ill-a şi Berenice a IV-a. Ele au reţinut la Alexandria pe sora lor 
mai mică, Cleopatra a VII-a. Primind o mare sumă de bani de la 
cel detronat, Aulus Gabinius, guvernatorul provinciei Siria, 
trimisese trupele sale în Valea Nilului, sub comanda ofițerului 
Marcus Antonius. Cu această ocazie, tânărul comandant roman 
văzu în palatul Lagizilor, pentru prima dată, pe Cleopatra, pe 
atunci o fetiţă atrăgătoare, în vârstă de 14 ani. Distincția si 
frumuseţea acestei copile lăsară o puternică impresie asupra lui 
Marcus Antonius, omul care iubea atât de mult vinul şi femeile. 

Ptolemeu al XII-lea Auletes a murit în mai-iunie 51 î.e.n. Prin 
testament hotărâse ca să-i urmeze la tron fiica sa, Cleopatra a 
VIl-a, acum în vârstă de 18 ani, asociata cu fratele ei, Ptolemeu 
al XIII-lea, în vârstă de 10 ani. După obiceiul egiptean, cei doi se 
căsătoriră si primiră fiecare denumirea de Phi/opator („iubitor de 


tata”). Deoarece, noul rege era minor, se institui o regență din 
trei persoane: ambițiosul eunuc Potheinos, Theodotos din Chios 
(dascălul de retorică al regelui) şi egipteanul Ahillas. De fapt, 
conducerea regenței se afla numai în mâna lui Potheinos. 
Acesta a fost omul cu care tânăra regină a intrat de îndată în 
conflict, în ceea ce priveşte conducerea treburilor. Inteligenta şi 
abila Cleopatra nu înţelegea să aibă un tutore la o vârstă când 
se credea capabilă să guverneze de una singură, purtând pe cap 
ca şi Hatşepsut cele două coroane ale faraonilor. Domnia sa va 
dura 22 de ani, desfăşurată într-o perioadă de decadenta a 
statului egiptean, ce se izbea de pretenţiile Romei. Cetatea 
celor şapte coline se hotărâse să anexeze Egiptul, urmărind ca, 
prin inelul de cuceriri din jurul Mediteranei, să realizeze 
faimoasa mare nostrum. 

Primul act politic al reginei faţă de Roma, a fost arestarea şi 
predarea ucigaşilor celor doi fii ai lui Bibulus, proconsulul Siriei, 
refugiaţi în Egipt. 

Pentru Egipt şi Cleopatra, războiul civil dintre Cezar şi Pompei 
a constituit o grea dilemă în ceea ce priveşte orientarea politicii 
de neutralitate sau de ataşare, la o partidă sau alta. Era firesc 
ca Valea Nilului să cadă în orbita lui Pompeius Magnus, ajuns 
stăpân al Orientului, după fuga sa pripită din faţa lui Cezar. 
Tocmai în aceşti ani (49-48 î.e.n.), mândra regină urmărea să-şi 
consolideze suveranitatea fata de copilul-rege si fata de 
regenta. De aceea ea a căutat să-i piardă pe toţi spre a evita o 
diarhie, dar un intrigant ca Potheinos nu era uşor de înlăturat. 
Tutorele se străduia şi el să o îndepărteze pe regină. Apărură 
astfel două partide rivale, partizanii reginei, pe de o parte, şi ai 
lui Ptolemeu al XIII-lea cu Potheinos, pe de alta parte, care se 
foloseau de rivalităţile dintre miniştri şi înalții ofiţeri de la palat. 
Cleopatra era acuzată că intenţionează să introducă o 
guvernare personală şi tiranică, pentru care apela în ascuns şi la 
sprijinul romanilor. Regele şi Potheinos reusira chiar să răscoale 
poporul din Alexandria împotriva reginei. Dar tocmai în acel 
moment, debarca în port o misiune militară pompeiană, 
condusă de către Cn. Pompeius, fiul cel mare al lui Pompeius 
Magnus (anul 49 î.e.n.). Alexandrinii se cumintira pe data de 
teama săbiilor romane. Tânărul Pompei obtinu imediat de la 
Cleopatra o încărcătură de 60 de corăbii cu cereale, trimisă în 
portul Dyrrachium (Durazzo) pentru asigurarea subzistentei 


armatei părintelui său. În scurta lui şedere la Alexandria Cn. 
Pompeius-fiul a fost şi primul amant al Cleopatrei, dintre ofiţerii 
romani. 

Prevăzătoarea regină şi-a dat seama, după plecarea romanilor 
că situaţia ei în capitală devenea iarăşi nesigură. Camarila 
alcătuită de Potheinos, cu sprijinul aristocrației capitalei, o 
acuza, în continuare, de tendinţa spre o putere despotică. 
Alături de monedele bătute cu efigia comună a celor doi frati- 
regi, Cleopatra scoase şi o serie de piese personale, pe care era 
reprezentat numai bustul şi numele ei. Pentru toţi, această 
emisiune monetară apărea ca o mare îndrăzneală: până aci, 
niciuna dintre reginele lagide nu se bucurase, în timpul vieţii, de 
aşa ceva. Era un motiv şi mai puternic ca duşmanii săi să 
provoace o nouă insurecție, pe care regina o evita prin fuga sa 
din Alexandria. 

Fugara nu înţelegea totuşi să renunţe la cele două coroane ale 
Egiptului, pe care le purtase deja trei ani. În curând Alexandria 
alarmată avea sa afle că regina se apropia pe la Pelusium de 
capitală, cu o armată mercenară recrutată din Arabia şi 
Peninsula Sinai. Războiul civil dintre ea şi fratele său părea 
iminent, când înfrângerea lui Pompeius la Pharsalos şi fuga 
acestuia în Egipt aveau să dea un alt curs evenimentelor din 
Delta Nilului. 

Despre o frumuseţe excepţională a Cleopatrei nu poate fi 
vorba. Apărea însă ca o femeie foarte agreabilă, spirituală, 
inteligenta, seducătoare şi isteata ca o bună artista, care, plină 
de sine, ştia să subjuge bărbaţii. Relativ la fizicul ei, Plutarh 
(Antonius 27) scria: „Frumuseţea ei, în sine, nu era dintre cele 
mai ispititoare, aşa încât să înmărmurească pe cei care o 
priveau, dar, în relaţiile cu oamenii, ea dispunea de un lat care 
nu dădea greş, iar elocventa ei, îmbinată cu frumuseţea şi cu 
spiritul de înţelegere de care dădea dovadă în convorbire, şi 
felul ei de a se comporta cu oamenii lăsau un fior în sufletul 
celui pe care îl avea în faţă. Avea şi un farmec cu totul deosebit 
în glas. lar limbile, ca o liră cu multe coarde, le folosea cu 
uşurinţă, trecând de la o vorbire la alta şi numai cu puţini străini 
se înţelegea prin interpret; celor mai mulţi le dădea ea însăşi 
direct răspunsurile: etiopienilor, trogloditilor, evreilor, arabilor, 
sirienilor, mezilor, partilor! Se zice ca mai ştia şi alte limbi, desi 
regii de dinaintea ei nu cunoşteau nici egipteana şi unii uitaseră 


chiar macedoneana”. Afirmația lui Dio Cassius, cum ca această 
„sirenă a Nilului” ar fi fost „cea mai frumoasă dintre toate 
reginele” este deci exagerată. În antichitate şi în timpurile 
moderne s-a vorbit mult despre nasul Cleopatrei - lung, 
proeminent şi puţin acvilin, aspect ce o dezavantaja. Astfel ne 
apare acest nas voluminos şi pe unele monede emise de 
Cleopatra, nu însă şi în sculptura litică, unde portretul reginei a 
fost idealizat. Mărimea nasului Cleopatrei arată o moştenire a 
numeroaselor căsătorii ale Lagizilor cu Seleucizii. Pascal spunea 
că dacă nasul Cleopatrei ar fi fost mai mare, alta ar fi fost soarta 
lumii! 

De mică, ea şi-a asimilat o vastă şi variată cultură în domeniul 
literaturii, artei, ştiinţelor şi filologiei, folosindu-se pentru 
aceasta de tezaurul livresc acumulat în faimoasa bibliotecă a 
Museionului. Dragostea pentru cultură, inteligenţa, energia sa şi 
dorinţa de a domina le mostenise de la înaintaşele sale din 
dinastia lagidă, in special de la străbuna sa Arsinoe a ll-a 
Filadelfica. De la aceleaşi înaintaşe păstrase şi natura senzuală, 
abilă armă feminină, completată cu strălucitoarele sale toalete, 
toate - mijloace rafinate de a-i seduce pe bărbaţi. Cleopatra nu 
se îndrăgostea uşor de primul venit, aşa cum este prezentată de 
producţiile literar-artistice ale vremurilor noastre, impresionate 
probabil de mediul profund pervers al curţii de la Alexandria, 
unde, după Plutarh şi alţi istorici vechi, nu puteai întâlni femei 
virtuoase. În numeroase cazuri, „sirena Nilului” simula 
dezlantuirea sentimentelor sale de dragoste, acordându-le 
deliberat, când socotea că era necesar, totdeauna cu măsura şi 
chibzuiala unei femei raţionale care urmărea, în acelaşi timp, şi 
un anumit ţel. Plinius cel Bătrân a denumit-o cu prea multă 
uşurinţă „regina curtezanelor”, pe când unii contemporani ai ei, 
ca de pildă numeroşi poeţi, arată mai multă înţelegere faţă de 
Cleopatra. De-a lungul veacurilor i s-a creat, în chip fals, faima 
de femeie ce şi-ar fi vândut grațiile sale feminine în schimbul 
unor avantaje politice. Nu s-a avut în vedere nici faptul că în 
faţa ei au stat doi dintre cei mai uşuratici bărbaţi cunoscuţi în 
lumea antică: Cezar şi Marcus Antonius. Idila sa cu tânărul 
Pompei se petrecuse într-o vreme când ea era o tânără fără 
experienţă. Intalnirea sa cu Cezar şi Antonius avea loc însă la 
vârsta când femeile sunt în floarea frumusetei, inteligenţei şi a 
unei îndelungate experienţe cu vicisitudinile vieţii; când ştiu, 


după cum spunea Plato „să împartă linguşirea nu în patru, ci în 
mai multe părţi” (Plutarh, Antonius, 28). 

In ajunul încleştării oştilor Cleopatrei cu ale fratelui său, la 
Pelusium, sosi în acel loc, cu o corabie, nefericitul înfrânt de la 
Pharsalos. Vasul ancoră în zona ocupată de trupele tânărului 
rege. Pe plaja de la Pelusium, Pompeius Magnus fu asasinat în 
urma sfatului dat copilului-rege de către Potheinos, Achillas şi 
Theodotos, cei ce formau triumviratul camarilei. La trei zile după 
odiosul asasinat a debarcat şi Cezar la Alexandria, unde ocupă, 
cu puţinii săi soldaţi, punctele strategice importante ale 
oraşului. Se instală apoi în palatul Ptolemeilor, pretinse o mare 
sumă de bani şi invită pe cei doi rivali în faţa arbitrajului său. 
Fratele şi sora trebuiau să-şi licentieze trupele şi apoi să vină în 
capitală. Prin asemenea măsuri, Cezar aplica vechea politică 
romană de a interveni în viesparul certurilor interne ale statelor 
din Orient, în folosul Romei, acum, şi în folosul său personal. În 
acelaşi timp, dictatorul se considera executor al testamentului 
lui Ptolemeu Auletes, care cerea ca poporul roman să-i asigure 
îndeplinirea dispoziţiilor sale, în primul rând, domnia comună a 
lui Ptolemeu al XIII-lea si a Cleopatrei. Motivul principal ce-l 
determina pe Cezar să restabilească statu-quo-ul politic în Egipt, 
era însă altul. El pretindea plata imediată a sumei de 
şaptesprezece milioane cinci sute mii sesterti, datorie pe care 
trebuiau să o onoreze moştenitorii lui Auletes pentru tatăl lor. 
Erau banii promişi lui Cezar şi Pompei de către defunctul rege, în 
anul 58 î.e.n., preţul de atunci al recăpătării coroanei, cu 
ajutorul celor doi generali romani. Pretentiile lui Cezar nu fură 
de loc domolite de către vicleanul Potheinos ce-i prezentă capul 
lui Pompei. Eunucul căuta să tergiverseze lucrurile, arătând că 
tezaurul lagid era gol. Spera că Cezar va pleca în curând din 
Alexandria chemat de numeroasele evenimente grave ce se 
desfăşurau la Roma şi în Asia Mică. Apoi indraznetul regent a 
început a-i obiecta lui Cezar că arbitrajul propus înseamnă o 
imixtiune ilegală a unui străin în treburile politice egiptene, că 
prezenţa  fasciilor romane în palatul Ptolemeilor jignea 
demnitatea regală egipteană, că poporul alexandrin este gata 
să se răscoale, nemulţumit de insolenta celor patru mii de 
soldaţi romani cantonati în oraş etc. 

Dictatorul ştia însă să bată din picior şi eunucul trebui să-i 
îndeplinească ordinele, dar acela le transmisese deformat. 


Comunică Cleopatrei dispoziţia lui Cezar de a-şi licentia armata 
şi de a se prezenta la Alexandria. Concomitent sfătui pe rege să 
nu-şi dizolve tabăra, ci numai să vină în capitală pentru a trata 
cu proconsulul roman. Inaltele dispoziţii date de Cezar se 
îndepliniră in defavoarea Cleopatrei, rămasă fără apărare si in 
imposibilitate de a pătrunde în capitală; acum o simplă fugară, 
regina era urmărită peste tot de oamenii lui Potheinos. La 
Alexandria, Ptolemeu cu miniştrii săi căutau să-l convingă pe 
Cezar asupra inutilitatii convocării Cleopatrei, masinatii ce nu-l 
induseră în eroare pe proconsul. Ei întrezăreau puterea de 
seducţie a Cleopatrei asupra marelui căpitan, pe care Roma îl 
numea şi „bărbatul tuturor femeilor”. De aceea căutau să 
folosească toate mijloacele de a împiedica o întrevedere între 
cei doi. Prin oamenii săi, Cezar invită direct şi în două rânduri pe 
regină să vină la Alexandria. Dar cum putea să pătrundă ea 
până la palat? Gărzile lui Potheinos controlau toate intrările în 
oraş; navele regale supravegheau toate împrejurimile portului; 
în capitală, spionii regentilor misunau pe toate străzile, iar în 
jurul palatului, unde acum Cezar se găsea ca „oaspete al 
regelui” se instalase o straşnică pază. La Cezar, ea nu putea 
ajunge întovărăşită de ceremonialul demn pentru o mare regină, 
ci numai deghizată, spre a nu fi recunoscută şi ucisă pe loc. 
Poetul Lucanus, istoricul Dio Cassius şi Plutarh ne relatează cu 
lux de amănunte stratagema folosită de ingenioasa femeie, ca 
să ajungă sănătoasă la picioarele dictatorului, fără a fi văzută de 
cineva: 

„Cleopatra, luându-şi însoțitor numai pe Apollodor din Sicilia - 
scrie Plutarh (Cezar, 49) - şi îmbarcându-se pe o mică corabie, 
la căderea nopţii a început să se apropie de palatul regal. 
Neputând să treacă nevăzută, în acest chip, s-a învăluit într-o 
piele de acoperit lectica, căutând să ţină trupul cât mai alungit, 
iar Apollodor, legând-o ca pe un balot cu o curea, a dus-o chiar 
la uşa lui Cezar”. 

Misteriosul balot strâns puternic în curele conţinea, în 
realitate, un mare şi frumos covor oriental, pe care negustorul 
Apollodor se grăbea să-l ofere ca dar proconsulului roman, fapt 
ce a indus în eroare gărzile lui Potheinos. În faţa lui Cezar, 
covorul fu desfăcut spre a se arăta măiestria pretiosului obiect. 
Dar, din mijlocul lui, întocmai ca Venus din spuma mării, apăru 
trupul mlădios al Cleopatrei, spre uimirea întregii asistente. Cel 


mai încântat rămase afemeiatul beneficiar al darului. Ştirea 
apariţiei Cleopatrei la palat, ajunsă acum sub protecţia lui 
Cezar, se răspândi cu repeziciune printre demnitarii egipteni, în 
armata lui Ptolemeu şi în mijlocul populaţiei alexandrine, 
incitată la răscoală de către Potheinos. 

Prima întrevedere dintre Cezar şi Cleopatra se prelungi până 
în zorii zilei, când Ptolemeu fu invitat în sala tronului, ca să se 
împace cu sora-regină. „Într-o noapte - scrie Dio Cassius (XLII, 
35) - Cezar se transformă în avocatul aceleia despre care se 
crezuse până atunci că-şi va găsi în persoana proconsulului un 
judecător”. Marele comandant roman, în vârstă de 52 de ani, 
fusese captivat, într-o noapte, de glasul fermecător al unei 
tinere de 21 de ani. 

Cel mai indignat rămase Ptolemeu, când, a doua zi, la palat se 
trezi faţă în faţă cu marea sa rivală. Nebun de mânie, aruncă 
diadema regală la picioarele lui Cezar şi, strigând „trădare, 
trădare, toată lumea la arme”, ieşi vijelios din palat. Regele 
reuşi să împingă mulţimea asupra palatului, unde Cezar şi 
Cleopatra se găseau izolaţi de grosul gărzilor romane. 
Proconsulul se urcă pe o terasă a clădirii şi de acolo vorbi 
alexandrinilor, pe care-i calmă, promitandu-le că va îndeplini 
toate cererile lor. In acelaşi timp, el îşi concentra la palat toate 
gărzile împrăştiate în oraş şi reuşi a-l reţine ca ostatic, lângă el, 
pe Ptolemeu. Ştafetele lui Cezar porneau de asemenea, în 
grabă, spre Asia Mică, ca să aducă în Egipt întărituri de acolo, 
deoarece... „cunoştea bine acest popor perfid, care întotdeauna 
gândea într-un fel şi se manifesta într-altul” (Cezar, Răzb. 
Alexandr., 24). 

A doua zi, poporul alexandrin fu convocat la o mare adunare, 
într-o piaţă, unde, escortat de lictori şi de o puternică gardă, 
proconsulul roman apăru însoţit de Ptolemeu şi de Cleopatra. 
Dictatorul citi cu voce puternică testamentul lui Ptolemeu 
Auletes, apoi declară solemn că, în numele poporului roman, 
respectă hotărârea defunctului rege, ca cei doi să domnească 
împreună, iar fraţii lor mai mici să devină suverani în insula 
Cipru, o insulă oferită lor, ca dar, din partea sa. Argumentarea 
lui Cezar convinse şi linişti pe locuitori. Reconcilierea şi domnia 
comună a fiilor lui Auletes nu putea fi însă durabilă din cauza 
camarilei. 

Din umbră, Potheinos acţiona pentru a destrăma aceste 


aranjamente ale lui Cezar şi pentru a ridica împotriva romanilor 
populaţia veşnic agitată a marelui oraş. El răspândi printre 
alexandrini ştiri false: că cei doi regi se găseau prizonieri la 
palat, că Egiptul devenise o provincie romană, că regina-amantă 
va ajunge singurul conducător al ţării, că Cezar a trimis după noi 
forţe de sprijin etc. Etc. Mai înainte ca legiunile lui Cezar să 
sosească la Alexandria, din ordinul lui Potheinos, armata lui 
Ptolemeu, cartiruită la Pelusium şi comandată acolo de către 
Ahillas, încercui capitala şi blocă pe romani. 

Cea mai grea lovitură pentru Cezar a fost evadarea de la palat 
a surorii Cleopatrei, Arsinoe a IV-a, care, cu ajutorul eunucului 
Ganymedes, se proclamă regină, în locul fraţilor ţinuţi ostatici. 
Noua schimbare de domnie fu aclamată de popor şi de armata 
lui Ahillas, în număr de peste douăzeci de mii de luptători. În 
curând, comandamentul fu preluat de Ganymedes, înlocuind pe 
Ahillas. Astfel s-a deschis faimosul război alexandrin, denumit şi 
războiul Cleopatrei. Un puternic comandant roman - se spunea 
-, îndrăgostit prosteste de o vicleană şi tânără regină, s-a trezit 
angajat într-o bătălie periculoasă, care-l putea costa chiar viaţa. 

Blocat în cartierul palatelor de pe peninsula Bruchium, cu cei 
patru mii de soldaţi romani, Cezar fu asediat continuu de ostaşii 
lui Ganymedes şi de populaţia alexandrină. Ca flota romană să 
nu cadă în mâna duşmanilor, ce dominau întregul port, se dădu 
ordin a fi incendiată. Focul se extinse însă asupra caselor şi 
edificiilor publice de pe chei, distrugând arsenalul, depozitele de 
cereale şi faimoasa bibliotecă a Museionului, fundată de primii 
Ptolemei. Fortificati după baricade, legionarii respinsera peste 
douăzeci de asalturi egiptene, apoi se înstăpâniră în insula 
Faros, cheia de control a marelui port. 

Este sigur că în aceste momente grele, Cleopatra l-a încurajat 
pe Cezar cu mângâieri şi cu îndemnul glasului său zeiesc. 

Dându-şi seama că poziţiile deţinute de Cezar nu erau uşor de 
cucerit, alexandrinii îi făcură propuneri de încetare a ostilităţilor, 
în cazul că tânărul Ptolemeu va fi pus în libertate. Deşi cunoştea 
necredinta acestor orăşeni, comandantul roman acceptă oferta. 
Dar abia scăpat din captivitate, regele se aşeză în fruntea 
armatelor (înlăturând pe Arsinoe şi Ganymedes) şi reorganiză 
asediul cu mai multă vigoare. Norocul lui Cezar a fost sosirea 
legiunii a 37-a, apoi a unui ajutor din Siria, comandat de 
Mithridate, regele Pergamului. Atunci Cezar luă iniţiativa, rupse 


blocada şi făcu joncţiunea cu trupele lui Mithridate. Acuzat de 
trădare, Potheinos fu executat, după ce căzuse în mâinile lui 
Cezar. Cleopatra respiră uşurată după dispariţia celui mai 
înverşunat inamic al său, inspiratorul tuturor relelor pe lângă 
minorul rege şi în sânul camarilei. 

În primăvara anului 47 î.e.n., comandând toate forţele, Cezar 
dădu o mare bătălie cu egiptenii; îi înfrânse şi fugări pe rege, 
care se înecă în Nil. După această victorie, Cezar reintră 
triumfător în Alexandria, a cărei turbulentă populaţie, de teama 
sabiei romane, îl primi cu aclamații. Astfel luă sfârşit războiul 
pentru Cleopatra, în urma căruia Cezar ar fi putut transforma cu 
uşurinţă Egiptul în provincie romană, dacă la mijloc nu ar fi fost 
pasiunea sa pentru regină. Fidel testamentului lui Ptolemeu 
Auletes, proconsulul proclamă şi acum, solemn, pe Cleopatra ca 
regină a Egiptului şi o căsători cu cel de-ai doilea frate al său, 
Ptolemeu al XIV-lea Neoteros, în vârstă de numai 11 ani! Noua 
uniune consangvină rămânea tot iluzorie, dată fiind vârsta 
acestui copil ce nu putea fi nici sot si nici rege adevărat. In 
realitate, Cleopatra domnea în calitate de „metresă” a lui Cezar. 

Cele 18 luni cât ţinuse războiul alexandrin, închis în palat, 
Cezar stătuse zi şi noapte alături de regină, într-o captivitate 
plăcută, şi fusese înlănţuit sufleteşte de egipteană. Desi la 
Roma şi peste tot era solicitat de numeroase probleme de stat, 
inima sa nu se putea hotărî atât de uşor să părăsească Egiptul. 
Proconsulul îşi prelungi şederea cu încă două luni, fiind mereu 
alături de Cleopatra. La Roma (unde nu scrisese de un an) se 
produseseră mişcări cu caracter politic; în Asia Mică, Farnace, 
fiul lui Mithridate se rasculase contra Republicii; în Africa 
pompeianii alcătuiseră o nouă armată; în Spania se grupaseră 
noi forţe anticezariene. Dar toate aceste pericole erau uitate de 
Cezar, fericit în braţele Cleopatrei. 

Cei doi îndrăgostiţi îşi petrecură „luna de miere” într-o 
călătorie de plăcere, organizată pe NII, în sus, şi prelungită până 
la graniţa etiopiană. Din ordinul Cleopatrei fusese pregătită o 
corabie specială pentru plutire şi odihnă, aleasă dintre cele mai 
mari şi cu fundul plat. Nava, construită din cedru şi chiparos, 
avea aspectul unui palat plutitor, cu o suprafaţă de o jumătate 
de stadiu (aprox. 3000 m?), fiind înaltă de 40 de coti, de la linia 
de plutire în sus, şi dotată cu câteva etaje înconjurate de 
portice, prevăzută cu chioşcuri şi având pânze vopsite cu 


purpură. În interior cuprindea numeroase încăperi luxos 
mobilate şi împodobite cu colonade, cu sculpturi în pietre 
preţioase sau în ivoriu, cu plafoanele şi pereţii pictaţi în culori 
aurii. Pe punte se găseau pregătite trupe de mimi, de acrobati, 
de cântăreţi şi dansatori, aduse pentru distracţia celor doi 
amanți. Deliciosul voiaj pe lângă cetăţile şi monumentele 
milenare ale faraonilor, răspândite pe malurile Nilului, fu 
întrerupt de murmurul gărzii legionare, care-i aminti lui Cezar că 
este roman şi că a sosit timpul să iasă din braţele ispititoarei 
regine. Interesele Romei nu trebuiau sacrificate pentru iubirea 
fata de o regina nesatioasa. 

Părăsind Egiptul, Cezar îi lăsă Cleopatrei o impunătoare garda, 
alcătuită din patru legiuni romane, necesară pentru a ţine în 
frâu pe nedisciplinatii alexandrini, veşnic ostili reginei. 
Permanenta acestei garnizoane neobişnuit de numeroasă mai 
avea şi misiunea de a asigura transportul normal al grânelor 
egiptene spre Roma. De fapt, cantonarea ei la gurile Nilului 
inaugura o adevărată stăpânire romană. 

— Era, prin urmare, vorba de un succes politico-militar - şi nu 
reprezenta deci un simplu corp de gardă destinat pazei unei 
amante. Criza politică egipteană se încheiase pentru totdeauna, 
regalitatea lagidă rămânând doar o păpuşă romană în Valea 
Nilului, unde fusese introdusă o cvasianexiune romană. Afectiv, 
Cleopatra rămăsese ataşată de Cezar, in timp ce iubirea 
acestuia faţă de ea s-a estompat treptat, dictatorul fiind 
absorbit, în ultimii trei ani ai vieţii, de rezolvarea unor 
importante probleme de stat. 

La câteva săptămâni după plecarea dictatorului, Cleopatra 
dădu naştere unui băiat, prilej de mare bucurie pentru Cezar, 
care pierduse pe lulia, unicul său copil. Nou-născutul căpătă 
numele de Ptolemeu al XV-lea Cesarion, expresie a legăturii 
puternice dintre Cleopatra şi Cezar. Alexandrinii erau la curent 
cu aceste relaţii, precum cu intenţia pe care o avusese 
dictatorul de a o transporta pe regină la Roma, în timpul sarcinii. 
Unii istorici antici şi moderni au căutat să conteste paternitatea 
ce se atribuia lui Cezar. Obiectiunile lor nu pot fi reale, deoarece 
Cezar recunoscuse a fi tatăl copilului prin numele ce i s-a dat, 
preoţii egipteni îi atribuiseră o naştere miraculoasă, ca tuturor 
faraonilor, iar peste 17 ani, Octavian Augustul s-a grăbit să-l 
ucidă, socotindu-l un serios rival la domnie. 


Părăsind Egiptul şi pe Cleopatra, Cezar se repezi vijelios 
asupra oştilor lui Farnace pe care-l învinse aşa de repede, încât, 
putea comunica la Roma cunoscuta frază formată din trei verbe: 
veni, vidi, vici („am venit, am văzut, am învins”). Trecu apoi cu 
Oştile în nordul Africii şi zdrobi la Thapsus armata strânsă de 
Cato cel Tânăr şi de Juba regele Numidiei. 

Mai înainte de a părăsi Africa, el scrise Cleopatrei, invitând-o 
oficial să vină la Roma. Regina sosi la mijlocul verii anului 46 
î.e.n., în momentul când Cezar îşi celebra cele patru mari 
triumfuri ale sale: împotriva galilor, a egiptenilor, a lui Farnace şi 
a lui Juba. La toate aceste strălucite festivități, egipteanca a 
asistat ca invitată de onoare. Nu ştim cu ce fel de sentimente a 
privit Cleopatra cortegiul captivilor egipteni tarati în cel de-ai 
doilea triumf, în fruntea cărora mergea sora sa Arsinoe, aceea 
care în timpul războiului alexandrin se aliase cu duşmanii săi. 

Venirea la Roma a tinerei regine era motivată diplomatic, ca 
fiind necesară pentru semnarea unui tratat de alianţă. Dar 
nimeni nu credea în adevărul acestei explicaţii. Pe străzile 
capitalei italice, soldaţii nu se sfiau să cânte, în gura mare, 
amorurile lui Cezar cu Cleopatra. La Roma, regina venise cu o 
strălucită suită de funcţionari, curtezani şi ofiţeri. Mai adusese 
cu ea pe minorul frate-sot şi pe Cezarion, copilul ce trebuia 
prezentat tatălui său nelegitim. Întregul alai egiptean a fost 
găzduit, timp de doi ani, în magnifica vilă a dictatorului, situată 
dincolo de Tibru, de fapt un splendid palat înconjurat de vaste 
grădini. În orele lui de răgaz, Cezar venea acolo să vadă pe 
egipteană şi pe fiul lor, şi astfel se reluară legăturile lor 
sentimentale din vremea când se plimbau cu corabia-palat, pe 
undele Nilului. Mulţi bărbaţi şi femei de seamă din Roma 
alcătuiau un fel de suită în jurul Cleopatrei. Adulatorii erau 
încântați să stea de vorbă pe aleile minunatei vile cu femeia 
preferată inimii dictatorului. 

Din iniţiativa lui Cezar, senatul acordă cuplului regal titlul de 
„aliat şi prieten al poporului roman”. In forul lui Cezar, marele 
templu al zeiţei Venus Genetrix primi o enormă statuie de 
marmură a zânei frumuseţii, care purta în braţe fructul 
dragostei, pe Eros, după părerea - se pare greşită - a lui Appian 
(II, 102), monument sculptat după chipul şi asemănarea 
Cleopatrei şi a lui Cezarion. Dar toate aceste onoruri acordate 
reginei aliate şi oaspete treziră multă ură la Roma. Populaţia 


credea că a fost jignită demnitatea poporului roman şi că zeii au 
fost şi ei profanati prin multele atentii acordate de Cezar, 
Cleopatrei. Deşi războaiele civile, împreună cu dezmatul politic, 
transformaseră mult austerele moravuri ale strămoşilor romani, 
mai existau totuşi oameni virtuoşi în oraşul minat de adultere şi 
prostituție; orgoliul roman condamna amorurile oficiale ale lui 
Cezar cu „hetaira” Cleopatra. Dictatorul era un om căsătorit, cu 
o femeie castă, primise puterea suverană, se încununase cu un 
fel de apoteoză, deţinea demnitatea de mare preot (pontifex 
maximus) şi, cu toate acestea, devenise sclavul înamorat al 
Cleopatrei. Dictatorul nu se sfia să vorbească cu entuziasm 
despre regină, iar vizitele sale dincolo de Tibru erau din ce în ce 
mai dese. Opinia publică se aştepta ca Egiptul să fie transformat 
în provincie romană, în schimb, Ţara Nilului devenise aliatul 
Romei. Templul unei străvechi divinităţi naţionale oferea acum 
poporului roman, ca obiect de cult, statuia unei regine barbare, 
a unei prostituate din Alexandria - se spunea la Roma. În vila de 
pe malul drept al Tibrului, această regină din Orient huzurea 
înconjurată de magicieni, taumaturgi, eunuci şi mulţi servitori 
insolenti. Lumea se întreba, până unde va ajunge nebunia 
amoroasă a lui Cezar. 

Zvonuri peste zvonuri frământau Cetatea celor şapte coline: 
care erau viitoarele proiecte ale lui Cezar în legătură cu 
Cleopatra? Se spunea că, din ordinul dictatorului, tribunul 
plebei, Helvius Cinna pregătea un proiect de lege pentru 
introducerea poligamiei la romani şi aceasta, numai ca Cezar să 
se poată căsători oficial şi cu Cleopatra. Mulţi credeau într-o 
apropiată legitimare civilă a fiului Cleopatrei, care ar fi fost 
recunoscut astfel ca moştenitor şi urmaş al lui Cezar. 

Intreaga Romă tremura de teama unui transfer al capitalei din 
Italia la Alexandria, unde el urma să domnească alături de 
Cleopatra. 

Teama crescu de îndată ce „cărţile sybiline” preziseră că 
parții, marii duşmani ai Romei, vor fi învinşi numai de un om ce 
va purta coroana. 

Aceste multiple zvonuri, unele întemeiate, altele simple 
scorneli, după cum remarca Dio Cassius, măreau numărul 
acelora ce purtau pumnale ca viitori asasini ai dictatorului. 
Cleopatra apărea deci femeia fatală pentru Cezar, aşa cum, mai 
târziu, va fi şi pentru Marcus Antonius. 


Liniştită în vila sa, regina nu se sinchisea de ostilitatea Romei, 
ştiindu-se protejată de „divinul Cezar”. La ea veneau acum, cu 
linguşeli, toţi colaboratorii amantului său, ca Marcus Antonius, 
Lepidus, Dolabella, Curio, Balbus, Cinna, Venditius, Trebonius, şi 
alţii. O vizitau şi cei ce-i purtau destulă antipatie, ca bogătaşul 
Atticus, cămătar interesat în economia egipteană. Cicero era 
adus acolo de cunoscuta sa pasiune pentru cărţile pe care le 
colectiona în marea bibliotecă de la Tusculum. 

Într-o zi, Cicero prezentă reginei o lungă listă de manuscrise 
greceşti şi de antichităţi egiptene, de care avea nevoie pentru 
studiile sale. Cleopatra îi promise marea cu sarea, ordonă 
ofițerului său, Ammonius, ambasador la Roma al Egiptului şi 
vechi amic al lui Cicero, să le procure din Alexandria. Din 
neglijenţă sau din pricina evenimentelor grave ce avură loc nu 
peste mult timp la Roma, o dată cu asasinarea lui Cezar, 
făgăduiala făcută de regină marelui orator n-a putut fi 
îndeplinită. Ura lui Cicero, alimentată şi de promisiunile 
neîndeplinite, crescu şi mai mult o data cu insolenta fata de ela 
lui Serapion, unul dintre slujbasii reginei. Amărăciunea şi 
antipatia lui Cicero pentru Cleopatra şi oamenii săi au găsit ecou 
în scrisorile adresate de el lui Atticus. 

Dar „frumoasele zile de la Aranjuez” ale Cleopatrei se încheiau 
cu o lovitură de trăsnet: asasinarea lui Cezar, la 15 martie 44 
î.e.n. Pentru tânăra regină, acum în vârstă de 25 de ani, odioasa 
crimă a însemnat prăbuşirea multor iluzii şi a amorului ei cu 
Cezar, nu însă şi a unor speranţe noi. Nimic nu o mai putea 
reţine la Roma, în acest oraş ostil. La o lună de la idele lui Marte, 
părăsi pentru totdeauna vila de pe malul Tibrului, cu minunatele 
ei grădini, destinate post mortem de către dictator ca loc de 
odihnă si trândăvie pentru plebea romană. Cleopatra şi-ar fi 
făcut bagajele şi mai în grabă, dacă la un moment dat, consulul 
Marcus Antonius n-ar fi încercat să declare pe Cezarion ca 
moştenitor al fostului dictator. Consulul se izbi însă de 
testamentul lui Cezar, în care numele fiului Cleopatrei nici nu 
era menţionat. Ca moştenitor era indicat, nepotul şi fiul său 
adoptiv, Octavian, viitorul împărat. 

După o absenţă de doi ani, Cleopatra reintra în stravechiul 
palat al Lagizilor din Alexandria, într-un moment când se 
dezlantuia, sângeros, războiul dintre cezarieni şi republicani. In 
vacarmul acestor frământări, grija Cleopatrei se îndrepta numai 


spre asigurarea tronului său. Se găsea acum în aceeaşi 
cumpănă ca în anii războiului civil dintre Cezar şi Pompei. Ca 
aliată a poporului roman nu putea păstra neutralitatea. Trebuia 
să între într-una dintre cele două tabere, spre a feri Egiptul de 
posibilitatea transformării în provincie romană. Cleopatra înclina 
spre cezarienii conduşi de triumviratul format din Antonius, 
Lepidus şi Octavianus, stăpâni în Occident. Dar Egiptul se găsea 
în Orient, unde ajunseseră acum stăpâni republicanii, în frunte 
cu Brutus şi Cassius, ucigaşii lui Cezar. 

La începutul ostilităţilor ce avură loc în Siria, între Cassius şi 
Dolabella, guvernatorul acestei provincii şi omul triumvirilor, 
Cleopatra a fost solicitată de ambele părţi să trimită ajutoare. 
Prudenta o îndemnă să ia partea celui dintâi, dar în chip tacit sa 
păstreze alianţa cu cezarienii, căutând să-l ajute şi pe Dolabella, 
locotenentul lui Marcus Antonius. Deocamdată, ea dădu ordin 
celor patru legiuni ce stationau la Alexandria sa plece în Siria si 
să-l sprijine pe Dolabella, asediat în cetatea Laodiceea. 
Incapabilul Dolabella fu înfrânt mai înainte de a primi acest 
ajutor. Cele patru legiuni se înregimentară în armata lui Cassius. 
Oarecum compromisă fata de Cassius, regina cauta să se 
menţină într-un fel de atitudine defensivă faţă de republicani. 

De îndată ce legiunile evacuară Alexandria, tânărul rege-sot, 
Ptolemeu al XIV-lea muri subit. Bănuiala de a-l fi otrăvit căzu 
asupra Cleopatrei. Nemaiavând scutul roman alături, ea se 
putea aştepta la o nouă răscoală a alexandrinilor în favoarea 
regelui, aşa cum se întâmplase pe timpul domniei ei comune cu 
primul frate-sot. După unii, acesta ar fi fost mobilul lichidării 
regelui. Locul celui dispărut în chip misterios a fost luat imediat 
de Cezarion, în vârstă de patru ani, proclamat rege sub numele 
de Ptolemeu al XV-lea Caesar-Theos-Philopator-Philometor 
(„Ptolemeu al XV-lea, Cezar, zeu iubitor de tată şi de mamă”). 
Epitetele Caesar şi Philopator exprimau ideea că acest copil 
ocupase tronul alături de mamă din voinţa tatălui său, 
dictatorul, cu dreptul de a primi întreaga moştenire a celui răpus 
la idele lui Marte. La Roma, în faţa senatului, consulul Marcus 
Antonius, apără pretenţiile lui Cezarion, în ceea ce privea 
domnia asupra Egiptului. 

Primejdia pierderii tronului nu dispăru pentru Cleopatra. Flota 
egipteană, care stationa în Cipru sub comanda lui Serapion, se 
uni cu a lui Cassius, fără a o întreba pe regină. Apoi, pretenţiile 


lui Cassius se înmulţiră prin noi cereri de oameni, corăbii, 
alimente si bani. Vicleana regină căuta sa temporizeze 
acordarea acestor ajutoare, motivându-şi întârzierile prin seceta 
şi ciuma ce bântuiau de câţiva ani în Egipt. Dar Cassius nu se 
lăsă convins de răspunsurile diplomatice ale reginei, ci echipă o 
flotă şi pregăti invazia Egiptului. Salvarea Cleopatrei fu adusă de 
marşul vertiginos al trupelor triumvirilor spre tabăra lui Brutus 
din Macedonia, care-l rechema pe Cassius, silit astfel să anuleze 
expediţia spre Alexandria. Incurajată de acest neaşteptat noroc, 
egipteanca dădu ordin flotei să se unească cu cea a cezarienilor, 
dar, în drum, o furtună i-o distruse aproape în întregime. Cu 
toată dorinţa sa de a-i ajuta pe triumviri, nenorocul îi stătea 
mereu în cale şi întăririle destinate lor ajungeau în tabăra 
adversă sau erau înghiţite de furtunile mării. Cu aceasta se 
încheia a doua mare dramă a domniei Cleopatrei. 

După ce republicanii fură distruşi la Filipi (42 î.e.n.), se 
profilară noi primejdii pentru regina ce se mentinuse într-un fel 
de echivoc şi involuntar sprijinise pe Brutus şi Cassius. Marcus 
Antonius, eroul de la Filipi, primi mandatul de a-i pedepsi în 
Orient pe toţi cei care îi ajutaseră pe republicani. Triumvirul 
aplica amenzi, destituia şi jefuia ca un satrap pe vinovatii ce nu 
ştiau să-şi răscumpere greşeala. Ca să-şi păstreze tronul, micii 
suverani vasali din Asia Mică se grăbeau să obţină, prin daruri 
regeşti, bunăvoința puternicului triumvir. Numai orgolioasa 
Cleopatra, femeia dotată cu un fin calcul diplomatic, nu se grăbi 
să se umilească în fata noului stăpân al Orientului. Ea îl 
cunoscuse bine pe Antonius, încă de la vârsta de paisprezece 
ani, iar în grădinile de la Roma avusese prilejul să cunoască 
slăbiciunea acestuia pentru femei. Îşi reaminti de impresia 
puternică ce o făcuse, în ambele împrejurări, asupra lui 
Antonius. Era de aşteptat deci ca el să vină să stea de vorbă cu 
„sirena de la Nil”, al cărei cuvânt îl putea face să asculte, nu să 
poruncească. 

Antonius o invită pe Cleopatra, în cursul anului 41 î.e.n., să 
vină în oraşul Tarsus, de pe coasta Asiei Mici, pentru ca, în faţa 
tribunalului său, să-şi justifice poziţia ambiguă pe care o 
avusese în timpul războiului. Triumvirul se gândea la marea 
satisfacţie ce o va simţi, atunci când în faţa lui se va prezenta, 
rugătoare, femeia la ale cărei picioare stătuse supus divinul 
Cezar. Se deschidea acum, pentru Cleopatra, în vârstă de 28 de 


ani, al treilea act al dramaticei sale vieţi. El trebuia jucat în fata 
unui om de 40 de ani, comandant cu mari calităţi militare, 
iubitor de fast şi de petreceri zgomotoase. Era de aşteptat ca 
întâlnirea celor două firi pasionate să aducă în viitor numai 
nenorociri. Marele Shakespeare le va dramatiza zguduitor în 
tragedia ce poartă numele celor doi protagonişti. 

Antonius a înaintat însă cu stângul de la primul pas, cand a 
ales pe Quintus Dellius să ducă invitaţia Cleopatrei. Purtătorul 
mesajului, un intrigant fără pereche, depravat şi venal, îi 
înşelase pe toţi cei ce apelaseră la serviciile lui. Mai târziu, ajuns 
amic al lui Augustus, apoi prieten de pahar a lui Horaţiu, a murit 
bogat şi lăudat în odele poetului din Venusia. Dellius întrezări şi 
de astă dată un fericit moment ca să obţină foloase şi protecţie, 
devenind curtezan şi omul de încredere (după unii şi amant) al 
egiptencei. El a fost acela care a pus în scenă mascarada 
apariţiei reginei la Tarsus, sfătuind-o să nu se teamă de omul cu 
aspect de gladiator, de sălbaticul comandant de la Pharsalos şi 
Filipi, căci poate fi uşor transformat într-o păpuşă, în mâinile ei. 

— „Niciodată - îi spunea Dellius - Antonius nu va lăsa sa 
plângă nişte ochi atât de frumoşi şi nu va fi în stare să-ţi facă cel 
mai mic rău, dimpotrivă, te va încărca cu toate onorurile” 
(Plutarh, Antonius, 25). Îndemnul sincer al lui Dellius o încurajă 
pe Cleopatra să pregătească daruri şi bani mulţi, să se gătească 
cu multe podoabe, dar mai ales să-şi pună „nădejdea în 
farmecele şi grațiile ei”. 

Comedia apariţiei la Tarsus a rafinatei regine a fost amănunţit 
colorată de Plutarh, de unde Shakespeare a transpus-o în 
curgătoare versuri scenice. Se spune că, într-o zi, în timp ce 
Antonius împărțea dreptatea de pe estrada instalată în mijlocul 
pieţei din oraşul Tarsus, observă pe malurile râului Cydnus, ce 
se varsă acolo în mare, o neobişnuită mişcare de oameni. 

„Cleopatra... pornise pe râul Cydnus, într-o corabie cu prora 
de aur, cu pânzele de purpură întinse, iar echipajul vâslea cu 
vâsle de argint în ritm de flaute şi chitare. Ea însăşi şedea sub o 
umbrelă aurită, împodobită aşa cum este pictată Afrodita, iar de 
o parte şi de alta, copii în chipul amorasilor pictaţi, stăteau şi-i 
făceau vânt. De asemenea, sclave dintre cele mai frumoase, 
îmbrăcate ca Nereidele şi Gratiile şedeau unele la cârmă, iar 
altele în spatele corabiei. Mirodenii minunate împrăştiau pe 
țărm mirosuri de tot felul. O mulţime de oameni o însoțeau pe 


ambele tarmuri ale râului, iar alţii coborau din cetate ca să vadă 
spectacolul. Când mulţimea de oameni din piaţă s-a revărsat ca 
puhoiul la acest spectacol, Antonius a rămas singur pe tribună. 
Mergea printre toţi o vorbă că Afrodita vine să petreacă cu 
Dionysos, spre binele Asiei” (Plutarh, Antonius, 26). 

Antonius, ca „noul Dionysos”, fu invitat pe puntea corabiei ce 
purta pe Cleopatra în postură de Afrodită, zeiţă a frumuseţii. 
Luminile, luxul şi comportarea gingaşă a reginei au înfrânt, 
„asprimea soldateasca şi badarania” triumvirului. Romanul fu 
zăpăcit de viziunea divină a corabiei, de cântecele lirelor şi de 
farmecul reginei, ca şi Cezar odinioară, când o văzuse ieşind din 
covorul misterios, la Alexandria. Nu-i mai ceru Cleopatrei nicio 
explicaţie asupra comportării ei în timpul războiului cu 
republicanii şi îi îndeplini toate pretenţiile. Banchetele se ţineau 
lanţ, onorate cu cele mai preţioase vinuri, turnate în cratere de 
aur masiv şi însoţite de cele mai alese bucate, mult apreciate de 
lacomul Antonius. Amfitrionul nu mai putea lupta si tari acum pe 
regină la judecată, în fata tribunalului său, deoarece ea ii 
comanda ca unui „sclav egiptean”, după expresia plină de 
indignare a istoricului Dio Cassius. 

Profitând de subjugarea erotică a marelui comandant roman, 
Cleopatra îşi puse la punct o serie de probleme politice. La 
cererea Cleopatrei, Antonius emise un decret, ratificat mai apoi 
şi de colegii săi triumviri, prin care Cezarion era recunoscut de 
Roma ca moştenitor legitim al coroanei lagide. Se justifica 
această favoare drept răsplată pentru ajutorul dat de Egipt 
cezarienilor, pe timpul războiului cu Brutus şi Cassius! 

Ca toate înaintaşele sale din palatul de la Alexandria, 
Cleopatra nu uită să se răzbune pe rivalii săi, prin crime 
odioase. Prima mare victimă fu sora sa, Arsinoe a IV-a, evadată 
de la Roma, după triumful lui Cezar. Fugara găsise azil în 
templul zeiţei Artemis de la Ephes. La cererea Cleopatrei, sicarii 
lui Antonius o gâtuiră chiar în sanctuarul zeiţei. Cleopatra 
elimina astfel pe o rivală ce putea provoca în viitor tulburări la 
Alexandria. Tot la Ephes au mai fost ucişi un anonim pretendent 
la tronul egiptean, apoi Sarapion, comandantul escadrei 
egiptene de odinioară, care, fără să fi primit ordinul Cleopatrei, 
trecuse cu flota în lagărul lui Cassius. 

Atunci când Cleopatra a debarcat la Tarsus, însoţită de 
mascarada cortegiului său bahic, Antonius se pregătea cu mari 


forţe militare să plece împotriva părţilor. Dar de îndată ce fu 
prins în mrejele reginei, pasiunea îl făcu să uite de campanie şi 
o contramanda ca să răspundă invitatiei de a petrece iarna 
anilor 41/40 la Alexandria. Acolo şi-a irosit timpul în beţia 
plăcerilor, în petreceri şi orgii, despre care s-a vorbit foarte mult 
în antichitate ca despre întâmplări ce nu se mai puteau repeta. 
Plutarh şi Dio Cassius ştiau că serbările se succedau una după 
alta; banchetele veneau unul după altul, partidele de vânătoare 
şi plimbările pe Nil se ţineau lanţ. Bucătăria regală frigea câte 
opt mistreți deodată pentru ospătarea cu carne veşnic 
proaspătă numai a 12 comeseni; medicii aveau de furcă cu 
stomacurile prea încărcate, iar amforele cu vin se goleau 
repede. 

Appian (V, 11) îl acuză pe Antonius de înstrăinare faţă de 
demnitatea romană: „Antonius petrecu iarna în Egipt fără să 
poarte semnele exterioare ale unui comandant suprem, ci 
îmbrăcându-se şi trăind ca un simplu particular, fie pentru că se 
socotea că se găseşte într-un stat străin şi într-o reşedinţă 
regală, fie că lua încartiruirea de iarnă drept timp de sărbătoare. 
Lăsând la o parte grijile şi îndatoririle unui comandant suprem, 
în loc de togă romană purta stola grecească, iar ca încălţăminte 
- sandala albă attica...” 

Animatorul acestor petreceri şi divertismente era Cleopatra. 
Ea îl conducea pe Antonius ca pe un copil, nu-l părăsea pe 
roman zi şi noapte, bea cu el, jucau zaruri, vânau, pescuiau 
mereu împreună, rătăceau, deghizați în costume de sclavi, prin 
cartierele oraşului şi făceau glume josnice pe la ferestrele 
locuitorilor, de unde adesea se întorceau acasă cu urme de 
lovituri. „Sirena Nilului” nu lipsea de lângă Antonius, nici când 
amantul său îşi aducea aminte că este comandant roman şi că 
trebuia să organizeze manevre cu legiunile aduse de el în Egipt. 

Nebuniile celor doi îndrăgostiţi nu-i supărau pe alexandrini. 
Triumvirul le deveni în curând o persoană simpatică. Ei spuneau 
că Antonius purta pentru romani o mască tragică, pe care 
Alexandria i-a înlocuit-o cu una comică. Cam la fel gândeau şi 
romanii din suita militară a lui Antonius, părtaşi şi ei la o viaţă 
voluptoasă, lipsită de scrupule şi îmbuibată cu de toate. 
Cleopatra devenise idolul lor, o iubeau şi o admirau pentru 
extravagantele sale. Toţi se întreceau în adulatii şi prosternări în 
faţa reginei, iar simplul surâs al egiptenei le mergea drept la 


inimă. În fruntea acestor marionete se găsea L. Plancus, un fost 
consul, care, se prostise în aşa măsură, încât absolut gol, cu 
pielea pictată în albastru, purtând o cunună de trestie şi o coadă 
de peşte ataşată la spate, dansa frenetic în faţa Cleopatrei. 

Multe dintre „copilăriile” celor doi, caracteristice oamenilor 
care şi-au pierdut capul din cauza unei dragoste nechibzuite, au 
fost colectate de Plutarh şi Pliniu cel Bătrân. Biograful din 
Cheroneea ne istoriseşte şi următoarea întâmplare: 

„Odată (Antonius) pescuia în prezenţa Cleopatrei şi, cum nu 
prindea nimic, era tare supărat. Atunci porunci pescarilor să se 
afunde pe furiş în apă şi să lege de undita peşti prinşi mai 
dinainte. Făcând el de două sau de trei ori acest lucru, n-a 
scăpat neobservat de egipteană. Prefăcându-se că se 
minunează de succesul lui Antonius, le-a spus prietenilor ca a 
doua zi să fie de fata la pescuit. Imbarcandu-se multi în bărci, 
iar Antonius lăsând funia în apă, Cleopatra a poruncit unuia 
dintre oamenii săi să-i înfigă pe ascuns în undita o sărătură de 
Pont. Antonius fiind convins că prinsese un peşte viu, a tras de 
trestie; în mijlocul unor cascade de râs, cum era firesc, 
Cleopatra a zis: «Dă-ne nouă regilor de la Pharos şi Canopos 
trestia de pescuit, comandantule, iar datoria ta este sa 
pescuiesti regi si regate»” (Plutarh, Antonius, 29). 

Ceea ce i-a uimit pe multi istorici romani a fost luxul si 
cheltuielile nebunesti făcute pentru ospete, pe care nici Nero 
sau alti imparati risipitori nu le-au putut întrece. Ne spune 
Plinius (Nat. Hist., |X, 35) că, odată, Antonius a rămas extaziat în 
fata unui atare somptuos banchet, declarând că niciun altul nu-l 
va putea depăşi. Dar Cleopatra a pariat cu oaspetele său că, a 
doua zi, va organiza un altul, pentru care se vor cheltui zece 
milioane de sesterti. Amicul lor comun, L. Plancus, fu ales ca 
arbitru al rămăşagului. Dar ospatul cel nou nu avu nimic în plus 
faţă de cel precedent şi Antonius luă în râs pe Cleopatra. Gazda 
îi răspunse, pe loc, că ceea ce vede pe masă nu-i decât un 
accesoriu, deoarece numai ea va bea cele zece milioane de 
sesterti. De îndată, regina desfăcu din montura unuia dintre 
cerceii ce purta o perlă de o mare valoare şi o aruncă într-o 
cupă de aur plină cu oţet, unde pretioasa piatră se topi în acid. 
Apoi bău până la fund această soluţie şi se pregăti să sacrifice şi 
a doua perlă. Arbitrul o opri, declarând că a câştigat pariul. 
Macrobius (Saturnalele, II, 13) povesteşte ca cea de-a doua 


perlă salvată de Plancus a fost capturată de către Octavian din 
tezaurul Cleopatrei şi, tăind-o în două, a împodobit cu ea cerceii 
statuii zeiţei Venus din Pantheonul lui Agrippa, ridicat la Roma. 

Ceea ce dorise Cleopatra să obţină de la Cezar primea acum 
de la noul său amant, deoarece ea ocupa primul loc alături de 
stăpânul Orientului. Pe Antonius îl considera viitor împărat al 
Romei, căsătorit cu ea, iar Egiptul, ca cea mai importantă 
provincie a imperiului. Dragostea ei căpătase deja... un caracter 
pronunţat politic. 

Faţă de Cezar, Cleopatra fusese o Aspasie discretă şi o 
curtezană ce se ascunsese sub demnitatea de regină. Cu 
dictatorul putuse discuta despre artă, despre literatură, despre 
politică, şi acela admirase din plin facultăţile ei intelectuale. Dar 
cu ignorantul Antonius nu se puteau încerca atare delectări 
intelectuale. Relaţiile lor degeneraseră în brutalitati triviale, în 
orgii senzuale şi în nesfârşite petreceri cu băutură. Cinica regină 
îi cânta la ureche cântece de tavernă, îi recita versuri priapice 
şi, câteodată, îl lua la bătaie în glumă, acoperindu-i cu cele mai 
josnice înjurături. Aceasta era o existenţă pe măsura lui 
Antonius şi cu care se acomodase inteleapta regină. 

Două veşti îngrijorătoare, una de la Eufrat şi alta de la Roma, 
ajungând la Antonius, au pus capăt petrecerilor de la 
Alexandria. În răsărit, Labienus, locotenentul lui Antonius, nu 
reuşise să stăvilească atacul partilor, care amenințau Lidia, 
lonia, Siria şi Fenicia. „Trezindu-se din somn ca după o beţie”, 
triumvirul porni spre Fenicia, unde află. De retragerea partilor şi 
unde primi o scrisoare de la Fulvia, soţia sa. Aceasta iscase un 
război la Perugia împotriva lui Octavian, sperând că-l va sili pe 
Antonius s-o părăsească pe nimfa din deltă şi să vină în Italia 
pentru a lupta. Dar răscoala organizată de furtunoasa Fulvie s-a 
încheiat cu o dezastruoasă capitulare, şi ea, fără a fi pedepsită, 
a fost expediată spre Orient ca să-şi smulgă soţul din braţele 
Cleopatrei. Neastâmpărata femeie muri însă în Grecia, fără să-l 
mai poată recâştiga pe Antonius. 

Războiul perugin, provocat de ambițiile Fulviei, adusese 
oarecare răceală între triumviri, ceea ce-l hotărî pe Antonius să 
pornească spre Italia cu 200 de corăbii. Nu se iscă însă un nou 
război civil, deoarece prietenii comuni ai triumvirilor, Cocceius 
Nerva, Pollio şi Mecena îi reconciliară în timpul întrevederii din 
portul Brundisium (40 e. N.), unde se făcu o nouă împărţire a 


imperiului. Octavian lua Occidentul până la Adriatica, Antonius 
păstra Orientul, iar Lepidus se mulţumi cu posesiunile africane. 

Tratatul de la Brundisium (Brindisi) fu parafat şi cu o căsătorie 
„dinastică”. „Luptând cu raţiunea, împotriva dragostei pentru 
Cleopatra”, văduvul Antonius se căsători cu Octavia, frumoasa 
şi virtuoasa soră a lui Octavian, în acel moment şi ea văduvă. 

Seriozitatea, inteligenţa, sensibilitatea feminină şi afecțiunea 
sinceră a acestei soţii reuşiră, timp de trei ani, să-l ţină departe 
pe Antonius de Cleopatra. Totodată, noua uniune politică 
mentinu o dorită armonie între cei doi cumnati, spre binele 
republicii. Legea interzicea vaduvilor să se recasatoreasca mai 
înainte de zece luni, dar o dispensă a senatului le îngădui 
urgentarea matrimoniului. „După aceste rânduieli, Antonius 
petrecu iarna la Atena, împreună cu Octavia, întocmai ca şi mai 
înainte, în Alexandria, cu Cleopatra” (Appian, V, 76). 

În tot cursul anului 39 î.e.n., Antonius trăi la Roma într-o 
perfectă înţelegere cu Octavia, ocupându-se serios cu treburile 
de stat ce-i reveneau. Dar îşi dădu seama că la Roma se găsea 
pe planul al doilea, la remorca tânărului său cumnat. La ospete 
se puteau auzi adesea glume pe seama lui şi a Cleopatrei. Un 
renumit ghicitor egiptean, trimis pe ascuns la Roma de regina 
Egiptului, întocmi horoscopul lui Antonius, spunându-i, cu mult 
curaj, că el îşi va pierde total puterea, stând mereu în umbra lui 
Octavian şi că numai în Orient îşi poate regăsi strălucirea. In 
acest timp fu încheiat la Puteoli acordul dintre triumviri şi 
Sextus Pompeius, stăpânul Siciliei (39 î.e.n.), dar peste trei ani, 
Octavian reuşi să-l alunge din sudul Italiei pe fiul lui Pompeius 
Magnus. 

O nouă agresiune partică îi oferi lui Antonius pretextul să 
părăsească Roma. Plecă împreună cu Octavia şi se opri mult 
timp la Atena, unde îl reţinu puternica afecţiune ce o avea 
pentru soţia sa. Către finele iernii făcu o mică expediţie în Siria 
împotriva regelui Antiochus din Commagena, dar reveni repede 
la Atena. 

În anul 36 se produse un alt diferend între Octavian şi 
Antonius, dar o nouă vărsare de sânge fu oprită prin intervenţia 
Octaviei. Rugându-şi fratele să ajungă la o înţelegere, îi spunea 
să nu o facă „din cea mai fericită dintre femei - cea mai 
nenorocită”. Octavian cedă lacrimilor surorii sale şi încheie la 
Tarent o nouă înţelegere cu Antonius. De la Tarent, Octavia 


plecă la Roma cu cei doi copii pe care îi avea cu Antonius. Soţul 
ei se îmbarcă apoi pentru Orient, chemat de războiul cu parții. 

Din iarna anului 39 î.e.n. Şi până în vara anului 36, Cleopatra 
nu-l mai văzuse pe Antonius. Triumvirul îi asigurase ei, lui 
Cezarion şi altor doi fii născuţi din legăturile cu Antonius deplina 
stăpânire în Egipt şi Cipru. Ea îl iubea totuşi pe triumvir, cu o 
pasiune puternică; orgoliul său o împingea să-l recucerească pe 
acest bărbat frumos şi puternic ca un Hercule, înconjurat de 
glorie. Puţini autori antici ne spun clar dacă frumoasa regină l-a 
iubit cu adevărat pe marele comandant de oşti. Se ştie însă că 
prima sa soţie, Fulvia, l-a adorat, şi că cea de-a doua, Octavia, 
nu se aratase mai prejos. Evenimentele ulterioare au dovedit că 
şi semeata Cleopatra fusese puternic ataşată de acest om. 
Numai Shakespeare, marele pictor al sufletului omenesc, a 
reuşit, printr-o analiză profundă a textelor antice, să pună în 
lumină puternicele sentimente care au legat pe Cleopatra de 
Antonius, vibrații pe care literatura istorică romană le-a lăsat în 
umbră. 

În cei trei ani de la despărţire, fără să geamă ca Didona 
părăsită de către Enea, regina şi-a continuat viaţa fastuoasă de 
până atunci, întreruptă de ceremonii oficiale, de consilii de stat, 
de audienţe şi de alte probleme de guvernământ. Tezaurul lagid 
se imbogatea mereu si ea nu uita că este urmaşa unor regi, 
mari constructori. Ajutată de aceste inepuizabile mijloace 
materiale si de o bună echipă de arhitecţi-constructori, 
Cleopatra edifică numeroase temple, la Denderah, Edfu, 
Hermonthis, Coptos, Theba, Alexandria etc., unde inscripţiile 
hieroglifice şi greceşti îi amintesc opera de ctitor. Pe pereţii 
acestor edificii întâlnim adesea portretul ei, redat după 
înfăţişarea zeiţei Isis şi în stil egiptizant. 

Plutarh ne vorbeşte de unele mesaje şi apeluri dezolate 
trimise în secret de regină lui Antonius, în cei trei ani de izolare. 
Istoricul Flavius Josephus afirmă însă că  voluptosul 
temperament al „Nimfei Nilului” a împins-o spre numeroşi alţi 
amanți pe lângă cei cinci „oficiali”, cunoscuţi din alte texte 
antice (Cn. Pompeius, Cezar, Dellius, Antonius şi Herodes, rege 
al evreilor). 

Se pare însă că Antonius, sub influenţa unei soţii ca virtuoasa 
Octavia, uitase pe Cleopatra. În anii despărțirii, triumvirul 
navigase în trei rânduri spre Orient, dar nu se abătuse din drum 


spre Alexandria, ci se reîntorsese cuminte la Atena sau Roma, 
unde îl aştepta Octavia cu copiii. De îndată însă ce puse piciorul 
pe pământul sirian, ca să pregătească războiul cu parții, în 
cartierul său militar de la Laodiceea (bineînţeles, lăsând-o pe 
Octavia în Occident), Antonius simţi reînvierea unor vechi 
pasiuni pentru Cleopatra. 

„Dar crunta nenorocire, ce dormise multă vreme, anume 
dragostea lui pentru Cleopatra, care părea aproape stinsă şi 
învinsă de gânduri mai bune, iar s-a trezit şi a prins putere, pe 
măsură ce el se apropia de Siria. Şi, în cele din urmă - cum zice 
Plato -, ca un animal neascultător şi neînfrânat, călcând în 
picioare toate lucrurile frumoase şi căile salvatoare, a trimis pe 
Fonteius Capito s-o aducă pe Cleopatra în Siria” (Plutarh, 
Antonius, 36). 

Cleopatra răspunse imediat invitatiei şi plecă spre Laodiceea, 
de astă dată fără mitologicul alai de odinioară, de la Tarsus. 

Vechiul amant o primi cu braţele larg deschise. Scrise imediat 
Octaviei, care se afla în insula Corcira (Corfu), să se înapoieze la 
locuinţa sa din Roma. Cei doi îşi mutară viaţa de plăcere la 
Antiochia, unde Antonius „nu i-a făcut Cleopatrei un dar mic şi 
neînsemnat, ci i-a dăruit Fenicia, Coelesiria, Ciprul, Cilicia, apoi 
parte din ludeea care produce balsamul şi din Arabia nabateilor, 
acea parte care este spre Marea Mediterană” (Plutarh, Antonins, 
36). 

Antonius nu avea dreptul să dispună de aceste teritorii, 
aparţinând, în virtutea cuceririi, poporului roman. Zestrea 
acordată Cleopatrei a provocat o mare indignare la Roma 
împotriva generalului roman, orgolios şi turmentat de iubirea 
unei regine profitoare. Îndrăgostitul declară, fără niciun fel de 
scrupul, că măreţia Romei nu o formau aceste posesiuni dăruite, 
ci faptele sale de arme. 

Ruşinea onorurilor pe care le acorda Cleopatrei a continuat în 
cartierul de la Antiochia. El a recunoscut ca fii ai sai doi gemeni 
pe care îi avusese cu Cleopatra, pe băiat numindu-i Alexandros- 
Helios (” Soarele”) iar pe copilă, Cleopatra-Selene („Luna”). În 
anul 35 î.e.n. Se născu un al treilea fiu, Ptolemeu Philadelful, 
recunoscut de asemenea de către Antonius. Din biblioteca 
Pergamului luau drumul Alexandrei trei sute de mii de 
manuscrise, ca să înlocuiască o parte dintre operele arse în 
timpul incendiului bibliotecii Museionului, când Cezar era 


asediat acolo. 

Se crede că, mai înainte de a pleca în expediţia partică, între 
Antonius şi Cleopatra se realizase un fel de „căsătorie”, după 
modelul suveranilor orientali şi elenistici, la care se admitea 
poligamia. „Căsătoria” cu Cleopatra a fost pusă în legătură cu 
nazuinta celor doi de a crea un mare stat elenistic în Orient. S- 
au emis chiar monede ale lui Antonius prin care se indica 
suveranitatea lui deplină în Asia Mică, toate aceste manevre 
fiind puse la cale de Cleopatra. 

În sfârşit, Antonius plecă în expediţia mereu amânată, 
împotriva imperiului partilor, promitandu-i Cleopatrei (care-l 
însoţi până la Eufrat) că în primăvara anului viitor se va găsi 
victorios lângă ea, la Alexandria. Regina se întoarse în Egipt, 
prin Apameea, Damasc şi Petra, unde regii evrei şi arabi 
deveniseră, prin darul lui Antonius, supuşii ei. Noua stăpână le 
stabili tributul ce trebuiau să-l verse în tezaurul Lagizilor. Flavius 
Josephus afirmă ca Herodes |, şiretul şi frumosul dinast din 
lerusalim, întâlnind-o la Damasc pe noua sa stăpână, i-ar fi 
respins reginei ofertele amoroase, ba chiar plănuia să o ucidă ca 
să-l scape pe Antonius de o femeie fatală. Consilierii săi îi 
demonstrară însă că o atare crimă nu-i va aduce decât teri bila 
răzbunare a triumvirului. Nu ştim ce poate fi adevărat din toată 
această istorioară diplomatică şi sentimentală. La Damasc, s-au 
întâlnit de fapt două vulpi şirete şi intrigante, cea mai iscusită 
fiind însă Herodes, care reuşi să obţină de la regină unele 
avantaje teritoriale. El a condus-o pe Cleopatra până la 
Pelusium; i-a dat fastuoase onoruri regale, de teamă ca nu 
cumva aceasta să-şi schimbe gândurile, folosindu-se de 
calitatea sa de „soţie” a celui mai puternic om din Orient. 

Abia se reinstalase Cleopatra la Alexandria, când primi de la 
Antonius un mesaj disperat, prin care i se cereau bani, alimente 
şi haine pentru soldaţii sai. Graba lui de a-şi tine promisiunea 
reîntoarcerii în primăvară, lângă Cleopatra, compromisese total 
expediţia organizată contra partilor. Legiunile fuseseră supuse 
unor marşuri forţate prin pustiul Armeniei spre Media 
superioară. În acelaşi timp, în spatele romanilor cavaleria 
partică le distruse convoaiele cu alimente şi maşinile de război. 
Antonius a fost silit la o retragere dezastruoasă, pe timp de 
iarnă, fără hrană şi mereu hărțuit de parti. Atunci când reveni pe 
teritoriul roman, triumvirul pierduse mai mult de jumătate din 


efectivele de şaptezeci de mii de oameni, cu care plecase. 
Plutarh (Antonius, 37) arată că expediţia a eşuat din pricina 
Cleopatrei, deoarece ,,... Antonius grabindu-se să petreacă iarna 
cu ea a amânat războiul, pierzând momentul prielnic, şi toate le- 
a făcut la învălmăşeală, căci nu mai era în minţile lui, ci se 
părea că era cuprins de farmece şi de magie, încât se uita 
mereu la ea şi era grăbit mai curând să se întoarcă la ea, decât 
să-i învingă pe duşmani”. 

Numai graţie vitejiei excepţionale a lui Antonius, armata 
romană a scăpat de la un dezastru total, asemănător cu acela 
suferit de Crassus (53 î.e.n.). S-a mai adăugat la aceasta 
nenorocire şi trădarea regelui Armeniei, Artavasdes, pe care 
Antonius îl va prinde mai târziu şi-l va purta legat de carul său 
triumfal, la Alexandria, ca apoi să-l dăruiască Cleopatrei, spre 
indignarea ofiţerilor romani. 

Dar Cleopatra nu s-a grăbit să-l ajute pe Antonius cu cele 
solicitate şi s-a mişcat cu mare întârziere. Învinsul din Partia îşi 
închipui că regina are acum alte gânduri, ceea ce l-a împins... să 
fie cuprins de tristeţe şi repede s-a dat băuturii şi betiei, dar nu 
putea şedea liniştit întins la masă, ci din mijlocul comesenilor 
care beau cu el, se ridica şi sărea să vadă dacă vine; până când, 
în sfârşit, a venit şi ea, aducând multe haine şi bani pentru 
soldaţi” (Plutarh, Antonins, 51). După dezastrul partic, steaua lui 
Antonius începuse să pălească, în timp ce a lui Octavian străluci 
puternic în acel an, prin înfrângerea lui Sextus Pompeius. După 
ce fusese alungat din Sicilia, fiul lui Pompei apăru pe coastele 
Asiei Mici, unde fu capturat de Antonius. Cleopatra încercă 
zadarnic să salveze viaţa nefericitului „pirat”, ucis din ordinul 
triumvirului. 

Femeia cea mult aşteptată şi dorită adusese cu ea 240 talanti 
de argint, bani folosiţi acum pentru reorganizarea armatei şi 
plata soldelor. Cei doi amanți regasiti petrecura mai mult timp la 
Leuke Kome („Satul Alb”) din Siria (între Beirut si Sidon), unde 
fericirea lor fu tulburată de o veste neplăcută. 

În timp ce Antonius, cu ajutorul bănesc al Cleopatrei făcea noi 
pregătiri pentru un război cu parții, sosi o scrisoare de la 
Octavia. Ştirea dezastrului lui Antonius ajunsese până la Roma. 
Devotata soţie se hotări să plece în Orient, ca să-i aducă 
bărbatului său ajutoare băneşti, haine şi materiale de război, 
obţinute cu multă greutate de la fratele său. Octavia aflase 


desigur şi de reluarea legăturilor lui cu Cleopatra, ceea ce o 
determina să se grăbească, îndemnată şi de Octavian. Bigamul 
Antonius se găsea acum în situaţia de a alege între soţia sa 
romana şi „soţia” sa egipteană. Ca să evite o întâlnire între cele 
două rivale, îi răspunse Octaviei, „poruncindu-i sa rămână pe loc 
la Atena”, până ce va primi noi dispoziţii de la el. De teamă ca 
nu cumva să-l piardă pe triumvir, stâlpul ei politic de nădejde în 
Orient, frumoasa regină adoptă o nouă tactică feminină, 
dezvăluită de Plutarh (Antonius, 53): 

„Aflând Cleopatra că Octavia merge direct împotriva ei şi 
temându-se ca nu cumva, prin distincţia caracterului şi prin 
puterea lui Octavian, adăugând şi felul de a vorbi grațios cu 
Antonius şi de a-l îngriji, să fie de neinfrant şi să-şi câştige cu 
totul bărbatul, se prefăcu că-l iubeşte pe Antonius, îşi subtia 
corpul cu un regim alimentar redus, apoi când venea Antonius 
se arăta pătrunsă de o mare iubire, iar când pleca, se făcea că 
este mistuită şi distrusă. De multe ori când se ducea la el, era 
văzută cu lacrimi în ochi, apoi le ştergea repede şi se ascundea, 
ca şi când n-ar fi voit să fie văzută aşa”. 

Lingusitorii şi intrigantii căutau să complice această situaţie de 
duplicitate; ei teseau fel de fel de calomnii împotriva omului dur, 
lipsit de simtire, care ucide femeia ce-i este atât de devotată. 
„În cele din urmă - continuă Plutarh - aşa de tare l-au zăpăcit şi 
l-au sleit pe Antonius, încât, temându-se ca Cleopatra să nu-şi 
ridice viaţa, s-a întors cu ea la Alexandria, iar expediţia 
împotriva mezilor a amânat-o pentru primăvară. 

Când era gata pregătit să se îmbarce pentru Egipt, Antonius 
primi din Atena o a doua scrisoare de la Octavia. Fără a se arăta 
ofensată de domiciliul ce i se stabilise în acest oraş, nobila 
femeie îl întreba, pur şi simplu, ce destinaţie urmează să dea 
ajutoarelor de război, materiale şi umane, pe care le adusese 
din Italia, pentru strângerea cărora sacrificase şi o parte din 
averea sa personală. Emisarul Octaviei, Niger, bărbat mult 
stimat şi de Antonius, avu mai multe întâlniri amicale cu 
triumvirul. Îi arătă deschis primejdia la care se expune părăsind- 
o pe Octavia şi ataşându-se de Cleopatra. Argumentele 
sănătoase ale lui Niger îl puseră pe gânduri pe Antonius. Căuta 
acum un compromis; se gândea să plece imediat împotriva 
partilor, expediind pe Cleopatra la Alexandria şi prelungindu-i 
Octaviei şederea la Atena. 


Dar Cleopatra, graţie perspicacitatii sale binecunoscute, prinse 
firul cel nou al gândurilor lui Antonius şi de aceea, trecu la o 
nouă „ofensivă feminină”, profitând de împrejurarea că se afla 
alături de omul iubit. Îşi dublă zâmbetele, mângâierile si 
dezlantuirile fizice fata de triumvir, iar atunci când el îi expuse 
noul proiect, Cleopatra simulă, pe dată, o durere disperată. Nu 
mai mânca, nu mai dormea; plângea zi şi noapte şi slăbea 
văzând cu ochii. Anturajul, fidel reginei, îi reproşa 
comandantului roman atenţia nemeritată acordată Octaviei, o 
soţie acceptată cândva din interese politice. Modesta Cleopatra 
- spuneau ei -, regină peste atâtea popoare, trecea numai ca 
„amantă a lui Antonius”, titlu, pe care totuşi ea nu se simţea 
dezonorată a-l purta. Cleopatra câştigă partida şi cuplul 
îndrăgostiţilor plecă la Alexandria, ca sa reîncepă viata de 
huzur. 

Revenirea lor în capitala Egiptului coincise cu unele frământări 
în Palestina, provocate tot de Cleopatra. Alexandra, soacra lui 
Herodes, se plângea mereu reginei Egiptului că ginerele său nu 
se ocupă cum trebuie de educaţia propriului fiu, Aristobulos. 
Tânărul prinţ fu asasinat într-o bună zi şi atunci, bunica îl acuză 
pe Herodes de asasinat. Cleopatra, protectoarea Alexandrei, ar 
fi dorit să intervină cu armata împotriva lui Herodes, dar fu 
oprită de Antonius, dornic de linişte la Alexandria. Evenimentul 
arată, în acelaşi timp, că nu totdeauna Cleopatra îl putea 
domina pe ,,sot”. 

Umilită, Octavia părăsi Atena şi reveni la Roma. Fratele său 
considera că ea fusese batjocorită şi îi ceru să nu mai locuiască 
în casa lui Antonius. Octavia nu ascultă de acest sfat şi continuă 
să rămână în casa bărbatului său, ca şi când el ar fi fost prezent 
acolo. Mai mult, inteleapta femeie îngrijea cu aceeaşi dragoste 
şi pe copiii Fulviei, care convieţuiau alături de ai săi. 
Comportarea demnă a Octaviei scădea însă prestigiul lui 
Antonius. 

Orgoliul Cleopatrei răscoli şi mai mult ambitia lui Antonius de 
a ajunge stăpân şi în Occident. În timp ce Octavian din prudenţă 
amâna ciocnirea finală, Antonius, îndemnat de Cleopatra - cea 
plină de răzbunare împotriva Romei -, căuta să precipite 
reizbucnirea războiului civil, deoarece dispunea de forţe mai 
puternice şi se încredea în calităţile sale de mare strateg. 
Încrezătoare în succesul sabiei lui Antonius, Cleopatra „jura pe 


sfânta dreptate că în curând, va urca pe Capitol” (Dio Cassius, L, 
5). Cu o vădită indignare de mândru roman, istoricul Florus (IV, 
11) ne spune, că acum „femeia din Egipt pretindea ca un 
împărat betiv să-i dea Imperiul roman, în schimbul mângâierilor 
sale”. 

În loc să ducă o campanie de răzbunare împotriva partilor, 
Antonius organiză o incursiune în Armenia. Pe Artavasdes îl făcu 
prizonier cu întreaga familie regală şi îl aduse în captivitate, la 
Alexandria. Acolo îşi organiză triumful, intrând în oraş pe un car 
strălucit, primit cu orgoliu de către Cleopatra* pe care şi-o 
asocie la aceste onoruri. Pentru prima dată, un roman triumfa în 
afara capitalei Republicii, într-un oraş strain, fără 
consimţământul senatului şi al poporului roman, singurii 
îndreptăţiţi a acorda generalilor victorioşi această cinstire. Fapta 
lui Antonius adusese Romei o gravă jignire a tradiţiilor, religiei şi 
legilor ei de fier. 

Serapis înlocuise pe Jupiter, Antonius devenise un rege 
elenistic. Ruptura cu Roma apăru definitivă, deoarece pătimaşul 
îndrăgostit servea de acum numai interesele meschine ale 
Cleopatrei. 

Scandalosul triumf fusese organizat cu o pompă neobişnuit de 
fastuoasă, aşa cum ştia să o facă numai un regizor cu o mare 
imaginaţie, ca regina egipteană. Principalele străzi pe care 
defila cortegiul gemeau, încărcate cu ghirlande de flori 
proaspete. În sunete stridente de trompetă se scurgea lungul 
cortegiu alcătuit din legionari, călăreţi, din soliile unor oraşe ce 
aduseseră coroane de aur, din care pline cu pradă, preoţi, din 
mii de captivi etc. Înaintea carului lui Antonius, tras de patru cai 
albi, păşea familia lui Artavasdes legată la mâini şi picioare cu 
lanţuri de aur. Aşezată pe un tron chrisoelefantin, ridicat în faţa 
templului zeului Serapis, Cleopatra prezida triumful şi cerea ca 
toată lumea ce-i trecea prin fata să i se prosterneze 
(proskynesis). Sărbătoritul îşi opri carul triumfal în faţa ei, ca să-i 
prezinte captivii regali. Regele Armeniei refuză însă a se 
prosterna în faţa unei metrese. 

După încheierea defilării, s-au organizat mari sacrificii publice, 
urmate de banchete vesele oferite poporului din Alexandria. In 
grădini, în pieţe şi chiar pe străzi se vedeau mese imense 
încărcate cu mâncăruri şi băuturi. O mare festivitate se organiză 
în Gimnaziul din Alexandria, unde fură văzuţi stând pe tronuri 


chrisoelefantine, aşezate pe o mare tribună din argint, Antonius 
şi Cleopatra, unul purtând insignele zeului Osiris, alta pe ale 
zeiţei Isis. La picioarele lor, pe tronuri mai mici, luaseră loc 
Cezarion şi fraţii săi, toţi gatiti pompos în veşminte de regi 
orientali. La un sunet de trompete, armata şi poporul se 
apropiară de tronurile celor doi amanți. Cu voce puternică, 
Antonius decretă că, de acum încolo, Cleopatra se va numi 
„Regina regilor”, iar fiul ei, Cezarion, ca moştenitor al divinului 
Cezar, va purta titlul de „Rege al regilor” cât şi pe cel de 
coregent al mamei. Cleopatra mai beneficia şi de calitatea de a 
fi numită „Noua Isis”, incuviintandu-i-se astfel să apară în public 
cu atributele şi haina cea sfântă a zeiţei. 

O ură şi mai mare şi-a creat Antonius la Roma, de îndată ce s- 
a aflat de noua împărţire a Orientului, nebunească şi duşmană, 
reglementată de el pentru familia Cleopatrei (34 îe.n.). 
Declarase pe Cleopatra regină a Egiptului, Ciprului şi Coelesiriei, 
având drept coregent pe Cezarion. Alexandru Helios, primi 
Armenia şi Media, Cleopatra Selene, Cyrenaica, iar Ptolemeu 
Filadelful, Fenicia, Cilicia şi nordul Siriei. Aceşti trei copii ai săi, 
făcuţi cu Cleopatra, îmbrăcară costumele regale purtate în ţările 
ce li se atribuiseră şi beneficiau de gărzi îmbrăcate şi înarmate 
după moda regiunilor unde li se repartizase domnia. Urmând 
eticheta acestor mascarade, capricioasa Cleopatra, în calitatea 
ei de „Noua Isis”, apărea la festivități în rochia strâmtă a zeiţei, 
purtând pe cap coroana ornată cu capul de uliu, alături de 
coarnele de vacă, şi ţinând în mână sceptrul sculptat în forma 
florii de lotus. 

Docil în fata extravagantelor Cleopatrei, Antonius acceptă şi el 
ca pictorii şi sculptorii din Valea Nilului să-l reprezinte sub forma 
alegorică a zeilor Osiris şi Bacchus, însoţit de Cleopatra-lsis si de 
Cleopatra Selene. 

Se părea că acest om ajunsese a fi total vrăjit de o femeie 
diabolică. Pentru ea îşi renegase patria, sperând să creeze în 
Orient hegemonia unui stat nou, total independent faţă de 
Roma, capitală ce trebuia înlocuită cu Alexandria. Făcuse în aşa 
fel încât steaua reginei ajunse la apogeul înălţimii cereşti de 
unde arunca raze puternice ce ardeau mândria colinelor Romei. 
Neastâmpărata femeie îl determina să accepte sarcina, ca mare 
gimnaziarh al oraşului Alexandria, de a bate monede comune 
pentru ea şi el, de a ordona gravarea numelui reginei pe 


scuturile legionarilor ş.a. În mijlocul unei trupe abjecte de eunuci 
şi sclavi, luaţi de la palat, se puteau vedea, pe străzile marelui 
port, Cleopatra aşezată pe un scaun de tip roman şi Antonius 
mergând pe jos, tarandu-se după ea, într-o îmbrăcăminte 
purpurie decorată cu pietre preţioase şi aplice de aur, toate de 
modă orientală. Se mai puse în construcţie şi un templu, ce 
urma a fi închinat celor zeificaţi, în frunte cu Antonius. 
Precipitarea evenimentelor a dus la stagnarea lucrărilor, iar 
după dispariţia celor doi suverani-amanţi, sanctuarul a fost 
dedicat lui Octavian Augustul. O inscripţie alexandrină, gravată 
pe baza unui bust al lui Antonius, îl numeşte pe triumvir: 
„marele şi incomparabilul Antonius, zeul şi binefăcătorul”. 

Octavian înlăturase pe Lepidus, devenind astfel şi stăpân ai 
Africii. Triumviratul ajunsese acum a fi duumvirat. Rămăseseră 
faţă în faţă Occidentul roman, condus de Octavian, şi Orientul 
greco-oriental condus de Antonius şi Cleopatra. Înaintea 
senatului si a poporului roman, stăpânul Apusului denunța 
sistematic pe cel ce ajunsese marioneta Cleopatrei, un roman 
total înstrăinat de spiritul şi interesele Romei. Între cei doi s-a 
iscat un adevărat „război epistolar”. Antonius era susţinut la 
Roma de prietenii ce-i mai avea acolo. Triumvirul din Orient îl 
învinuia pe Octavian că nu-i făcuse şi lui parte din posesiunile lui 
Sextus Pompeius şi ale lui Lepidus, că nu-i înapoiase cele 123 de 
corăbii de război pe care i le imprumutase, că în Italia, stoarsa 
de impozite, îşi împroprietărise numai veteranii săi ş.a. M. D. 
Scrisorile lui Antonius îi aminteau adesea lui Octavian că nu el 
este adevăratul moştenitor al lui Cezar, ci Cezarion fiul 
Cleopatrei, după cum ar rezulta dintr-un al doilea testament al 
fostului dictator, aflat în posesiunea sa. După mărturia lui Dio 
Cassius, această insinuare îl umpluse de mânie, dar şi de 
îngrijorare pe Octavian. 

Un alt mare necaz i-l producea sora sa, Octavia, în jurul căreia 
se adunase clientela lui Antonius. Deşi mereu ofensată după 
înapoierea din Grecia, devotata Octavia nu părăsea casa soţului 
legitim, locuinţă care fusese odinioară proprietatea lui Pompeius 
Magnus. Căuta de asemenea să-i ia apărarea în faţa fratelui 
rătăcitului acela de la Alexandria, declarând că ar fi odios pentru 
lumea romană să se ajungă la un război civil, în care unul să 
răzbune nişte ofense personale, iar altul să se bată din cauza 
dragostei pentru o străină. 


Octavian se comporta prudent, după deviza „Ceea ce se face 
bine se face destul de repede” (Suetonius, Augustus, 25). El 
cedase aparent rugamintilor surorii, dar se pregătea de război 
pe încetul şi populariza la Roma viaţa nedemnă a celui aservit 
Cleopatrei. În discursurile sale declara că Antonius este de acum 
sclavul Cleopatrei, incestuoasa fiică a Lagizilor, că zeii ei sunt 
monstruoasele divinităţi faraonice cu capete de dobitoace şi că 
înstrăinatul pregăteşte Alexandria ca să devină capitală în locul 
cetăţii lui Romulus, iar miniştri vor fi eunucii Cleopatrei, Mardio 
şi Charmion, alături de coafeza ei, numită Iras. 

Propaganda organizată de Octavian stârni oroare în sufletul 
romanilor şi avu răsunet puternic în poezia latină. „Printre 
vulturii noştri - scria poetul din Venusia - soarele arăta murdarul 
drapel al unei egiptene. Unii romani vânduți acestei femei nu 
roşesc atunci când poartă armele pentru ea. In beţia norocului 
său şi în nebunia unor speranţe, acest monstru visează căderea 
Capitoliului şi pregăteşte funeraliile Imperiului cu o neruşinată 
gloată de sclavi şi eunuci” (Horatius, Carm., 37 şi Epoci., 9). 
Aceeaşi indignare o arată şi Propertius (III, 11): „Astfel, această 
regină prostituată, o ruşine eternă a sângelui lui Filip, doreşte să 
constrângă Tibrul ca să sufere amenințările Nilului şi vrea ca 
trompetele romane să se dea la o parte din faţa sistrei cu vârf 
ascuţit”. După un veac, poetul Lucanus vorbea şi el de „ruşinea 
Egiptului” ce amenintase Capitoliul cu sistra. 

În anul 33 î.e.n., Antonius organiză o a doua campanie în 
Armenia, cu scopul de a-şi crea alianţe în Media. Acolo a mai 
negociat şi căsătoria copilului său Alexandru, cu lotape, fiică a 
regelui mezilor. Dar el părăsi repede podişul armean, cu cele 
zece legiuni ale sale, nerăbdător să o întâmpine pe Cleopatra, 
care îl aştepta în Asia Mică, la Ephes. Regina îi adusese două 
sute de corăbii de război, provizii pentru toată armata şi 20 de 
mii de talanti în vederea luptei cu Octavian, război ce părea 
iminent. 

Sfătuit de statul său major, Antonius a dispus ca Cleopatra să 
plutească înapoi spre Egipt şi să aştepte acolo rezultatul 
războiului. „Dar Cleopatra, temându-se ca nu cumva Antonius 
să se împace iarăşi cu Octavia, a cumpărat cu bani anturajul 
comandantului. Cei mituiţi i-au arătat acum comandantului că 
«nu este drept să îndepărteze de la război pe femeia care 
adusese atât de mari contribuţii pentru luptă şi nici nu este de 


folos să descurajeze pe egiptenii care constituiau o mare parte 
din forţa sa navală, că, de altfel, nici nu se vede cărui rege aliat 
îi este inferioară în inteligenţă, ea, Cleopatra, care guvernase 
singură multă vreme un regat atât de mare şi care convietuise 
multă vreme cu el, arătându-i cum să pună la cale lucruri mari»” 
(Plutarh, Antonius, 56). 

Şi Cleopatra iarăşi a învins! 

La Roma se aleseseră consuli pentru anul 32 î.e.n. Cneius 
Domitius Ahenobarbus şi Caius Sossius, ambii partizani ai lui 
Antonius. Deoarece majoritatea senatului, în frunte cu Octavian, 
li se arăta ostilă, cei doi, împreună cu senatorii favorabili lui 
Antonius, se expatriară în Orient. Aceştia îi destăinuiră 
căpitanului de la Ephes marile pregătiri de război ale lui 
Octavian. La Ephes se strânseseră, în afară de navele lui 
Antonius, şi cele zece legiuni venite din Armenia, apoi flota 
Cleopatrei şi contingentele trimise de regii aliaţi ai Asiei Mici. 

Cei proaspăt sosiți de la Roma constatară, stupefiati, aroganta 
Cleopatrei, locul ce-l deţinea la cartierul general al lui Antonius, 
pe care-l întovărăşea la serbări, la tribunalul de judecată şi chiar 
la consiliile de război. Regina se plimba călare prin tabără pe un 
cal alb sau în litieră aurită şi împărțea adesea critici în dreapta 
şi în stânga, ceea ce irita pe ostaşi. Apoi, de dragul ei, Antonius 
ridica abuziv operele de artă din oraşele Asiei Mici şi le trimitea 
la Alexandria. 

N-a fost de mirare deci că demnitarii romani s-au arătat pe 
faţă ostili Cleopatrei, văzându-l pe şeful lor cu totul 
îngenuncheat de ea. Dar şi de astă dată, corupţia pusă la cale 
de egipteană îşi avu efectul scontat. 

Din iniţiativa ei, cartierul general (selectat de ea) al lui 
Antonius se mută de la Ephes în pitoreasca insulă Samos, unde 
adorabila, dar fatala creatură, reorganiză petrecerile nebuneşti 
de la Alexandria, fastuoase, dezordonate, dezmatate si 
murdărite de senzualitate (aprilie 32 î.e.n.). Goana dupa 
plăcerile artei lui Dionysos şi a Afroditei se intetea atunci când 
soseau acolo regi, guvernatori şi solii ale oraşelor asiatice, ca 
să-i aducă lui Antonius ajutoarele cerute. „Când aproape tot 
pământul, de jur-împrejur, era în gemete şi jale, o singură 
insulă, timp de mai multe zile, răsuna de cântecul din flaute şi 
din chitare, iar teatrele erau pline, ca şi corurile, de concurenţi. 
Fiecare cetate participa la sacrificii, trimițând câte un bou, iar ei 


se întreceau între ei în ospete şi daruri, astfel că lumea se 
întreba ce vor mai face când vor serba victoria, ei care făcuseră 
atâtea pregătiri pentru sărbătorirea începutului războiului” 
(Plutarh, Antonius, 56). 

Singurul oaspete neagreat şi ţinut la distanţă de către 
Cleopatra a fost Herodes. De la Samos, el fu expediat repede să 
poarte război cu Malchos, regele arabilor nabateeni, şi acela 
duşman al Cleopatrei. Perfida regină urmărea ca cei doi rivali ai 
ei să-şi uzeze reciproc forţele militare. Herodes fu victorios şi îşi 
mări posesiunile prin anexarea oraşului Gaza, ceea ce nu-i 
conveni Cleopatrei. 

Amicii şi căpitanii de seamă din jurul lui Antonius, ca Dellius, 
Silanus, Titius şi Plancus, renuntasera de mult timp sa mai facă 
opoziţie Cleopatrei, câştigaţi de extravagantele şi banii ei. Dar 
acum, ei fură treziti din somn de către consulul Ahenobarbus, 
singurul roman ce nu o saluta pe Cleopatra cu titlul de regină. 
Cu toţii se prezentară la Antonius şi-i cerură să o expedieze pe 
această femeie în Egipt, până la încheierea ostilităţilor cu 
Octavian. Cleopatra află de îndată de acest demers, favorabil 
grupului lui Ahenobarbus, şi îşi luă imediat măsurile de rigoare. 
Nimeni ca ea nu cunoştea mai bine firea nestabilă a lui 
Antonius, gata oricând să ajungă la un compromis cu Octavian, 
dacă ar fi fost îndemnat de Octavia. 

Şi iarăşi învinse Cleopatra! Ea nu-l părăsea un minut pe 
Antonius. 

Lupta pentru alungarea în Egipt a geniului rău al lui Antonius a 
continuat şi după aceasta. Alarmati de ceea ce se petrecea în 
„Ccartierul-cabaret” de la Samos, puţinii prieteni pe care îi mai 
avea Antonius la Roma au expediat de urgenţă pe un oarecare 
Geminus, ca să-i atragă atenţia lui Antonius, că dacă nu se 
desparte de Cleopatra, va fi depus din magistratura ce deţinea 
şi va fi declarat duşman al poporului roman. Inteligenta regină a 
intuit repede misiunea lui Geminus şi a mai bănuit ca el ,,... 
unelteşte în favoarea Octaviei şi, deşi batjocorit la cină mereu şi 
insultat prin faptul că era aşezat la masă pe paturi care nu-i 
făceau cinste, a îndurat totul, aşteptând momentul să vorbească 
cu Antonius. În fine, poruncindu-i-se să vorbească la masă, a 
spus că restul conversatiei cere ca ei să fie treji, dar un singur 
lucru îl ştie, şi la trezie, şi la băutură, anume, că Cleopatra 
trebuie să plece în Egipt şi totul va fi bine. Antonius s-a mâniat 


auzind aceste vorbe, dar Cleopatra a zis «Frumos ai făcut, 
Geminus, că ai mărturisit adevărul fără să fi fost pus la tortură». 
După câteva zile, Geminus a fugit şi a pornit spre Roma. 
Linguşitorii Cleopatrei au alungat şi pe alţi mulţi prieteni, care 
nu sufereau chefurile şi insultele, printre care erau: Marcus 
Silanus şi Dellius istoricul” (Plutarh, Antonius, 59). 

Supravegherea, suspiciunea, ofensele, sarcasmele şi jignirile 
organizate de Cleopatra şi de curtea sa asupra anturajului 
comandantului suprem au determinat şi pe alţi oameni de 
seamă (cum au fost consularii Munatius Plancus şi Titius) să-l 
părăsească pe triumvir. Toţi se întorceau umiliti la Roma, unde 
divulgau lui Octavian secrete militare şi politice de la cartierul 
rivalului său. Prin aceştia se putură afla unele clauze secrete ale 
testamentului lui Antonius, depus în casa vestalelor din for. 

Octavian pretinse vestalelor să-i dea testamentul, dar acestea 
motivară că, de bunăvoie, nu pot comite un sacrilegiu, dar că el, 
personal, poate să-l ridice cu forţa. Fără niciun scrupul sau 
teamă de pedeapsa zeilor, Octavian ridică testamentul, îl 
deschise şi îl citi în senat. Uluiţi, senatorii aflară că Antonius 
recunoştea pe Cezarion ca moştenitor, că împărțea Orientul 
între fiii Cleopatrei şi dispunea ca, după moarte, corpul lui să fie 
predat Cleopatrei la Alexandria, unde să li se ridice un mausoleu 
comun. Fugarii de la cartierul lui Antonius confirmară 
autenticitatea acestor dispoziţii testamentare, deoarece citiseră 
şi ei o copie a lui, pe când se aflau lângă Antonius. 

Senatorii nu se indignară de sacrilegiul violării testamentului, 
ci de conţinutul lui. Octavian dăduse o mare lovitură politică, 
câştigând de partea sa opinia publică. Obţinu imediat un 
senatus-consult, prin care Antonius era destituit din funcţia de 
consul şi, în aceeaşi zi, la 1 ianuarie anul 31 î.e.n., se declară 
război Cleopatrei. Războiul nu fusese declarat şi lui Antonius, ca 
poporul roman să aibă impresia că nu poate fi vorba de lupte 
între cetăţenii romani; dar cum Antonius a menţinut în slujba 
Cleopatrei legiunile romane, responsabilitatea războiului civil a 
căzut asupra lui. 

În luna mai, anul 32 î.e.n., cartierul general de la Samos 
fusese transferat la Atena, împreună cu petrecerile şi dezmatul. 
În străvechea cetate a lui Pericle, Cleopatra şi Antonius au 
rămas până în iarna anului 32/31 î.e.n. Regina se arăta 
autoritară fata de strălucita Atena. Pretinse atenienilor să-i 


acorde aceleaşi omagii cu care întâmpinaseră cu trei ani mai 
înainte, pe Octavia. Pe Acropole a fost aşezată o statuie a lui 
Antonius, alături de a Cleopatrei, îmbrăcată în costum de zeiţă. 
Un decret special al poporului atenian acorda cetăţenia attică 
Cleopatrei şi vota ridicarea monumentului ei pe Acropole. Actul 
fu adus de Antonius şi citit în public, lectură urmată apoi de 
discursuri ale magistraţilor orăşeneşti pline de laude pentru 
virtuțile reginei. Egipteana era geloasă pe amintirea plăcută ce 
o lăsase Octavia la Atena si, cu daruri, serbări sau linguşiri, 
urmărea să o scoată din memoria locuitorilor. Regina continuă, 
cu aceeaşi energie, epurarea grupului ostil ei, ce înconjura pe 
Antonius. 

Ultima mare ispravă a Cleopatrei a fost determinarea lui 
Antonius să o alunge pe Octavia din casa lor de la Roma. „Totel 
a trimis la Roma oameni - scrie Plutarh (Antonius, 57) - ca să 
alunge pe Octavia din casa sa. Se zice că Octavia a plecat luând 
pe toţi copiii lui Antonius cu ea, în afară de copilul cel mai 
vârstnic, pe care-l avea de la Fulvia (căci acela se afla la tatăl 
său), plângând şi jeluindu-şi soarta, pentru că se părea că una 
dintre cauzele războiului fusese şi ea. Dar romanii nu o 
plângeau pe ea, ci pe Antonius, şi mai ales cei care o văzuseră 
pe Cleopatra, care nu întrecea pe Octavia nici prin frumuseţe şi 
nici prin tinereţe”. 

Scrisoarea de despărţire a fost smulsă lui Antonius de către 
Cleopatra şi ea însemna dezlănţuirea războiului. În Grecia şi 
Orient, soldaţii lui Antonius făceau rechizitii forţate, la Roma 
popularitatea lui scăzuse catastrofal. Puţinii prieteni pe care mai 
conta renuntara la sfortarile depuse până atunci, în ceea ce 
priveşte rezolvarea conflictului printr-o rezoluţie de împăciuire; 
ca urmare, îl părăsiră pe Antonius şi se înregimentaseră în 
tabăra lui Octavian. Incapabil general, dar abil politician, 
Octavian convinse opinia publica ca rivalul său este un miop 
trădător în serviciul unei curtezane destrăbălate, pe când el 
apăra demnitatea romană. Manevră în aşa fel încât Antonius să 
nu apară ca duşman pe primul plan, ci Cleopatra, vinovată de 
toate greşelile celui rătăcit dintre romani, prostit şi vrăjit de ea, 
aşa cum la un moment dat ajunsese şi Cezar în braţele Nimfei 
Nilului. 

Planul de război conceput de Antonius apărea ca unul dintre 
cele mai îndrăzneţe şi marete. El voia să-şi concentreze toate 


forţele rapid şi de pe coastele apusene ale Greciei să atace pe 
neaşteptate Italia, mai înainte ca Octavian să-şi fi putut 
concentra flota şi legiunile. S-a mişcat însă cu prea multă 
încetineală şi planul său strategic a fost dat peste cap, 
permiţând astfel lui Agrippa, comandantul şef al trupelor lui 
Octavian să aşeze teatrul de război pe coasta estică a Mării 
Adriatice. 

Într-un capitol, Plutarh (Antonius, 61) ne-a prezentat statistic 
forţele celor doi rivali în ajunul marii bătălii de la Actium. 
Antonius şi Cleopatra dispuneau de 500 de vase de luptă, 
împodobite ca de sărbătoare, unele fiind cu opt sau zece rânduri 
de vâsle, vase construite la şantierele Cleopatrei. Flota era 
sprijinită de 19 legiuni, de zece mii de călăreţi şi de forţele 
aduse lui de către regii din Libia, Cilicia, Cappadocia, 
Paphlagonia, Commagona, Tracia, Pont, Arabia, Palestina, 
Galitia etc., dintre care mulţi veniseră pe câmpul de luptă. 
Octavian le opunea numai 250 de corăbii (în cea mai mare parte 
împrumutate cândva de la Antonius!), 13 legiuni şi foarte puţină 
cavalerie. 

Deci superioritatea numerică se găsea de partea lui Antonius, 
mai ales în ceea ce priveşte flota de vase mari, adevărate cetăţi 
plutitoare, înarmate cu turnuri de luptă şi puternice maşini de 
război. În schimb, deşi inferioare ca număr, corăbiile de război 
de dimensiuni reduse, comandate de Agrippa, erau mult mai 
rapide şi posedau echipaje excelent instruite. Istoricul Florus (IV, 
11) avea dreptate când spunea hiperbolic că: „Marea gemea 
sub greutatea vaselor lui Antonius, iar vântul obosea când le 
punea în mişcare”. Lăsau mult de dorit însă echipajele flotei lui 
Antonius, mai ales ca, din lipsă de mateloti pricepuţi, fuseseră 
recrutaţi, în mod forţat, ca marinari, conducători de măgari, 
secerători, efebi ş.a. 

În sfârşit, o altă greşeală: „Antonius într-atâta era captivat de 
Cleopatra, încât, deşi superior lui Octavian în forţe terestre, a 
voit totuşi ca victoria să fie obţinută de flotă, în cinstea reginei” 
(Plutarh, Antonius, 62). 

Vasele şi pedestrimea lui Octavian fuseseră concentrate mai 
întâi la Brundisium şi Tarent, unde grijuliul Agrippa făcu un 
amănunţit control al flotei şi echipajelor. În acest timp, Antonius 
ocupă mai multe puncte strategice pe coasta occidentală a 
Greciei, între Corfu şi Cirenaica, de unde putea bara un atac 


duşman spre Egipt. Pregăti, totodată, viitoarele baze de pornire 
către Italia. Antonius si Cleopatra îşi mutară cartierul de la 
Atena la Patras, în mijlocul forţelor lor. Agrippa s-a arătat însă 
un strateg mai dibaci, deoarece a ocupat insula Corfu, a 
debarcat apoi forţele terestre (conduse de Octavian) lângă 
Munţii Acroceraunieni, iar de acolo le-a împins pe o peninsulă de 
la intrarea golfului Ambracia. Aceste inteligente manevre de 
forţe infiltrate pe peninsulă au izolat armata terestră a lui 
Antonius, de flotă. Aprovizionarea infanteriei deveni foarte 
dificilă şi nemulţumirile se îndreptară, ca de obicei, împotriva 
Cleopatrei, găsită vinovată de a se fi amestecat, cu sfaturile ei 
muiereşti, în consiliile statului major al lui Antonius. Când 
legiunile italice ocupaseră peninsula amintită, fapt care 
tulburase adânc pe consilierii militari din jurul lui Antonius, 
Cleopatra ar fi spus în bătaie de joc: „Ce lucru înfricoşător s-a 
produs, dacă Octavian s-a aşezat pe o lingură?” (Plutarh, 
Antonius, 62). Nu lipsiră nici acum defecţiunile unor oameni de 
seamă, ca aceea a lui Domitius Ahenobarbus (străbunicul lui 
Nero) şi a lui Dellius (confidentul Cleopatrei). Ei dezertară în 
tabăra lui Octavian, satui de amestecul im pertinent al 
Cleopatrei în treburi de război şi îngrijoraţi de neghiobiile unui 
comandant îmbrobodit de ea. Exemplul celor doi a fost urmat şi 
de regii barbari, Amyntas şi Deiotarus. 

Prin alte manevre tactice, forţele navale s-au apropiat treptat 
de golful Ambracia. Trupele lui Antonius ocupaseră partea 
nordică a Acarnaniei şi o zonă din coastele Epirului. Ele săpaseră 
puternice fortificaţii în strâmtoarea ce ducea spre golful 
Ambracia, unde ancorase flota lor. Octavian îşi împinse trupele 
tot în Epir, la o foarte mică distanţă de ale lui Antonius şi 
blocase, cu legiunile şi flota sa, drumul aprovizionării lui 
Antonius care nu se putea face decât pe mare, prin golf. 

Mai multe zile, oştile stătură faţă în faţă, cu toate provocările 
încercate de Octavian, nerăbdător de a exploata situaţia 
precară a lui Antonius, printr-o luptă generală, fie pe mare, fie 
pe uscat. Dar rivalul rămase nedecis, fiindcă nu ştia cum să 
înceapă. Ca şi când şi-ar fi pierdut minţile, Antonius îşi deplasă 
mai toate forţele pe coasta epirotă, apoi le trecu, fără de niciun 
rost, în Acarnania, obosindu-şi ostaşii. Ofițerii săi nu aveau de 
loc încredere în puterea unei flote compuse din vase greoaie, cu 
corăbii monstruoase şi cereau ca lupta să se dea pe uscat, unde 


hotăra puterea săbiilor lor. 

Se povesteşte că un tribun militar, acoperit de cicatricele 
rănilor şi de glorie în luptele ce le dăduse sub comanda lui 
Antonius, i-ar fi spus: - „Comandante, de ce nu te încrezi în 
rănile si in sabia asta şi-ţi pui nădejdea în nişte lemne 
blestemate? Egiptenii şi fenicienii să se bată pe mare, dar nouă 
dă-ne pământul pe care ne-am obişnuit să stăm şi să murim sau 
să învingem pe duşmani” (Plutarh, Antonius, 64). Din răspunsul 
lui Antonius se văzu că nici el nu mai avea vreo nădejde în 
victorie. Disperarea pusese stăpânire pe el şi din cauza unor 
prevestiri sinistre, vehiculate ca totdeauna de către „alarmişti” 
în ajunul unor mari nenorociri. Comandantul suprem suspecta 
acum pe toţi cei din jur: pe ofiţeri, pe prieteni şi chiar pe 
Cleopatra. Îşi imagina chiar că regina urmăreşte să-l otrăvească, 
în speranţa că ea va putea obţine, prin această crimă, iertarea 
din partea lui Octavian. 

Antonius căzuse în aceeaşi apatie, ca şi Pompeius Magnus, 
după primele insuccese în bătălia de la Pharsalos. Câteva zile 
refuză orice mâncare şi băutură. | se păreau zadarnice toate 
atentiile si drăgălăşeniile Cleopatrei, care era hotărâtă să-l 
scoată dintr-o atare disperata inerție şi să-i arate fidelitatea ce i- 
o păstra. 

Plinius (XXI, 3) ne spune că, în cele din urmă, îndrăcita femeie 
reuşi să-i redea energia de soldat şi deplina încredere faţă de 
ea, printr-un şiretlic. Într-o seară, după cină, Cleopatra rupse un 
trandafir din coronita de flori ce purta pe cap şi-l aruncă într-o 
cupă cu vin, pe care o oferi apoi surâzătoare lui Antonius, ca să 
o bea. Pe când acesta ducea vasul la buze ca să soarbă vin în 
cinstea reginei, ea i-l smulse din mână şi obligă pe loc o sclavă 
să bea. Nenorocita roabă se prăbuşi pe covor, fiind răpusă 
fulgerător de un vin îmbibat cu otravă scursă din floare. Apoi, 
regina se adresă comandantului: - „O Antonius, de ce 
suspectezi o asemenea femeie ca mine? lată că nici mijloacele 
şi nici ocaziile nu-mi lipsesc ca să te omor dacă aş putea trăi 
fără tine”. 

Nemultumirile zguduiau însă puternic tabăra lui Antonius, 
fixată într-un loc nesănătos şi lipsită de hrană. Canidius, 
comandantul pedestrimii, îl mai sfătui, pentru ultima dată, pe 
Antonius, să o expedieze pe Cleopatra, să se retragă în Tracia şi 
Macedonia şi acolo să dea o bătălie terestră hotărâtoare, în care 


el era mare meşter. Acolo, spunea el, vom fi ajutaţi şi de 
Dicomes, regele geților, cel ce dispunea de multă armată. Ca de 
obicei a intervenit Cleopatra, declarând că ar fi ruşinoasă o 
atare retragere între barbari. În locul acestei replieri este 
preferabil să se decidă soarta războiului printr-o luptă navală de 
amploare. În cel mai rău caz, este preferabil să se retragă cu 
flota în Egipt, lăsând în Grecia numai pedestrimea. Ea se gândea 
de pe acum la fugă; se interesa ca propria-i soartă să nu fie 
pierdută, iar victoria o privea pe planul al doilea. 

În cele din urmă, aşa cum ceruse Cleopatra, Antonius se hotări 
pentru o luptă navală de mare amploare, prin care să distrugă 
pe adversari şi să rupă blocada din golf. Sconta că o victorie pe 
mare va demoraliza şi armata terestră a lui Octavian. In caz de 
eşec naval, gândea că superioritatea flotei sale îi va permite 
totuşi să se retragă în Egipt, ca de acolo să reorganizeze lupta, 
idee ce pornise tot de la Cleopatra. Ca să împlinească lipsurile 
de marinari de pe unele vase, lipsuri provocate de molime şi 
dezertări, el incendie 140 de corăbii dintre cele mai vechi şi 
trecu echipajele disponibile ale acestora pe altele. Apoi mai 
îmbarcă pe vasele de război 20000 de pedestraşi şi 2000 de 
arcaşi, luaţi din trupele terestre, ca forţa de luptă pe mare să fie 
sporită. În ipoteza unei înfrângeri, el nu dădu, în prealabil, nicio 
dispoziţie capitanilor de vase despre felul cum va trebui 
organizată retragerea. De aceea, ordonă ca pânzele să fie date 
jos şi manevrarea corăbiilor să se execute numai cu ajutorul 
vâslelor. 

Marea încleştare de la Actium avu loc la 2 septembrie 31 
î.e.n., dată, ce va prefața istoria Imperiului roman. Operatiile s- 
au limitat numai la o bătălie navală în golf, privită ca un 
spectacol dat în amfiteatru, de către pedestrimea lui Antonius, 
aşezată pe mal, sub comanda lui Canidius, şi de legiunile lui 
Octavian, dispuse pe malul opus, sub ordinele lui Taurus. Marea 
se liniştise, vântul încetase a mai sufla si nici valuri nu se 
produceau. 

Linia vaselor de luptă ale lui Antonius trecu canalul Actium şi 
se pregăti pentru luptă, făcând front în faţa flotei adverse ce se 
afla la opt până la zece stadii fata de țărm. Aripa dreaptă o 
comanda Antonius ajutat de Publicola; la centru fuseseră plasați 
Marcus Justeius şi Marcus Octavius, iar pe aripa stângă se afla 
Coelius. Vicleana Cleopatra obtinu avantajul de a rămâne în 


rezervă cu cele 60 de corăbii egiptene. Din această poziţie îşi 
putea aranja fuga, aşa cum s-a şi petrecut. 

În linia de luptă a occidentalilor, vasele de pe aripa dreaptă se 
orânduiseră sub ordinele lui Octavian; la centru, luase loc 
Arruntius, iar pe aripa dreaptă, lupta aprigul Agrippa, adevăratul 
şef al întregii flote. 

Deşi manevrele flotelor începuseră  dis-de-dimineaţă, 
încleştarea s-a produs numai către amiază, când corăbiile se 
repeziră unele asupra altora, spre a se izbi în pântece cu 
ciocurile de metal fixate la proră. Antonius alerga peste tot, 
sfătuind soldaţii care vâsleau să se încreadă în masivitatea 
corăbiilor şi să caute a da lupta ca pe uscat. Marinarii lui 
Antonius fură cuprinşi de nerăbdare, şi atacară cu flancul stâng, 
unde erau corăbiile cele mai mari şi greoaie, puse sub comanda 
lui Coelius. „Când Octavian a văzut (acest atac) s-a bucurat şi a 
început să se retragă cu flancul drept, vrând să atragă cât mai 
în afară din golf şi din strâmtoare pe duşmani, apoi, plutind în 
jurul corăbiilor duşmane cu corăbiile sale sprintene, au început 
să atace corăbiile duşmane care erau greoaie şi încete, din 
cauza mărimii şi lipsei de echipaje” (Plutarh, Antonius, 65). 

Cum navele lui Antonius nu beneficiau de viteză şi de echipaje 
experimentate, vasele se treziră oarecum imobilizate. De pe 
puntea lor se trimitea numai o ploaie de pietre, sulițe sau săgeți, 
aruncate de maşinile balistice; dar nu totdeauna proiectilele îşi 
atingeau ţinta propusă. În schimb, câte trei-patru corăbii ale lui 
Octavian se asociau şi atacau deodată câte o corabie din cele 
mari ale adversarilor, pe care o izbeau concomitent în flancul 
pântecelui. În consecinţă, ori se produceau spărturi prin care 
năvălea apa, ori corabia rămânea imobilizată, ca apoi, cu sulițe, 
lănci şi făclii aprinse, atacanţii să sară pe puntea duşmană şi să 
dea o luptă terestră. O atare tactică fusese aplicată cu succes 
de către greci împotriva greoaiei flote persane, la Salamina, în 
anul 480 î.e.n. 

La aripa opusă, Agrippa simulă o mişcare de învăluire asupra 
lui Antonius şi Publicola, silindu-i pe aceştia să se desfacă din 
lanţul liniei frontului de nave şi sa lase un periculos spaţiu gol. 
Prin această breşă patrunsera vasele rapide denumite liburne şi 
atacară din spate flota lui Antonius. 

Lupta continua îndârjită şi indecisă, cu succese sau eşecuri de 
ambele părţi. Chiar şi în a doua fază a bătăliei, când Agrippa 


câştigase superioritatea tactică, victoria era încă nehotărâtă. 
Dar nervozitatea şi nesocotinta Cleopatrei aveau să aducă 
dezastrul. De mai multe ore, stând pe puntea vasului său 
amiral, „Antoniada”, privea cu tremur şi groază ciocnirea 
vaselor şi auzea răcnetele celor ce mureau pentru viitorul 
reginei sau al statului roman. Când observă infiltrarea corăbiilor 
lui Agrippa, nerăbdarea şi frica o determinară să fugă. 

„Când lupta era încă generală şi nedecisă - notează Plutarh 
(Antonius, 66) -, deodată cele şaizeci de corăbii ale Cleopatrei 
au fost văzute ridicându-şi pânzele pentru retragere şi fugind 
prin mijlocul ostaşilor care luptau. Aceste corăbii fuseseră în 
spatele marilor corăbii şi, trecând prin mijlocul celor care luptau, 
produceau o mare dezordine. Duşmanii se uitau şi priveau cu 
mirare cum, folosindu-se de un vânt prielnic, se retrag spre 
Pelopones”. 

Plecarea rusinoasa a vaselor egiptene nu putea sa influenteze 
în rău mersul si aşa defavorabil al operaţiilor, deoarece ele nu 
participaseră nici până atunci la luptă. Nenorocirea triumvirului 
a fost că a recunoscut pânzele purpurii ale vasului „Antoniada” 
(nume ce i-l dăduse regina în cinstea lui!) cum se îndepărtează, 
ducând pe aceea ce-i stăpânea inima şi-i potolea simţurile de 
atâţia ani. 

„În acest moment, Antonius s-a dovedit că nu mai este condus 
nici de judecata conducătorului de altă dată, nici de cea a 
bărbatului, nici de propria-i judecată, ci a arătat ceea ce a spus 
cândva, cineva, în glumă, anume, că sufletul celui care iubeşte 
şi-a părăsit propriul corp, fiind târât de femeie, în corpul 
acesteia, ca şi cum amândoi ar fi crescut într-unul singur. Atunci 
când a văzut corabia ei că se retrage, n-a mai zăbovit, ci, uitând 
de toţi, trădând şi părăsind pe cei care luptau şi mureau pentru 
el, s-a îmbarcat pe o corabie cu cinci rânduri de vâsle, luând cu 
el numai pe Alexa sirianul şi pe Scellius, şi a urmat pe aceea 
care acum se pierdea şi pe sine, şi pe el” (Plutarh, Antonius, 66). 

Aşadar, pentru o femeie, Antonius a dat un imperiu a cărui 
soarta s-a hotărât prin victoria lui Octavian de la Acţiuni. 
Văzându-l că vine pe urma ei, întocmai ca un câine credincios, 
Cleopatra a ridicat pavilionul de pe „Antoniada” şi l-a primit pe 
punte. Fugarul reflectase asupra lasitatii şi trădării reginei, dar o 
forţa tainică îl atrăgea, ca un magnet puternic, către această 
femeie fatală. S-a aşezat la proră, cu capul între mâini, unde, 


într-o tăcere funebră, a stat nemişcat timp de trei zile, refuzând 
chiar să o vadă pe Cleopatra, purtătoarea nenorocirilor sale. 
Numai în dreptul Capului Tainaron, sclavele de pe corabie au 
reuşit să-l facă să vorbească şi să îmbuce câte ceva. După 
numeroase îndemnuri, aceleaşi femei înfrânseră şi slăbiciunea 
umană a lui Antonius, îl împăcară cu Cleopatra şi, după un prânz 
copios, cei doi amanți petrecură iarăşi o noapte fericită. 

În acest timp, la Actium, Agrippa nimicea grosul flotei 
dusmane, iar legiunile de pe coastă, rămase si ele fără 
comandant, stăteau la discretia lui Octavian. Multe corăbii 
evadate din lupta de la Actium îl ajungeau din urmă pe 
Antonius, în drum spre Egipt, şi-i comunicau ştiri adesea 
optimiste, ceea ce mărea durerea generalului ce-şi trădase 
ostaşii. Aflând că legiunile lui Canidius, încă nu se predaseră, 
trimise la ele o ştafetă, poruncindu-le să se retragă în 
Macedonia sau Asia. Dar era prea târziu, deoarece la Actium, 
Apollo, zeul protector al lui Octavian, învinsese total pe „Noul 
Dionysos” din Orient. Flotele s-au mai bătut câtăva vreme, iar 
ostaşii legiunilor au rămas pe loc şapte zile, aşteptându-şi 
zadarnic comandantul, în a cărui stea şi vitejie aveau mare 
încredere. Când şi Canidius a fugit, ei s-au predat învingătorului, 
fără luptă. 

Mai înainte de a părăsi Capul Tainaron, Antonius şi-a adunat 
prietenii în jurul corabiei ce fusese încărcată cu tezaurul de 
război, cu multe obiecte regeşti de aur şi de argint, toate de 
mare preţ. El le-a împărţit aceste comori, poruncindu-le să se 
salveze cu ele, răscumpărându-şi greşelile de la învingători. 
Apoi, cu lacrimi în ochi se depărtă de ei, îndreptându-se spre 
Libia, unde lăsase patru legiuni ce se luptau acum cu Cornelius 
Gallus, generalul lui Octavian. Dar abia debarcat pe ţărmul 
african află, dezolat, că Pinarius Scarpus, care comanda trupele 
sale, se şi predase. A mai rătăcit câteva zile cu doi prieteni pe 
malul libian, pescuind în tăcere, după care învinsul de la Actium 
a încercat să se sinucidă. A fost împiedicat de aceşti prieteni şi 
dus la Alexandria, unde revăzând-o pe Cleopatra, gândul morţii 
l-a mai părăsit. 

Trădătoarea de la Actium părăsise Grecia la câteva zile după 
împăcarea cu Antonius. Se grăbea să reintre în Egipt, unde 
vestea dezastrului de la Actium putea produce o răscoală 
generală a alexandrinilor împotriva unei regine nepopulare şi pe 


care nu o mai văzuseră de doi ani. În scopul inducerii lumii în 
eroare, ca să aibă timp să ia măsuri de siguranţă şi să-şi asigure 
o atmosferă favorabilă, neintrecuta „artistă” îşi organiza o 
intrare triumfală în port. Vasele sale fuseseră împodobite cu 
mari ghirlande de flori, iar în acorduri de flaute şi de chitare, pe 
punți, răsunau numai cântece de victorie! Reinstalată în palat, 
dispuse uciderea tuturor suspectilor, banuiti a pregăti mişcări 
împotriva ei. Averile acestora măriră veniturile tezaurului regal. 

Atunci când Antonius regăsi şi el Alexandria, după eşecul din 
Libia, o află pe Cleopatra punând la cale, cu o îndrăzneală 
nemaipomenită, numeroase planuri himerice, croite sub 
impresia scenelor de război de la Actium. În momente de grave 
depresiuni sufleteşti, ea se gândea şi la sinucidere, dar voia o 
moarte fastuoasă, aşa cum fusese şi viaţa ei. Mânată de acest 
gând, construise deja pe ţărmul mării, în vârful Peninsulei 
Lochias, un impozant mausoleu, şi acolo regina dorea să fie arsă 
împreună cu tezaurele sale. Dar a doua zi, gândea altfel, cu 
mintea chinuită de noi planuri de viitor. 

Acum intenţiona să organizeze o apărare în Egipt sau în Asia, 
concentrând toate forţele Orientului împotriva Romei. În zilele 
următoare, noi planuri contradictorii dezvăluiau marea tulburare 
din sufletul ei. Voia să fugă în Spania, ca de acolo să atace 
Roma, pe drumul străbătut de Hannibal... în sfârşit, ultima 
himeră ce o mai frământa ca să scape de sclavie, şi de război, o 
îndemna la o fugă spre misterioasele Indii, cu toate tezaurele 
sale, astfel cum se petrecuse pe timpul legendarei Didone 
cartagineze. Antonius urma să o însoţească. Şi în ţara 
paradiziacă a Puntului, ea putea continua existenţa măreaţă şi 
voluptuoasă de la Alexandria. 

Din ordinele sale, un număr destul de însemnat de corăbii 
fuseseră deja transferate peste istmul ce separa Marea 
Mediterană de Marea Roşie. În curând i se nărui şi acest plan: 
arabii din jurul cetăţii Petra îi incendiaseră corăbiile, iar din 
Libia, Antonius nu i-a putut aduce niciun soldat. 

La porţile oraşului, Antonius află că Herodes, acolitul său din 
regatul evreilor, se supusese învingătorului de la Actium. De 
altfel, de peste tot, se anunțau defecţiuni. O revazu, în treacăt, 
pe Cleopatra, de a cărei credinţă începu iarăşi a se teme. De 
aceea, părăsi palatul şi îşi pregăti o locuinţă de ţară, pe insula 
Faros, cu o mare terasă în faţă. Scârbit de perfidia oamenilor şi 


de ingratitudinea multor prieteni, anunţă că doreşte să trăiască 
în singurătate puţinele zile triste ce-i mai rămâneau din mila 
învingătorului. În acest mod simplu de existenţă căuta să imite 
pe mizantropul atenian Timon, de la sfârşitul secolului V î.e.n., 
care, după o viaţă fericită urmată de prăbuşire, la fel se 
retrăsese pe ţărmul mării. Dar un Antonius nu fusese croit 
pentru a duce mult timp o viaţă de pustnic, când la câteva stadii 
de bordeiul său se găsea vesela Alexandria şi optimista 
Cleopatra. Demonul l-a dus repede din locuinţa sa „timoniacă” 
în palatul de aur al Lagizilor, reanimat acum de cei doi amanti, 
cu ospete, chefuri şi serbări nebunesti. 

Cleopatra nu fusese făcută să se plece cu uşurinţă destinului 
implacabil. Spre deosebire de Antonius, imaginaţia şi energia cu 
care se înarmase din copilărie, o ajutau să nu cunoască 
disperarea. În timp ce acesta din urmă se retrăsese ca Achile în 
cort, pe insula Faros, regina recruta noi trupe, pregătea alte 
vase de război; înnoda diferite alianţe în afară, arsenalele ei 
fabricau mulţime de arme, repara zidurile de apărare de la 
Pelusium si Alexandria şi ciuta să-i tnsufleteasca pe locuitori 
pentru a face faţă unei invazii apropiate. Egiptul trebuia pus în 
stare de apărare, fiindcă duşmanii, după succesul de la Actium, 
nu îndrăzniseră să vină imediat pe urma fugarilor, aşa cum 
făcuse Cezar, după victoria asupra lui Pompeius Magnus de la 
Pharsalos. Dacă în luptă ar fi dispărut cei doi mari actori ai 
dramei ce se juca la Alexandria, ar fi rămas copiii, la a căror 
soartă Cleopatra se gândea de asemenea. Din iniţiativa ei, 
Cezarion fu declarat major, apoi se dădu toga virilă (de 
,barbat”) şi lui Antyllos, băiatul cel mare al lui Antonius cu 
Fulvia. 

Antonius nu putea fi decât încântat de curajul şi acţiunile 
energice ale Cleopatrei. La palat fusese reprimit de ea ca în 
zilele când se întorcea victorios din Armenia. Vechea asociaţie 
dionisiacă a „celor de neimitat”, se transforma în grupul 
„Fraţilor şi surorilor nedespartiti până la moarte”, care nu era cu 
nimic mai prejos decât aceea, prin înclinarea spre plăceri, lux şi 
desfrâu (Plutarh, Antonius, 71). In ceata „celor care mor 
împreună”, o confrerie sumbră, se înscriau mereu prietenii ce 
organizau pe rând ospete vesele, consolându-se astfel în fata 
morţii! 

Adesea, Cleopatra cobora în criptele umede ale palatului, 


unde se găseau celulele condamnaților la moarte. Acolo, ea 
încerca otrăvurile mortale şi lipsite de durere, pregătite de 
vrăjitori. S-a constatat, pe baza experimentării asupra unor 
condamnaţi şi a unor animale, că „otrăvurile care provocau 
iuteala morţii aduceau şi cele mai mari dureri, pe când cele mai 
blânde şi întârziate ca efect, provocau o moarte fără chinuri. In 
cele din urmă s-a convins că numai muşcătura viperei produce 
fără spasme şi gemete un somn adânc, ca un fel de letargie. Cei 
care erau muscati de viperă aveau o sudoare pe fata şi cădeau 
în lâncezeală prin slăbirea simţurilor cu încetul. Ei nu mai 
puteau fi treziti sau miscati, întocmai ca aceia care dorm adânc” 
(Plutarh, Antonius, 71). Cu asemenea înfiorătoare experienţă, ea 
ajunse la convingerea că numai muşcătura viperei egiptene, 
denumită aspis, îi va asigura moartea pe care o dorea. 

În mijlocul acestor pregătiri de apărare şi de aranjare 
fastuoasa a morţii, învinşii de la Actium se gândiră şi la 
negocieri cu Octavian. Situaţia se agravase prin faptul că la 
Rhodos, Herodes se întâlnise cu Octavian şi debarcaseră 
împreună în Siria, ca apoi să plece împotriva Văii Nilului. 
Scrisoarea comună către Octavian a lui Antonius şi Cleopatra îi 
solicita domnia pentru fiii lor în Egipt şi ingaduinta să trăiască ca 
simpli particulari la Alexandria sau Atena. Primul reamintea lui 
Octavian vechea lor prietenie; îşi recunoştea rătăcirea şi se 
angaja a depune armele. Mai fu trimis ca sol de împăciuire la 
Herodes şi Alexas din Laodiceea, instrumentul Cleopatrei pentru 
subjugarea lui Antonius şi cel ce ponegrise pe Octavia. Ticălosul 
a fost însă arestat pe loc şi executat. Răspunsul lui Octavian a 
fost adresat numai Cleopatrei, asigurând-o că „nu va fi lipsită de 
nimic dintre cele de cuviinţă, dacă va ucide sau va îndepărta pe 
Antonius”. Curierul lui Octavian vorbise aşa cum trebuie unei 
„mândre regine care se bizuia pe nemaivăzuta ei frumuseţe”. 
Unele intimitati cu regina au trezit suspiciunea lui Antonius, care 
l-a biciuit şi l-a alungat. Ca să-l împace acum pe Antonius, 
vicleana nimfă a Nilului a organizat o fastuoasă aniversare 
pentru ziua de naştere a iubitului ei. 

Octavian nu a răspuns nici la a doua scrisoare trimisă de 
Antonius, prin care se oferea să-şi ridice zilele, numai domnia 
Cleopatrei să fie asigurată în Egipt. Fără ştirea lui Antonius, 
Cleopatra expedie şi ea, în acelaşi timp, lui Octavian, o solie, cu 
daruri bogate. Lipsită de generozitatea amantului care-şi oferise 


viaţa pentru binele ei, perfida regină îl anunţa pe Octavian că se 
detaşează de cauza lui Antonius, omul vinovat de toate relele şi 
care profitase de inocenta politică a unei femei. Acum cand 
Antonius este zdrobit - argumenta solul egiptean - nu mai are 
niciun sens ca Roma să silească pe regină la o luptă disperată, 
ci mai bine să-i asigure tronul sau o retragere onorabilă, prin 
depunerea coroanei. Darurile aduse de solie au fost acceptate, 
dar Cleopatrei nu i se dădu niciun răspuns. 

Acum, regina îşi dădu seama că toate speranţele de 
împăciuire sunt pierdute. Se pregăti să distrugă toate operele 
de artă, cât şi lucrurile preţioase strânse în mausoleul ce-l 
construia pe ţărmul mării. Ea mai intui, de asemenea, intenţia 
lui Octavian de a o captura vie, ca cel mai preţios trofeu de 
purtat în viitorul său triumf. Invazia Egiptului s-a amânat totuşi, 
deoarece situaţia politică complicată din Italia, îl sili pe Octavian 
să plece la Roma. 

După trecerea iernii anului 31/30 î.e.n., Octavian a revenit în 
Siria şi, împreună cu generalii săi din Libia, a organizat atacul 
asupra Egiptului din două părţi. Tânărul împărat nu se temea 
câtuşi de puţin de ciotul de sabie pe care-l mai purta Antonius în 
mână şi nici de epavele flotei egiptene. Îl preocupa numai 
smulgerea unor prăzi importante. În primul rând, urmărea 
capturarea intactă a fabulosului tezaur al Lagizilor, cu care să-şi 
poată plăti armata şi alte cheltuieli militare. Dorea apoi, cu 
ardoare, să o prindă vie pe Cleopatra, femeie pe care Roma 
ţinea să o vadă târâtă după carul de triumf al învingătorului. În 
ambele cazuri se impunea o acţiune prudentă. Tezaurul putea fi 
mistuit de flăcări, iar Cleopatra avea destule otrăvuri la 
îndemână. Pe neaşteptate, el adoptă o atitudine binevoitoare 
fata de Cleopatra, trimitandu-i asigurări prin curieri secreti. 
Atunci, în capul reginei apărură alte iluzii. Ea îşi aduse aminte 
de teribila armă pe care o mânuia în a seduce pe bărbaţi, armă 
cu care doborâse pe Cezar şi pe Antonius. Spera că o întâlnire 
directă cu Octavian îi va oferi ocazia să arunce şi asupra 
acestuia iscusita plasă a lui Eros. La vârsta de 39 ani, 
frumuseţea şi farmecul ei se păstrau încă nealterate, puterea sa 
de seducţie fiind încă foarte mare. Pe Antonius îl iubise cu 
pasiune, atât timp cât gloria, fizicul şi demnitatea acestui om îi 
încălziseră inima. Dar acum, ajunsese un om ridicol prin 
retragerea sa în căsuţa de pe insula Faros, un descurajat şi un 


laş - faţă de o situaţie politică gravă, pe care ea, o femeie, 
căuta singură s-o înfrunte. Numai din oarecare milă, ea nu-l 
ucisese şi nici nu-l predase spionilor lui Octavian, veniţi tainic la 
Alexandria. 

La începutul primăverii anului 30 î.e.n., oraşul Pelusium fu 
predat de Seleucos, generalul Cleopatrei, lui Octavian ale cărui 
armate pătrunseră apoi în deltă şi se apropiau de capitală. Se 
zvonise imediat că Seleucos se predase din ordinul reginei si 
Antonius se înfurie. Ca să înlăture aceste bănuieli ale amantului 
său, ea îi predă familia generalului trădător ca să fie ucisă. 
Antonius se potoli în fata acestor probe de inocenta, însoţite de 
obişnuitele lacrimi sincere sau false, pe care le vărsa artista 
Cleopatra. Îngrijorată în fata înaintării romane, egipteana 
transportă lângă templul zeiţei Isis, cele mai de preţ lucruri ale 
vistieriei regale, aur, argint, smaragde, mărgăritare, abanos, 
fildeş, ş.a., apoi multe torti si calti, ca să le dea foc. 

Ca nu cumva regina să distrugă aceste comori, Octavian îi 
oferi prin curieri şi mai multe nădejdi de salvare. 

Antonius avu atunci o neaşteptată revenire de energie. Cu 
putina cavalerie de care dispunea, el puse pe fugă avangarda 
lui Octavian, ce ajunsese până la hipodromul cel mare de la 
marginea Alexandriei şi o urmări până în tabără. Fălindu-se cu 
această uşoară victorie, el intră în armură la palat, o sărută pe 
Cleopatra şi îi prezentă pe un soldat ce luptase vitejeşte alături 
de el. (Se spune că ajungând lângă tabăra lui Octavian Antonius 
mai încercase fără succes să momească cu bani pe soldaţi). 
Regina trecu ostaşii în revistă, le vorbi şi-l dărui pe cel viteaz cu 
un coif şi o platoşă de aur, pe care luându-le, acela a fugit 
noaptea în tabăra duşmană. 

A doua zi, un curier al lui Antonius îl invita pe Octavian să se 
măsoare într-o luptă corp la corp cu şeful său, în felul eroilor 
homerici, şi astfel, în prezenţa celor două armate martore la 
spectacol, să se aleagă cel mai tare. Fu întrebat în batjocură: 
cum se face că Antonius nu mai găseşte alt mijloc de a muri, 
decât pe acesta? 

Prevăzând situaţia sumbră ce-l aştepta, înaintea unei mari 
bătălii, Antonius a mai organizat un strălucit şi ultim ospăț, trist 
ca o cină funebră, când a spus: - „mâine, probabil va fi prea 
târziu”. Comesenii, prieteni ce se mai găseau lângă el, mâncau 
şi plângeau în linişte. În schimb îi îndemna pe sclavi să 


benchetuiască, fiindcă mâine vor sluji altui stăpân, iar el va fi un 
schelet, deoarece preferă să caute o moarte glorioasă, decât 
salvarea sau victoria. 

La revărsatul zorilor, în ziua de 1 august 30 î.e.n. Toate forţele 
lui Antonius stăteau pe poziţii, gata de atac la ordinul 
comandantului ce se aşezase pe o înălţime. Flota sa porni în 
linie ordonată pentru bătălie, de lângă Peninsula Lochias. Dar 
când fu aproape de cea duşmană, marinarii săi ridicară vaslele 
şi se infratira cu ai lui Octavian. Cavaleria urmă şi ea exemplul 
flotei şi trecu de partea lui Octavian. Când infanteria lui 
Antonius auzi sunetele trompetelor şi cornurile legiunilor italice 
care porniseră la atac, n-a mai aşteptat şocul şi a rupt-o la fugă 
în debandadă, pe străzile oraşului, târându-l şi pe comandantul 
său, furios şi strigând că iarăşi a fost trădat de Cleopatra. 

Dar Cleopatra nu mai avea puterea de a-l trăda sau de a-l 
salva pe Antonius. Fusese şi ea părăsită de supuşii săi, ca şi 
Antonius de armata sa. Fantoma „zeiţei Isis cea nouă” şi a 
„Reginei regilor” se pierduse într-o dimineaţă de august, printre 
norii de praf pe care vânturile pustiurilor nubiene şi libiene îi 
îngrămădeau deasupra văii binecuvântatului Nil. Spionii lui 
Octavian activaseră o noapte întreagă printre soldaţii celor doi 
amanți, promitandu-le bani, amnistie şi salvarea vieţii, dacă vor 
dezerta. Astfel a capitulat Alexandria în fata unui nou stăpân al 
lumii. 

Dezordinea de pe străzi, strigătele şi amenințările de trădare 
ce le auzea de la Antonius o înspăimântară pe regină. Nu credea 
însă că a sosit momentul să moară şi ea, de aceea încercă noi 
manevre. 

„Cleopatra temându-se de mânia şi de nebunia lui, a dat fuga 
la mormânt şi a dat drumul la uşi care se lăsau întărite cu drugi 
şi cu zăvoare grele, apoi a trimis la Antonius vestitori care să-i 
spună că a murit. Antonius a crezut şi a zis către sine însuşi: Ce 
mai sovai, Antonius? Soarta ţi-a răpit unicul motiv de a trai care- 
ti rămăsese. A intrat apoi în casa şi dezlegându-şi şi depunându- 
şi platoşa, a zis: „Cleopatra, nu sunt îndurerat că am fost lipsit 
de tine, ci pentru că eu, un astfel de comandant, m-am vădit în 
curaj mai prejos decât o femeie” (Plutarh, Antonius, 76). 

Ordonă apoi unui sclav credincios, Eros, ca să-l omoare, dar 
acesta s-a străpuns pe sine, căzând la picioarele lui Antonius. 
„Bine, Eros, că m-ai învăţat să fac eu ceea ce n-ai putut să faci 


tu însuţi”, ar fi spus Antonius, după acelaşi Plutarh. Lovindu-se 
cu spada în pântece, s-a lăsat pe un pat, dar n-a murit, 
deoarece scurgerea sângelui a încetat. Prietenii i-au sărit în 
ajutor ca să-l salveze, el însă le striga să-l ucidă pe loc, ceea ce 
nimeni n-a îndrăznit să facă. 

Pe când Antonius se zbătea în mari chinuri, Cleopatra a fost 
înştiinţată că încă mai trăieşte. Apucată de remuşcări, zguduită 
şi de durere, ea dori să-l revadă şi porunci lui Diomedes să i-l 
aducă pe braţe în mormânt, viu sau mort. Trimisul alergă la 
palat şi-i spuse muribundului că regina nu-i încă moartă şi că 
doreşte să-l vadă în clipa morţii. Vestea îl reanimă pe sinucigaş, 
care, după cum remarcă Dio Cassius (LI, 10): „S-a ridicat, ca şi 
cum ar fi avut încă mult de trăit”. Sclavii l-au purtat în agonie pe 
braţe până la uşa mausoleului Cleopatrei, unde au avut loc alte 
scene dramatice relatate amănunţit de Plutarh (Antonius, 77). 

„Uşile, Cleopatra nu le-a deschis, dar arătându-se la o 
fereastră, a lăsat în jos frânghii şi sfori, cu care legându-l pe 
Antonius, l-a tras în sus ea însăşi şi cu două sclave, singurele pe 
care le luase cu sine în mormânt. Cei care au fost de faţă spun 
că nu a existat un spectacol mai jalnic decât acela. Intr-adevar 
Antonius era tras, scăldat în sânge şi pe jumătate mort, în timp 
ce el întindea mâinile spre Cleopatra şi-şi îndrepta implorările 
către ea. Dar lucrul acesta nu era uşor pentru o femeie; 
Cleopatra, încordându-şi toate puterile, cu faţa congestionată, 
trăgea funia în sus, pe când cei care se aflau jos strigau, o 
îndemnau si luau parte sufleteşte la sforţările ei. Primindu-l ea 
astfel pe Antonius şi aşezându-l pe pat, şi-a rupt îmbrăcămintea 
care o acoperea, bătându-se cu pumnii în piept şi sfârtecându- 
se cu unghiile, cu faţa pătată de sânge, numindu-i stăpân, soţ şi 
comandant. Aproape că uitase de nenorocirile ei, din cauza jalei 
pentru el. Antonius rugând-o să înceteze cu jeluirea, a cerut sa 
bea vin, fie că-i era sete, fie că socotea că-şi va da suflarea mai 
repede! După ce a băut, a îndemnat-o să se îngrijească de 
salvare, dacă acest lucru se poate face fără dezonoare, şi să se 
încredinţeze lui Proculeius, dintre toţi prietenii lui Octavian, iar 
pe el să nu-l plângă acum, în cele din urmă schimbări ale sorții, 
ci să-l fericească pentru lucrurile frumoase de care a avut 
parte...” 

Antonius îşi dădu sufletul în braţele Cleopatrei, scăldat de 
lacrimile ei, murind, după cum zice Shakespeare, acolo unde 


voise să trăiască! 

Aflând de sinuciderea spectaculoasă a lui Antonius, Octavian 
expedie imediat pe Proculeius şi pe Gallus să captureze pe 
Cleopatra, mai înainte ca aceasta să se omoare pe cadavrul 
iubitului ei. Regina refuză a primi în mausoleu pe cei doi şi 
angajă cu ei discuţii de după uşile zăvorâte. Surdă faţă de 
asigurările viclene ale ofiţerilor romani, ea le declară ca nu se va 
preda, dacă Octavian nu se angajează prin jurământ solemn, ca 
o va menţine pe ea sau pe fiul ei pe tronul Egiptului. Altfel, 
Octavian va primi cadavrul ei. Proculeius zări însă deschisă 
fereastra de la etaj, prin care fusese tras cu sforile muribundul 
Antonius. Îl lăsă pe Gallus să parlamenteze în continuare cu 
Cleopatra, iar el căută o scară şi pe furiş intră pe fereastră, în 
mausoleu, scoborându-se tiptil pe trepte în spatele reginei. O 
sclavă îl zări şi strigă disperată: „Nenorocita de Cleopatra este 
luată captivă”. În grabă, regina scoase pumnalul pirateresc ce 
purta la brâu de câteva zile şi voi să se sinucidă. Mai agil, 
Proculeius o apucă de ambele mâini, îi smulse arma şi îi controla 
hainele, ca să nu aibă ascuns asupra ei vreun flacon cu otravă. 
Ca să o calmeze, îi spuse respectuos: 

„Îţi faci Cleopatra o nedreptate şi tie si lui Octavian, pentru că 
pe tine te lipseşti de putinţa de a vedea bunătatea lui, şi acuzi 
pe cel mai omenos comandant că este perfid şi neînduplecat” 
(Plutarh, Antonius, 79). 

Libertul Epaphroditus primi porunca de a o păzi zi şi noapte pe 
captivă şi să-i ofere cu larghete şi eleganţă toate cele cerute de 
ea, conform rangului ei. După mărturisirea lui Dio Cassius (LI, 
11), atât de mult dorea Octavian să o ducă vie la Roma, încât 
spunea că: „O moarte prematură a Cleopatrei mi-ar răpi 
întreaga glorie”. Clementa lui Octavian fata de ea şi iertarea 
poporului de orice vină, acordată de dragul lui Alexandru 
Macedon, întemeietorul oraşului, îi dădură noi speranţe 
nefericitei regine. Ce importanţă mai avea faptul că tezaurul şi 
coroana sa intraseră în stăpânirea romană, când i se garantau 
demnitatea şi viaţa! 

Mulţi regi şi comandanţi de oşti cereau corpul lui Antonius ca 
să-l îngroape ei, dar Octavian nu l-a răpit Cleopatrei. După 
obiceiul grecesc, cu propriile ei mâini spălă cadavrul, îl îmbrăcă, 
îl împodobi şi-i puse armura, ca unui viteaz gata pregătit pentru 
ultima luptă. Îl închise apoi într-un coşciug şi-l depuse în 


mausoleul ce-şi construise pentru ea, dar în care încă nu simtise 
fiorii morţii, aşa cum dorise. De atâta durere şi jale, în timpul 
funeraliilor lui Antonius, pieptul i se umflase de lovituri şi 
obrazul îi era plin de răni. Făcuse şi febră, nu mai mânca şi 
spera că va putea muri de inanitie. Dar medicul său, Olympos, îl 
avertiză pe Octavian, care a început s-o amenințe şi s-o 
înfricoşeze cu aluzii la soarta copiilor ei, ceea ce o determină să- 
şi îngrijească corpul şi să se hrănească. 

Un şantaj odios îi prelungi iarăşi viata! Din ordinul lui 
Octavian, regina îşi reluase domiciliul în palatul Lagizilor, izolată 
complet de fiii săi, despre a căror soartă nu ştia nimic. 

Antyllus, fiul cel mare al lui Antonius cu Fulvia, a fost predat 
soldaţilor de către pedagogul său Theodoros şi ucis de îndată. 
Copiii cei mai mici ai Cleopatrei, avuti cu Antonius, împreună cu 
pedagogii lor au fost puşi şi ei sub pază, dar se bucurau de o 
viaţă liberă. Cezarion fugise însă în Etiopia cu o parte din tezaur. 
Pedagogul acestuia, probabil tot un trădător, l-a convins pe 
tânărul prinţ, în vârstă de 17 ani, să se întoarcă la Rhodos, unde 
l-ar aştepta Octavian ca să-i dea domnia Egiptului. După 
moartea Cleopatrei, naivul s-a încrezut, a părăsit Etiopia, dar a 
fost ucis imediat, fără să mai vadă strălucirea celor două 
coroane pe care le purtau de milenii faraonii din Valea Nilului. 

In cele din urmă, Octavian s-a hotărât şi el să o întâlnească pe 
regină şi să o consoleze. Nu o mai văzuse din momentul când, la 
Roma, unchiul său căzuse sub pumnalele lui Brutus şi Cassius. 
Acum, om matur de 33 de ani, era împins de curiozitatea de ao 
vedea pe aceea care adusese atâtea necazuri romanilor şi 
familiei sale. Cleopatra demoralizată aştepta şi ea această 
vizită, cu speranţa succeselor de odinioară, când ieşise din 
covor în faţa lui Cezar şi apăruse la Tarsus în chip de Veneră. În 
realitate, acum aveau să se întâlnească două vulpi, fiecare 
dornică să smulgă prin şiretenie prada celeilalte. 

Scena întrevederii dintre Octavian şi Cleopatra, descrisă 
patetic de Plutarh (Antonius, 83), merită a fi reprodusă cuvânt 
cu cuvânt: 

„Cleopatra era culcată pe un pat aşternut pe pământ, cu 
multă umilinţă, şi când a intrat Octavian, îmbrăcată numai cu o 
tunică, s-a ridicat şi i-a căzut la picioare, neînchipuit de uratita 
la corp şi la fata, cu vocea tremurândă şi cu ochii incercanati. lar 
pe piept se vedeau multe urme de lovituri şi, în general, se 


vedea că corpul nu se află mai bine decât sufletul. Însă farmecul 
acela şi mândria frumuseţii nu se stinseseră cu totul. Deşi ea se 
afla într-o atare stare, răspândea o lumină din interior, care 
făcea să-i fie văzute mişcările feţei. La îndemnul lui Octavian să 
se aşeze, ea s-a aşezat, iar el lângă ea; regina a început să se 
justifice într-un anumit fel, punând toate cele întâmplate pe 
seama necesităţii şi a fricii de Antonius, dar, cum Octavian o 
întrerupea la fiecare afirmaţie, dovedindu-se că nu are dreptate, 
a început să plângă şi să se roage, ca şi când ar fi dorit cu 
ardoare să trăiască, în cele din urmă, având un inventar al 
lucrurilor, i l-a predat lui. Seleucos, unul dintre miniştrii ei, a 
început s-o denunțe ca ea ascunsese şi furase unele lucruri, iar 
Cleopatra sărind şi luându-l de păr, i-a dat multe lovituri în faţă. 
Octavian a surâs şi a oprit-o, iar Cleopatra a zis: Nu este grozav, 
Octavian, ca atunci când tu ai găsit cu cale să vii la mine şi să- 
mi vorbeşti, deşi sunt în acest hal, sclavii mei să mă acuze că 
am pus la o parte unele lucruri femeieşti, dar nu pentru mine, ci, 
nenorocita de mine, pentru Octavia şi Livia, soţia ta, pentru ca 
făcând aceste mici daruri, prin mijlocirea lor, să obţin de la tine 
îndurare şi blandete? Aceste cuvinte l-au încântat pe Octavian, 
socotind că ea doreşte să trăiască. Octavian spunând că îi 
acordă şi aceste lucruri şi că o va trata cum nu se aşteaptă ea, a 
plecat de acolo, socotind că o păcălise, dar în realitate fiind 
păcălit el de ea”. 

De astă dată Cleopatra nu mai putea fi sirena ce încântase 
odinioară pe Cezar şi pe Marcus Antonius. S-a trezit alături de 
un om prudent, lipsit de pasiuni, rece şi rezonabil, care pentru 
interesele sale şi ale statului roman sacrifica pe Eros. Ca să-l 
înduplece pe Octavian pentru o mai largă clementa, ea scoase 
surâzând din sân scrisorile de dragoste ale lui Cezar şi-i 
mărturisi nepotului, cât de mult o iubise dictatorul, care din 
nenorocire murise înaintea ei (Dio Cassius, LI, 11-13 şi Florus, 
IV, 11). Cochetăria şi zâmbetele împrăştiate pentru a-l zăpăci şi 
pe Octavian se transformară însă într-o scenă lamentabilă pe 
care nenorocita captivă o juca şi prost. Oaspetele dădea 
răspunsuri evazive, privea în pământ, vorbea numai ca să o 
contrazică şi impasibilitatea lui se cobora ca un sloi de gheaţă în 
inima Cleopatrei. Nefericita înţelese că nu se poate aştepta la 
niciun fel de milă din partea unui atare om dur şi ca pe ea 
numai moartea o mai poate scăpa de atâtea chinuri. 


Resemnată, îşi reluă atitudinea calmă, în momentul când 
Octavian ieşea pe uşă. Se spune că ar fi şoptit atunci cuvintele: 
„Nu-ţi voi urma triumful tău”. 

Dacă Octavian rămăsese stană de piatră alături de Cleopatra, 
se găseau totuşi în anturajul său destui tineri înamoraţi de 
faimoasa nimfă sau cuprinşi de un puternic sentiment de milă 
pentru ea. Dintre aceştia, tânărul Cornelius Dolabella păstra 
cele mai vădite sentimente de atracţie fata de Cleopatra. El a 
fost acela care i-a comunicat captivei, în ascuns, că peste trei 
zile, împreună cu fiii săi, din porunca lui Octavian, va lua drumul 
Romei. Aflând tainic de acest surghiun, ceru stăpânului să-i 
îngăduie a îndeplini cuvenitele libatiuni la mormântul lui 
Antonius, ceea ce i se îngădui. Purtată de lectică până la 
mausoleu, vărsă vin pe mormânt, îl împodobi cu coroane de flori 
şi pentru ultima oară îi îmbrăţişă piatra de la cap, căzând 
leşinată pe ea, împreună cu femeile însoţitoare. Cuvintele de 
jale pe care le-ar fi rostit atunci ni s-au transmis în proza lui 
Plutarh (Antonius, 84), împodobită desigur cu multe ficțiuni si 
floricele retorice, specifice acestui glorios biograf (după care 
Shakespeare a prelucrat o sfâşietoare, dar minunată, dramă 
funebră): 

„lubite Antonius - scrie Plutarh - ieri te-am înmormântat cu 
mâinile libere încă, iar acum fac libatii la mormântul tău cu 
mâini de captivă şi sunt păzită ca să nu uratesc corpul acesta de 
sclavă cu lovituri şi plânsete, căci este păzit pentru triumful 
repurtat asupra ta. Alte cinstiri sau libatii să nu aştepţi, căci 
acestea sunt ultimele pe care ţi le aduce Cleopatra. Când 
trăiam, nimic nu ne-a despărţit unul de altul, deci cu moartea 
suntem în primejdie de a schimba locul. Tu roman, ai să zaci 
aici, iar eu nenorocita, în Italia, luând din tara ta numai atât 
pământ. Dar dacă există puterea şi virtutea unui zeu de acolo - 
căci cei de aici ne-au trădat - nu mă lăsa pe mine, soţia ta, care 
sunt vie, şi nu îngădui ca să se triumfe cu mine asupra ta, ci 
ascunde-mă şi îngroapă-mă aici, împreună cu tine, pentru că din 
miile de nenorociri pe care le-am îndurat, niciuna n-a fost mai 
mare şi mai grea decât timpul acesta scurt pe care l-am trăit 
fără tine”. 

Reîntoarsă în palat, după acest pelerinaj funerar, a poruncit să 
i se pregătească baia si, după îmbăiere s-a aşezat la un ospat 
aranjat cu deosebit fast. Purta cele mai frumoase veşminte şi 


bijuterii, iar pe cap îşi aşezase coroana regala. Lipseau numai 
Antonius şi cântecele de chitare ca prânzul să ofere ochiului 
priveliştea completă a zilelor fericite de odinioară. De astă dată 
prânzea singură, într-o linişte de moarte, servită de lras si 
Charmion, credincioasele sale sclave de totdeauna. Reusise 
pentru un moment să-l îndepărteze şi pe  „cerberul” 
Epaphroditus, expediat cu o scrisoare la Octavian. Era 
testamentul ei, pregătit în dimineaţa aceleiaşi zile, prin care cu 
rugaminti şi implorări cerea să fie îngropată alături de Antonius. 

Pe când Cleopatra mânca liniştită, sosi un ţăran cu un coş. 
Gărzile i-au cerut să le arate conţinutul panerului şi, dând el 
frunzele la o parte, le-a arătat o frumoasă grămadă de 
smochine. A gustat din ele surazand, i-a servit si pe paznici, 
pentru a înlătura bănuiala otrăvirii. Căpătând încuviințarea 
gărzilor, ţăranul a intrat la Cleopatra şi i-a oferit fructele 
proaspete. Regina a luat coşul, s-a întins pe un pat, a închis 
uşile şi a reţinut lângă ea numai pe cele două sclave devotate. 

Când Octavian a citit testamentul adus în scrisoarea purtată 
de Epaphroditus şi-a dat seama repede de cele ce se 
întâmplaseră. Călăreţii săi au alergat în grabă spre palat, apoi a 
plecat şi el în urma lor ca s-o mai poată apuca pe Cleopatra în 
viaţă. 

„Deschizând uşile, au găsit-o moartă, aşezată pe un pat de 
aur, împodobită regeşte. Dintre femei, aceea numită lras era 
muribundă la picioarele Cleopatrei, iar Charmion, care se clătina 
şi-şi agita capul, aranja diadema reginei pe cap. Unul dintre cei 
trimişi a strigat mâniat „Asta-i frumos Charmion? Este frumos - 
a răspuns ea - şi demn de vlăstarul atâtor regi. Mai mult n-a mai 
spus şi a căzut lângă patul Cleopatrei” (Plutarh, Antonius, 85). 

Octavian a ordonat imediat o straşnică anchetă, spre a se 
stabili precis împrejurările morţii preţiosului trofeu, acum 
definitiv pierdut pentru mult visatul triumf roman. Cercetările n- 
au putut reconstitui în amănunt desfăşurarea dramei, 
incertitudine ce a creat multe versiuni în relatările istoricilor şi 
poeţilor antici. Cei mai mulţi sunt de părere că moartea 
fulgerătoare i-a fost provocată de muşcătura unei vipere. 

Reptila fusese, probabil, introdusă de către ţăranul purtător al 
coşului fatal, ascunsă sub frunze. Se zice că atunci când 
Cleopatra a îndepărtat smochinele, a zărit-o şi ar fi spus: „ «Aici 
era deci ea», şi şi-a întins braţul dezgolit la gura viperii”. 


(Plutarh, Antonins, 86). După unele versiuni, şarpele era păstrat 
de mult timp într-un vas de aur ascuns în apartamentul ei, unde 
a fost întărâtat de ea cu un fus de aur, ca să o muşte de braţ. Se 
mai relata că moartea sa ar fi fost efectul unei otrăvi puternice 
păstrată într-o agrafă de aur ascunsă în păr. 

Reptila nu a fost găsită în apartamentul reginei; prezenţa ei s- 
ar fi determinat numai pe baza unor urme de târâturi către 
ţărmul mării spre care priveau încăperea şi ferestrele. Singurul 
indiciu concludent pentru Octavian ar fi fost doua înţepături 
subţiri şi negricioase, vizibile pe braţul Cleopatrei. Aceasta l-ar fi 
determinat, ca ulterior, în cortegiul său triumfal de la Roma (29 
î.e.n.), în lipsa „originalului”, Cleopatra sa fie arătată de un uriaş 
tablou al reginei muşcată de viperă. Portretul ultimei regine 
lagide era urmat, în cortegiu, pe picioare de fiii Cleopatrei şi ai 
lui Antonius, crutati de Octavian. 

Cleopatra a murit la vârsta de 39 ani, după o domnie de 22 de 
ani, dintre care aproape 14 ani îi petrecuse lângă Antonius. Deşi 
fusese supărat de felul cum îl păcălise Cleopatra, Octavian a 
admirat curajul şi noblețea ei. Ilustra regina, care făcuse să 
tremure Roma, a preferat să moară, decât să se târască legată 
cu lanţuri de aur la mâini, sfidând prin moarte pe Octavian, 
senatul şi poporul roman. Din porunca lui a fost înmormântată 
cu toată strălucirea, alături de Antonius, aşa cum dorise în 
testamentul ei, şi având la picioare pe nefericitele lras şi 
Charmion. Un prieten comun al lui Octavian şi al Cleopatrei, 
bogatasul alexandrin Archibios, a plătit împăratului două mii de 
talanti, ca statuile Cleopatrei sa nu fie distruse. Octavian a 
executat numai pe senatorul Q. Ovinius, cel care la Roma 
reprezenta interesele Cleopatrei. O parte din garda reginei trecu 
în serviciul lui Herodes, ca o răsplată din partea lui Octavian, 
pentru credinţa ce-i arătase regele iudeu în lupta lor cu o 
duşmană comună. In zece luni, imperiul utopic al Cleopatrei se 
prăbuşise. 

Fiii lui Antonius cu Fulvia şi Cleopatra, rămaşi în viaţă, s-au 
bucurat de mare cinstire la Roma, crescuţi şi educați acolo de 
către buna Octavia. Mai toţi, prin căsătorii, au intrat în familia lui 
Octavianus Augustus, primind în acelaşi timp însemnate 
demnități de stat. Fiica cea mică, Cleopatra Selene, s-a căsătorit 
în anul 20 î.e.n. Cu savantul rege al Mauretaniei, Juba al Il-lea, 
cu care a fondat o dinastie. Copiii Cleopatrei, prin strămoşii lor, 


se născuseră dintr-un amestec de sânge macedonean, persan şi 
roman. 

Ultimul vlăstar feminin şi regal al Egiptului liber a fost o 
femeie dotată cu o energie excepţională, încununată de o 
ambiţie de dominare rar întâlnita, înarmată cu superioare 
calităţi politice, pentru îndeplinirea cărora s-a folosit şi de o 
senzualitate adesea prea dezlantuita. Planul său maret de a 
realiza un vast imperiu elenistic in Orient, dupa modelul lui 
Alexandru Macedon si avand ca unealta pe Antonius, a fost 
naruit de un adversar ce-i era superior, de Octavianus Augustus. 
O printesa lagida, considerata degenerata din cauza casatoriilor 
consanguine ale dinastiei Ptolemeilor, printr-o mare intelepciune 
politica, dragoste si artificii feminine, subjugase pe Cezar si pe 
satelitul acestuia, afemeiatul Antonius, ca sa opuna Romei, mult 
visatul său imperiu oriental. Istoria a pus-o fata în fata cu alte 
figuri feminine, dotate si ele cu un fel de energie „virilă”, 
galanterie, aplecare spre intrigă si sentimentalism, ca 
Semiramida, Zenobia, Maria Thereza, Caterina II ş.a. 

Cleopatra a contat prea mult pe înlănţuirea erotică a unor 
amanți romani, ca să-şi ajungă telurile, devenind astfel 
„metresă” şi „femeie fatală”. A trăit apoi prea mult stăpânită de 
orgoliu, fast, lux, risipă şi dragoste. Odată amantul său mort, 
bogăţiile pierdute, cu farmecul său în declin şi coroana răpită, 
nu i-a mai rămas decât sinuciderea, ca mijloc de fugă din faţa 
umilintei. Cea mai dramatică eroină a antichităţii nu ar fi putut 
produce atâta vâlvă, oglindită în paginile istoricilor, dacă viaţa ei 
nu s-ar fi împletit cu a lui Cezar şi a lui Antonius. 

Dotată cu deosebite calităţi intelectuale, Cleopatra se situează 
la limita dintre civilizațiile elenistică şi romană. Niciuna dintre 
relatările privind femeile celebre ale antichităţii nu a cunoscut o 
mai largă răspândire în scrierile antice, aşa cum a cunoscut 
aceea despre Cleopatra. Peste patruzeci şi cinci de istorici 
romani, greci şi bizantini ne-au lăsat, în producţiile lor literare, 
ştiri despre nefericita regină; doisprezece poeţi i-au închinat 
strofe bune sau rele, iar alţi 57 de retori, filosofi, geografi, 
cronicari etc. Au înscris-o în paginile lor. De la Renaştere până 
azi, viata romantică a Cleopatrei a intrat în romane, 
dramaturgie, artă şi cinematografie, iar istoricii de meserie i-au 
rezervat numeroase monografii. Dar cea mai strălucită 
dramatizare a agitatei sale vieţi, analizată pe planul unor mari 


profunzimi psihologice şi într-o formă poetica genială, ne-a 
lăsat-o Shakespeare, în faimoasa tragedie Antonius şi Cleopatra. 


ROMA IMPERIALĂ 


LIVIA AUGUSTA 
Sau „Ulisse în rochie” 


Ultimul veac din istoria republicii romane a fost teatrul unor 
nesfârşite războaie civile, caracterizate prin brutalitati militare, 
provocate de voinţa puternică a unor generali şi oameni politici, 
hotărâți să pună mâna pe conducerea unică. Cartelurile politice 
ale celor două triumvirate, masacrele asupra rivalilor politici, 
oficializate prin listele de proscriptie, comploturi de tipul celui al 
lui Catilina pentru răsturnarea ordinii politice republicane, 
răscoale ale sclavilor, de genul celei conduse de Spartacus, 
confiscările de bunuri materiale, exproprierile agrare forţate etc. 
Arătau destrămarea constituţiei tradiţionale. Se impunea cu 
necesitate ca în locul haosului şi anarhiei să se ajungă la o 
conducere unică, prin care să se pună capăt atâtor evenimente 
furtunoase. Cezar nu a putut-o realiza din cauza idelor lunii 
martie, dar nepotul său Octavian a ştiut să ofere cetăţenilor 
ceea ce aceştia aşteptau: pace generală, asigurarea vieţii şi a 
bunurilor lor materiale. 

După reformele fraţilor Gracchi (133-123 î.e.n.), s-a produs o 
schimbare în ceea ce priveşte situaţia în societate a femeii 
romane. Descreste natalitatea, cazurile de imoralitate se 
înmulţesc, căsătoriile se imputineaza, relaţiile extraconjugale cu 
sclavele se înmulţesc, iar divorturile apar din ce în ce mai 
frecvent. Femeia iese acum pentru prima dată pe arena politică. 
Cornelia, mama celor doi fraţi Gracchi; Clodia, sora tribunului 
Clodius; Fulvia, prima soţie a lui Marcus Antonius; Servillia, 
mama lui Marcus Brutus şi altele lasă urme în viaţa politică a 
vremii lor. Tot acum se fac şi căsătorii cu caracter politic. 
Grupuri de femei discută în apartamentele lor probleme politice. 
Printr-o serie de legi, Augustus va tinde mai târziu să frâneze 
moravurile decazute ale unor femei din aristocrația romană. Dar 
nu a reuşit sa le înlăture din viaţa politică. Fiica sa lulia, soţia sa 
Livia şi strănepoata sa, lulia Agrippina (mama lui Nero), vor 
deţine frâne importante în mecanismul de guvernământ al 
imperiului. Augustus însuşi va folosi pe fiica sa, lulia, ca 
instrument al unor căsătorii politice, având în vedere doar 


interesul de stat şi sacrificându-i libertatea sentimentelor - ceea 
ce o va arunca, în cele din urmă, în braţele desfrâului. 

Prudenta observată de primul împărat al Romei în rezolvarea 
problemelor de stat se vădeşte şi în ceea ce priveşte cele trei 
căsătorii ale sale, făcute cu scopuri politice. Prima lui soţie se 
numea Clodia, fiică a demagogului şi tribun al plebei, Clodius, 
avută de acela din căsătoria cu vijelioasa Fulvia, aceasta ultimă, 
devenită mai apoi soţia lui Marcus Antonius. Deci Clodia era fiica 
vitregă a colegului său de triumvirat. Atunci când cursul politicii 
îşi va schimba direcţia, el va concedia pe Clodia, ca să se 
căsătorească cu Scribonia, rudă a lui Sextus Pompeius, rivalul 
său politic. Matrimoniul avu loc în anul 42 î.e.n. Şi a fost pus la 
cale de către Mucia, mama lui Sextus Pompeius. Cu cea de-a 
doua soţie a avut o singură fiică, pe lulia Maior. După patru ani, 
Octavian desfăcea şi căsătoria cu Scribonia, pentru a se uni cu 
Livia Drusilla. Se spune că şi-a adus în casă pe a treia soţie, 
chiar în ziua când venea pe lume lulia, în anul 38 î.e.n. Scribonia 
fusese măritată mai înainte de două ori cu doi foşti consuli. 
Octavian motiva despărţirea de ea ca fiind: „dezgustat de 
moravurile depravate ale acestei femei” (Suetonius, Augustus, 
62). Numai pe Livia a iubit-o, a stimat-o şi a păstrat-o ca soţie 
până la moarte, ea fiindu-i un preţios şi tainic auxiliar politic. 

Căsătoria pripită cu Livia, în anul 38 î.e.n., a produs destulă 
nedumerire asupra felului în care s-a realizat. Livia Drusilla, pe 
atunci în vârstă de 20 de ani, fusese căsătorită de la vârstă de 
15 ani cu un om mult mai vârstnic, Tiberius Claudius Nero; avea 
un băiat în vârstă de patru ani, viitorul împărat Tiberius, şi era 
gravidă în a şasea lună (cu viitorul său fiu, Drusus). Mama Liviei, 
de origine nobilă, fusese o femeie amabilă şi modestă, calităţi 
sufleteşti pe care le-a transmis fetei. La 16 noiembrie 43, ea 
dăduse naştere lui Tiberius, al cărui tată a avut o viaţă politică 
foarte agitată. Deşi om al lui Cezar, el devenise adversar al 
triumvirilor, iar atunci când izbucnise conflictul între Octavian şi 
Antonius, în războiul de la Perugia, lupta împotriva 
mostenitorului direct al dictatorului. Trecuse apoi împreună cu 
Livia în lagărul din Sicilia al lui Sextus Pompeius, de unde fugi în 
Orient, ca să între în serviciul lui Antonius. A fost deci mereu 
duşman al lui Octavian. Pe când traversa Grecia, Tiberius 
Claudius Nero a fost surprins de incendiul unei păduri, din care 
Livia abia s-a putut salva, dar cu părul şi hainele arse. 


După reconcilierea intervenită între Octavian şi Antonius 
(tratatul de la Brindisi, anul 40 î.e.n.), fugarul se reîntoarse în 
casa sa de pe Palatinul Romei. Numai acum Octavian cunoscu 
pe Livia şi probabil se legă între ei o afecţiune puternică. 
Octavian se adresă colegiului pontificilor, suprema autoritate 
religioasă şi civilă a republicii, ca să-i răspundă de urgenţă dacă 
o femeie însărcinată poate divorța şi recăsători mai înainte de a 
naşte. Colegiul preoţesc îi răspunse că. Aceasta este posibil 
numai în cazul când paternitatea nu lasă niciun fel de dubiu. 

Foarte înţelegător, Tiberius Claudius Nero acceptă divorţul, 
oferi o dotă Liviei şi participă chiar la ceremonialul căsătoriei cu 
Octavian, care avu loc la 17 ianuarie 38 î.e.n. După trei luni, ea 
năştea al doilea fiu, pe Drusus Claudius Nero; Octavian hotari ca 
acesta să fie crescut în casa tatălui său legitim. Fostul soţ al 
Liviei a murit în anul 33 î.e.n. Şi atunci cei doi fii, Tiberius şi 
Drusus, au trecut sub tutela lui Octavian, fiind aduşi spre a fi 
educați în casa acestuia, deci alături de mama lor. Cu toată 
puternica dorinţă a lui Octavian de a avea un moştenitor de la 
această femeie atât de iubită, căsătoria sa cu Livia a rămas 
sterilă. 

Roma era obişnuită de un veac cu asemenea moravuri 
matrimoniale, fiind nedumerită numai asupra motivului care a 
dus la un acord unanim al celor trei. Abuz de putere din partea 
triumvirului Octavianus? O pasiune erotică puternică a aceluia? 
Răspunsul n-a putut fi dat niciodată. 

Livia s-a născut la 30 ianuarie 58 î.e.n., ca fiică a lui Marcus 
Livius Drusus Claudianus, urmaş a două ilustre familii patriciene, 
Drusii şi Claudii, proscris de triumviri şi căzut în lupta de la 
Philippi (42 î.e.n.). Descindea direct din celebrul cenzor Appius 
Claudius Caecus, cel care ceruse senatului să nu stea de vorbă 
cu solii lui Pyrrhus, până ce acela nu-şi va retrage trupele din 
ltalia (278 î.e.n.). După tată şi mamă, Livia număra în analele 
familiei sale multe nume de consuli, dictatori, cenzori, pretori 
etc., toţi iluştri prin faptele lor. O soră a bunicului său fusese 
soţia lui Tiberius Gracchus, o vară a ei, soţie a lui Lucullus. 
Astfel, frumoasa Livia era o descendentă feminină din marea 
aristocrație romană, renumită prin glorie şi prin păstrarea 
vechilor tradiţii republicane. 

Dimpotrivă, nu se putea spune acelaşi lucru despre înaintaşii 
lui Octavian, nobili de dată recentă. Bunicul sau, cunoscut 


cămătar la Veletri, reuşise cu bani să pătrundă în sânul 
nobilimii, căsătorindu-se cu o soră a lui Cezar, iar tatăl lui 
Octavian ajunsese doar pretor. Numai testamentul dictatorului îl 
adusese pe Octavian în sânul lumii patriciene, prin adoptiune. 
Dar originea obscură i se va reproşa mereu de către duşmani, 
ca şi faptul că era un general mediocru, un om perfid, violent şi 
intrigant. 

După părerile multor istorici, căsătoria grăbită cu Livia s-ar 
explica prin dorinţa lui Octavian de a se lega cât mai puternic de 
vechea nobilime romană. Velleius Paterculus (2, 94), istoric din 
timpul domniei lui Tiberius (14-37 e. N.), prieten şi confident al 
acestui împărat, pretindea că însuşi primul soţ al Liviei ar fi 
combinat această căsătorie, din pricina situaţiei sale politice, a 
vârstei înaintate şi a unei boli. Se crede, de asemenea, că 
aristocrația romană fusese şi ea interesată în realizarea acestei 
căsătorii, deoarece braţul unei femei inteligente şi frumoase, 
petrecut pe după gâtul lui Octavian, era de fapt lanţul cu care se 
lega de interesele acestei clase. O jumătate de secol, în mod 
discret, ea va sprijini interesele acestei aristocrații, în casa 
soţului său. Femeie de viţă veche patriciană, echilibrată în 
judecatile sale, demnă la palat şi virtuoasă în mijlocul unei 
societăţi în descompunere morală, Livia „va consimti să sacrifice 
multe dintre veleitatile sale de primă doamnă a imperiului”, 
pentru interesele politice ale soţului său. | s-au atribuit de către 
unii istorici păcatele obişnuite timpului: folosirea otrăvii în 
anumite împrejurări, intrigi sentimentale şi o ambiţie vicleană 
pentru asigurarea viitorului fiilor săi din prima căsătorie. Dar 
nimeni n-a putut arunca asupra ei nici cea mai mică bănuială de 
adulter şi desfrau. Gloria, bogăţiile, adulatiile şi puterea n-au 
corupt-o, ca pe alte împărătesc de mai târziu. In casa 
neîncăpătoare de pe colina Palatin a văzut atâţia oameni de 
seamă, colaboratori ai împăratului şi a fost martoră la discuţii ce 
hotărau marile interese ale statului. In mijlocul acestora şi-a 
păstrat simplicitatea şi devotamentul fata de sot. 

Cu Octavian a locuit mai întâi lângă for, într-o casă ce 
aparținuse oratorului Calvus, situată deasupra scării 
giuvaergiilor. „Apoi s-au mutat pe Palatin, într-o casă dintre cele 
mai bune ale lui Hortensius, dar care nu se remarca nici prin 
mărime, nici prin lux, având scurte portice cu coloane de piatră 
de Alba, iar camerele fiind fără marmură sau mozaic deosebit. 


Timp de peste patruzeci de ani, a rămas iarna şi vara în aceeaşi 
cameră...” (Suetonius, Augustus, 72). 

Aceasta este „casa Liviei”, de pe Palatin, transformată în 
„mMuzeu”, ca martor al unei vieţi modeste, admirată secole de-a 
rândul de populaţia Romei. După dorinţa lui Augustus, fiica şi 
nepoatele sale au crescut în această casă unde, sub ochii Liviei, 
învățau sa toarcă lână şi să vorbească cuviincios (Suetonius, 
Augustus, 64). Ajutată de fete şi de sclave, patru decenii Livia a 
tesut hainele soţului său în locuinţa de pe Palatin, haine cu care 
el se mândrea în public. În această privinţă, ea a meritat 
admiraţia contemporanilor: Livia readucea în viaţa societăţii 
aristocratice vechi tradiţii uitate, la care adăuga devotamentul 
familial, modestia, fidelitatea conjugală şi dragostea pentru 
muncă. Buna înţelegere cu soţul său a fost adesea sărbătorită 
prin mesele pe care le luau împreună în templul zeiţei 
Concordia. Casa Liviei de pe Palatin a fost descoperită în 1869, 
fiind situată între palatele lui Augustus şi Tiberius. Este o 
locuinţă romană elegantă din secolul | e. N. Se ajunge până la 
ea prin criptoporticul în care a fost asasinat Caligula. Parterul 
casei conţine elemente obişnuite: un atrium în centru; în fund - 
un tablinium, ca sală de recepţie; la dreapta, un triclinium sau 
sufrageria. Atrium-ul, apare simplu, cu decoraţii în mozaic alb 
numai pe jos; conţinea şi un altar domestic cu statui pe el, ale 
căror baze au rămas în situ. În schimb tab/inium-ul de mărimea 
4X7 m păstrează încă elegante picturi în stil pompeian, cu 
subiecte mitologice: Galateea navigând pe un monstru marin, 
urmărită de privirea lui Polifem; Mercurius eliberând pe Jo şi 
alţii. Găsim şi o pictură realistă, reprezentând o romană care se 
întoarce noaptea acasă însoţită de sclavii ce-i luminează drumul 
cu o lanternă, în timp ce vecinele îi aruncă priviri indiscrete de 
la balcon. 

Tricliniul măsoară 4X8 m, este pavat cu acelaşi mozaic alb, iar 
picturile sale murale sunt peisaje campestre (vase cu flori, 
grădini, câmpuri irigate etc.). 

Etajul superior fusese destinat locuinţei private cu camere 
foarte mici (3X3 m!), în contrast cu caracterul unei locuinţe 
princiare. În fund se găsea bortus, o grădină interioară. 

Octavianus Augustus iubea tot aşa de mult şi pe sora sa, 
Octavia, căsătorită între timp cu triumvirul Marcus Antonius. 
Ambele femei se văzură emancipate de tutela bărbaţilor şi 


declarate sacrosancte, ca vestalele. Ofensarea lor aducea 
condamnarea la moarte pentru cel vinovat. Sora şi soţia, 
considerate ca genii fericite ale statului, s-au bucurat de mari 
cinstiri din partea lui. Ca un privilegiu cu totul excepţional 
pentru femeile acelor vremuri, el a permis să li se ridice statui. 

Până la căsătoria cu Livia, Octavian dăduse destule exemple 
de cruzime şi perfidie, pecetluite prin semnătura ce depusese 
pe lista de prescriptii din anul 43 î.e.n., când triumvirii au trimis 
la moarte trei sute de senatori şi trei mii de cavaleri, duşmani 
politici ai lor. Prezenţa acestei femei, gratioase şi cumpătate, 
alături de el a determinat o schimbare a caracterului său 
intrigant, brutal şi feroce. Livia i-a recomandat totdeauna 
indulgență, bunăvoință şi chiar iertare fata de supuşi. Ajuns 
împărat, el va păstra această atitudine. 

Istoricii au încercat a realiza o paralelă între Livia şi regina 
Berenice, soţia lui Ptolemeu | Soter (323-285), fondatorul 
dinastiei Lagizilor din Egiptul elenistic. Ambele au avut mare 
înrâurire în bine asupra soţilor lor, folosindu-se de frumuseţea şi 
inteligenţa cu care le dăruise natura. Dar, spre deosebire de 
Livia, Berenice se remarcase ca o femeie foarte cultă, pe când 
soţia lui Augustus apărea ca încarnarea matroanei romane, 
preocupată de castitatea, austeritatea şi reputaţia sa, lăudate 
de Seneca şi Tacitus. Se spune că, o dată, a întâlnit pe stradă 
nişte oameni beti şi dezbracati. După lege, aceştia trebuiau 
executaţi, căci pângăriseră privirea unei femei cu atribuţii sacre 
de vestală. Dar Livia a intervenit pentru gratierea lor, spunând 
că „o femeie consideră un om nud drept o statuie...” 

Simplitatea Liviei în port şi hrană se încadra perfect în planul 
de austeritate lansat de Augustus, duşman al risipei şi luxului. 
La masă, împărăteasa obişnuia sa bea vin adus din Dalmatia, 
considerat ca un bun medicament pentru longevitate. Era 
vegetariană, consumând multe zarzavaturi şi fructe. Prefera 
salata de coacăze negre amestecate cu plante aromate, fructe, 
piper şi alte condimente. Credea că această salată, nelipsită de 
pe masa ei, este cea mai bună hrană pentru menţinerea 
sănătăţii stomacului. 

Dispretuitoare a  ocupaţiilor uşuratice, iubea viaţa si 
activitatea domestică, conducând munca sclavelor sale, ca şi 
Penelopa homerică. În afară o interesa numai administrarea 
bunurilor sale personale. Ea şi soţul său îşi închipuiau că pot 


reînvia, prin exemplul casei lor, austera viaţă familială romană 
din vechile timpuri ale republicii, ceea ce era privit ca o 
naivitate în societatea timpului. Exemplul familial al lui Augustus 
şi legile date prin senat pentru stăvilirea luxului stârneau doar 
zâmbetele unor oameni din sânul aristocrației decăzute, în 
perioada de trecere de la republică la imperiu. 

Descoperirile arheologice infirmă însă viaţa modestă şi 
neluxoasă, de care fac atâta paradă istoricii antici şi moderni, 
atunci când reconstituie biografia Liviei şi îi descriu casa de pe 
Palatin. 

În anul 1725 s-a descoperit lângă Via Appia din afara Romei, 
nu departe de poarta „Sfântul Sebastian”, un imens cavou 
subteran de tipul co/umbaria, compus din numeroase încăperi şi 
nişe. Epitafurile mormintelor indicau un numeros personal 
domestic, în slujba împărătesei Livia, în număr de peste şase 
sute de sclavi şi liberti. Cum ea a fost împărăteasă timp de 
peste 60 de ani, aceasta arată că circa zece persoane din 
personalul său decedau în fiecare an, ceea ce indică numărul 
mare de oameni de care dispunea în permanenţă. 

Din conţinutul textelor funerare ne putem face o idee clară 
despre varietatea slujbelor ce îndepliniseră aceşti sclavi şi liberti 
pe lângă împărăteasă. Pentru grija hainelor Liviei se întâlnesc 
servicii, ca: a purpura, îngrijitorul veşmintelor de purpură, a 
veste matutina, sclavul ce-i prezenta hainele folosite dimineaţa; 
a veste regia, supraveghetorul ţinutei imperiale; a veste magna, 
adică îngrijitorul hainelor pentru marile ceremonii; capsarius, 
păzitorul dulapurilor cu haine; /anipendius, robul pastrator al 
rochiilor de lână; vestiplicae, slugile ce calcau stofele etc. O alta 
armată de sclave erau folosite pentru toaleta împărătesei: ab 
ornamentis, custodia bijuteriilor; a tutulo ornatrix, coafeza 
specializată în aranjarea cocului; ad unguenta, responsabile cu 
parfumurile; aurifices, pentru bijuteriile din aur; margaritarius, 
sclavul ce-i prezenta perlele şi pietrele preţioase; ornatrix, 
femeia şefă a toaletei; ornatrix auriculae, sclava ce-i prezenta 
cerceii; untrix, maseuza; aquarius, sclavul ce-i pregătea baia; 
calciator, cel ce-i pregătea incaltamintea; a sandalio, cel ce-i 
prezenta numai sandalele etc. Se mai întâlnesc şi alte atribuţii, 
ca: a sede Augustae, omul ce se ocupa de scaunele împărătesei; 
a cura catellae, servitorul ce-i ducea câinele la plimbare; ad 
imagines, întreţinerea portretelor stăpânei, supra medicos, 


adică medicul şef etc., etc.! 

Şi tot acest personal se perinda prin casa Liviei de pe Palatin, 
a cărei suprafaţă nu depăşeşte 800 m 2! Mulțimea atribuţiilor 
acestui personal domestic aminteşte luxul din palatele bizantine 
de mai târziu! Prezenţa lui vine în contradicţie cu mult 
trambitata modestie a Liviei. 

Concordia dintre Augustus şi Livia a crescut an de an. Atunci 
când cineva o întreba despre secretul de a fi obţinut atâta 
ascendență asupra bărbatului său, Livia răspundea că a fost 
totdeauna credincioasă şi virtuoasă. Totdeauna a îndeplinit cu 
plăcere ceea ce îi era lui agreabil, fără să se fi amestecat în 
treburile sale; el nu-i cerea niciodată părerea. In ceea ce 
priveşte micile lui amoruri, în loc să facă pe ofensata, dânsa a 
căutat să le ignoreze. Păstrând această indiferenţă, era de 
aşteptat ca în căsnicie să nu se fi produs conflicte. Astfel, a 
închis ochii şi atunci când intimitatile lui Augustus cu frumoasa 
Terentia, soţia lui Mecena, se discutau la toate colţurile de 
stradă. 

Ca intelect, Livia era mult superioară soţului. Suetonius 
(Augustus, 84) ne spune că Augustus: „Chiar şi în conversațiile 
particulare cu soţia sa Livia, când subiectele erau serioase le 
scria şi le citea după carnetul său, ca să nu vorbească dus de 
împrejurare mai mult sau mai puţin”. 

Atunci când Augustus se îmbolnăvea sau i se părea că este 
bolnav, cel mai bun medic al său era prezenţa Liviei. De aceea, 
vrând-nevrând, ea trebuia să-l însoţească în toate călătoriile. Pe 
timpul îndelungatei lor vizite făcute în Orient, în anul 22, Livia 
purta pe corabie o capră ca să aibă lapte proaspăt pentru soţ. 
Copleşit de atâta solicitudine din partea împărătesei, el o lăuda 
peste tot mulțimilor. 

In faţa acestui concert de virtuţi, apar însă şi defectele Liviei. 
Literatura istorică antică s-a străduit să o eticheteze pe Livia ca 
femeie inteligentă, geloasă pe lulia şi soţii săi, folosind chiar 
otrava - imputări ce nu corespund decât partial realităţii 
istorice. Mult mai târziu, împăratul Caligula, care o cunoscuse 
bine în copilărie şi la maturitate pe această străbunică, a spus 
despre ea un mare adevăr, că era „Ulisse în rochie” (Suetonius, 
Caligula, 23). Modestia ei ascundea o mare şiretenie, o 
puternică dorinţă de a participa din culise la treburile de stat şi 
de a-şi spune părerea în problemele de guvernământ - ceea ce 


public nu se putea face, femeile neavând drepturi politice. 
Simplitatea domestică afişată de ea şi sot este demascata de 
cohortele de sclavi folosite numai pentru garderobă şi 
podoabele feminine. Noua generaţie aristocrată ce s-a format 
după victoria de la Actium (31 î.e.n.), dornică de lux, avidă după 
plăceri, ostilă căsătoriilor şi naşterilor, putea fi informată şi ea 
despre unele fatarnicii de la palat, unde lâna se torcea de 
formă. 

Ca să se pună stavilă vieţii voluptuoase si desantate, 
practicată de această pătură parazitară, Augustus a intervenit 
cu legile sale severe de asanare morală în ceea ce priveşte 
obligativitatea căsătoriilor (lex de maritandis ordinibus), în 
frânarea adulterelor (/ex de adulteriis) în stăvilirea luxului (/ex 
sumptuaria). Dorea să ia ca model de virtute străveche romană 
pe Livia, pe care o şi aminti într-un discurs. Pentru a-i convinge 
pe sceptici despre traiul modest din casa Liviei, dădu dispoziţie 
să-i fie deschise porţile locuinţei, povesti cum îşi petrece timpul 
împărăteasa, cu muncă şi fără distracţii. Prea puţini au fost 
îndeajuns de curioşi ca să se convingă de visu, despre ceea ce 
se petrecea în casa şefului statului. 

In orice caz, în ochii romanilor, Livia era considerată 
perfecțiunea virtuţii feminine şi conjugale, încoronată de 
frumuseţea sa fizică şi de gloria străbunilor. Poporul aprecia, de 
asemenea, educaţia ce dăduse fiilor săi, Tiberius şi Drusus, doi 
tineri serioşi, inteligenţi, muncitori şi studioşi. Şi cum Augustus 
avea o fiică, pe lulia, din căsătoria cu Scribonia, Livia îşi făcuse 
de mult iluzia de a o avea ca noră. Deci indirect, unul dintre fiii 
săi putea deveni succesorul tronului. Poate că împăratul ar fi 
acceptat bucuros acest proiect matrimonial, dacă n-ar fi fost 
solicitat, pe de altă parte, de către sora sa mult iubită, Octavia 
care era şi ea mama unui fiu, Marcellus, pe care dorea să-l vadă 
moştenitor al tronului printr-o căsătorie cu vara sa primară, 
lulia. Augustus nu putea ezita prea mult şi a înclinat spre 
nepotul său de soră. lulia, în vârstă de 14 ani, fu astfel 
căsătorită cu Marcellus, care se apropia de 18 ani. Pentru Livia a 
fost o înfrângere serioasă această căsătorie, dar ea ştiu să-şi 
ascundă rănile şi să aştepte. După cum remarca Tacitus, ea se 
stăpânea, înarmată cu o virtute demnă de legendarele timpuri 
ale Romei; păstra acelaşi spirit curtenitor în felul de a se 
comporta, ca o mamă mândră şi o soţie afectuoasă, căutând să 


nu producă răceală între membrii familiei. Atare prefăcătorie se 
poate citi şi pe statuile sale, prezentată în sculptură cu o 
frumuseţe glacială, cu un obraz inexpresiv şi cu o fizionomie 
liniştită, aşa cum dorea ea să fie. 

lulia aparţinea generaţiei de tineret care crescuse sub scutul 
păcii  întronate de Augustus şi nu cunoscuse grozavia 
războaielor civile. Frumoasă şi inteligentă, iubea, pe lângă 
literatură şi artă, luxul şi fastul spre care se îndrepta cu elan, 
pasiune şi îndrăzneală. Lipsită astfel de rezerva şi prudenta 
mamei sale vitrege, va ajunge în conflict cu /ex lulia sumptuaria 
a lui Augustus. 

Adept al vechilor concepţii familiale, Augustus mai organiză şi 
alte căsătorii cu scopuri politice. Tiberius deveni soţul 
Agrippinei, fiica lui Agrippa, din prima căsătorie, deci a celui mai 
bun colaborator al sau, iar Drusus lua ca soţie pe Antonia, fiica 
surorii sale Octavia si a triumvirului Marcus Antonius. Dacă 
aceste ultime două căsătorii au fost reuşite, aceea dintre 
Marcellus şi lulia, consideraţi ca viitori stăpâni ai imperiului, a 
dat repede naştere la disensiuni şi certuri. Impins de lulia, 
Marcellus devenise insolent şi arogant, încât insultase chiar pe 
Agrippa, primul personaj de seama al imperiului, după împărat. 
lulia ţinea neapărat să obţină împreună cu Marcellus primul rang 
după Augustus, dând la o parte pe Livia şi pe Agrippa. Dar 
Marcellus muri destul de tânăr, în anul 23 î.e.n. 

Augustus se hotari să o recăsătorească pe lulia cu un om 
energic, care s-o ţină în frâu pe această răsfăţată, care-l jucase 
pe degete pe delicatul şi bolnăviciosul Marcellus. Noul soţ 
„politic” ales de către Augustus a fost însuşi Agrippa, mai mare 
cu 25 de ani decât lulia. Astfel, în anul 18 î.e.n., acest om deveni 
colegul lui Augustus la conducerea imperiului, alături de lulia, în 
vârstă de 21 de ani. Nu a contat faptul că Agrippa era de mult 
timp căsătorit cu Marcella, sora lui Marcellus, deci ginere al 
Octaviei. Pentru sora lui Augustus era mai plăcut să-şi vadă 
fostul ginere împărat decât pe fiul cumnatei sale Livia. Agrippa 
îşi iubea foarte mult prima soţie, dar „interesele de stat” i-au 
impus divorţul de Marcella. 

Pentru a doua oară speranţele Liviei se prăbuşeau. Şi de astă 
dată s-a repliat sufleteşte, sperând totuşi că va veni şi pentru ea 
un moment propice. 

Cel de-ai doilea sot al luliei era un bărbat simplu, serios, sever, 


dur ca un ostaş, „mai mult iubitor de simplitate decât de fineţe” 
ne asigură Plinius cel Bătrân. Acest om de origine obscură îi 
adusese însă lui Augustus victoria cea mare de la Actium şi 
lucrase numai pentru binele imperiului. 

lulia nu înţelegea să poarte haine de lână tesute în casă, ca 
Augustus şi Livia, ci iubea hainele scumpe de mătase, importate 
cu preţuri exorbitante din îndepărtatul Orient. Livia se arăta 
econoamă, lulia, mână spartă. La ceremonii şi spectacole, 
împărăteasa lua loc în mijlocul oamenilor serioşi, pe când lulia 
zburda în cercul tinerilor eleganti si uşuratici. O dată, cand 
Augustus îi dădu ca exemplu anturajul serios al Liviei, fiica îi 
răspunse râzând, că va avea şi ea în jurul ei asemenea oameni 
gravi, atunci când va atinge vârsta mamei sale vitrege! 

În anul 16 î.e.n., împreună cu Agrippa, lulia întreprinse o lungă 
călătorie în Orient unde făcu mare vâlvă. Fu întâmpinată de 
principese, de populaţia oraşelor, denumită „divina” în oraşul 
Paphos, cinstită cu temple ca „Venus Genetrix” şi „Noua 
Afrodită”, la Mitylene şi Ephes. lulia începea să-şi piardă capul, 
lângă un sot aproape bătrân. Reintoarsa la Roma, fiind încă 
Agrippa în viaţa, fiica împăratului se îndrăgosti de elegantul 
aristocrat Sempronius Gracchus si pata /ex /ulia de adulteriis. 
Discreta Livie nu s-a amestecat in a corecta aceasta alunecare a 
luliei; poate ca se si bucura de atare greseli. La palat aparusera 
deja două grupări ostile; una în jurul traditionalei Livia si alta 
susţinând pe lulia, formată din tineret aristocrat. 

Augustus se străduia să menţină un echilibru între aceşti doi 
poli ostili. Îşi iubea unica fiică, şi pentru faptul că de astă dată 
ea fu prolifică, aducând pe lume patru copii, pe băieţii Gaius şi 
Lucius şi pe fetele lulia şi Agrippina. Al cincilea băiat, Agrippa 
Postumus, se născu după moartea tatălui. Bucuros, Augustus 
adoptă pe cei doi băieţi, pentru a asigura succesiunea la tron, 
deci un mare triumf pentru lulia şi o altă înfrângere pentru Livia. 

Agrippa muri pe neaşteptate, în anul 12 î.e.n., la vârsta de 52 
ani şi, de astă dată, se schimbă direcţia vântului. Pentru a doua 
oară lulia rămânea disponibilă. Lex lulia de maritandis ordinibus 
o obliga să se recăsătorească. Al treilea soţ ales de Augustus 
trebuia sa fie selectat tot pe baza „intereselor de stat”. Sortii 
căzură de astă dată pe Tiberius, căsătorit de mult timp cu o 
femeie pe care o iubea sincer. Din ordin, şi el, ca şi Agrippa 
odinioară, trebui să divorţeze de virtuoasa şi frumoasa Vipsania 


Agrippina pentru a lua în căsătorie pe frivola lulia. Prin această 
uniune, Augustus spera să curme discordia dintre familiile lulia 
şi Claudia, apoi dintre Livia şi lulia. 

Pentru Livia, noul matrimoniu nu mai prezenta atâta 
importanţă, asa ca îşi dădu consimţământul cu indiferenţă. 
Dispăruse Agrippa, dar rămăseseră ca moştenitori ai purpurii 
imperiale Gaius şi Lucius. Cel mai nefericit se arăta Tiberius. El 
izbucnea în lacrimi, atunci când îşi întâlnea soţia repudiată 
oficial. Pentru evitarea acestor scene, Augustus le interzisese să 
se mai vadă. 

Tiberius avea aceleaşi concepţii sănătoase ca şi mama sa, în 
privinţa vieţii de familie. Îşi sacrificase afecțiunea pentru 
interesele majore ale imperiului. lulia se simţea bucuroasă să fie 
soţia unui om frumos, care, după moartea lui Agrippa şi a 
fratelui său Drusus, devenea mâna dreaptă a împăratului. Din 
întregul clan feminin al curţii, singură lulia, frumoasă şi în 
apropierea vârstei de 30 ani, se simţea frământată de pasiuni 
sentimentale. Din păcate, nu posedăm azi portrete fidele ale ei, 
iar pe monedele timpului, chipul îi apare schematizat şi 
deformat. Este posibil ca statuia din Muzeul Luvru să ne-o 
infatiseze fidel, in chip de Ceres, cu coroana de spice pe frunte. 
Obrazul ei, cu trasaturi fine si delicate, respira o distinctie de 
mare farmec, dar păstrează totodată si o expresie diabolica. 
Această statuie mai arată uşurinţă, cochetărie, lipsă de energie 
şi dorinţa de „a-şi trăi viaţa”. Corpul ei superb se ascundea sub 
faldurile unui pa//ium simplu. 

O asemenea femeie frământată de puternice pasiuni se va lovi 
de glacialitatea lui Tiberius, aristocrat traditionalist, rigid şi 
dispretuitor al usuratatii, soldat dur, croit aidoma după legile lui 
Augustus. În locul luxului şi prodigalitatii folosite de lulia, el îşi 
dorea o soţie pioasă, cu moravuri simple, econoama, 
neîncărcată de bijuterii şi supusă bărbatului său. Discordia se 
iscă între ei imediat ce le muri primul şi unicul născut. Tiberius 
regretă şi mai mult pe casta Agrippina, aflând că lulia reluase 
legăturile nepermise cu Sempronius Gracchus. Ar fi trebuit să se 
plângă pretorului, folosindu-se de /ex lulia de adulteriis, dar se 
găsea în joc fiica împăratului, deci trebuia evitat scandalul 
public. lulia vedea în cea de-a treia căsătorie a ei un mijloc de a 
se sustrage de la constrângerile impuse de palat şi de a căuta 
un fel de emancipare în afară. Pentru ea nu era de loc plăcut să- 


şi ducă viaţa ca într-un gineceu, flancată de austerele Livia şi 
Octavia, torcând şi tesand lână pentru îmbrăcămintea familiei. li 
plăcea să fie o Nausicaa, nu o Penelope! 

Tiberius refuză să mai convietuiasca cu lulia în acelaşi 
apartament, de îndată ce luă cunoştinţă de adulterul ei. Livia şi 
Tiberius nu puteau accepta, fara să reacționeze, o asemenea 
imoralitate a luliei, ostilă moravurilor austere ale familiei 
Claudia. Între cele două femei se săpase un mare abis: deo 
parte Livia, prin excelenţă matroană austeră şi virtuoasă, de 
altă parte o tânără femeie încântătoare şi spirituală, dornică de 
a evada în afara căminului conjugal, spre o viata licentioasa de 
care Augustus nu ştia încă. Tiberius absenta mult timp din 
Roma, plecat în campanii - răgaz fericit pentru lulia de a 
petrece liberă. Revenit în Roma, Tiberius trebuia să suporte 
insolenta luliei şi a fiilor vitregi, agreati de Augustus. 

Tiberius nu se planse lui Augustus si nici nu o repudie pe fiica 
acestuia, temându-se de numerosii tineri care formau alaiul 
decăzut al luliei. Reînviară cele două partide ostile. Caius 
Caesar, acum în vârstă de 16 ani, ajuns pe primul plan, ca un 
rival al lui Tiberius şi candidat la primul loc, a devenit 
colaboratorul cel mai apropiat al împăratului. Prin intrigile luliei, 
tânărul principe fu propus pentru rangul de consul. Dezgustat, 
Tiberius cel orgolios renunţă la toate sarcinile publice pe care le 
deţinea şi se autorelegă în insula Rhodos, cu speranţa că Roma 
va avea în curând nevoie de el (anul 6 î.e.n.). Se înşela însă! 
Retragerea lui Tiberius supără pe Augustus şi indispuse opinia 
publică. Plecat din capitală, lăsa frâu liber acţiunii duşmanilor 
săi în frunte cu lulia. La Roma îi rămânea credincioasă numai 
mama sa Livia, care, de astă dată pregătea o răzbunare teribilă. 
În orice caz, ea nu poate fi făcută responsabilă de toate 
nenorocirile ce s-au abătut după aceea asupra urmaşilor direcţi 
ai lui Augustus. 

Cu toate înfrângerile şi dezamăgirile pe care le suferea la 
palat, Livia continua să lucreze mână în mână cu soţul său. 
Colaboră la legea privitoare la obligativitatea căsătoriei şi ajută 
material copiii familiilor senatoriale saracite. Participă cu 
aceeaşi discreţie la treburile politice, exercitând câte o dată o 
influenţă sănătoasă asupra hotărârilor lui Augustus. Datorită ei a 
fost grațiat Cn. Cornelius Cinna, participant la o conjurație. Nu 
putea însă avea o înrâurire decisivă asupra soţului nici în 


probleme politice şi nici în viaţa de familie. Toate căsătoriile şi 
divorturile le hotăra împăratul. intampina cu mare satisfacţie 
atitudinea favorabilă a lui Augustus fata de fiii sai, Tiberius si 
Drusus, cărora le încredința importante comandamente militare 
şi demnități în viata administrativă. 

Începând cu anul 11 î.e.n., viata Liviei fu întristată de 
evenimente nefericite. Pierdu pe fiul său Drusus, în vârstă de 30 
de ani, mort la Rin în urma unei căderi de pe cal. Împreună cu 
Augustus, a plecat în plină iarnă (9 î.e.n.) ea să întâmpine la 
Ticinum, în câmpia Padului, cortegiul funerar al lui Drusus, 
înmormântat cu mari onoruri la Roma. Durerea doliului nu o 
aruncă în singurătatea casei, cum se întâmplase odinioară cu 
Octavia. Ca să-şi stăpânească durerea de mamă, găsi consolare 
în filosofie, discutând cu filosoful curţii, Areios, despre rostul 
vieţii şi al morţii. Primi în casa sa pe Antonia, văduva lui Drusus, 
şi se ocupă de educaţia nepoților săi, dintre care cel mai dificil 
se arăta Claudius, viitorul împărat. Augustus şi senatul se 
străduiră să o consoleze pe Livia prin diferite onoruri acordate 
defunctului său fiu sau chiar ei, în viaţă. 

La Rhodos, Tiberius locuia într-o casă modestă de ţară, ca cel 
mai umil cetăţean, vizita gimnaziile oraşului, fără lictori şi portar 
la uşă. Zilnic discuta cu grecii pe picior de egalitate. In timp ce 
fiul său ducea această viaţă retrasă şi incompatibilă cu rangul 
său, mama sa, Livia şi cumnata sa Antonia vegheau şi pândeau 
la Roma o ocazie favorabilă pentru a lovi în lulia şi a-l readuce 
pe Tiberius din exilul disperat ce şi-l crease el însuşi. 

Antonia, fiica Octaviei şi a triumvirului Marcus Antonius, a fost 
cea mai nobilă figură feminină din istoria tragică a primilor 
împărați. Virtuoasă, modestă, serioasă, frumoasă şi echilibrată, 
luptase pentru bună înţelegere şi securitate în familia lui 
Augustus. Căsătoria ei cu Drusus fusese un luminos model de 
fidelitate şi dragoste, devenite proverbiale. Refuză sa se 
remărite, preferând să trăiască alături de soacra sa Livia, într-o 
văduvie austeră. În vilele din Roma sau din Bauli se preocupa 
numai de creşterea fiilor săi Germanicus, Livilla şi Claudius. 
Antonia avea mare simpatie pentru Tiberius. Era deci de 
aşteptat ca, acum, în alianţă cu Livia, să se îngrijească de soarta 
cumnatului său. 

La Roma însă, timpul lucra în favoarea luliei şi a fiilor săi, care 
căutau să arunce diferite calomnii asupra celui din Rhodos, aflat 


acolo de patru ani. Dar o femeie abilă ca Livia nu se dădea uşor 
bătută. Pe seama luliei întocmise un adevărat „dosar”. Intr-o 
bună zi, Livia veni în faţa lui Augustus şi-i puse sub ochi o serie 
de acuzaţii teribile, întărite prin probe, în ceea ce priveşte 
adulterele luliei. Livia susţinea aceste acuzaţii, nu ca o 
intrigantă, ci pe baza legii din anul 18 î.e.n., denumită /ex lulia 
de adulteriis, care îngăduia oricărui cetăţean să denunte o soţie 
infidelă, când bărbatul ei era absent. A fost o nemaipomenită 
durere pentru împărat - trist, umilit ca părinte şi pătat în ceea 
ce priveşte calitatea sa morală de şef al statului. Ancheta care 
fu ordonată imediat confirmă punct cu punct acuzaţiile aduse de 
soacră nurorii. Anchetatorii au mai aflat că printre cei ce 
„frecventau” pe lulia figura si lulius Antonius, fiu al lui Marcus 
Antonius, şi că acesta pregătea un complot pentru răsturnarea 
lui Augustus. 

N-a mai fost deschis un proces în faţa pretorului, pe baza legii 
lulia. Pentru a se evita scandalul public, Augustus şi-a exilat fiica 
în insula vulcanică Pandataria (Pantelleria). La vârsta de 37 de 
ani, purtată într-o lectică deschisă şi păzită de soldaţi, ea 
părăsea Roma pentru totdeauna. Trebuia să-şi trăiască restul 
zilelor într-o insulă pustie, începea un exil asemănător cu un 
mormânt. Numai mama sa, Scribonia, a întovărăşit-o voluntar, 
la locul de pedeapsă (2 î.e.n.) Odată lulia condamnată pentru 
adulter şi imoralitate, din ordinul lui Augustus, divorţul se 
pronunţă în favoarea lui Tiberius. 

După denunt, Livia se retrase în umbră, lăsând evenimentele 
să-şi urmeze cursul lor, fără a mai insista. Opinia publică a 
intervenit zadarnic pentru iertarea luliei. 

Deşi catastrofa luliei îl eliberase pe Tiberius de o femeie 
compromisă, speranţa lui şi a mamei sale de a i se încheia exilul 
nu se îndeplini imediat. La Roma trăiau şi activau, acum ca 
oameni formaţi, Gaius şi Lucius, fiii exilatei şi moştenitori ai 
tronului, deci încă nu era nevoie de el acolo. Prin mijlocirea 
Liviei i se dădu numai o misiune (/egatio) în Orient. 

Pe lângă Gaius şi Lucius apăru un alt duşman feroce al lui 
Tiberius, lulia cea Tânără, fiica celei din insula Pandataria, 
aidoma mamei sale ca moravuri. In cercul ei de tineret pierde 
vară se găsea şi poetul Ovidius. Dar, în cele din urmă, tot un 
duşman al lui Tiberius, Gaius Caesar, comandant şef al 
armatelor din Orient, obtinu de la Augustus revenirea tatălui său 


vitreg, Tiberius, în Roma, cu condiţia de a nu se amesteca în 
treburi politice (anul 2 e.n.). Tiberius revenea în Cetatea celor 
şapte coline după o absenţă de opt ani. 

Pe Augustus însă evenimente teribile îl loviră din plin în acel 
an. Lucius Caesar, fiul luliei, în drum spre Spania se imbolnavi si 
muri la Massilia (Marsilia). Fratele său, după doi ani, murea şi el 
în Lycia Asiei Mici, victimă a unui asasinat pe timpul campaniei 
din Armenia. Al treilea fiu al luliei, depravatul Agrippa Postumus, 
a fost şi el exilat în insula Planasia, fiindcă voise să-şi elibereze 
mama din exil (7 e.n.). În sfârşit, lulia Minor fusese şi ea trimisă 
în exil în anul următor, la Trimeri pentru fapte nedemne. O dată 
cu ea lua drumul Pontului Euxin, în surghiun, la Tomis 
(Constanţa), şi poetul Ovidius, cântăreţul femeilor frivole, în 
poeme erotice şi uşuratice, citite cu nesat de tineretul indecent 
al Romei aristocrate. In jurul lui Augustus se găseau acum ca 
oameni maturi numai Livia şi Tiberius. Toate speranţele lui 
Augustus de a lăsa un succesor direct din sângele său 
dispăruseră definitiv. Fusese o adevărată hecatombă de copii şi 
rude ale lui Augustus, morţi premature şi exiluri, datorită unei 
obscure fatalităţi şi nu intenţiilor criminale ale Liviei, cum 
credeau unii autori antici. Dispariţia timpurie a acestor principi 
se explică printr-un fel de degenerare a familiei lui Augustus, 
anemică şi bolnăvicioasă, din cauza căsătoriilor restrânse la 
cadrul unui îngust cerc aristocrat şi familial. 

In calea lui Tiberius nu se mai ridica niciun obstacol ca să fie 
numit succesor. Augustus îmbătrânise, imperiul tremura, 
zguduit de răscoale interne şi era atacat de germani la Rin. 
Armata avea nevoie de un comandant încercat şi tânăr, care nu 
putea fi decât Tiberius. Se părea că un contracandidat al lui 
Tiberius putea fi tânărul Germanicus, fiul lui Drusus în vârstă de 
17 ani. Dar, de astă dată, intervenţia directă a Liviei decise 
întâietatea pentru Tiberius. 

La 26 iunie anul 4 e.n., Augustus adoptă oficial pe Tiberius ca 
fiu al său, îi acordă pe zece ani puterea tribuniciană, îl luă de 
coleg şi-l obligă ca, la rându-i, să adopte pe nepotul său de 
frate, Germanicus, ginerele luliei. Alături de Germanicus a fost 
adoptat mai târziu şi Drusus, fiul lui Tiberius. 

Numai acum Livia se simţea deplin mulţumită. În tot imperiul i 
se ridicau statui şi inscripţii onorifice, iar cultul ei ajunsese până 
la Oceanul Atlantic. O umplea de bucurie viaţa fericită de familie 


a nepoților lor, Germanicus si Agrippina, de asemenea prolifici. 
Livia se găsea în foarte bune relaţii cu această familie ale cărei 
fiice lulia Drussila şi lulia Livilla îi purtau numele, ca un omagiu. 
Mai avu loc de asemenea o căsătorie fericită (deocamdată la 
început), între Drusus, fiul lui Tiberius, şi Livilla, sora lui 
Germanicus şi văduvă a lui Gaius Caesar. Ingrijorare îi aducea 
numai cel mai tânăr frate al lui Germanicus, viitorul împărat 
Claudius I, considerat înapoiat mintal şi netrebnic. La bătrâneţe, 
Livia s-a ocupat insistent de viitorul numerosilor săi nepoti şi 
stranepoti. 

Tiberius se stradui sa puna ordine in administratie si finante, 
ceea ce a provocat nemultumiri la Roma şi răscoale în provincii 
(Pannonia, Germania). Principiul lui de guvernare era: „Un bun 
păstor îşi tunde oile, nu le jupoaie” (Suetonius, Tiberius, 32). 
Concomitent se stăviliră şi frământările din sânul familiei 
imperiale, ultima pedepsită fiind lulia Minor. Inainte de moarte, 
bătrânul împărat mai fu tulburat de vestea dezastrului legiunilor 
lui Varus în pădurile Germaniei, de la răsărit de Rhin. 

Uniunea lui Augustus cu Livia a luat sfârşit la 19 august 14 
e.n. La Nola, în Campania, când Augustus a murit în braţele ei, 
pronuntand cuvintele devenite mai apoi celebre: - „Dacă totul a 
mers bine, aplaudati piesa şi bateti din palme. Adio, Livia, fii 
fericită si adu-ti aminte de căsătoria noastră” (Suetonius, 
Augustus, 99). Presimtindu-i sfarsitul, Livia chemase urgent prin 
scrisori, pe Tiberius, din Illyricum la Nola, unde gărzile puse de 
ea în jurul vilei bolnavului nu permiteau nimănui să între. Se 
comunicau zilnic buletine medicale, până ce s-au luat măsurile 
de rigoare pentru asigurarea succesiunii lui Tiberius. Paza 
straşnică pusă de Livia i-a făcut pe unii istorici (Tacitus, Dio 
Cassius) să bănuiască o otrăvire pusă la cale cu ajutorul 
fructelor servite împăratului de către împărăteasă - ştire ce 
trebuie considerată ca falsă. Este însă sigur că Livia şi fiul sau se 
fac vinovaţi de moartea lui Agrippa Postumus: - „Nu anunţă 
moartea lui Augustus mai înainte de uciderea tânărului Agrippa, 
scrie Suetonius (Tiberius, 22). Pe acesta l-a ucis un tribun militar 
pus de pază, după ce i-a citit ordinul de execuţie pe care-l 
primise. Nu se ştie precis dacă acest ordin l-a emis Augustus pe 
moarte, ca să înlăture orice tulburare după dispariţia sa, sau l-a 
dictat Livia în numele lui Augustus, cu sau fără ştirea lui 
Tiberius”. Aceeaşi opinie o exprimă şi Tacitus (Anale, 1,6). 


Noua domnie se deschidea şi ea cu o crimă. Testamentul lăsat 
de Augustus asigura Liviei o treime din moştenire, precum şi 
titlul de Augusta; restul revenea lui Tiberius. Astfel, după 20 de 
ani de aşteptare şi de înfrângere a unor mari dificultăţi, unele 
destul de tragice, Tiberius devenise împărat, iar Livia spera să 
fie o adevărată regentă. 

Multe caractere comune asiguraseră convietuirea armonioasă, 
de peste o jumătate de secol, între Augustus şi Livia. Rațiunea îi 
conducea pe amândoi - o rațiune practică specific romană. 
Energia lor comună se realiza foarte uşor, atunci când doreau 
să-şi impună voinţa asupra supusilor. Îi mai aduceau pe aceeaşi 
cale respectul tradiţiei şi al religiei romane, simplitatea în viaţa 
cotidiană şi oroarea - cel puţin cea afişată - faţă de lux. 
Bărbatul admira tactul calm şi aristocratic al acestei femei 
nobile, şi totuşi modeste, care nu făcea mult zgomot în 
societate. In jurul lor s-au creat multe legende. Se povesteşte 
că, dorind să afle sexul primului său copil, pe care-l purta în 
pântece, Livia a clocit un ou sub braţ, din care a ieşit un cocoş, 
prevestire fericită pentru naşterea lui Tiberius. Pe unele 
monede, Livia poartă o ramură de laur, pe altele o coroană din 
aceeaşi plantă pe cap. Legenda pretindea că, pe când era 
logodită cu Augustus, o acvilă a scăpat în poala Liviei o găină 
albă, nevătămată şi purtând o ramură de laur în cioc. Oracolele 
îi porunciră să crească găina şi să planteze ramura. Pentru 
aceasta se construi pe via Flaminia o vilă denumită Ad Gallinas 
(„la găini”), unde fu hrănită legendara pasăre si unde a fost 
plantat laurul ale cărui ramuri au împodobit mai apoi triumfurile 
lui Augustus. 

Livia a deţinut un loc important în festivitățile de la palat, 
unde primea omagiile supuşilor şi soliilor străine, alături de soţul 
său. Popularitatea ei se dovedeşte şi din unele denumiri de 
mărfuri, ca „vinul Livia”, „smochinul Livia”, „bronzuri Livia”, 
„papyrus Livia” etc. Poeţii au cântat-o; oraşe şi persoane 
particulare i-au consacrat inscripţii onorifice şi statui. 
Ambasadorii străini şi principii barbari apelau la protecţia şi la 
arbitrajul ei. In Palestina, prin autoritatea ei, se reuşi împăcarea 
lui Herodes cu sora sa Salomeea. După această reconciliere, 
Livia a convins pe Salomeea să renunţe la proiectul de căsătorie 
cu tânărul şi puternicul rege arab, Syllaios, care stăpânea în 
Obodas. Din punct de vedere politic, această căsătorie ar fi 


vătămat interesele lui Herodes. Recunostinta lui Herodes s-a 
arătat prin testamentul său, în care Augustus şi Livia figurau 
printre moştenitori. La rândul său, Salomeea îi dărui Liviei unele 
teritorii fertile din Palestina. În Orient, Livia era considerată ca 
un fel de suverană de tip elenistic, ce guverna alături de soţ. Din 
punct de vedere religios, Augustus încurajă loialitatea arătată 
de supuşi faţă de Livia, prin statui, capele, ceremonii etc. 

Livia dorea foarte mult ca, în timpul unor serbări, să fie 
înconjurată de elita femeilor din tagmele senatorială şi ecvestră. 
Ea cobora şi în rândul oamenilor de jos, cum s-a întâmplat pe 
timpul unui incendiu la Roma, când încuraja pe pompieri, în 
stradă. 

Testamentul lui Augustus îi aducea de asemenea importante 
beneficii, ca o preţuire ce-i arătase soţul în viaţă. Tacitus, 
(Anale, |, 3) credea că, la bătrâneţe, Augustus fusese 
îngenuncheat de Livia. În calitate de mostenitoare a unei treimi 
din averea lui Augustus, Livia intra în posesiunea a cinci 
milioane de sesterti; era adoptată în familia lulia şi primea titlul 
de Augusta. Conform concepţiei lui Augustus şi a senatului, 
acest titlu însemna că, în viitor, Livia devenea părtaşa legală la 
împărţirea puterii în stat, situaţie ce nu-i convenea lui Tiberius, 
acum în vârstă de 55 de ani: „Tiberius ţinea şi la renumele său, 
lăsând dinadins să se creadă că a fost ales şi chemat de 
republică şi nu că s-a strecurat printre itele urzite de o femeie şi 
în urma adoptării lui de către un bătrân” (Tacitus, Anale, |, 7). 
Tiberius ajunse în curând să vadă în Livia „o pacoste pentru 
republică ca mamă, o pacoste pentru familia cezarilor, ca 
maşteră” (Tacitus, Ana/e, |, 10). Pe noul împărat îl supăra si 
fiindcă: „Grozav o linguşeau senatorii pe Augusta. Unii 
propuneau să fie numită simplu mamă, alţii «Mamă a patriei», 
cei mai mulţi erau de părere ca la numele cezarului să se 
adauge «fiul Iuliei». Tiberius spunea într-una că onorurile 
acordate femeilor trebuie să aibă o margine şi că, la rându-i, şi 
el va păstra aceeaşi măsură în toate onorurile cu care va fi 
cinstit. În realitate, ros de invidie şi socotind înălţarea unei 
femei drept scoborârea sa, n-a îngăduit să se acorde acesteia 
nici măcar un lictor şi s-a împotrivit să i se înalțe un altar al 
adoratiei şi alte onoruri de acelaşi fel” (Tacitus, Anale, |, 14). 
Linguşirea acestor slugarnici merse mai departe, atunci când s-a 
propus în senat ca luna octombrie să se numească Livius iar 


septembrie, Tiberius (deci după numele mamei şi al fiului). Cu 
totul alta era concepţia lui Tiberius despre imperiu; linguşirile de 
tip elenistic ce se aduceau mamei sale îl supărau şi, de aceea, a 
pus frâu multor initiative de adulatie ce se proiectau în senat. 

Tiberius era alarmat de faptul ca senatorii, consulii si cavalerii 
se prosternau cu servilism în fata mamei sale, o reprezentau în 
sculptură ca pe zeițele Juno, Cybele, Ceres etc. Această 
avalanşă de omagii va fi începutul luptei dintre Livia şi Tiberius. 
Mama îi reamintea fiului cât luptase în viaţă ca să-l vadă pe 
tron, iar el îi răspundea acum cu ingratitudine, dând-o la o parte 
de la conducere. Tiberius aştepta cu sânge rece să treacă 
furtuna acestor reproşuri. Păstra şi după aceea aceeaşi atitudine 
ostilă fata de pretenţiile despotice ale Liviei, aproape 
octogenară. El avea oroare de tutela unei femei şi din cauza 
căsătoriilor sale nefericite. Încurajată de opinia publică care-i 
era favorabilă, Livia începuse a exercita un fel de coregenta, pe 
faţă, ca un fel de regină elenistică. Aceste favoruri le avusese şi 
pe timpul lui Augustus, dar nu public, cum le pretindea acum, 
sub domnia fiului său. 

Vorbind despre Tiberius, Suetonius (Tiberius, 50) relatează ca: 
- „Pe mama sa Livia de-abia o suporta, sub motiv că ea şi-ar 
revendica dreptul egal cu el la conducere, de aceea o evita 
continuu şi nu avea cu ea convorbiri lungi şi secrete, ca să nu 
pară că este influenţat de sfaturile ei, de care rar şi cu 
neplăcere ţinea seama... în schimb o sfătuia adesea să nu se 
amestece în chestiuni importante de stat, care nu sunt pentru 
femei...” 

Devotamentul Liviei se arătase constant faţă de memoria lui 
Augustus. Cu ocazia funeraliilor şi incinerării acestuia stătuse 
cinci zile îndoliată lângă cadavru. Dărui apoi un milion de 
sesterti unui senator, ce pretindea că, atunci când corpul 
defunctului ardea pe rug, îi văzuse sufletul urcându-se către 
ceruri. Se îngriji de construcţia templului dedicat pentru divus 
Augustus, unde avea să servească în calitate de preoteasă. 

Organiză jocuri în memoria celui dispărut şi ridică multe statui 
pentru fondatorul imperiului. Este greu de închipuit că acest 
devotament post mortem faţă de Augustus ar fi fost numai 
expresia unei afecţiuni din timpul vieţii. Se urmăreau, desigur, 
anumite țeluri politice scontate de împărăteasa văduvă, ca 
mostenitoare, cel putin pe jumătate, a puterii politice ce 


deținuse sub întemeietorul Imperiului roman. 

Odată trecută perioada doliului, Livia îşi aduse brusc aminte 
că este Augusta, numită astfel de cel dispărut, titlu deci ce-i 
conferea dreptul de a guverna. Acordandu-i acest titlu, Augustus 
nu prevăzuse ce va urma. Popularitatea Liviei creştea, iar a lui 
Tiberius scădea. 

Dimineaţa, Livia dădea audienţe, ca şi fiul său, menţionate în 
dările de seamă oficiale ale statului (acta diurna). Numele ei se 
înscria imediat după al împăratului în actele de stat; inscripţiile 
oficiale de pe clădirile publice nou construite îl înregistrau de 
asemenea. Livia purta corespondenţă diplomatică cu principii 
din Orient, pe care-i sfatuia să vină la Roma pentru a aduce 
omagii ei şi fiului său. In Orient, mai ales, după moartea lui 
Augustus, omagiile pentru Livia se inmulteau zi de zi. 

Relaţiile dintre mamă şi fiu reies din răspunsul ce se dădu, în 
anul 15 e.n., locuitorilor oraşului Gytheion, port al Spartei. Grecii 
de acolo, în mesajul lor, comunicau la Roma că vor să onoreze, 
din punct de vedere religios, la acelaşi nivel pe Augustus, 
Tiberius şi Livia. Duşman faţă de asemenea onoruri linguşitoare, 
Tiberius le acceptă numai pentru Augustus, refuză pe cele care 
îl priveau direct şi comunică celor din Gytheion că cele propuse 
pentru mama sa o privesc direct pe ea, lăsându-se a se înţelege 
că nu-i de acord. Noul împărat nu era câtuşi de puţin dispus că 
accepte o suveranitate împărţită pe din două. El nu acceptă 
zeificarea sa, în timp ce Livia se arăta bucuroasă să se vadă în 
cortegiile religioase alături de Augustus. Tiberius refuză, de 
asemenea, să se ridice un templu în Asia Mică, în care să se 
adore trinitatea: Tiberius, Livia, Senatul. Împăratul tinu chiar un 
discurs aspru, în care condamna intenţiile supuşilor de a-l adora, 
el fiind doar un simplu muritor, care nu doreşte altceva decât 
să-şi facă datoria de împărat. 

În cele din urmă, Livia s-a resemnat faţă de ingratitudinea 
fiului său. Părăsi curtea şi totodată dorinţa de a mai guverna 
alături de fiul său, retrăgându-se în casa de pe Palatin, de unde 
făcea o opoziţie surda lui Tiberius. Veneau acolo vechi şi noi 
conspiratori; se compuneau epigrame împotriva împăratului şi 
pamflete ce luau chiar calea oraşelor provinciale. Dintre cele 
mai acerbe duşmance antitiberiene din cercul bătrânei Livia, 
cea mai înfocată apărea Urgulania (prima soţie a viitorului 
împărat Claudius l), insolentă fata de împărat şi prea 


încrezătoare în protecţia gazdei. Cuibul de femei de acolo 
devenea insuportabil pentru Tiberius. Nu se  întrezăreau 
speranţe ca să se dizolve de la sine, printr-o apropiată moarte a 
Liviei, femeie cu sănătate de fier, datorită regimului vegetarian 
şi vinului dalmat vârtos ce i se serveau la masa. Amarat şi de 
alte necazuri ale guvernării, Tiberius se hotărî atunci să 
părăsească Roma pentru o retragere solitară în insula Capri, de 
unde va reveni, ca să asiste la funeraliile mamei sale, care nu se 
hotărâse să moară decât nonagenară (anul 29 e.n.). 

Tacitus (Anale, IV, 57), vorbind de retragerea împăratului la 
Capri, nota că: „Se mai spune că a fugit şi ca să scape de 
apucăturile despotice ale mamei sale, pe care nici nu o voia 
alături de el tovarăşă la domnie, nici de alungat nu putea să o 
alunge, de vreme ce puterea o primise ca un dar din partea ei”. 

Livia făcuse totul ca să-l aducă la tron, nu pentru amorul său 
matern, cât pentru dorinţa de a conduce ea. După ce se luptase 
cu tot anturajul lui Augustus, la bătrâneţe se văzu silită să-şi 
înfrunte pe propriul ei fiu. O ingratitudine similară va suferi mai 
târziu şi lulia Agrippina din partea lui Nero. Livia a murit departe 
de Tiberius, la aproape 90 de ani, liniştindu-i astfel pe fiul său 
septuagenar şi mereu îngrijorat de tutela ei. Inainte de a-i muri 
mama şi după aceea, Tiberius păstra aceeaşi nerecunostinta 
faţă de Livia. Nu se grăbi să vină la căpătâiul bolnavei mai 
înainte de a afla că murise. Opri senatul de a-i organiza funeralii 
somptuoase şi de a-i expune corpul într-un templu. El nu rosti 
elogiul funebru pentru defunctă, aşa cum cerea tradiţia romană. 
Nu admise înhumarea ei în mausoleul lui Augustus cu cheltuiala 
statului şi interzise doliul public. Zeificarea Liviei a avut loc abia 
în anul 42 e.n., prin grija nepotului său, împăratul Claudius |, 
care i-a ridicat şi o mare statuie în templul lui Augustus de pe 
Palatin. Vestalele primiră dispoziţii să nu se ocupe de cultul ei. 
Tiberius nu voi să ţină seamă nici de dorinţele lăsate de Livia în 
testament. El refuză să plătească sumele lăsate de ea ca 
moştenire pentru diferite persoane, prietene ale sale. 

Livia a fost „mare” numai pe timpul domniei lui Augustus, 
când a îndeplinit demnitatea vechei matroane romane şi a 
arătat cum trebuie să fie o împărăteasă. Sub Tiberius a fost 
îndepărtată din această mărire, în momentul când spera sa 
introducă o dominație feminină de tip elenistic. Domnia femeilor 
va apare după aceea, sub Claudius l, apoi pe timpul Severilor. 


Cele mai pregnante şi, se pare, mai adevărate cuvinte despre 
Livia le întâlnim la Tacitus (Ana/e, V. 1), care o caracteriza 
astfel: „Prin sfintenia căminului sau, ea aminteşte de sfintenia 
străvechilor moravuri, depăşind prin purtarea sa îndatoritoare 
tot ce a fost lăudat la femeile din vremurile apuse. Autoritară ca 
mamă, plăcută ca soţie, potrivindu-se de minune cu soţul său în 
ce priveşte arta diplomatică şi cu fiul său în prefăcătorie”. 


AGRIPPINA SENIOR 
Văduva ambițioasă şi imprudenta 


Sub domnia lui Tiberius (14-37 e.n.) au izbucnit numeroase 
frământări în sânul familiei imperiale, legate de problema 
succesiunii. De stima poporului se bucurase, pe deplin, numai 
Germanicus şi soţia sa Agrippina, a căror căsnicie solidară 
constituia un model demn de urmat pentru multe familii 
romane. 

Germanicus era fiul lui Drusus, fratele lui Tiberius, deci nepot 
de fiu al împărătesei Livia. Vipsania Agrippina Senior („cea 
Bătrână”) se născuse din căsătoria lui Marcus Vipsanius Agrippa 
cu lulia Maior, deci era nepoata de fiică a lui Augustus. Tiberius 
şi mama sa nu puteau iubi pe nepot, în care întrezăreau un 
periculos rival la tron. „La neliniştea lui Germanicus - scrie 
Tacitus (Anale, |, 33) - se adăugau si duşmăniile muieresti, 
zădărâte de jignirile aduse Agrippinei de Livia, mama ei vitregă. 
Dar şi Agrippina avea o fire cam prea patimasa, numai că, fiind 
o femeie cinstită şi iubindu-şi bărbatul, aceste însuşiri făceau ca 
sufletul ei, deşi nestăpânit, să fie totuşi bun”. 

Spre deosebire de sora sa, lulia Minor, această soţie castă 
întruchipa virtutea matroanei romane, demnă şi prolifică. Până 
la vârsta de 26 ani născuse deja nouă copii, dintre care 
muriseră şase. Din păcate, în acele vremuri atât de patimase, 
exemplul Agrippinei avea să arate că, la curtea lui Tiberius, 
virtutea era tot atât de periculoasă ca şi viciile. Prea mândră de 
credinţa sa conjugala, împăunată cu orgoliul de femeie 
virtuoasă, Agrippina va răscoli noroiul unei societăţi viciate, 
mocirla care, în cele din urmă, se va revărsa şi asupra ei. 
Ambiţia o tinea într-o continuă agitaţie nervoasă, mereu 
furioasă, stăpânită de pasiuni nechibzuite şi niciodată 
ponderată. Violenţa, intriga şi imprudenta o mânau numai pe 


drumuri greşite. Nu-şi părăsea niciodată soţul, nici în Roma, nici 
în campanii, aceasta din dragoste pentru el, dar mai ales pentru 
a-l atata să stea mereu în opoziţie fata de Tiberius. 

Dacă Germanicus, sfătuit de mama sa Antonia, n-ar fi 
temperat pornirile soţiei sale şi n-ar fi rezistat impulsurilor 
numeroşilor săi admiratori, ar fi provocat o gravă criză politică. 
Antonia, văduva lui Drusus, fiul Liviei, devenise cel mai bun 
sfătuitor al suspiciosului împărat Tiberius, cumnatul său. 
Influenţa Antoniei şi încrederea ce-i acorda Tiberius făceau să 
dispară multe dintre endemicele intrigi ce se însăilau la palat şi 
în for. Totuşi, disensiunile aveau să crească brusc, de îndată ce 
Livia a intrat în conflict cu Agrippina. 

Germanicus primise un însemnat comandament pe Rhin, din 
partea lui Tiberius, cu misiunea de a stăvili agresiunile triburilor 
germanice, mereu amenințătoare după dezastrul lui Varus din 
Pădurile Teutoburgice. Instigat de soţia sa, Germanicus depăşise 
instrucţiunile ce-i dase împăratul; ducea o politică proprie acolo, 
devenise foarte popular printre soldaţi şi mulţi din anturajul său 
îl îndemnau să meargă cu legiunile asupra Romei. Din proprie 
iniţiativă, el trecuse Rhinul şi obținuse victorii frumoase, ceea 
ce-i mărise la Roma prestigiul de mare general. 

Agrippina se amesteca şi ea în treburile militare ale soţului, o 
dată oprindu-i, ea însăşi, pe soldaţii în panică să nu dărâme un 
pod peste fluviu. „Dar această femeie cu suflet mare luă asupră- 
şi, în zilele acelea, îndatoririle unui comandant şi împărţi 
soldaţilor îmbrăcăminte şi pansamente, după cum fiecare era în 
lipsă ori rănit” (Tacitus, Anale, |, 69). 

Independenţa de comandament ce şi-o aroga Germanicus, 
dragostea soldaţilor pentru el, acţiunile de „mamă a răniților” 
practicate de Agrippina, care „ajunsese să aibă mai multă 
putere decât legaţii”, întărâtară gelozia şi teama lui Tiberius. 
Sub motivul unui grav pericol în Orient, el rechemă de la Rhin 
pe Germanicus, înlocuindu-l cu fiul său, Drusus. Acum curtea 
imperială se scindase şi se dezbinase, unii fiind pentru 
Germanicus, alţii pentru Drusus. Dar aceşti doi printi trăiau într- 
o desăvârşită unire, nezdruncinată prin neînțelegerile dintre 
rude (Tacitus, Anale, ||, 43). 

Într-adevăr, în anul 18 e.n., Germanicus a plecat în Răsărit cu 
misiunea de a restabili ordinea romană în Armenia. Trecea la un 
comandament lipsit de importanţa celui de la Rhin. Ca să 


contrabalanseze influenţa imprudentă a Agrippinei si pe a 
multor adulatori inconstienti, lui Germanicus îi fu pus în coastă 
un senator, Cn. Piso, om cu experienţă şi de încredere al 
împăratului. Livia îşi expedie şi ea „agentul” ei, în Orient, pe 
Plancina, soţia lui Piso „ca să facă zile amare Agrippinei cu 
intrigi femeiesti” (Tacitus, Anale, Il, 43). 

Prezenţa lui Piso îl jignea pe tânărul general, acum în vârstă 
de, 33 de ani; ei intrară repede în conflict, la fel Agrippina cu 
Plancina. Orientul se împărţi în două tabere, care se acuzau 
reciproc de ilegalităţi. Piso îl supraveghea de aproape pe 
Germanicus. Informaţii impartiale nu putem avea de la Tacitus, 
despre cele ce s-au întâmplat între cei doi, deoarece marele 
istoric arată o vădită ostilitate faţă de Piso şi simpatie pentru 
Germanicus. Rămâne însă sigur faptul că, şi aici, Germanicus a 
călcat instrucţiunile ce primise de la Roma. Astfel, la solicitarea 
Agrippinei, ei plecară să viziteze, ca „turişti”, minunatiile văii 
Nilului. De teama unor răzvrătiri, o veche lege data de 
Augustus, interzicea însă vizitele senatorilor şi generalilor 
romani în Egipt, fără o autorizaţie specială dată de împărat?. La 
Roma se formase o puternică opoziţie împotriva Liviei şi a lui 
Tiberius, acuzaţi de persecuție împotriva lui Germanicus şi a 
familiei sale. 

Dar în anul 19 e.n., pe neaşteptate, Germanicus se îmbolnăvi 
grav, la Antiochia. Pe patul de moarte, suferindul acuză pe Piso 
şi pe Plancina ca vinovaţi de sfârşitul său. „Apoi, întorcându-se 
către soţie - relatează Tacitus (Anale, III, 72) -, o roagă, pentru 
amintirea ce-i păstrează lui, în numele copiilor lor, să-şi lepede 
trufia; să-şi încovoaie sufletul în faţa soartei îndârjite; şi, 
întorcându-se la Roma, să nu-i întărâte, împotrivindu-se lor, pe 
cei care au putere mai mare”. 

Germanicus a murit la 34 de ani, în plină tinereţe, ca multe 
dintre rudele sale degenerate fiziceşte. Suspiciunea populară şi 
anturajul tânărului prinţ lansară imediat ipoteza otrăvirii, pusă la 
cale de Piso şi Plancina, din ordinul Liviei şi al lui Tiberius. 
Agrippina cea vijelioasă îşi însuşi şi răspândi acest zvon, care pe 
toate drumurile ajunse la Roma. Acuzaţia apărea absurdă şi nici 
Tacitus nu i-a dat crezare. Dar în capitala imperiului circulau 
zvonuri peste zvonuri, cum că Piso se găsea în posesiunea 
scrisorilor lui Tiberius, prin care i se ordonase monstruoasa 


2 Grânarul Romei trebuia ferit de o eventuală lovitură de forţă. 


crimă, zvonuri întărite şi de faptul că senatorul se arăta 
indiferent şi sigur pe sine. 

„Agrippina însă, deşi istovită de jale şi bolnavă, totuşi 
nemaiputând răbda niciun fel de întârziere a răzbunării, se 
îmbarcă pe vas, luând cu sine cenuşa lui Germanicus şi copiii. 
Toţi erau cuprinşi de milă, văzând că cea mai de seamă femeie 
prin nobleţe, deprinsă până mai deunăzi să fie mereu 
înconjurată de oameni care o respectau şi o fericeau pentru 
căsnicia ei atât de frumoasă, purta acum la sân rămăşiţele 
pământeşti ale soţului, nesigură de răzbunare, îngrijorată cu 
privire la ea însăşi şi din pricina nefericitilor ei copii, având să 
înfrunte şi de aici înainte, de atâtea ori, loviturile soartei” 
(Tacitus, Anale, H, 75). 

Corabia cernită a Agrippinei, îmbrăcată în mare doliu, s-a 
întâlnit pe mare cu aceea care transporta tot spre Roma, pe 
Piso, şi puţin nu a lipsit ca cele două tabere să se încaiere. După 
o călătorie fără întrerupere pe o mare furtunoasă şi în vreme de 
iarnă, nava îndoliată a ajuns în capitala imperiului, întâmpinată 
de două cohorte, de fraţii, surorile şi verii lui Germanicus. 
Tiberius şi Livia nu au ieşit însă să întâmpine cortegiul funerar, 
motivând că nu este potrivit cu mărirea lor să se tanguie în fata 
mulţimii; în realitate, ei erau nişte prefacuti. După părerea lui 
Tacitus (Anale, Ill, 3), ei ar fi oprit in casă şi pe Antonia, mama 
lui Germanicus, „ca să pară că mâhnirea lor este la fel de mare 
şi că bunica şi unchiul sunt reţinuţi acasă de pilda mamei”. 

Ziua funeraliilor lui Germanicus, când urna cu rămăşiţele sale 
pământeşti a fost depusă în mausoleul lui Augustus, „fu când 
apăsătoare prin adânca ei tăcere, când zguduitoare de atâtea 
plânsete”. Străzile Romei gemeau de lume şi lacrimi; poporul se 
amestecase cu înalții magistrați, cu armata, cu sclavii. „Totuşi 
nimic nu l-a cutremurat mai mult pe Tiberius ca iubirea fierbinte 
pe care o arătau oamenii fata de Agrippina, numind-o fala 
patriei şi spunând că numai ea este singura din sângele lui 
Augustus şi cea mai de seamă întruchipare a virtuţii strabune...” 
(Tacitus, /oc. Cât.). 

Unul dintre prietenii lui Germanicus acuză în faţa pretorului pe 
Piso şi pe Plancina de crimă prin otrăvire. Agrippina, un 
inconştient instrument în mâinile partidei ostile lui Tiberius, 
căuta să atate poporul, prin doliul său exagerat si prin lacrimile 
vărsate mereu în public. În senat se formase de asemenea o 


grupare ce o sprijinea. 

Atunci când se deschise procesul, Piso se trezi complet izolat. 
Toată lumea credea că el va prezenta scrisorile 
compromiţătoare ale lui Tiberius, dar acestea nu existau. 
Împăratul se declară impartial şi ceru ca procesul să fie judecat 
fără întârziere. Împreună cu Livia, se gândi să salveze numai pe 
Plancina, care-şi părăsi soţul în timpul judecății. Dându-şi seama 
de sentinţa ce-l aştepta, Piso se sinucise. Tiberius reuşi să 
salveze familia şi averea acestui senator, victimă, poate 
nevinovată, a nestăpânitei Agrippina. 

Răzbunarea dârzei văduve nu se opri însă aici. Dragostea 
poporului, dar mai ales propriul ei orgoliu o îndemnau să 
deschidă fatis lupta cu Livia şi Tiberius, după părerea ei, 
principalii vinovaţi ai morţii soţului său. După cum rezultă din 
mărturiile istoricului Suetonius (Tiberius, 53), împăratul o 
prevenise de primejdia acestor acuzaţii: «Plângându-se o dată 
nora sa Agrippina, mai cu îndrăzneală, lui Tiberius, după 
moartea soţului ei, el o luă de mână şi-i recită un vers grecesc: 
„Dacă nu domneşti, fiica mea, crezi că ţi se face nedreptate”». 
Curând după aceea nu i-a mai vorbit. Într-o zi, la masă, Tiberius 
oferindu-i câteva fructe şi ea neîndrăznind să guste, el n-a mai 
insistat, sub pretext ca să nu fie bănuit că vrea s-o otrăvească. 
În realitate şi una şi alta erau aranjate mai dinainte: el îi oferise 
aceste fructe ca să o încerce şi ca ea să se ferească de o moarte 
foarte sigură! Tacitus arată că cel ce pusese la cale această 
încercare fusese însuşi Seianus, marele duşman al Agrippinei. 

După moartea lui Germanicus, se deschidea cea de-a doua 
parte a domniei lui Tiberius, cunoscută prin „tirania” 
împăratului, prin crime, procese scandaloase, asasinate, 
denunturi, calomnii, sinucideri şi exilări. Impăratul făcu uz de 
faimoasa /ex maiestatis, prin care trimitea la moarte pe toţi cei 
ce îndrăzneau să se atingă de tronul său, prin faptă sau cuvânt. 
Această dura lex trebuia să menţină prestigiul principelui în 
mijlocul unei societăţi aristocratice anarhice, pornită spre 
comploturi şi denigrări. Senatul nu-i putea fi de mare ajutor în 
sistemul complicat de guvernare, introdus de Augustus. Acest 
organ de stat, din servilism şi teamă, condamna cu uşurinţă, 
prin /ex de maiestate, pe toţi duşmanii reali sau fictivi ai 
suveranului. Numai cu ajutorul acestei legi se putea face faţă 
războiului ce-i declarase Agrippina şi acoliţii ei. Văduva lui 


Germanicus urmărea acum să asigure venirea la tron a fiilor săi. 

Dezgustat de atmosfera penibilă a capitalei, viciată mai ales 
de agresivitatea nebunească a prea virtuoasei văduve, Tiberius 
se va retrage în solitara sa reşedinţă din insula Capri. Considera 
pe Agrippina ca pe femeia cea mai puţin inteligentă din familia 
sa şi găsea un sprijin deosebit, pentru domolirea ei, în Livia şi 
Antonia. Pentru a stăvili asaltul Agrippinei, el lăsa la Roma ca 
prefect al pretoriului pe sinistrul Seianus, senator de origine 
obscură. Noul comandant câştigase pe deplin încrederea 
împăratului, prin ostilitatea ce arăta fata de aristocrație şi fata 
de oamenii Agrippinei. Pe măsură ce împăratul îmbătrânea şi 
era lovit de frecvente accese de melancolie, copleşit de bănuieli 
şi de frică, provocate de băutură şi de alte abuzuri în retragerea 
sa din fermecătoarea insulă, puterea şi crimele lui Seianus se 
tnmulteau, el fiind adevăratul stăpân al capitalei şi al imperiului. 

Tiberius avea acum deplină încredere numai în fiul său, 
Drusus, ajuns coîmpărat din anul 22 e.n. Dar moştenitorul 
stătea mereu pe graniţele amenințate ale imperiului, pe cand 
Seianus dispunea la Roma de mână liberă. Intre cei doi 
izbucnise o mare neînțelegere. 

În anul 23 e.n., Drusus murea şi el prematur, la vârsta de 38 
de ani. A fost pentru Tiberius o mare lovitură. Momentul 
devenise favorabil pentru o reconciliere cu partida Agrippinei, al 
cărui fiu, Caius lulius Caesar (viitorul împărat Caligula) devenea 
moştenitor al tronului, alături de fratele său Nero. 

Raza de lumină ce începea să cadă asupra palatului a fost 
repede acoperită de ticăloşia lui Seianus care, după spusele 
Agrippinei, urmărea să distrugă familia lui Germanicus. Nero, 
fiul cel mai mare al lui Germanicus, aliat cu mama sa, pornea o 
înfocată ofensivă împotriva lui Tiberius şi a lui Seianus, însoţită 
de numeroase calomnii şi intrigi. 

Ceea ce urmărea prefectul pretoriului lui Tiberius s-a văzut 
clar în anul 25 e.n., când şi-a repudiat soţia şi a cerut 
împăratului să-i acorde mâna Livillei, văduva lui Drusus. Aceasta 
căsătorie îl introducea în casa imperială. Luat prin surprindere, 
bătrânul de la Capri ceru un timp de gândire, motivând că o 
asemenea căsătorie ar indarji şi mai mult pe Agrippina. In cele 
din urmă, Seianus înţelese refuzul tacit al împăratului. 

În anul următor s-a produs o altă surpriză de acelaşi gen. 
Agrippina, austera şi neconsolata văduvă, ceru şi ea împăratului 


permisiunea de a se recăsători! „Sunt încă plină de tinereţe - 
zicea Agrippina despre sine - iar pentru o femeie cinstită altă 
mângâiere în viaţă nu este decât căsătoria. Sunt în Roma - 
adăuga ea - bărbaţi... (care) vor socoti că este de demnitatea 
lor să primească pe soţia lui Germanicus şi pe copiii lui” 
(Tacitus, Anale, IV, 53). 

Nestăpânita Agrippina s-a dus direct la Capri pentru a 
prezenta această cerere, reproşându-i mai întâi împăratului că 
prigoneşte pe urmaşii lui Augustus. Păstra în suflet aceeaşi 
mânie, vărsa lacrimi şi un fel de boală a urii îi stăpânea tot 
corpul. Consultând nişte memorii rămase de la lulia Agrippina, 
fiica Agrippinei Senior şi mama împăratului Nero, Tacitus ne 
spune că Tiberius şi-a dat seama imediat de consecinţele 
politice ale unei atare cereri de căsătorie şi că n-ar fi dat niciun 
răspuns, întorcându-i spatele. Ce urmărea ea prin această 
căsătorie? Probabil, dorea să găsească un şef energic al partidei 
sale, pentru a duce lupta împotriva lui Tiberius, sprijinit de Livia, 
Antonia şi Seianus. Opinia publică interpreta dorinţa Agrippinei 
ca o extravaganta isterică. Seianus obținea o primă importantă 
victorie. 

Odată retras la Capri, Tiberius neglija treburile publice şi 
Seianus apărea la Roma ca veritabilul împărat. Prin mâinile 
prefectului pretoriului treceau acum toate deciziile care veneau 
sau plecau spre Capri. Senatorii şi adulatorii se ţineau cu toţii de 
pulpana lui Seianus, un cavaler ce stăpânea imperiul. Rând pe 
rând, cei mai apropiaţi confidenti şi apărători ai familiei lui 
Germanicus au fost câştigaţi cu bani sau şantaj de către 
puternicul locţiitor al împăratului. 

Deşi Livia nu o iubea pe Agrippina, totuşi atât timp cât 
venerabila împărăteasă a fost în viaţă, Seianus nu a îndrăznit să 
o lichideze pe vijelioasa văduvă. Livia a murit însă la începutul 
anului 29 e.n. Numai la câteva luni de la această dispariţie, 
vicleanul Seianus a deschis un răsunător proces de conspirație 
împotriva împăratului - complot ce ar fi fost surzit de către 
Agrippina şi fiul ei Nero. Din păcate, maşinaţiile acestui proces, 
pus în mod sigur la cale de Seianus, nu ne sunt cunoscute în 
detaliu, din cauza textului lacunar rămas de la Tacitus. Procesul 
a fost deschis în urma unei scrisori adresată senatului, prin care 
Tiberius o învinuia pe Agrippina „de semetie în vorbă si de firea- 
i îndărătnică”, iar pe Nero „pentru aventurile lui de dragoste cu 


tinerii şi dezmatul său neruşinat” (Tacitus, Anale, V, 3). În timp 
ce senatorii discutau cele relatate în scrisoarea imperială, 
norodul, purtând chipurile Agrippinei şi pe ale lui Nero, 
înconjurase clădirea senatului, strigând că se urzeşte pieirea 
casei lui Germanicus. 

Este puţin probabil ca Agrippina şi Nero să fi organizat un 
complot. Cei doi au fost condamnaţi la exil. Suetonius ( Tiberius, 
53) ne spune că Tiberius o mai acuza pe Agrippina „şi de rea- 
credinţă, că vrea să se refugieze ba la picioarele statuii lui 
Augustus, ba lângă armată şi o exilă în insula Pandataria. 
Fiindcă ea îl insulta, puse pe centurion s-o bată; prin lovituri de 
bici, acesta îi scoase un ochi”. 

Fiul său, Nero, nu a mai îndurat exilul şi umilinţa mamei sale, 
sinucigându-se. 

In exil, nefericita soţie a marelui Germanicus, s-a hotărât să 
moară, făcând greva foamei. Deşi din ordinul lui Tiberius i se 
deschidea gura cu forţa pentru a i se da hrană, ambitioasa 
principesă îşi urmări cu cerbicie intenţia şi muri de inanitie. 

Se mai spune că ura lui Tiberius a urmărit-o şi după moarte. A 
acuzat-o şi după aceea de multe crime, iar ziua ei de naştere a 
fost trecută în calendarul zilelor nefaste. Regreta că nu dăduse 
ordin ca, legată cu lanţul de gat, să fi fost tintuita pe scările 
Gemoniei din Roma, locul de expunere a criminalilor şi a 
capetelor marilor duşmani ai imperiului. Lui lupiter Capitolinul i 
s-au oferit mulţumiri, daruri în aur şi sacrificii, pentru faptul că îl 
scăpase de Agrippina. 

Până la moartea sângerosului împărat, Roma a mai cunoscut 
şi alte crime. Din gura cumnatei sale, Antonia, Tiberius a aflat la 
Capri de intrigile lui Seianus, autor al otrăvirii fiului său Drusus, 
cu intenţia de a pune mâna pe putere, printr-o lovitură 
îndrăzneață. Livilla fusese şi ea amestecată în această odioasa 
crimă. Adunându-şi ultimele puteri, Tiberius veni la Roma, 
arestă pe Seianus, care fu dat apoi călăului cu întreaga sa 
familie (31 e.n.). Livilla, acuzată şi urmărită, murea si ea de 
inanitie, ca şi Agrippina. 

Nici Tiberius nu a avut o moarte naturală. Presimtindu-si 
sfârşitul, bătrânul părăsi surâzătoare insulă şi muri la 78 ani, în 
drum spre Roma, zice-se înăbuşit cu perne din ordinul lui Macro, 
prefectul pretoriului, ce-l înlocuise pe Seianus. 

Succesorul lui Tiberius a fost un fiu al lui Germanicus şi al 


Agrippinei, Caius lulius Caesar, denumit şi Caligula (37-41 e.n.). 
Dacă mama sa ar fi întrezărit această mult dorită succesiune, nu 
ar mai fi produs atâta agitaţie, intrigi şi fărădelegi, într-un oraş 
şi aşa pângărit de atâtea crime. 


VALERIA MESSALINA 
Cea mai desfrânată împărăteasă romană 


La 16 martie în anul 37 e.n., după o domnie dintre cele mai 
agitate şi aproape octogenar, murea, în vila lui Lucullus de la 
Misenum, sumbrul împărat Tiberius (14-37). Succesorul său a 
fost un nepot, Caius lulius Caesar, cunoscut în istorie sub 
numele de Caligula (37-41). În anii de domnie ai lui Caius 
Caligula, surorile sale Drusilla, Livilla şi Agrippina, împreună cu 
bunica lor, Antonia Maior, s-au bucurat la palat de onoruri 
deosebite. Numele celor trei surori apăreau înscrise alături de 
cel al împăratului în anumite acte de stat, participau la diferite 
solemnitati publice şi în formula oficială de jurământ public ele 
se mentionau de asemenea alături de fratele lor. 

Suetonius presupune că dezechilibratul mintal, care a fost 
împăratul Calligula, avusese raporturi incestuoase cu toate 
surorile sale. Afecţiunea nebunului s-a concentrat mai ales 
asupra Drusillei şi s-ar fi ajuns la o uniune consanguină, dacă 
sora sa n-ar fi decedat subit, în anul 38 e.n. 

Regimul de cruzime şi nebunie al lui Caligula s-a încheiat la 24 
ianuarie 41, când acest degenerat cădea sub sabia lui Cassius 
Chaerea, tribun din garda pretoriană. Asasinatul lăsa tronul 
vacant, fără un candidat direct. Mulţi doreau restabilirea 
constituţiei republicane, iar senatul pierdu o întreagă zi în 
discuţii inutile. O întâmplare comică descoperi însă pe noul 
împărat, într-un moment de mare panică şi zăpăceală, înfăţişată 
astfel de către Suetonius (Claudius, 10): 

„Claudius se retrăsese într-o cameră izolată, numită 
Hermenum. Putin după aceea, îngrozit de tulburarea produsă de 
asasinat, se strecură pe o terasă din apropiere şi se ascunse 
între perdelele uşii de la intrare. Astfel ascuns, un simplu soldat 
care trecea pe acolo, văzându-i picioarele şi dorind să ştie cine 
este, îl dezveli şi, recunoscându-l, îl salută ca împărat, în 
momentul când Claudius căzuse în genunchi de frică, înaintea 
soldatului. De aici îl duse şi la alţi soldaţi care nu ştiau ce 


hotărâre să ia şi deocamdată nu făceau altceva decât să se 
frământe. L-au pus într-o lectică şi, fiindcă sclavii fugiseră, l-au 
dus pe umerii lor cu schimbul, până în tabără, trist şi abătut, 
trezind compătimire în mulţime, ca un om nevinovat dus la 
moarte”. 

Pretorienii luară iniţiativa înaintea Senatului şi, după ce 
primiră fiecare cate 15 000 de sesterti de la cel purtat pe umerii 
lor, îl proclamară împărat pe Claudius, care fu recunoscut apoi 
de Senat, popor şi armată. Noul ales se bucura de popularitate 
prin faptul că era fratele celebrului Germanicus, deci 
descendent şi el din familia lui Augustus. 

Tacitus, Suetonius şi Dio Cassius ne-au lăsat destule descrieri 
în privinţa fizicului, intelectului şi caracterului acestui om, până 
atunci ţinut în umbră şi adesea batjocorit de toţi, la curtea 
predecesorilor săi. Mama sa spunea despre el că este „o arătare 
de om, pe care natura numai a început-o, fără a o termina” 
(Suetonius, Claudius, 3). Apărea ridicol din cauza picioarelor 
strâmbe, a unui tremurat continuu al membrelor, fiind balbait, 
uituc, adesea violent şi nestabil în hotărârile sale. Grotescul său 
dispărea însă în fata eruditiei şi a bunului-simt, de care dădea 
dovadă în rezolvarea unor probleme importante de stat. Lipsit 
de voinţă şi influentabil, „subordonat libertilor şi soțiilor sale, el 
nu se comporta ca un împărat, ci ca un subaltern. După 
interesele fiecăruia dintre aceştia sau după faptele şi capriciul 
lor, el acorda onoruri, făcea daruri armatei, graţia, pedepsea, 
adesea fără să ştie şi fără să fie informat” (Suetonius, Claudius, 
39). Astfel, domnia lui Claudius | (41-54) a însemnat o 
conducere şi o cârdăşie a soțiilor şi libertilor sai din fruntea 
birourilor de stat. 

Este totuşi meritul acestui împărat de a fi reorganizat 
administraţia centrală de stat, compusă dintr-un fel de 
„Ministere”, conduse de liberti, veritabilii conducători ai 
sistemului imperial de guvernământ. Şefii acestor servicii, 
concentrate în jurul cancelariei palatului, fuseseră recrutaţi 
dintre libertii intelectuali, supuşi şi activi, foşti sclavi ai 
împăratului. Claudius a trecut în mâna lor şi politica externă. In 
cursul domniei sale s-au remarcat patru liberti: Narcissus, 
Pallas, Polybius şi Callistus - parveniti, intriganti, lacomi, 
necinstiti şi aroganti, detestati de Senat si de aristocrație. 
Polybius a fost amantul Messalinei, iar Pallas, al Agrippinei. 


Situaţia l-a determinat pe Tacitus să scrie că aceşti liberţi aveau 
putere de regi, dar mentalitate de robi. Devotati tronului, 
dispretuitori fata de rămăşiţele tradiţiilor republicane, ei au 
contribuit la întărirea monarhiei. 

Femeile au ştiut să speculeze caracterul nestabil, lipsa de 
voinţă a lui Claudius. Logodit de două ori şi căsătorit de patru 
ori, el a rămas mereu un „nefericit în căsnicie”. Unele femei l-au 
părăsit, altele i-au fost necredincioase, pe altele le-a dus el la 
mormânt. 

Valeria Messalina - celebra Messalină despre care s-au rostit 
atâtea sentinţe defavorabile, în antichitate şi azi - a fost cea de- 
a treia soţie a sa. Se născuse în jurul anului 25 e.n. Ca fiică a lui 
Marcus Valerius Messalla şi a aristocratei Domitia Lepida, deci 
strănepoată a Octaviei, sora lui Augustus. Cu Claudius s-a 
căsătorit prin anii 39/40 e.n. Între cei doi soţi era o diferenţă de 
vârstă de 30 ani! Impăratul împlinise 50 de ani, iar ea avea mai 
puţin de 20, în anul căsătoriei. În următorii doi ani, li s-au născut 
doi copii: Tiberius Claudius Germanicus, denumit mai apoi 
Britannicus, şi Octavia, viitoarea soţie a lui Nero. Aceste două 
naşteri i-au asigurat Messalinei o bună poziţie la palat, dar 
Claudius nu i-a acordat niciodată titlul de Augusta. Lacomă şi 
desfrânată, Messalina rămâne geniul nefast din prima parte a 
domniei împăratului. 

Monetăriile din Roma nu au emis niciodată monede cu chipul 
ei. Gliptica a cinstit-o cu o serie de camee, unde este gravată cu 
obrazul plin, nasul uşor arcuit, un cap rotund şi acoperit cu păr 
bogat, despărţit în două de o cărare. Sculpturile în bronz şi 
marmură au redat pregnant caracterul ei, aşa cum a fost el 
descris de istoricii romani: senzualitate unita cu cruzime si 
lăcomie. Tacitus, Suetonius, Juvenal, Plinus cel Bătrân, dar mai 
ales Dio Cassius ne-au transmis lungi liste, înşiruind ticăloşiile 
acestei femei anormale, care schimba amantii fără prea multă 
alegere. Desigur, sunt şi multe relatări născocite de istorici, 
toate stranii şi tenebroase, dar ea se situează totuşi ca un 
element de dizolvare morală în sânul aristocrației romane: 

„In acest timp - scrie Dio Cassius (LX, 18), Messalina trăia în 
desfrâu şi silea şi pe alte femei să-i urmeze exemplul spre 
destrăbălări. Multe dintre ele, forţate de ea, comiseră adultere 
în palat, în prezenţa şi sub ochii soţilor lor. Pe acestea ea le 
iubea, le proteja, le încărca cu daruri şi demnități. Dar pe cele 


care nu se asociau la asemenea fapte urâte, ea le ura şi le făcea 
să piară. Aceste comportări, atât de grave şi săvârşite public, 
mult timp nu fură cunoscute de câtre Claudius. Messalina 
trimitea sclave să se culce cu împăratul, ca să-i sustragă atenţia 
de la faptele ei. Plătea tăcerea sau pedepsea pe cei ce voiau să- 
i denunțe desfrâul. Aşa procedase cu lustus Catonius, prefectul 
pretoriului, a cărui ucidere preveni denunturile pe care el le 
pregătise. Geloasă pe lulia, fiica lui Drusus, fiul lui Tiberius şi 
soţie a lui Germanicus Nero, o ucise” etc. 

Numărul victimelor nevinovate ale Messalinei apare destul de 
mare, mai importante fiind: Valerius Asiaticus, Annius Vincianus, 
Furius Camillus Scribonianus, Cnaeus Pompeius Magnus şi 
libertul Polybius. Tot ea l-a exilat în insula Corsica pe filosoful 
Seneca, acuzat de complicitate antiimperială. Nenorocirea lui 
Valerius Asiaticus a fost proprietatea sa magnifică rămasă de la 
Lucullus, actualele grădini de pe colina Pincio din Roma, pe care 
Messalina le dorea în stăpânirea sa. Îl denunţă de complot în 
faţa lui Claudius. Acuzatul dându-şi seama că-i inutilă orice 
apărare îşi deschise vinele în baie. Pe cei urâţi de ea îi trimitea 
uşor la moarte, fără o culpabilitate dovedită şi fără drept de 
apărare; după cum ne spune Tacitus, lulia, soţia fostului consul 
Marcus Vinicius, a primit otrava fiindcă refuzase să participe la 
destrăbălările tagmei Messalinei. 

„Când libertii şi Messalina voiau să omoare pe cineva - scrie 
Dio Cassius (LX, 14), înspăimântau pe împărat şi astfel obțineau 
permisiunea să facă tot ce doreau”. Cu asemenea metode a fost 
ucis Caius Appius Silanus, nobil de seamă, căsătorit cu mama 
Messalinei şi foarte bun prieten al împăratului: „Narcissus 
dându-şi seama că nu se poate aduce nicio vină lui Silanus, 
imagină un vis, în care ar fi văzut pe Claudius gâtuit de către 
acela. Veni dis-de-dimineata şi tremurând la Claudius, care era 
în pat, şi-i povesti visul. Messalina reluă povestirea şi o exageră. 
Aşa muri Silanus: victima unui vis” (Dio Cassius, /oc cât). 

Denuntul, tortura, martorii mincinoşi şi închisoarea erau 
armele de bază ale Messalinei. Se salvau desigur toţi amantii ei, 
ca Sabinus, guvernator al Galliei. Intreaga Romă cunoştea viaţa 
depravată de la casa imperială, în afară de neghiobul de 
Claudius. Împăratul, în calitatea lui de cenzor, mustra poporul 
pentru dezmatul din teatre, dar nu ştia ce face Messalina la 
palat. 


Lingusitorii, imoralii şi cei ce dădeau bani găseau mare trecere 
pe lângă această degenerată. Suetonius (Vitellius, 21) spune că 
un desfrânat ca tatăl viitorului împărat Vitellius (69 e.n.), ca să- 
şi facă drum spre bunăvoința lui Claudius, ,,... a cerut 
Messalinei, ca o mare favoare... să o descalte, şi, scotandu-i 
coturnul din piciorul drept... l-a sărutat”. 

Messalina avea repulsie faţă de problemele de seamă ale 
politicii interne şi externe. Acestea o interesau numai în măsura 
obţinerii unor profituri materiale personale, pe care le chibzuia 
cu ceata de liberti ai palatului. Profitând de inocenta ridicolului 
său soţ, ea instituise un fel de tarif pentru ocuparea funcţiilor 
civile şi militare, de la cele mai mici până la cele mai mari, 
vânzând chiar şi dreptul de cetăţenie. 

Orgoliul ei de împărăteasă a fost satisfăcut numai după 
victoria armatelor lui Claudius din Brittania (47 e.n.), când fiul 
său îşi schimbă numele în acela de Britannicus, iar ea primi 
dreptul acordat cândva numai împărătesei Livia de a folosi carul 
de lux ca mijloc de transport pe străzile Romei (cu care se şi 
mândri în triumful lui Claudius). 

Faptele nebuneşti ale Messalinei ne pun în faţa unui caz 
patologic, rar întâlnit în analele aristocrației romane, 
descompusă. Sub raport moral. Pentru satisfacerea unor simţuri 
bolnave, recurgea la cele mai diabolice mijloace de 
constrângere şi la aventuri josnice. Astfel a fost cazul frumosului 
dansator Mnester (Dio Cassius, LX, 22). Cum acesta refuzase 
grațiile Messalinei, ea a obţinut un decret semnat de împărat, ca 
recalcitrantul să fie la dispoziţia ei pentru diferite servicii la 
palat. În cele din urmă, poporul a protestat, nemaivăzându-l pe 
dansatorul favorit pe scenă. 

Cu anul 48 e.n., năzdrăvăniile Messalinei se încheiau prin 
acţiunea hotărâtă a libertilor din jurul împăratului, temători de a 
nu avea şi ei soarta colegului lor, Polybius, ucis de ea. — 
„Messalina - scrie Dio Cassius (LX, 31) - pentru care nu era 
suficient faptul de a fi adulteră, curtezană şi prostituată la palat, 
şi prostituând şi alte femei nobile - dorea şi mai mult, după cum 
spune proverbul: să aibă mai mulţi soţi”. 

În treisprezece capitole, Tacitus (Analele XI, 12 si 26-38) ne 
înfăţişează, cu multă risipă de detalii, cum s-a prăbuşit 
Messalina, din cauza unei „dragoste proaspete şi vecină cu 
nebunia”. Ea se îndrăgosti prosteşte de tânărul patrician Caius 


Silius, pe care-l sili să-şi părăsească soţia ca să se căsătorească 
cu ea. Messalina venea la el acasă „nu pe furiş, ci cu un 
numeros alai”, îi dăruia avutul palatului (sclavi, mobilă etc.) şi 
multe onoruri. Prin influenţa sa, Silius a fost designat consul 
pentru anul viitor (49 e.n.). Dar ambițiosul aristocrat văzând că 
„Îîmpărăteasa” se tinea de el scai, pas cu pas îşi propuse ceva 
mai mult: să ajungă împărat, căsătorindu-se cu Messalina şi 
recunoscând ca moştenitor pe Britannicus. După unele ezitări, 
ea consimti să facă acest pas necugetat. Aşteptară un moment 
prielnic ce se ivi prin plecarea pentru un timp îndelungat, la 
Ostia, a împăratului. Ea nu-l însoţi, sub motiv că-i bolnavă. În 
absenţa bărbatului legitim, Messalina se căsători cu Silius, 
folosindu-se de separarea unilaterală, acordată de dreptul 
roman, act pe care Tacitus îl califică din „domeniul basmelor”, 
dar real. 

De data aceasta, Messalina depăşise orice măsură. Primii care 
s-au alarmat de scandalul acestei conspirații politice au fost 
libertii - şefi de birouri. Se cutremurau de slăbiciunea şi 
mărginirea minţii împăratului, a cărui cădere aducea şi pe a lor. 
Dintre ei, cel mai periclitat se găsea Narcissus, în acel moment 
urât de Messalina. El a fost cel care a luat iniţiativa dezvăluirii 
complotului, în faţa împăratului. Puternicul libert cumpără pe 
Calpurnia şi pe Cleopatra, concubine ale lui Claudius „şi le 
înduplecă să dezvăluie taina unui bărbat recunoscut prin 
uitucenia şi lipsa lui de judecată sau, ca să spun pe greceşte, 
prin ramolismentul şi tâmpenia sa” - scrie Suetonius (C/audius, 
39). 

Înspăimântat de pericolul ce-l ameninţa, Claudius chemă 
imediat pe Narcissus, de la care „află cu de-amanuntul despre 
cele ce se petreceau de multi ani în casa sa”. Libertul îl avertiza, 
că, „dacă nu ia lucrurile în pripă, bărbatul Messalinei pune mana 
pe Roma”. Narcissus primi pentru o zi puteri depline ca să ia 
măsuri drastice. 

„În timp ce furtuna se apropia dinspre Ostia, Messalina lăsă 
mai mult decât oricând frâu liber dezmatului ei. Cum toamna 
era înaintată, puse la cale în palatul ei o petrecere, închipuind 
culesul viilor; teascurile storceau struguri, zăcătorile dădeau pe 
dinafară mustul, femei încinse cu piei de animale săltau în joc 
întocmai ca nişte bacante care aduc sacrificii sau care sunt 
cuprinse de delir, iar Messalina, cu părul resfirat pe umăr, 


scutura un tnyrs, alături de Silius, care, pe cap cu coroana de 
iederă, în picioare cu coturni, îşi mişca capul cu graţie, în vreme 
ce în jurul său răsunau glumele neruşinate ale unui cor” 
(Tacitus, Anale, XI, 31). 

Narcissus actiona cu repeziciune si fără milă, în ziua ce i se 
hărăzise să ţină în mâna sa destinele împăratului (pe care-l 
însoţi în trăsură până la Roma). Zadarnic încercă infidela 
împărăteasă să-l întâmpine în drum pe Claudius, într-o căruţă. 
Gărzile o îndepărtară, din ordinul lui Narcissus. Această femeie 
seducătoare, folosindu-se de slăbiciunea împăratului şi de 
calitatea sa de mamă, l-ar fi induplecat pe fricosul care se 
tânguia în trăsură lângă cerberul de libert. 

Cu ajutorul cohortelor pretoriene, Narcissus organiza o 
represiune sângeroasă împotriva amantilor şi complicilor 
Messalinei. Sunt daţi rând pe rând pe mâna călăului: Caius 
Silius, histrionul Mnester, Vettius Valens, Titius Proculus, 
Sulpicius Rufus şi mulţi alții, dintre cei ce constituiau cortegiul 
bachic al desfrânatei. 

Rămasă singură, Messalina s-a refugiat în grădinile lui 
Lucullus, unde îşi pregătea apărarea ce trebuia s-o susţină în 
fata împăratului. „Şi daca Narcissus n-ar fi grăbit uciderea ei, 
moartea şi-ar fi îndreptat paşii către acuzator”. 

După ce fusese lichidat Silius, gurmandul împărat se aşezase 
la un ospăț prelungit cu un vin ce-i încinse dorul dupa adulteră. 
El porunci, ca a doua zi „nenorocita” să i se infatiseze, spre a se 
disculpa. Narcissus cunoştea destul de bine lipsa de fermitate a 
lui Claudius, uşor de sucit prin argumentele diabolice ale unei 
femei frumoase. 

„La auzul acestei porunci, simțind că mânia lui Claudius se 
potoleşte, că dragostea pentru Messalina îi revine şi că, dacă. 
Lucrurile se tărăgănesc, trebuie să se teamă de noaptea care 
vine şi de amintirea patului conjugal, Narcissus iese ca o furtună 
şi aduce la cunoştinţa centurionilor şi tribunului de gardă să 
ducă la îndeplinire uciderea Messalinei căci aşa este porunca 
împăratului”. Un libert, însoţit de tribunul de gardă, porneşte de 
îndată să execute ordinul, găsind-o pe Messalina trântită pe pat 
lângă mama sa. Cuprinsă de furie, văzându-i pe călăi, acea 
femeie cu sufletul stors de plăceri josnice şi lipsit cu totul de 
simţul onoarei, începu să se vaicăre şi să verse şiroaie de 
lacrimi. Libertul o acoperi cu „o ploaie de cuvinte jignitoare, aşa 


cum ştiu sclavii să o facă”. 

Se spune că: „Messalina, dându-şi seama atunci pentru întâia 
dată de adâncul nenorocirii sale, luă un pumnal, pe care, cu 
mâna tremurândă, îl apropie fără rost când de gât, când de 
piept, până când tribunul o străpunse cu o lovitură de sabie. 
Trupul i-a fost lăsat mamei sale” (Tacitus, Ana/e, XI, 38) în timp 
ce Messalina îşi dădea sufletul, Claudius continua ospatul, nu se 
tulbură şi nici nu cercetă cum murise împărăteasa, de îndată ce 
i se aduse vestea. Isi umplu cupa „cu vinul aducător de uitare a 
necazurilor şi nu dădu semne de ură, de bucurie, de mânie, de 
tristeţe, într-un cuvânt de niciun simţământ omenesc...” 
(Tacitus, /oc. Cât.). Senatul îl ajută să o dea repede uitării pe 
adulteră, ordonând ca „numele şi chipurile ei să fie îndepărtate” 
de peste tot. Narcissus a beneficiat pe merit de multe onoruri. 

Suetonius a înregistrat o serie de amănunte, din care se vede 
slăbiciunea de minte a lui Claudius. Se spune că el ar fi semnat 
actul de dotă al Messalinei pentru căsătoria cu Silius, fără să-şi 
dea seama. Marea sa poftă de mâncare şi băutură îl aruncau 
într-un fel de inconstienta mintală. „După ce a omorât-o pe 
Messalina. 

— Scrie Suetonius (Claudius, 39), se aşeză la masa şi întrebă 
de ce nu vine împărăteasa. Pe mulţi dintre cei condamnaţi la 
moarte îi chema a doua zi, fie la masă, fie să joace zaruri cu el 
şi, crezând că ei întârzie, le reproşa prin curier că sunt nişte 
somnoroşi”. 

Claudius nu putea trăi fără împărăteasă! Libertii săi se 
transformară în petitori şi fiecare-i prezentă câte o candidată. A 
învins faimoasa Agrippina, a doua femeie nefastă şi ultima din 
nefericita sa viaţă conjugală. 

Numele Messalinei a dispărut din inscripţii şi chipul ei - din 
repertoriul sculptural al epocii. El s-a păstrat însă în paginile 
multor istorici, în literatură, teatru, în presă şi în cinematografie, 
mereu amintit ca cel mai nefast exemplu al desfrâului şi 
imoralitatii unei societăţi în plină descompunere. 


IULIA AGRIPPINA 
Monstruoasa mamă a unui monstru încoronat 


Libertii din jurul lui Claudius ştiau prea bine, din experienţa de 
până atunci, că o nouă împărăteasă ce urma să ia locul 


Messalinei va exercita o mare influenţă asupra firii slabe a 
bătrânului împărat, mai ales în ceea ce priveşte aranjarea 
succesiunii la tron. În asemenea situaţie, fiecare libert a luptat 
ca să triumfe candidata sa, care putea să-i asigure în viitor 
continuarea jocului de obţinere a unor foloase personale. 

Narcissus îl sfătuia pe văduv să se recăsătorească cu cea de-a 
doua fostă soţie a sa, Aelia Paetina, motivând că această femeie 
sterilă se va îngriji ca o adevărată mamă de educaţia celor doi 
fii ai săi, Britannicus şi Octavia. Callistus, dimpotrivă, propunea 
în locul Aeliei Paetina, pe Lollia Paulina, văduvă, fără copii, deci 
fără de niciun fel de gelozie maternă fata de cei doi prinți. Pallas 
susţinea însă pe amanta sa, lulia Agrippina, fiică a lui 
Germanicus şi a Agrippinei Senior, mama lui Nero (deci nepoata 
lui Claudius |!), deoarece: ,,... ar face astfel să se întâlnească 
acest nobil vlăstar al familiei lulia laolaltă cu urmaşii familiei 
Claudia şi că o femeie care şi-a dovedit rodnicia pântecelui şi 
care este şi în floarea tinereţii nu trebuie să ducă în altă casă 
strălucirea cezarilor” (Tacitus, Anale, XII, 2). 

Ezitarea temporară a împăratului a fost în cele din urmă 
învinsă de argumentul lui Pallas şi de „vraja Agrippinei”, care 
venea adesea la locuinţa unchiului, pe care îl „săruta şi-l 
mângâia folosindu-se de dreptul de rudă” (Suetonius, C/audius, 
25). Încă nu luase loc pe tron alături de Claudius, şi Agrippina îşi 
făcuse planul de a exercita ea direct conducerea şi de a asigura 
succesiunea la domnie fiului său, prin căsătorirea lui Nero cu 
Octavia, deoarece ,,... se părea că nimic nu este greu pentru 
sufletul unui împărat, ale cărui iubiri şi un erau însufleţite sau 
poruncite de alţii” (Tacitus, Ana/e, XII, 3). 

Dar căsătoria legală a unchiului cu o nepoată de frate apărea 
ca un adevărat incest. În mintea poporului superstitios se 
considera ca prevestitoare de mari nenorociri pentru stat. 
Încurcătura a fost rezolvată de Lucius Vitellius, cel ce săruta 
cândva papucul Messalinei. Totul se desfăşură ca într-o 
comedie! Cu un proiect în mână, acest om lipsit de scrupule s-a 
prezentat în Senat şi a arătat înaltei instituţii că sunt în joc 
„interesele întregii lumi” dacă nu se ajunge la realizarea acestei 
căsătorii. Un senatusconsult „îl obligă” pe Claudius să ia de soţie 
pe Agrippina, „o femeie deosebită ca neam, ca zămislire de 
prunci şi curăţenie sufletească”. După terminarea acestei 
comedii matrimoniale, Tacitus (Anale, XII, 7), nota cu 


amărăciune: 

„De aici încolo încep răsturnările în stat. Totul se supunea unei 
femei, care nu se juca, din toane, ca Messalina, cu treburile 
statului roman; fu o tiranie severă şi aproape bărbătească, în 
lume, ţinută aspră si mai adesea trufie; în palat nici urmă de 
destrăbălare, afară numai dacă, aceasta era în folosul 
despotismului ei. Patima ei nesatioasa de aur se acoperea sub 
ticluirea că se asigură mijloace pentru stat”. 

Numai către sfârşitul vieţii, Claudius a regretat căsătoria sa cu 
vicleana nepoată, despre care în primele zile de matrimoniu 
„spunea peste tot că ea este ca şi fiica lui, eleva lui, că s-a 
născut în casa lui şi a fost crescută pe genunchii lui” (Suetonius, 
Claudius, 39). A 

Agrippina s-a născut la 6 noiembrie anul 15 e.n. In oraşul 
renan care se va chema mai târziu, după numele ei, co/onia 
Agrippinesis, azi Köln - Cologne. În acel moment, tatăl său, 
Germanicus, însoţit de mama sa, Agrippina Senior, ducea război 
cu triburile germanice de la Rin. Micuța căpătă numele bunicii 
sale Agrippina. Ca şi mama sa, a fost o autentică urmaşă a 
luliei, lacomă, crudă, imorală şi despotă. La aceste defecte se 
adăugau o inteligenţă pornită spre răutate, o dorinţă de 
autoritate fără limită şi o ambiţie rar întâlnită. Nu a fost însă atât 
de fecundă ca mama sa, care în 14 ani a născut nouă copii, 
dintre care mai trăiau în anii 37-41, în afară de ea, numai trei: 
Caligula, lulia Drussila şi lulia Livilla. 

Din prima sa căsătorie cu Cnaeus Domitius Ahenobarbus, un 
strănepot al lui Augustus, şi unul dintre cei mai brutali şi 
depravati oameni ai epocii, avusese pe fiul său, Lucius Domitius 
Ahenobarbus, viitorul Nero. Tatăl lui Nero trăise mult timp în 
anturajul palatului, îl însoţise pe Germanicus în expediţia sa din 
Orient şi, din dorinţa lui Tiberius, se căsătorise cu Agrippina, în 
anul 28 e.n., când aceasta avea numai 13 ani. In anul 37 e.n., 
ea îl aduse pe lume pe faimosul Nero. Spre norocul Agrippinei, 
Ahenobarbus a murit de hidropizie în anul 40 e.n., lăsându-i o 
mare avere, în curând confiscată de hraparetul Caligula, care-şi 
exilă apoi şi sora. După asasinarea lui Caligula, noul împărat o 
rechemă din exil şi-i restitui bunurile confiscate. Revenită în 
Roma, Agrippina încercă „să se apropie” de unchiul său, 
Claudius, dar se lovi imediat de ostilitatea Messalinei. Din nou, 
ea fu exilată, de astă dată, împreună cu amantul său, filosoful 


Seneca. O încercare de căsătorie cu viitorul împărat Galba nu-i 
reuşi, dar deveni repede soţia bogătaşului orator, Caius 
Sallustius Crispus Passienus, strănepot al marelui istoric. In 
curând îi muri şi cel de-ai doilea soţ, aşa că în anul căsătoriei cu 
Claudius, tânăra văduvă avea 35 de ani şi era beneficiara unui 
copios testament. 

Odată telul atins, ambitioasa Agrippina îşi fixă o directivă 
fundamentală de conducere, rezumată, de către Tacitus (Anale, 
XII, 37) în fraza: „Strămoşii ei au cucerit imperiul, din aceasta ea 
îşi cerea dreptul cuvenit”. Temându-se să nu aibă soarta 
depravatei Messalina, ea îşi luă ca model demnitatea Liviei, dar 
tot „îmbrăcată în rochia lui Ulisse”. Nu se poate nega faptul că, 
la început, Agrippina n-ar fi fost o bună suverană. Tainui 
legăturile cu Pallas, micşoră puterea libertilor ce-l duceau de 
nas pe Claudius, puse ordine în finanţe, aerisi menajul palatului; 
scandalurile, asasinatele, sinuciderile se împuţinară. Obtinu 
rechemarea din exil a lui Seneca şi deveni un preţios 
colaborator al lui Claudius, care atinsese vârsta de 58 de ani. 

Când în anul 50 e.n., prizonierul breton Caratacus apărea 
înaintea tribunalului lui Claudius, rămânea uimit zărind pe 
Agrippina nu departe de împărat, unde atrăgea privirile, şezând 
pe o altă tribună: „era fireşte ceva nou, neobişnuit, faţă de 
tradiţiile străbune, ca o femeie să primească onorurile unor 
steaguri romane dar Agrippina pretindea că este părtaşă la un 
imperiu creat de strămoşii ei” (Tacitus, Anale, XII, 37). Treptat 
ea luă parte la toate audientele şi ceremoniile oficiale, îşi 
impuse portretul pe monede, purtând coroana de spice a zeiţei 
Ceres, şi i se deschise un cult în temple. 

Trecu apoi la realizarea marelui ei vis: pregătirea tronului 
pentru fiul ei Nero şi înlăturarea moştenitorului legitim, 
Britannicus, fiul lui Claudius şi al Messalinei. Pentru a dărâma 
obstacolele, făcu în aşa fel ca Nero să se căsătorească cu 
plăpânda Octavia, fiica lui Claudius. Octavia era logodită de 
mult timp (41 e.n.) cu fiul lui Lucius lunius Silanus Torquatus. Ca 
să desfacă această logodnă, prin aceeaşi canalie, Lucius 
Vitellius, acuză pe Silanus de incest, îl şterse din listele 
Senatului şi-l sili să se sinucidă. Nero se putu logodi imediat cu 
Octavia, în aşteptarea vârstei legale pentru încheierea 
căsătoriei. 

Între timp, lichidează fără zgomot pe Lollia Paulina ce aspirase 


cândva la mâna lui Claudius, apoi pe aristocrata Calpurnia, 
pentru faptul că prin frumuseţea ei atrăsese privirea insistentă a 
împăratului. 

La 25 februarie anul 50, cu ajutorul lui Pallas, Agrippina realiză 
a doua etapă a planului său: adoptarea lui Nero de către 
Claudius şi punerea lui pe picior de egalitate cu Britanicus, care 
era cu trei ani mai mic, unul având 12 ani, altul 9 ani. Cu acest 
prilej i s-a acordat şi ei titlul de Augusta. 

„Când toate aceste fapte fură îndeplinite - scrie Tacitus 
(Anale, XII 26), nimeni n-avea inima atât de împietrită, încât să 
nu fie cuprins de tristeţe văzând soarta lui Britannicus. Deşi 
fusese părăsit de toţi, totuşi copilul acesta, pe care încet-încet 
până şi sclavii ajunseseră să nu-l mai slujească, lua în derâdere 
grijile fără rost ale mamei sale vitrege, dându-şi seama că sunt 
prefăcătorii”. 

Ambitioasa mamă avu grijă să împartă bani armatei si 
poporului în numele lui Nero, ca să scadă popularitatea lui 
Britannicus. Îl îmbrăca pe primul în costum triumfal, iar pe al 
doilea într-o simplă haină. Făcu apoi o straşnică epurare printre 
dascălii lui Britannicus, însărcinând cu învăţătura lui oameni 
aleşi de ea. Ca o ultimă precauţie, în anul 51, Agrippina reuşi să 
înlăture de la comanda cohortelor pretoriene pe Rufius Crispinus 
şi Lusius Geta, atasati cauzei lui Britannicus. Conducerea 
acestei gărzi trecu sub ascultarea lui A. Afranius Burrus „ofiţer 
ce se bucura de o mare faimă ostăşească, dar care-şi da seama 
totuşi din voinţa cui ajunsese acolo” (Tacitus, Anale, XII 42). Cu 
toată integritatea caracterului său, Burrus va acţiona în serviciul 
Agrippinei, în momentul ordonat de ea. 

Mai rămânea în faţa Agrippinei un singur obstacol: persoana, 
lui Claudius a cărui lichidare va avea loc peste trei ani, aranjată 
cu prudenţă şi fără să trezească bănuieli. Nu uita să-şi mărească 
prestigiul. Obţinu privilegiile de vestală şi astfel într-un car aurit, 
alături de Nero, urca pe Capitoliu, cinste acordată, până acum 
numai marilor preoţi. Dădea audienţe, îşi serba oficial ziua 
naşterii şi obţinu o gardă personală formată din soldaţi 
pretorieni aleşi de ea. La festivități stătea lângă împărat, unde 
primea ambasadorii străini, iar pe mare dispunea de o corabie 
specială. Spre a face cunoscut în întregul Imperiu roman rolul 
politic pe care îl deţinea în stat, au fost bătute monede de metal 
preţios pe care ea apare faţă în faţă cu împăratul sau alături de 


fiul său. Pe monedele de bronz emise de Senat era reprezentat 
numai chipul ei. 

Dădu apoi o mare atenţie pregătirii intelectuale a lui Nero, 
încredinţat filosofului Seneca, rechemat prin stăruința ei din exil 
şi ridicat la rangul de senator. Nero mai avea şi alţi profesori de 
filosofie, disciplină căreia Agrippina nu-i acorda nicio încredere. 
La cererea ei, Seneca initie pe Nero în domeniul literaturii şi 
retoricii, iar Burrus în probleme de artă militară. 

În anul 53 e.n., Nero, pe atunci în vârstă de 16 ani, primi 
oficial în căsătorie pe Octavia, fiica împăratului; totodată 
îmbrăca toga virilă, fu numit „şeful tinerimii” şi căpătă funcţii de 
preot. 

Agrippina devenise acum atotputernică şi căuta prin uneltiri 
să-l determine pe Claudius ca, printr-o cruzime neobişnuită, să 
lichideze pe ultimii ei rivali. Căzură capetele lui Tarquitius 
Priscus şi al lui Statilius Taurus, unul invidiat de împărăteasă 
pentru grădinile sale, altul pentru bogăţia sa. Din „pricini 
muiereşti”, o făcu să dispară pe mătuşa sa, Domitia Lepida, 
învinuită că umblă cu farmece pe lângă împărat. Narcissus a 
încercat zadarnic să apere pe Lepida, atitudine care mări ura 
Agrippinei împotriva puternicului libert. El declara că-şi aşteaptă 
moartea, indiferent de cine va domni după Claudius, fiindcă 
despre Agrippina: „nimeni nu se îndoieşte că, pentru ea, 
cuviinţă, ruşine, trup, toate sunt mai prejos decât setea de 
domnie. Spunând acestea şi altele la fel în multe împrejurări, 
Narcissus îl imbratisa pe Britannicus, înălța rugăciuni ca anii să-i 
aducă puterea cât mai curând, îşi întindea braţele când către 
zei, când către el, îi dorea fierbinte să crească, să-i alunge pe 
vrăjmaşii tatălui său, chiar de-ar fi să se răzbune împotriva 
ucigaşilor mamei sale” (Tacitus, Anale, XII, 65). 

Soarta lui Britannicus fu şi mai mult pecetluită din cauza 
prostiei tatălui său, care, fiind bolnav şi împins de Agrippina, 
declară în Senat că numai Nero era capabil să-i succeadă în caz 
că va muri. 

Dar împăratul se vindecă şi începu să se trezească în cele din 
urmă, mai ales atunci când Nero luă cuvântul în faţa tribunalului 
şi apără pe troeni, scutindu-i de impozite, ca şi când el ar fi fost 
împărat. Avu loc chiar un conflict între Agrippina şi Claudius, cu 
ocazia ruperii zăgazurilor lacului Fucinus, lucrare de îndiguire 
condusă de Narcissus. Apele năvăliră cu furie, aduseră mare 


pagubă şi înspăimântară pe fricosul împărat. Intriganta încercă 
„să-l învinuiască pe Narcissus, supraveghetorul lucrărilor, de 
lăcomie şi de prădare a avutului statului, dar nici Claudius nu 
tace, învinuind-o că e o femeie care nu-şi poate stăpâni nici 
mânia, nici ambițiile ei prea mari” (Tacitus, Anale, XII, 57). 
Narcissus dispunea de un puternic partid în Senat şi căută să 
deschidă ochii împăratului împotriva uneltirilor Agrippinei. El 
fusese acela care o răsturnase pe Messalina, iar acum căuta să 
o îndepărteze şi pe Agrippina. Situaţia perfidei împărătese se 
agravă, de îndată ce Claudius îşi aduse aminte că-i tatăl lui 
Britannicus, ajuns acum la vârsta de 13 ani şi căruia îi putea 
acorda, cu anticipație, toga virilă, într-o bună zi, împăratul 
declară „că lui îi este scris de ursită să îndure purtarea 
neruşinată a soțiilor şi apoi să le pedepsească” (Tacitus, Anale, 
XII, 64). 

Faţă de această întorsătură a lucrurilor, Agrippina îşi dădu 
seama că sosise momentul să acţioneze, pentru a nu fi prea 
târziu. Situaţia se părea să-i fie favorabilă: păzitorul cel mai 
credincios al lui Claudius şi Britannicus, libertul Narcissus, 
bolnav de gută, plecase la baile de la Sinuessa. Atunci, 
Agrippina, demult decisă pentru crimă, hotărî otrava, mai 
înainte ca dragostea împăratului să se reîntoarcă la fiul său bun. 
Se gândi la un moment dat să caute ceva care să tulbure 
mintea împăratului şi să-i amâne clipa morţii. Părăsi însă repede 
acest plan şi alese o otrăvire fulgerătoare, dar care să nu dea de 
bănuit. Îşi asocie ca unealtă pe o faimoasă femeie, meşteră în 
astfel de treburi, Locusta, şi pe eunucul Halotus, cel ce aducea 
mâncarea împăratului. Tacitus (Anale, XII 67), folosind 
documente sigure, ne povesteşte amănunţit dramatica otrăvire 
a lui Claudius: 

„Otrava a fost turnată într-o mâncare de ciuperci care-i plăcea 
foarte mult; puterea ei nu fu simțită fie din cauza rătăcirii de 
minte a lui Claudius, fie pentru că era beat; în acelaşi timp, 
deşertându-şi pântecele, paru ca se uşurează. Din aceasta 
pricină, Agrippina fu cuprinsă de groază, deoarece se temea de 
cele ce vor urma după aceea, înfruntă primejdiile clipelor de 
faţă şi recurse la medicul Xenofon, a cărui complicitate şi-o 
asigurase din vreme. Şi acesta, sub cuvânt că-l ajută pe bolnav 
în sfortarile lui să verse, se crede că i-a varat în beregată o pana 
înmuiată într-o otravă fulgerătoare, ştiind bine ca o crimă, oricât 


de înfiorătoare ar fi, se începe cu primejdie, dar se termină cu 
răsplată”. 

Şi astfel, nătângul Claudius porni spre porţile lui Hades, fără 
ca Roma să ştie, deoarece Agrippina, timp de trei zile după 
otrăvire, dădu buletine medicale false despre boala împăratului; 
izolă pe Britannicus împreună cu sora sa într-un apartament, ca 
nici ei să nu afle tragedia tatălui lor, iar porţile palatului erau 
peste tot zăvorâte sub paza straşnică a pretorienilor. Între timp 
Senatul, ţinea şedinţe, pregătindu-se ca, împreună cu consulii şi 
preoţii să înalțe rugăciuni pentru sănătatea împăratului. 
Cadavrul lui Claudius zăcea sub un morman de pături şi 
Agrippina îndurerată îşi arăta peste tot compasiunea faţă de 
Britannicus şi Octavia. După ce se consumă şi această comedie: 
„abia cu trei zile înainte de idele lui octombrie, pe la amiază, se 
deschid deodată uşile palatului imperial şi Nero, însoţit de 
Burrus, iese spre a se duce la cohorta care, potrivit rânduielilor 
militare, făcea de gardă atunci. Aci, după cuvintele de îndemn 
ale prefectului Burrus, Nero este primit cu urări de bine şi urcat 
în lectică” (Tacitus, Anale, XII, 69). 

Se spune ca mulţi soldaţi au rămas nedumeriti, văzând 
absenţa lui Britannicus, pe care-l considerau comostenitor 
alături de Nero. În cele din urmă, „primiră cu toţii ce li se 
înfăţişă”. De acolo, dus în castrul pretorian, Nero rosti o 
cuvântare, făgădui un donativum şi fu salutat ca imperator, la 
12 octombrie anul 54. A urmat, fără împotrivire, dar cu destulă 
amărăciune, adeziunea Senatului, a armatei din provincii şi a 
poporului din Roma. Se acordară şi onoruri divine lui Claudius. 
La cererea Agrippinei, ceremonialul lor a fost tot aşa de maret 
ca si cel din vremea lui divus Augustus. Dar testamentul 
defunctului rămase secret ca „să nu tulbure sufletul poporului, 
stârnind ură împotriva nedreptatii” (Tacitus, Anale, XII, 69). 

Noul împărat avea 17 ani, era căsătorit, dar conducerea 
treburilor, deocamdată, fu păstrată în continuare de Agrippina, 
mereu nemulțumită de amestecul unor consilieri politici ai lui 
Nero. Una dintre primele crime ale domniei a fost uciderea lui 
lunius Silanus, strănepot al lui Augustus, bănuit că umblă după 
domnie. A doua mare crimă, aranjată de Agrippina fără ştirea lui 
Nero, a fost uciderea lui Narcissus, libertul credincios ca un 
câine, setos după avere, dar şi risipitor. Jignirile de odinioară 
aduse Agrippinei îl aruncară în temniţă grea, unde primi 


porunca de a-şi ridica viaţa. 

„Şi s-ar fi mers mai departe cu crimele - scrise Tacitus (Anale, 
XIII, 2) - dacă nu le-ar fi ţinut piept Afranius Burrus şi Annaeus 
Seneca. Aceşti bărbaţi erau îndrumătorii tânărului împărat şi - 
lucru rar între tovarăşii pentru putere - se înțelegeau între 
dânşii, având pe căi diferite, însă în egală măsură, înrâurire 
asupra lui Nero; Burrus, prin cunoştinţele sale în ale războiului şi 
prin asprimea moravurilor sale, iar Seneca - prin lecţiile sale de 
elocinta şi prin purtarea sa curtenitoare, dar demnă”. 

Burrus şi Seneca duceau o luptă directă împotriva cruzimii 
Agrippinei şi, concomitent, ei căutau să ţină în frâu patimile 
ancestrale ale tânărului Nero, aflat acum la o vârstă 
primejdioasă. Numai libertul Pallas, morocănos şi trufaş, 
sprijinea patimile dezlantuite şi pofta de domnie tiranică a 
împărătesei-mame. Tânărul împărat se silea să menajeze 
susceptibilitatile mamei sale, încărcată de el cu multe onoruri, 
denumind-o „cea mai bună mamă”, decretându-i doi lictori de 
pază şi acordându-i titlul de preoteasă a divinului Claudius. 

La funeraliile lui Claudius, Nero rostise un strălucit elogiu 
funebru, compus de Seneca, într-un frumos stil literar, dar plin 
de exagerari în legătură cu „simţul de prevedere si 
înţelepciunea defunctului, aprecieri ce provocară ilaritate în 
sânul asistenţei”. 

Odată terminată fatarnicia doliului, Nero cuvântă şi în Senat, 
unde schiţă liniile mari ale viitoarei sale politici de guvernare, 
arătând că trebuie curmate abuzurile, că familia împăratului nu 
trebuie să se mai amestece în chestiuni de stat, iar Senatul să 
revină la vechile lui atribuţii. Se anunţa încheierea regimului 
femeilor şi al libertilor şi asigurarea guvernării prin Seneca şi 
Burrus, situaţie care s-a desfăşurat cu bine timp de cinci ani 
(54-59 e.n.). 

Discursul, compus probabil tot de Seneca, lovea direct în 
ambiția Agrippinei care vedea pierdut tot terenul cucerit în 
vremea lui Claudius. La insistenţele ei, senatorii erau convocați 
în biblioteca palatului ca ea să poată auzi totul, ascunsă după o 
perdea. Intr-o zi, Agrippina se pregătea sa se urce chiar pe 
tribuna de judecată rezervată numai împăratului, ca să 
prezideze alături de el, îndrăzneală ce nu se petrecuse în 
analele Romei. Numai prezenţa de spirit a lui Seneca „a evitat 
această situaţie penibilă. Filosoful atrase atenţia împăratului să 


iasă întru întâmpinarea mamei sale şi, astfel, sub pretextul unui 
gest de respect faţă de mamă, să înlăture o faptă jignitoare” 
(Tacitus, Anale, XIII, 5). 

Agrippina nu era însă o femeie care să se mulţumească cu 
aparențele puterii, ea dorea să conducă efectiv, din vârful 
piramidei, deci având posibilitatea să desfăşoare o politică 
personală, marcată cu răzbunări şi spoliatiuni. La cererea ei s-a 
continuat emiterea de monede, pe care ea apărea alături de fiul 
său, cu titlul de „mamă a împăratului”. Dar opinia publică, 
totdeauna ostilă sistemului de guvernare prin femei, privea cu 
indignare aceste monede şi aproba politica celor doi consilieri ai 
lui Nero. Planurile Agrippinei primiră o nouă lovitură atunci când 
libertul Pallas, amantul ei, şi căruia Agrippina îi datora diadema 
de împărăteasă, fu destituit de Nero. 

Între timp, Nero se îndrăgosti de frumoasa libertă Claudia 
Acte, care se declară duşmană a Agrippinei şi a Octaviei. 
Metresa îl îndemna insistent pe împărat să se elibereze de sub 
tutela mamei sale, acţiune sprijinită şi de miniştrii săi. Atât de 
puternic era legat de această primă mare dragoste a vieţii sale, 
încât la un moment dat se gândea să renunţe la tron şi să se 
retragă în fermecătoarea insulă. Rhodos, alături de Claudia 
Acte. Acum Agrippina luă apărarea nurorii sale Octavia şi căuta 
sprijin la ofiţerii de gardă. Mama împărăteasă clocotea de 
mânie: când îşi mustra fiul, când căuta să-i acopere această 
legătură cu o fostă sclavă, viclenii pe care împăratul încerca să 
le întâmpine cu rochii şi pietre preţioase dăruite mamei sale. 
Umilită de Acte, de fiu, de Seneca şi de Burrus, ea încercă să 
schimbe tactica, strigând ca să fie auzită de toţi: 

„Britannicus a intrat în anii de adolescenţă şi este adevăratul 
vlăstar vrednic să ia tronul părintesc, pe care un intrus, un 
adoptiv îl deţine, spre a face zile amare mamei sale. Ea nu se 
codeşte să vorbească pe şleau despre toate nenorocirile aduse 
nefericitei familii a lui Britannicus, în primul rând incestul 
căsătoriei ei şi crima ei de otrăvire. Numai zeii şi ea au avut 
grijă să rămână în viaţă acest fiu vitreg. Va merge cu el în 
tabără; şi fie ca acolo să se aleagă cui să se dea ascultare: ei, 
fiica lui Germanicus, sau lui Burrus - un infirm - şi lui Seneca - 
un exilat - care cer să conducă neamul omenesc, unul cu mâna 
lui ciungă, celălalt cu dăscăleasca lui limbă” (Tacitus, Anale, XIII, 
14). 


Izbucnirile nestapanite ale  Agrippinei şi prezența lui 
Britannicus la palat îl înspăimântară pe Nero, care-şi vedea 
tronul clătinându-se. Se gândi la o dublă crimă, prima victimă 
trebuind să fie fratele său vitreg. Locusta, condamnată pentru 
otrăvire şi faimoasă prin numeroasele nelegiuiri săvârşite, era 
încă în viaţă, ţinută în închisoare. Prima doză de otravă care i-a 
fost turnată în mâncare lui Britannicus nu-şi avu efectul dorit, 
ceea ce îl scoase din răbdări pe Nero. Locusta pregăti a doua 
doză de otravă,” într-o încăpere vecină cu dormitorul 
împăratului, o băutură cu efect fulgerător scoasă şi fiartă dintr- 
un amestec de otrăvuri încercate mai înainte” (Tacitus, Anale, 
XIII, 15). 

La un mare banchet, băutura fatală i-a fost turnată lui 
Britannicus chiar în apa rece cerută de el, apă care, odată 
sorbită, îi străbătu cu atâta repeziciune trupul, încât îi tăie 
deodată şi glasul şi răsuflarea. Răsturnat pe pat, Nero declară 
că-i un acces de epilepsie, de care Britannicus suferea de mic 
copil. Numai Agrippina îşi dădu seama că ea însăşi a fost 
autoarea imprudentă a crimei şi că de-acum i s-a smuls cel din 
urmă sprijin. Seneca şi Burrus n-au ştiut nimic despre urzeala 
acestui complot; ei nu protestară, gândindu-se că moartea lui 
Britannicus lovea în Agrippina (anul 55 e.n.). 

În noaptea crimei s-a făcut şi incinerarea „nefericitului Hamlet 
al antichităţii”, deoarece pregătirile pentru înmormântare 
fuseseră făcute dinainte. Pe ploaie şi vânt, trimise de mânia 
zeilor, urna cu cenuşă a nevinovatului prinţ a fost depusă în 
mausoleul lui Augustus, din Câmpul lui Marte. Graba 
îngropăciunii a fost justificată de Nero, în faţa poporului 
nemulţumit, printr-un decret în care se arăta că datina 
strămoşească cerea ca înmormântarea celor mici sa fie făcută 
fără pompă, laudă şi priviri indiscrete. Nu a lipsit nici împărţirea 
de daruri pretorienilor şi prietenilor, ca totul să fie repede dat 
uitării. Neînduplecată a rămas numai Agrippina, care acum se 
apropie de Octavia, pregătind alte nelegiuiri. Dar Nero nu mai 
statu cu mâinile în sân: îi desfiinta Agrippinei garda personală şi 
o sili la un fel de surghiun într-un alt palat imperial din Roma. 
Ingrozita, lumea nu mai călca acum pragul Agrippinei. 

Veacuri de-a rândul, drama lui Britannicus, copilul nevinovat, 
fără apărare şi trăind între criminali, a zguduit inima multor 
istorici, literati şi artişti. Evenimentele au găsit o minunată 


dramatizare artistică în cunoscuta tragedie scrisă de Racine, 
care s-a informat din paginile lapidare ale istoricului Tacitus. 

Totuşi, deşi izolată şi supravegheată de spionii lui Nero, 
Agrippina n-a dezarmat şi a pus la cale noi intrigi. Prin lunia 
Silana, amică falsă a împărătesei, şi prin hisrionul Paris, Nero 
află planul îngrozitor al mamei sale de a organiza o revoltă prin 
care să aducă la tron pe Rubellius Plautus, descendent din 
Augustus, care urma să se căsătorească cu ea. Vestea il 
înfricoşă atât de puternic pe Nero, încât voi să-şi ucidă mama pe 
loc, o dată cu ea şi pe Plautus, apoi să-l îndepărteze pe Burrus, 
fiindcă nu-i semnalase acest complot. Numai intervenţia 
inteligentului Seneca calmă palatul ameninţat de un uragan. 
Dascălul împăratului dovedi inocenta lui Burrus şi propuse o 
justificare a împărătesei în faţa lor. Prefectul pretoriului îl 
asigură totuşi pe Nero că mama sa va fi omorâtă, dacă se va 
dovedi vinovată de crimă. 

În plină noapte, adusă înaintea lui Nero, de faţă. Fiind Burrus 
şi Seneca, Agrippina se disculpă printr-o cuvântare vicleană, ca 
şi firea ei. Îndrăcita femeie îi mişcă până la lacrimi pe cei trei, 
încât se ajunse la o reconciliere generală. În schimb, au fost 
pedepsiţi denuntatorii... 

Prin abilitatea lui Seneca, Nero reuşi să-şi păstreze destulă 
simpatie în sânul plebei din Roma. O jumătate de secol mai 
târziu, împăratul Traian a elogiat şi el primii cinci ani de 
guvernare fericită a lui Nero, când în spatele lui au stat cele 
două faruri, Burrus şi Seneca. 

Scăpat de spectrul lui Britannicus şi reuşind să înfrângă 
pretenţiile mamei sale, Nero începu faimoasa sa viaţă de 
nebunii şi desfrâu, prin localuri rău famate, însoţit de histrioni şi 
gladiatori. Tot acum, cunoscu şi pe faimoasa Poppaea Sabina, o 
nouă rivală a Octaviei şi a Agrippinei. Ca să se căsătorească cu 
această femeie, trebuia mai întâi să-şi sacrifice mama, apoi pe 
Octavia. Nimeni nu credea că ura fiului va merge până la 
uciderea mamei. 

Provinciile nu cunoşteau corupţia din Roma şi credeau într-o 
perfectă armonie a mamei cu fiul său. In Egipt se băteau chiar 
monede a căror legendă preamărea această înţelegere: —” 
Nero, noul Geniu bun (al oraşului Alexandria); protejat de zeiţa 
Demeter, a întronat, prin providentiala sa intervenţie, buna 
înţelegere dreptatea şi pacea. Pentru aceasta, Egiptul îl 


onorează pe el, onorează poporul roman şi pe împărătesele 
Agrippina şi Octavia”, se scria pe aceste monede. Marii 
binefăcători ai ţării Nilului erau însă Burrus şi Seneca, căci Nero 
se preocupa prea puţin de guvernământ, cu toate că unele 
cartiere din Alexandria se desemnau prin numele şi calităţile 
împăratului. 

Ruptura definitivă dintre mamă şi fiu a avut loc în anul 58, 
atunci când Nero se logodi cu frumoasa şi spirituala Poppaea. Se 
spune că Agrippina a folosit toate mijloacele spre a-l despărţi de 
Poppaea, mergând chiar până la incest. În primăvara anului 59, 
Poppaea îl împinse pe Nero să se debaraseze de mama sa, 
considerată ca singurul obstacol al căsătoriei lor. Fiul recursese 
la început la otravă „dar Agrippina folosind antidoturi, îşi 
înarmase dinainte corpul împotriva oricărei otrăviri” (Tacitus, 
Anale, XIV, 3). 

Din încurcătură îl scoase libertul Anicetus, comandantul flotei 
de la Misenum. El îl convinse pe Nero că „se poate întocmi un 
vas cu o parte meşteşugit desfăcută, pentru ca în timpul 
navigaţiei pe mare să se scufunde şi, o dată cu vasul, şi 
Agrippina, care habar să n-aibă de toate acestea” (Tacitus. 
Anale, XV, 3). Împăratul acceptă viclenia lui Anicetus şi îşi atrase 
mama în portul Misenum, ca, după un ospat de împăcare, să o 
conducă chiar el la țărm, unde se găsea ancorată corabia 
mestesugita, pe care s-a şi urcat Agrippina, îmbrăţişându-şi fiul 
cu căldură. Împărăteasa trebuia să străbată golful de la 
Misenum către o altă vilă a ei. „Zeii au hărăzit, parcă anume 
pentru dovedirea fărădelegii, o noapte înstelată şi linişte deplină 
pe tot întinsul mării” - ne spune acelaşi Tacitus (Anale, XIV, 5). 

În larg, Agrippina s-a trezit că-i cade acoperişul cabinei pe cap, 
că vasul se apleacă şi că însoțitorii ei sunt ucişi cu vâslele de 
către marinarii lui Anicetus. Ea nu suflă o vorbă şi deşi rănită la 
umăr, pe furiş se aruncă în valuri, fără a fi recunoscuta. Norocul 
trimise în calea acestei bune înotătoare nişte bărci de pescari 
care au dus-o la tarm, şi de acolo ajunse pe jos, la casa ei de la 
tara. Bineînţeles, naufragiata şi-a dat seama de complotul lui 
Anicetus, de îndată ce oamenii împărătesei erau ucişi pe puntea 
corabiei. Dar se prefăcu că nu ştie nimic, că nu-i de loc 
îngrijorată de acest naufragiu banal; îşi puse leacuri pe rană şi 
îşi obloji corpul. În cele din urmă, comise imprudenta de a da de 
ştire fiului său că, „prin milostivirea zeilor şi prin norocul 


împăratului, ea a scăpat de o cumplită năpastă; îl roagă pe 
Nero, deşi îngrozit de primejdia abătută asupra mamei sale, să 
nu fie îngrijorat, amânând pe altă dată vizitarea ei. În clipa de 
fata ea simte nevoie de odihnă şi linişte” (Tacitus, Anale, XIV, 
6). 
Nero, care aştepta cu nerăbdare vestea sfârşitului Agrippinei, 
când primi acest mesaj al mamei, turbă de supărare. Convocă 
imediat pe Burrus şi pe Seneca, cerându-le sfatul, căci Agrippina 
se pregătea acum de răzbunare. Mai expert în asemenea 
situaţii, Burrus declară că singur Anicetus este în măsură să 
ducă la bun sfârşit ceea ce i-a făgăduit împăratului. Libertul cu 
oamenii săi plecă imediat să îndeplinească dorinţa lui Nero, care 
pusese în lanţuri pe curierul Agrippinei, sub motiv că acesta ar fi 
venit să-l asasineze. 

Cu trupa sa, Anicetus înconjură vila Agrippinei, sparse poarta, 
alungă sclavii din curte şi ajunse la uşa împărătesei. În iatacul 
Agrippinei era o singură sclavă, o lumină slabă şi singurătate 
funerară. Ea nu credea că era cu putinţă ca el, fiul său, să fi dat 
poruncă să fie ucisă. Şi în noaptea de 20 martie, anul 59 e.n.: 

„Ucigaşii vin cu toţii în jurul patului ei. Cel dintâi care o izbi cu 
un ciomag în cap a fost comandantul de vas, şi când, după el, 
centurionul scoase sabia ca s-o răpună, Agrippina arătându-i 
pântecele îi strigă: «Loveşte pântecele» şi se prăbuşi apoi, 
doborâtă de numeroase răni” (Tacitus, Anale, XIV, 8). După 
unele versiuni, Agrippina l-ar fi îndemnat pe centurion să 
lovească pântecele care-l născuse odinioară pe Nero (Dio 
Cassius, Suetonius etc.). 

Nero şi-ar fi privit mama lipsită de viata, admirându-i 
splendoarea trupului ei. Ca să fie sigur de moartea Agrippinei, 
Nero s-ar fi dus să-i vadă cadavrul - „şi dezvelind-o - scrie Dio 
Cassius (LXI, 14) - o privi peste tot şi cercetându-i rănile, 
pronunţă în fine o vorbă mult mai nelegiuită decât însuşi 
omorul, căci zise «nu ştiam că am o mamă aşa de frumoasa»”. 
Agrippina murea la vârsta de 44 de ani. Fără niciun fel de 
ceremonie, şi în aceeaşi noapte, trupul Agrippinei a fost ars şi 
depus într-un mormânt modest în marginea drumului ce ducea 
la Misenum, lângă o vilă ce aparținuse, cândva lui Cezar. Se 
spune că, de mulţi ani, magii îi prorociseră Agrippinei că Nero va 
imparati, dar că îşi va ucide mama. Ea le-ar fi replicat: - „Să ma 
ucidă numai pe tron să rămân”. 


Pentru a putea acoperi şi această monstruoasă crimă, Nero 
acordă gratificatii armatei; s-au făcut rugăciuni în temple şi a 
fost ticluită imediat o minciună. În scrisoarea adresată 
Senatului, matricidul spunea ca Agrippina pusese la cale 
asasinarea lui, dar că, descoperită, ea singură şi-a luat 
pedeapsa, dându-şi seama de fărădelegea pe care o pregătise. 
S-au rememorat şi alte acuzaţii împotriva ei, şi împăratul 
ajungea la concluzia că moartea ei a fost spre norocul statului. 
Ziua de naştere a Agrippinei a fost înscrisă între zilele nefaste. 
Impăratul zăbovi mult în afară de Roma, ca oraşul să uite cu 
încetul această crimă. În cele din urmă intră în Roma, unde 
deschise o nouă serie de crime. 

Soarta Agrippinei a intrat şi în literatură. Sub numele lui 
Seneca s-a scris, 50 de ani mai târziu, o drama, Octavia. 

In ea apare spectrul Agrippinei rătăcind în împărăţia lui Pluto 
şi anunțând moartea lui Nero. Au circulat sub numele Agrippinei 
şi nişte Memorii, folosite de Tacitus. Dar cea mai sumbră 
imagine, a femeii capabilă de tot felul de crime, o găsim în 
Analele lui Tacitus, poate înnegrită încă şi mai mult - dacă se 
putea aceasta - de marele istoric. 

Crimele lui Nero au fost întâmpinate cu insulte, ironii, 
invective şi epigrame scrise pe ziduri sau rostite în public. Pe 
ziduri se putea citi adesea: „Nero, Orest, şi Alemeon, omorâtori 
de mame” (Dio Cassius, LXI, 16). Pe scenă, sub formă alegorică, 
Datus, un actor de comedii uşoare, spunea: „Adio tată, adio 
mamă” şi prefăcându-se că bea şi că înoată în apă, făcea aluzie 
la moartea lui Claudius şi a Agrippinei prin naufragiu. Mai 
spunea, ca încheiere, arătând spre clădirea Senatului „Veţi fi în 
curând la Pluton” (Suetonius, Nero, 39). 

Portretul Agrippinei ne întâmpină pe multi aurei şi denari 
bătuţi sub domnia lui Claudius şi a lui Nero, apoi pe unele 
medalioane de argint emise în Asia Mică. S-au păstrat de 
asemenea multe statui şi busturi ale ei, dăltuite în marmură, azi 
răspândite prin muzeele europene (Copenhaga, Florenţa, 
Napoli, Vatican etc.). Toate aceste reprezentări ne înfăţişează o 
femeie tânără, cu nasul acvilin şi cu buzele strânse puternic, 
indice al ambitiei ce o domina. Părul îl purta după moda 
timpului: despărţit în două pe creştet şi bogat în carlionti inelari 
pe tâmple. Coama este adunată în coc sau cade în falduri pe 
umeri. 


SABINA POPPAEA 


„Avea totul în afară de un suflet cinstit” 
(TACITUS) 


Tacitus consideră anul 58 e.n., atunci când Nero cunoscuse pe 
Sabina Poppaea, ca „începutul unui şir de mari nenorociri pentru 
stat”. Logodna şi apoi îndemnul Poppaeei îl transformaseră pe 
împărat într-o fiară îndrăgostită care, pentru liniştea amorurilor 
sale, şi-a ucis chiar mama. 

Noua metresă a împăratului avea cinci-şase ani mai mult 
decât Nero, care împlinea acum 20 de ani. Tatăl Poppaeei se 
numea Titus Ollius şi făcea parte din tagma ecvestră a Romei. 
Fiica sa îşi luase însă numele după al bunicului său dinspre 
mamă, Poppaeus Sabinus, bărbat distins, fost consul şi răsplătit 
cu triumful, pentru faptele sale de arme. Tatăl Sabinei n-a avut 
timp să se remarce în viaţa publică: la începutul carierei sale a 
fost ucis de către Tiberius, din pricina prieteniei lui cu Seianus. 
Suetonius pretinde ca Ollius era quaestor în momentul 
condamnării la moarte. 

Micuța Sabina Poppaea a rămas de timpuriu orfană şi a fost 
crescută în casa bunicului. Mama sa întrecea în frumuseţe pe 
toate femeile din Roma, frumuseţe pe care a transmis-o şi fiicei. 
Faima Sabinei Poppaea s-a mărit prin averea moştenită de la 
bunic, prin vorba sa atrăgătoare şi prin istetimea mintii. De 
aceea, Tacitus (Anale, XIII, 45) spunea despre această femeie 
„că avea totul afară de un suflet cinstit”, fiindcă „înfăţişarea ei 
arată cumintenie, dar faptele - dezmat. leşea destul de rar pe 
stradă şi numai cu scopul de a produce vâlvă în jurul ei”. Pe cap 
îşi aranja un văl, în aşa fel ca să-i acopere numai o parte a feţei, 
stârnind astfel curiozitatea bărbaţilor dornici a-i vedea în 
întregime chipul. „Nu s-a lăsat tulburată niciodată de gura lumii 
- scrie Tacitus (Anale, XIII, 45) - nefăcând deosebire între soţi şi 
amanți; nelăsându-se subjugată de simtamintele sale proprii sau 
de simtamintele altuia pentru ea; împărțea plăcerile acolo de 
unde trăgea foloase”. 

Primul soţ al Sabinei Poppaea a fost cavalerul roman Rufrius 
Crispinus, cu care a avut un fiu. Acest fiu, copil încă, jucându-se 
de-a generalul şi de-a împăratul, a fost înecat în mare din 
ordinul lui Nero. A devenit repede adulteră cunoscând pe 
Marcus Salvius Otho, un tânăr iubitor de plăceri ca şi ea, care 


făcea parte din anturajul dezmatat al lui Nero. Acesta este 
viitorul împărat din anul 68 e.n. Din amantă îi deveni repede 
soţie. Noua căsnicie se arăta fericită până în momentul când 
Otho comise imprudenta de a-şi lăuda fata de Nero pe gratioasa 
sa soţie. „Otho lăuda în faţa împăratului frumuseţea şi gingăşia 
soţiei sale, fie că, îndrăgostit cum era, nu mai avea control 
asupră-şi, fie că voia să aprindă în Nero dorinţa, pentru ca apoi, 
având amândoi aceeaşi femeie, noua legătură cu împăratul să-l 
facă şi mai puternic la curte. Adesea, sculându-se de la ospetele 
împăratului, era auzit spunând mereu că el se duce la aceea 
căreia zeii i-au dăruit nobleţe, frumuseţe, bunuri după care toţi 
jinduiesc, dar de care numai cei fericiţi se pot bucura” (Tacitus, 
Anale, XIII, 46). 

Curiozitatea lui Nero de a o cunoaşte îi aduse o invitaţie la 
palat. În curând, Sabina Poppaea devenea adulteră pentru a 
doua oară, sau după cum spune Dio Cassius (LXI, 11) „doi 
bărbaţi se foloseau în acelaşi timp de ea”. 

Dar până să ajungă în braţele lui Nero, Poppaea se folosi de 
un abil joc feminin, ca să atate simţurile unui tânăr pornit numai 
spre plăceri. Folosea vorbe dulci şi şiretlicuri de inocentă, de 
femeie slabă în itele iubirii, fata de un bărbat frumos ca Nero. 
Atunci când împăratul fu cuprins de o dragoste nebună după 
această femeie şireată, Poppaea schimbă tactica artificiilor 
sentimentale. Se arătă mândră, refuza să stea mai mult de două 
nopţi cu Nero, îi amintea că este măritată, că este subjugată de 
Otho, un bărbat excepţional de bun, şi că nu doreşte să-şi 
piardă această căsnicie. Insista mai ales asupra corectei 
comportări şi fineţei sufleteşti a bărbatului sau, vrednic de o 
treaptă mai înaltă în aparatul de stat, zicea ea. Pe de altă parte, 
îi reproşa lui Nero că este subjugat de Claudia Acte, o fostă 
sclavă de la care deprinsese numai apucături grosolane şi 
murdare. 

O primă consecinţă a acestor conversații a fost înlăturarea lui 
Otho din suita de prieteni apropiaţi ai împăratului. Amicul de 
chefuri al lui Nero ar fi avut o soartă tristă, dacă în favoarea lui 
nu ar fi intervenit Seneca. Pentru a fi îndepărtat din Roma şi de 
primejdie, Otho este numit guvernator al provinciei Lusitania 
(actuala Portugalie). Acolo a rămas până la războiul civil din anii 
68/69, când destinul l-a ridicat şi pe el pe tronul Romei, doar 
pentru câteva luni. Se mai spune că, odată îndepărtat de 


putregaiul aristocratic al capitalei, de Poppaea şi de Nero, acest 
om fără frâu în viaţa sa particulară s-a debarasat de traiul 
destrăbălat din trecut şi, ca guvernator al Lusitaniei, timp de 
aproape zece ani, a dus o viaţă cinstita şi demnă. 

Rangul social şi ambiția o îndemnau acum pe Poppaea să 
aspire la ceva mai mult, decât la situaţia de metresă oficială a 
împăratului. Dorea să ajungă împărăteasă, trecând peste 
cadavrele Agrippinei şi Octaviei. — „Aceasta (Poppaea) pierzând 
nădejdea în căsătoria ei cu Nero şi în despărţirea de Octavia, 
câtă vreme Agrippina era în viaţă, îi aducea lui Nero tot soiul de 
învinuiri. Câteodată îi spunea în glumă: tancul care ascultă de 
îndemnurile altora dovedeşte nu numai că este lipsit de putere 
de împărat, dar că e lipsit chiar de libertate. Căci pentru care 
pricină o tot amână cu nunta? Nu cumva nu e atras de 
frumuseţea ei şi este nemulţumit că bunicii i-au fost încărcaţi de 
triumfuri? Ori se teme că nu-i va zămisli ea prunci? Oare nu-i 
pretuieste sinceritatea sufletului său? Se înspăimântă ca nu care 
cumva soţia lui să dea în vileag jignirile aduse senatorilor, să-i 
dezvăluie ura poporului împotriva mamei lui din pricina trufiei şi 
lăcomiei ei? lar dacă Agrippina nu poate îngădui ca noră decât o 
vrăjmaşă a fiului ei, atunci ea să fie redată căsniciei lui Otho. Ea 
se va duce unde va vedea cu ochii, ca mai degrabă să audă 
batjocurile aduse împăratului decât să le vadă şi să fie vârâtă în 
primejdiile îndreptate împotriva lui” (Tacitus, Anale, XIV, 1). 

Acest şantaj era însoţit de lacrimi şi de şiretlicuri specifice 
femeilor adultere, şi îl zăpăceau pe îndrăgostitul Nero. A urmat 
după aceasta uciderea Agrippinei la Misenum, în împrejurări ce 
s-au arătat mai sus (v. P. 265). 

Cam în aceeaşi vreme, Nero angaja în serviciul său pe 
„Sophronius Tigellinus, la care sălăşluiau laolaltă vechea lipsă 
de ruşine şi reaua faimă” (Tacitus, Anale, XIV, 51). Ajuns prefect 
al pretoriului, sinistrul personaj, alături de Poppaea, nu a făcut 
altceva decât să fie părtaş şi să încurajeze desfrânările lui Nero. 
Procesele şi crimele s-au înmulţit, Nero a coborât în circ, ca să 
cânte sau să alerge cu carul. Sfaturile cuminţi ale lui Burrus şi 
Seneca nu mai erau ascultate de zvăpăiatul împărat. In anul 62 
murea Burrus, şi Seneca, oarecum dizgraţiat, părăsea şi el 
curtea. 

„Partidul virtuţii” după cum spune Tacitus, dispărea de la 
palat. Toate aceste dispariţii lăsau câmp liber Sabinei şi lui 


Tigellinus care l-au împins pe Nero către un despotism oriental. 

Repudierea şi moartea Octaviei, cerute insistent de Poppaea, 
au fost aranjate de către Tigellinus. Lăsând la o parte orice 
teamă, a izgonit-o pe Octavia sub motiv că această femeie, pe 
atunci în vârstă de 20 ani, este stearpă. Nero a căutat să 
însceneze şi o acuzaţie de adulter împotriva Octaviei, prin 
schingiuirea sclavelor din serviciul ei. Nefericitele roabe au 
suportat cu demnitate tortura sau moartea şi n-au spus nimic 
compromitator pe seama celei mai virtuoase femei din Roma, 
mult iubită de popor. Se spune că lui Tigellinus, ce conducea 
ancheta, o sclavă i-ar fi strigat că mai curat este trupul ci decât 
gura spurcată a prefectului. La adăpostul unui divorţ legal, 
Octavia a fost repudiată şi a primit domiciliu forţat în fosta casă 
a lui Burrus. Mai pe urmă, ea a fost relegată în Campania, pusă 
acolo sub pază militară. Dar, de astă dată se auziră nemulțumiri 
din sânul poporului, mai ales că Nero intenţiona ca, după 
semnarea actului de divorţ, să se căsătorească imediat cu 
Poppaea. De teamă, o rechemă pe Octavia la Roma. Fu un 
adevărat delir popular spre Capitoliu, unde statuile Poppaeii au 
fost sfărâmate, iar ale Octaviei, purtate pe umeri şi acoperite cu 
flori. Mulțimea a pătruns chiar în palat unde Poppaea era scoasă 
din minţi din cauza furiei poporului. Căzând în genunchi în faţa 
împăratului, îl imploră să grăbească căsătoria lor. Nero se gândi 
atunci la alte înscenări pentru compromiterea Octaviei ca 
adulteră. Îşi reaminti de Anicetus, omorâtorul mamei sale, o fire 
ticăloasă, căruia îi reușiseră toate fărădelegile, şi un neîntrecut 
născocitor de mârşăvii - atunci când i se făgăduia o copioasă 
răsplată. Ametit probabil de băutură, la un moment dat, 
Anicetus dezvălui public ceea ce pusese la cale cu împăratul şi 
totul a fost compromis. 

Nero se hotărî atunci să treacă la o acţiune directa şi brutală 
împotriva nefericitei Octavia. O acuză printr-un edict că l-a 
corupt pe Anicetus, că este stearpă din cauza desfrânării şi a 
unui avort, ca nu a dorit să lase un viastar ca moştenitor al 
tronului etc. Octavia fu exilată în insula Pandataria (azi 
Pantellaria), privită şi de astă dată cu milă de oameni, ca într-o 
zi de înmormântare. La numai 12 zile după pronunţarea 
divorţului, Nero s-a căsătorit oficial cu Poppaea. 

Gândul morţii pusese deja stăpânire pe nefericita principesă, 
de îndată ce luase calea surghiunului. La câteva zile după 


debarcarea sa în insula amintită, sosi un ordin ca Octavia să-şi 
curme zilele. Fiindcă ea a refuzat să-şi ridice singură viata: - „... 
a fost legată în chingi şi i s-au deschis vinele la toate 
încheieturile şi, cum sângele-i contractat în vine, din pricina 
spaimei, i se scurgea prea anevoie, Octavia e înăbuşită în aburii 
unei băi cu apă clocotindă. La aceasta s-a mai adăugat o 
grozăvie şi mai cutremurătoare: capul i-a fost tăiat şi adus la 
Roma pentru a fi arătat Poppaeii” (Tacitus, Anale, XIV, 64). 

Sabina Poppaea se considera acum satisfăcută, Nero era 
numai al ei şi putea să-i aducă un moştenitor dorit de împărat. 
În adevăr, Poppaea născu în anul 63 o fetiţă, numită Claudia, 
primită cu mare bucurie de către Nero şi declarată Augusta încă 
din leagăn, cinstire acordată concomitent şi mamei! S-au adus 
mulţumiri zeilor, s-au ridicat temple zeiţei Fecunditatii, dar toate 
acestea au fost zadarnice. După patru luni de la naştere, fetiţa 
s-a stins din viaţă. 

Poppaea a fost martoră la incendiul Romei din anul 64 e.n., la 
multele orgii şi crime ale dementului şi la represiunile ordonate 
de sângerosul despot, dar niciodată nu a căutat să-l oprească de 
pe drumul teroarei. Tot Nero avea să-i aducă şi ei sfârşitul. 

Întors de la unele jocuri de circ, în anul 65 e.n., Nero avu 
câteva dezlantuiri de mânie fata de împărăteasă. Furios, tiranul 
a izbit-o în pântece cu piciorul, deşi ştia că Poppaea era 
însărcinată. Lovitura i-a fost fatală şi, în câteva zile, pleca şi ea 
spre împărăţia lui Hades. Trupul defunctei n-a mai fost incinerat, 
ci îmbălsămat, după obiceiul regilor străini. S-au organizat 
funerarii publice şi Nero, îndoliat, „a proslăvit de pe tribună 
frumuseţea ei, şi pentru că fusese mama unui prunc zeificat, şi 
pentru ca, în loc de adevărate virtuţi, avusese parte de alte 
daruri ale norocului” (Tacitus, Anale, XVI, 6). 

Moartea Poppaeii a fost regretată numai oficial, dar pentru 
popor a fost un prilej de veselie din cauza desfrânării şi cruzimii 
ei. Chiar Nero a oprit orice fel de cinstire publică cu prilejul 
înmormântării, ceea ce a făcut să crească valul de ură împotriva 
acestei femei, şi în viaţă lipsită de suflet. 

Dispreţul mulţimii fata de împărăteasă crescuse şi din cauza 
luxului ei foarte mare. Dio Cassius (LXII, 28) arată ca hamurile 
de la trăsurile sale erau cu totul aurite. Principala ei grijă fusese 
păstrarea frumusetei feţei si a frăgezimii corpului sau. Dio 
Cassius (/oc. Cât) ne relatează că peste tot Sabina Poppaea era 


însoţită de cinci sute de magarite care fătaseră de curând; 
acestea erau mulse zilnic, ca împărăteasa să se poată scălda în 
laptele lor... considerat ca cel mai bun remediu pentru păstrarea 
frumuseţii pielei. Se îngrijea prea mult de faţa şi de strălucirea 
corpului pe care le controla zilnic în oglindă şi le ungea cu 
diferite pomezi sau farduri. 

Dacă viaţa de Augusta i-ar fi fost mai îndelungată, desigur, că 
această sinistră femeie a epocii neroniene ar fi comis şi alte 
nelegiuiri. Ar fi fost părtaşă la „turneul artistic” al lui Nero din 
Grecia, l-ar fi văzut pe sot încărcat de coroanele obţinute dupa 
victoriile alergării cu carul în marele circ al Romei şi s-ar fi 
bucurat din plin, aflând despre masacrarea opoziţiei 
antineroniene din anul 65 e.n., când şi Seneca şi-a deschis 
vinele în baie. Dar Parcele i-au pregătit un nedemn sfârşit, în 
urma loviturii de picior primită de la augustul său soţ. 

Aspectul exterior al Poppaeii Sabine ne este slab cunoscut, 
portretul ei fiind absent de pe monedele oficiale romane. Dintre 
statuile lucrate în piatră, mai sigur ar fi bustul de marmură 
păstrat azi în Muzeul National Roman din termele lui Diocletian 
de la Roma. Ea poartă o pieptănătură caracteristică epocii 
neroniene - cu carlionti frumoşi, aranjaţi în jurul fruntii - şi o 
masivă diademă pe cap. Trăsăturile frumoase ale feţei sale apar 
mult idealizate. 


POMPEIA PLOTINA 
O împărăteasă virtuoasă şi modestă 


Tăcerea păstrată de istorie în jurul unor femei celebre este 
adesea un elogiu ce li se aduce. Privirile istoricilor vechi s-au. 
îndreptat mai mult asupra împărăteselor pe care pasiunea 
pentru putere, orgoliul, sentimentul matern sau conjugal le-au 
împins spre fapte îndrăzneţe, intrigă, abuzuri, chiar crime. 

Într-un număr mai modest, stau în faţa acestora câteva figuri 
feminine, remarcabile prin onestitate, virtute şi simplitate. Fără 
să se abată din calea conduitei morale, ele au lăsat la o parte 
pumnalul și otrava şi au lucrat cu onestitate, ca mame, soţii, 
surori sau nepoate, alături de omul ce conducea destinele 
popoarelor. Din păcate istoricii antici înregistrau cu pasiune 
scandalul şi foarte rar virtutea. Lectorii lumii romane urmăreau 
cu interes cronicile cu fapte scandaloase, clevetirea, denigrarea 


şi pânza de intrigi a iatacurilor din palat, vicii străine 
principeselor virtuoase. 

In acest chip, suntem adesea puşi în situaţia de a cunoaşte 
destule detalii inutile despre femeile ce au făcut mult zgomot în 
jurul lor, dar aproape nimic despre cele pline de virtute. Dar 
pentru aceste „cenuşărese” ale istoriei sunt suficiente câteva 
fraze elogioase rămase din sursele antice, ca nimbul aureolat să 
se coboare asupra capului lor. 

Pompeia Plotina, soţia împăratului Traian, face parte şi ea din 
cortegiul femeilor uitate de pana istoricilor. Câteva cuvinte 
despre viaţa ei găsim la Dio Cassius şi în Historia Augusta (Vita 
Hadriani). Calitățile ei morale apar pregnant numai în 
Panegyricul rostit de către Plinius cel Tânăr, într-o celebră 
şedinţă a Senatului roman, la care se găsea de faţă şi Traian. 
Dar cum un panegiric oferă totdeauna un medalion laudativ, 
chiar exagerat, unii ar putea pune la îndoială sinceritatea lui 
Plinius. În discursul acestui amic al lui Traian nu poate fi vorba 
însă numai de adulatie, fiindcă, independent de aceasta 
cuvântare festivă, şi Dio Cassius ne confirmă înalta ţinută 
morală a împărătesei. 

S-a spus «despre această nobilă figură imperială că a readus 
pe tron patriarhala virtute a matroanei romane din epoca 
legendară a Republicii. Plinius a scris de asemenea că nimic nu 
se putea găsi mai bun în viaţă ca această femeie care a mărit 
gloria lui Traian şi în casă i-a asigurat cea mai plăcută viaţă de 
familie. 

Soţia, sora şi nepoatele împăratului apar mai bine cunoscute 
numai o dată cu urcarea pe tron a lui Traian, precum şi în 
momentul decesului său. În cursul domniei cuceritorului Daciei, 
ele nu au dorit să apară pe primul plan, la palat sau în viaţa 
publică. Aceste nobile figuri feminine au preferat să stea în 
uitare, păstrând, din umbra resedintei imperiale romane, o 
afecţiune respectuoasă şi discretă pentru „cel mai bun dintre 
împărați”. Destulă amărăciune va fi purtat în sufletul ei 
împărăteasa Plotina pentru că nu a putut da urmaşi unui mare 
conducător de oşti şi de oameni. 

Pompeia Plotina era fiica unui oarecare Lucius Pompeius, 
personaj aproape necunoscut pentru noi. După toate calculele 
ipotetice, ea se născuse în jurul anului 70 e.n. Nu ştim când s-a 
căsătorit cu Traian, în orice caz mai înainte de ridicarea acestuia 


la tron, la care dată se presupune că depăşise vârsta de 20 de 
ani. Rămân de asemenea necunoscute istoricilor locul său de 
naştere, educaţia, peregrinările sale alături de Traian, mai 
înainte de urcarea pe tron etc. 

Prima menţiune asupra ei ne întâmpină în anul 98, cand o 
găsim alăturea de soţ, în drum spre palat venind de la Dunăre. 
Deducem că ea stătuse lângă Traian, în anii când acesta 
îndeplinea funcţia de guvernator al provinciei Germania, apoi 
când viitorul împărat, ca fiu adoptiv al lui Nerva, inspecta 
frontiera dunăreană în vederea pregătirii răfuielii celei mari cu 
dacii (97/98 e.n.). 

Perechea imperială a fost întâmpinată de o mare mulţime, la 
porţile Romei şi condusă cu strălucit alai spre palat. Cu acest 
prilej, ne informează Dio Cassius (LXVIII, 5) ea ar fi rostit 
memorabile cuvinte: 

„Plotina, femeia lui (Traian), când intră pentru prima oară în 
palat, oprindu-se pe trepte şi întorcându-se către mulţime, zise: 
«Cum intru aici, aşa voi să şi ies». Şi astfel se purtă în tot timpul 
domniei, încât nu-şi atrase nicio defăimare”. 

Se mai ştie că mult timp, ea a refuzat să accepte titlul de 
Augusta, socotind a fi prea mare asemenea onoare faţă de 
umila sa persoană. După aceea trăi cu înţelepciune şi modestie 
în somptuosul palat de pe colina Palatin, de unde urmărea cu 
mult interes şi afecţiune, faptele de arme ale soţului său. Nu 
avem niciun indiciu că l-ar fi însoţit pe marele general pe 
câmpul de luptă al celor două războaie purtate împotriva lui 
Decebal. Dar la victoria repurtată asupra dacilor, Traian a făcut- 
o părtaşă şi pe ea, prin fundarea unui oraş la sud de Dunăre, pe 
fluviul Hebros (Marita), denumit P/otinopolis. Aceeaşi tăcere se 
păstrează şi în ceea ce priveşte participarea ei la anumite 
discuţii intime, cu împăratul, de natură politică şi administrativă. 

Panegiricul lui Plinius vorbeşte numai despre sănătatea 
morală a familiei imperiale, desigur, în comparaţie cu ceea ce se 
petrecuse la palat pe timpul domniei lui Domitian. Dar soţia 
soldatului Traian avusese şi înalte preocupări ale spiritului, 
datorită strălucitei sale culturi multilaterale în domeniul poeziei, 
artei şi speculațiilor teoretice. Impăratul privea cu satisfacţie 
aceste îndeletniciri nobile şi participa la ele, atunci când 
problemele guvernării statului îi dădeau momente de răgaz. 

Într-o inscripţie descoperită la Roma şi datând din anul 121 


e.n., ni s-a păstrat textul latinesc al unei scrisori, redactată de 
către Plotina şi adresată împăratului Hadrian. Din cuprinsul ei ne 
dăm seama că împărăteasa cunoştea doctrina filosofică a şcolii 
lui Epicur din Atena şi că intervenea pe lângă augustul său 
nepot în favoarea acestui curent. 

Un papir descoperit în nisipurile văii Nilului ne povesteşte 
despre una dintre disputele interminabile ce aveau loc între 
grecii şi evreii din Alexandria. Controversa s-a desfăşurat în 
prezenţa lui Traian, de faţă fiind şi Plotina. Se pare că 
împărăteasa, în timpul acestei judecăţi, ar fi acordat evreilor 
protecţia sa, în probleme de credinţă religioasă. 

Marea atenţie acordată de ea lui Hadrian, viitorul împărat, se 
explică prin afinitatile intelectuale ale celor doi. Traian fusese 
mulţi ani tutorele orfanului Hadrian; îi cunoscuse firea complexă 
şi se pare că nu a avut deplină simpatie pentru acest nepot 
îndepărtat. De mic copil, Hadrian îşi dezvăluise natura sa 
turbulentă, nestabilă, fantasmagorică, exagerată şi la bine şi la 
rău, înclinată mai mult spre cultura greacă şi puţin ataşată de 
tradiţiile Romei latine. Temperamentul său se situa departe de 
al compatriotului hispanic, ajuns pe tronul Cezarilor, care cerea 
disciplină, respect faţă de datinile romane şi o judecată 
chibzuită în toate actele vieţii. 

Afectiunea Plotinei se concentra asupra lui Hadrian şi datorită 
sterilităţii sale. Era, prin urmare, o dragoste maternă, iar nu 
sentimentală, de natură intimă, cum încearcă să insinueze Dio 
Cassius (LXIX, 1 şi 10), înregistrând încă una dintre multele 
calomnii ce circulau pe străzile Romei. Imparateasa aprecia 
cultura enciclopedică a tânărului, pasiunea lui de a cunoaşte şi a 
cerceta, peste tot, ca om de ştiinţă şi călător. Aelius Spartianus, 
biograful său din Historia Augusta (Vita Hadriani, 4 şi 5), arată şi 
el că, datorită protecţiei Plotinei, Hadrian a intrat ca adjutant în 
statul-major al împăratului, pe timpul războiului partic; că ea a 
intervenit la numirea lui pentru a doua oară în funcţia de consul 
şi că, în cele din urmă, a depus toate eforturile ca succesiunea 
defunctului Traian să revină protejatului său. Tot Plotina 
potrivise lucrurile ca Hadrian să se căsătorească cu nepoata 
împăratului, Sabina, o tânără inteligentă şi vioaie. Speranţa 
împărătesei de a realiza o căsnicie armonioasă s-a spulberat din 
pricina naturii plină de nestabilitate şi curiozitati a lui Hadrian. 

Rolul deţinut de Plotina în adoptiunea lui Hadrian rămâne şi 


azi destul de controversat. În cei trei ani de război purtat în 
răsărit cu neastamparatii parti (114-117), sexagenarul Traian 
trecuse prin perioade de mare oboseala, strabatuse muntii de 
gheata ai podisului Armeniei, uscatele deserturi siriene si 
campiile toride ale Mesopotamiei. O suferinta cronica, acum 
agravată, îl obligase să se retragă la Antiochia, unde îl aştepta 
Plotina. Acolo îşi dădu seama că i se apropie sfârşitul. În dorinţa 
firească de a închide ochii pe căpătâiul patului său din Cetatea 
Eternă, el dădu comanda forţelor operative din Orient lui 
Hadrian, în acel moment guvernator al provinciei Siria. Nu se 
îndepărtase prea mult cu corabia de ţărmul Mediteranei 
răsăritene, cand înteţirea durerilor îl sili pe Traian să debarce pe 
plaja orăşelului Selinus din Cilicia. Acolo îşi dădu sufletul pe 
neaşteptate, în braţele credincioasei Plotina. Ce s-a întâmplat 
imediat după aceea, ne spune Dio Cassius (XIX, 1) informat oral 
de tatăl său: 

„Deci murind Traian fara copii, Attianus, concetateanul si 
fostul lui tutore, precum şi Plotina, care era îndrăgostită de el de 
Hadrian, îl desemnară Caesar şi împărat, fiindcă era cel mai 
aproape şi avea sub comanda sa o mare armată. Tatăl meu, 
Apronianus, care fusese guvernator în Cilicia, ştia bine toate 
câte s-au petrecut. El îmi spunea, între altele, cu de-a 
amănuntul, că moartea lui Traian s-a ţinut ascunsă câteva zile, 
pentru ca ştirea despre adoptiunea lui Hadrian să se 
răspândească mai întâi în public. Aceasta s-a observat şi din 
scrisoarea către Senat, căci nu o semnase el, ci Plotina, lucru pe 
care nu-l făcuse în nicio altă împrejurare”. 

Relatările lui Spartianus (Vita Hadriani, 4 şi 5) prezintă 
aceleaşi dubii în ceea ce priveşte jocul Plotinei. Împărăteasa 
considera de mult timp ca realizabilă aceasta adoptiune. 
Intentia formala o avea si Traian, dar oficial, ea nu se perfectase 
atunci cand Traian a închis ochii. La Spartianus (loc. Cât.), mai 
găsim si alte asertiuni: 

„Sunt unii care pretind că adoptarea lui Hadrian ar fi fost 
opera partidei Plotinei, care, îndată după moartea lui Traian, l-ar 
fi substituit cu un impostor, ce ar fi vorbit cu o voce stinsă în 
numele împăratului”. 

O altă scrisoare a Plotinei îl instiinta, de urgenţă, la Antiohia 
pe Hadrian asupra decesului, pentru a lua primele măsuri de 
consolidare a proaspetei sale înscăunări. Noul stăpân al lumii 


veni de îndată la Selinus unde Attianus, prefectul pretoriului, 
Plotina şi Matidia, nepoata defunctului, îi prezentară urna cu 
cenuşa trupului lui Traian. Cu deosebită pietate filială, Hadrian o 
depuse pe o corabie cernită, care urma să o transporte la Roma, 
iar el se reîntoarse degrabă la armatele din Orient. 

Indiferent de slăbiciunea arătată de împărăteasă pentru 
Hadrian, comportarea ei în delicata problemă a succesiunii la 
tron, trebuie apreciată ca unul dintre cele mai chibzuite acte de 
guvernământ. În momentul decesului lui Traian (11 august 117), 
situaţia imperiului apărea dintre cele mai critice! Războiul cu 
parții nu era încheiat, în multe provincii se produseseră mari 
răscoale, iar în armată se găseau mulţi generali viteji ce aspirau 
la coroana imperială. Scrisorile ei şi tăinuirea morţii soţului au 
evitat catastrofe sângeroase ce ar fi dus la un război civil. De 
altfel, se constată că nu mult timp după ce Hadrian îşi 
consolidase poziţia cu sprijinul Plotinei, patru mari comandanţi 
de armată şi foşti consuli au organizat un complot pentru 
răsturnarea lui Hadrian. 

Plotina a însoţit urna cu cenuşa lui Traian până la Roma. 
Vizitatorul Cetăţii celor şapte coline poate observa şi azi, în 
interiorul bazei Columnei lui Traian, două nişe goale. In aceste 
locuri fuseseră aşezate urnele de aur cu cenuşa lui Traian şi a 
soţiei sale, decedată mai târziu (129 e.n.). 

Cât a mai trăit Plotina, cel ce primise insignele imperiale din 
mâinile ei s-a arătat foarte atent fata de împărăteasa văduvă. 
Ea şi-a păstrat toate titlurile, onorurile şi bunurile materiale, 
administrate de un procurator imperial. 

Recunostinta lui Hadrian nu a încetat nici după moartea 
Plotinei. Referitor la aceasta, Dio Cassius (LXIX, 10) arată: 

„De asemenea, nu este de mirare că murind Plotina, cu 
ajutorul căreia ajunsese la domnie şi care avusese pentru el o 
mare atracţie, el o onoră până între-atâta, încât a purtat nouă 
zile haine negre, îi zidi un templu şi compuse imnuri în memoria 
ei”. 

Împărăteasa a fost cinstită cu onorurile consacrării în rândurile 
zeilor, asigurându-i-se un cult alături de al lui Traian, în templul 
construit pentru ei, lângă Columna cuceritorului Daciei. Alte 
temple pentru venerarea defunctei s-au mai ridicat din ordinul 
lui Hadrian şi în provincii. 

Nobile figuri de principese au mai fost la curtea lui Traian sora 


sa, Ulpia Marciana, rămasă văduvă din tinereţe, şi nepoata sa 
Matidia. Marciana a murit înaintea augustului său frate. 
Amintirea ei a fost glorificata prin fundarea unui oraş 
Marcianopolis (azi Reka Devnia în Bulgaria), ridicări de temple si 
bazilici în diferite provincii ale imperiului. Matidia, fiica 
Marcianei, a avut la rându-i o fiică, Sabina, viitoarea soţie a 
împăratului Hadrian. Curios, înţelegerea familială dintre soacră 
şi ginere a fost perfectă, pe când aceea dintre Hadrian şi Sabina 
nu a atins țelul dorit de Marciana şi Plotina. 

Monumentele epigrafice, cele sculpturale şi efigiile monetare 
ne-au lăsat modeste inscripţii şi portrete ale Plotinei. Poate că 
din cunoscuta sa modestie, în imperiu, nu s-au răspândit prea 
mult numele şi portretele ei. 

Figura Plotinei se cunoaşte bine pe monede şi busturi în 
marmură. Dintre cele mai fidele reprezentări ale sale se 
remarcă bustul păstrat în Muzeul Capitolin din Roma, datat din 
ultimii ani ai vieţii sale. Coafura împărătesei rămâne invariabilă 
ca formă, în tot cursul vieţii sale. Părul apare ridicat deasupra 
fruntii în forma unei diademe semilunare si este format din 
bogate suvite frumos ondulate. Aceasta era de fapt si moda 
epocii traianee. 

Dar cel mai frumos portret sufletesc al Plotinei şi al cumnatei 
sale Marciana îl întâlnim în amintitul Panegiric (83/84) compus 
de Plinius cel Tânăr. Înălţătoarele cuvinte rostite de el, 
caracterizările şi paralelismele făcute celor două femei, într-o 
frumoasă retorică latină, apar şi azi ca două medalioane de aur, 
care merită a fi cunoscute în toată plenitudinea lor: 

„Mulţi bărbaţi iluştri au pătimit ruşine din cauză că ori n-au 
fost prevăzători la alegerea soţiei, ori n-au avut tăria a o 
îndepărta; dezonorarea casnică le întunecă strălucirea în viaţa 
publică. Şi fiindcă erau mici în viaţa casnică, nu puteau fi mari în 
viaţa publică. Pentru tine însă, soţia ta este un izvor de podoabă 
şi glorie. Căci ce poate fi mai curat, ce poate fi mai virtuos decât 
ea? Dacă marele pontifice ar avea să-şi aleagă soţie, nu şi-ar 
alege-o pe aceasta sau o femeie asemenea ei? (dar unde ar găsi 
una asemănătoare?). E de mirare, cum ea nu pretinde nimic din 
înălţimea ta decât bucuria ce-i oferă, şi cât de statornică 
venerație poartă ea, nu puterii şi maiestatii tale, ci persoanei 
tale. Precum ati fost, aşa sunteţi şi acum neschimbati, unul 
pentru altul şi vă stimati deopotrivă, iar fericirea nu v-a dat 


nimic altceva decât prilejul a vă convinge cât de bine ştiţi 
amândoi a vă bucura de fericire. Ce cumpătat este exteriorul ei, 
ce modestă suita ei, ce aşezat mersul ei. Acesta este meritul 
bărbatului ei, care a educat-o, care a dirijat-o în aşa fel; căci 
pentru o soţie este destul meritul ascultării. Vazandu-te pe tine 
ieşind fără a te însoţi de-o pompă, care să împrăştie teroare sau 
desertaciune, de ce n-ar ieşi şi ea afară fără nicio pompă? Si de 
ce n-ar merge şi ea pe jos, întrucât i-ar permite puterile sexului 
ei, imitând pe bărbatul ei? Această purtare i s-ar cădea chiar şi 
când tu ai face contrariul. Dar când bărbatul ei dovedeşte atâta 
moderație, câtă modestie, nu este ea datoare ca soţie soţului ei 
şi ca femeie sie însăşi? Dar sora ta? Cum nu pierde ea din 
vedere ca este sora ta! Cum observă ea (în purtarea faţă de 
tine) loialitatea, sinceritatea, inocenta? Comparand-o cu soţia 
ta, trebuie să stea cineva la îndoială, dacă la o viaţă virtuoasă 
contribuie mai mult o educaţie bună ori o naştere fericită. Nimic 
nu provoacă mai lesne neînțelegerile decât rivalitatea, cu 
deosebire între femei, căci ea se naşte mai cu seamă din 
convietuire; egalitatea rangului o hrăneşte, pisma o aprinde şi 
sfârşitul ei este ura. Cu atât mai mult trebuie să privim cu 
admiraţie faptul că între două femei, care trăiesc în aceeaşi 
casă şi care au aceeaşi situaţie, nu există nicio rivalitate, nicio 
neînțelegere. Ele se respectă mutual, cedează mutual şi nu 
găsesc că trebuie să se intereseze pe care dintre ele o iubeşti 
mai mult, deoarece amândouă te iubesc cu cea mai mare 
căldură. Amândouă au aceleaşi tendinţe, aceleaşi principii de 
viaţă. Prin nimic nu poţi deduce că sunt două, căci se străduiesc 
să te imite pe tine, să-ţi urmeze ţie. Amândouă au acelaşi 
caracter, fiindcă amândouă îl au pe al tău. De aici vine modesta 
lor purtare, de aici vine şi netulburata lor linişte, deoarece 
niciodată nu vor risca să se întoarcă la condiţia de persoane 
private, condiţie pe care n-au părăsit-o. Le oferise Senatul titlul 
de Augustae, însă l-au refuzat pe întrecute, cât timp tu ai 
refuzat a fi numit Pater Patriae, ori fiindcă aveau credinţa că a 
se numi soţia şi sora ta era mai mult decât a se numi auguste. 
Orice motive le-ar fi dictat această înaltă rezervă, merită însă a 
le considera în adâncul sufletului nostru de Augustae, tocmai 
fiindcă nu poartă acest titlu, căci pentru nişte femei nu poate fi 
o laudă mai mare decât a-şi întemeia adevărata lor onoare pe 
consideratia publică, şi nu pe strălucirea titlurilor, şi a se face 


vrednice de nume mari, chiar şi când renunţă la ele”. 


CELE DOUĂ FAUSTINE 
Sotiile unor împărați filosofi 


Antoninus Pius (138-161), succesorul la tron al lui Hadrian, a 
fost considerat de către istoricii antici şi moderni ca unul dintre 
marii împărați ai Romei - mare nu prin fapte de arme, ci prin 
epoca de pace şi bunăstare asigurată imperiului prin domnia sa. 
Din elogiile ce i se aduc (în special de către împăratul filosof 
Marcus Aurelius în cartea sa de Cugetări) desprindem calităţile 
firii sale, care se concretizează prin lealitate, simplicitate, 
prietenie sincera, abnegatie personală, sentimentul datoriei, 
constiinciozitate în muncă, modestie în viaţa zilnică etc. 
Personalitatea împăratului a produs o impresie profundă în 
imperiu şi peste hotare. Spre deosebire de instabilitatea în 
gânduri şi fapte a cosmopolitului Hadrian, Antonin cel Cuvios a 
fost un conservator şi un traditionalist care şi-a propus să aducă 
supuşilor săi o administraţie bună, pace şi bunăstare materială. 
Principiile sale de guvernare internă se rezumau în cuvintele: 
dreptate, fericire şi credinţă, în ceea ce priveşte politica 
externă, adoptase dictonul lui Scipio Africanul: „Este mai bine să 
aperi viaţa unui cetăţean decât să omori o mie de inamici”. 
Aplicând aceste principii, el a reuşit să întărească imperiul şi să 
dea un deosebit avânt economic provinciilor. 

Fără să fi scris ceva din domeniul filosofiei (aşa cum realiza 
urmaşul şi ginerele său, Marcus Aurelius), Antonin şi-a orientat 
întreaga activitate şi viaţă după cele mai frumoase principii ale 
acestei ştiinţe a gândirii, formulate de stoicism. Dispretuind 
luxul şi pompa sclipitoare, aduse la palat de predecesorul său, el 
locuia cu predilecție în vilele sale modeste de la tara. 

Cât priveşte biografia soţiei sale, Annia Galeria Faustina, 
cunoscută în istorie şi sub numele de Faustina Maior sau Senior 
(cea „Mare”, cea „Bătrână”), ştirile de care dispunem sunt 
puţine şi contradictorii, aşa că este greu s-o reconstitui din 
punct de vedere moral. Era fiica unui strălucit reprezentant al 
aristocrației romane, Marcus Annius Verus, fost consul de trei 
ori, apoi prefect al oraşului Roma, căsătorit cu o Rupilia 
Faustina. Faustina Maior se căsătorise cu Antonin prin anii 112- 
115 e.n., soţul fiind cu 10-12 ani mai vârstnic. Zeii i-au acordat 


numai trei ani ca să fie Augusta alături de împărat, deoarece au 
adus-o între ei, în prima parte a anului 141 e.n. (25 februarie - 9 
iulie 141). Cenuşa i-a fost aşezată în mausoleul ridicat de 
împăratul Hadrian (azi castelul „Sant Angello” din Roma), după 
cum ne indică o modestă inscripţie, lipsită de obişnuitele elogii 
adresate defunctilor de „neam mare”. 

Nu rezultă de nicăieri că împărăteasa ar fi avut anumite 
ambiţii politice; dimpotrivă, s-a mulţumit să stea departe de 
frământările lor, ducând o viaţă retrasă, preocupată de 
economii, simplitate şi modestie în aspectul ei exterior. Historia 
Augusta (Vita Ani. Pii, 10) notează că Senatul încercase să 
decreteze schimbarea denumirii lunilor septembrie şi octombrie 
după numele lui Antonin şi al Faustinei, dar că împăratul, 
probabil şi împărăteasa refuzaseră categoric această cinstire 
calendaristică. 

Din căsătoria cu Antonin avusese doi băieţi şi două fete, dintre 
care supravietuise numai cea mai mică, care purta nume identic 
cu al mamei şi va fi viitoarea împărăteasă Faustina cea Tânără, 
soţia lui Marcus Aurelius. Prin grija împărătesei-mame, se făcuse 
logodna, mai apoi căsătoria între micuta Faustina şi viitorul 
împărat filosof. 

In treacăt, lulius Capitolinus, biograful lui Pius (Vita Pii, 3), 
strecoară în expunerea sa o frază destul de gravă, privitoare la 
viaţa intimă a împărătesei: „S-au spus multe vorbe grave despre 
soţia sa Faustina Maior în ceea ce priveşte felul său de viaţă 
prea liberă şi dezordonată, fapte ce i-au pricinuit destule dureri 
ascunse în suflet împăratului”. Care poate fi adevărul privind 
viaţa morală sau imorală a împărătesei nu putem şti azi. Pe 
străzile trândave ale Romei, calomniile şi intrigile se brodau şi 
circulau destul de uşor, iar Historia Augusta le-a înregistrat fără 
niciun fel de critică. 

Multele portrete monetare şi sculpturi în marmură ne arată, 
într-adevăr, că împărăteasa se bucura de o frumuseţe 
excepţională. Unul dintre ele constituie cel mai frumos portret 
de matroană romană, remarcabil prin trăsăturile perfecte şi 
nobile ale feţei. Silueta capului apare frumos ornată de o 
elegantă coafură caracteristică prin cozile adunate sub formă de 
discuri suprapuse, pe creştet - aşa cum cerea moda timpului. Să 
nu uităm că totdeauna în decursul istoriei, femeile frumoase au 
fost suspectate de mulţime în ceea ce priveşte viaţa lor intimă. 


Poate că o atare victimă a „gurii străzii” a fost şi Faustina Maior. 

Aceleaşi opinii defavorabile au urmărit-o şi după prematurul 
său deces. Multele onoruri post mortem ce i s-au acordat de 
către sot ar fi fost o reacțiune împotriva a tot ceea ce se vorbise 
în viaţă despre împărăteasă. Relativ la aceasta se spune în 
aceeaşi biografie (Vita Pii, 6 şi 8): 

„Antonin a pierdut pe soţia sa Faustina în al treilea an de 
domnie. Senatul îi acordă onoruri divine, îi decernă spectacole 
în circ, un templu, preoţi, statui de aur si de argint. impăratul 
însuşi aprobă ca portretul acestei împărătese să fie arătat la 
toate spectacolele de circ şi consimti în acelaşi timp să i se facă 
o statuie de aur pe care Senatul dorea să i-o ridice. 

În memoria Faustinei, el a repartizat un fond special pentru 
întreţinerea tinerelor fete sărace care au fost denumite: „fiicele 
Faustiniane (puellae Faustinianae)”. 

Complexa cinstire a defunctei este confirmată de arheologi şi 
a găsit răsunet mai ales în numismatica timpului. Niciuna dintre 
împărătesele romane n-a beneficiat de atâtea onoruri după 
moarte ca Faustina Maior. 

| s-a acordat în primul rand consecratio, adică „funeralii 
naţionale”, cu care prilej corpul împărătesei a fost ars pe un rug, 
în prezenţa împăratului si a marilor demnitari ai statului. In 
urma acestui act solemn, împărăteasa a devenit Diva Faustina, 
a beneficiat de un cult confirmat prin templul ce i se păstrează 
până azi, de preoţii şi preotesele ce oficiau slujbele divine 
(confirmaţi epigrafic), de statui etc. 

Vizitatorii Forului roman pot admira şi azi, păstrat aproape 
intact, fastuosul templu dedicat memoriei Faustinei Maior, apoi 
şi lui Antoninus Pius. Conservarea lui în bune condiţii se 
datoreşte faptului că în evul mediu a fost transformat în biserica 
San Lorenzo în Miranda. Ridicat pe o temelie foarte înaltă, 
sanctuarul are faţada orientată spre Via sacra din for, posedă un 
monumental portic compus din şase coloane corintice, înalte de 
17 metri, care susţin arhitrava, pe care se găseşte inscripţia 
dedicatorie. Decretat de Senat, acest templu este unul dintre 
monumentele cele mai perfecte ale arhitecturii romane. 

Instituţia de binefacere denumită în biografia împăratului 
puellae (alimentariae) Faustinianae nu era ceva nou pentru 
Italia, deoarece asemenea opere de caritate apăruseră încă din 
timpul domniei lui Traian. Se crea deci încă un „orfelinat” pentru 


fetele nehrănite şi neîmbrăcate ale cetăţenilor săraci din Roma 
şi din satele Italiei. 
x 

Cei 23 ani de pace şi prosperitate, aduşi prin domnia lui 
Antonin cel Cuvios, s-au transformat într-o gravă criză externă şi 
internă, sub domnia succesorului său, Marcus Aurelius (161- 
180). Frontierele imperiului au fost tulburate atunci de atacurile 
îndelungate ale unor neamuri barbare, ca parții, cvazii, 
marcomanii, sarmatii ş.a. În interior, răscoalele din unele 
provincii ale populațiilor exploatate, uzurparea lui Avidius 
Cassius şi ravagiile ciumei au zguduit timp de 20 de ani 
atmosfera de linişte de odinioară. 

Prin temperament şi carieră, Marcus Aurelius nu era un soldat 
apt de a face faţă atâtor frământări. De la vârsta de 12 ani 
îmbrăcase haina de filosof, nu comandase nicio armată, 
strălucea în mijlocul unor dascăli celebri şi retras, înregistra 
gândurile vieţii sale meditative în jurnalul său, Către mine 
însumi. Îşi asociase la domnie pe ginerele său Lucius Verus 
(161-169), dar alesese un indolent, un destrăbălat şi un 
afemeiat. Nefericitul împărat filosof a stat 17 ani pe câmpul de 
luptă, armata fiindu-i condusă de către generalii săi. Vistieria se 
golise în aşa măsură, încât, pentru a face faţă cheltuielilor 
militare, a scos în vânzare lucrurile preţioase din palat. Şi-a 
încheiat domnia răpus de ciumă, pe malurile Dunării, în cetatea 
Vindobona (Viena), în mijlocul unor nesfârşite calamitati 
naturale, însoţite de demoralizare în rândurile locuitorilor 
imperiului, de sărăcie şi războaie fără capăt. Zeii nu i-au hărăzit 
nicio viata familială multumitoare. La moarte, lăsă pe tron un 
alter Nero, pe Commodus! 

Spre deosebire de alti împărați ai Romei, Marcus Aurelius a 
arătat o infinită bunătate. N-a condamnat la moarte nici pe 
duşmanii săi şi a îndurat cu răbdare gravele greşeli comise de 
cei din jurul său. 

Acum patru secole, Michelangelo a aşezat, în piateta de pe 
culmea Capitoliului, o celebră statuie originală din bronz aurit a 
împăratului Marcus Aurelius. Ea fusese descoperită prin secolul 
al X-lea. Monumentul împăratului era considerat de ignoranta 
vremii a fi a lui lisus Hristos, ceea ce i-a determinat pe 
credincioşii creştini ai Romei medievale să-l aşeze într-o biserică 
şi să-l adore ca pe ceva sfânt. Marcus Aurelius poartă haină 


civilă, întinde dreapta ca şi când ar binecuvânta mulţimea, iar 
faţa sa, plină de demnitate şi bunătate, cu barbă şi păr bogat, 
apare aidoma ca aceea din iconografia sfinţilor creştini. Timp de 
câteva secole, un împărat filosof stoic a fost confundat cu 
întemeietorul creştinismului! 

Pe soţia sa, Faustina Minor (denumită şi /unior sau Pia), o 
aminteşte în jurnalul său intim ca fiind „cea mai bună si 
credincioasă soţie”. Dar din cele ce ni se spune de către Dio 
Cassius şi Historia Augusta, se pare că nu fusese tocmai aşa şi 
că, după exemplul socrului său, Marcus Aurelius căutase să 
ascundă multe din păcatele Faustinei. Câţiva dintre istoricii 
moderni acceptă ca binemeritat buchetul de virtuţi alcătuit de 
Marcus Aurelius soţiei sale. Ei nu cred în obişnuitele calomnii 
sau exagerări specifice opiniei publice din Roma, în ceea ce 
priveşte conduita împărătesei. 

Faustina se născuse prin anii 125-130 e.n., într-o vreme cand 
tatăl ei, Antoninus şi mama sa Faustina, încă nu fuseseră sortiti 
a îmbrăca purpura imperială. La moartea sa, Hadrian dispusese 
ca micuța Faustina să devină soţia lui Lucius Verus. Dar mama 
sa izbutise a desface logodna unor nevârstnici şi o destinase pe 
fiică lui Marcus Aurelius. Murind împărăteasa Faustina Senior, în 
anul 141, Antoninus Pius îşi revărsase întreaga sa dragoste 
părintească spre această unică fiică. Declara adesea că pentru 
el ar fi o mare nenorocire dacă ar locui singur în palat, fără să 
vadă pe copilă. 

Posedăm astăzi numeroase reprezentări ale Faustinei cea 
Tânără, al cărei fizic nu are nimic excepţional în privinţa 
frumuseţii. Trăsăturile normale ale chipului său sunt încadrate 
de o coafură bogată, cu părul legat într-un masiv coc, modă pe 
care ea a impus-o în societatea feminină romană din a doua 
jumătate a secolului al doilea al erei noastre. 

În anul 145/146 se celebră cu mare fast căsătoria Faustinei cu 
mostenitorul tronului, Marcus Aurelius. Cu această ocazie se 
făcu şi armatei un substanţial donativum. Cu toate acestea, 
tânărul sot-filozof rămase tot Caesar, pe când soţia sa capata 
titlul de Augusta. Nu trecuse încă anul şi tânăra pereche 
beneficie de un prim născut, o fiică Annia Lucilla, care în anul 
164 devenea soţia coimparatului Lucius Verus. Dacă acceptăm 
numai ştirile întâlnite în jurnalul de cugetări al lui Marcus şi pe 
cele din scrisorile profesorului său Fronto, Faustina cea Tânără 


ar fi rămas o minunată soţie, afectuoasă faţă de soţul său şi faţă 
de cei 13 copii născuţi în această căsnicie. Niciuna dintre 
împărătesele Romei n-a avut mai multe naşteri ca ea, lăudată şi 
de monedele timpului prin legenda fecunditas Augustae. 
Această „mamă eroină” a antichităţii administra cu grijă imensa 
dotă personală lăsată ei de către Antonin şi-l întovărăşea pe 
sotul-imparat pe câmpurile de luptă. Prezenţa îndelungată a 
împărătesei printre soldaţi i-a adus titlul de mater castrorum 
(„mamă a castrelor militare”), cinstire acordată pentru prima 
dată unei soţii de împărat în 174 e.n.). 

Dar, alături de aceasta fateta luminoasă a soţiei împăratului 
filosof, întâlnim multe pete negre, catalogate de Capitolinus 
(Vita Marci, 19) într-un lung capitol: 

„Câţiva autori pretind (ceea ce pare sigur) că Antoninus 
Commodus, fiu şi succesor al său al lui Marcus Aurelius, nu i-ar fi 
fost fiu legitim, ci născut din adulter. Şi iată ce se povesteşte 
despre aceasta: 

Faustina, fiica lui Antoninus Pius şi soţia lui Marcus Aurelius, 
văzând într-o zi trecându-i prin faţă mai mulţi gladiatori, se 
îndrăgosti puternic de unul dintre ei. Îmbolnăvindu-se din pricina 
acestei pasiuni, destăinui totul soţului său. Consultându-se 
magii caldeeni de către Marcus Aurelius, aceştia îl sfătuiră să-l 
ucidă pe gladiator; în sângele lui să se îmbăieze împărăteasa, 
apoi să se culce cu soţul sau. Indeplinindu-se acest sfat, 
dragostea împărătesei se potoli, dar se născu Commodus, care 
fu mai degrabă un gladiator decât un împărat şi care a organizat 
pentru popor aproape o mie de spectacole cu lupte de 
gladiatori, dupa cum se va arăta în biografia acestuia. Ceea ce a 
făcut de crezut această istorioară este faptul ca, deşi fiu al unui 
tată atât de virtuos, Commodus a putut avea atâtea vicii pe 
care nu le întâlnim la niciun antrenor de gladiatori, la niciun 
histrion, la niciun servitor de arenă, în sfârşit, la nici unii dintre 
cei ce ne dau asemenea proaste exemple. După părerea 
multora, Commodus a fost rezultatul unui adulter, fiindcă este 
cunoscut că, la Caieta, Faustina îşi alegea amantii dintre 
marinari şi gladiatori”. 

Fiind sfătuit să-şi repudieze soţia, Marcus Aurelius ar fi zis: 
„Dacă îmi alung soţia, trebuie să-i restitui şi zestrea”, înţelegea 
prin aceasta, domnia, pe care o primise de la socrul său, cel 
care îl adoptase din ordinul lui Hadrian. Dar conduita 


ireproşabilă a unui asemenea împărat, înţelepciunea sa, calmul 
său sufletesc şi pietatea sa nu puteau fi pătate de păcatele 
altora din jurul său. Până la urma, tăria de caracter nu l-a 
schimbat pe împărat, în mijlocul unor colaboratori vicioşi, lângă 
o soţie cu reputaţie proastă şi un fiu gladiator! În încheierea 
acestui capitol, biograful se adresa împăratului Diocletian (284- 
305), invitându-l să ia ca exemplu viaţa minunată a împăratului 
Marcus Aurelius pe care ar putea-o imita şi filosoful Platon, dacă 
ar reînvia. 

Sănătatea subreda a lui Marcus Aurelius, izolarea sa 
intelectuală în turnul de fildeş al filosofiei stoice, corupţia ce 
pusese stăpânire pe palat şi diferenţa de vârstă dintre cei doi 
soţi constituie destule elemente pe temeiul cărora s-a putut 
broda bănuiala sau realitatea  adulterului. Necredinta 
împărătesei a fost privită de Marcus Aurelius cu aceeaşi 
atitudine stoică pe care două veacuri mai târziu o va reproba alt 
împărat filosof, lulian Apostatul. 

După Dio Cassius şi Capitolinus, cea mai nedemnă faptă de 
necredinta fata de împărat ar fi comis-o Faustina, cu prilejul 
răzvrătirii lui Avidius Cassius, în anul 175. Dio Cassius (LXXI, 22), 
istoric în viaţă în timpul acestor evenimente, ne vorbeşte despre 
greşeala lui Avidius Cassius, în felul următor: 

„Această eroare o săvârşi, amăgit de Faustina, deoarece 
această fiică a lui Antoninus Pius, aşteptând din zi în zi să moară 
bărbatul său, care era grav bolnav, se temea ca nu cumva 
trecându-se domnia altuia (Commodus fiind prea tânăr şi slab 
de caracter), ea să nu ajungă o simplă particulară. De aceea 
înduplecă în secret pe Cassius să se pregătească, pentru cazul 
ca s-ar întâmpla ceva lui Marcus Aurelius, să se căsătorească cu 
ea şi să ia domnia”. 

In Orient, în cursul anului 175, se răspândi zvonul fals despre 
moartea împăratului, ceea ce-i determină pe Avidius Cassius, 
guvernator al Siriei, să se proclame împărat. Marcus Aurelius fu 
silit, să întrerupă, pe Dunărea panonică, războiul cu barbarii 
sarmaţi si să pornească, însoţit de Faustina, împotriva 
uzurpatorului. Un nou război civil nu a mai avut loc deoarece, 
după o domnie de trei luni, soldaţii lui Cassius, aflând că 
respectatul împărat-filozof este încă în viaţă, l-au ucis pe 
uzurpator. 

Desigur, nu au lipsit nici obişnuitele „comentarii” privitoare la 


prezenţa Faustinei în timpul campaniei împotriva lui Avidius 
Cassius. Alături de soţ, ea putea brava zvonurile despre 
înţelegerea secretă cu uzurpatorul. În cazul victoriei lui Cassius, 
ea trebuia să fie alături, pentru a trece la realizarea planului de 
căsătorie. Dar toate aceste ipoteze rămân taine, încă încurcate 
pentru istorie. 

O dată pedepsită fapta lui Avidius Cassius, perechea imperială 
a vizitat, în linişte, Siria şi Egiptul. Dar, la înapoiere spre Dunăre, 
Faustina moare subit, în 176 e.n., lângă satul Halala, situat la 
poalele Munţilor Taurus din Cappadocia. S-a născut imediat 
bănuiala că împărăteasa s-ar fi sinucis (după Dio Cassius), ceea 
ce nu corespunde relatărilor cuprinse în informaţiile lăsate de 
Capitolinus (Vita Marci, 26): 

„El pierdu pe neaşteptate pe soţia sa, Faustina, în satul Halala, 
la picioarele Munţilor Taurus. Pentru ea ceru Senatului 
acordarea onorurilor divine, un templu, rosti în cinstea ei un 
discurs elogios, cu toată reputaţia proastă ce apăsa asupra 
memoriei sale, fapte ce el le ignora sau căuta să le ignoreze. În 
memoria Faustinei crea o noua instituţie de puellae 
Faustinianae. Multumi de asemenea Senatului pentru cinstirea 
cu epitetul de diva şi consecratio, acordate defunctei, care îl 
întovărăşise în toate războaiele sale, meritând astfel a fi numită 
„mama soldaţilor”. Satul în care murise Faustina a fost 
transformat în co/onia şi îi construi acolo temple împărătesei”. 

Atât de mult l-ar fi afectat moartea infidelei Faustina, încât în 
memoria ei a iertat pe complicii lui Avidius Cassius. Între alte 
onoruri acordate defunctei se mai menţionează: o statuie de aur 
ce ocupa locul liber al împărătesei, atunci când Marcus Aurelius 
trebuia să participe la spectacolele publice. Mai interesantă este 
informaţia lui Dio Cassius (LXXI, 3) care menţionează un decret 
al Senatului despre aşezarea pe coloane, în templul Venerei din 
Roma, a statuilor din argint cu chipul lui Marcus Aurelius şi al 
Faustinei, lângă un altar. De acum tinerii logoditi erau obligaţi 
să vină la acest altar pentru a aduce sacrificii, înainte de 
ceremonialul nunţii. 

Şi de astă dată nu a lipsit bănuiala că Marcus Aurelius căuta 
prin asemenea onoruri să mascheze comportarea nedemnă din 
viaţa de palat a „divinei” sale soţii. 

In actuala „Piazza Colonna” din centrul Romei stă în picioare o 
columnă asemănătoare cu aceea înălţată de către Traian în 


forul său. Ea a fost ridicată în cinstea lui Marcus Aurelius şi a 
Faustinei ale căror statui încoronau monumentul, iar în baza ei 
se aşezaseră urnele cu cenuşa perechii imperiale. 

Intrucât au meritat cele două Faustine multele onoruri ce li s- 
au adus de către soţii lor - oameni virtuoşi, dotati cu mare fineţe 
sufletească şi adepţi ai celei mai umane dintre concepţiile 
filosofice ale antichităţii - este greu de precizat. Dacă n-ar fi fost 
această cinstire post mortem, ele ar fi rămas în anonimat - sau, 
poate, umbrite cu totul de judecata aspră a vulgului din Roma. 


IULIA DOMNA 
Împărăteasa aleasă de un horoscop 


Imperiul roman fusese guvernat în secolul | e.n. De împărați 
din dinastiile iulio-claudica şi flavică. Toţi aceşti principi se 
născuseră în Roma sau în Italia şi făceau parte din vechi ginti 
romane. Veacul următor a fost al cezarilor din dinastia 
Antoninilor (96-193 e.n.), oameni originari din provinciile vestice 
ale imperiului, provenind din familii romane colonizate de mult 
timp în afara hotarelor privilegiate ale Peninsulei italice. Sub 
primele două dinastii, Italia a cunoscut o deosebită înflorire 
economică, culturală şi urbanistică, iar sub Antonini şi 
provinciile s-au bucurat de acest avânt, caracterizat şi prin 
lărgirea procesului romanizării lor. În primele două secole, 
guvernarea imperiului a funcţionat pe baza unei diarchii, adică o 
conducere dublă, la care conlucrau principele şi senatul. 
Impărătesele din această vreme au fost toate de sânge curat 
roman şi au participat sporadic la rezolvarea treburilor publice, 
alături de soţii sau de fiii lor. 

Cu secolul al II-lea şi-a facut loc un regim politic şi social ce va 
evolua spre o nouă organizare a imperiului. Iniţiatorul acestor 
transformări a fost Lucius Septimius Severus (193-211), 
împăratul care a renunţat la ficţiunea diarchiei şi s-a orientat 
spre un absolutism monarhic de tip oriental, bazat pe concursul 
soldaţilor. Până la introducerea de către Diocletian (284-305) a 
sistemului numit dominat, transformările s-au adâncit treptat, 
ajungându-se astfel la grava criză generală a societăţii romane 
din perioada anarhiei militare (235-284 e.n.). 

Criza s-a adâncit datorită unor evenimente interne şi externe. 
Din afară uniunile de triburi barbare atacau puternic imperiul, 


populaţia suferea din cauza abuzurilor făptuite de soldaţi 
(recrutări, cantonamente, rechiziţii etc.). Scăderea extractiei 
metalului preţios a provocat degradarea şi devalorizarea 
monedei. Comerţul şi mica industrie au stagnat din cauza 
fiscalitatii şi a nesigurantei drumurilor. Marea proprietate a 
crescut în detrimentul celei mici, iar din cauza mizeriei se 
înmulţea numărul colonilor. Atacate de barbari, lipsite de o viata 
economică prosperă, oraşele au început să decadă. Starea de 
nemulţumire din clasele sărace a provocat numeroase mişcări 
cu caracter social. S-a întărit autoritatea împăratului, armata şi- 
a spus cuvântul în problemele de stat importante. Senatul, 
Roma şi ltalia au pierdut prerogativele lor seculare, iar 
provinciile - datorită rolului lor economic şi militar - au devenit 
centrul de gravitate al vieţii romane. 

În anul 193, pentru prima dată, se încredința tronul Romei 
unui neeuropean: lui Septimius Severus, african născut la 11 
aprilie 146, în oraşul Leptis Magna din fosta Tripolitanie. Noul 
stăpân păstra încă accent punic în latineasca sa. Sora sa, 
Lepitana vorbea atât de prost limba lui Cicero, încât augustul 
frate rosea auzindu-i pronunția schiloadă şi căuta să o 
îndepărteze de la curte pentru a evita sarcasmele Romei. 
Trebuie să constatăm că, sub domnia ofițerului din Leptis 
Magna, s-au ciocnit continuu două tendinţe: una africană, 
reprezentată mai ales de ambițiosul sau cuscru şi consilier, 
Plautianus, şi alta oriental-siriană, dirijată de lulia Domna. 
Conflictul va duce la vărsări de sânge. 

Născut din neamul lui Hannibal, pe care-l onorase cu o statuie, 
căsătorit mai apoi cu o siriană, îndeplinindu-şi comandamentele 
militare numai în provincii, el a arătat un mare dispreţ faţă de 
tradiţiile romane, faţă de capitala imperiului şi faţa de 
prerogativele Italiei. Credea că securitatea şi bunăstarea 
statului depindeau numai şi numai de legiunile care-l aduseseră 
la tron, că Senatul reprezenta un corp politic îmbătrânit şi că 
trebuia privat de puţinele drepturi de guvernare ce-i mai 
rămăseseră. Imperiul se transformă, pe nesimţite, într-o 
monarhie militară, în al cărei centru se situa casa împăratului. 
Femeile de la palat favorizară influenţele unor forme de viaţă 
orientală. In anii tulburi ce au urmat după moartea lui 
Commodus (180-193), Roma nu mai căuta un împărat de veche 
viţă romană, respectuos faţă de tradiţiile ei. Accepta acum un 


soldat energic, tenace, bun administrator şi gospodar, capabil 
să o apere de duşmanii din interior şi din afara. Increderea 
soldaţilor şi a poporului fu astfel câştigată de către ambițiosul, 
violentul, şiretul, razbunatorul şi crudul african, Septimius 
Severus, om ce arăta totuşi destulă înţelegere pentru filosofie, 
literatură şi istorie. O dată cu înscăunarea sa, reapare ideea de 
dinastie, a Severilor (193-235), în timpul căreia principesele vor 
deţine un important rol politic în stat. 

Ascensiunea şi tenacitatea cu care a luptat africanul pentru 
asigurarea tronului au găsit cel mai îndrăzneţ susţinător în 
ambiția soţiei sale, siriana lulia Domna. Cine era aceasta 
principesă, prin care Roma şi tot imperiul aveau să primească o 
strălucire nouă, cu multă coloratură orientală? Se născuse în 
oraşul Emesa (azi Homs), situat în colţul de nord-vest al 
provinciei Siria, în jurul anului 150 e.n. Era un orăşel cu un 
străvechi trecut, ajuns la mare înflorire în epoca elenistică, legat 
de drumurile caravanelor şi de celebra Palmyra, denumită 
„logodnica deşertului”. Situată in vecinătatea țărmului 
mediteranean, Emesa primea mărfurile exotice cărate pe 
spatele camilelor mânate de beduini. Aromate, farduri, 
parfumuri, mătase şi alte mărfuri de preţ erau aduse din 
regiunile de pe țărmurile Golfului Persic. Lacul de lângă oraş, 
numit azi El Bhera, constituia cel mai de seamă rezervor de apă 
din „ţara setei”, aşa cum erau denumite deşerturile siriene. In 
jurul lacului, satele, îndestulate cu apă potabilă şi cu canale 
pentru irigaţii, se ţineau lanţ. 

S-a spus, încă din antichitate, că din această Emesă exotică, 
aşezată la poalele golaşe ale munţilor Liban şi Antiliban, Roma a 
importat corupţia, magia şi germenii prăbuşirii ei, vicii venite o 
dată cu zestrea împărăteselor siriene. 

Fără cultul zeului local El Gabal şi fără zgomotul provocat de 
aceste femei, Emesa n-ar fi însemnat nimic în istorie. Zeul avea 
caracter solar, şi în templu, ca fetiş se afla o piatră neagră 
(meteorit), plimbată şi adorată în procesiuni de toamnă îi 
primăvară. Grija cultului cădea în sarcina unei vechi familii, 
locale, ce domnise în Siria şi a cărei preocupare de zi: u zi era 
acum de a-şi aduna credincioşii în jurul pietrei sfinte, pentru 
îndeplinirea anumitor ceremonii mistice. În jurul idolului de 
piatră, încărcat cu bijuterii, preoţii celebrau rituri: are aminteau 
marile transformări biologice din natură, ceremonii audiate în 


delir de către mulţime. Zeul Soare se unea, n urma unei 
căsătorii sacre, cu variate elemente din natură. Muzica, dansul, 
descantecele, invocatiile mistice şi gesturile rituale produceau 
un ritm tumultuos în timpul „liturghiei” şi degenerau în frenezie 
nestăpânită. Un atare spectacol orgiastic producea o vie 
repulsie celor ce adorau zeii greco-romani. Nu o dată aceste 
culte orientale au fost prohibite de austerele legi ale Romei. 

Influenţa acestei religii asupra Romei apăru numai o dată cu 
anexarea Emesei de către Domitian. Atunci când principesele 
siriene se instalară în Roma, sub domnia lui Septimius Severus, 
zeii sirieni năvăliră impetuos în capitala imperiului. Templul 
zeului din Emesa şi însuşi oraşul au beneficiat de dărnicia şi 
vizita unor împărați de seamă, ca Traian, Hadrian, Septimius 
Severus, Uranius, Antonius, Aurelian etc. Pe timpul împăratului 
Elagabal (218-222), oraşul fu dăruit cu dreptul de colonie- 
metropolă şi pus pe picior de egalitate, din punct de vedere 
juridic, cu oraşele italice. Un poet din veacul IV, vizitând Emesa, 
găsea acolo „o populaţie inteligentă şi studioasă, care adora cu 
ardoare Soarele, zeul cu „pletele de aur”. 

De treburile politice şi de cultul zeului solar din Emesa purta 
de grijă o „dinastie de preoti-regi”, cunoscută cu mult înainte de 
venirea romanilor în Orient. Ea dădea decrete ce începeau cu 
cuvintele: „Zeul Soare a hotărât...” Către finele secolului al 
doilea al erei noastre, sacerdotiul-regal al cultului încăpuse în 
mâna familiei lulius Bassianus, leagănul a patru împărătese 
siriene şi a patru fii ai lor. Împărătesele siriene din această 
familie şi-au format temperamentul orgolios şi sufletul 
tumultuos în atmosfera mistică din jurul templului de la Emesa. 
Cognomenul sacerdotului, de formă romană, se născuse din 
cuvântul sirian Bassus, adică „preot”, iar o dată cu acordarea 
cetăţeniei latine, familia fusese încadrată în ginta lulia, de la 
care primise şi gentiliciile lulius-lulia. Credinţele mistice ale 
acestei religii solare au pătruns adânc în sângele şi inima 
principeselor. Frumuseţea, inteligenţa, voinţa şi moravurile 
orientale au completat nimbul ce le însoțea pretutindeni. Dacă 
ele nu mai posedau titluri regale, smulse treptat familiei de 
către împărații romani, renumele lor public se bizuia pe 
respectul acordat părinţilor lor ca mari preoţi ai zeului. Aceştia 
din urmă bătuseră, la timpul lor, şi o monedă locală. 

Cea mai mare dintre fiicele lui lulius Bassianus, adică lulia 


Domna, se născuse şi crescuse în vacarmul teatral al tobelor 
trompetelor şi fluierelor ce cântau în templu. Primul nume il 
mostenise de la părintele sau, iar al doilea, Domna, este 
traducerea cuvântului sirian Martha, care insemneaza 
„stăpână”. Sora sa, lulia Maesa, şi nepoatele lulia Soemias şi 
lulia Mammaea vor beneficia de sprijinul împărătesei Domna. 
Dio Cassius şi alţi istorici contemporani cu ea au scornit o umilă 
şi vulgară origine plebeiană pentru această fiică de mari preoţi, 
numai din dorinţa de a o calomnia. Documentele epigrafice din 
Emesa şi informaţiile altor istorici dovedesc însă că ea era „o 
nobilă femeie din Orient” care l-a captivat pe ofiţerul roman 
Lucius Septimius Severus. Familia Bassianus a putut da fiicelor o 
educaţie îngrijită şi, concomitent, a căutat să arate şi adeziunea 
ei faţă de cultura romană. Această creştere aleasă explică 
„cenaclul literar” din jurul luliei Domna şi replicele date de ea 
unor filosofi. 

Rămas văduv după moartea primei sale soţii, Paccia Marciana, 
o femeie simplă, Septimius Severus, pe atunci comandant de 
legiune, ar fi cunoscut-o pe Martha-lulia, în împrejurări care 
stăteau, doar aparent, sub puterea unor semne prevestitoare, 
împrejurări relatate astfel de Historia Augusta (Vita Severi, 3): 

„Murindu-i soţia şi dorind să se recasatoreasca, consultă 
horoscopul mai multor tinere fete ce i se propuneau, fiindcă el 
era un om versat într-ale astrologiei. Aflând însă că ar fi 
existând în Siria o fată, căreia soarta îi prorocise drept soţ un 
rege, o ceru pe ea de soţie. Aceasta fu acea lulie pe care o 
dobândi prin intervenţia prietenilor săi, iar ea nu întârzie mult 
timp ca să-l facă tată”. 

Se pare că uniunea lor matrimonială s-a realizat prin 
„peţitori”, din calcul, cu intenţia unor avantaje reciproce, pe 
care cei doi le-au îndeplinit şi respectat după aceea. Mirele avea 
33 de ani în momentul când a cunoscut-o pe gratioasa fiică a 
preotului Bassianus. Africanul obținea, pe baza datelor din 
horoscop, o femeie cu ambiţii, fără scrupule şi de moravuri 
desfrânate. 

O legendă înregistrată de Dio Cassius pretindea că în vis, 
Severus ar fi văzut chiar pe împărăteasa Faustina cea Tânără, 
soţia împăratului Marcus Aurelius, pregătindu-i patul nuptial cu 
lulia. Se uneau două voințe puternice şi nu două inimi 
afectuoase. In afară de minciunile horoscopului nu există niciun 


indiciu despre ascensiunea spre tron a acestui ofiţer cu o carieră 
obişnuită. Timp de şase ani, Severus stă în umbră, ameninţat cu 
exilul sau altă pedeapsă mai gravă, fiind suspectat de 
Commodus că ar viza tronul. lulia Domna trăia modest la Roma, 
cu cei doi fii ai săi, căuta să-şi încurajeze soţul şi-i amintea 
mereu de spusele horoscopului; este probabil că tot ea a reuşit 
să-l readucă în viaţa publică şi să-i obţină postul de guvernator 
al provinciei Pannonia, unde dispunea de trei legiuni. 

Căsătoria superstiţiosului comandant cu frumoasa siriană 
avusese loc în anul 187, pe când Severus era proconsul în 
Gallia. lulia căpătă de îndată o însemnată ascendență asupra 
bărbatului ei, prelungită la curte timp de o jumătate de secol, 
prin celelalte împărătese siriene. Tânăra soţie născu pe 
Caracalla în 188 şi pe Geta în anul următor. În palatul cezarilor 
se deschidea galeria unor împărătese de un tip deosebit, 
descrisă astfel de J. Réville (La religion de Rome sous les 
Séveres, p. 192): 

„Secolul Ill e.n. Se caracterizează cu precădere în lumea 
antică ca un veac al femeii păgâne, inteligentă, conştientă de 
valoarea sa, preocupată de treburile publice, interesată în 
probleme culturale, curioasă a se instrui în toate domeniile, 
plină de pioşie faţă de o religie în plin avânt, mereu înconjurată 
de adoratori şi de oameni învăţaţi. Acesta a fost secolul 
Zenobiei, al Victoriei, al Saloninei şi al împărăteselor siriene, în 
istoria civilizaţiei ele apar ca tipuri noi, cu un specific 
intermediar între femeia romană şi femeia creştină, şi ca o 
personificare feminină a sincretismului moral şi religios din 
vremea lor. Energice ca şi romanele de odinioară, culte şi 
spirituale ca hetairele greceşti, gratioase şi atrăgătoare ca nişte 
veritabile siriene, pasionate pentru minuni şi misticism ca nişte 
orientale, capabile să înţeleagă realităţile politice cotidiene 
întocmai ca nişte occidentale, dornice de plăceri, însă gata de 
acţiune ca şi bărbaţii, erau încă impregnate de spirit păgân, dar 
apropiate de pragul creştinismului. Aceste fiice ale Emesei, 
ajunse pe tronul imperial, au fost adevărate suverane peste o 
societate cosmopolită, în care toate tradiţiile se năruiau. Ele au 
rămas cele mai de seamă reprezentante ale unor multiple 
tendinţe ce au influenţat sufletele contemporanilor lor”. 

Istoriografii secolului Ill e.n. Amintesc vag despre frumuseţea 
luliei Domna. Dar bogata iconografie rămasă din antichitate ne 


arată că, într-adevăr, siriana poseda un deosebit farmec fizic. 
Ne stau ca mărturie peste o sută de busturi ale ei, dăltuite în 
marmură sau turnate în bronz, basoreliefuri, camee, monede, 
medalioane şi picturi parietale, reprezentări create în onoarea 
luliei, de  adulatori, armată, oraşe, administraţie etc. 
Împărăteasa poate fi uşor identificată pe aceste variate 
monumente, după coafură, faţă şi profil. Se constată că, la 
Roma, principesa Orientului a introdus o nouă modă în coafura 
feminină. Capul ei apărea acoperit de o masă de păr ondulat, 
având aspectul unui bloc compact ce se aduna armonios sub 
ceafă, unde era prins în forma unei volute. Faţa ei se remarcă 
prin trăsături proeminente; un obraz mare, un nas acvilin de tip 
semitic, ochii larg deschişi, privire prevăzătoare şi şireată, gura 
mică şi bărbie moderată, sunt elemente ce pun în lumină 
caracterul său etnic, inteligenţa şi voinţa de care a dat dovadă 
în tot timpul vieţii. O asemenea soţie frumoasă şi cu visuri de 
mărire a luptat din răsputeri ca să realizeze profeția 
horoscopului, mereu îndemnându-l pe Septimius Severus să 
caute tronul şi să-i învingă pe rivali. lulia a stat totdeauna alături 
de soţul ei în timpul îndelungatelor campanii. 

Cât priveşte moralitatea luliei, există unele indicii negative - 
pare-se puţin reale. Atmosfera şi practicele libertine din templul 
Zeului El Gabal nu-i puteau aduce o fecioară calculatului ofiţer 
roman. Dio Cassius şi Historia Augusta o acuză de adultere şi de 
legături incestuoase cu fiul său Caracalla. Se crede că toate 
acestea sunt insinuări care proveneau din cercul calomniator al 
detractorului său, Plautianus. Dio Cassius arată că instigat de 
acesta, împăratul a făcut cercetări judiciare şi a pus la tortură 
femeile din suita împărătesei, ca să afle adevărul. În cele din 
urmă s-ar fi convins de castitatea soţiei sale. Cu toate acestea, 
biograful său din Historia Augusta insistă asupra faptului că 
Septimius Severus nu s-a preocupat de loc de morala casei sale 
şi a lăsat-o pe lulia să se dezonoreze prin adultere şi desfrâu. 

lulia Domna a păstrat tot timpul o credinţă puternică zeului 
sau solar din Emesa, deşi a avut înclinații şi pentru alte religii, 
dotate cu practica unor rituri secrete pline de emoţii, 
spiritualitate şi senzualitate. La îndemnul ei, Severus s-a iniţiat 
şi el în misterele unora dintre aceste divinităţi de origine 
orientală. Unii dintre scriitorii apologeti ai creştinismului primitiv 
au încercat să o catalogheze pe siriană ca pe o adeptă a 


creştinismului sau cel puţin părtaşă la o complicitate secreta 
fata de comunitățile creştine. Dar toate documentele 
arheologice de care dispunem azi ne arată categoric păgânismul 
constant practicat de această orientală. Păgânismul mistic şi nu 
creştinismul habotnic o ajuta pe siriană să folosească magia, 
vrăjitoriile, ghicitul şi consultarea horoscopului, practici oculte în 
care ea credea cu adevărat, fiindcă ele o îmbrăcaseră în haina 
de purpură a imperiului. 

lulia Domna a cunoscut însă pe marii scriitori creştini 
contemporani, în persoană sau din scrierile lor, ca Tertullian, 
Minucius Felix, Origene etc. Se ştie din izvoare literare despre 
doica lui Caracalla că fusese creştină, că pedagogul lui Geta şi 
un medic al curţii erau, de asemenea, adepţi ai lui Hristos. 
Tocmai aceste situaţii îi vor fi îndemnat pe amintitii apologeti să 
născocească în mod cu totul greşit credinţa creştină a 
împărătesei. Dimpotrivă, împărăteasa nu a oprit pe soţul său să 
emită edicte împotriva practicii publice a creştinismului şi să 
împiedice prozelitismul noii credinţe. 

In noaptea de 1 ianuarie 193, Commodus, ultimul 
reprezentant al dinastiei antoniene, a fost asasinat şi, în locul 
lui, fu proclamat, de către pretorieni, austerul, disciplinatul şi 
activul Pertinax. Economul Pertinax nu a înţeles să-şi asigure 
domnia prin servilism, adică să o cumpere de la soldaţi. Si 
astfel, după trei luni, bătrânul general a căzut victimă cupiditatii 
acelora ce-l proclamaseră stăpân al lumii. Pretorienii au scos 
tronul la licitaţie. Târgul s-a făcut sub zidurile cazărmii lor, unde 
meschinul bogatas Didius lulianus a cumpărat purpura 
imperială, plătind, ca donativum, fiecărui soldat pretorian cate 6 
250 de denari (ceea ce echivala cu solda pe timp de 6-7 ani!). 
Indignate de corupţia de la Roma, marile armate din provincii şi- 
au proclamat si ele împărații lor: pe Pescennius Niger în Orient, 
pe Clodius Albinus în Occident şi pe Septimius Severus la 
Dunăre. Ciocnirea armelor avea să aleagă pe cel mai tare dintre 
cei patru împărați! 

Imbrăcat cu haina de purpură, la 13 aprilie 193, în fruntea 
armatelor sale, Septimius Severus porni imediat spre Roma, 
îndemnat, desigur, de lulia Domna. Acolo, Senatul, la cererea lui 
Didius lulianus, îl declarase duşman public. Cu toate că era cel 
mai aproape de capitală dintre competitorii provinciali, el 
parcurse în fruntea legiunilor, în şapte zile drumul până în Italia. 


Pătrunse în Roma fără împotrivire, căci Didius lulianus fusese 
masacrat, desfiinta corpul pretorienilor, dar se arătă extrem de 
moderat faţă de Senat şi popor. Nu încape îndoială că sfătuitorul 
său cel mai inteligent rămânea tot augusta sa soţie. Ea privea 
acum cu satisfacţie defilarea măreaţă de pe străzile Romei, a 
legiunilor soţului său şi credea atinsă parţial ţinta indicată de 
horoscopul de odinioară. Ca această ţintă să fie atinsă întrutotul 
era necesară lichidarea lui Niger şi a lui Albinus. 

Poate sfătuit tot de lulia, Severus recunoscu ca Caesar 
(mostenitor) pe Albinus si se napusti cu toate fortele asupra 
Orientului deţinut de Niger. Augusta siriană l-a însoţit zi de zi in 
aceasta periculoasă şi îndelungată campanie. Cu toate că rivalul 
său comanda nouă legiuni şi avea sprijinul oraşelor din Orient, 
în marea bătălie de la Issus, chiar pe câmpul unde luptase 
strălucit Alexandru Macedon, Severus obţinu o victorie 
hotărâtoare. Când i se aduse capul lui Niger, el exclamă: 
„Acesta-i bufonul din Antiochia”! Campania sa orientală se 
prelungi până în anul 196 şi se încheie cu multe victorii asupra 
partilor, arabilor şi adiabenilor. La Roma fu primit cu bucurie şi i 
se acordă titlul de „fiu al împăratului Marcus Aurelius”. 

Se pare că atunci când Severus recunoscuse ca moştenitor al 
imperiului pe Clodius Albinus luase o hotărâre sinceră. Rivalul 
său dispunea de toate armatele din Brittania, Gallia şi Spania, 
câştigase simpatia Senatului şi a aristocrației romane, în fata 
soldatului brutal din Leptis Magna se ridica acum un om 
„manierat” şi popular, bun general şi administrator, nu un 
uşuratic ca Pescennius Niger. Această situaţie îl împinsese pe 
african la ezitare, prudenţă şi duplicitate „punică”, căutând să 
menţină nevătămată buna înţelegere cu Albinus. 

A intrat însă în joc ambiția şi afecțiunea de mamă a luliei 
Domna, pentru a schimba total decizia împăratului. Firesc, 
siriana pretindea ca moştenitor oficial al tronului să fie una 
dintre cele două progenituri ale sale şi nu rivalul soţului său. 
lulia deschise ochii împăratului asupra pericolului popularității 
crescânde a lui Albinus. O atare primejdie îl determină pe 
Severus să-şi arunce masca atitudinii sale conciliante, să-l 
declare pe Albinus „duşman public” şi, în locul lui, la 6 aprilie 
196, să-l ridice pe Caracalla la rangul de Caesar şi ca şef al 
tineretului (princeps iuventutis). Noul moştenitor al tronului, în 
vârstă numai de zece ani, se retrase cu mama sa în 


credincioasa provincie Pannonia, iar Septimius Severus plecă în 
Gallia ca să-l înfrunte pe Clodius Albinus. 

La Lugdunum (Lyon) avu loc bătălia decisivă. În fruntea 
legiunilor a luptat însuşi împăratul. Ajutat şi de cavalerie, l-a 
înfrânt pe Albinus, al cărui cadavru l-a călcat de mai multe ori cu 
copitele calului. Capul duşmanului, înfipt într-o lance, a fost 
depus în sala Senatului din Roma. Bătrânul corp politic cunoscu 
abia acum sângeroasa răzbunare a africanului. Informaţiile 
culese din arhiva lui Albinus, capturată la Lyon, îi oferiră prilejul 
legal să condamne la moarte 29 de senatori, neprieteni 
(februarie 197). 

Cu dispariţia lui Albinus se încheie etapa luptei pentru tron, 
dar se deschidea drama din sânul familiei lui Severus. De îndată 
ce concepţia dinastică a luliei fu afişată. Ideea unei dinastii se 
cristalizează definitiv în anii 199-200, popularizându-se prin 
efigiile monedelor. Imparatul este contopit cu Soarele, 
împărăteasa cu Luna, unul poartă pe cap coroana radiată, alta 
diadema de formă semilunară. Fiii lor, consideraţi încarnarea 
celor doi Luceferi, primesc de pe acum atribuţii sacerdotale. Cei 
patru membri ai familiei apar gravati pe monede sau geme într- 
o atmosferă familială de o perfectă armonie. Să nu ne închipuim 
însă că Severus ar fi fost un executant umil al planurilor politice 
tesute de lulia Domna. Încăpăţânatul african asculta docil 
propunerile inteligentei sale împărătese, dar nu rămânea 
prizonierul sentimentelor, căci până la urmă, tot voinţa sa prima 
în fata istetimii feminine. 

Afectuosul soţ a încărcat-o cu mari onoruri şi titluri pe fidela sa 
colaboratoare politică. Inscriptiile şi monedele vremii o cinstesc 
pe împărăteasă cu denumirile de: Augusta, Pioasa, (Pia), Fericita 
(Felix), mamă a împăraţilor (mater Augustorum), mamă a patriei 
(mater patriae), mamă a soldaţilor (mater castrorum) şi mamă a 
Senatului (mater Senatus). Toate aceste atribute pompoase 
trebuiau să-i creeze o deosebită ascendență morală în rândurile 
supuşilor. 

Victorios în trei mari războaie şi având Senatul redus la tăcere, 
ambițiosul soldat african îşi luă titlul de /nvictus „cel neînvins”, 
ca şi Soarele. Peste tot introduse un program de ordine, 
economie şi muncă metodică. Singura lui teamă era starea de 
spirit din armată, pe care o plătea bine şi, din când în când, o 
stimula prin manevre sau campanii în afara hotarelor. 


În 197, cu întreaga familie, el plecă în Orient pentru o mare 
expediţie împotriva partilor, duşmanii seculari ai Romei. Cu 
acest prilej, lulia Domna îşi revăzu locurile copilăriei şi ale 
tinereţii, Emesa, de unde divinul horoscop o trimisese pe tron. 
Campania lui Severus se încheie cu mulţi lauri, o ocazie fericită 
ca fiul său, Caracalla, considerat până acum ca imperator 
destinatus, să fie proclamat Augustus, adică coimparat cu tatăl 
său. Geta primea şi el titlul de Caesar. Imperiul devenea astfel 
bicefal, iar lulia se bucura din plin de fericita promovare a fiilor 
săi. 

Soldaţii intelesera cu timpul ascendenta pe care şi-o atribuia 
împărăteasa în probleme militare şi asupra planurilor de război 
ale soţului său. Amestecul femeilor în treburile armatei nu era 
de loc binevazut de ei. Făcându-se ecoul acestor nemulțumiri, 
unul dintre tribunii din garda împăratului i-a dat lui Severus un 
fel de avertisment, recitându-i un celebru vers din Eneida lui 
Virgiliu în care se spunea: „Bineînţeles, ca Turnus să devină 
soţul fericit al unei regine, noi, suflete de nimic, şi gloata fără de 
mormânt trebuie să ne împrăştiem cadavrele pe câmpul de 
bătălie”. Imprudentul ofiţer făcuse o aluzie directa la lulia 
Domna. Cunostintele sale din poetica virgiliană l-au costat însă 
viaţa. 

După ce pacifică şi reorganiza Orientul, împăratul cu familia sa 
plecă într-un fel de „călătorie de plăcere” în Egipt, atraşi de 
mirajele faraonice ale ţării. Primiti cu mari onoruri la Alexandria, 
ei urcă apoi cu o corabie spre străvechile oraşe Memphis şi 
Theba, unde, în templele faraonilor, se oficiază slujbe sfinte 
pentru sănătatea lor. Cuplul imperial contempla trecutul milenar 
al Nilului, căutând să descopere secrete divine ale cunoaşterii 
viitorului, curiozitate explicabilă, dacă ţinem seamă de 
ataşamentul pe care-l arătau faţă de aşa-zisele ştiinţe oculte. 
Caracalla şi Geta erau prea mici ca să înţeleagă toată această 
frământare sufletească şi spirituală a părinţilor lor. Intocmai ca 
şi faraonii de odinioară, cei doi pelerini imperiali au fost asimilați 
la Theba, din punct de vedere religios, cu marii zei ai Văii Nilului, 
ajungându-se astfel la o adorare a lui Septimius Severus - Osiris 
şi lulia Domna - /sis. Venerarea lor pământească le marea 
prestigiul şi-i prezenta supusilor, scaldati într-o lumină cosmică. 
Inspiratoarea acestor combinaţii divine a fost tot împărăteasa 
siriană. Din dorinţa ei s-au adus sacrificii la mormintele lui 


Alexandru Macedon şi Pompei, păstrate în oraşul Alexandria. 
Numai o epidemie de ciumă, izbucnită pe neaşteptate, i-a silit 
pe cei doi îndrăgostiţi de monumentele Văii Nilului să 
părăsească aceste locuri. 

Urmând un lung drum ocolit, prin Asia Mică, Tracia, Dacia şi 
Pannonia, familia imperială s-a întors, fără grabă, în Italia (202 
e.n.). Se împlineau zece ani de domnie (decennalia), eveniment 
sărbătorit de Severus cu mare fast. 

Pentru geniul cel bun al domniei - adică împărăteasa - s-au 
bătut frumoase monede de aur, pe care lulia Domna şi cei doi fii 
ai săi sunt denumiți „Fericirea veacului”. La aceste festivități se 
adăugară cele prilejuite de căsătoria lui Caracalla cu Plautiana, 
fiica lui Plautianus, omul de mare încredere al împăratului şi 
„nababul” imperiului. Istoricul Dio Cassius, invitat la nuntă, 
văzând fabuloasa zestre adusă de mireasă la palat, declara că. 
Ea putea fi de ajuns pentru dota a cincizeci de fiice de regi. 

Jocurile seculare din anul 204, prilejuite de comemorarea 
fundării Romei, oferiră un alt fericit moment pentru apoteoza 
familiei imperiale. Prin ele, soarta dinastiei se lega de a 
străvechiului oraş. La aceste festivități, lulia Domna se situa pe 
primul plan, după cum mărturisesc monedele emise în cinstea 
ei. In cea de-a doua zi, împărăteasa apăru alături de nepoata sa, 
lulia Soemias, în fruntea unui cortegiu alcătuit dintr-o sută de 
matroane romane, alese din rândurile înaltei aristocrații. Ele 
aduseră închinare zeiţei luno Regina, în al cărei templu le 
aştepta împăratul, în calitatea lui de mare pontifice. În prezenţa 
a două vestale, Severus acordă soţiei sale titlurile de „mamă a 
soldaţilor şi soţie a împăratului”. Alături de vechea sa titulatură 
ce arăta fericirea sa de mamă (Pia Felix Augusta, Mater 
Augustorum), noile atribute îi confereau un fel de fecunditate 
sacră în casa imperială (domus divina) şi în întregul imperiu. 
Liniştea şi fericirea sufletească a norocoasei „fecioare” de 
odinioară din templul de la Emesa aveau să fie însă zdruncinate 
puternic de furtuna stârnită în căsnicia lui Caracalla cu 
Plautiana. Cu toate că li se născuse un copil, cei doi nu se 
înțelegeau catusi de putin. Socrul Plautianus, ca şi soacra lulia, 
nu făceau altceva decât să-i dezbine. În curând, uraganul se va 
abate asupra nefericitei case a prefectului Plautianus. La 
acestea se vor adăuga dezbinarea feroce dintre prinții 
moştenitori şi crime, neprevăzute în legendarul horoscop al 


luliei. 

Un act de mare importanţă politică pentru consolidarea 
dinastiei l-a constituit divinizarea împărătesei, în viaţă fiind. La 
aceasta s-a ajuns nu printr-un ataşament sentimental al cuplului 
imperial, ci prin concordanța de păreri ce o aveau în fata marilor 
probleme de stat. Actul divinizarii a pornit de la punerea 
temeliilor Septizoniului, noul palat imperial, o casa a celor şapte 
planete, construită după sugestiile luliei Domna. Pe faţada 
clădirii figurau horoscoapele superstiţioşilor monarhi, adepţi ai 
metafizicii siderale, încrezători în eternitatea Romei, în a 
dinastiei lor şi partasi ai ideii perenitatii lor, întocmai ca lumea 
astrelor. Asemenea idei fecundau mai ales în mintea unei femei 
venită din lumea astrologilor orientali si din regiuni în care 
venerarea pământeană a capetelor încoronate se practica de 
milenii. Oraşele, satele şi castrele imperiului se umplură în 
curând de inscripţii, statui şi basoreliefuri, ca omagiu adus celor 
doi, consideraţi a fi lupiter şi luno. Monumente de asemenea 
natură, puse adesea din servilism, abundă în locurile natale ale 
lui Severus şi lulia, vizitate de ei în mai multe rânduri, în 
castrele subordonate lor şi de-a lungul drumurilor pe care au 
trecut  cortegiile imperiale prin provincii. Niciunul dintre 
împărații romani nu a figurat in mai multe inscripţii şi sculpturi 
ca Severus alături de familia sa, inscripţii puse în temple, băi 
publice, pe arcuri de triumf, fortificaţii etc. 

Aureola apoteozei s-a răsfrânt mai ales asupra împărătesei, 
creându-i o demnitate pe care o avuseseră numai câteva dintre 
înaintaşele sale, ca Livia, Plotina, Sabina şi cele două Faustine. 
Monetăriile imperiului au aruncat pe piaţă o mare cantitate de 
monede ale luliei, însoţite de popularizarea unor abstractiuni 
zeificate ce i se atribuiau, ca: Pudicitia, Fecunditas, Concordia, 
Bona Spes (speranţa cea bună), Abudentia şi Liberalitas 
(dărnicia faţă de popor). O propagandă bine organizată căuta să 
arate lumii că toate aceste binefaceri divine şi publice provin de 
la împărăteasa cea „sfântă”. Textele epigrafice şi reprezentările 
sculpturale ne mai arată că siriana a fost asimilată cu multe 
divinităţi de seamă din bogatul panteon al imperiului. Ea apare 
ca luno Regina, Venus Victrix, Venus Genetrix, Vesta, Diana, 
Cybele, Ceres etc., adorată în temple alături de aceste mari 
zeițe, mai ales în Orient. În multe provincii ale imperiului, cultul 
împărătesei s-a ascuns în forma de adorare a zeiţei Virgo 


Caelestis („fecioara cereasca”), o divinitate formată din 
contopirea mai multor zeițe punice şi feniciene (Tânit, Astartea, 
Afrodita-Urania etc.) prin care se uneau, astfel, cele două 
„patrii” ale casei imperiale. Dintr-o inscripție aflată la 
Sarmizegetusa suntem informaţi că un sclav împărătesc, 
Nemesianus, din administraţia provinciei, ridicase cu banii săi 
un templu pentru Virgo Caelestis Augusta, denumire ce ne arată 
pe lulia Domna, adorată astfel şi în Dacia. Nu trebuie să credem 
în totala sinceritate şi spontaneitate a acestor devotiuni. Cele 
mai multe s-au ridicat „din ordin” sau ca metode de adulare şi 
linguşire din partea unor oameni ce aşteptau adesea favorurile 
aruncate lor de către palat. Ne-a rămas şi un fel de rugăciune 
versificată pe care un ofiţer a rostit-o şi gravat-o apoi pe baza 
statuii împărătesei lulia Domna, monument sculptat, tnfatisand 
chipul zeiţei Virgo Caelestis. Litania lui descrie statuia care purta 
pe cap coroana de spice a zeiţei Ceres, ţinea în mâna dreaptă 
balanţa dreptăţii, avea la picioare un cărucior, care o arăta ca 
fondatoare de oraşe. Versurile declară că împărăteasa este un 
astru apărut pe cerul sirian şi că ea oferă pacea, virtutea şi 
bogăţia agricolă. 

Asimilată divinităţilor aducătoare numai de bine, exaltată prin 
cele mai însemnate epitete laudative de caracter divin şi 
adorată în temple, împărăteasa a beneficiat, în cele din urmă, şi 
de preotese care îi îngrijeau acest cult. In asemenea atmosferă 
i-a fost uşor, mai târziu, nepotului său, împăratul Elagabal, ca 
după moarte să-i organizeze funeraliile ce o treceau definitiv, 
prin incinerarea pe rug, în rândul zeilor eterni. 

Prima mare tulburare a linistei din palatul Septizonium, 
provocată de aroganta luliei, a fost cearta cu Caius Fulvius 
Plautianus, cuscrul său şi prefect al pretoriului. Acest straniu 
personaj ameninţa la un moment dat să rupă definitiv armonia 
dintre genialul african şi intima sa consilieră. Plautianus era şi el 
compatriot african, ajuns mare om de încredere al palatului. De 
fapt se formaseră în jurul tronului două camarile ce se luptau 
pentru acapararea favorurilor: a perfizilor sirieni, susținuți de 
lulia Domna, şi a durilor puni, sprijiniți de Plautianus. Primul atac 
organizat de Plautianus, în ceea ce priveşte infidelitatea 
conjugală a luliei, şi pregătirea de câtre ea a unui complot 
împotriva bolnavului şi îmbătrânitului înainte de vreme, 
Severus, nu a reuşit. Calomniile prefectului pretoriului găseau 


sprijin în opinia publică romană, ostilă de veacuri amestecului 
femeilor în treburile publice. Suferind de gută, împăratul avu 
totuşi energia să ancheteze această acuzaţie şi să o rezolve cu 
spirit de împăciuire. Cu toate acestea s-a produs un fel de 
dezacord între soţi, lulia retrăgându-se în umbră pentru a 
pregăti o lovitură fatală periculosului său rival, acum singurul 
om de încredere al lui Severus. Ea urmărea să deschidă ochii 
împăratului asupra pericolului ce-l prezenta pentru el acest nou 
Sejan, în calitatea sa de prefect al pretoriului. Severus trebuia 
convins că înrudirea cu Plautianus pregăteşte o răsturnare a 
dinastiei severiane şi o ridicare a prefectului pe tron. 

Cu inima rănită, siriana se retrase într-un fel de autoexil 
prelungit, la Atena. Acolo se înconjură de filosofi, poeţi si 
oameni de ştiinţă, susţinând un fel de „salon literar”, aşa cum 
organizase Aspasia pe timpul lui Pericle. În jurul ei se vedeau 
poeţii Oppianus şi Gordianus, medicul Gallenus, eruditul întru 
toate, Serenus Sammonicus, biograful Diogene Laertius, autorul 
lucrării Vietile filosofilor, istoricii Athenaeus, Aelianus si Marius 
Maximus etc. Din cercul literar al luliei, la Atena sau la Roma, 
mai sunt pomeniti Herodius Atticus, Apuleius, autorul romanului 
Măgarul de aur, şi alţii. Mare trecere găseau în anturajul literar 
al împărătesei filosofii neopitagoricieni si neoplatonicieni ca 
Ammonius Saccus, cel care aţâţa zelul religios al luliei printr-un 
amalgam de  curiozităţi mistice şi oculte. Din dorinţa 
împărătesei, educaţia lui Caracalla s-a încredinţat renumitului 
pedagog Antipater din Hierapolis, autor al unei /storii a 
Severilor, azi pierdută. Alţi gânditori de seamă ai timpului, 
Alexandru din Aphrodisias, şeful şcolii aristotelice, şi Philostratos 
din Lemnos, s-au bucurat de înaltul patronaj cultural al 
împăratului. Nu putem exclude din cercul luliei nici pe istoricul 
grec Dio Cassius, de la care posedăm multe ştiri în legătură cu 
zbuciumul de la palat. 

La cererea luliei, Philostratos a scris Viața lui Apollonios din 
Tyana, celebru magician popular în întreg Orientul prin minunile 
ce-i fuseseră atribuite cu un secol mai înainte. Biografia acestui 
făcător de minuni itinerant din lumea păgână a fost terminată 
numai în anul morţii luliei. Împărăteasa pusese la îndemâna 
redactorului un bogat material documentar. 

Nu-i erau străini împărătesei nici marii jurişti ai timpului, ca 
Aemilius Papinianus, sirian înrudit cu ea, şi numeroşii săi elevi: 


Ulpianus, Paulus, Callistratos, Arrius Menander şi alţii, dintre 
care mulţi erau orientali. 

Septimius Severus privea cu satisfacţie preocupările 
intelectuale ale împărătesei, le sprijinea băneşte şi adesea 
participa la reuniuni. 

În lupta cu Plautianus, lulia găsi potrivit să şi-l alieze pe 
Caracalla, acum ieşit din adolescenţă, cu numeroase vicii 
moştenite de la cei doi părinţi. Coimparatul, nefericit în 
căsătoria cu Plautilla, era indignat şi de faptul că Plautianus îl 
»spiona” şi-i adresa adesea mustrări aspre. lulia află cu bucurie 
că fiul său nu mai consimtea să locuiască în aceeaşi casa cu 
Plautilla şi că hotărâse o feroce răzbunare împotriva lui 
Plautianus (204). Judecata rece a luliei Domna, dublată de 
instinctul său matern şi cu o ură neiertătoare de orientală 
aruncară în aceeaşi balanţă a pieirii pe cuscru şi pe noră, care 
purta, ca şi ea, titlul de Augusta. 

Imprudentul Plautianus căuta să braveze pe cei doi duşmani, 
crezându-se pe deplin stăpân pe voinţa lui Septimius Severus. 
Sfidarea lui merse până acolo, încât se considera intrat cu totul 
în sânul familiei imperiale, arogându-şi dreptul de a aşeza 
statuia sa şi pe aceea a fiicei sale alături de ale auguştilor săi 
cuscri. Concomitent, organiza distribuții publice de alimente din 
averea sa, depăşind chiar dărnicia împăratului. Opinia publică 
considera toate acestea drept sacrilegii şi indicii pentru 
pregătirea unui complot, zvonuri pe care lulia Domna le aducea 
la urechea soţului său. Dar şiretul Plautianus reuşea să se apere 
de asemenea învinuiri, încât, la un moment dat, Severus ar fi 
exclamat: - „Este imposibil să-i fac vreun rău acestuia şi aş dori 
să mor înaintea lui”. 

Revenită din exilul său efemer, lulia împreună cu Caracalla 
reluară lupta împotriva lui Plautianus. Se folosiră şi de faptul că 
fratele împăratului, Publius Septimius Geta, declarase pe patul 
de moarte cum că Plautianus pusese la cale înlăturarea 
Severilor din domnie. 

Cei doi istorici contemporani evenimentelor, Dio Cassius şi 
Herodianus, ne-au transmis cu lux de amănunte descrierea 
complotului înscenat de Caracalla, prin care s-a ajuns la 
lichidarea lui Plautianus. A fost convins un ofiţer din garda 
împăratului să aducă lui Severus o scrisoare plastografiată şi 
compromiţătoare a lui Plautianus şi să-l denunțe pe prefect că 


ar fi pus la cale uciderea celor doi împărați. Adus în fata lui 
Severus, Plautianus nici nu mai avu timp să se justifice. 
Caracalla cu oamenii săi se năpustiră cu săbiile şi-l uciseră pe 
loc. lulia Domna nu se afla de faţă, dar poate că urmărea 
drama, dintr-o cameră vecină (22 ianuarie 205). Satisfacţia sa fu 
deplină numai o dată cu exilul Plautillei, trimisă în insulele 
Lipari, unde mai târziu, a fost sugrumată din ordinul lui 
Caracalla. 

Uciderea lui Plautianus îi înlesni luliei reintrarea pe scena 
politică şi consacrarea timpului liber preocupărilor legate de 
probleme religioase şi filosofice. Acum stătea mereu lângă 
împărat, ca să-l ferească de noi influenţe nefaste şi, în acelaşi 
timp, să continue pregătirile pentru venirea la tron a fiilor lor. 

După ce au scăpat de coşmarul Plautianus, Caracalla şi Geta 
au trecut la viaţa de desfrâu, care a înspăimântat pe cetăţenii 
Romei prin extravagantele ei. 

Din masacrul făcut în rândurile partizanilor lui Plautianus a 
scăpat doar intendentul său Macrinus, în împrejurări pe care nu 
le cunoaştem. Intrat mai apoi în serviciul lui Severus, va ajunge 
împărat prin pregătirea asasinării lui Caracalla. 

După asasinarea lui Plautianus, s-a ajuns la o reconciliere 
totală între Severus şi lulia, nu însă şi la înţelegere între cei doi 
fii ai lor. De mici copii, Caracalla şi Geta nutreau o ură feroce 
unul faţă de altul. Ostilitatea dintre ei s-a mărit pe măsură ce au 
ajuns oameni maturi şi când se punea problema succesiunii lui 
Severus. Părinţii doreau ca ei să domnească împreună, în 
armonie, ceea ce nu era posibil, din cauza firii lor. Faptele 
relatate de istoricii secolului al Ill-lea, precum şi busturile 
rămase ne arată în figura lui Caracalla un nou Nero, feroce ca 
aspect şi un tiran plin de megalomanie. Fratele său Geta era de 
asemenea violent, ambițios si destrăbălat. Zadarnic au încercat 
părinţii să le sufoce viciile printr-o educaţie aleasă, dată sub 
îndrumarea celor mai de seamă pedagogi ai timpului. Ei 
moşteniseră tot ce putea fi mai rău din firea părinţilor. 
Atmosfera de depravare din lumea tineretului aristocrat al 
Romei viciase, în continuare, sufletele celor doi moştenitori ai 
tronului. 

Ca să-i sustragă din cercurile vicioase ale capitalei, împăratul 
şi împărăteasa au căzut de acord ca, în anul 208, să pornească 
o expediţie asupra Scoției, unde Caracalla putea să-şi arate 


aptitudinile lui militare. În legătură cu această hotărâre a 
împăratului, Herodian (Ill, 14) notează: „Cu acest prilej se 
gândea să-şi ducă fiii departe de Roma, ca să le călească 
tinereţea cu un trai de campanie, cu o viaţă echilibrată, de 
îndată ce se vor vedea departe de plasa de plăceri a capitalei; 
aşa că, deşi bătrân şi suferind de gută, decretă începerea 
campaniei împotriva britanilor; prin aceasta caracterul i se 
dovedea mai robust decât al oricărui tânăr”. 

Plecară din Roma toţi patru, împreună cu prefectul pretoriului, 
juristul Papinianus, ca să ducă operaţii militare de mică 
amploare împotriva triburilor semisălbatice ale caledonienilor 
din Scoţia. Severus era atât de suferind, încât guta şi picioarele 
umflate îl sileau să călătorească mai mult în lectică. Bruma cu 
bălțile scoțiene îi agravară boala şi-l siliră să se întoarcă în 
oraşul Eboracum (York), lăsând conducerea campaniei pe 
seama lui Caracalla, iar lulia şi Geta îl tnsotira, ca fraţii să fie 
despărțiți. 

În anul 210 se celebră o victorie fără strălucire, dându-i-se lui 
Caracalla, cu acest prilej titlul de „învingător al britanilor” 
(Britannicus). La insistențele luliei, Geta a fost proclamat şi el 
Augustus, titlu ce îl punea pe picior de egalitate cu tatăl şi 
fratele. Aceasta a fost cea mai mare greşeală politică a 
prudentului Severus. Imperiul avea trei capete, ca un cerber, 
dintre care două trebuiau să dispară: al tatălui, din cauza bolii şi 
al lui Geta, retezat de sabia lui Caracalla, care nu dorea să 
împartă imperiul cu fratele său. 

Brutalul Caracalla trecu imediat la acţiune, ca să-şi lichideze 
tatăl şi fratele. Organiză un complot pentru uciderea lui Severus, 
dar conspirația a fost descoperită. Vinovatii, în frunte cu 
Caracalla, au apărut în faţa tribunalului împăratului, unde acesta 
le-a spus „cel ce comandă aici este capul şi nu picioarele”. Cu 
excepţia lui Caracalla, iertat, toţi participanţii la conspirație au 
fost executaţi. Se mai spune, că şi după această iertare 
părintească, Caracalla n-a părăsit intenţia de a-şi ucide părintele 
paralizat, fie cu otravă, fie cu sabia. Numai că medicii şi soldaţii 
nu i-au mai dat ascultare pentru încercarea unui nou patricid. 

Se spune că pe timpul când se găsea la Eboracum, preocupată 
de boala bărbatului ei şi de studiile sale filosofice, lulia a fost 
vizitată de o caledoniană care i-ar fi dat o lecţie în ceea ce 
priveşte perfidia adulterelor săvârşite de matroanele romane. 


La 4 februarie 211, Severus închidea ochii pentru totdeauna, 
în afară de lulia, la căpătâiul său se mai aflau Caracalla şi Geta. 
Acestora le-ar fi spus: - „Sunt satisfăcut că pot lăsa imperiul în 
deplină pace şi nu pradă disensiunilor pe care le-am găsit la 
suirea mea pe tron. Deci, să muncim!” (Vita Severi, 23). Dio 
Cassius îi reproduce şi cuvintele adresate direct fiilor săi, înainte 
de a-şi da sufletul: „Trăiţi în unire, înavuţiţi pe soldaţi si 
dispretuiti pe toţi ceilalţi”. 

Armonia dintre fraţi dorită de muribund se stinse de-a doua zi. 
Cu cenuşa părintelui în urnă şi cu mama îndoliată, ei se 
întoarseră la Roma, de îndată. Pe drum, cele două tinere fiare, 
având fiecare în nări mirosul de sânge, dormeau în 
cantonamente separate, nu stăteau la aceeaşi masă şi se 
înconjurau zi şi noapte de gărzi. După ce Senatul acordă 
calitatea de divus defunctului şi avură loc funeraliile se deschise 
marea dramă dintre fraţi. Căuta fiecare să scape de celălalt şi să 
ia cârma statului numai în mâinile lui. Opinia publică, înalții 
magistrați, Senatul şi armata se impartisera în două tabere, 
după fagaduielile ispititoare ce primeau sau de teama 
răzbunării. Cei mai mulţi trecuseră de partea lui Geta, care 
începuse o demagogică comportare afişată prin blandete, 
modestie şi cumpătare. Dimpotrivă, Caracalla făcea totul cu 
asprime şi răutate faţă de populaţia şi organele civile, grija lui 
fiind numai de a-şi atrage armata. 

lulia Domna se găsea între Scila şi Caribda, dornică să evite o 
mare catastrofă. Susţinând ea împăcarea celor doi, la un 
moment dat fraţii hotărâră să împartă imperiul; întreaga Europă 
cu Africa rămânea lui Caracalla, iar Orientul revenea lui Geta. 
Herodian (IV, 3) redă astfel scena acestei împărțiri, tratată de 
Caracalla cu Geta: 

„în timp ce le expuneau aceste planuri, toţi cei chemaţi 
şedeau posomorati, cu fata plecată în jos; până cand, în cele din 
urmă, lulia le spuse următoarele: 

«Copiii mei, văd că aţi aflat mijlocul de a vă împărţi pământul 
şi marea, şi, din cuvintele voastre, am putut pricepe că apele 
Pontului despart cele două continente unul de altul; dar pe 
mine, care v-am născut, cum mă veţi împărţi între voi? Biata de 
mine, cum să fac oare să mă împart şi să mă despic în două 
pentru a putea rămâne cu fiecare dintre voi? De aceea mă 
gândesc: omorati-ma mai întâi pe mine, luati-va fiecare câte o 


parte din mine si îngropaţi-o. În felul acesta mă veţi putea trage 
şi pe mine la sorţi, aşa cum aţi făcut cu pământul şi cu marea». 

Şi rostind aceste vorbe, înecată de plâns şi de suspine, îi 
cuprinse pe amândoi cu braţele, îi trase la sine şi încercă să-i 
împace. Toţi fură cuprinşi de jale şi, aşa, adunarea se risipi; 
propunerea fu respinsă şi amândoi împărații se întoarseră în 
apartamentele lor”. 

Melodrama spectacolului dat de lulia şi sinceritatea dragostei 
materne impresionaseră numai pentru o clipă pe cei doi 
ambitiosi. Mama, artista”, reuşise să salveze unitatea 
imperiului, puternic consolidat de către defunctul său soţ, dar 
îndepărtând soluţia divizării imperiului, ea pregătise fără vrere 
moartea unuia dintre fii. Ciocnirile ce se iscau între cei doi 
competitori deveniseră publice la spectacole, în tribunale, în 
Senat, cu ocazia numirii şefilor de administraţie etc. In cele din 
urmă, Caracalla, împins de pofta de a ajunge singur stăpân pe 
tron „se hotări să încerce prin sabie şi crimă o lovitură care avea 
să fie decisiv în favoarea lui” (Herodian, IV, 4). Hotărârea sa fu 
întărită de faptul că, în cele din urmă, mama sa arătase mai 
multă afecţiune pentru fiul cel mic. 

Tragedia uciderii monstruoase a lui Geta ne este povestită pe 
larg de Dio Cassius (XXVII, 2): 

„Antonin (Caracalla) îşi propuse să-şi ucidă fratele în timpul 
(sărbătorilor) Saturnalelor, dar renunţă: crima nu putea fi 
tăinuită, căci s-ar fi făptuit în văzul lumii. De atunci, multe lupte 
avură loc între ei, ca între cei ce-şi întind reciproc curse, şi 
multe precautii se luară de o parte şi de alta. Cum numeroşi 
gladiatori şi soldaţi îl ocroteau zi şi noapte pe Geta, în casă şi pe 
stradă, Antoninus convinse pe mama sa să-i cheme singuri într- 
o cameră, spre a-i împăca. Geta fiind convins astfel, se duse la 
el, dar, abia intrat, o bandă de centurioni, pregătiţi mai înainte 
de Antoninus, se năpustiră să-l taie pe Geta, care, de îndată ce-i 
văzu, fugi, se atârnă de gâtul mamei sale şi, lipindu-se de 
pieptul ei, se văită strigând: «Mamă, mamă, tu, tu care m-ai 
adus pe lume, ajută-mă, că mă omoară». Dar aceasta, astfel 
înşelată, văzu pe fiul său pierind în chipul cel mai groaznic, chiar 
în braţele ei, şi primi moartea celui pe care-l născuse chiar pe 
pântecele ei; ea se umplu toată de sânge aşa încât nu mai luă în 
seamă rana de la mână pe care o căpătase. Nu-i fu permis nici 
să se tânguiască, nici să-l plângă pe fiul său, pierit înainte de 


timp, într-un mod atât de cumplit. Ea fu obligată să se bucure şi 
să râdă, ca şi cum s-ar fi găsit într-o mare fericire. Se spionau cu 
grijă cuvintele, gesturile şi culoarea obrazului ei, ca această 
Augusta, soţie de împărat şi mamă de împărați, să nu-şi arate 
nici în ascuns lacrimile pentru o aşa de mare nenorocire”. 

După această odioasă crimă, lăsând pe lulia lângă cadavrul lui 
Geta, Caracalla alergă pe sălile palatului, apoi în castrul 
pretorienilor, strigând în gura mare că Geta voise să-l omoare. 
Vorbi apoi soldaţilor, multumind zeilor că-l scapasera de la o 
mare primejdie. Apoi astupă gura gărzilor palatului cu un copios 
donativum în aur. A doua zi, în Senat, justifică asasinarea 
fratelui său cu argumente juridice, pe care juristul şi prefectul 
pretoriului, Papinianus - spre nenorocirea sa - nu i le confirmă. 
A urmat apoi o înspăimântătoare avalansa de asasinate, 
rebeliuni şi confiscări de averi, în dauna partizanilor lui Geta. In 
tot imperiul a fost lansat un ordin sever, ca numele fratelui să 
fie şters de pe toate inscripţiile, iar statuile lui să fie făcute 
bucăţi. 

Treptat, lulia, mama îndurerată, s-a resemnat, căutând să uite 
momentele când Geta îşi dădea sufletul în braţele ei pline de 
sânge. Doliul luase sfârşit chiar din acea seară însângerată. 
Ambiţia de a păstra situaţia de împărăteasă, ca pe timpul 
soţului său, era mai puternică decât durerea de mamă. Aşadar, 
lulia nu a părăsit curtea ca să-şi ducă un doliu trist până la 
sfârşitul vieţii, fiindcă iubea mai mult puterea decât pe copiii săi. 
Caracalla îi creă o situaţie şi mai importantă, ea devenind un fel 
de coregentă alături de fiu şi se bucură de aceşti lauri până la 
moartea sângerosului său fiu. Nu l-a împiedicat însă pe fiu să-şi 
continue seria crimelor care i-au pătat şi mai mult memoria în 
istorie. 

Portretele monetare din anii ce au urmat oribilei crime din 27 
februarie 212 e.n. Ne-o arată pe împărăteasa mamă din ce în ce 
mai slabă şi îmbătrânită. Farmecul ei din anii tinereţii dispărea 
treptat. Rămânea însă mulţumită de faptul că, în ciuda firii 
despotice a fiului său, acesta îi era totuşi supus. Indiferent de 
pamfletele răspândite la Roma sau Alexandria, în legătură cu 
„uitarea unui cadavru”, ea se considera tot venerata 
împărăteasă de odinioară. Dar şederea lui Caracalla şi a luliei 
Domna în Roma nu mai era posibilă în urma odioasei crime. 
Plecară pe neaşteptate spre hotarele imperiului. Impăratul 


îmbrăcă faimoasa manta soldateasca, denumită caracalla, ce-i 
va aduce şi porecla istorică, haină distribuită de el gratuit 
populaţiei, săracilor şi soldaţilor de rând. Înainte de plecare, 
este probabil ca lulia Domna să-i fi sugerat fiului un fel de 
împărţire, între ei, a drepturilor şi datoriilor privind cârma 
statului. 

lulia deveni cel mai activ „prim-ministru” şi „secretar imperial” 
al administraţiei civile. Caracalla se înfunda printre soldaţii săi în 
dorinţa caraghioasă de a ajunge un nou Alexandru Macedon. 
Talia scundă si fata dezgustătoare a împăratului au fost 
satirizate de olarii alexandrini, prin figurine groteşti, adevărate 
caricaturi ale pigmeului Caracalla, în postura macedoneanului. 

Ca şi eroul macedonean, fiul luliei mergea pe picioare în 
fruntea coloanelor militare, mânca ratia reglementară de ciorbă 
militară dintr-o strachină, îndura frigul, ploaia, zăpada şi căldura 
caniculară alături de soldaţii săi. Împărăteasa-mamă lucra multe 
ore din zi în cancelarie, rezolva actele importante de stat, iniţia 
proiecte de legi cu juriştii săi şi se bucura din plin, când privea 
garda pretoriană personală, rezervată dupa datină pentru o 
Augusta. Timpul liber şi de odihnă şi-l petrecea adesea în 
discuţii cu filosofii, momente ce-i aduceau uitarea unor teribile 
amintiri din trecut. Faimoasa lege denumită constitutio 
Antoniniana, emisă în 212 e.n., pentru a lărgi dreptul de 
cetăţenie în lumea peregrinilor din imperiu, a fost redactată sub 
supravegherea ei. Legea a fost dată pentru a mări numărul 
contribuabililor şi a introduce un sistem fiscal unic. Încurcături îi 
provocau numai repetatele cereri de bani din tezaurul statului, 
făcute de Caracalla pentru campanii, construcţii militare, 
stipendii - plătite unor neamuri barbare şi pentru a asigura 
multe liberalitati soldaţilor nesatiosi. Deviza sa financiară 
proclama: - „Nimeni, afară de mine, nu trebuie să posede bani, 
pentru ca eu să-i pot dărui soldaţilor” (Dio Cassius, LXXVII, 10). 
Alarmată de atâtea cheltuieli, lulia îi atrăgea atenţia că vistieria 
va rămâne goală. Arătându-i sabia, el răspundea: - „Să n-ai grijă 
mamă: atâta timp cât vom ţine aceasta în mână, banii nu ne vor 
lipsi” (Dio Cassius, LXXVI, 10). 

Numai soldele plătite armatei se ridicau la 60 de milioane de 
drahme pe an. Ca să poată face faţă acestor cheltuieli 
exorbitante, Caracalla batu o monedă noua de argint, 
Antoninianus, al cărei aliaj cu aramă depăşea cu mult procentul 


de argint. Numai un trezorier abil ca lulia reuşea să menţină 
balanţa veniturilor şi cheltuielilor într-un oarecare echilibru. 

În anii 212/213, Caracalla poartă lupte cu unele triburi 
germanice la Rhin. lar după o scurtă revenire la Roma, în anul 
214, împreună cu mama sa, cu sora aceleia, lulia Maesa, şi cu 
cele două verişoare, lulia Soemias şi lulia Mammaea, părăseşte 
pentru totdeauna capitala imperiului. Cu ei se găsea şi sinistrul 
Marcus Opellius Macrinus, prefectul pretoriului şi ucigaşul de 
mai târziu al împăratului. După ce trec Alpii, se opresc în Retia 
(Austria), vizitează Pannonia (Ungaria), Moesia (Bulgaria nordică 
şi lugoslavia nordică), Tracia (Bulgaria sudică) şi apoi Dacia. 

Prezenţa lui Caracalla şi a luliei Domna în Dacia ne este 
semnalată prin inscripţiile şi sculpturile ce s-au pus în onoarea 
lor de către oraşe şi armată (214 e.n.). Mai multe luni, împăratul 
a zăbovit la Porolissum (Moigrad, jud. Sălaj) pentru a întări 
graniţa nordică a provinciei. Acolo li s-au ridicat impozante 
statui de bronz ale căror sfărâmături s-au descoperit recent de 
către arheologii români. 

Din Dacia, alaiul imperial a pornit spre Hellespont şi Asia Mică, 
oprindu-se mai mult timp la Nicomedia şi Antiochia (215 e.n.). 
Din când în când, împăratul adresa mesaje Senatului, la Roma, 
în care nu uita să comunice elogios sprijinul ce-l primea de la 
mama sa, pentru rezolvarea treburilor de guvernământ. 

În acel moment, toate cele patru principese siriene erau 
văduve şi constituiseră un fel de „alianţă familială”, ca să 
observe evenimentele şi să-şi împartă profitul lor. 

Caracalla vizită Troia şi mormintele eroilor homerici, cărora, ca 
şi Alexandru Macedon, le aduse sacrificii solemne. Acolo îi veni 
în minte ideea de a organiza legiunile romane după modelul de 
odinioară al falangei macedonene, unitate tactică cu care spera 
să doboare cerbicia partilor, urmaşii perşilor de odinioară. 

În toamna anului 215 e.n., curtea imperială se găsea la 
Alexandria. Alexandrinii şi antiochienii jigniseră ani de-a rândul 
pe împărat, prin anecdote, epigrame, pamflete şi caricaturi. Ei îi 
dăduseră, în batjocură, titlul de Geticus Maximus, adică 
„învingătorul geților” expresie ce se mai putea traduce şi cu 
„învingătorul lui Geta”. Pentru toate aceste insulte, împăratul 
ordonă ca notabilităţile oraşului Alexandria să fie gâtuite, iar 
oraşul dat pradă jafului soldatesc. După câteva zile de 
prădăciuni, Caracalla scria cinic către Senat că, „în ceea ce 


priveşte calitatea şi numărul celor ucişi, nu mă preocupă de loc, 
căci toţi şi-au meritat moartea”. 

Campania împotriva partilor a fost deschisă în anul 216, fără 
vreun motiv serios. Pretextul: refuzul regelui din Partia de a-i da 
în căsătorie pe fiica sa. Războiul fu dus cu succes, căci parții nu 
erau pregătiţi. lulia Domna rămăsese la Antiochia, de unde află 
că absenţa îndelungată a împăraţilor din Roma născuse acolo 
unele primejdii. Se răspândiseră din Roma zvonurile că Macrinus 
cu fiul sau pregătesc asasinarea lui Caracalla şi schimbarea de 
domnie. Zvonurile au fost comunicate lui Caracalla de către 
lulia, dar el nu le-a dat crezare. Cu toate că Macrinus deţinea 
postul de prefect al pretoriului, nu-l putea „vedea pe tron pe 
acest african cu urechea găurită după moda maură”, fricos şi 
soldat incapabil. În acelaşi timp, prietenii îl înştiinţară şi pe 
Macrinus de primejdia acestor denunturi. Şi atunci fricosul se 
decise să acţioneze mai înainte ca împăratul să-i taie capul. 

Scrisoarea trimisă din Antiochia de către lulia, prin care îl 
încunoştinţa pe împărat de primejdia ce-l pândea căzu în 
mâinile lui Macrinus. De îndată, prefectul cumpără pe un 
centurion, Martialis, din garda împăratului, şi-l îndemnă să-şi 
răzbune fratele, ucis din ordinul lui Caracalla. Pe când împăratul 
descălecase lângă un tufiş pentru unele nevoi naturale, Martialis 
s-a furişat printre arbuşti şi, cu o lovitură bună de sabie, l-a 
înjunghiat mortal. Dar şi ucigaşul a fost omorât pe loc de către 
gardă, fără o anchetare prealabilă, încât amestecul lui Macrinus 
nu s-a putut dovedi deocamdată. Cadavrul lui Caracalla a fost 
incinerat şi cenuşa expediată mamei sale, la Antiochia. 

De la Dio Cassius (LXXVIII, 23) aflăm câteva informaţii 
importante, în legătură cu sfârşitul luliei: 

„lulia, mama lui Caracalla, se afla din întâmplare la Antiochia. 
Ea fu aşa de tare îndurerată de îndată ce află de moartea lui 
Caracalla, încât se lovi tare în piept şi încercă să se lase să 
moară de foame. Pe cel ce-l urâse de viu, îl plângea acum mort, 
nu pentru că o îndurera, sau ar fi voit ca el să vietuiasca, ci 
pentru faptul că-i părea rău să rămână o simpla particulară. De 
aceea, ea insultă mult şi tare pe Macrinus. Fiindcă nu se 
renuntase la pompa imperială nici la garda de pretorieni care o 
înconjurau - şi fiindcă Macrinus nu aflase de vorbele ei şi-i 
scrisese cu bunăvoință - ea prinse de îndată curaj, renunţă la 
dorinţa de a muri şi, nerăspunzându-i la scrisoare, se adresă 


soldaţilor ce o păzeau. Arătă acestora că este egală cu celebrele 
regine ale Orientului de odinioară, ca Semiramis şi Nitocris, deci 
trebuie să o ajute să se răzbune. Dar nimeni nu o sprijini, de 
teama lui Macrinus”. 

De îndată ce Macrinus se convinse că urzelile periculoase ale 
luliei continuau sa se teasa, îi retrase garda de pretorieni şi o 
invită să părăsească Antiochia. Lipsită de această înaltă cinstire, 
silită să se coboare ca o simplă muritoare în viaţa privată, lulia 
preferă moartea în locul umilintei. 

Cât priveşte moartea luliei, care a avut loc la câteva luni dupa 
asasinarea lui Caracalla, ştirile antice sunt contradictorii. După 
unii, ea ar fi murit de inanitie sau otravindu-se. Dio Cassius 
(LXXVIII, 23/24) ne dă detalii mai precise asupra morţii şi 
funeraliilor ei, într-un frumos necrolog: 

„... ŞI după cele ce auzi că se vorbeau la Roma despre fiul sau 
nu mai dori să vietuiasca. Roasă de un cancer ce-l avea de mult 
timp la o mamelă şi care vreme îndelungată stătuse pe loc, 
atunci i se irită la locul rănii căpătate în timpul asasinării fiului 
său Geta. Ea se lăsă să moară de foame. 

Astfel, după ce se ridicase la o demnitate aşa de mare, după 
ce, sub domnia soţului ei, vietuise numai în suferinţă din cauza 
lui Plautianus, după ce văzu pe cel mai tânăr dintre fiii săi 
înjunghiat chiar în braţele ei, uri neîncetat pe cel mai mare pe 
când fusese în viaţă; după ce află cum a fost ucis şi acela, ea se 
prăbuşi de la putere fiind încă în viaţă, ucigându-se ea însăşi. 
Aşa că cine se gândeşte la această femeie, nu poate ferici pe 
nimeni dintre cei ce au cunoscut o mare prosperitate, dacă în 
viaţa lor nu a existat o plăcere adevărată şi curată, o fericire 
netulburată şi durabilă. Aceasta a fost soarta luliei. Aducându-se 
la Roma corpul ei, fu depus în mausoleul lui Caius şi Lucius, dar 
mai târziu, oasele ei şi ale lui Geta au fost strămutate de către 
Maesa, sora ei, în locul de înmormântare consacrat lui 
Caracalla”. 

Reflecţiile filosofice ale lui Dio Cassius rezumă pregnant 
ascensiunea vertiginoasă şi prăbuşirea dramatică a unei tinere 
siriene, ridicată la purpura imperială printr-un horoscop şi 
azvârlită în tarana de şirul atâtor crime odioase. Dar zodia 
orgolioaselor principese nu se încheiase o dată cu moartea 
patroanei lor. Rămâneau în viaţă o soră, două nepoate şi doi 
băieţi în ale căror vine curgea acelaşi sânge şi aceleaşi ambiţii 


ca ale luliei Domna. 


IULIA MAESA 
Regenta unui alt Sardanapal 


Odată ridicat pe tron, Macrinus se temuse numai de intrigile 
bătrânei lulia Domna şi luase pentru aceasta măsuri în 
consecinţă. Nu dăduse deci importanţă rudelor aceleia, rude 
care, din ordinul lui, se retrăseseră, cu tot avutul lor, de la Roma 
la Emesa. 

Deşi făcuse mulţi ani slujbă la curtea lui Severus şi Caracalla, 
Macrinus fusese incapabil a discerne coerenţa familiei siriano- 
africane, solidară şi dinamică în momente de mare pericol 
pentru membrii ei. 

După dispariţia luliei Domna, sora sa lulia Maesa rămânea cel 
mai de seamă şef al clanului familial. Alături de fiicele sale, lulia 
Soemias și lulia Mammaea, se bucura de mare consideraţie în 
leagănul religios al zeului El Galbal din Emesa. Maesa poseda şi 
ea temperamentul focos de şef, dar care nu se putuse aprinde 
până acum. Stătuse mulţi ani la Roma pe lângă palat, 
deprinsese a manui armele şireteniei politice, țesătura intrigii şi 
dorinţa parvenirii. Studiase profund structura sufletului roman, 
interesând-o mai ales slăbiciunile lui. Era mai „romană” decât 
defuncta sa soră, superioară în clarviziune norocosului şi 
miopului Macrinus. In ceea ce priveşte protocolul de la curtea lui 
Severus, Maesa ocupa locul al cincilea, după cei patru membri 
direcţi ai familiei imperiale. Faptul este marcat de monumentele 
epigrafice ce i s-au ridicat până în anul 217. Astfel, în oraşul 
Palmyra, aşezându-se statui familiei imperiale, în agora, în anii 
198-209 e.n., numai bustul Iuliei Maesa fusese rânduit alături de 
cei patru. Este numită acolo, în inscripţia dedicatorie, „sora 
Augustei”, un titlu ce-i conferea dreptul la diferite onoruri 
publice şi omagii din partea oraşelor imperiului. 

Ea realizase o căsătorie corespunzătoare rangului său, prin 
unirea cu cavalerul roman lulius Avitus, fost proconsul al 
provinciei Asia, mai apoi delegat de către Caracalla cu o 
importantă misiune diplomatică în insula Cipru. Dar, în anul 217, 
lulia Maesa era de mult timp văduvă. Din căsătoria cu Avitus se 
născuseră două fiice, la rândul lor căsătorite cu sirieni: lulia 
Soemias, cu Sextus Varius Marcellus din Apameea şi lulia 


Mammaea, cu Gessius Marcianus din Caesarea Libanului, ambii 
cavaleri romani şi deja decedați în anul 217 e.n. Soemias 
adusese pe lume un băiat născut în anul 204 e.n., numit atunci 
Varius Avitus Bassianus, care va fi viitorul împărat Elagabal 
(218-222). La rândul său Mammaea născuse, patru ani mai 
târziu, un fiu cu numele de Alexianus, ajuns şi el împărat sub 
numele de Severus Alexander (222-235). Cele trei principese 
siriene, frumoase, superstiţioase, ambitioase si sfidătoare fata 
de orice scrupule, îndrăzneau să înfrunte pe uzurpatorul 
Macrinus. 

Busturile şi portretele monetare ale luliei Maesa ne arată o 
femeie matură, cu trăsături faciale pronunţate şi chiar antipatice 
faţă de fineţea luliei Domna. Efigiile monetarilor se remarcă 
printr-un realism portretistic intransigent fata de această 
femeie, cu o faţă puternic ridată. Coafura sa nu ne oferă acele 
ondulatii elegante ale părului surorii sale, ci este prins la Maesa 
cu o diademă aşezată pe ceafă. Nu era prin urmare o femeie a 
cărei frumuseţe să-şi fi putut exercita puterea de seducţie faţă 
de oamenii din preajmă-i şi faţă de mulţime. Domna se arătase 
o mamă agitată, Maesa era o bunică fermă. După împrejurări, 
ştia însă să fie maleabilă, gata să se resemneze, dar şi dârză în 
anumite ocazii. Mai bine decât sora sa se pricepea să mânuiască 
arma corupţiei în rândurile soldaţilor. Banii nu-i lipseau şi nici 
prestigiul. Trebuia găsit numai un pretendent legal din sânul 
familiei, ca sirienele să se reinstaleze în palatul cu şapte etaje, 
Septizonium. Ochii ei se opriră asupra nepotului Bassianus, pe 
atunci preot al marelui zeu din Emesa, copil bun de tutelat de 
către o regentă. Mare speranţă nu putea găsi în sprijinul 
indolentei lulia Soemias, pe care cei din Emesa o numeau, pe 
bună dreptate, din cauza moravurilor ei, meretrix, adică 
„curtezană”. Soemias-Sohemia este un nume de origine arabă şi 
înseamnă „principesă” sau „împărăteasă”. 

Maesa se decise să acţioneze ca bunică în numele minorului 
preot al zeului El Gabal. Copilul Bassianus, în vârstă numai de 
13 ani, se remarca prin frumuseţea sa aureolată de strălucirea 
hainelor de preot pe care le purta cu mare fast. Zilnic, frumosul 
Bassianus, în veşminte de purpură cu mâneci largi, având o 
tunică de purpură brodată cu aur şi capul încins de o coroană 
ornată cu pietre preţioase de diferite culori, executa în jurul 
pietrei negre si al multelor altare, în pas cadentat, dansuri 


sacre, în sunetul trompetelor, flautelor şi tamburinelor. 

Lângă Emesa îşi avea cantonamentul legiunea a Ill-a Gallica ai 
cărei soldați păstrau o bună amintire împăratului-soldat 
Caracalla. Ei veneau adesea la templul lui El Gabal, atraşi de 
spectaculoasele procesiuni şi rituri sacerdotale, conduse de un 
copil fardat şi îmbrăcat în haine sclipitoare. Maesa avea grijă să- 
şi laude nepotul şi să strecoare aurei în mâinile legionarilor. De 
îndată ce preotul aurit deveni drag soldaţilor, ea le spuse în 
taină şi cu un cinism oriental, că acest copil se născuse, de fapt, 
din legăturile adultere ale luliei Soemias cu vărul său primar, 
Caracalla. Cunoscându-se scandaloasele moravuri de curtezană 
ale Soemiei, soldaţii crezură cu uşurinţă şoaptele intrigantei 
bunice. Nu îşi mai bătură capul să stabilească vârsta pe care o 
avusese Caracalla (16 ani), când venise pe lume nepotul luliei 
Maesa. 

Astfel reuşi Maesa să-l înşele pe Macrinus, ocupat cu expediţia 
împotriva partilor şi impasibil fata de comedia ce se juca la 
Emesa şi despre care credea „că-i un joc de copii”. Şireată 
siriană organiză un fel de complot în sânul legiunii. În localurile 
de spectacole, un alt sirian aliat cu Maesa, Euthychianus 
Comazon, folosea talentele sale scenice, ca să câştige favoarea 
populaţiei civile pentru principesele siriene. 

În cele din urmă, Macrinus intui pericolul ce-l prezenta în 
spatele său agitația de la Emesa, orchestrată diabolic de către 
Maesa. O răscoală militaro-civilă în vestul Siriei însemna izolarea 
împăratului de principalele sale armate din Europa şi Africa, într- 
un moment când el nici nu fusese recunoscut oficial de Senatul 
roman. Dar era prea târziu: vigilenta şi graba de a acţiona tainic 
a luliei Maesa fuseseră mai bine chibzuite decât calculele 
uzurpatorului. 

In noaptea de 16 mai 218, Maesa „luă o mare hotărâre, găsind 
că merită să înfrunte orice primejdie decât să moară în 
anonimat şi sa pară că a decăzut” (Herodian, V, 3). Ea apăru pe 
neaşteptate la porţile castrului legiunii a Ill-a Gallica, împreună 
cu fiicele şi nepoţii. După ce pătrunse în centrul garnizoanei, 
convocă trupa, îi vorbi cu iscusinta, arunca mult aur soldaţilor. 
Lăsându-se convinşi de oratoria bunicii, legionarii proclamară 
împărat pe nepotul său, dându-i-se numele oficial al lui 
Caracalla: adică Marcus Aurelius Antoninus. Se găsiră de îndată 
o hlamidă de purpură pentru micul împărat şi câte o diademă 


pentru bunică şi mamă, în calitatea lor de Augustae. A fost o 
adevărată sărbătoare nocturnă la lumina tortelor din castru. 

De îndată ce află mascarada încoronării din Emesa, de la 
Antiochia, unde se afla, Macrinus trimise de grabă câteva 
escadroane de cavalerie maura, sub comanda ofițerului Ulpius 
lulianus. Două asalturi ale maurilor asupra fortificațiilor castrului 
n-au reuşit. Atunci Maesa ridică pe ziduri pe noul împărat şi-l 
arătă atacatorilor, promitandu-le că dacă îşi ucid ofiţerii, vor fi 
promovați în locul lor şi vor obţine un copios donativum. 
Corupţia îşi făcu efectul dorit. Prima victimă a fost lulianus. 

Alarmat, Macrinus adună toate trupele de care dispunea şi 
porni spre Emesa, cu care ocazie constata că din armata sa 
mulţi soldaţi fugeau în lagărul sirienelor. La graniţele dintre Siria 
şi Fenicia se dădu o luptă nehotărâtă la început; se părea că, 
până la urmă, armata sirienelor va intra în debandadă. Femeile 
recurseră atunci la o stratagemă disperată: 

„Armata lui Elagabal lupta foarte slab si daca Maesa si 
Soemias, care tnsoteau pe acest copil-imparat, sarind din care si 
aruncandu-se asupra fugarilor, nu i-ar fi oprit, cu lacrimile lor, de 
a se retrage si dacă copilul, apucând săbioara cu care era încins, 
nu s-ar fi văzut pe cal, printr-o inspiraţie divină - ca şi cum ar fi 
voit să se repeadă asupra adversarilor -, armata nu s-ar fi oprit 
niciodată. Încă şi aşa, ar fi dat iarăşi bir cu fugiţii, dacă însuşi 
Macrinus, văzându-i că rezistă, n-ar fi fugit” (Dio Cassius, 
LXXVIII, 38). 

Părându-i-se lui Macrinus că lucrurile stau prost pentru el, în 
timp ce încleştarea nehotărâtă se desfăşura încă, îşi smulse 
hlamida, aruncă semnele demnităţii imperiale, îşi rase barba 
spre a nu fi cunoscut şi-şi părăsi trupele, fugind împreună cu 
câţiva oameni de încredere. De îndată ce soldaţii observară fuga 
laşului, trecură de partea lui Elagabal. Fugarul a fost prins si 
executat, după o urmărire dramatică. 

Maesa triumfase cu fiicele şi nepoţii săi într-o bătălie ca de 
comedie! In calitate de primă regentă, ea se pregăti de plecare, 
„nerăbdătoare să revadă binecunoscutele ziduri ale palatului din 
Roma” şi să-l prezinte Senatului pe noul împărat. Graba mai era 
determinată de necesitatea de a strânge bani, ca să plătească 
pe cei care o ajutaseră să-l învingă pe Macrinus. Comazon avu o 
scurtă, dar strălucită carieră până la aceea de consul. Se 
proiectase chiar căsătoria lui cu lulia Soemias. Dar când 


Comazon recomandă lui Elagabal mai multă prudenţă și 
înţelepciune, împăratul îi tăie capul. 

Elagabal adusese la Roma, în bagajele sale, şi pe zeul favorit 
de la Emesa. Intră în capitala imperiului cu o suită ce amintea 
bacanalele orgiastice. Dojenile şi strădaniile depuse de bunică, 
ca să-l determine pe copil să părăsească moravurile şi hainele 
orientale, nu avură rezultat bun. Exhibitiile sale sacre apăreau în 
ochii cetăţenilor romani ridicole şi scandaloase, ca o sfidare faţă 
de pietatea şi obiceiurile tradiţionale romane. Se înconjurase 
numai de pleava Orientului. Dorea să impună pe Capitoliu cultul 
zeului său. Istoricii antici vorbesc de multele turpitudini la care 
se deda acest degenerat, stăpânit de demonul desfrâului. 
Depravarea îi intrase în sânge ca ceva firesc, inoculată prin 
calitatea lui de mare preot al unei stranii divinităţi orientale. 

Maesa constata consternată cum acest minor îi năruia edificiul 
monarhic pe care-l zidise din greu pentru satisfacerea ambițiilor 
sale de dominație. Relaţiile perverse ale împăratului cu un sclav 
carian, Hierokles, stârniră violente discuţii între bunică şi nepot. 
Elagabal se căsători, rând pe rând, cu cinci femei, dintre care 
una era vestală. Motiva acest sacrilegiu matrimonial, declarând 
că şi el este preot suprem şi din unirea sa cu o vestală supremă 
se vor naşte copii divini. Nu o dată, bunica a fost silită să cânte 
şi să danseze în cele două temple ale zeului El Gabal construite 
de împărat la Roma (dintre care unul, se pare, pe Palatin). Nu o 
mai linişteau pe bătrâna regentă nici multele titluri imperiale 
care i se acordaseră, ca odinioară luliei Domna, nici monedele 
ce se băteau în cinstea ei cu cele mai pompoase epitete. Ea îşi 
dădea seama că extravagantele nepotului călcau în picioare 
virtutea şi austeritatea romană tradiţională. Mai înregistră apoi 
cu amărăciune şi creşterea ostilitatii fata de împărat în rândurile 
armatei, ceea ce însemna apropiata pierdere a tronului. 

După practica lui Caracalla faţă de lulia Domna, Elagabal lăsă 
în mâinile bunicii toată grija guvernării. Această abandonare a 
puterii îi crea libertatea de a se ocupa numai de cultul zeului 
său prea iubit, de care erau legate atâtea plăceri josnice ale 
trupului. Intari propaganda de prozelitism prin spectacole 
religioase date pe străzi, cu pompe şi parăzi care contraveneau 
cu spiritul de cumpătare religioasă al bătrânei capitale. Organiza 
chiar o hierogamie, casatorind pe El Gabal cu Virgo Caelestis, 
zeita cartagineza. Casatoriile sale efemere cu cele cinci femei, 


dintre care unele din sânul unor familii romane de seamă, erau 
considerate ca jocuri şi capricii ieşite din fantezia unui dement. 

Opinia publică începuse să creadă că însăşi lulia Maesa 
patrona pe ascuns sau se făcea că nu observă nebuniile lui 
Elagabal. Prestigiul regentei scădea mereu, mai ales că, o dată 
cu maturizarea copilului-împărat, se putea aştepta îndepărtarea 
ei de la cârmă. Ca să-şi acopere lipsa de prestigiu şi 
impopularitatea, Historia Augusta (Vita Heliogabali, 12) ne 
relatează că împăratul a procedat astfel: 

„Nu se arăta de loc printre soldaţi şi în Senat, decât însoţit de 
către bunica sa Varia (Maesa), despre care am amintit deja, ca 
prin prezenţa ei să obţină creditul şi favoarea pe care el singur 
nu le merita. Inaintea domniei lui, nicio femeie nu intrase în 
Senat ca să semneze deliberările şi să-şi dea avizul...” 

Un puternic conflict s-a iscat între bunică şi nepot, în 
momentul când Elagabal a pretins calitatea de Caesar, adică 
moştenitor al tronului, pentru sclavul sau favorit, Hierokles. 
Paharul se umpluse şi Maesa îşi dădu seama că se află în pragul 
unei răscoale armate a plebei si a Senatului. Inteligența si 
experienţa sa îi arătară că este necesar să realizeze alte 
proiecte pentru consolidarea tronului. 

In ceea ce priveşte atitudinea împărătesei-mame, adică a 
luliei Soemias, aceasta nu participa de loc la strădaniile bătrânei 
Maesa pentru a-l struni pe Elagabal. Primise şi ea aceleaşi titluri 
şi onoruri ca Domna şi Maesa, dar aceste banale epitete nu o 
interesau. Dimpotrivă, mama încuraja şi chiar participa la multe 
dintre destrăbălările preotului decăzut. Roma o considera ca o 
„femeie de bordel” şi o nouă Messalină. Îi cunoaştem înfăţişarea 
după o serie de monede, redată vulgar şi lipsită de orice 
spiritualitate. Căzuse în desfrâul cel mai josnic încă din timpul 
practicelor sexual-religioase din templul de la Emesa şi nu se 
putuse debarasa niciodată de această mistică barbarie, aşa cum 
reuşiseră mătuşa şi mama sa. 

Istoricii vremii au înregistrat numeroase fapte urâte care i se 
puneau în seamă şi pe care nu le putem considera simple 
calomnii sau bârfeli. Comportarea ei a fost aidoma cu a fiului. 
Soemias batjocorea şi ea tradiţiile şi instituţiile de seamă ale 
Romei. Din inspiraţia ei se alcătuise un „Senat al femeilor”, ale 
cărui reuniuni aveau loc pe colina Quirinal. Era o parodie a celei 
mai de seamă instituţii politice din stat, cu o tradiţie milenară. 


Senatul feminin de pe Quirinal dădea legi groteşti pentru 
matroanele romane, în legătură cu costumul, eticheta, 
comportarea în societate, felul cum trebuia dat un sărut în 
public, cine dintre ele are dreptul de a merge în lectică, în 
trăsură sau călare, ce animale să înhame, ce metale să se 
folosească pentru ornarea mijloacelor de transport, ce 
încălţăminte să se poarte etc. Numele luliei Soemias apărea 
însă pângărit şi de alte fapte mai murdare. 

De îndată ce s-a instalat la Roma, Elagabal s-a arătat foarte 
atent faţă de mama sa, fiindcă aceasta nu căuta să-i frâneze 
extravagantele cum era cazul bunicii. Era mult mai atent fata de 
ea decât faţă de Maesa care-l adusese la tron şi care îi ducea 
acum în spate imensa povară a guvernării, Lucru nemaiintalnit 
până aci, el hotărâse ca mama sa să participe la dezbaterile 
Senatului, stând pe scaun alături de cei doi consuli! 

Lucida lulia Maesa îşi dădu seama că nepotul său ajunsese un 
„Sardanapa!l” pe tronul Romei (Dio Cassius), că nicio speranţă 
de îndreptare nu mai putea exista pentru el şi că se atinsese 
marginea prăpastiei cu o atare domnie dezordonată. 

„Văzând cum stau lucrurile - notează Herodian (V, 7) - Maesa, 
care se aştepta din partea armatei la unele semne de 
nemulţumire faţă de purtarea împăratului, temându-se ca nu 
cumva, dacă lui i s-ar fi întâmplat ceva, să fie din nou nevoită să 
reintre în anonimat, îl convinse pe tânărul acela uşuratic şi fără 
minte să adopte pe vărul lui şi nepotul ei, băiatul Mammaeei, şi 
să-i acorde şi titlul de Caesar”. 

Elagabal acceptă cu uşurinţă această iniţiativă, deoarece 
Maesa îi arătă că el trebuie să se dedice slujbelor zeului său, iar 
absorbantele treburi de stat să le lase în grija vărului. Parodia 
adoptiunii figurează în paginile lui Dio Cassius (LXXIX, 17): „lar 
Sardanapal (Elagabal) nu putea să întârzie de a-şi lua 
recompensa meritată pentru infamiile sale, căci făcând acestea, 
ajunsese urât şi de popor şi de armată, pe care mai ales se 
rezema... lată cum se petrecură lucrurile. Introducând în Senat 
pe vărul său Bassianus (Alexianus) şi aşezând de o parte pe 
Maesa, iar de altă parte pe Soemias, îl adoptă ca fiu şi se ferici 
că s-a făcut deodată tatăl unui atare copil, ca şi cum el ar fi fost 
cu mult mai în etate şi declară că nu mai are nevoie de un 
altul...” 

Şireata Maesa îndepărta cu încetul un monstru din fruntea 


statului şi-l înlocuia pe nesimţite cu un alt copil ce atinsese 
vârsta de 13 ani. Noul Caesar era un minor, dar tot un nepot al 
ei, situaţie ce-i asigura continuarea regenței. La stăruința 
bunicii, tânărul prinţ moştenitor îşi schimbă numele Alexianus în 
acela de Marcus Aurelius Severus Alexander Augustus, i se făcu 
loc în senat şi la consulat (21 iulie 221). 

Noul său nume conţinea pe al lui Caracalla şi pe al eroului 
macedonean. 

Actul lui Elagabal a fost sincer. La început, el nu arăta niciun 
fel de animozitate fata de vărul său: îl credea inofensiv, iar 
puterea rămânea tot în mâinile bunicii. Socotea însă că va reuşi 
să-l asocieze şi pe acest copil timid la practicile sale sacerdotale 
pline de extaz şi imoralitate. Dacă ar fi să acceptăm ca reale 
efigiile şi legendele de pe monede, unde apar cei doi veri stând 
în faţa zeului El Gabal, împăratul reuşise la un moment dat să-l 
atragă pe copilul Alexandru în cortegiul zgomotos al cultului. 
Atunci interveniră austerele lulia Maesa şi lulia Mammaea, ca 
să-l sustragă pe inocent din mocirla unei religii pe care ele o 
cunoşteau prea bine, de la Emesa, şi reuşiră. Deoarece Elagabal 
continua cu aceeaşi frenezie să-şi îndeplinească obligaţiile de 
sacerdot, deveni cu totul impopular în armată care îşi îndrepta 
acum speranţele spre copilul Alexandru. 

Impăratul începu să regrete uşurinţa cu care îl adoptase pe 
văr: 

„informat de cele ce se petreceau - relatează Herodian (V, 8) 
- Antoninus (Elagabal) uneltea prin orice mijloc împotriva lui 
Alexandru şi a mamei aceluia; însă toate încercările lui erau 
înlăturate şi împiedicate de Maesa, bunica amândurora, care 
adăuga istetimei ei fireşti experienţa anilor fără număr petrecuţi 
la curte ca soră a luliei, soţia lui Severus, de care nu se 
despartise niciodată. Bătrâna avea ştiinţă de toate uneltirile lui 
Antonin, care era înzestrat cu o fire uşuratică şi care nu pregeta 
să spună deschis tot ce voia, şi nici să treacă la fapte”. 

Elagabal încercă să obţină o hotărâre a Senatului, care să 
anuleze adoptiunea acordată. Dar membrii înaltului corp îi 
refuzară cererea, ceea ce arăta scăderea autorităţii împăratului. 
La aceasta se adăuga ostilitatea crescândă a corpului de 
pretorieni, câştigaţi cu bani de Maesa şi Mammaea. Soldaţii îl 
obligară pe împărat să alunge din palat toată pleava de 
saltimbanci şi de oameni fără căpătâi, adunaţi acolo de 


Elagabal, pentru dezmaturi. Grijulia Mammaea luase toate 
precautiunile, ca în alimentele ce i se serveau lui Alexandru să 
nu se strecoare vreo otravă administrată prin grija augustului 
său văr. Soldaţii îl supravegheau din aproape ca să nu se 
producă un asasinat. Apăruseră astfel la palat două tabere, cea 
mai puternică fiind de partea lui Alexandru. 

La 1 ianuarie 222, Elagabal şi Alexandru trebuiau să urce 
treptele Capitoliului pentru a aduce sacrificii solemne marilor 
zei. Cei doi, recent aleşi, primeau cu această ocazie şi insignele 
de consuli. Primul refuză însă să participe la aceasta 
solemnitate alături de văr şi ordonă senatorilor partizani ai lui 
Alexandru să părăsească Roma, ceea ce aceştia îndepliniră. 
__Nemulţumirile soldaţilor se manifestau din ce în ce mai des. 
Intr-o bună zi, Elagabal răspândi zvonul că Alexandru ar fi pe 
moarte. Dar soldaţii refuzară să-l creadă, se retraseră din gărzi 
şi-i cerură insistent să le aducă imediat în tabără pe micul 
Caesar. 

„Antonin, care fusese cuprins de o mare frică, îl luă pe 
Alexandru cu sine în litiera imperială, care scânteia de mulţimea 
de aur şi pietre scumpe, îndreptându-se cu el spre tabără. 
Soldaţii le deschiseră porţile primindu-i şi petrecându-i până la 
templu. Lui Alexandru îi făcură o primire entuziastă, însoţită de 
urale, în timp ce faţă de Antonin se purtară cu răceală. Pe 
Antonin acest lucru îl necăji nespus; noaptea o petrecu în 
templu, clocotind de mânie împotriva soldaţilor; în sfârşit, 
ordonă ca toţi cei care îl aclamaseră pe Alexandru cu prea multă 
inimă şi mai tare decât s-ar fi cuvenit să fie strânşi pentru a-şi 
căpăta pedeapsa, laolaltă cu cei ce-i îndemnaseră la razmerita 
şi la neascultare. Soldaţii, care de mult îl urau pe Antonin şi 
doreau să scape de un împărat ce se făcea de râsul lumii, 
întărâtaţi de poruncă, se gândiră că trebuie să vină în ajutorul 
camarazilor încarceraţi; şi, părându-li-se că a sosit vremea şi că 
pricina lor este indreptatita, îl uciseră pe Antonin, împreună cu 
Soemias, mama lui, care se afla de faţă în calitate de 
împărăteasa-mamă, ca şi pe toţi oamenii din preajma lui, care 
au putut fi prinşi acolo şi recunoscuţi drept slujitori şi tovarăşi de 
fărădelege cu el. Cadavrele lui Antonin şi al Soemiei fură lăsate 
la cheremul oricui, spre a fi tarate si batjocorite; şi aşa, după ce 
au fost târâte şi batjocorite, vreme îndelungată, pe străzile 
oraşului, au fost aruncate în canalele ce se varsă în Tibru” 


(Herodian, V, 8). 

Maesa şi Mammaea lansară de astă dată zvonul cum că cel ce 
se va urca acum pe tron era tot un fiu nelegitim al lui Caracalla, 
idolul de odinioară al soldaţilor. Şi această asertiune găsi uşor 
crezare, însoţită fiind de obişnuitele daruri în bani acordate 
armatei. 

Din „revoluţia religioasă” încercată de Elagabal la Roma n-a 
rămas nimic. Piatra neagră a luat drumul Emesei şi statuia zeiţei 
Virgo Caelestis, calea apei spre Cartagina. Cu aceasta se încheia 
viata unei alte prințese siriene, lulia Soemias, cu totul nedemnă 
de culmile la care soarta o ridicase. Maesa rămânea la 
conducere. În locul fiicei masacrate, pe care n-a deplâns-o 
câtuşi de putin, apărea acum cea de-a doua fiică, lulia 
Mammaea. Începea o nouă domnie, tutelată tot de o dublă 
regență feminină care trebuia să aibă o bază nouă. Alături de 
cele două împărătese se adăugau în consiliul de regență 16 
senatori, cavaleri şi jurişti. Prezenţa acestor bărbaţi în supremul 
consiliu întărea legalitatea conducerii feminine şi potolea 
spiritele împotriva lor. În realitate era numai un paravan, 
deoarece Maesa şi Mammaea ţineau ferm în mâinile lor armata, 
administraţia internă şi politica externă. Sarcina lor apărea 
acum mai uşoară: micul Alexandru nu era întinat de o moralitate 
pătată, se arăta studios, disciplinat, dar lipsit de energie. 
Numele, firea şi faptele domniei lui nu s-au potrivit cu ale 
cuceritorului macedonean. 

lulia Maesa mai trăi până în anul 226. Fiica sa a înţeles să-i 
acorde în continuare calitatea de „prim-ministru”. Dar în aceşti 
patru ani, conducătorul invizibil a fost juristul Ulpianus, prefect 
al pretoriului. El a fost autorul unei sentinţe juridice, dată în anul 
224, prin care se declara că: „Tutela este o demnitate pentru un 
bărbat şi ea este incompatibilă cu slăbiciunea feminină”. Textul 
acestei legi lasă să se ghicească un fel de protest faţă de 
conducerea autocrată a împărăteselor siriene. Fără îndoială că 
publicarea lui s-a făcut cu asentimentul lor, acum prea sigure de 
soliditatea poziţiei pe care o acaparaseră în mecanismul de 
guvernământ. 

În jurul vârstei de 60 de ani, păstrându-şi toată autoritatea 
până în ultimele zile, lulia Maesa închise ochii (226 e.n.). | s-au 
făcut funeralii solemne acordate numai marilor împărătesc; prin 
consecratio a fost incinerată şi trecută în ceata zeilor. Trăise 


liniştită numai alături de sora sa, lulia Domna. În cei opt ani de 
regență dusese o viata agitată. A înfruntat evenimente grave 
numai prin puternica sa voinţă, cum a fost momentul uciderii lui 
Caracalla şi a luliei Soemias. Dintre toate împărătesele siriene, 
ea se arată a fi fost cea mai abilă în politică, clarvăzătoare în a- 
şi alege colaboratorii, cu sânge rece în momentele critice de 
guvernare, dar si incapatanata cand se hotăra să-şi atingă un 
scop personal. 


IULIA MAMMAEA 
Dragoste maternă exagerată 


Domnia lui Sever Alexandru (222-235), tutelată de mama sa 
lulia Mammaea, s-a bucurat de o simpatie aproape unanimă în 
paginile istoricilor antici şi moderni. În cei 13 ani de conducere 
au fost părăsite tendinţele absolutiste ale predecesorilor; 
Senatul şi-a reluat locul la cârma statului; s-au făcut multe 
reforme bune în viaţa internă a imperiului, iar frontierele au 
rămas neştirbite. Tradiţia înregistrată mai ales de sursele 
istorice creştine a exagerat însă calităţile acestui împărat, lipsit 
de personalitate. Caracterul său marcat de absenţa fermitatii a 
dat ocazie unor certuri de palat, a dat putinţă să se înfiripe 
răscoale în provincii, revolte militare şi alte tulburări. Mama- 
împărăteasă a păstrat constant convingerea exagerată a 
superiorității fiului său. 

Principalele surse vechi despre viaţa lui Alexandru, sunt 
Herodian, Dio Cassius şi biograful sau din Historia Augusta, 
Lampridus. Izvoarele epigrafice şi arheologice completează 
cadrul domniei ultimului dintre Severi. 

Dintre principesele siriene, lulia Mammaea se înscrie ca cea 
mai bună şi înţeleaptă. Fata de fiu s-a comportat ca educatoare 
şi mamă autoritară. Ea primise titlul de Augusta, de îndată ce 
fiul său luase coroana (222), apoi denumirile de mater Augusti - 
mater castrorum - mater senatus şi mater patriae. A fost şi ea 
asimilată cu zeițele Venus, Cybele, Vesta etc. Întâia dată s-a 
atribuit unei împărătese romane epitetul laudativ, de „mamă a 
întregului neam omenesc”. 

Pentru educarea fiului său, un copil docil, înţelept şi pios, ea a 
depus eforturi susţinute. Dio Cassius (LXXX, 1) care a trăit în 
aceste vremuri, alături de împărat (al cărui consul a fost), arată 


că „... Mammaea a luat în mâinile sale administraţia treburilor, a 
adunat în jurul fiului său bărbaţi înţelepţi, ca să-i formeze 
educaţia prin aceştia; din Senat a ales pe cei mai buni consilieri, 
îndrumându-i ce trebuie să facă, iar lui Domitius Ulpianus 
(jurisconsultul) i-a încredințat comanda pretorienilor şi 
conducerea unor treburi de stat”. 

Atât de supus se arăta faţă de mama sa, încât unii istorici 
vorbesc ironic despre un adevărat „matriarhat”. În notele 
biografice lăsate de Lampridus întâlnim numeroase manifestări 
de modestie ale micului împărat, insuflate lui de mama sa. Se 
spune că ar fi refuzat la început numele şi titlurile pe care i le 
oferea Senatul cu ocazia recunoaşterii lui ca împărat. Acelaşi 
biograf mai notează că, dacă îşi pleca cineva capul înaintea lui 
sau încerca să-l flateze, îl alunga pe adulator sau îi răspundea 
cu un zâmbet ironic. Indrumat de mamă, el făcea să apară cu 
pregnanta în public contrastul dintre amabilitatea sa si aroganta 
predecesorilor săi, Caracalla şi Elagabal. 

Mammaea îl născuse pe Alexandru la 1 octombrie 205 e.n., 
aşa că, la data urcării sale pe tron, băiatul împlinise 16 ani (11 
martie 222). Rămânea totuşi un copil la acea dată, nu numai din 
cauza vârstei, dar şi datorită faptului că bunica şi mama il 
rasfatasera cu o tandrete exagerată. Este de asemenea meritul 
acestor două femei de a-l fi ferit pe copil de contactul cu cultul 
zeului vicios de la Emesa. „Marele Alexandru” (cum din adulare 
îl numeau adesea senatorii), deşi a trăit la Roma, din pricina 
originii, educaţiei şi formaţiei sale intelectuale, a rămas tot un 
oriental. Mammaea l-a înconjurat mai mult de dascăli greci; l-a 
ferit de contactul cu unii oameni de moravuri uşoare şi l-a 
îndepărtat de viaţa depravată a capitalei. Scriitorii bisericeşti 
vechi laudă adesea virtutea principală a împăratului: curăţenia 
sufletească şi integritatea morală a unui împărat ce protejase 
creştinismul. Neintelegerile dintre Soemias şi Mammaea se 
iscaseră adesea pe tema criteriului de a-şi creşte fiecare 
odrasla. Dacă mama lui Elagabal îi dăduse aceluia deplină 
libertate, Mamaea îşi hrănea fiul cu precepte austere, cu ştiinţă, 
literatură şi filosofie. Fiul fusese crescut în atmosfera unei religii 
eclectice, în care aveau loc toţi zeii „morali” ai imperiului. În 
capela palatului, vizitată în fiecare dimineaţă de către tânărul 
împărat, se puteau vedea aşezate pe altare şi în nişe, imaginile 
celor mai buni împărați, profeti, filosofi, fondatori de religii, magi 


şi zei, ca Abraham. Orpheus, Apollonios din Tyana şi Isus 
Hristos, pe care el îi venera. Acest politeism pestrit arată haosul 
religios al vremii. Unii autori antici au lansat ştirea falsă că el şi 
mama sa ar fi fost creştini. Confuzia s-a produs de la faptul că 
Severus Alexander trâmbiţa adesea preceptul: „Să nu faci altuia 
ceea ce tie nu doreşti a ti se face”, lozincă folosită mai întâi în 
păgânism. 

Concertul de laude ce i se aduce în literatura paleocreştină - 
începând cu Eusebius (sec. IV) - se explica prin toleranța arătată 
faţă de comunităţile creştine, altă dată crunt persecutate. Se 
mai spune că, din dorinţa sa de a cunoaşte şi sta de vorbă cu 
toţi oamenii iluştri ai imperiului, Mammaea l-a invitat la 
Antiochia, in 232, pe învățatul creştin Origenes şi l-a protejat cu 
o gardă împotriva furiei schismaticilor. Nu s-a dat niciun edict 
imperial de pedepsire sau de protecţie a creştinilor, ci s-a 
păstrat un regim de toleranţă faţă de ei. Dacă în Acta 
Sanctorum sunt amintiţi martiri în timpul domniei lui Severus 
Alexander, atrocitățile au fost provocate de excese locale. Este 
adevărat însă că unii şefi de seamă ai bisericii creştine au 
activat în slujba împăratului. Astfel, lulius Africanus din lerusalim 
a fundat pentru împărat o bibliotecă la Roma si tot pentru el a 
realizat o enciclopedie în 24 de cărţi. Sfântul Hyppolitus a 
dedicat luliei Mammaea tratatul său despre înviere. 

Grijulia mamă nu uitase nici exerciţiile fizice, cunoştinţele de 
tehnică militară şi lecţiile de retorică care veneau să completeze 
educaţia lui Alexandru. Pentru aceasta era înconjurat de 
numeroşi profesori şi pedagogi mai ales greci, dar şi de dascăli 
romani şi orientali. Zi de zi, mama însăşi supraveghea educaţia 
copilului pe care o dorea aspră, modestă, întocmai ca în Sparta 
de altădată. 

Cât timp trăise lulia Maesa, lulia Mammaea ocupase poziţia de 
coregentă a fiului său. După moartea mamei sale, Mammaea îşi 
luă în chip serios sarcina de a conduce treburile imperiului peste 
capul unui fiu mereu supus, situaţie pe care a păstrat-o până la 
tragica lor dispariţie. Faţă de înaintaşele sale siriene, noua 
împărăteasă dădu dovadă de înţelepciune, prin neamestecul 
său în anumite chestiuni politice, activităţi pentru care pe atunci 
femeile erau considerate inapte. Astfel, refuză să participe la 
şedinţele Senatului, cum făcuseră Maesa şi Soemias, 
multumindu-se să fie, fără aparente, o adevărată regentă. 


Colaborarea tronului cu Senatul, ruptă atât de brutal de către 
Septimius Severus şi Caracalla, s-a restabilit într-o formă care 
amintea acestei onorabile instituţii politice frumoasele timpuri 
din epoca republicii. Din păcate, nu s-a putut restabili şi 
disciplina în rândul pretorienilor, care, ghiftuiti cu prea mult aur, 
erau supuşi fata de palat numai datorită respectului pe care-l 
arătau lui Alexandru. 

Cu o pregătire intelectuală mai modestă decât a mătuşii sale 
lulia Domna, mai puţin versată în probleme politice decât mama 
sa, cu un farmec fizic inferior celui al surorii sale, Soemias, lulia 
Mammaea le-a depăşit însă pe toate aceste înaintaşe prin înaltul 
său caracter moral, prin pietate, conduită cinstită şi onestitate. 
Intreaga sa viata s-a axat pe tandrete calină, sacrificii, grijă şi 
ambiţie pentru păstrarea aureolei fiului său. Din această pricină 
n-a putut face din acela un om de sine stătător. 

Impărătesei îi plăceau locuinţele confortabile şi luxoase. Avea 
o villa personală la Preneste (azi Grotta Mammona), palatul 
Lateranului fusese înfrumusețat de ea şi rezida adesea în 
staţiunea termală de la Aquae Mammaenae (azi, Baia, în 
Campania). Dar orgoliul său şi treburile de stat o sileau să-şi 
petreacă cea mai mare parte a anului în Septizonium, pe 
Palatin. 

Sculpturile în marmură, cât şi efigiile monetare arată că 
împărăteasa poseda trăsături nobile, mai puţin fine însă decât 
ale surorii sau mătuşii. Purta aceeaşi coafură puternic frizată în 
ondulatii şi strânsă cu o diademă într-un coc plat, sub ceafă. 
Avea nasul alungit, buze delicate şi obrajii voluminoşi. Diadema 
ce-i încorona capul deasupra frunţii apare mai voluminoasă si 
proeminentă la mijloc. Se constată acum că moda feminină în 
ceea ce priveşte coafura se prezintă mai atrăgătoare şi mai 
îngrijită faţă de a vremii luliei Domna. De altfel, s-a observat că 
pe timpul regenței luliei Mammaea, s-a produs o schimbare în 
arta şi tehnica portretistică, pătrunsă acum de un suflu mai 
serios. 

Ca fapte grăitoare pentru politica socială, pentru pietatea 
mamei şi a fiului, se pot aminti fundarea şi întreţinerea unor 
instituţii de binefacere, denumite Mammaenae. Acolo se asigura 
traiul zilnic a unor copii şi tineri ajunşi pe drumuri din cauza 
sărăciei. Deşi nu le cunoaştem sistemul de organizare, ele 
amintesc pe cele similare, denumite a/imenta, create de Traian 


şi succesorii săi imediati. 

În domeniul religios, nici Mammaea şi nici consilierii săi nu 
puteau găsi o cale unică şi luminoasă. Existau tendinţe de 
sincretism în direcţia unui monoteism de natură solară şi 
îmbibate de mult misticism. Dar cultele cele mai populare şi mai 
răspândite erau puternice şi individualiste, încât nu puteau fi 
contopite într-un sistem religios unic. Din această cauză, nici 
cultul tronului nu s-a putut răspândi. În spinoasele ite ale 
problemei religioase, numai o inteligenţă ascuţită ca a luliei 
Mammaea se putea orienta abil. 

Pe lângă excesiva sa atenţie maternă faţă de un fiu unic, 
istoricii antici reproşează luliei Mammaea tendinţa sa exagerată 
pentru economii. Mai ales soldaţii nesatiosi”... ridicau glasul 
împotriva mamei împăratului, pe care o învinuiau de zgârcenie, 
zicând că ţine banii sub cheie şi că din pricina micimii de suflet 
şi a nehotărării ei - ori de câte ori era vorba să împartă bani la 
oameni - ea făcuse ca Alexandru să fie urât de armată” 
(Herodian, VI, 9). 

Grămezile de bani acumulate serveau împărătesei ca suport 
pentru guvernare. Ea ducea o luptă constantă împotriva 
deturnării fondurilor publice, dar în acelaşi timp folosea metode 
fiscale abuzive pentru a confisca bunuri şi moşteniri particulare. 
Una dintre cauzele prăbuşirii ei a fost arghirofilia, de care se 
lega zgârcenia în donative pentru armată. Un veac şi jumătate 
mai târziu, împăratul-filozof Julian Apostatul ridiculiza şi el în 
lucrarea sa satirică, intitulată Banchetu/ zeilor, pe „dragul 
baietas al mamichii din Emesa”, ce lăsase tezaurul pe mâna 
mamei sale, în loc să-l împartă soldaţilor, ca să fie ferit de 
tentativele de asasinat. 

Nefericită a fost şi căsătoria tânărului împărat cu patriciana 
Herennia Sallustia Orbiana, aleasă de însăşi Mammaea. Tatăl 
acesteia, Memmius Marcianus, ocupase funcţia de consul. Din 
pricină că împăratul îşi iubea cu adevărat soţia, nora se văzu 
izgonită într-o bună zi de soacră, aceasta „vrând să rămână 
singură împărăteasă şi din invidie pentru drepturile ei de 
întâietate asupra fiului şi a împărăției (Herodian)”. Credea ca 
numai ea îl poate proteja de slabul Alexandru. Mammaea îşi 
acoperi nora cu insulte şi umiliri, refuzând a-i recunoaşte titlul 
de Augusta, care trebuia să-i rămână numai ei. 

Subjugat de mama sa, Alexandru acceptă izgonirea de la palat 


a Orbianei. Numai tatăl-socru protestă faţă de ocările ce i se 
aduceau şi atunci Mammaea ordonă eliminarea lor de la palat, 
acuzându-i de complot. Marcianus şi Orbiana s-au refugiat în 
cazarma pretorienilor, sperând în ajutorul soldaţilor, dar mama- 
soacră era mai puternică: „Mammaea se înfurie şi porunci ca 
Marcianus să fie ucis, iar tânăra femeie să fie izgonită şi exilată 
în Libya. Toate acestea au fost făcute împotriva voinţei lui 
Alexandru, cu sila, deoarece femeia aceasta exercita o influenţă 
covârşitoare asupra fiului ei, care nu pregeta să facă tot ce-i 
poruncea” (Herodian, VI, 1). 

In consilium principis, prefectii pretoriului ocupau un loc de 
seamă, erau ascultați în probleme de stat, mare parte dintre ei 
fiind jurişti de seamă. Dintre cei 70 de membri ai consiliului 
împăratului, 20 erau oameni ai legii. Respectul pentru 
jurisconsulti îl căpătase Alexandru de la mama sa. Dintre aceşti 
oameni de seamă, se cunosc Papinianus, Paulus, Modestus şi 
Ulpianus. 

Ultimul, în calitatea lui de prefect al pretoriului, ajunsese al 
treilea personaj public de seamă al imperiului, în prima parte a 
domniei lui Alexandru. Graţie lui s-au luat importante decizii în 
domeniul administraţiei provinciale, al justiţiei şi al finanţelor. 
Raporturile lui cu Augusta-mamă s-au încordat atunci când 
marele jurist a formulat teoria incompatibilitatii femeilor în 
situaţii de tutelă. Ulpianus ţinea de asemenea în frâu pe 
nedisciplinaţii pretorieni. Dar atunci când prefectul voi să le 
impună o disciplină totală, ei se răsculară şi-l urmăriră până la 
palat, unde nefericitul căuta protecţia împăratului. In timp ce 
Ulpianus găsise refugiu sub toga de purpură a împăratului, 
pretorienii se repezira cu săbiile asupra lui. Neputinciosul 
împărat, pătat de sânge, nu putu salva viaţa celui mai priceput 
servitor al tronului (229). Istoricul Dio Cassius s-a refugiat în 
Bithynia, la îndemnul împăratului, ca să nu cadă şi el victimă 
mâniei pretorienilor. 

Prima parte a domniei Mammaei, alături de Alexandru, nu a 
cunoscut războaie în afară. Au avut loc numai răscoale în 
provincii, nemulțumiri ale gărzii pretoriene şi drame familiale. În 
a doua parte a domniei, împăratul a fost silit să pună mâna pe 
arme şi să părăsească Roma, pentru apărarea frontierelor. 

Evenimentul cel mai de seamă din domeniul politicii externe a 
fost înlocuirea statului partic cu unul persan, în Iran. In acelaşi 


timp a avut loc acolo şi o mare reformă religioasă (226 e.n.). 
Ardasir, persanul, din dinastia sasanidă, înlăturase pe Artaban, 
ultimul rege partic şi, sub steagul unei propagande spirituale 
bine susţinută, consolidase, din punct de vedere politic şi 
religios, un stat animat de un suflu nou, exaltat de învăţăturile 
străvechi ale profetului Zoroastru. 

În anul 231, Ardasir sasanidul atacă provinciile romane de pe 
Eufrat, pentru a relua un pământ „frustrat”, odinioară stăpânit 
de Cyrus cel Mare, de Darius şi de Mithridate, regele Pontului. 
Sever Alexandru trebui să se hotărască să întâmpine o situaţie 
militară care nu era de competenţa sa. Legiunile îi strigau în 
faţă laşitatea şi incapacitatea de soldat. A fost necesară intrarea 
în joc a chibzuitei lulia Mammaea, pentru a strânge armatele de 
la Rhin şi Dunăre, necesare apărării Orientului. Fiul său părăsea 
Roma, plângând şi tremurând, pentru o campanie la care se 
prezenta înarmat sufleteşte ca un filosof. 

Putea oare Mammaea să-şi lase singur feciorul atât de drag? 
Ea îl însoţi prin lliria şi Tracia până în Siria, ca nu cumva 
sănătatea lui Alexandru să fie în pericol! Nu se gândea câtuşi de 
puţin să-l vadă erou în genul ilustrului macedonean. 

Coloana condusă de Alexandru a înaintat fără elan până la 
Eufrat. Soarele arzător - climatul torid şi apa impură aduseră 
molimi grave în sânul armatei, nevoită în cele din urmă să se 
replieze spre Antiochia. Însuşi Alexandru se îmbolnăvi de 
dizenterie, spre marea disperare a mamei. La Antiochia, 
incapacitatea şefului produse nemulțumiri grave printre soldaţi, 
potolite numai cu aurul luliei Mammaea. Marele noroc al 
împăratului a fost retragerea perşilor, anunţată de împărat într- 
un mesaj entuziast trimis Senatului. Urmară de îndată serbări, 
jocuri, distribuții de alimente, daruri pentru soldaţi etc., ca şi 
când s-ar fi obţinut o mare victorie. Dar veselia generală şi 
liniştea împăratului nu se putură prelungi, din cauza situaţiei 
militare încurcate de la Rin. 

Pentru campania sa din Orient, Alexandru deplasase 
numeroase trupe de pe frontiera renană, o ocazie fericită creată 
triburilor germanice, pentru a trece fluviul ca să poată jefui 
Gallia. Se isca un nou război, dar mai întâi trebuia restabilită 
disciplina legiunilor (234). Pe Rhin fuseseră aduse importante 
contingente iliriene, panonice şi trupe ecvestre de arcaşi 
recrutaţi din Orient. Se cereau serioase eforturi ca să se facă 


faţă atacurilor date de triburile alamane. Cele mai însemnate 
ajutoare au sosit din Balcani, sub comanda prefectului 
Maximinus Thrax, viitorul împărat. 

Când Sever Alexandru şi Mammaea ajunseră în Gallia, la 
sfârşitul anului 234, preparativele de război erau încheiate. 
Rhinul a fost trecut cu uşurinţă pe un pod de vase în direcţia 
Saalburg, dar cu o armată prea puţin disciplinată şi nu prea 
dispusă să se lupte serios în codrii Germaniei. Poate 
înspăimântat de întunecimea acestor păduri care inghitisera, cu 
două secole mai înainte, cele trei legiuni ale lui Varus, împăratul 
încercă să cumpere pacea cu aur de la germani. Spre stupoarea 
tuturor, „barbarii” refuzară, eveniment ce produse scăderea 
prestigiului împăratului şi al mamei sale. 

Maximinus Thrax, la origine cioban din Balcani, devenise 
popular între soldaţi prin statura şi forţa sa herculeană. Era 
temut pentru ferocitatea, incultura şi brutalitatea sa. Sătui de 
moliciunea unui împărat fără calităţi de comandant şi de o 
împărăteasă avară, soldaţii proclamară împărat, la 18 martie 
235, pe Maximinus. Strigau cu toţii în gura mare ca este 
momentul „să scape de sub ascultarea unei muieri zgarcite şi a 
unui tinerel fricos ce nu ieşea din voia mamei, şi să treacă de 
partea unui bărbat viteaz şi cu experienţă şi a unui tovarăş care, 
învăţat cu războiul, nu-şi lepăda niciodată armele...” (Herodian, 
VI, 9). 

Din datele istoricului Herodian, rezultă că prăbuşirea lui 
Alexandru se datoreşte mamei sale: 

„Alexandru, care tremura din toate încheieturile şi nu mai ştia 
pe ce lume se află, ajunse cu greu până la cort unde, în 
aşteptarea călăului, se aruncă în braţele mamei sale, jelindu-se 
şi, după câte se pare, învinuind-o ca fiind singura răspunzătoare 
de soarta lui. lar Maximinus, pe care toată armata il 
recunoscuse împărat, trimise un tribun şi mai mulţi centurioni cu 
ordin să-l ucidă pe Alexandru, pe mama acestuia şi pe toţi cei 
din preajma lui care vor încerca să se împotrivească. Trimisii 
dădură buzna în cort omorând pe Alexandru, pe Mammaea şi pe 
toţi cei care li se părură că ar fi prietenii şi oamenii ce se 
bucurau de prețuirea lui... Şi domnia lui Alexandru nu ar fi fost, 
cu adevărat, obiectul unor critici, dacă nu ar fi existat învinuirile 
de avaritie şi de micime de suflet care i s-a adus din pricina 
mamei sale” (Herodian, VI, 9). 


Cum în acea epocă împărații mureau mai toţi asasinați, Sever 
Alexandru se obişnuise cu această idee, zicând adesea că numai 
oamenii mari au pierit de pe urma unei morți violente. Mana 
soldateasca care l-a lovit pe el i-a ucis şi mama. 

Tragedia ultimilor reprezentanţi ai dinastiei africano-siriene s- 
a petrecut în satul denumit vicus Britannicus, situat în apropiere 
de actualul oraş Mainz. 

Urmaşii lui Septimius Severus, conduşi de femei siriene, nu au 
reuşit să atingă obiectivele politicii ce şi-au propus. Nu femeile 
siriene au fost de vină, ci criza generală spre care păşea 
imperiul. Dintre principesele siriene, Mammaea a adus timp mai 
îndelungat strălucire dinastiei. Roma nu a văzut însă cu ochi 
buni o dominație orientală prin femei. 

Alexandru şi mama sa au fost reabilitati post mortem, după 
domnia de trei ani a lui Maximinus Thrax (235-238). Senatul 
considerase pe Alexandru ca un împărat al său, deci nu putea 
uita modestia şi simplitatea aceluia. Brutalul Maximinus a 
ordonat condamnarea memoriei celor doi şi sfaramarea 
monumentelor ce le fuseseră ridicate. Gallienus (253-268) i-a 
pus însă în rândul zeilor şi a organizat serbări în amintirea lor. 

Cele patru împărătese siriene se deosebeau ca fizic şi ambiţii. 
Avuseseră comune originea orientală, misticismul de care erau 
stăpânite şi orgoliul de a domni ca regente sau asociate. Timp 
de aproape o jumătate de secol au ţinut în mâna lor destinele 
Romei, unde şi-au impus prestigiul, inteligenţa, frumuseţea şi 
neînfricarea. După patru decenii, va apărea o altă principesă 
orientală cu care vor fi comparate: Zenobia, doamna Palmyrei şi 
a deserturilor. 


ZENOBIA 
Regina deserturilor 


Oaza in care avea sa se dezvolte mai tarziu orasul Palmyra, 
din mijlocul inospitalierului desert sirian, a fost mai multe milenii 
un simplu loc dotat cu apa potabila si ocne de sare, vizitat 
periodic de nomazii din pustiuri. Numai catre finele mileniului al 
ll-lea î.e.n. Găsim acolo o populaţie sedentară. Textele 
cuneiforme ale regelui asirian Tiglatphalasar | (1115-1100) 
menţionează prima dată numele oazei: Tadmor, toponimic 
tradus de greci şi romani în forma Pa/myra, adică „oraşul 


palmierilor”. În tot cursul mileniului | î.e.n., Tadmorul a fost 
disputat între asirieni, babilonieni, perşi, seleucizi şi romani, 
pentru ca, în primele trei veacuri ale erei noastre, lupta pentru 
stăpânirea Palmyrei să se desfăşoare între Roma pe de o parte, 
Parthia şi mai apoi Persia, pe de altă parte. 

Populaţia palmiriană s-a format din amestecul a numeroase 
triburi semite şi nomade, care au adoptat, odată fixate în fertila 
oază, scrierea arameniană, mai târziu şi pe cea greacă. Întreaga 
istorie a oraşului a însemnat o luptă continuă pentru menţinerea 
independenţei sale faţă de puternicii vecini, de la este de Eufrat 
şi dinspre coastele Mediteranei Orientale. Marea sa dezvoltare 
economică a început de îndată ce Traian a încorporat-o 
Imperiului roman (114 e.n.), de când Palmyra devine, prin 
excelenţă, un oraş caravanier. Hadrian vizitase această cetate a 
deşertului prin anul 129 e.n. Atunci îi acordase titlul de colonia, 
urmat de un fel de autonomie fiscală şi administrativă internă, 
ca ea să poată aduce Romei importante avantaje economice şi 
militare. Concomitent, oraşul se bucura şi de organe de 
conducere de un caracter oarecum democratic, ca Senatul 
(consiliul comunal) şi adunarea poporului palmirian. În sânul lor 
deţineau puterea marii negustori caravanieri şi proprietarii locali 
de ateliere. 

Puterea economică a Palmyrei se detaşează clar din faimoasa 
lege fiscală (numită şi tariful vamal) dată, la 18 aprilie 137, de 
către senatul oraşului şi ajunsă la noi într-o inscripţie bilingvă 
(greacă şi arameniană). Sunt specificate în cuprinsul ei taxele 
vamale ce trebuiau achitate de negustorii caravanieri 
arendaşilor de impozite romani (publicanii), pentru importul şi 
tranzitul următoarelor mărfuri: sclavi, alimente diferite, lână, 
purpură, parfumuri, uleiuri fine, vinuri de lux, sare, echipamente 
diferite, vite, piei, mătase, fructe uscate etc. Tariful avea un 
caracter protectionist pentru mărfurile ce se produceau în 
atelierele din Palmyra şi aplica taxe aproape duble pentru cele 
aduse din altă parte, tranzitate sau destinate consumului local. 
Câştiguri mari realizau negustorii caravanieri de pe urma unor 
mărfuri exotice de lux, importate din India şi China, ca 
parfumurile şi mătasea. Ele pătrundeau cu corăbiile prin Golful 
Persic, apoi pe spatele cămilelor, pe cursul Eufratului, pentru ca 
din Palmyra să fie trimise spre coastele răsăritene ale Mării 
Mediterane. Toate aceste mărfuri transportate pe cămile şi 


catâri, cu mari riscuri din cauza nesigurantei drumurilor, se 
plăteau în afară numai cu aur greu, ceea ce a contribuit la 
ruinarea economică a Imperiului roman. 

Izolata în mijlocul unor deşerturi greu de străbătut. Palmyra, 
ca nod caravanier, vehicula aceste mărfuri, prin negustorii săi, 
în provinciile europene ale Imperiului roman asigurând oraşului 
mari profituri. Toţi autorii antici afirmă că acest comerţ de 
tranzit a fost secretul prosperității Palmyrei. Mica industrie 
locală a oraşului prelucra mai ales pieile şi metalele preţioase. 
Aristocraţia palmiriana, în sculpturile funerare, poarta 
numeroase bijuterii de producție locală. Atunci când Aurelian va 
târi pe captiva Zenobia în faimosul său triumf, regina era 
copleşită de greutatea bijuteriilor cu care se împodobise în anii 
săi de glorie. 

Roma a dus o politică de apropiere fata de aristocrația 
negustorească a oraşului din deşert, acordând titlul de cetăţean 
roman exponentilor unor proeminente familii palmiriene. Din 
teritoriul Palmyrei şi din oazele siriene, ea a recrutat excelenți 
arcaşi şi călăraşi pentru trupele auxiliare. Între imperiu şi 
Palmyra, relaţiile politico-economice s-au menţinut excelent, 
profiturile fiind avantajoase pentru ambele părţi, până în 
momentul cand, pe la mijlocul secolului Ill e.n., se deschidea 
marea criză a statului roman. Sub scutul legiunilor romane, 
oraşul din milenara oază prosperase sub raport economic şi 
urbanistic, iar Roma obținuse importante mărfuri şi venituri 
fiscale de pe urma comerţului de caravane. Statul partilor de 
dincolo de Eufrat sprijinea şi el comerţul caravanier al Palmyrei, 
pentru aceleaşi venituri fructuoase. Dar în anul 227 e.n. Dinastia 
Arsacizilor din Parthia a fost răsturnată de cea persană a 
Sasanizilor, ostilă comerţului de tranzit al caravanelor şi dornică 
să anexeze Palmyra. In acest moment critic se remarcă familia 
de origine arabă a odeinatilor, ilustră încă din timpul domniei lui 
Septimius Severus (193-211) care-i acordase rangul senatorial 
şi gentiliciul Septimius. 

Când Roma nu va mai fi în stare să-şi apere fruntariile 
orientale, se va ridica marele Septimius Odeynat, cel ce va 
prelua această sarcină, dusă mai departe de soţia sa - faimoasa 
regină Zenobia. 

Istoriografii latini şi greci vorbesc cu multă admiraţie despre 
viaţa activă, pasiunea pentru război şi vânătoare a lui Odeynat. 


Acest fondator al „imperiului palmirian” poseda o remarcabilă 
clarviziune în ceea ce priveşte cunoaşterea oamenilor; se 
bucura de perspicacitate în prevederea evenimentelor şi a 
momentului când trebuia să atace cu îndrăzneală. A ştiut să 
menajeze  susceptibilităţile romane, renunțând la titluri 
pompoase cu caracter imperial şi păstrând o fidelitate mai mult 
formală faţă de Roma. 

În anul 260, împăratul Valerian a fost înfrânt dezastruos la 
Edessa, în Siria, prins şi dus în captivitate de către regele Sapor 
| al Persiei. Tot sistemul de apărare roman din răsărit fusese 
destrămat. Odeynat, care luă conducerea la Palmyra, trebuia să 
se gândească la apărarea Orientului numai cu forte locale. In 
momentul când Sapor | se întorcea spre Eufrat cu o bogată 
pradă şi numeroşi captivi din provinciile romane orientale, şeful 
palmirian găsi că este momentul să acţioneze cu repezeală şi 
prin surprindere. Pe când regele Persiei se pregătea liniştit să 
treacă Eufratul, se trezi atacat pe neaşteptate de o armată de 
cavalerie răsărită din deşert. Într-o clipă se nărui prestigiul 
persan şi, indirect, fu restabilit cel roman, prin cutezanta unui 
palmirian ce comanda o armată de nomazi ai deşertului! Sapor 
a pierdut întreaga pradă, tezaurul de război şi chiar haremul. 
Împăratul Gallienus (253-268) rămase amărât, aflând că un 
„barbar” răsăritean învinsese pe temutul despot persan. Cu 
toate acestea îi recunoscu titlul de rege şi-i acordă lui Odeynat 
comanda supremă a tuturor trupelor romane din Orient. Numai 
administraţia civilă şi financiară din răsărit mai rămânea sub 
control roman. 

Cu consimţământul lui Gallienus, Odeynat a organizat 
împotriva perşilor o mare expediţie, dincolo de Eufrat şi Tigru 
(262). Alături de cavaleria grea palmiriana şi arcasii recrutaţi din 
Siria participau şi contingente de infanterie romană, toate puse 
sub comanda lui Odeynat. S-a recucerit provincia Mesopotamia 
şi a căzut Ctesifonul, vechea capitală a Parthiei. Dar drumul 
victorios al lui Odeynat a luat sfârşit; în spatele ostilor sale, goții 
invadaseră Asia Mică. În timp ce mergeau împotriva acestor 
„barbari”, iscusitul general palmirian împreună cu fiul său din 
prima căsătorie, Herodius, au căzut victima unui complot (266), 
asupra căruia nu posedăm date prea clare. După unele ştiri 
antice neverificate, însăşi Zenobia ar fi fost amestecată în acest 
complot, dornică să se debaraseze de un bărbat prea autoritar 


ca Odeynat şi, în acelaşi timp, să înlăture de la domnie pe fiul ei 
vitreg, Herodius. Se ştie că, imediat după asasinat, ambitioasa 
Zenobia s-a proclamat regină şi tutorele celor doi fii ai săi 
născuţi din căsătoria cu Odeynat, în numele cărora ea urma să 
conducă. Inscripţiile amintesc însă numai de fiul său Vaballat, 
asupra căruia mama a exercitat o regență efectivă (266-272). 

Ca şi în cazul Cleopatrei, destinul Zenobiei a stârnit interesul 
multor istorici latini şi eleni. Fantezia multora a brodat în jurul ei 
o serie de fapte cu totul ireale sau meritând o încredere limitată. 
Asemenea  fantasmagorii se întâlnesc îndeosebi în Viața 
Zenobiei inclusă în seria celor „30 de tirani”, din cunoscuta 
culegere de biografii ale împăraţilor romani (Historia Augusta). 
Numele acestei prime femei de origine arabă care a cucerit 
puterea în Orient era Bat-Zabbai, în forma lui palmiriană, şi 
însemna „fiica lui Zabbai”, un principe de seamă din oazele 
deşertului, stabilit în oraş de mult timp. Tatăl său se mai numea 
şi Antiochos şi era membru al uneia dintre familiile ilustre 
aparţinând aristocrației din Palmyra. 

Figura reginei din deşert s-a reliefat puternic în ochii 
contemporanilor, ca o energică şefă a „imperiului palmirian”, în 
momentul când lumea romană aluneca spre prăbuşire. Ea a 
domnit pe aceleaşi locuri ca şi legendara Semiramis şi îi plăcea 
să fie comparată cu faimoasa Cleopatra. Istoria civilizaţiei 
Vechiului Orient a început să se nască pe malurile Nilului şi 
Eufratului, iar sfârşitul ei s-a pecetluit cu dispariţia oraşului 
Palmyra al Zenobiei. Retorii au amplificat sau au ticluit fel de fel 
de povestioare în legătură cu inteligenţa, curajul, frumuseţea, 
înţelepciunea, cunoştinţele ştiinţifice şi cu viaţa castă a 
Zenobiei. Istoria Palmyrei s-a contopit treptat cu calităţile 
acestei femei amintite în panegiricele care au alimentat treptat 
domeniul literaturii şi artei universale. Sculptura antichităţii 
romane târzii ne-a transmis numai imagini monetare ale 
Zenobiei, prea modeste pentru a reconstitui fizicul ei. După 
indicaţiile lor se poate spune doar că era de statură scundă şi cu 
buzele puternic strânse, semn al unei energii stăruitoare. Dar 
din relatările tuturor biografilor se detaşează o trăsătură 
esenţială a caracterului reginei palmiriene: o ambiţie 
nemăsurată, dusă până la riscul prăbuşirii, numai ca să ţină 
ferm „dulceata domniei” în mâinile sale de femeie. Odată 
dezarticulat acest resort al sufletului său, Zenobia s-a prăbuşit 


în chip tragic. 

Faptele arată de asemenea că, de îndată ce frânele au încăput 
în mâinile sale, regenta a instaurat o orientare politică externă 
şi internă cu totul contrarie celei păstrate de prudentul Odeynat. 
Dacă soţul său se străduise să nu stârnească suspiciunile 
romane, păstrând un fel de „vasalitate” faţă de Roma, Zenobia 
se afişă imediat ca duşmană a imperiului, ca aliată a Persiei şi, 
gata cu armele ridicate, era dispusă a brava în chip deschis 
legiunile împăratului. Odeynat îngăduise funcţionarea obişnuită 
a organelor aşa-zis democratice ale cetăţii palmiriene, adică 
senatul şi adunarea poporului. Sub regimul despotic introdus de 
Zenobia, ele au amuţit definitiv. 

În ambele direcţii politice, istoricii au judecat noua orientare - 
cu totul greşit. Ea părăsea alianţa romană pentru a se arunca în 
braţele Imperiului persan, care nu dorea altceva decât să 
înghită Palmyra. Ruptura cu Roma priva Palmyra de mandatul 
dat cândva lui Odeynat ca dux Romanorum în Orient; legiunile 
ce trebuiau să constituie elementul de bază al infanteriei 
palmiriene precum şi maşinile perfecţionate de asediu ieşeau cu 
totul de sub comandamentul generalilor Zenobiei, lăsând un 
periculos gol în armata ei. Regimul despotic instituit în treburile 
interne ale oraşului i-a înstrăinat, în bună parte, simpatia 
populaţiei. 

Ostilitatea regentei faţă de Roma s-a arătat imediat după 
moartea lui Odeynat. Gallienus găsi momentul potrivit ca, în 
locul celui dispărut, să fie numit un comandant roman, în 
persoana prefectului  pretoriului, Heraclianus. El veni cu 
mandatul ferm de a continua ofensiva împotriva perşilor, 
deschisă cu succes de mai mulţi ani de către Odeynat. Statul- 
major al regentei refuză însă să se subordoneze noului dux 
Romanorum. La îndemnul consilierilor săi politici, Zenobia dădu 
ordin unităţilor palmiriene să atace din spate pe generalul 
roman. Prinse între două fronturi, trupele romane au suferit un 
mare eşec, urmat de retragerea lor totală de pe linia Eufratului 
şi din Siria, unde rămâneau stăpâne garnizoanele de cavalerie 
grea ale Palmyrei. Pentru Zenobia, această acţiune trădătoare 
constituia un strălucit succes strategic, dar din punct de vedere 
politic - o mare greşeală. Regenta avea acum terenul liber în 
Orient şi ruptura cu Roma era definitivă. Gallienus, mai apoi 
Claudius al II-lea (268-270), prea ocupați cu războaiele din 


Occident, au acceptat deocamdată această situaţie. 

Dificultăţile militare în care se zvârcolea Imperiul roman prin 
anii 267-269 i-au îngăduit Zenobiei să-şi lărgească graniţele, 
prin anexarea unor provincii romane limitrofe. În chip lent şi 
insinuant, trupele ei s-au infiltrat pe întreg teritoriul Siriei, de 
unde legiunile romane s-au retras treptat. Dacă ar fi să judecăm 
după efigiile monedelor emise până în 269 de către atelierele 
monetare din Antiochia, capitala Siriei, pe care apar regulat 
portretele împăraţilor romani alături de ale regentei şi fiului său, 
Roma păstra încă un simulacru de supremație în această 
provincie. 

În realitate, stăpână a Siriei devenise Zenobia. 

Ambiţioasa prințesă arabă dorea să câştige simpatia 
aristocrației siriene, din partea căreia putea primi un însemnat 
concurs militar şi elemente de cultură elenă. Printre consilierii 
săi politici şi militari întâlnim figuri de sirieni, ca aceea a 
filosofului neoplatonician şi retor, Cassius Longinus, care mai 
târziu va plăti cu viaţa serviciile aduse Zenobiei. Gânditorul 
venise din Edessa la curtea din Palmyra, încă de pe timpul lui 
Odeynat, căruia îi adresase un fel de panegiric scris în limba 
grecească. În „Oraşul palmierilor”, Longinus crease un cerc 
intelectual şi atrăsese acolo mulţi filosofi şi oameni de litere 
eleni, cum a fost filosoful Porphyrios. Ca „profesor de limbă şi 
literatură greacă” al Zenobiei, Longinus a ajuns unul dintre 
principalii săi consilieri politici şi, dacă ar fi să credem afirmaţiile 
din izvoarele istorice latine, el ar fi îndemnat-o pe ambitioasa 
regentă să se ridice împotriva Romei. 

Fidelă politicii sale de a se alia cu perşii, Zenobia a făcut 
marea greşeală de a părăsi în folosul acelora provincia romană 
Mesopotamia şi de a-şi rotunji graniţele pe seama ținuturilor 
romane din vest, slab apărate de către legiuni. Căuta să profite 
de orice moment critic prin care trecea imperiul ca să-şi 
consolideze puterea să-şi ducă hotarele până la Marea Egee. 
Astfel, se folosi de situaţia grea a imperiului din anul 269, când 
toate forţele romane fuseseră concentrate la sud de Dunăre 
pentru a face faţă marelui atac gotic, încheiat fericit pentru 
Roma, prin victoria de la Naissus (Niş). Visurile ei de hegemon al 
Orientului şi sfaturile consilierilor politici o determinară, mai 
târziu, să înlăture imaginea împăratului de pe monedele bătute 
în atelierele sale şi să lase drept efigii numai chipul său şi al lui 


Vaballat. 

Sfătuită de camarila militară de la curte, Zenobia ordonă 
generalului său Zabdas să înceapă operaţiile pentru anexarea 
Egiptului, grânarul Romei înfometate şi punctul de plecare spre 
Indii a expedițiilor comerciale. Provincia constituia proprietatea 
personală a împăratului. Pierderea ei a însemnat foamete la 
Roma, creşterea considerabilă a veniturilor vistieriei palmiriene 
şi ruperea legăturilor economice ale imperiului cu Orientul 
Apropiat sau mai îndepărtat. Istoricul Zosimus (sec. IV) ne spune 
că Zabdas a pornit împotriva Egiptului cu o armată de 70000 de 
soldaţi „formată din contingente palmiriene, siriene şi barbare”, 
având drept ghid al drumurilor pe egipteanul Timogenes, un 
refugiat de la curtea Zenobiei. Anexarea Egiptului nu a fost o 
treabă prea uşoară: populaţia locală, alături de puţinele trupe 
romane staționate în Valea Nilului, a opus o rezistenţă destul de 
serioasă. După o serie de lupte înverşunate, garnizoanele 
Zenobiei s-au instalat în Egipt. Dar nu mult timp după acest 
prim succes, o flotă romană, condusă de un oarecare Tenagio 
Probus, debarcă la gura Nilului, răsculă pe localnici şi alungă o 
parte din garnizoanele Palmyrei. Timogenes însă reuşi să-l 
atragă pe amiralul roman într-o cursă, unde fiind prins, acesta 
se sinucise. 

Pentru a doua oară Egiptul intra sub ascultarea reginei 
deşertului. 

Îmbătată de succesele obţinute în Valea Nilului, Zenobia îşi 
aruncă imediat forţele asupra Asiei Mici. Acelaşi Zabdas ocupă, 
în numele reginei, toate posesiunile romane, până lângă Bosfor 
- unde numai oraşul Chalchedon nu-i deschise porţile. De acum, 
Marea Egee despartea cele două imperii, iar Roma pierdea, o 
dată cu provinciile, toate drumurile comerciale şi resursele 
economice din Orient. Când Imperiul roman se găsea în 
momentul cel mai critic din perioada anarhiei militare, pe tron 
se urcă Aurelian (martie 270). În acelaşi timp, Zenobia atinsese 
apogeul primei etape a ambițiilor sale, în ceea ce priveşte 
stăpânirea Orientului. Gândul ei se îndrepta către Occident, spre 
o aventură ce nu putea fi dusă până la capăt de armata sa 
eterogenă, lipsită de infanterie şi maşini de asediu şi prea 
dispersată în raport cu efectivele modeste de care dispunea. 

Energia şi reputaţia lui Aurelian se impuseseră pe frontierele 
dunărene, unde, ca ofiţer de cavalerie, stătuse mereu cu mâna 


pe sabie în faţa atacurilor geto-carpice. Ajuns la tron, el preferă 
să încheie un acord cu Vaballat şi Zenobia, acceptând provizoriu 
statuquo-ul ce se crease în Orient (martie-august 270). 
Convenţia celor trei a avut ecou în epigrafia şi numismatica din 
imperiul palmirian, unde regenta şi fiul său apar cu cele mai 
pompoase atribute şi titulaturi. Intelegerea prevedea ca Zenobia 
şi fiul său să rămână conducători în Orient, iar Aurelian în 
Occident. Grava situaţie de la Dunăre, Rhin şi din nordul Italiei |- 
au silit pe Aurelian să accepte temporar această umilinţă, 
rezultând din tratatul semnat cu stăpânii Palmyrei. Aştepta 
momentul potrivit ca să lichideze toate urzelile teritorial-politice 
ale Zenobiei. În aceste clipe grele pentru imperiu se decisese 
Aurelian să părăsească Dacia (271). 

Până la înţelegerea făcută cu Aurelian, Zenobia şi fiul său 
purtaseră titlurile de regi. O inscripţie bilingvă (greco- 
palmiriană) din acea vreme sună astfel, în ceea ce priveşte 
titlurile celor doi: „Pentru sănătatea şi victoria lui Septimius 
Vaballat Athenodoros, ilustru rege al regilor şi conducător al 
întregului Orient, fiul lui Septimius Odeynat, rege al regilor şi 
pentru sănătatea Septimiei Bat-Zabbay (Zenobia), ilustra regină, 
mama regelui regilor, fiica lui Antiochus M.XIV”. 

După perfectarea înţelegerii din anul 270, Zenobia poartă 
numai titlul de „regina mamă”. Vaballat este numit de textele 
inscriptiilor, în papiri şi în legendele monedelor: „bărbat de rang 
consular, rege, împărat, şeful administraţiei şi al finanţelor, duce 
al Romanilor”. 

Dar atunci când cei doi s-au declarat total independenţi faţă 
de Roma (cf. Mai jos, p. 346), ei şi-au arogat titulaturi egale cu 
ale lui Aurelian. Pe monede şi în principalele documente oficiale, 
suveranii Palmyrei se intitulează acum Augustus. Şi Augusta, 
titluri onorifice acordate de Senat numai împăraţilor Romei. Mai 
mult, pe aceleaşi monede, portretele lui Vaballat şi ale Zenobiei 
sunt prezentate după eticheta curţii imperiale: primul cu 
coroana radiată pe cap şi îmbrăcat cu mantia pa/udamentum 
(semne distinctive ale împăratului roman), iar a doua, purtând 
pe frunte diadema semilunară, întocmai ca împărătesele din 
Roma. Titlurile de Augustus şi Augusta, coroana radiată şi 
diadema semilunară arătau că cei doi se considerau egali cu 
Aurelian şi că erau, ca şi acela, imagini terestre ale unor zei 
supremi. Vaballat şi Zenobia băteau monede numai cu numele 


şi portretele lor, fapt ce constituia faţă de Aurelian o sfidare şi o 
adevărată declaraţie de război. Flavius Vopiscus, biograful lui 
Aurelian, ne mai informează că ambiția fără măsură o 
îndemnase pe Zenobia să-şi construiască de pe acum un car de 
triumf, pe care să între cu marea pompă a victoriei pe străzile 
Romei. Dar pe acest car ea va urca în calitate de captivă, un an 
mai târziu! Se pare că asemenea „nebunii”, mama-regină le-a 
iniţiat sub îndemnul consilierilor săi, adevărații autori morali ai 
dezastrului ei de mai târziu. 

Fidel apărător al unităţii teritoriale a Imperiului roman, 
Aurelian a luat iniţiativa lichidării uzurpatorilor palmirieni, în 
momentul când asigurase frontierele dunărene şi renane, 
potolise ostilitatea Senatului şi sugrumase răscoala lucrătorilor 
monetari din Roma. Imperiul galo-roman al lui Tetricus, rupt şi el 
din trunchiul marelui imperiu (260), se arăta pacific şi nu crea 
încă dificultăţi militare împăratului. Sorocul unui marş împotriva 
Orientului se arăta dintre cele mai surâzătoare. Sapor |, regele 
persan, aliat al Zenobiei şi duşman feroce al Romei, intrase într- 
un fel de pasivitate pacifică, din pricina vârstei sale înaintate, iar 
la curtea sasanidă, luptele pentru succesiune deja începuseră. 
Alianţa Zenobia-Sapor | nu va funcţiona, tocmai în momentele 
cele mai critice pentru Palmyra. 

De îndată ce Zenobia a fost informată de pregătirile militare 
ale lui Aurelian, a căutat să smulgă rivalului său avantajul 
iniţiativei, prin proclamarea oficială a independenţei statului 
palmirian (februarie-august, 271). S-a emis apoi un decret, prin 
care se instituia un fel de „embargo” asupra cerealelor ce 
trebuiau expediate din Egipt în Italia. Acesta anunţa „războiul 
foamei” declarat Romei de regină! 

Că sistarea trimiterii cerealelor egiptene pentru Italia 
constituia o mare primejdie pentru alimentarea Romei rezultă 
din primele iniţiative militare ale lui Aurelian. O armată 
comandată de Probus, cel mai bun general al lui Aurelian şi 
viitor împărat, debarca, la începutul toamnei anului 271, pe 
malurile Nilului. Acolo, omul împăratului obtinu sprijinul unei 
importante parti a populaţiei egiptene, nemulțumită de dura 
administraţie palmiriană. Zenobia nici nu avu timpul necesar să 
reacționeze în fata expediției lui Probus. Ea găsi preferabil sa 
grupeze şi să menţină intacte toate forţele în faţa coloanei 
conduse de Aurelian asupra Asiei Mici. 


Pe când Probus alunga ultimele detaşamente palmiriene din 
tara faraonilor, Zenobia prezida la Palmyra un mare consiliu de 
război, convocat pentru a lua măsurile necesare apărării 
imperiului palmirian. În faţa acestui consiliu, regina a cerut de 
asemenea reînnoirea jurământului de fidelitate din partea şefilor 
armatei, a lui Zabdas, comandant suprem si a lui Zabbay, 
comandantul garnizoanei din Tadmor-Palmyra. Superstitioasa ca 
orice orientală, ea trimise solii religioase ca să fie consultate 
unele oracole, cum era cel al lui Apollo Sarpedon din Seleucia şi 
al Venerei din Aphaca Siriei. Se spune că răspunsurile primite 
din ambele părţi au fost defavorabile pentru regentă. 

La sfârşitul anului 271, Aurelian a părăsit Roma şi, în fruntea 
unei mari armate a trecut Bosforul, pe la Byzant. Imparatul a 
fost primit cu entuziasm de oraşele Asiei Mici, nemultumite şi 
ele de stăpânirea Zenobiei. Forţele palmiriene se concentraseră 
în trecătorile munţilor Taurus, pe locurile unde odinioară, şi 
Darius al Ill-lea Codomanul, regele Persiei, încercase sa 
împiedice drumul lui Alexandru Macedon. Oraşul Tyana, situat 
într-un punct de mare importanţă strategică, fu primul ce bară 
marşul lui Aurelian. Zenobia aplica o tactici iscusită prin care 
urmărea să-şi menajeze trupele bine adăpostite în văile munţilor 
Taurus şi, în acelaşi timp, să ducă un război de întârziere. Spera 
că, între timp, „barbarii” vor ataca din nou provinciile dunărene 
şi că bătrânul Sapor | se va mişca şi el împotriva Romei. 

Dacă în oraşul Tyana, Aurelian nu ar fi găsit un trădător care 
să arate romanilor punctul slab al întăriturilor, legiunile sale ar fi 
zăbovit mult timp sub zidurile cetăţii. Spre nemulţumirea 
soldaţilor, împăratul refuzi pedepsirea şi jaful oraşului cucerit, în 
cele din urmă. Biograful său afirmă că protecţia împăratului s-ar 
fi datorat respectului faţă de memoria celebrului magician 
Apollonius din Tyana. În realitate, clementa imperială de a 
menaja oraşele siriene, supuse Zenobiei, urmărea destrămarea 
prestigiului aceleia şi câştigarea simpatiei populaţiei locale, 
înrolată acum cu entuziasm sub steagurile romane. Este posibil 
ca tocmai această ostilitate a locuitorilor să-l fi determinat pe 
Zabdas să evacueze „porţile siriene” de la Issus, un admirabil 
punct strategic. Acolo, Aurelian putea fi ţinut în respect, ca şi 
odinioară Alexandru Macedon, în faţa perşilor. Zabdas a ordonat 
însă o retragere generală, pe cursul fluviului Oronte, alegând ca 
pivot strategic oraşul Antiochia, metropola Siriei. La Antiochia îşi 


stabilise cartierul si Zenobia, care întovărăşea tot timpul 
armatele sale. 

Trupele lui Zabdas erau alcătuite din circa şapte zeci de mii de 
luptători călăraşi şi arcaşi, completate de o slabă infanterie. 
Cavaleria grea  palmiriană se compunea din asa-zisii 
catafractari, sau climbanari, călăraşi îmbrăcaţi cu cai cu tot în 
zale de fier sau de piele, armată capabilă a ataca în masă, dar 
greoaie în manevrele operate pe câmpul de luptă. Atacul se 
deschidea de către linia de arcasi sirieni, plasată în fata 
cavaleriei. După ce acopereau pe inamic, la mare distanţă, cu 
un nor de săgeți, arcaşii se retrăgeau ca să facă loc liber 
iureşului cavaleriei de catafractari. Atacul masei cuirasate de 
cavalerie avea succes la început prin şocul său puternic, dar mai 
apoi, ea se împrăştia obosită, pierderea contactul cu 
pedestrimea şi putea fi uşor lichidată în grupuri de către 
legionarii romani. 

Compoziţia trupelor lui Aurelian apărea diferită faţă de oştirea 
palmiriană. Impăratul dispunea în primul rând de o cavalerie 
uşoară, modestă ca efectiv, dar formată şi instruită chiar de el: 
în escadroane mobile cavaleria manevra cu repeziciune. Forţa 
armatei sale se baza însă pe robusta falangă a legiunilor, o 
infanterie compactă şi disciplinată, peste care nu se putea trece 
uşor. Era însă cu totul lipsit de cavalerie grea şi de arcaşi 
iscusiti, elementele tactice de bază ale armatei Zenobiei. Numai 
lupta corp la corp a infanteriei romane şi manevrele de învăluire 
ale cavaleriei uşoare puneau în încurcătură pe catafractarii 
palmirieni şi pe arcaşii nomazi ai Siriei. Poziţiile de luptă 
organizate de Zabdas, pe malul fluviului Oronte, aveau în 
vedere tocmai evitarea unor ciocniri directe cu suliţele 
legionarilor. 

Prima mare confruntare cu armatele Zenobiei avu loc pe 
fluviul Oronte, în vecinătatea Antiochiei. Lupta s-a dat între cele 
două tipuri de cavalerie, după o tactică deja cunoscută. 
Catafractarii Zenobiei au reuşit sa împrăştie, la început, 
escadroanele de mauri si dalmati ale lui Aurelian, dar, 
urmărindu-le pe câmpie o zi întreagă sub soarele arzător, caii 
palmirienilor şi-au sleit puterile sub greutatea armurilor şi a 
căldurii caniculare. Atunci a fost momentul favorabil pentru 
intervenţia legiunilor iliriene ale lui Aurelian, odihnite şi rămase 
până aci în rezervă. Ele au trecut Orontele şi au pus pe fugă 


întreaga armată a lui Zabdas, care - demoralizată - se afla 
acum în retragere spre Antiochia. De teama unei revolte a 
populaţiei din oraş, Zenobia a răspândit zvonul cum că romanii 
ar fi fost înfrânți şi că Aurelian a căzut prizonier în mâinile ei. 
Diversiunea a prins şi astfel, armata lui Zabdas s-a putut retrage 
în cursul nopţii, până la oraşul sirian Emesa, pentru a organiza 
acolo o nouă linie de rezistenţă. A doua zi, Aurelian era primit în 
triumf de către antiochieni. Împăratul nu se grăbi să urmărească 
îndeaproape inamicul în retragere, după importantul succes 
militar, moral si material, obţinut în bătălia de la Antiochia. El 
dădu timp de odihnă trupelor sale ostenite şi le întări rândurile 
cu efective proaspete, formate din legiunile dunărene, cohortele 
pretoriene şi detaşamentele dalmate, ce veneau din urmă. La 
acestea se adăugară şi formaţii auxiliare, furnizate de regiunile 
proaspăt eliberate de sub guvernamantul Zenobiei. 

După ce rezolvă conflictul dintre comunitatea creştină din 
Antiochia şi episcopul ei Paul din Samosata, favoritul Zenobiei, 
pe care-l expulză, împăratul decretă aceeaşi politică de 
clementa fata de fugarii antiochieni. Aurelian proclamă o 
amnistie generală şi iertă pe cei fugiţi sub cuvânt că „ei 
părăsiseră oraşul numai de teama unor represalii”. Toţi reveniră 
la vetre, lăudând pe împărat şi blestemând pe regină. 

De la Antiochia la Emesa, unde se oprise armata palmiriană, 
trupele romane nu întâlniră nicio rezistenţă. Zabdas împreună 
cu Zenobia aleseseră pentru luptă câmpia din jurul Emesei, 
deoarece terenul plan se preta manevrelor largi pentru 
cavaleria grea, principala lor forţă. Cât de slabă era simpatia 
pentru Zenobia, din partea sirienilor, se vede şi din faptul că la 
Emesa mulţi se înrolară sub steagurile romanilor. Se pare că în 
timpul încleştării ce avu loc, Zenobia a stat tot timpul alături de 
comandantul său, generalul Zabdas, ca să-şi încurajeze 
luptătorii. 

Bătălia de la Emesa s-a desfăşurat în aceleaşi condiţii ca şi 
cea de la Antiochia. Climbanarii cuirasaţi ai Zenobiei atacară cu 
multă ardoare cavaleria uşoară a lui Aurelian, care, conform 
aceleiaşi tactici, se dispersă pe câmpie, ca să-i dividă şi să-i 
oboseasca pe palmirieni. In cele din urmă intrara în luptă 
legionarii şi puseră pe fugă grupurile de catafractari, care se 
refugiară în dezordine după zidurile cetăţii de la Emesa. Lupta 
era pierdută pentru regină, din cauza aceleiaşi erori strategice. 


Disperată, Zenobia convocă imediat consiliul de război şi cu 
toţii fură de acord să părăsească Emesa, unde populaţia aştepta 
momentul propice să ridice armele împotriva palmirienilor. Atât 
de precipitată a fost retragerea Zenobiei spre Palmyra, încât se 
văzu silită să părăsească tezaurul şi o mulţime de bagaje 
preţioase, intrate apoi ca pradă în mâinile lui Aurelian. Cu 
această pradă, împăratul şi-a răsplătit copios soldaţii ce 
luptaseră vitejeşte la Tyana, Antiochia şi Emesa. De trofeele 
capturate de la Zenobia, a beneficiat şi templul zeului solar El- 
Gabal din Emesa, pe care împăratul l-a vizitat cu multă pioşenie. 

Apoi fără a mai pierde timpul, el plecă pe urmele Zenobiei, 
prin deşertul neospitalier al Siriei, pe drumuri călcate numai de 
caravane. Străbătu peste trei sute de kilometri, prin locuri pustii, 
cu oaze dispersate şi lipsite de izvoare suficiente, mărşăluind 
sub soarele torid al primăverii înaintate. Soldaţii împăratului 
luptară pe acest parcurs cu nomazii deşertului, din timp 
cumpăraţi şi îndemnați de Zenobia sa hartuiasca şi jefuiască pe 
romani. In cele din urmă, ca să evite atacurile lor, Aurelian folosi 
„arma de aur” a Zenobiei. Hoţii deşertului au fost plătiţi copios 
şi angajaţi să sprijine armata romană, asigurând aprovizionările, 
securitatea convoaielor şi poliţia deşertului. În scurt timp, el 
reuşi să-şi recruteze o bună parte dintre triburile arabe ale 
deşertului, plătite din tezaurul palmirienilor, capturat la Edessa. 

Ajuns în fata Palmyrei, împăratul îşi dădu seama că nu o va 
putea lua cu asalt. Oraşul poseda o centură de ziduri de apărare 
foarte puternică, lungă de 12 kilometri, iar luptele de stradă ar fi 
provocat mari dificultăţi legionarilor. Zidurile care protejau 
oraşul, precum şi alte sisteme defensive fuseseră ridicate de 
către prevăzătoarea Zenobie. Cea mai potrivită tactică consta în 
blocarea totală a asediatilor, asteptandu-se, cu răbdare, ca 
foametea şi alte lipsuri săi silească la capitulare. 

Vizitatorul poate admira azi de pe colinele învecinate, 
numeroasele ruine gălbui ale Palmyrei, înecate de vegetaţia 
luxuriantă a oazei. Monumentală apare de la distanţă artera 
principală a oraşului, lungă de 1100 de metri, lată de 11 metri şi 
flancată în lungul troatoarelor de portice grandioase, alcătuite 
din 375 de perechi de coloane, înalte de 17 metri şi terminate 
cu elegante capiteluri corintice. Pe trunchiul multor coloane 
fuseseră fixate console, ca să suporte statui din bronz sau 
marmură ce înfăţişau marile personalităţi politice ale oraşului 


sau chipuri de negustori bogaţi, darnici din punct de vedere 
edilitar-urbanistic. Una dintre inscripţii, gravată pe o atare 
consolă, în text grecesc şi palmirian, sună astfel: „Aceasta este 
statuia Septimiei Bat-Zabbai (Zenobia), prea ilustra şi pioasa 
noastră împărăteasă, ridicată în onoarea stăpânei lor, de către 
distinşii bărbaţi, Septimius Zabdas, comandant şef al armatei şi 
de către Zabbai, guvernatorul militar al Palmyrei, în luna august 
a anului 582” (271 e.n.). Monumentul înălţat de aceste căpetenii 
militare, consfințea jurământul de fidelitate depus de cei doi 
generali de seamă, după ce augusta lor stăpână îşi etalase 
titlurile onorifice pe acelaşi postament cu ale împăratului Romei. 

Arheologii sirieni, ajutaţi de numeroase misiuni ştiinţifice 
străine, au dezgropat din nisipul ce s-a aşternut de veacuri 
peste ruinele Palmyrei, numeroase temple, coloane, arcuri de 
triumf, terme, agora, teatrul etc. Majoritatea acestor 
monumente fuseseră ridicate de către Odeynat si Zenobia. Ele 
mărturisesc bogăţia urbei deşertului sirian şi gustul artistic din 
timpul unor domnii puternice, monumente făcute una cu 
pământul de prădalnicele legiuni ale lui Aurelian. 

Totul fusese pus la punct în ceea ce priveşte apărarea militară 
a capitalei, în afară de strângerea unor cantităţi suficiente de 
provizii, care să asigure susţinerea unui asediu îndelungat. Nici 
oştile lui Aurelian nu dispuneau de îndestulătoare cantităţi de 
alimente, dar fiind în afara oraşului blocat, ele se puteau 
aproviziona de la mari depărtări, graţie concursului primit din 
partea triburilor nomade câştigate cu aur palmirian. Statul major 
al Zenobiei nu prevăzuse că va ajunge în situaţia de a se lupta 
cu Aurelian pe zidurile Palmyrei. Sperase că drumul legiunilor 
putea fi închis definitiv pe țărmurile Mediteranei sau la marginile 
deşertului sirian. 

Ca să scape de încercuirea romană, ambitioasa regină încercă 
numeroase şi îndrăzneţe diversiuni, unele destul de periculoase 
pentru împărat. Făcu mai întâi un apel disperat la aliaţii săi 
perşi. Ajutorul trimis dinspre Eufrat de către bătrânul Sapor | 
găsi drumul blocat de legionari şi fu împrăştiat. Zenobia reuşi 
apoi să obţină cu bani grei un ajutor militar din Armenia. Corpul 
de cavalerie armenian, în drum spre Palmyra, întâlni însă 
ispititorii saci cu aur ai lui Aurelian şi, în loc să ajute pe regină, 
se angajă ca mercenar în armata romană. La fel se întâmplă şi 
cu meharistii arabi care mai rămăseseră credincioşi 


palmirienilor. Ca şi cavalerii armenieni, ei se înrolară în corpurile 
de călăreţi mauri şi dalmati din armata împăratului, dupa ce 
aurul capturat la Edessa luci şi în faţa ochilor lor. 

Timpul se scurgea în folosul lui Aurelian. Foametea şi 
molimele scazusera moralul asediatilor, care începură a 
murmura împotriva reginei. Numai Zenobia rămânea dârză, în 
mijlocul unei situaţii considerate pierdută. Că Aurelian se găsea 
şi el într-o stare destul de precară, sub zidurile oraşului asediat, 
rezultă din conţinutul a două scrisori ale împăratului. Asupra 
autenticităţii acestora, istoricii de azi păstrează destule rezerve, 
dar ele arată totuşi o stare de spirit. Asediul prelungit al 
Palmyrei şi dificultăţile suportate de legiuni avură ecou 
nefavorabil în flecareata şi indepartata Roma, unde se vanturau 
fel de fel de zvonuri. Ca să demonstreze greutăţile campaniei şi 
să curme flecărelile, Aurelian adresă Senatului roman o 
scrisoare: 

„După spusele romanilor, eu aş duce război numai cu o femeie 
- scria împăratul - ca şi când Zenobia ar lupta numai ea şi cu 
oamenii săi împotriva mea. Dimpotrivă, ea îmi opune atâţia 
duşmani, pe care numai un bărbat i-ar putea ridica, apoi 
desfăşoară o activitate pe care o fac de neînvins numai teama 
de trădare şi frica ei de pedeapsă. Nu se pot enumera resursele 
sale: ce număr mare de săgeți, ce masini de război, o imensă 
cantitate de aruncătoare si prastii! Nu există pe zid un loc 
neacoperit de două sau trei balistice, iar unele maşini ale ei 
aruncă şi torţe arzătoare. Într-un cuvânt, Zenobia are frică, ca 
orice femeie şi ea se bate ca o disperata ce se teme de 
pedeapsă” (Vita Aureliani, 26). 

Cunoscând starea de spirit din lagărul duşman şi luptând el 
însuşi cu destule lipsuri, Aurelian, rănit şi de o săgeată 
duşmană, a încercat să deschidă tratative de capitulare a 
asediatilor. El adresă Zenobiei o scrisoare ponderata, invitand-o 
să se predea în schimbul unor condiţii onorabile. Mândra regină 
se putea retrage liniştită cu familia sa, acolo unde ar dori, în 
Imperiul roman, dar trebuia să predea romanilor, în prealabil, 
întregul tezaur format din metale preţioase, pietre şi mătăsuri 
scumpe, apoi caii, cămilele etc. Se garantau palmirienilor 
vechile lor privilegii administrative, comerciale şi fiscale. 

Dar răspunsul prompt al Zenobiei arată un orgoliu fără margini 
şi o insolenta ce urmărea să intimideze pe marele sau rival. La 


această invitaţie epistolară, ea ar fi răspuns împăratului, în 
acest fel (Vita Aureliani, 37): 

„Zenobia, regină a Orientului, către Aurelian Augustul! Nimeni 
n-a îndrăznit până acum să ceară ceea ce pretinzi în scrisoarea 
ta. În război, totul se decide prin curaj. Ai dori să mă predau, ca 
şi când n-ai şti că regina Cleopatra a preferat să moară decât 
să-şi păstreze viaţa şi onorurile din mila unui stăpân. Aşteptăm 
fără întârziere ajutorul persilor, pe al armenilor şi pe al 
oamenilor din deşert, care sunt cu toţii alături de noi. Nomazii 
din deşert ţi-au înfrânt armata, şi ce se va mai întâmpla, 
Aureliene, când din toate părţile ne vor veni aceste ajutoare? 
Fără îndoială că ai să laşi la o parte acest ton poruncitor, ca şi 
când armatele tale ar fi peste tot victorioase”. 

Scrisoarea dispretuitoare a Zenobiei mări dârzenie violentului 
împărat. Se înteţiră blocada şi atacurile susţinute acum de forte 
noi, armeniene şi arabe, la care se adăuga şi detaşamentul lui 
Probus, sosit la Palmyra, după recucerirea Egiptului. Atunci 
Zenobia, sufletul apărării Palmyrei, hotărî să pună la cale o 
ultimă diversiune în scopul salvării cetăţii. Se hotări să ceară 
personal ajutorul perşilor. Călare pe un dromader, însoţită de o 
mână de partizani, reuşi noaptea să iasă printre străjile romane. 
Pe un drum ocolit după multe peripeții, urmărea să atingă 
Eufratul, ca apoi, dincolo de fluviu, să cerşească sprijinul mult 
dorit de la Sapor |. Dar serviciul de informaţii al lui Aurelian, 
răspândit în toate punctele de seamă ale deşertului, interceptă 
ştirea evadării reginei, şi pe urmele fugarei fu trimisă cavaleria 
rapidă romană. Pâlcul de dromaderi ai reginei, urmărit asiduu pe 
drumurile minore ale deşertului, a fost ajuns numai pe malul 
Eufratului, lângă Dura Europos, în momentul când regina 
Palmyrei se pregătea să pună piciorul în barca salvatoare. 

Capturată teafără şi adusă în faţa lui Aurel ian, împăratul i-ar fi 
spus (Triginta tyrani, 29): „Cum ai îndrăznit, Zenobia, să insulti 
pe împărații Romei?” Ea ar fi răspuns că pe el îl recunoaşte de 
împărat, fiindcă reuşise s-o învingă, dar nu poate acorda 
această recunoaştere pentru Gallienus, Aureolus si alti împărați 
din trecut”. Cu toate acestea, Aurelian a dat dispoziţii ca 
prizoniera să fie tratată cu mărinimie şi rezervată pentru ziua 
triumfului său de la Roma. Ca să astupe gurile flecare din 
capitală, ce-l luau în derâdere pentru triumful asupra unei 
femei, împăratul expedie Senatului, de îndată, o scrisoare 


(Triginta tyrani, 29) prin care elogia calităţile de conducătoare 
ale Zenobiei şi justifica de ce a trebuit să lupte atât de greu cu o 
femeie. 

„Aflu, senatori, că mi se reproşează, ca fiind o acţiune 
nedemnă de un bărbat, de a fi triumfat împotriva Zenobiei. Dar 
aceia care mă ponegresc, cred că nu mi-ar refuza şi elogiile lor, 
dacă ar şti de ce fel de femeie poate fi vorba, dacă ar cunoaşte 
înţelepciunea ei în consiliile (de război), perseverenta sa în a 
îndeplini hotărârile luate, fermitatea ei faţă de soldaţi, dărnicia 
ei atunci când împrejurările o reclamă, severitatea ei când 
momentul o cere, felul cum şi-a bătut joc de Gallienus şi 
Claudius al II-lea” etc. 

Orice speranţă de salvare disparu din inima asediatilor, de 
îndată ce captiva fu expusă spre vedere în faţa zidurilor. 

Numai aristocrația oraşului susținea încă necesitatea 
continuării rezistenței şi după capturarea Zenobiei, pe când 
saracimea înfometată apărea pe ziduri şi implora clementa 
romană. Împăratul îşi arătă iarăşi marea sa dibăcie politică: el 
încuraja partida capitularzilor,  promiţându-le iertarea. 
Capitularzii îi deschiseră porțile, apărură în faţa lui într-un 
impresionant cortegiu, aducându-i în semn de supunere, daruri 
bogate, împreună cu şefii rezistenţei. Oraşul a fost cruțat de 
obişnuitele distrugeri, masacre şi jafuri soldatesti. Imparatul 
dorea să facă din el un puternic post militar împotriva perşilor. 
Numai formidabilele ziduri de apărare ale Palmyrei - opera 
Zenobiei - au fost distruse până în temelii ca să nu mai 
servească în viitor unor alte Zenobii. Cele două izvoare istorice 
principale privitoare la capitularea Palmyrei - Viața lui Aurelian 
din Historia Augusta şi opera lui Zosimus menţionează variata şi 
bogata pradă luată de Aurelian, ca: monede din metal preţios, 
obiecte scumpe din temple, stofe împodobite cu pietre 
preţioase, tiare, steaguri persane, haine de purpură etc. S-au 
confiscat în totalitatea lor bunurile de orice fel ale Zenobiei şi 
ale partizanilor săi. Se pare că, în plus, oraşul a fost pedepsit cu 
o mare amendă. 

Numai un împărat cu înalt prestigiu militar, ca Aurelian, a 
putut pune capăt numeroaselor pretenţii ale soldaţilor, furioşi de 
suferinţele îndurate în deserturile siriene. Lăcomia soldateasca a 
fost satisfăcută din copioasele prăzi luate din oraş. Ei cerură cu 
strigăte puternice pedepsirea pe loc a Zenobiei şi a generalilor 


săi. Dar Aurelian le arătă că ar fi ruşinos să ucizi o femeie 
captivă, că este necesară o judecată publică a vinovatei şi a 
colaboratorilor săi, precum şi nevoia ca aceasta mare dusmana 
a Romei să fie văzută târâtă în triumful său de către populaţia 
capitalei imperiului. 

O dată lichidată rezistenţa „imperiului palmirian”, Aurelian luă 
măsuri pentru reorganizarea Orientului, reînglobat imperiului în 
totalitatea lui. În Palmyra lăsă ca strajă numai o cohortă. Cu 
armata şi pretiosii captivi s-a reîntors la Emesa, unde, pentru a 
zdrobi definitiv prestigiul Zenobiei şi a dinastiei palmiriene, 
organiză un răsunător proces public al rebelilor. Ştirile istorice 
vorbesc în timpul acestui proces de laşitatea dezgustătoare a 
unei regine, odinioară atât de mândră şi demnă. Se spune că, 
pentru a-şi salva viaţa, ar fi acuzat şi denunţat pe colaboratorii 
săi apropiaţi, drept singurii vinovaţi de faptele pripite ale unei 
femei. Ea tremura în faţa tribunalului, dar cu vocea-i mieroasă, 
întreruptă de strigătele amenințătoare ale populaţiei şi 
soldaţilor, pentru a doua oară dornici a o vedea atârnată în 
ştreang, reuşi să se salveze. Prima victimă a denuntatoarei a 
fost filosoful Longinus, profesorul şi consilierul ei politic cel mai 
apropiat, găsit vinovat, între altele, de a fi redactat scrisoarea 
insolentă adresată lui Aurelian, în timpul asediului Palmyrei. 
Filosoful dădu dovadă de mult curaj, dar împreună cu Zabdas şi 
alte căpetenii palmeriene căzură sub săbiile legionarilor. 

Zenobia, Vaballat şi alţi ostateci au reuşit să se salveze de la 
condamnarea capitală şi au apucat drumul Romei, destinati 
triumfului imperial. O parte dintre ei s-au înecat într-un 
naufragiu pe Mediterană. La Roma au ajuns teferi regina cu fiii 
săi. Istoricul Zosimus credea, după unele informaţii eronate, că 
Zenobia ar fi pierit şi ea în naufragiul amintit, sau că sar fi lăsat 
a muri de foame, numai să fie ferită de umilinţa triumfului. 

Pe când se lupta la Dunăre cu carpii, la câteva luni după 
înapoierea sa în Europa, Aurelian primi ştirea că Orientul se 
răsculase instigat de Palmyra. Focarul revoltei se deplasă 
repede în Siria, unde, după cum nota un istoric aproape 
contemporan evenimentelor: „arareori şi cu multă greutate 
sirienii respectă cuvântul dat”. Revolta fu aprinsă de un om al 
Zenobiei, Apsaeus, recunoscut ca şef, în taină, de către regina 
captivă la Roma. Şeful răscoalei încercă să atragă pe 
Marcellinus, guvernator lăsat de Aurelian în Orient, promitandu-i 


aceluia recunoaşterea ca împărat. Refuzat, Apsaeus ucise pe 
centurionul Sandarion împreună cu cohorta romană ce comanda 
la Palmyra şi proclamă ca rege ale palmirienilor pe Achilleus- 
Antiochus, rudă a Zenobiei şi înfocat părtaş al politici 
separatiste faţă de Roma. Concomitent, negustorul Firmus 
răsculă populaţia din Alexandria, se proclamă şi el împărat şi se 
alătură cauzei palmerienilor. Bineînţeles, se sistară iarăşi toate 
transporturile de cereale din Valea Nilului către Roma. 

De asta dată, Aurelian lăsă la o parte orice clementa şi se 
năpusti furios asupra Orientului. Ineca repede în sânge răscoala 
din Egipt, apoi se repezi asupra Palmyrei. Lipsit de zidurile de 
apărare, oraşul a fost cucerit uşor, iar regele rebel Antiochus - 
capturat şi dus la Roma, ca o nouă rezerva pentru cortegiul 
triumfal ce se pregătea. Cruzimea şi severitatea împăratului se 
dezlantuira fără limită asupra nenorocitei Palmyra. După bunul 
lor plac, soldaţii primiră îngăduinţa împăratului de a masacra si 
prăda cetatea deşertului. Distrugerile au fost atât de 
înspăimântătoare, încât Palmyra nu mai renăscu şi deveni un 
simplu post militar roman. Până în zilele noastre a rămas un 
vast câmp de ruine peste care vânturile deşerturilor au aşternut 
straturi groase de nisip. Acele fatale zile pentru oraşul mândrei 
Zenobia s-au petrecut la finele anului 272 şi începutul celui 
următor. Nu este exclus ca autorul moral al distrugerii Palmyrei 
să fi fost însăşi Zenobia. Din captivitatea sa regească a putut 
foarte uşor, prin mesaje şi spioni, să atate la revoltă pe cei 
rămaşi acasă. 

Pacificând definitiv Orientul, Aurelian îşi îndreptă apoi 
armatele spre imperiul galic, unde domnea ca împărat- 
uzurpator Tetricus (268-272). Speriat de marile succese ale 
învingătorului Zenobiei, Tetricus îşi părăsi armata, trecu în 
tabăra lui Aurelian fu iertat şi numit senator. După patru ani de 
lupte, Aurelian refăcuse unitatea teritorială de odinioară a 
întregului imperiu. Senatul îi acordă binemeritatul triumf, despre 
a cărui măreție Historia Augusta ne-a lăsat ample descrieri. 
Flavius Vopiscus scria în această culegere de biografii imperiale 
(Vita Aureliani, 33-34). 

„Vom găsi interesante unele detalii ale acestui triumf. Fură 
văzute atunci trei care regale: unul aparținuse lui Odeynat şi era 
acoperit cu aur, argint şi pietre preţioase, întru totul lucrat cu 
măiestrie; al doilea îi fusese dăruit lui Aurelian de către regele 


perşilor şi nu era mai prejos decât primul în ceea ce priveşte 
execuţia, iar al treilea fusese făcut pentru Zenobia care sperase 
cândva, că va merge (triumfatoare) în el, prin Roma. Într- 
adevăr, ea fu urcată (stând în picioare) în acest car, dar ca o 
captivă ce decora triumful. Mai era şi un al patrulea car, tras de 
patru cerbi, care aparținuse, dupa cum se spunea, regelui, 
goților. Cei mai mulţi autori arată ca Aurelian se urcă. Pe 
Capitoliu pentru a aduce Sacrificiul promis lui lupiter, carul cu 
cei patru cerbi. Inaintea lui mergeau 20 de elefanţi, animale 
sălbatice ce fuseseră capturate în Libia, şi alte 200 de animale 
diferite aduse din Palestina. Pe aceste animale le dărui apoi 
particularilor, ca tezaurul public sa nu cheltuiască cu 
întreţinerea lor. Urmau după aceea, separat, patru tigri, girafe, 
elani şi alte animale de acest gen, după care paseau 800 de 
perechi de gladiatori, în afară de prizonierii luaţi naţiunilor 
„barbare”, ca blemi, axomati, arabi, endenioni, indieni, 
bactrieni, hiberi, sarasini, perşi etc., fiecare ducând daruri. 
Prizonierii goți, alani, roxolani, sarmati, franci, suevi, vandali şi 
germanici, mergeau cu mâinile legate în faţă. Se găseau printre 
ei si şefii palmirieni scapati de masacru, apoi egiptenii capturați 
ca rebeli. 

Se remarcau, de asemenea, zece femei prinse în luptă cu 
arma în mână şi în costume ale bărbaţilor goți. Multe dintre ele 
pieriseră în luptă, iar un tablou arăta alegoric că ele aparţineau 
neamului amazoanelor. Multe placarde din cortegiu purtau 
înscrise numele tuturor acestor natii. In mijlocul cortegiului se 
remarca Tetricus, îmbrăcat cu hlamidă purpurie, cu o tunică 
verzuie şi cu pantaloni galici. Lângă el se vedea fiul său, pe care 
îl proclamase coimparat în Gallia. Apărea în sfârşit şi Zenobia, 
gătită cu pietre preţioase şi încărcată cu grele lanţuri de aur 
susţinute de alţii” etc. 

Vita Zenobiae (29) din aceeaşi Historia Augusta ne descrie 
mai amănunţit felul cum fusese văzută regina palmiriană în 
celebrul triumf: 

„Era acoperită de atâtea pietre preţioase, încât părea zdrobită 
de povara atâtor ornamente. Se povestea ca deşi dispunea de o 
remarcabilă putere fizică, ea a fost silită de mai multe ori să se 
oprească, declarând că nu mai poate purta sarcina atâtor 
bijuterii. Ducea între altele şi un lanţ de aur cu care avea legate 
mâinile şi picioarele, iar un alt lanţ tot din aur atârnat de gât, 


era susţinut de un bufon persan”. 

Dacă este să dăm crezare aceleiaşi biografii a Zenobiei, 
mărinimia lui Aurelian faţă de regina captivă a rămas constantă 
şi după triumf. După obiceiul roman, captivii de viţă regală se 
sugrumau, odată triumful încheiat. Se spune că Zenobia şi fiii 
săi ar fi primit drept reşedinţă un domeniu situat în vecinătatea 
Romei, la Tibur (Tivoli), lângă celebra Villa Hadriana. Locul se 
numea pe atunci Conche, dar, după numele noii sale stăpâne, 
căpătă mai târziu denumirea de „Zenobia”. Unii autori mai 
afirmă că urmaşi ai reginei şi fiilor săi mai trăiau acolo, către 
finele veacului al IV-lea. 

Este destul de greu să desprindem din negura veacurilor 
caracterul real al Zenobiei, asupra căruia, biografia sa detaliată 
din colecţia Historia Augusta ne dă multe ştiri. Ea a fost pusă 
acolo în rândul celor „Treizeci de tirani” ce au tulburat domnia 
lui Gallienus şi pe ale succesorilor săi imediati. Informaţiile din 
Historia Augusta, redactate mult timp după moartea ei, sunt 
însă aspru contestate de către istoricii moderni, în ce priveşte 
limita dintre adevăr şi ficţiune. 

Biograful împărătesei îşi deschide expunerea cu o reflecţie 
amară, remarcând că, sub domnia „infamului Gallienus”, până şi 
femeile au ajuns cu îndrăzneală a conduce imperiul, dându-se 
exemplu pe Zenobia (Trig. Tyrani, 29): „S-a văzut până şi o 
străină cu numele de Zenobia (despre care s-a vorbit adesea), 
ce se mândrea a fi din tagma Cleopatrelor şi a Ptolemeilor, că a 
îmbrăcat mantia imperială, după moartea soţului său Odeynat”. 

Stăpânită de un orgoliu fără măsură, Zenobia dorea să 
conducă totul, ca un despot oriental şi să fondeze o dinastie 
puternică peste popoarele din răsărit, sustrase de ea de sub 
egida Romei. Setea-i de a guverna popoarele o asemăna cu 
înaintaşele sale, Cleopatra şi împărătesele siriene. Se deosebea 
însă cu totul de acelea în ceea ce priveşte viaţa sa morală. 
Biograful o laudă pentru virtutea sa:”...era atât de castă, încât 
avea legături cu soţul său numai atunci când dorea sa aibă 
copii”. Ca model de conducere avea dinastia persană a 
Sasanizilor. De aceea desfăşura un ceremonial pompos la palat, 
adoptase un fast regal, mai mult asiatic decât roman şi 
pretindea să fie adorată în felul despotilor din Orient. Numai în 
ce priveşte organizarea banchetelor accepta luxul imperial 
roman. Ca şi modelul său preferat, Cleopatra, folosea la ospete 


vase de aur încrustate cu pietre preţioase. Dar nu poate fi 
comparată întru totul cu regina egipteană, fiindcă a fost lipsită 
de eroismul aceleia. A acceptat umilinţa în locul unei morţi 
voluntare şi s-a purtat nedemn faţă de colaboratorii săi. Atunci 
când vorbea trupelor sale, apărea călare, cu cască pe cap, 
îmbrăcată în rochii ce-i lăsau braţele nude, în haine brodate cu 
pietre preţioase şi strânse într-o centură garnisită cu cele mai 
strălucitoare agrafe. 

Contemporanii (probabil şi Aurelian) rămâneau uimiti de 
incomparabila graţie a acestei femei. Se spune că avea tenul de 
o culoare cafenie deschisă, ochii negri cu strălucire metalică, 
dinţii aşa de albi încât semănau cu două şiraguri de perle, o 
voce sonoră, de o rezonanţă bărbătească etc. Toate aceste 
trăsături fizice arată sângele arab ce curgea în vinele sale. Cât 
priveşte firea sa statornică şi sufletu-i puternic, ele arată 
trăsături ale unui caracter excepţional, ce se desprinde 
pregnant şi din faptele sale de guvernare. Se pricepea minunat, 
după împrejurări, să-şi schimbe firea. Atunci când era necesar, 
folosea o severitate de tiran, iar când împrejurările cereau altfel, 
trecea la umanitatea şi clementa celor mai blânzi conducători. 
Dărnicia ei avea multe limite, fiindcă tinea mortis ca totdeauna 
tezaurul statului să fie plin. Nu o dată a dat dovadă de lăcomie. 

Întocmai ca împărătesele siriene, se străduia ca în timpul 
campaniilor să fie mereu în mijlocul soldaţilor. Călare, l-a însoţit 
pe soţul său Odeynat dincolo de Eufrat şi prin văile sălbatice ale 
podişului Anatoliei. Folosea carul sau lectica. Soldaţii deveneau 
entuziaşti când o vedeau mergând pe picioare, câte trei-patru 
mile, alături de coloanele lor, sub arzătorul soare al pustietatilor 
arabe şi siriene. Deşi afişa o sobrietate neobişnuită, stătea 
totuşi la băutură cu generalii săi. Mereu lângă ei, a reuşit să 
capteze sufletul soldaţilor şi pe al conducătorilor armatei. 

La Palmyra, ambitioasa Zenobie îşi formase şi o curte de 
intelectuali, fapt ce arată înalta sa cultură. S-a străduit să 
vorbească şi să scrie curent latina, greaca şi vechea egipteană. 
Pasiunea sa pentru trecut au determinat-o să scrie chiar o carte 
despre istoria lumii orientale. În cercul ei literar strălucea, între 
alţii, Cassius Longinus. 

În privinţa religiei Zenobiei, cercetătorii moderni au stârnit 
multe controverse. Este ştiut însă că nu a fost adeptă a 
creştinismului. Vechii scriitori bisericeşti au prezentat-o drept 


adeptă a religiei ebraice, afirmaţie ce rămâne de domeniul 
legendelor. De fapt nu avem nicio indicație că Zenobia ar fi dat 
atenţie problemelor de credinţă, faţă de care, se pare, că a 
păstrat destulă indiferenţă. Dacă a avut legături amicale cu 
episcopul Paul din Samosata, ele au fost dictate de interese pur 
diplomatice. Prin acest straniu episcop creştin, inteligenta 
regină a căutat să-şi atragă simpatia evreilor din Orient. 

Zenobia a rămas o excelentă soţie şi colaboratoare a 
generalului Odeynat. Mai apoi, a luat singură pe umerii săi 
greutatea guvernării unui imperiu al deşerturilor, blocat între 
două forte puternice şi hraparete, cea romana şi cea persană. A 
căzut înfrântă, de îndată ce un împărat ca Aurelian şi-a aruncat 
în luptă calităţile militare, superioare dârzeniei arătatele 
Zenobia. 

Fără Zenobia, Palmyra din veacul al Ill-lea e.n. N-ar fi 
însemnat mare lucru din punct de vedere politic, economic şi 
artistic, încât destinul oraşului s-a împletit istoriceşte cu al marei 
regine. Zenobia rămâne singura femeie din lumea Orientului 
care a răsturnat echilibrul roman în acea regiune şi a împins 
imperiul spre o mare primejdie. În lumea beduinilor din săracele 
oaze arabe, povestea adevărată despre faptele Zenobiei şi 
despre trista sa soartă de învinsă şi captivă a dăinuit multe 
veacuri. În vechile poveşti islamice se vorbea frecvent despre 
legendara regină Sainab. Nu era altceva decât numele deformat 
al reginei Zenobia-Bat Zabbai. 


HELENA 
Mama primului împărat creştin 


Helena, mama lui Constantin cel Mare, a deschis seria 
principeselor adepte ale creştinismului. Atât timp cât va mai 
exista Imperiul roman, ele nu se vor deosebi de înaintaşele lor 
păgâne. In perioada târzie şi creştină a statului roman, femeile 
de la curtea imperială au continuat să participe cu pasiune la 
treburile de guvernământ, de politică interna şi externă. Erau 
atrase spre acestea fie din dragoste maternă sau conjugală, fie 
din ambiţii personale, pasiuni, pe care la împărătesele bizantine 
le întâlnim mult mai puternice. 

Sursele istorice de care dispune cercetătorul de azi, pentru 
reconstituirea biografiei „împărătesei şi sfintei Elena”, sunt 


destul de numeroase, dar, din păcate, în cea mai mare parte 
suspecte, atunci când provin din cercuri ecleziastice, sau din 
redactii târzii, bazate pe tradiţie. Pentru marile servicii pe care 
această femeie le-a adus bisericii creştine din veacul al IV-lea, 
ea a fost canonizată. Icoana „sfintei Elena”, alături de a fiului 
său, figurează în toate lăcaşurile creştine de cult. Aşa se explică 
de ce viaţa ei ne este cunoscută mai ales din operele scriitorilor 
creştini, din legende, panegirice, hagiografii etc., în care 
redactorii îi aduc numai elogii. După afirmaţiile unor astfel de 
izvoare de a doua mână, ea ar fi fost creştină din copilărie şi l-ar 
fi împins pe fiul său spre această credinţă de mic copil. Intreaga 
viaţă a Helenei s-ar fi remarcat prin moravuri curate, modeste, 
prin opere de caritate fata de cei în suferinţă, iar virtuțile 
Helenei nu ar fi fost atinse până la ea de nicio împărăteasă 
romană. Unii au încercat să-i tăinuiască chiar şi originea umilă, 
considerând-o fiică a unui rege „barbar”, dar necunoscut ca 
nume. 

Singurul izvor contemporan, demn de crezare, din păcate 
limitat ca timp şi prea succint în expunere, rămâne pentru noi, 
Vita Constantini (Viaţa lui Constantin) scrisă de episcopul curţii 
lui Constantin, Eusebiu din Cezareea Palestinei. Expunerea 
biografică a lui Eusebiu se deschide numai o dată cu convertirea 
la creştinism a Elenei, astfel că, despre viaţa ei, până prin anii 
324 e.n., el nu ne oferă nicio informaţie. 

Ambrosius (340-397), episcopul Milanului, şi alte izvoare 
creştine sau bizantine ne arată însă că Helena a fost fiica unui 
hangiu (stabularia) din localitatea Drepanum (Palova), vecină cu 
Nicomedia (provincia Bithynia). Acolo în han, în timp ce ea 
servea la masă pe călători, a cunoscut-o ofiţerul roman 
Constantius Chlorus, care se întorcea dintr-o ambasadă din 
Persia. Atras de frumuseţea ei, Constantius, pe atunci la 
începutul carierei sale militare, şi-a luat-o de „concubină” şi 
astfel au convietuit până în anul 293, când s-a separat de ea, ca 
să ia în căsătorie pe Theodora, fiica împăratului Maximianus 
Herculius. Concubinatul, o simplă uniune matrimonială, nu avea 
valoarea unei  confarreatio sau matrimonium, specifică 
cetăţenilor romani, dar era considerat totuşi o căsătorie legitimă 
de condiţii juridice inferioare, care, în niciun caz nu putea fi un 
contubernium, adică concubinaj obişnuit la sclavi şi peregrini. 
Este foarte probabil ca acest concubinat al lui Constantius cu 


Helena, care a durat peste 20 de ani, să fi fost legalizat in iustae 
nuptiae, când prin anii 280, la Naissus (Niş), i-a adus pe lume pe 
fiul lor Constantin, copil foarte drag bolnăviciosului tată. Atunci 
când va ajunge împărăteasă, această fiică de hangiu nu va uita 
niciodată condiţia sa umilă ca naştere; va păstra aceeaşi 
curăţenie sufletească, ambiţii nobile şi aceeaşi inteligenţă 
cumpătată. 

Locul naşterii Helenei a fost de asemenea controversat: 
Drepanum? Edessa Mesopotamiei? Naissus? Etc. Data naşterii ei 
se fixează în anii 248/249. Deşi cunoştea bine umila origine a 
mamei împăratului său, Eusebiu s-a ferit a relata fapte din 
copilăria şi tinereţea ei, desigur - în concepţia epocii -, din 
respect faţă de ea. Căsătoria cu Constantius Chlorus a avut loc 
în jurul anului 272. Ofiţerul se trăgea dintr-o familie ilustră, dar 
nu avea o înfăţişare atrăgătoare din cauza feţei sale palide. În 
afară de Constantin, nu se mai cunosc alti copii ai lui 
Constantius Chlorus cu Helena. 


În anul 293, autocratul împărat Diocletian introduse sistemul 
de guvernare cunoscut sub numele de tetrarhie („conducerea 
celor patru”). Ca împărat al părţii occidentale a imperiului a fost 
asociat prietenul său Maximianus Herculius, stabilit cu capitala 
la Mediolanum (Milian), iar Diocletian a rămas în Orient, cu 
reşedinţa la Nicomedia. Fiecare dintre aceşti doi Augusti şi-a 
luat câte un ajutor şi moştenitor (Caesar): Diocletian pe 
Galerius, iar Maximianus pe Constantius Chlorus. Ultimul a fost 
aşezat la Augusta Treverorum pe Rin, ca să apere graniţa galică 
împotriva nesfârşitelor invazii germanice. Acelaşi Diocletian l-a 
obligat pe Constantius Chlorus să o repudieze pe Helena şi să 
devină ginerele lui Maximianus, prin căsătoria cu frumoasa 
Theodora. Nu ştim cât de frumoasă a fost cea de-a doua soţie a 
lui Chlorus, în comparaţie cu hangita din Drepanum, dar atunci 
când mireasa îi aducea, în lada ei de zestre, ofițerului - 
odinioară obscur - diadema imperială, nu putea fi decât cea mai 
frumoasă femeie din lume... 

Din anul trist al despărțirii, Helena intra timp de 13 ani într-un 
fel de uitare, ducând, dupa cum scriu unii istorici apologeti, o 
„Viaţă de văduvă creştină” deşi nu era adeptă a lui Hristos la 
acea dată!). Eclipsa ei luă sfârşit, de îndată ce fiul îmbrăca 
mantia de Augustus, adică în 306, când ea este prezentă la 


curtea imperială. Căsătoria lui Chlorus cu Theodora a avut un 
caracter pur politic, impus de către Diocletian, primul stăpân al 
imperiului. Helena a înţeles această situaţie şi fără zgomot s-a 
retras în umbră. 

În cei 13 ani, Helena nu a putut sta mereu lângă fiul său. 
Constantin a fost crescut la Nicomedia lângă Diocletian şi 
Galerius. Ca tânăr ofiţer, el s-a distins în luptele cu barbarii de la 
Dunăre, dar era mereu supravegheat de către cei doi şefi, ca să 
nu fugă la tatăl său pe Rin. În cele din urmă, Constantin reuşi 
totuşi să scape, chemat insistent şi tainic de Constantius 
Chlorus care-şi vedea apropiat sfârşitul. Când tatăl său muri, în 
anul 306, trupele din Galia şi Britannia îl proclamară împărat pe 
Constantin. Treptat, el şi-a eliminat toţi rivalii, devenind în anul 
324 împărat unic peste tot imperiul. 

Sufletul lui Constantin a cunoscut multe frământări, atrocități 
şi instabilităţi. Dragostea stabilă, puternică, afectuoasa şi 
respectuoasă, adică un adevărat cult, a avut numai faţă de 
mama sa. Mândru de ea, i-a acordat Elenei epitetul de 
nobilissima femina, apoi titlul suprem de Augusta, cu dreptul de 
a se încununa cu diadema de împărăteasă (325 e.n.). A bătut 
monede în cinstea ei şi i-a acordat permisiunea de a dispune ad 
libitum de tezaurul statului. Eusebiu (Vita Constantini, III, 47) ne 
spune că Helena” poseda averi în diferite părţi ale imperiului şi 
împăratul a dispus să i se dea atât de mari onoruri, încât nu era 
nimeni în provincii, nici chiar militarii, care să nu o salute cu 
titlul de împărăteasă. Efigia sa se gravă pe monede de aur. El îi 
acordă libertatea absolută, în a dispune, după dorinţă, de 
veniturile tezaurului public, ceea ce constituia un alt motiv ca ea 
să fie stimată în tot imperiul...” în cinstea iubitei sale mame, 
Constantin a fundat un nou oraş lângă Drepanum, căruia i-a dat 
numele de Helenopolis. Oraşul a beneficiat de adăpostirea 
relicvelor martirului creştin Lucianus. De pe urma pelerinajelor 
la aceste moaşte se puteau realiza importante venituri. Acest 
martir fusese dascălul ereticului preot Arius şi al episcopului 
Eusebiu din Nicomedia. Provincia Diospontus şi-a schimbat 
numele în Helenopontus, tot ca o cinstire pentru împărăteasă. 
Monedele bătute de fiu în onoarea mamei o numesc Flavia lulia 
Helena Augusta. 

La rândul ei, respectuoasa mamă s-a străduit să-l frâneze pe 
tânărul împărat de la comiterea unor greşeli. Devotamentul ei 


ca bunică s-a arătat deplin faţă de copiii celor două soţii ale lui 
Constantin (Minervina şi Fausta), dar fiind mamă vitregă a 
copiilor Theodorei, a rămas într-adevăr vitregă... faţă de aceia, 
gândindu-se la suferinţele ei în 293, când fusese silită să se 
despartă de Constantius Chlorus. Într-adevăr, Constantin cel 
Mare nu a dat nicio atenţie copiilor tatălui său, născuţi din 
uniunea cu fiica lui Maximian. Se ştie numai că l-a îndepărtat de 
la curte pe fiul cel mai mare al Theodorei, pare-se, în urma unor 
insinuări ale Helenei. Nici testamentul lăsat de Constantius 
Chlorus nu-i favoriza pe copiii Theodorei, declaraţi simpli 
particulari, fără drept la moştenire, lăsată în întregime fiului 
Helenei. Dacă Helena nu a inspirat fostului său soţ aceste 
măsuri, în niciun caz nu le-a dezaprobat. 

Din prima sa căsătorie cu Minervina, Constantin a avut un fiu, 
pe Crispus. Cu Minervina s-a întâmplat acelaşi lucru ca şi cu 
Helena în 293. Ca să fie adoptat ca moştenitor la tron de către 
Maximianus  Herculius, Constantin a repudiat-o si el pe 
Minervina (se pare tot o concubină de condiţii obscure) şi s-a 
căsătorit cu Fausta, o altă fiică a lui Maximian, deci soră cu soţia 
de-a doua a tatălui său Chlorus (307). Despre Fausta se spunea 
de asemenea - ca şi în cazul Theodorei - că era de o frumuseţe 
olimpică. Din căsătoria cu Fausta s-ar fi născut Constantin al Il- 
lea si Constantius al II-lea. După unii autori, ei ar fi însă copiii 
născuţi de o a treia soţie a lui Constantin cel Mare, dar al cărei 
nume rămâne necunoscut. 

Atât Helena cât şi Constantin iubeau foarte mult pe tânărul 
Crispus şi îi pregăteau o strălucită carieră, pe care principele în 
vârstă de 20 ani o şi prefatase cu câteva victorii militare la Rhin 
şi pe mare. Dar Fausta se gândea şi ea la copiii ei. Puse la caleo 
intrigă ticăloasă contra lui Crispus, acuzat de complot împotriva 
ei. Violent şi grăbit, după ce-l arestă pe Crispus, Constantin 
dădu repede dispoziţii ca tânărul să fie ucis prin otrăvire la Pola; 
se pare fără tncunostintarea mamei sale Helena. Îndurerata 
bătrână nu putea uita moartea nevinovată a nepotului şi pregăti 
la rândul ei o răzbunare împotriva nurorii criminale. Îi dovedi lui 
Constantin greşeala în care căzuse uşor, din pricina vicleniei 
Faustei, apoi îi dezvălui, de asemenea, unele greşeli grave, de 
adulter, ale soţiei sale. Nu putem şti până la ce limită au mers 
rătăcirile conjugale ale Faustei, dar ştim că fiul avea o mare 
încredere în vorbele mamei sale. Fausta, la rândul ei, a fost 


supusă unor suplicii, apoi executată, rigoare ce a adus oarecare 
consolare îndureratei bunici. După unele ştiri, Fausta, acuzată 
de adulter ar fi fost înăbușită cu aburi fierbinţi într-o baie cu 
uşile ermetic închise. Fausta era o femeie brutală, necinstită şi 
răutăcioasă, aidoma caracterului tatălui său Maximianus. 

Tragedia de la palatul lui Constantin este specifică curților 
orientale cu multe soţii sau harem, cu numeroşi pretendenți la 
tron. Toate aceste frământări se încheiau cu certuri şi crime. In 
cazul de faţă există şi alte versiuni, care-l denunţă pe Crispus ca 
autor real al unei conspirații urzite de el, de îndată ce fraţii săi 
vitregi au fost declaraţi Caesares („moştenitori ai tronului”). O 
dată cu Crispus ar fi fost executaţi şi alţi prieteni ai săi, părtaşi 
la conspirație. În acelaşi timp eu Crispus, Constantin a mai ucis 
şi pe un nepot al său de soră, în vârstă de numai 12 ani, găsit 
de asemenea suspect de către intriganta Fausta. Toate aceste 
crime s-au petrecut pe locul unde se află astăzi palatul Lateran 
din Roma. 

Dând crezare informaţiilor transmise nouă de către Eusebius, 
constatăm că Helena nu a putut să-l crească pe copilul 
Constantin în „pietate faţă de Domnul”, deoarece ea a rămas 
păgână până după urcarea pe tron a fiului său. Tot acesta a 
îndemnat-o să primească botezul creştin, după care Helena a 
devenit o foarte pioasă şi activă adeptă faţă de biserica lui 
Hristos. Spre deosebire de fiul său, care mergea pe drumuri 
politice sinuoase, între paganism, ortodoxism şi arianism, 
Helena, de îndată ce a primit botezul, a evitat orice compromis 
de credinţă. Ea s-a dedicat pentru restul vieţii, cu o puternică 
pasiune, construcţiilor de biserici, amenajării „locurilor sfinte” 
din Palestina şi operelor de caritate publică. În timp ce fiul său 
ridica pe malurile Bosforului un oraş şi o capitală nouă a 
imperiului, de structură creştin-păgână, ea construia la 
lerusalim o cetate religioasă, prin care se glorifica viata, 
moartea si reînvierea lui lisus Hristos. Pentru realizarea 
numeroaselor ctitorii religioase din Palestina şi din alte părţi ale 
imperiului, Helena a dispus de importante resurse financiare, pe 
care le ridica din tezaurul imperial, fără o prealabilă aprobare a 
fiului său. 

Graţie încrederii şi afecțiunii din partea fiului său, dar mai ales 
datorită resurselor băneşti ce le avea tot timpul la îndemână, în 
Orient, împărăteasa-mamă a distribuit importante ajutoare 


comunităţilor creştine, celor nevoiaşi, ofiţerilor şi soldaţilor. „Ea 
contribui cu generozitate la nevoile feluritelor persoane, dând 
unora bani, altora haine, eliberând pe unii din temnițe, scoțând 
pe alţii din munca grea de mină, rechemând pe unii din locurile 
unde fuseseră exilați şi apărând pe cei slabi împotriva celor 
puternici, care voiau să-i exploateze” (Eusebiu, Vita Constantini, 
III, 44). 

Dornică de a vizita „locurile sfinte”, pioasa împărăteasă, deşi 
octogenară, întreprinse în anul 326 o lungă călătorie în Orient şi 
cutreieră Palestina, pe „urmele lui Christos”. Călătoria aceasta a 
fost descrisă cu mult entuziasm de către scriitorii bisericeşti, 
amintirea ei fiind marcată de numeroasele daruri făcute bisericii 
din tezaurul statului. 

Cu această ocazie, din dorinţa ei, s-au făcut săpături pe dealul 
Golgota, distrugandu-se un templu al Venerei, ca să se 
descopere resturile crucii de lemn ce servise pentru supliciul 
fondatorului creştinismului. În ceea ce priveşte aceste „săpături 
arheologice” pentru descoperirea crucii este necesar a se 
sublinia faptul ca Eusebiu (Ill, 38), născut în Palestina şi 
biograful contemporan acestor cercetări, nu aminteşte absolut 
nimic de ele. El aminteşte numai de descoperirea „sfântului 
mormânt” şi de zidirea unor monumentale biserici, la Bethleem, 
pe Muntele Măslinilor, la lerusalim etc. 

Tradiţia creştină târzie a descris cu lux de amănunte, toate 
fictive, cercetările împărătesei pentru descoperirea crucii. Ea a 
întreprins mai întâi o anchetă printre localnicii creştini şi evrei, 
ca să determine locul răstignirii lui Hristos. El ar fi fost stabilit si 
graţie unei „viziuni divine”. Trecându-se la săpături, s-ar fi aflat 
trei cruci de lemn ce păstrau înfipte în corpul lor cuie de fier. Ca 
să se afle care dintre cele trei aparținuse lui Hristos şi care celor 
doi tâlhari ce fuseseră crucificati tot atunci, Macarie, episcopul 
lerusalimului, a sfătuit-o pe Helena să le apropie pe rând de 
trupul unei bolnave. Una dintre cruci, ce fusese atinsă de o 
suferindă, ar fi vindecat-o imediat pe aceea şi astfel s-a dedus 
că fusese folosită pentru răstignirea lui Hristos. O parte din 
metalul cuielor găsite înfipte în lemnul crucii lui Hristos ar fi fost 
topit, ca să fie folosit la casca de luptă pe care o purta 
împăratul. După ce a dispus ca în” locurile sfinte” din întreaga 
Palestină să se construiască 28 de biserici, Helena a luat crucea 
de lemn a lui Hristos şi s-a înapoiat la Constantinopol, unde a 


fost primită cu mare bucurie de fiul său. 

Putem crede astăzi în eventualitatea unor cercetări şi, 
săpături ce s-ar fi făcut pe Golgota, dar în ceea ce priveşte 
rezultatele lor şi „minunile” ce le-au însoţit, toate acestea 
rămân simple basme. După trei sute de ani de la răstignirea lui 
Hristos, nu se mai putea păstra nicio urmă de lemn. În tot cursul 
evului-mediu s-a făcut un comerţ intens cu lemn din crucea lui 
lisus Hristos, într-o cantitate atât de mare, încât se putea umple 
cu el câteva zeci de care... 

Călătoriile Helenei prin localităţile palestiniene legate de viaţa 
lui Hristos (unde s-a îngrijit de urgentarea zidirii bazilicilor 
creştine) s-au remarcat mai mult prin dărnicie şi curiozitate 
decât prin pietate. Toţi autorii antici vorbesc nu de pietatea ei 
umilă în timpul acestor procesiuni, ci de dărnicia, construcţiile, 
pomenile, împărțirile de alimente şi haine, gratierile de 
condamnaţi şi exilați etc., pe care mama împăratului „le 
împărțea cu mână largă, fiindcă avea de unde”. 

La „locurile sfinte”, bătrâna împărăteasă a mai avut şi 
misiunea de a stârpi orice urmă de păgânism. Ea a descoperit 
că în grotele de la Bethleem şi lerusalim, în care se născuse 
Hristos şi unde fusese îngropat pentru ca apoi să reînvie, se 
practicau rituri păgâne pentru Venus şi Adonis. În acele locuri, 
după o purificare religioasă atentă, s-au înălţat bazilici. 

Dar aceste îndelungate călătorii au obosit-o foarte mult pe 
octogenara împărăteasă şi i-au grăbit moartea. Ea a închis ochii 
în scurt timp după înapoierea dintr-o călătorie în Palestina, într- 
un loc pe care nu-l cunoaştem (Nicomedia?). Unii autori 
banuiesc că, la început, resturile împărătesei au fost depuse în 
„biserica Apostolilor”, construită de ea şi de fiul său, la 
Constantinopol. In acest oraş i se ridicase Helenei un număr de 
şase mari statui, dintre care unele se mai păstrează şi azi, 
deteriorate. Data morţii ei a fost fixată de istorici prin anii 
329/335. Mai ştim că, după câtva timp, Constantin a transportat 
corpul ei, cu mare pompă la Roma. În vechea capitală a 
imperiului, sarcofagul Helenei a fost depus în mausoleul imperial 
ce se găsea lângă actuala via Labicana (în afara zidurilor lui 
Aurelian de la Tor Pignattara), alături de basilica San Pietro e 
Marcellino. Se pare că în acelaşi mausoleu fusese depus, mai 
înainte, şi corpul lui Constantius Chlorus. 

Mari discuţii se duc între arheologi în ceea ce priveşte 


presupusul sarcofag al Helenei, tăiat în porfir, de proporţii 
colosale şi păstrat azi în Muzeul Vaticanului. Este decorat cu 
sculpturi ce reprezintă lupte între romani şi „barbari”, mai 
posedă şi alte elemente decorative păgâne ce nu se împacă de 
loc cu locul de veci al unei împărătese creştine. Monumentul nu 
posedă niciun fel de inscripţie şi, după stil, poate fi datat pe o 
perioadă îndelungată de timp. 

Eusebius (Ill, 46-47) ne relatează că, pe patul de moarte, în 
prezenţa împăratului pe care-l îmbrăţişa şi-l tinea de mâini, 
Helena a prezentat şi testamentul său scris mai demult. 
Constantin cel Mare cu nepoţii ei deveneau moştenitorii unor 
Imense averi răspândite în tot imperiul. 

Portretul Helenei ne este azi bine cunoscut din efigiile 
monetare, bătute pentru ea, între anii 324-335 e.n., precum şi 
din unele reprezentări statuare. Toţi istoricii de artă au remarcat 
marea asemănare dintre Constantin cel Mare şi mama sa. 
Posedăm azi multe inscripţii gravate pe baze de marmură ce 
serviseră pentru susţinerea unor busturi sau statui în mărime 
naturală ale Helenei. Unele dintre aceste texte epigrafice 
amintesc de grupuri statuare în care împărăteasa fusese 
sculptată alături de fiu şi de nepoți. Din seria monedelor, demne 
de luat în consideraţie din punct de vedere al artei Tealiste, sunt 
portretele ei de pe câteva medalioane emise în anul 329 e.n. De 
către atelierele din Nicomedia sau Constantinopol. În aceste 
efigii, împărăteasa prezintă o faţă îmbătrânită, cu o coafură 
ondulată artificial ce se desparte în două deasupra fruntii, „totul 
acoperit cu un fel de turban”. 

Cea mai intactă şi perfectă reprezentare statuară a Helenei 
ne-o înfăţişează alungită. Se distinge profilul ei identic cu cel de 
pe medalionul amintit. Această statuie se păstrează azi în 
mijlocul „sălii împăraţilor”, din Muzeul Capitolin (nr. 84) de la 
Roma. Mult timp s-a crezut, eronat, ca ar înfăţişa pe lulia 
Agrippina. 

Impărăteasa avea o faţă prelungă, cu un obraz frumos, nasul 
acvilin, şi o gură fermă, cu buzele strânse. S-a spus că fiul ar fi 
moştenit de la mamă, în afară de frumuseţe, şi firea sangvină a 
aceleia (ceea ce nu pare dovedit), apoi caracterul ei, capabil să 
hotărască în probleme subtile. 

Panegriştii laudă exagerat faptele de caritate ale Helenei, 
activitatea ei religioasă, prudenta, marea pietate, dărnicia si 


afecțiunea fata de sot si de fiu. Din textele aceloraşi autori 
rezultă însă că împărăteasa era lipsită de energie şi adesea, 
trecea la răzbunări. 

Prin marile lor fapte de arme şi de domnie, soţul şi fiul au 
înscris-o pe Helena definitiv în paginile istoriei, unde nu s-ar fi 
putut impune numai prin activitatea sa în folosul bisericii. 

